
ZAHVALA 


8 više od šest godina, koliko je ova knjiga nastajala, mnogo je 
osoba i institucija pomoglo da ona bude dovršena, najprije 
kao doktorska dizertacija (1999), a potom i u ovom obliku. 

Moja dva mentora na London School of Economics and Political 
Science (LSE) - Chris Binns i Dominic Lieven, bili su izvrsni 
pomagači u poduhvatu kojem se, na početku, gotovo i nije vidjelo 
kraja. Zahvalan sam im za strpljenje s kojim su podnosili moje 
eksperimentiranje, i razumijevanje za moj kritički odnos prema 
“politički korektnim' pristupima, koji su duboko prodrli i u bri- 
tansko (kao i u naše) javno mnijenje i akademsku zajednicu. 

Vrlo sam zahvalan i dvojici ispitivača pri obrani doktorata, 
Stevanu Pavlowitchu i Wendy Bracewell. Njihov poticaj da se 
doktorat preuredi u knjigu bili su od velike koristi u trenucima 
kad mi se činilo da se radi o “oživljavanju mrtvaca'. Nekoliko 
mojih nekadašnjih zagrebačkih profesora, među kojima u prvom 
redu Ivan Prpić i Jovan Mirić, bili su ohrabrenje i podrška, i u 
profesionalnim i u osobnim dilemama. Zahvalan sam im što su 
me zainteresirali za studij političkih pojava; nadam se da ih 
ovom knjigom nisam razočarao. 

Pisanje knjige (a posebno doktorata) jest usamljenički posao, 
koji u mnogim trenucima izgleda poput gubljenja vremena; prije 
svega zato što je teško samom sebi objasniti zašto bismo htjeli 
podijeliti naše ideje s drugima, jednom kad smo zadovoljili vla- 
stitu znatiželju. U tim trenucima dvojbi, mnogi moji kolege, 
doktoranti ili istraživači na školama gdje sam studirao ili radio, 

priskočili su u pomoć pokazujući da su zainteresirani za moj rad, 
pomažući pitanjima i sugestijama da on bude bolji. Među njima 
posebno zahvaljujem Jasni Dragović Soso i Dejanu Đokiću, koji 
su bili uvijek blizu kad je trebalo i uvijek spremni na inspira- 
tivne diskusije. Vrlo sam zahvalan kolegama koji su čitali i ko- 
mentirali pojedina poglavlja ove knjige: Aleksandru Pavkoviću, 
Andrewu Wheatcroftu, Abbygail Innes, Veselinu Dimitrovu, Ericu 
Ringmaru, Chun Lin, Predragu Markoviću, Josipu Županovu, 
Maji Brkljačić te mnogim drugim kolegama na LSE-u, Europ- 
skom sveučilišnom institutu (EUI) u Firenci, te u Stirlingu. Nitko 
od spomenutih, naravno, ne dijeli sa mnom odgovornost za bilo 
koji argument u ovoj knjizi. 

Neka poglavlja ove knjige prethodno su objavljena u stručnim 
časopisima, kao što su European Journal for Social Theory, Reč 
(prethodna verzija prvog poglavlja), i Ljetopis (prethodna verzija 
trećeg poglavlja). Zahvaljujem urednicima tih časopisa na 
dopuštenju da prerađene verzije tih poglavlja objavim ovdje. 

Tijekom rada na ovoj knjizi dobio sam više stipendija bez kojih 
bi cijeli projekt bio nemoguć. Među njima su Overseas Research 
Support Grant koju dodjeluje Savjet rektora britanskih sveučili- 
šta; Postdiplomska stipendija LSE-a; te višekratna financijska 
potpora Soroseva Instituta Otvoreno društvo u Hrvatskoj. Bez 
ohrabrenja i potpore gospodina Vaneta Ivanovića, rad na ovoj knji- 
zi ne bi ni započeo. Europski sveučilišni institut u Firenci (EUI), 
koji mi je dao Jean Monnet Fellowship u 2000. godini, ljubazno 
mi je omogućio da započnem pretvaranje doktorata u knjigu, u 
jednom od najljepših gradova na svijetu. Napokon, Odjel za poli- 
tičke znanosti na Sveučilištu u Stirlingu, gdje sam od jeseni 2000. 
zaposlen, dao mi je ne samo sigurnost i status sveučilišnog na- 
stavnika i istraživača, nego me poticao da dovršim ovu knjigu. 
Svima njima zahvaljujem što su imali toliko povjerenja u mene. 

Mnogi moji prijatelji, kao i moja obitelj, prihvatili su činje- 
nicu da će me - bar za neko vrijeme, i barem u fizičkom smislu 
- izgubiti iz vidokruga. Zahvalan sam im što su mi dali tu slobodu. 
Nadam se da je ova knjiga barem mala nadoknada. 


UVOD 


Ž ašto se raspala socijalistička Jugoslavija? Je li taj raspad bio 
neizbježan? Je li bio rezultat nekih objektivnih (nepersonal- 
nih) razloga, kao što su ekonomska kriza, socijalna i nacionalna 
struktura, promjene u međunarodnoj politici, sporost procesa 
modernizacije, globalizacijski trendovi i slično? Ili je raspad 
Jugoslavije u prvom redu rezultat akcija koje su poduzimale 
političke elite unutar same zemlje, njihovih (subjektivnih) odluka, 
namjera i vjerovanja? Kako su te odluke nastajale, zašto su bile 
upravo takve? Konačno, kako to da su dezintegracijski trendovi 
prevagnuli nad integracijskim? Od svog početka do kraja, ova je 
knjiga pokušaj da se odgovori na ta pitanja. 

Jugoslavija nije prva zemlja koja se raspala. U dvadesetom 
stoljeću (u kome je Jugoslavija jedino i postojala) gotovo nijedna 
europska zemlja nije bila pošteđena nekog traumatičnog oblika 
vlasti (diktatura), preokreta (kolapsa režima) i/ili secesije, odno- 
sno dezintegracije. Britanija je izgubila Irsku, a potom i gotovo 
cijelo Britansko carstvo. Njemačka je preživjela diktature raznih 
oblika, dezintegraciju (na Istočnu i Zapadnu) a potom i reinte- 
graciju. Francuska je bila okupirana. Španjolska je pola stoljeća 
bila pod totalitarnim (ili barem strogim autoritarnim) režimom. 
Rusija je svoju državnost “utopila" u Sovjetski Savez, osim u prve 
22 i posljednjih 8 godina prošlog stoljeća. Italija je živjela u 
diktaturi više od 30 godina. Pogleda li se povijesna mapa, na 
početku stoljeća, prije samo stotinu godina, Europa je bila podi- 
jeljena na moćna carstva: Austro-Ugarsko, Njemačko, Rusko, 

Otomansko. Nijedno od njih više ne postoji. Prije pedeset godina 
Sovjetski Savez izašao je iz rata kao moćna svjetska velesila, 
koja je imala ambiciju da proširi plamen socijalizma na cijeli 
kontinent, i izvan njega. Danas su na njegovu teritoriju obnov- 
ljene nekadašnje ili stvorene nove države. Moćni i nemoćni, jaki i 
slabi, veliki i mali nestajali su s mape i na nju se vraćali. Raspad 
država, prema tome, više je pravilo nego izuzetak, čak i u Europi, 
i čak i u dvadesetom stoljeću. 

Pa ipak, raspad Jugoslavije iznenadio je mnoge, podjednako 
unutar te zemlje kao i izvan nje. On je po mnogočemu bio ano- 
malija u vremenu u kome se dogodio; loša vijest iz prošlosti za 
koju su mnogi pomislili da je iza nas; opomena da nema mjesta 
pretjeranom optimizmu i iluzijama o “kraju povijesti" ili o “samo 
jednoj mogućnosti". Iznenađenje je bilo još veće zato što je u drugoj 
polovici dvadesetog stoljeća Jugoslavija izgledala kao uspješna 
zemlja. Nije bila članica nijednog vojnopolitičkog bloka; uživala 
je priličan ugled u svijetu; a unutarnjopolitička stabilnost bila je 
gotovo čudesna, s obzirom na tragične događaje iz Drugog svjet- 
skog rata, u kome je više Jugoslavena stradalo u međusobnim 
obračunima nego što ih je bilo žrtvama okupatora. Ideološki i 
politički, Jugoslavija je (naročito u kasnijm šezdesetim i u prvoj 
polovici sedamdesetih) inspirirala zapadnoeuropske ljevičare i 
istočnoeuropske socijaldemokratske disidente. I pod utjecajem 
pritisaka koje je inspirirala jugoslavenska ideologija samouprav- 
ljanja, zapadnoeuropska liberalna demokracija prihvatila je neke 
socijaldemokratske elemente; baš kao što je (nakon 1985) Gorba- 
čovljeva perestrojka (kako je rekao i sam njen tvorac) učila na 
jugoslavenskom primjeru. Krajem osamdesetih, dakle, činilo se 
da je Jugoslavija imala sve izglede da bude “moralni pobjednik" 
hladnog rata. Rušenje Berlinskog zida, kraj ideoloških neprija- 
teljstava, jačanje principa multikulturalizma (u Europskoj uniji), 
etička vanjska politika; sve je to bilo ispunjenje davnih želja 
jugoslavenske politike nesvrstavanja i “trećeg puta". 

Dogodilo se, međutim, da je Jugoslavija postala najtamnija 
točka europske mape s kraja dvadesetog stoljeća; jedino područje 
u Europi na kojem su se razbuktala neprijateljstva, uključujući 
potom i dugogodišnje ratove između nekadašnjih susjeda, srodnih 
naroda koji su u autoritarnom sistemu živjeli u miru i solidar- 

nosti, da bi s uvođenjem demokracije zaratili. Dok se Europa 
ujedinjavala i gradila nove mostove razumijevanja i suradnje, 
Jugoslavija je buktila u plamenu destrukcije. Ne samo da je takav 
razvoj događaja iznenadio mnoge; on je zaprepastio svijet do te 
mjere da je intervencija postala neizbježna. 

O raspadu Jugoslavije, onome što mu je prethodilo i (naročito) 
onome što mu je slijedilo, na engleskom jeziku napisano je dosad 
gotovo stotinu knjiga, a broj akademskih članaka u ovih se dese- 
tak i više godina popeo na tisuću, možda i više. Nažalost, na prste 
jedne ruke mogu se nabrojati djela nastala o tom događaju na bilo 
kojem od jezika nekadašnje Jugoslavije. Ova knjiga želi preki- 
nuti tu zapanjujuću šutnju naše akademske javnosti o razlozima 
raspada jugoslavenske države. Već samim svojim pojavljivanjem 
na jeziku koji se zove hrvatski, hrvatsko-srpski, srpsko-hrvatski 
i bosansko-hrvatsko-srpski ona ispunjava svoj prvi cilj: da ublaži 
taj nedostatak i ohrabri raspravu o temi o kojoj su svi drugi rekli 
više od samih (bivših) Jugoslavena. Ova knjiga želi temu raspada 
Jugoslavije vratiti kući, tamo gdje su se događaji kojima se bavi 
dogodili. Uvjeren sam da nema važnije teme za naše akademske 
zajednice od ove: u njoj se zrcali ne samo rasprava o prošlosti 
nego i o budućnosti prostora koji su veći dio dvadesetog stoljeća 
bili unutar istog političkog okvira. Gotovo da i nema discipline i 
područja koje ne bi moglo pomoći rasvjetljavanju ove teme. Knji- 
ga o raspadu Jugoslavije jest rasprava o povijesti i politici jugo- 
slavenske države od njezina osnivanja (1918) do kraja (1992), o 
jugoslavenskoj ideji, o konceptima državnosti, o nacionalizmu, 0 
rješavanju etničkih konflikata, o ideji nacionalne države, o ideo- 
logiji i institucijama, o državljanstvu i zajednici, o marksizmu i 
liberalizmu, o političkim elitama, o pravu na intervenciju, o mo- 
ralnosti secesije, o pravednim ratovima i pravdi u međunarodnim 
odnosima, o identitetu, o važnosti percepcija, o odnosu između 
vjerovanja i političke akcije itd. 

U svom prvom životu, ova je knjiga bila doktorska dizertacija 
koju sam obranio na London School of Economics 1999. godine. 
Prema standardima londonskog sveučilišta, svaka dizertacija 
mora zadovoljiti bar jedan od dva uvjeta (idealno bi bilo oba), da 
bi bila uspješna: ona mora ili prikazati nove izvore (nove činje- 
nice, dokumente itd.), ili ponuditi novu interpretaciju postojećih 

izvora. Što, dakle, novo (u odnosu na postojeću debatu, na engles- 
kom jeziku) ova knjiga nudi? Po čemu je drukčija? 

U smislu novih činjenica, ona je nastala kao rezultat četvero- 
godišnjeg preddoktorskog i gotovo trogodišnjeg postdoktorskog 
istraživanja obimne građe dostupne autoru u trenutku istra- 
živanja. U prvom redu, knjiga se temelji na razgovorima koje 
sam u tom razdoblju vodio sa samim političkim akterima koji su 
sudjelovali u događajima koje opisujem. S mogućim izuzetkom 
britanske knjige Smrt Jugoslavije, ni u jednoj drugoj knjizi 
nastaloj o raspadu Jugoslavije, do sada, nije intervjuirano toliko 
političkih aktera kao u ovoj. Ona se oslanja i na memoare, dnev- 
nike i knjige, intervjue i napise koje su neki od sudionika dosad 
objavili. Na ovom su mjestu te uspomene i konfrontirane jedne s 
drugima, a potom i s dokumentima, govorima, novinskim izvješta- 
jima, zaključcima i deklaracijama iz vremena kojim se ova knjiga 
bavi. Sudionicima događaja nije dana bezrezervna i unaprijed 
osigurana vjera da govore istinu, punu istinu i ništa osim istine. 
Ali, nije ih se ni zanemarilo, smatralo nevažnima, a njihova svje- 
dočanstva unaprijed sumnjivima. Metodološko pitanje koje se 
pritom postavlja jest: možemo li vjerovati samim sudionicima? 
Nije li u njihovu interesu da danas prikažu svoju ulogu u boljem 
svjetlu nego što bi trebalo biti? Nije li, uostalom, prerano za 
pisanje povijesti raspada? Na neka od tih pitanja, osvrćem se u 
prvom poglavlju ove knjige: u raspravi o metodologiji analize 
političkih događaja. Ovdje ostaje samo da kažem kako je, istina, 
“prerano" (i uvijek će ostati “prerano") da se ponudi neka apso- 
lutna, dovršena, savršena teorija (ili priča) o tome što se i zašto 
dogodilo s Jugoslavijom. Ta će tema, nadam se, ostati zanimljiva 
povjesničarima i politolozima (dakle, ljudima moje struke), soci- 
olozima, psiholozima, antropolozima, umjetnicima i drugima, i u 
desetljećima koja dolaze. Ova knjiga nije, međutim, pokušaj da 
se stvori neka dovršena povijest jugoslavenskog raspada, nego 
da se prikažu nove činjenice i ponudi nova interpretacija. Istina 
je: povijest raspada bit će obogaćena (a možda u nekim elemen- 
tima i ispravljena) jednoga dana kad nam budu dostupni svi 
dokumenti iz arhiva. Ali tada, trideset godina od samog događaja, 
bit će mnogo teže, ili čak gotovo nemoguće, pitati same sudionike 
za motive njihova djelovanja. To se mora učiniti sada; i to ne samo 

oslanjajući se na pisane izvore nego i na ono što ih je stvorilo 

onakvima kakvim jesu. Vjerovanja, nade, strahovanja i očeki- 

vanja, iluzije i razočaranja, interpersonalne odnose i osobine 

pojedinaca nećemo moći rekonstruirati iz papira; njih moramo 

rekonstruirati u direktnoj suradnji sa sudionicima događaja. I 

naravno, kao što se povijest ne može pisati bez dokumenata (ova 

ih knjiga donosi gdje god je bilo moguće; a to je u vrlo velikom 
broju slučajeva), tako se ne može pisati ni samo na temelju doku- 
menata; nje nema bez rekonstruiranja narativa koji su vodili one 
koji su te dokumente pisali. U tom smislu, nadam se, ova knjiga 
predstavlja originalni i novi doprinos raspravi o uzrocima raspada 
Jugoslavije. Ona, pritom, više otvara vrata novim pokušajima 
nego što pretendira da ih zatvori nekom “apsolutnom" istinom. 
Što se tiče nove interpretacije događaja, ova je knjiga nudi i 

u metodološkom i u sadržajnom smislu. U metodološkom smislu, 
temelji se na idejama Quentina Skinnera (opisanim u prvom po- 
glavlju) o analizi političkih događaja kroz interakciju “teksta? i 
“konteksta". Skinnerova su metodološka polazišta vrlo korisna 
za moju analizu upravo zato što se radi o povjesničaru političkih 
ideja, nekome koga je (baš kao i mene samog) teško definirati u 
apsolutnim kategorijama “povjesničara? ili “politologa". Također, 
a to se već odnosi i na sadržajnu novost ove knjige, ovdje se 
naglašava važnost ideologije za stvaranje, očuvanje i raspadanje 
Jugoslavije, pa je Skinnerov model analize povijesti političkih 
ideja u njihovu kontekstu dodatno opravdan. Ideologija nije u 
socijalizmu (a posebno u jugoslavenskom socijalizmu u razdoblju 
koje ovdje analiziramo) bila ritual, niti “prazna riječ" bez ikakva 
značenja za one koji su je formulirali i one koji su je slijedili. 
Riječi su u socijalizmu imale golemu težinu: političke su se kari- 
jere (a ponekad i mnogo više od toga) mogle izgubiti preko noći 
radi pogrešnih riječi i “olako danih obećanja". Riječi su u socijaliz- 
mu vagane osjetljivim vagama, i mjerene preciznim mjerama. One 
se stoga ne mogu tretirati kao “privjesak", “dodatak", “usputni 
element" ili “ukras" nekih drugih, tzv. makrostrukturalnih fak- 
tora. U ideokratskim porecima, ideologija (koju definiram kao 
unutarnje-koherentnu cjelinu vjerovanja koja ima ulogu motiva- 
tora političke akcije) ima centralno, a ne periferno mjesto. U 
odnosu na nju, sve ostalo: ekonomska situacija, kriza političkog 

sistema, nacionalno pitanje, uloga države i dr. ima instrumen- 
talnu ili marginalnu poziciju. Ideokratski poreci vrte se oko sunca 
ideologije; oni su ideocentrični. Taj se zaključak ovdje primjenjuje 
na slučaj raspada Jugoslavije. Iako ova knjiga nije prva koja tvdi 
da su socijalistički poreci bili ideocentrični, ona prva smješta 
ideologiju *odumiranja države" u centar analize uzroka raspada 
Jugoslavije. Njena je teza jednostavna, a opet u odnosu na sve 
dosadašnje interpretacije, drukčija: Jugoslavija se nije ugušila u 
etničkoj mržnji njenih naroda, niti je propala pod teretom eko- 
nomske krize, niti je ubijena izvana, niti je bila laboratorij 
pomahnitalih ličnosti koje su preuzele vlast u ovom ili onom 
njezinu centru. Niti je točno da je njen raspad bio neizbježan, niti 
da se pojavio iznenada. Jugoslavija je, kao što kaže naslov ove 
knjige, bila država koja je odumrla. Njena je elita, vjerujući u 
koncept o odumiranju države, decentralizirala i oslabila funkcije 
države do te mjere da je država postala nemoćna da se odupre 
unutarnjim i vanjskim izazovima; ideološkim alternativama koje 
su se pojavile u drugoj polovici osamdesetih godina dvadesetog 
stoljeća. Kao ni jedna druga država na Zapadu ili na Istoku, 
jugoslavenska se država na kraju pretvorila u snimatelja filmova 
o ilegalnom uvozu oružja preko mađarsko-hrvatske granice, u 
svećenika ideologije koja je izgubila kredibilnost. Decentralizacija 
i “razvlašćivanje države" (ili “borba protiv etatizma", prioritetnog 
neprijatelja jugoslavenskog socijalističkog koncepta) nije bio 
nikakav “trik" kojim bi vlast pokušavala ublažiti međunacional- 
ne probleme, a istodobno čvrsto zadržati vlast u svojim rukama. 
Ona je bila rezultat vjerovanja jugoslavenske političke elite da 
upravo u Jugoslaviji postoji najbolji mogući tip socijalizma, te da 
Jugoslavija primjerom mora pokazati da proces odumiranja drža- 
ve nije samo Marxova fantazija nego može postati i stvarnost. 
Etnička složenost Jugoslavije pomogla je da taj koncept bude još 
popularniji. Marksizam je bio ideologija malih naroda, onih koji 
su (kako Kundera definira male narode) stalno strepili za svoj 
opstanak. U Jugoslaviji, svi su narodi (pa i Srbi, koji su činili 
samo 36,83 posto stanovništva u 1981) bili manjina, nitko većina. 
Marksistička doktrina im je svima, stoga, nudila zaštitu pred 
vanjskim “neprijateljima". Kriza marksizma i nestanak percep- 
cije o stvarnoj opasnosti izvana (tzv. ideje o Drugome; koja je u 

socijalističkoj Jugoslaviji bila vezana za opasnost od Sovjetskog 
Saveza) uznemirio je sam narativ na kome se temeljila skladnost 
Jugoslavije. Strah svih jugoslavenskih naroda od liberalne demo- 
kracije (u kojoj postoje i većine i manjine; i u kojoj manjine nemaju 
jamstvo protiv eksploatacije) vodio je sve njih prema pokušaju 
da uspostave (manje) države u kojima bi bili većine, radije nego da 
sačuvaju (veću) državu u kojoj bi bili manjine. Strah od postajanja 
manjinom, koji se pojavio s krizom marksističkog i promocijom 
liberalno-demokratskog koncepta, rezultirao je identifikacijom 
novih Drugih; ovog puta ne izvan zemlje (SSSR) nego unutar nje 
(za Slovence - Srbi; za Srbe - Bošnjaci i Albanci itd.). Taj je strah 
potom stvorio psihozu koja je rezultirala u agresiji; koja (ponovno) 
nije bila limitirana samo na jednu grupu, nego se pojavila gdje- 
god se neka grupa bojala da će ostati nezaštićena. Slabost države 
(stare, socijalističke koja je već nestala; i novih, koje još nisu 
nastale) bila je glavni razlog da se ta agresija nije mogla zau- 
staviti na vrijeme. Ne samo raspad Jugoslavije, nego i rat koji 
je slijedio tom raspadu, ima svoj najdublji korijen u ideologiji 
odumiranja države. 

Takva je interpretacija raspada Jugoslavije novost u odnosu 
na sve dosadašnje, koji su prikazani u prvom poglavlju. Većina 
drugih interpretacija orijentira se ili na makrostrukturalne i du- 
goročne uzroke (kao što su nacionalno pitanje, ekonomska kriza, 
geopolitički položaj Jugoslavije, njena pozicija u međunarodnoj 
politici), ili se na drugoj strani — usmjerava prema pojedincima 
(najviše Slobodanu Miloševiću, ponešto Franji Tuđmanu i Milanu 
Kučanu; a potom i Josipu Brozu Titu) čije je djelovanje ili stvaralo 
ili razaralo zajednicu. Neki su (i to uspješniji) pokušaji bili foku- 
sirani na specifičnosti jugoslavenske kulture i identiteta, naročito 
u socijalističkoj Jugoslaviji. Mnoga su od tih objašnjenja vrlo 
korisna, i gotovo sva pridonose našem razumijevanju razloga zbog 
kojih se Jugoslavija raspala. Ali, zanemarujući ideologiju, oni 
opisuju posljedice, a ne uzroke. Oni također ne prodiru dovoljno 
duboko u odnos između teksta i konteksta; ideologije i stvarnosti; 
vizije budućnosti i njene (ne)realizacije. Ova knjiga ne negira 
važnost ekonomskih trendova, međunarodnih okolnosti i etničke 
složenosti jugoslavenske države. Ali, nijedan od tih faktora ne 
postoji po sebi, nego samo onda (i u onoj mjeri) u kojoj relevantni 

politički akteri (u ovom slučaju političke elite) drže da su značajni. 
Fokus analize, stoga, mora biti na političkoj eliti, njezinu razu- 
mijevanju važnosti pojedinih objektivnih faktora za Jugoslaviju, 
te njenoj percepciji mogućih izlazaka iz krize u kojoj je Jugo- 
slavija (mjerena standardima konsolidirane demokracije) bila u 
dužem razdoblju. Ova knjiga to i čini, postavljajući, prije svega, tri 
pitanja: prvo - zašto je elita vjerovala da je koncept koji je promo- 
viran Ustavom iz 1974. bio ne samo najbolji nego i jedini koji može 
realno očuvati i razvijati Jugoslaviju?; drugo — kako je pokuša- 
vala pretvoriti to vjerovanje u političku praksu i institucionalnu 
strukturu jugoslavenske države?; i treće — zašto je u jednom 
trenutku došlo do kolebanja oko ovog prvog zaključka; te na kraju 
do raspada ideološkog konsenzusa oko Kardeljeva koncepta? 

Struktura knjige slijedi tako definiran zadatak. U prvom po- 
glavlju utvrđuje se metodološki temelj analize, pokazujući u kom 
smislu je ova knjiga novost. U njemu se identificira osam grupa 
odgovora na isto ono pitanje koje postavljamo u ovoj knjizi: zašto 
se raspala socijalistička Jugoslavija? Glavni dio ove knjige struk- 
turiran je potom u tri dijela, s po dva poglavlja u svakom od njih. 
U prvom dijelu (poglavlja dva i tri) objašnjava se uspon, u drugom 
(poglavlja četiri i pet) kriza, a u trećem (poglavlja šest i sedam) 
pad četvrte (Kardeljeve) Jugoslavije. 

Drugo poglavlje analizira taj četvrti ideološki koncept na kome 
se temeljila Jugoslavija; te historijski kontekst u kome se pojavila 
Kardeljeva interpretacija marksizma. Kao glavni ideolog poretka 
i ustavotvorac, Edvard Kardelj bio je ključna ličnost ovog raz- 
doblja, možda u većoj mjeri nego sam Josip Broz Tito. Četvrta je 
Jugoslavija bila zapravo Kardeljeva, ne Titova Jugoslavija; u 
njoj je Tito sveden na “toleriranu iznimku": on je ostao predsjed- 
nik Republike bez ograničenja mandata, ali je Ustav zabranio da 
se nakon njega pojavi bilo tko sličan njemu. U tom se poglavlju 
pokušavamo približiti što je više moguće Kardeljevoj percepciji 
prošlosti, tadašnjosti i budućnosti Jugoslavije. Poglavlje također 
nudi i novu periodizaciju povijesti jugoslavenskih konstitutivnih 
koncepata, predlažući podjelu na četiri, a ne samo dva razdoblja 
(predratno i poslijeratno). Temeljna je ideja da se u predratnom 
razdoblju može govoriti o dva konstitutivna koncepta: jedan je 
poznatiji kao koncept “narodnog jedinstva", a drugi kao “spora- 

zumski" koncept. Ovaj drugi, za razliku od prvoga, priznaje poli- 
tički subjektivitet hrvatskog naroda i time praktički odustaje od 
ideje o jedinstvenom jugoslavenskom narodu. U poslijeratnoj Ju- 
goslaviji, također se može govoriti o dva koncepta: jedan (poznatiji 
kao “bratstvo i jedinstvo") temelji novi jugoslavenski identitet 
na dva elementa - etničkoj srodnosti Južnih Slavena i socijalis- 
tičkom karakteru društvenog uređenja; dok drugi (nakon 1966, 
a posebno nakon 1974) ukida ovaj prvi element, postavljajući 
cijelu jugoslavensku zgradu na stub ideologije. 

Treće poglavlje objašnjava razloge zbog kojih je Kardeljeva 
interpretacija marksizma bila prihvatljiva političkim elitama u 
svim jugoslavenskim republikama, uključujući i Srbiju. Većina 
dosadašnjih političkih analiza ovog razdoblja fokusira se na Hr- 
vatsku (posebno u vezi s događajima u toj republici 1971) ili ostale 
nesrpske krajeve Jugoslavije, koji su u tom razdoblju doživljavali 
svoje “zlatno doba": Kosovo i Bosnu i Hercegovinu, primjerice. Ali, 
dok je hrvatsko pitanje dominiralo (i slabilo) prvu Jugoslaviju (onu 
“narodnog jedinstva"), srpsko je pitanje bilo ono koje je dominiralo 
četvrtom (Kardeljevom) Jugoslavijom, ultimativno je vodeći pre- 
ma dubokoj krizi. Kasnije interpretacije tog razdoblja (naročito u 
Srbiji) inzistiraju na odgovornosti drugih (Tita, Kardelja, ostalih 
republika, Kosova, i dr.) za “nametanje" ustavnog rješenja iz 1974. 
Srbiji, protiv njene volje. Neke od tih interpretacija govore i o 
“izdaji" tadašnjeg srpskog vodstva. U ovoj knjizi, međutim, poka- 
zujemo motive i razloge zbog kojih je tadašnja srpska politička 
elita podržala Kardeljev koncept, smatrajući ga ne samo prihvat- 
ljivim, nego i boljim od bilo kojeg ranijeg konstitutivnog koncepta. 

Četvrto i peto poglavlje analiziraju političke akcije koje su 
poduzete da bi se Kardeljev koncept pretvorio u političku realnost; 
i njihove posljedice. U tim se poglavljima u detalje opisuje bit 
politike u ideokratskim porecima, kroz analizu beskrajnih ras- 
prava o “pravom značenju" i “smislu? Ustava. Jugoslavenska se 
politička arena u tim poglavljima prikazuje kao jedan veliki 
filološko-filozofski seminar, u kome sudionici raspravljaju o tome 
što zapravo znače koncepti koje su dogovorno promovirali. Što 
znači da je pokrajina “konstitutivni element federacije"; da su 
republike “nacionalne države"; da “država odumire"; da Partija 
nije zapovjedna nego vodeća snaga u društvu? Za svog života, 

Kardelj i Tito bili su vrhovni interpretatori koncepata i vrhovni 
arbitri u sporovima između različitih interpretacija. Ali, s njiho- 
vom smrću (1979, odnosno 1980) postaje mnogo teže definirati 
“partijsku liniju". To se najbolje pokazuje na primjeru kosovskih 
nemira (1981), unutarpartijskih sukoba oko izbora Draže Mar- 
kovića za člana Predsjedništva CK SKJ (1982), te rasprave o 
ekonomskim reformama (1981-3) i političkom sistemu (1983-5). 
Ne samo da sam “tekst" postaje predmet sporenja nego se mijenja 
i kontekst u kome se jugoslavenska politika odvija. Alternative 
Kardeljevom konceptu pojavljuju se unutar zemlje (i u krugovima 
kritičke inteligencije i u spontano ili poluspontano nastalim pokre- 
tima unutar populacije), izvan zemlje (naročito s promjenama u 
SSSR-u), te unutar same Partije (i to s više strana). Ekonomska 
kriza dovodi do latentnog sukoba između vlade (pragmatične 
institucije države) i Partije (ideologijske institucije). U svim tim 
situacijama pokazuje se da je kritika konstitutivnog koncepta 
presnažna da bi je se moglo ignorirati, ali i da su konzervativne 
snage (zagovornici koncepta, ustavobranitelji) prejake da bi ih 
se moglo poraziti. Rezultat je — blokada. Već sredinom osamde- 
setih formiraju se dva bloka: konzervativne ustavobraniteljske 
snage na jednoj strani, i ustavoreformatori na drugoj. Iako se 
Slovenija stavlja na čelo prvog, a Srbija na čelo drugog bloka, 
izuzeci su brojni, a nijedan od tih blokova nije potpuno monoli- 
tan. Kao i ranije, ne radi se o međuetničkim sukobima, nego o 
političkim i ideološkim razlikama unutar same elite. 

Konsolidacija ta dva bloka, njihova unutarnja homogenizacija, 
otvaranje prema nekadašnjoj opoziciji unutar vlastitih republika, 
te njihova međusobna konfrontacija — to su glavne teme posljed- 
nja dva poglavlja knjige. U šestom poglavlju fokus je na Srbiji, a 
u sedmom na Sloveniji. Nedostatak jasne hrvatske alternative 
tim dvjema opcijama vodio je polarizaciji jugoslavenske političke 
scene, u kojoj su naročito Bosna i Hercegovina te Makedonija 
ostale na pola puta. Kardeljev koncept bilo je nemoguće pomiriti 
s tom novom situacijom, pa je on sad bio odbačen, najprije u 
Srbiji (već s antibirokratskom revolucijom, 1988), a potom i u 
Sloveniji (iako u daleko složenijem procesu, koji je doveo do toga 
da su se neki elementi tog koncepta i danas zadržali u slovenskoj 
institucionalnoj strukturi). 

U skladu sa svojom glavnom tezom, ova knjiga praktički 
završava s raspadom Saveza komunista Jugoslavije. Jugoslavija 
je bila partijska, ideokratska država; njen se službeni identitet 
(pa i onda kad je to bilo suprotno stvarnim osjećajima većine 
njenih građana) zasnivao na ideologiji. Bilo je zato iluzorno oče- 
kivati da će Jugoslavija, takva kakva je bila, preživjeti raspad 
Saveza komunista. Pokušaji Armije, Savezne vlade i međuna- 
rodnih institucija da je reformiraju i spase (svaka od njih na svoj 
način), bili su uzaludni. U ovoj knjizi o tim se pokušajima zato 
govori više u formi epiloga, nego zaključka. 

Dok ova knjiga marginalno dotiče događaje nakon raspada 
SKJ, ona se uopće ne bavi onim što se dogodilo nakon raspada 
Jugoslavije. Pitanja kao što su: zašto se Jugoslavija raspala na 
tako krvav i tragičan način; zašto su ratovi bili tako brutalni; je 
li se mogla raspasti na miran način, morat će biti predmet neke 
druge knjige. Pa ipak, neki tentativni odgovori na ta pitanja 
ponuđeni su u zaključku. U jednoj rečenici: kaos koji je nastao 
nakon formalnog raspada Jugoslavije omogućio je da se povede 
borba svih protiv sviju. Što je država slabija, to je nasilje izgled- 
nije. Oslabljene antidržavnom ideologijom, a potom i razorene 
etničkim podjelama (koje su namjerno stvorene, tj. nisu oduvijek 
postojale) mir i stabilnost u postjugoslavenskim državama bili su 
lak plijen privatnim vojskama, nasilnim pojedincima, mesijama 
i samoimenovanim egzekutorima raznih vrsta. Odgovor na pita- 
nja: zašto se raspala Jugoslavija, i zašto se raspala na tako krvav 
način, treba, dakle, tražiti na istom mjestu: u analizi razloga za 
slabost, neefikasnosti i nedovršenost (jugoslavenske) države i 
(postjugoslavenskih) država. 

Potpuno sam svjestan da će takav pristup podići koju obrvu 
kod čitatelja, kao što su i moje obrve često podignute kad čitam 
druga objašnjenja o raspadu Jugoslavije. Ova knjiga, primjerice, 
od prve do zadnje stranice pokušava pokazati koliko su pogrešne 
i, što se tiče autora, moralno neprihvatljive) tvrdnje da je raspad 
Jugoslavije rezultat neke vječne mržnje između Srba i Hrvata, 
ili bilo kojeg drugog para među jugoslavenskim narodima. Većina 
sukoba u jugoslavenskoj politici u razdoblju koje ovdje pratimo 
bili su unutaretnički sukobi, i nisu se ticali nacionalnog pitanja 
nego interpretacija ideologmjskog narativa, ili pragmatičkih poli- 

tičkih pitanja (recimo: u kojoj mjeri tolerirati “opoziciju"). Druga 
teza koju odbacujem u ovoj knjizi odnosi se na ideju o “neiz- 
bježnosti" raspada Jugoslavije. Ništa u politici nije neizbježno. 
Raspad Jugoslavije (a posebno rat koji je potom uslijedio) nije 
nikakva bogomdana prirodna nepogoda: on je rezultat akcija koje 
su bile izraz vjerovanja relevantnih političkih aktera. Ideju o 
“neizbježnosti" (kao i tezu o vječitoj etničkoj mržnji) analiziram u 
prvom poglavlju. Treća ideja koja se ovdje odbacuje (i koja pogađa 
samu bit društvenih “znanosti" kao “znanosti") jest ideja o moguć- 
nosti predviđanja događaja i/ili pravljenja velikih generalizacija, 
pouka za budućnost. Komparativna politika je moguća samo kao 
komparativna povijest političkih događaja ili ideja; ne kao kom- 
paracija između nečeg što bi se tek trebalo dogoditi. Politolozi i 
sociolozi, društveni znanstvenici općenito, nemaju nikakav mono- 
pol na vizionarstvo. Njihove spekulacije o tome što će se dogoditi 
nisu ništa bolje od spekulacija bilo kojeg drugog građanina. 
Uostalom, nisu li se upravo na primjeru raspada Jugoslavije (a 
u europskim i globalnim okvirima: i na primjeru pada socijalizma 
1989) društvene znanosti “opekle": sve “racionalne" prognoze 
govorile su kako je “iracionalno" da se Jugoslavija raspadne, i da 
se to (baš zato što je “iracionalno") neće dogoditi. Pa ipak, dogodilo 
se. Ova knjiga nema nikakvu namjeru generalizacije, ali želi 
poslužiti kao građa za eventualne povijesne komparacije (prije 
svega s ostalim socijalističkim državama koje su se raspale gotovo 
istodobno: SSSR-om i Čehoslovačkom, i onima koje se nisu raspale 
a imale su vlastitu ideologiju: recimo Kinom, i - do neke mjere - 
Albanijom). Takva komparacija je, međutim, izvan dosega ove 
knjige: ona mora biti ostavljena za neki drugi pokušaj. Napokon, 
ova je knjiga sumnjičava prema ideji o “nerazvijenom civilnom 
društvu" kao razlogu raspada Jugoslavije. Taj je argument u našu 
politologiju (i novinarstvo) preuzet iz Istočne Europe, naročito 
od poljskih i čeških autora, koji su opisivali svoje zemlje. U 
Poljskoj i Čehoslovačkoj doista je bilo tako: tamo je država bila 
jaka (iako je pitanje jesu li same poljska ili čehoslovačka država 
bile jake, ili je tu jakost unosila sovjetska država) a civilno društvo 
potisnuto. Ali, Jugoslavija se gradila na konceptu koji je bio 
mirror image, obrnuta slika sovjetskog tipa socijalizma. Ona je 
namjerno slabila državu, pokušavajući je podruštviti. U Jugosla- 

viji su mediji bili u mnogo boljem stanju nego u Poljskoj i Čeho- 
slovačkoj (ili bilo gdje drugdje u Istočnoj Europi, o SSSR-u da i 
ne govorimo), ljudi su znali daleko više o tome što je Zapad, a 
institucije građanskog društva bile su slobodnije. Država je, na 
drugoj strani, bila slabija, neefikasnija i kaotičnija nego tamo. 
Za razliku od Čeha, Slovaka i Poljaka, Jugoslaveni su htjeli više 
države, ne više građanskog društva. Mnogi od njih smatrali su da 
je situacija kaotična upravo zato što nema države, što ne djeluje. 
Ta želja za etatizmom, za državnošću, dovela je uostalom na vlast 
Franju Tuđmana i Slobodana Miloševića: obojica su obećala drža- 
vu svojim narodima. Čehoslovačka ili poljska država ne bi nikad 
dopustile ono što je dopustila jugoslavenska: da se na kraju pre- 
tvori u (doslovce) noćobdiju nad ilegalnim uvozom oružja, te da 
ne reagira na pokušaje da se povede građanski rat. To je glavni 
razlog zbog kojeg se ni Poljska ni Čehoslovačka nisu raspale u 
građanskom ratu i etničkom nasilju. Nekritičko prenošenje za- 
ključaka njihovih političkih analitičara na jugoslavenske prilike 
smatram izvorom mnogih nesporazuma. 

Iako ova knjiga ima težište na analizi subjektivnog (vjerovanja 
političke elite), ona odbacuje pojednostavljenja gledanja na ulogu 
ličnosti u politici i povijesti. Mnoge analize raspada Jugoslavije 
(kao što objašnjavamo u prvom poglavlju) pripisuju gotovo nadna- 
ravna svojstva ovoj ili onoj političkoj ličnosti: najviše Josipu Brozu 
Titu i Slobodanu Miloševiću, na razne načine. Novost pristupa 
koji se ovdje razvija jest u tome što tu dvojicu političara smješta u 
kontekst njihova vremena, i “demitologizira". Niti se Jugoslavija 
održala samo zbog Tita, niti se raspala samo zbog Miloševića. Ko- 
liko god bili moćni, i Tito i Milošević djelovali su iz svog “teksta" 
(ideologije) i “konteksta" (stvarnosti); oni su rezultat, koliko i 
stvaratelji dinamike između njihovih “tekstova" i “konteksta". 

Konačno, knjiga odbacuje (danas vrlo popularne) ideje o raz- 
bijanju Jugoslavije izvana. Raspad Jugoslavije bio je protivan 
želji (pa i interesima) glavnih međunarodnih faktora, i u neskladu 
s trendovima suradnje u Europi i otvaranja granica u svijetu. Za 
njega nije bilo entuzijazma ni u samoj jugoslavenskoj populaciji, 
iako se u posljednjim godinama, u Sloveniji i donekle na Kosovu, 
razmišljalo o alternativama. Jugoslavija je rastvorena iznutra, i 
to s vrha prema dnu socijalne i političke hijerarhije. 

Napokon, riječ ili dvije treba reći o poziciji koju zauzimam s 
obzirom na pitanje “krivnje", odnosno “krivca" za raspad i rat. 
Smisao političke analize nije da sudi i prosuđuje; niti da objasni 
tko je bio “dobar" a tko “zao" lik, niti tko je kriv a tko zaslužan. 
Pravo na takve prosudbe ima svaki čitatelj za sebe, i svaki građa- 
nin kao građanin. Politički analitičar nema monopol na politička 
gledanja, niti na shvaćanje morala; posebno ne ako odbacuje 
monizam, kao što ga ja odbacujem. Politička analiza ima samo 
jedan cilj: objasniti što se i zašto dogodilo, odnosno, nije dogodilo; 
ni manje ni više. To se može samo ako autor pokuša razumjeti 
motive i akcije svih sudionika u političkoj borbi, i ako nastoji 
pošteno rekonstruirati te motive, a da ne sudi o tome je li moglo 
biti drukčije i je li taj političar/političarka imao ili nije imao pravo. 
Instrumenti koje pritom analitičar ima su: dokumenti, sposobnost 
selekcije, vještina povezivanja, logika prosuđivanja, profesionalno 
poštenje, osjetljivost za ljudske sudbine, bez obzira slagao se ili 
ne s likovima iz svoje priče. Pritom autoru samo ostaje da se nada 
da će i njegovi sugovornici, kritičari i čitatelji postupati isto u 
odnosu prema njemu, bez obzira slagali se s njim ili ne. Ako netko 
traži odgovor na pitanja kao što su: tko je kriv ili tko je zaslužan 
za raspad Jugoslavije; ili čak: tko je više a tko manje kriv/ 
zaslužan — neće ga naći u ovoj knjizi. Takve odgovore svatko 
mora za sebe pronaći u sebi samom. Moja je iskrena nada da ova 
knjiga nudi dovoljno elemenata na temelju kojih će onima koji je 
pročitaju biti lakše odgovoriti (sebi) na ta pitanja. 

Prvo poglavlje 


KRITIČKA ANALIZA DOSADAŠNJIH 
INTERPRETACIJA 


S totine članaka u akademskim i poluakademskim časopisima 
i desetine knjiga objavljeno je do sada o razlozima i posljedi- 
cama raspada Socijalističke Federativne Republike Jugoslavije, 
koja je formalno prestala postojati s međunarodnim priznanjem 
Slovenije i Hrvatske, u januaru 1992. Pažljiva analiza tih dosa- 
dašnjih pokušaja pokazuje da je u njima (u različitoj mjeri i s 
različitim redoslijedom) navedeno ne više od osam mogućih odgo- 
vora na pitanje o uzrocima tog događaja. To su: 


e 
= 


Ekonomska kriza; 

Tzv. “drevna etnička mržnja" među jugoslavenskim narodima; 

Nacionalizam; 

Kulturalne razlike među jugoslavenskim narodima; 

. Promjene u međunarodnoj politici; 

Uloga raznih ličnosti u stvaranju i razaranju jugoslavenske 

države; 

7. Predmoderni karakter jugoslavenske države, koji se često 
uspoređuje s carstvima, nasuprot nacionalnoj državi, i 

8. Strukturalno-institucionalni razlozi. 


momaon= 


! Pod pojmom Jugoslavija podrazumijeva se u ovoj knjizi uglavnom Socija- 
listička Federativna Republika Jugoslavija (1963-1992), odnosno Federativna 
Narodna Republika Jugoslavija (1945-1963), a ne kasnija Savezna Republika 
Jugoslavija (1992-). Kad se misli na međuratnu (ili predratnu, u smislu 
Drugog svjetskog rata) Jugoslaviju, to se eksplicitno kaže. 

S iznimkom drevne mržnje, svi su drugi pristupi pomogli da 
se raspad Jugoslavije sagleda detaljnije i s više strana. Osim 
argumenta o “drevnoj etničkoj mržnji", svi su ostali korisni i svaki 
od njih daje svoj (manje ili više značajan) doprinos razumijevanju 
samog događaja. Zašto je onda potreban j još jedan pokušaj? Nije 
li u svim tim tekstovima već sve rečeno? Što novo može donijeti 
još jedna analiza? 

Ovo će poglavlje ukazati na neke metodološke i sadržajne 
probleme dosadašnjih interpretacija, a potom i ponuditi izlaz iz 
(bar nekih od) tih problema. Jednom kad se pokaže da je novi 
pokušaj interpretacije doista potreban, ponudit ćemo ga (u osta- 
lim poglavljima ove knjige). Dosadašnje interpretacije raspada 
Jugoslavije, naime, imaju dvije manjkavosti. Prvo, one su se često 
fokusirale na samo jedan (ili u najboljem slučaju mali broj) od 
mogućih razloga raspada Jugoslavije, zaboravljajući da se radi o 
složenom fenomenu, koji je imao više od jednog uzroka. I drugo, 
dosadašnja su objašnjenja prečesto zanemarivala subjektivno, tj. 
percepcije relevantnih političkih sudionika, a u prvom redu — 
važnost ideologije. Raspad Jugoslavije rezultat je više razloga, pa 
ga je nemoguće reducirati na bilo koji od gore navedenih, ili na 
neki deveti. Svaka analiza tih razloga, želi li biti uspješna, mora 
percepcijama političkih aktera (prije svega, onih koji su bili rele- 
vantni u danom razdoblju), njihovim vjerovanjima i interpre- 
tacijama realnosti, prošlosti i budućnosti, dati centralno, a ne 
periferno mjesto. Tek analizom tih percepcija može se objasniti 
zašto su donošene odluke koje iz današnje perspektive (dakle, 
post-factum) izgledaju pogrešne, iracionalne ili besmislene, ali su 
u tadašnjem kontekstu relevantnim akterima izgledale ne samo 
smislene i opravdane nego i jedine moguće. Analiza percepcija 
potom mora biti dopunjena detaljnom analizom interakcije raznih 
percepcija (odnosno relevantnih političkih aktera) te konteksta 
u kome se zbila politička akcija. Politički analitičari griješe kad 
zanemaruju kontekst u kome su se donosile odluke koje analizi- 
raju. Još više griješe kad pokušavaju objasniti događaje iz vlasti- 
tog ili, pak, nekog tzv. “univerzalnog" konteksta, a ne iz onog u 
kome su politički akteri sami donosili odluke. Zanemarivanje 
percepcija relevantnih političkih aktera glavni je razlog ne samo 
nedovoljno dobrih nego i potpuno pogrešnih zaključaka o tome 

zašto se raspala jugoslavenska federacija. Glavni je cilj ove knjige 
da ponudi novu interpretaciju razloga raspada Jugoslavije, koja 
ne bi patila od te dvije metodološke pogreške. 


KRITIČKA ANALIZA POSTOJEĆIH PRISTUPA 


Ekonomski argument 


Autori koji slijede liberalno-demokratsku tradicijuž često na- 
glašavaju važnost ekonomije za stabilnost i razvoj političkih 
sistema i država. Stabilnost država i njihov opstanak dovode se 
u direktnu vezu s ekonomskim blagostanjem. Ako su ljudi (i 
narodi) bogatiji, manje je vjerojatno da će tražiti alternative 
postojećoj vlasti, ili državi u kojoj žive. Ako su nezadovoljni 
ekonomskom situacijom, na drugoj strani, učinit će nešto da 
izmijene stanje u kome se nalaze. Iskazano u sloganu, često ko- 
rištenom u američkim predizbornim kampanjama, politika je 
samo (ili barem pretežno) izraz ekonomije, ona je all about eco- 
nomics!? Ekonomska je teorija demokracije naglašeno prisutna 
u američkoj političkoj znanosti, ali se također proširila u drugim 
liberalnim demokracijama. Nakon poraza socijalističke ideo- 
logije, koja je također dobrim dijelom i sama bila ekonomska 
teorija demokracije, ekonomski se argument proširio u poku- 
šaju da se objasne događaji u postsocijalističkim zemljama. Ideja 
o tranziciji (dvostrukoj, trostrukoj ili četverostrukoj), koja je 
danas dominantna paradigma za objašnjenje postsocijalističkih 
društava, povezuje ekonomske i političke aspekte tzv. demo- 


D 


Pod liberalno-demokratskom tradicijom podrazumijevamo sve pristupe koji 
zagovaraju liberalno-demokratske poretke, kakvi su se do danas razvili u tzv. 
zapadnom dijelu svijeta, u okvirima razvijenog kapitalizma. Liberalno-demo- 
kratski, dakle, ne znači stranačku sklonost liberalno-demokratskim strankama. 
Nasuprot liberalno-demokratskoj tradiciji postoji marksistička tradicija, koja 
u svojoj biti negira vrijednost liberalno-demokratskih poredaka. I neke druge 
tradicije suprotstavljene su liberalnoj demokraciji, ali nisu relevantne za ovu 
temu, pa ih stoga ne navodimo. 

Ta je pretpostavka, međutim, pogrešna čak i kao objašnjenje izbornog pona- 
šanja u samim zapadnoeuropskim zemljama. Primjerice, konzervativci su u 
Velikoj Britaniji izgubili izbore 1997, unatoč iznimno dobrom stanju ekonomije. 


to 

kratizacije.4 Njena je glavna pretpostavka da će ekonomski raz- 
voj nekad polusiromašnih socijalističkih zemalja nužno voditi 
njihovoj političkoj demokratizaciji. Veza između ekonomskog i 
političkog elementa drži se gotovo aksiomatskom, gotovo kao da 
se radi o spojenim posudama. To je glavni razlog zbog kojeg su 
međunarodne ekonomske institucije, kao što su Međunarodni 
monetarni fond (MMF) i Svjetska banka (SB) toliko važni u cijeloj 
Istočnoj Europi da iznimno utječu na ekonomske i političke odluke 
tih zemalja, ponekad i bez obzira na volju lokalnih vlada. 

Primijenjen na objašnjenje uzroka raspada Jugoslavije, eko- 
nomski se argument razvio u dva smjera; prvi je fokusiran na 
problem razvoja, a drugi na problem pravednosti, odnosno jedna- 
kosti. Prvi od ta dva pristupa objašnjava raspad Jugoslavije kao 
krajnju posljedicu ekonomske krize, koja je već u drugoj polovici 
sedamdesetih zahvatila jugoslavensko društvo, a Jugoslaviju uči- 
nila jednom od najzaduženijih europskih zemalja.* U biti, radi se 
o krizi modernizacijskih trendova; o nedovoljnoj modernizaciji i 
ekonomskoj efikasnosti jugoslavenskog društva. Drugi pristup 
ne negira važnost ekonomskog zaduživanja i krize razvoja, ali 
naglašava da je važniji problem nejednakost (ili bar percepcija 
nejednakosti) između najbogatijih i najsiromašnijih članova jugo- 
slavenske federacije, prije svega Slovenije i Kosova. Iako je danas 
teško klasificirati autore prema ideološkim odrednicma, ipak se, 
uopćeno, može reći da je prvi pristup češći kod autora koji zago- 
varaju liberalne i neoliberalne pozicije, dok je drugi popularniji 
kod neomarksista i socijaldemokrata. 

Razmotrimo najprije problem razvojne krize jugoslavenskog 
društva. Sve do početka sedamdesetih činilo se da je kapitalizam 
u globalnoj krizi, podjednako u smislu sporijeg razvoja od socijalis- 
tičkih zemalja kao i zbog veće nejednakosti unutar kapitalističkih 
društava. No, u Brežnjevljevoj epohi i tzv. državni socijalizam 
ušao je u krizu razvoja, u razdoblje stagnacije.“ Za razliku od toga, 


“ Za kritiku teorija tranzicije (tzv. tranzitologije), vidi moj tekst objavljen u 
Hrvatskoj ljevici, 11/1999. 

Za odličnu analizu ekonomskog aspekta raspada Jugoslavije vidi Korošić (1988). 
Marksistički utemeljena društva bila su za radikalnu (revolucionarnu) pro- 
mjenu, pa je svaka stagnacija bila kontrarevolucionarna, gotovo podjednako 
kao i regresija. Iako je naizgled (gledano izvana) socijalizam bio politički 


e u 

Jugoslavija je ostala primjer poluliberaliziranog i ekonomski us- 
pješnog modela socijalizma, otvorenijeg i stoga sposobnijeg da se 
snađe u tržišnim okolnostima od bilo kojeg drugog u Istočnoj 
Europi. Nije neobično, stoga, da je jugoslavenski model samou- 
pravnog socijalizma, u drugoj polovici 60-ih i prvoj polovici 70-ih 
godina, bio toliko popularan. Protesti na Zapadu i na Istoku" 


kao “treći put", za mnoge poželjan model koji umanjuje nedostat- 
ke zapadnog kapitalizma i istočnog socijalizma." Ekonomska je 
kriza u Jugoslaviji značajnim dijelom bila proizvod političkih i 
ideoloških prilika (podjednako domaćih kao i međunarodnih), a 
njeno je razbuktavanje svakako smanjilo privlačnost jugoslaven- 
skog modela. Kriza razvoja, izazvana (i) megalomanskim ambi- 
cijama političke elite? u zemlji, postavila je Jugoslaviju u dužnički 
odnos prema (uglavnom zapadnim) posuđivačima, a time je ugro- 


statično društvo, on je uvijek bio u reformama, a politički su sukobi nepre- 
kidno tinjali ispod - na prvi pogled monolitne - strukture poretka. To je 
naročito bio slučaj u Jugoslaviji: protiveći se stagnaciji, ona je neprekidno 
reformirala politički i ekonomski sistem. U 45 godina socijalizma, promijenila 
je tri Ustava, jedan Ustavni zakon, i na sve njih usvojila stotine amandmana. 
Sve to nije bio znak krize (dakle, neuspjeha) nego napretka (tj. uspjeha) 
socijalističkog projekta. 

Pisani velikim početnim slovom, Zapad i Istok označavaju političke, ne geo- 
grafske pojmove. Neki autori (zapravo, mnogo njih) ubrajaju Jugoslaviju u 
zemlje Istočne Europe, što je samo djelomično točno. Jugoslavija nije bila 
članica vojno-političke strukture Istoka, ali je ipak bila socijalistička zemlja, 
čija je konstitutivna ideologija bila marksistička, a ne liberalno-demokratska. 
U tom smislu se povremeno uvrštavanje Jugoslavije u zemlje Istoka (posebno 
prilikom usporedbe s ostalim zemljama Istoka) u ovom tekstu mora shvatiti 
kao nužno pojednostavljivanje. U istom se smislu mora uzeti i naše korištenje 
pojma Zapad. Nakon kraja hladnog rata, ni Istok ni Zapad više ne postoje u 
onom smislu u kome su postojali prije 1989. 

Pojam treći put danas se koristi kao sinonim za postsocijalističku i postkapi- 
talističku poziciju Novih laburista, koju je u Britaniji u ideološkom smislu 
promovirao Anthony Giddens, a u političkom Tony Blair. Za Giddensove glavne 
ideje, vidi moj intervju s njim, objavljen u Acque e Terre (te u Hrvatskoj ljevici, 
januar 2000). Ideja samoupravljanja kao trećeg puta ima stanovitih sličnosti 
sa sadašnjim Giddensovim/Blairovim projektom; pojam globalizacije bio je, 
primjerice, spomenut već kod Kardelja. Više o tome u drugom poglavlju. 

Pod elitom ovdje razumijemo one koji su bili na vlasti u Jugoslaviji. To je 
vrijednosno neutralan i labavo definiran pojam koji uključuje one koji su u 
pojedinim trenucima imali moć da odlučuju o političkim, ekonomskim, vojnim, 
kulturalnim i drugim pitanjima. 


RI 


o 

zila i unutarnju stabilnost i nezavisnost zemlje u međunarodnoj 
politici. Među njima je najznačajnije mjesto imao MMF, simbol 
zapadne ideologije i sredstvo potencijalne ekspanzije liberalno- 
demokratskih ideja u dotad nekapitalistički prostor. Autori poput 
Susan Woodward (1996) drže da je pritisak MMF-a značajno 
destabilizirao političku situaciju u Jugoslaviji u prvim godinama 
posttitovskog razdoblja. On je također utjecao da se postavi pita- 
nje o tome je li Jugoslavija doista (i dalje) nezavisna zemlja i je 
li moguće da održi svoju politiku ekvidistance prema Istoku i 
Zapadu. MMF, ističe Woodward, ili nije razumio ili je namjerno 
ignorirao delikatnost jugoslavenske unutarnjopolitičke situacije. 
Neomarksistički autori!" idu i korak dalje, objašnjavajući raspad 
Jugoslavije gotovo isključivo kao namjernu akciju liberalnih insti- 
tucija Zapada, ponajprije MMF-a. 

Nisu rijetki autori i unutar bivše Jugoslavije (poput posljednjeg 
jugoslavenskog sekretara za narodnu obranu, Veljka Kadijevića) 
koji vjeruju da je Jugoslavija razbijena izvana, sa Zapada, posred- 
stvom MMF-a. Manje radikalni zagovornici ekonomskog argu- 
menta tvrde da, iako niti MMF ni ekonomska kriza nisu po sebi 
razbili Jugoslaviju, oni su ipak omogućili ekonomsku nestabilnost 
koja je - kako ekonomske teorije uvijek vjeruju - nužno vodila 
političkoj krizi. Ekonomska je kriza onemogućila posttitoističkim 
vlastima da podmire sve nezadovoljnike onako kako je to za svog 
života radio Josip Broz Tito.!! Nedostatak novih međunarodnih 
kredita, kaotično stanje ekonomije, neizvjesnost i nesigurnost, 
uz istodobno promoviranje osnovnih tržišnih principa, učinilo je 
mnoge nezadovoljnima. Najnezadovoljniji su bili oni najnerazvi- 
jeniji, ali su i oni najrazvijeniji sada počeli osjećati posljedice eko- 
nomske krize. Tito je često kupovao socijalnu stabilnost stranim 
kreditima, od kojih nije profitirala samo politička elita nego - na 
ovaj ili onaj način — i širi slojevi stanovništva.!? Njegovi nasljed- 
nici morali su naći druge načine da zadovolje nezadovoljnike. 


1 Vidi Chossudovsky (1999). 

"O kupovanju socijalnog mira prešutnim sporazumima između vrha (Tita) i 
dna jugoslavenske piramide (radništva), vidi tekstove Josipa Županova (na- 
ročito, 1983). 

12 Za važnost međunarodne ekonomske pomoći Jugoslaviji, vidi Lees (1997) i 
Warner Neal (1962). 

Koliko god bio koristan za objašnjenje nastanka političke krize 
u Jugoslaviji, ovaj argument ima nekoliko ozbiljnih nedostataka. 
Prvo, veza između ekonomske i političke sfere nije bila tako čvrsta: 
kako se danas interpretira. Oni koji su krajem 70-ih i početkom 
80-ih živjeli u Jugoslaviji prisjetit će se da nije bilo nikakvih soci- 
jalnih protesta zbog redukcija struje, uvođenja par-nepar sistema 
vožnje, obaveznih depozita u bankama prilikom odlaska u ino- 
zemstvo, ili visoke inflacije. Pojavili su se doduše štrajkovi, ali oni 
nisu bili ni izdaleka tako masivni kao, recimo, oni koji su u to 
doba potresali Poljsku ili Veliku Britaniju. 

Drugo, Jugoslavija se suočavala s većim političkim proble- 
mima i nestabilnošću onda kad je bila ekonomski najuspješnija. 
Njeno ekonomski najuspješnije razdoblje, šezdesete, bilo je njeno 
politički najburnije razdoblje: pad Rankovića (1966) protesti u 
Beogradu i na Kosovu (1968) a potom i u Hrvatskoj (1971). Ako 
su ekonomski razlozi imali neku važnost za nastanak političke 
krize u tom razdoblju onda se može tvrditi da je upravo uspješnost 
jugoslavenske privrede mnoge motivirala da postave pitanje pra- 
vednosti i nepravednosti raspodjele profita. Glavna se politička 
rasprava u Jugoslaviji u to doba nije vodila oko toga zašto jugosla- 
venska privreda ne proizvodi (ili ne prodaje) dovoljno, nego oko 
toga kako se raspodjeljuje dobit. Protesti u Beogradu, Prištini, 
Zagrebu i Ljubljani češće su bili motivirani pitanjem pravednosti 
i jednakosti, nego ekonomskom (i/ili političkom) neefikasnošću. 
Isti su zahtjevi bili u srcu kasnijih protesta u Jugoslaviji, kao što 
su antibirokratska revolucija (1988) ili protesti kosovskih stude- 
nata i rudara u kasnim osamdesetim. 

Zato je druga podgrupa ekonomskog argumenta, ona koja u 
svom središtu ima pitanje pravednosti i jednakosti, mnogo kori- 
snija od prve. Argument se temelji na ideji distributivne praved- 
nosti (distributive justice, kako je upravo početkom sedamdesetih, 
u drugom kontekstu, svoju teoriju nazvao američki politički filozof 
John Rawls)!2. Socijalizam je obećao jednakost, a ne samo eko- 
nomski napredak. Ideja jednakosti je temeljna ideja socijalizma 


15 Rawls se, naravno, nije bavio Jugoslavijom, ali je njegova teorija o distributivnoj 
pravednosti nastala također kao rezultat krize kapitalizma i državnog socija- 
lizma i kao izraz želje da se nađe neki pravedniji treći put. Vidi: Rawls (1971). 

i demokracije. Posebno se to odnosi na ekonomsku jednakost, 
koja — prema riječima samih komunista - predstavlja conditio 
sine qua non istinske političke jednakosti, pa time i istinske, tj. 
socijalističke demokracije. Bez ekonomske jednakosti, socijalizam 
je prazan slogan bez mnogo značenja.!“ Socijalizam je obećao da će 
biti pravedniji, a ne samo ekonomski uspješniji od kapitalizma. 

Dok se ekonomski progres mogao jasno vidjeti u svim dije- 
lovima Jugoslavije, stvar je stajala drukčije s jednakošću i pra- 
vednošću. To se posebno odnosilo na ekonomsku sferu. Dok su 
političke razlike između (konstitutivnih) naroda i narodnosti, te 
između velikih i malih republika smanjene, ekonomske su se 
razlike između razvijenih i nerazvijenih povećavale. Pravednost 
uvijek uključuje usporedbu s drugim, a usporedbe po kriteriju 
ekonomske razvijenosti pojedinih grupa u Jugoslaviji bile su po- 
ražavajuće. Upravo zato što ideje pravednosti i jednakosti uvijek 
uključuju usporedbu s drugima, nije bilo toliko važno jesu li ili 
ne te grupe u apsolutnom smislu popravljale svoj status. Važno 
je bilo jesu li u svakom danom trenutku te grupe (bile) jednake. 
Kosovo je dobar primjer: ono je u apsolutnom smislu napredovalo 
više od drugih i u političkoj i ekonomskoj sferi. Pa ipak, ni u poli- 
tičkoj ni u ekonomskoj sferi Kosovo nije bilo jednako drugima. U 
političkom smislu bilo je skoro jednako, ali to skoro nije bilo 
dovoljno. Sve dok su i fizički manje nacije imale republiku, a 
Albanci samo pokrajinu, malo je značilo što se apsolutna razlika 
između političkog statusa republika i pokrajina smanjila na jednu 
ili dvije - uglavnom deklarativne — formulacije. Jednakost, tj. 
status kakvog imaju drugi, status republike, bio je glavni motiv 
kosovskog nezadovoljstva. Isti razlog, jednakost s drugima, s 
republikama koje nemaju pokrajine unutar sebe, motivirao je 
Srbe sredinom osamdesetih.!5 


4 Za jugoslavensku interpretaciju teze da je prava demokracija samo ona koja 
uključuje ekonomsku jednakost i pravednost, vidi Titov govor u Smederevskoj 
Palanci, 16. decembra 1952. godine (1977: 59)i njegov tekst objavljen u januaru 
1954, (1977: 76). I u drugim je prilikama Tito inzistirao na jednakosti _najpo- 
znatije u svom govoru u Splitu 1962. 

'5 Srbija ne traži ništa više od drugih republika, ali ne pristaje da ima (bude) manje 
od njih, govorio je Slobodan Milošević. Zahtjev da Srbija bude jednaka s drugima, 
međutim, podrazumijevao je (i) da ona praktički nema pokrajine - budući da 

Istina je, nigdje se ta nejednakost nije vidjela bolje nego u 
ekonomskoj sferi. Razlike između najrazvijenijeg i najnerazvije- 
nijeg dijela Jugoslavije, Slovenije i Kosova, povećavale su se a ne 
smanjivale. Kosovo je 1953. godine bilo tri i pol puta slabije 
razvijeno od Slovenije. Nakon 35 godina socijalizma, 1989, razlika 
je bila 1:8. Budući da je socijalizam društvo u kome su se razlike 
morale smanjivati, pitanje koje se postavilo bilo je logično: kako 
je moguće postići političku jednakost ako se ekonomska nejedna- 
kost povećava? Je li moguće da socijalizam opstane ako ne zado- 
volji u svom glavnom obećanju — da će smanjiti nejednakost među 
ljudima, narodima i državama. Čak ni liberalna demokracija ne 
bi dopustila da razlike postanu tako drastične u tako kratkom 
razdoblju. I u njoj bi takvo povećavanje razlika dovelo do političke 
(a u slučaju višenacionalnih država) i etničke krize koju ne bi bilo 
jednostavno svladati. A socijalizam se, ne zaboravimo, temeljio na 
marksističkoj ideji o ekonomskoj demokraciji: politička jednakost 
za njega nije moguća sve dok se ne postigne puna ekonomska i 
socijalna jednakost. 

Pitanje nejednakosti i nepravde u ekonomskoj sferi (ili barem 
percepcije o nejednakosti i nepravdi) potkopalo je socijalizam u 
Jugoslaviji a to je značilo - iz razloga koji će biti objašnjeni kasnije 
u ovoj knjizi - i Jugoslaviju samu. Kosovo je doista bilo najslabija 
točka jugoslavenskog socijalizma. Ne samo zato što je bilo i ostalo 
najnerazvijeniji dio Jugoslavije nego prije svega zato što Jugo- 
slavija, unatoč svemu što je poduzela, nije učinila dovoljno da 
razbije osjećaj rastuće nejednakosti kod kosovskih Albanaca. 
Bez obzira na golema poboljšanja svog političkog, ekonomskog i 
etničkog statusa u socijalističkoj Jugoslaviji (koja je za njih imala 
ulogu “zlatnog doba"), Albanci su i našli razloga da se osjećaju 
nejednaki drugima, ne samo u ekonomskom, nego i u političkom, 
kulturnom i nacionalnom smislu. Isto tako, i Srbi, Hrvati, Bošnja- 
ci (bosanski Muslimani), Makedonci i Slovenci, svi su našli nekog 
razloga da se osjećaju nejednaki u odnosu s drugima, susjednima, 
većima, razvijenijima, brojnijima. Taj je osjećaj nejednakosti bio 
opravdavan pozicijom koje su imali mali narodi i njihovi jezici u 


nijedna druga republika nije imala pokrajine. Više o Miloševićevu programu 
i reakcijama na njega, bit će rečeno u posljednja tri poglavlja ove knjige. 

odnosu na veće; prisutnošću u državnim strukturama (vojsci) i 
političkom vrhu (Partiji); položaju pri zapošljavanju, itd. Budući 
da je malo učinjeno da bi neke od tih razlika bile smanjene, nara- 
tiv o nejednakosti je doista mogao izgledati uvjerljivo. No, čak i 
tamo gdje nije bilo nikakva razloga da se govori o nejednakosti, 
stvarne su činjenice malo značile. Politička akcija se temelji na 
percepcijama, a percepcije su subjektivni doživljaji stvarnosti, 
koji ponekad ne moraju biti utemeljeni ni na kakvim čvrstim 
činjenicama. Percepcija da postoji nejednakost i nepravda bila je 
dovoljna da se na njoj grade radikalne ideološke opcije — sepa- 
ratizam i egalitarni revolucionarni komunizam.!'* Te su se dvije 
opcije, stoga, pojavile prije drugih, i to prije svega na Kosovu. 

Osjećaj nejednakosti u odnosu na druge u Jugoslaviji vodio je 
kosovske Albance prema ideologiji radikalnog egalitarizma, ka- 
kvog je propagirao Enver Hoxha u susjednoj Albaniji. Kosovski 
protesti iz 1981, nisu bili ni prozapadni ni antisocijalistički. Oni 
su bili, prije svega, protesti protiv nejednakosti u Jugoslaviji. 
Povezujući socijalističke i nacionalističke elemente u jedan nara- 
tiv, oni su bili prohodžistički i zbog toga što je Hoxha bio Albanac 
i zato što je Albanija — bar je tako mnogima na Kosovu izgledalo 
— bila zemlja jednakosti i pravednosti. 

Teorije razvoja i ekonomistički determinizam ne mogu obja- 
sniti zašto su Albanci s daleko razvijenijeg Kosova iskazali toliko 
simpatija za zemlju sa samog dna ekonomske ljestvice u Europi. 
To jednostavno nema ekonomskog smisla. Nasuprot tome, argu- 
ment koji se temelji na isticanju nejednakosti i nepravednosti, 
nudi nam odgovor na taj paradoks. Ne samo Albancima, nego i 
drugima u Jugoslaviji, ideja jednakosti i pravednosti značila je 
mnogo više od ekonomskog razvoja i blagostanja. 

Ekonomska teorija dezintegracije također ne može objasniti 
činjenicu da su na kraju osamdesetih najrazvijenija Slovenija i 
najnerazvijenije Kosovo imali ako ne istu a onda vrlo sličnu 
političku poziciju u odnosu na opstanak Jugoslavije. Ekonomska 


18 Više o važnosti percepcija o nejednakosti i nepravednosti kod Albanaca i Srba, 
ali kasnije i kod Hrvata i Slovenaca, u mom tekstu objavljenom u Acque e 
Terre 1/1999. O važnosti percepcije straha od nestajanja i/ili gubitka etničkog 
statusa, vidi moj tekst u Balkanologie, 12001. 

bi logika, naime, nalagala da oni koji u nekoj zemlji najviše pro- 
fitiraju, čiji je ekonomski status najbolji, budu najmanje zaintere- 
sirani za nestabilnost i raspad političkog i ekonomskog sistema. 
Slovenija je u Jugoslaviji poboljšala ne samo svoju ekonomsku 
poziciju (jer je njen stupanj razvijenosti sa 153 posto u odnosu 
na jugoslavenski prosjek 1953. povećan na 210 posto 1989) nego 
i politički status. Nikad prije Slovenija nije imala takav stupanj 
samouprave i zaštite, ekonomskog razvoja i očuvanja kulturnog 
i nacionalnog identiteta kao u posljednje desetljeće i pol prije 
raspada Jugoslavije. Ustav iz 1974, kojem je glavni tvorac bio 
Slovenac Edvard Kardelj, a jedan od glavnih provoditelja drugi 
Slovenac, Stane Dolanc, u tolikoj je mjeri bio u skladu sa sloven- 
skim nacionalnim interesima (kako ih je ne samo definirala po- 
litička elita u tom trenutku, nego i značajan segment tzv. “kontra- 
elite") da je Slovenija (osim možda u ekonomskom aspektu) bila 
nezainteresirana za neku bitniju promjenu tog Ustava. Pa ipak, 
javno je mnijenje u Sloveniji 1987. prvi put iskazalo nadu da bi 
slovenski interesi mogli biti bolje zaštićeni izvan Jugoslavije 
nego što su bili zaštićeni u Jugoslaviji.!" U godinama koje su 
slijedile, Slovenci su rado prihvatili golemi rizik što ga je zaoštra- 
vanje odnosa s drugima u Jugoslaviji (a ponajprije sa saveznim 
institucijama) i neizvjesan put separatizma nosio sa sobom. U 
biti je svake ekonomske logike da se smanje rizici i minimizira 
neizvjesnost. Ekonomska teorija demokracije definira izborni 
postupak kao iskazivanje preferenci, koje ovise prije svega o 
percepciji interesa. Osoba je racionalno biće, pa će prema tome 
njen izbor biti racionalan: on će smanjiti rizike a povećati šanse 
za dobitak. Pa ipak, uzme li se ta definicija racionalnog izbora 
ozbiljno, slovensko je političko ponašanje (kojeg su kasnije slijedili 
svi ostali, uključujući Srbiju) bilo potpuno iracionalno: ona je 
bila voljna prihvatiti gotovo bilo kakav rizik i ući u bilo kakvu 
neizvjesnost ne bi li se odvojila od Jugoslavije, u kojoj je ekonom- 
ski, politički i kulturalno prosperirala. 


17 Ovdje treba ponovno istaknuti važnost usporedbi: Slovenija se sve više uspo- 
ređivala s Austrijom i Italijom, a sve manje sa Srbijom i Makedonijom. 

8 O konceptu racionalnosti kao univerzalističkom konceptu, više će biti rečeno 
pri kraju ovog poglavlja. 

Odličan primjer za relativno malu vrijednost ekonomskog 
argumenta nudi nam jedan od svjedoka i sudionika političkih 
događaja s početka 1990-ih, tadašnji makedonski predsjednik, 
Kiro Gligorov. Neposredno pred početak rata u Jugoslaviji, za- 
padnoeuropski i američki političari ponudili su vođama jugosla- 
venskih republika golemu financijsku pomoć, ukoliko postignu 
sporazum koji bi spriječio rat. Kiro Gligorov, jedan od sudionika 
tih razgovora, sjeća se da se radilo o pet i pol milijardi dolara, a 
također i obećanju da bi Jugoslavija mogla postati prva zemlja 
koja će se pridružiti Europskoj uniji.!? Ni jedan od trojice glavnih 
lidera jugoslavenskih republika, Milošević, Tuđman i Kučan, nisu 
pristali na ponudu. “Milošević i Tuđman su se razbjesnili. Ve 
možete nas kupiti obećanjima. Ne trebamo vaš novac!, rekli su.", 
navodi Gligorov. Nikakva količina novca nije mogla odgovoriti 
ne samo tu trojicu, nego i one koji su za njih glasali i koji su se 
dobrovoljno izložili najvećem poznatom riziku (da izgube vlastiti 
život) ne bi li ostvarili slobodu i pravdu, kako su je vidjeli. Eko- 
nomski nas argument ostavlja bez objašnjenja ovog paradoksa. 

Da ekonomski argument može objasniti tek vrlo malo, poka- 
zuje se ina primjeru zapanjenosti Zapada nad rezultatima izbora 
u svim postjugoslavenskim zemljama u devedesetim godinama. 
Unatoč ekonomskoj katastrofi u koje su uveli svoje zemlje, ni 
Tuđman, ni Kučan, ni Milošević nisu imali većih problema sa 
svojim izbornim tijelom. Milošević je dobio izbore za predsjednika 
Srbije 1993, kad se inflacija približavala svjetskom rekordu, i to 
pobijedivši Milana Panića, bogatog poslovnog čovjeka, koji je bio 
personifikacija američkog sna u njegovoj srpskoj varijanti. Panić 
je nudio ekonomski utemeljenu politiku, argumentirajući da je 
ekonomski razvoj lijek za sve balkanske probleme. Ali, to je im- 
presioniralo malo koga. Panićev poraz (kao ranije i poraz Ante 
Markovića) tipičan su primjer da je možda doista u Americi poli- 
tika refleksija ekonomije, ali da je u postjugoslavenskim prili- 
kama naivno i neopravdano misliti da je isto tako. 

Zapad je skupo platio svoje oslanjanje na ekonomski determi- 
nizam i nerazumijevanje konteksta i percepcija koje su se razvile 


'9 U intervjuu koji je dao talijanskim novinama Corriere della Sera, vidi Vjesnik, 
20. januara 1997. 

u jugoslavenskom prostoru. Zato što nije vidio da je u tom geo- 
grafskom i vremenskom kontekstu vrijednost novca bila relativno 
mala u odnosu na druge vrijednosti, Zapad se predugo zanosio 
iluzijom da će ekonomske sankcije s jedne strane (u formi pri- 
jetnje) i ekonomska pomoć s druge (u formi nagrade) pobijediti 
nad silama zla i mraka. Problem je jednostavno u tome što mnogi 
na Zapadu jednostavno nisu vidjeli da u liberalnoj demokraciji 
novac ima daleko veću vrijednost nego u (post)socijalističkim 
društvima.* Glavni razlog tome jest u neshvaćanju ideologije 
ozbiljno: bez obzira radilo se o jugoslavenskom obliku socijalizma 
ili o nacionalizmu (koji je podjednako malo bio vezan za mo- 
netarnu razmjenu i vrijednost novca) socijalizam je — što zbog 
ideoloških, što zbog praktičnih razloga - razvio nemonetarnu raz- 
mjenu dobara, a solidarnost je među ljudima često bila tolerirana 
(ako je bila protuzakonita) ili poticana (ako je bila u skladu sa 
zakonima) kao zamjena za novčanu razmjenu. Kao što pokazuju 
studije Josipa Županova, raširena je mreža tolerirane korupcije 
na svim razinama (a prije svega u puku) bila često jedini način 
da se preživi nedostatak novca, a za politički je vrh bila i odličan 
način da se izbjegnu i spriječe nemiri uzrokovani osjećajem nejed- 
nakosti i nepravde. Ljudi su navikli živjeti bez (dovoljno) novca, 
i u načelu znaju da mogu imati daleko više nego što im formalni 
prihodi dopuštaju. Kad se to poveže s mitovima i romantičarskim 


2 Temeljna pogreška teorija ekonomskog determinizma jest u onome što Quentin 
Skinner naziva mitom parohijalizma, i o čemu će biti više riječi u završnim 
sekcijama ovog poglavlja. Problem je u tome što se hijerarhija vrijednosti koja 
vrijedi u jednom kontekstu (na Zapadu) pokušava tretirati kao univerzalna, 
pa se događaji iz drugog konteksta pokušavaju razumjeti kao da su se dogodili 
u istom kontekstu. Naravno da su potom analitičari zbunjeni, jer vrijednost 
novca nije ista na Zapadu i na (bivšem) Istoku. U socijalizmu se nedostatak 
novca kompenzirao nenovčanom razmjenom dobara i usluga, često pod formalno 
ilegalnim ili nelegalnim okolnostima, koje su međutim bile tolerirane od strane 
vlasti, kako bi se spriječila socijalna pobuna. U socijalizmu se moglo dobiti više 
bez novca, nego što se u kapitalizmu često moglo kupiti novcem (primjerice, 
društvene stanove, upis na fakultete, povlašteni status u bolnicama, itd.). Ni 
danas stranci koji dolaze sa Zapada ne razumiju kako to da Jugoslaveni troše 
mjesečno 150 eura, ako zarađuju 100, ili da uživaju dobra koja su skuplja od 
njihovih primanja. To je zato što je ideja o razmjeni dobara i usluga bez plaćanja 
novcem potpuno nepoznata zapadnom načinu djelovanja/mišljenja. Jednako je 
tako Jugoslavenima nepojmljivo da se za svaku sitnicu mora platiti novcem. 

nacionalizmom, koji je tako snažno promoviran u osamdesetima, 
onda samo oni koji ignoriraju stvarno stanje (ili ga ne razumiju) 
mogu vjerovati u čudotvornu moć novca da zaustavi nasilje, ako 
ga netko želi, ili da promijeni vjerovanja ljudi, ako oni to ne žele. 

Stvari se, u tom smislu, nisu mnogo izmijenile u postsocija- 
lističkom razdoblju. Iako su rezultati rata i raspada potpuno 
poražavajući s ekonomskog aspekta, golema većina stanovništva 
u svim krajevima bivše Jugoslavije i dalje opravdava ne samo 
raspad nego i ono što je slijedilo. A u ekonomskom smislu, za sve 
postjugoslavenske zemlje (osim možda za Sloveniju, iako je i to 
upitno) - slijedilo je dugo razdoblje pada i gubitka. 

Raspad Jugoslavije, da zaključimo ovaj pregled glavnih eko- 
nomističkih argumenata i njihovih problema, nije bio nužna 
posljedica ekonomske krize, a nije čak bio ni logičan događaj sa 
stajališta ekonomskog interesa bilo kojeg od njenih sastavnih 
dijelova, ako pod logikom razumijemo jednostavnu ideju da su 
(političke) odluke smislene ako smanje rizik od gubitka i povećaju 
potencijalni profit. Povrh toga, kada se Jugoslavija raspadala, 
ona je zapravo bila na izlasku iz ekonomske krize. Vlada Ante 
Markovića uspjela je uništiti inflaciju i povećati zarade. Kao što 
naglašava Pleština (1992: 166), Markovićeva je vlada smanjila 
inflaciju s 56 posto mjesečno u decembru 1989, na 17,3 posto u 
januaru 1990, 8,4 posto u februaru i 2,4 posto u martu te godine. 
Devizne su rezerve povećane s 5,4 milijardi dolara u decembru 
1989, na 8,5 milijardi u martu 1990. Zarade su bile tako visoke 
da ni do danas nisu dostignute u bilo kojoj od postjugoslavenskih 
zemalja, osim u Sloveniji (i možda, nakon više od 12 godina, u 
Hrvatskoj)?'. Vlada je uspjela približiti Jugoslaviju Europi i 
svijetu, bez prevelikih ustupaka. Pa ipak, ne samo politički vođe, 
nego i građani, odlučili su se za rat, razaranje, ekonomski kolaps. 
Ekonomska kriza jest pomogla padu socijalizma, prije svega 
zato što je povećala osjećaj nejednakosti i nepravednosti. Te su 
dvije ključne (a iznevjerene) ideje socijalizma postale sad glavni 
zahtjevi novih protesta protiv onog tipa socijalizma koji se razvio 


2! U Hrvatskoj je to, međutim, postignuto uz 13,6 milijardi američkih dolara 
vanjskog duga. To je tek nešto manje od cjelokupnog duga Jugoslavije u doba 
Ante Markovića, ili (po stanovniku) četiri puta više. 

u Jugoslaviji. Budući da alternativni tip socijalizma nije više bio 
privlačan (a po svemu sudeći, ni moguć), ideja egalitarizma, pra- 
vednosti i jednakosti, udomila se u nacionalizmu - sveobuhvatnoj, 
pretpolitičkoj i ujedinjujućoj doktrini, koja je potpuno dominirala 
antisocijalističkim podzemljem. Ekonomski nam argument, istina 
je, pomaže da objasnimo kontekst u kome se Jugoslavija raspala, 
ali kad se pretvori u ekonomski determinizam, može postati kon- 
traproduktivan i navesti nas na krivi trag. 


Argument o drevnoj etničkoj mržnji 


Tri sljedeća argumenta, koja predstavljamo u ovom poglavlju, 
imaju veze s nacionalizmom i njegovom važnošću za proces ra- 
stvaranja Jugoslavije. Prvi od njih je najradikalniji, ali, nažalost, 
i gotovo najrasprostranjeniji, posebno u novinskim analizama i 
u javnom mnijenju na Zapadu. On je, međutim, najpogrešniji i 
jedini kojeg ovdje u potpunosti odbacujemo. To je argument da 
se Jugoslavija raspala zbog drevne etničke mržnje među njenim 
narodima. Popularnost i proširenost tog argumenta, kojeg držimo 
potpuno pogrešnim i neutemeljenim, u velikoj je mjeri zaslužna za 
potpuno pogrešno razumijevanje razloga raspada Jugoslavije. 
Teza o drevnoj etničkoj mržnji vrlo je popularna u novinskim 
interpretacijama događaja u Jugoslaviji, kod političara i vojnih 
predstavnika Zapada, koji su se na ovaj ili onaj način našli u 
poziciji da utječu na događaje u Jugoslaviji.*? U nedostatku boljeg, 
najjednostavniji odgovor na pitanje zašto se Jugoslavija raspala 
bio je - zato što su se njeni narodi oduvijek mrzili. Jugoslavija je, 
prema toj interpretaciji, bila “umjetna tvorevina", proizvod ver- 
sailleskog poretka, a ne izraz želje njenih kulturnih i političkih 


** Uzelo bi previše prostora da se navedu svi članci i knjige, novinski tekstovi i 
izjave u kojima se govori o etničkoj mržnji kao glavnom razlogu raspada Jugo- 
slavije. Stoga samo dva naslova: Rose (1998) i Kaplan (1994). Mora se priznati, 
međutim, da većina ozbiljnih analitičara (u akademskim krugovima) odbacuje 
ovaj “argument". Tim je veće naše nezadovoljstvo zbog njegove popularnosti i 
sveprisutnosti u medijima i političkim i vojnim krugovima na Zapadu. 

2 Pritom se, naravno, ne vodi računa ni o najjednostavnijoj kronologiji, koja govo- 
Ti, recimo, da je Jugoslavija formirana 1918, dok je mirovna konferencija (koja 
je formulirala tzv. versailleski poredak) započela 1919. Na tu nelogičnost 
upozorava Aleksa Đilas (1993). Jugoslavenska je ideja proizvod 19. stoljeća, a 

elita, a posebno ne njezina naroda (ili njenih naroda, ovisno o 
političkoj poziciji govornika/pisca). Čim su dobili prvu priliku, 
narodi su iskazali tu — oduvijek postojeću — mržnju jednih prema 
drugima, i - zaratili. Ako već ne rat, a onda raspad Jugoslavije, 
dakle, bio je gotovo neizbježan ishod demokratizacije. Demokra- 
tizacija, naime, uvijek stvara mogućnost da narod iskaže svoju 
volju, a kako je volja naroda uvijek bila protivna bilo kakvom 
životu s drugima unutar iste zemlje, demokratizacija je vodila 
ne samo u raspad nego i u rat. Gotovo se ništa nije dalo učiniti, 
jer je ta mržnja bila drevna, ona je oduvijek postojala i — vrlo vje- 
rojatno - postojat će i dalje. Argument koji se oslanja na drevnu 
etničku mržnju, direktno je suprotstavljen nekim drugim argu- 
mentima koje ćemo analizirati u nastavku ovog teksta; primjerice 
kulturalnom, onom koji se temelji na ulozi političkih elita i osoba 
i dr. On tretira elitu kao gotovo nevažan element. Ono što se 
dogodilo bilo je izraz tzv. objektivnih proturječja između jugosla- 
venskih naroda i duboke mržnje (dakle, subjektivnog) koja se 
razvila među njima. Odgovornost političke elite je, prema tome, 
minimalna“. Jest, elita je pomogla da se Jugoslavija raspadne, 
ali bili ovi ili oni političari na vlasti, mržnja bi postojala, a 
Jugoslavija bi u svojoj biti bila nemoguća zemlja. 

Taj je argument veoma popularan i unutar same bivše Jugo- 
slavije, posebno u Hrvatskoj, gdje ga je promovirao ultrakonzer- 
vativni povjesničar, Franjo Tuđman, prvi predsjednik samostalne 
Republike Hrvatske. Danas je gotovo cijela hrvatska historiogra- 
fija pod utjecajem Tuđmanove interpretacije raspada Jugoslavije: 
kao gotovo neizbježnog ishoda etničke mržnje i nepomirljivosti 
Srba i Hrvata. Na drugoj strani, teze o genocidnosti hrvatskog 
naroda procvjetale su u srpskoj historiografiji u osamdesetim i 


dogovori o njenoj realizaciji započeli su s počekom Prvog svjetskog rata. Kako 
je, dakle, moguće da se Jugoslavija smatra tvorevinom nečeg što se dogodilo 
nakon njezina stvaranja? 

2% Riječ odgovornost ovdje se koristi vrijednosno-neutralno, a ne u smislu krivnja. 
Kao što će biti objašnjeno u kasnijim sekcijama teksta, autor drži da politički 
analitičari nemaju monopol na presuđivanje o tome je li neka akcija bila dobra 
ili loša, nego to moraju ostaviti samim građanima. Oni moraju objasniti što 
se i zašto se nešto dogodilo, ili nije dogodilo. U tom smislu, pod odgovornošću 
elite ovdje mislimo samo na činjenicu da su one bile odgovorne za odluke koje 
su donosile. 

devedestim godinama prošlog (dvadesetog) stoljeća. Poruka je bila 
ista: ne može se živjeti, a posebno ne živjeti u miru, s narodom 
koji nas mrzi. 

No, ozbiljan povjesničar teško da bi mogao naći dovoljno 
dokaza za tezu o drevnoj etničkoj mržnji, čak i kad se radi o 
Srbima i Hrvatima, a kamoli ostalim parovima jugoslavenskih 
naroda, recimo Slovencima i Srbima, Slovencima i Makedoncima, 
Crnogorcima i Hrvatima, itd. Istraživanje o socijalnoj distanci 
između pripadnika jugoslavenskih naroda, koje je proveo Dra- 
gomir Pantić među radničkom populacijom u Jugoslaviji (1987) 
pokazuje, primjerice, da je jedino u odnosu prema Albancima ta 
distanca bila značajna. Od južnoslavenskih naroda, Slovenci su 
pokazivali najveću distancu prema drugima, posebno prema 
Muslimanima. U svim ostalim slučajevima (čak i kod Slovenaca 
u odnosu na druge narode), više od 50 posto ispitanika izjavilo 
je kako ne bi bio nikakav problem da se vjenčaju s osobom druge 
nacionalnosti. Najznačajnije je, pritom, da je postotak onih koji su 
izražavali takav stav kod Hrvata i Srba u odnosu jednih prema 
drugima bio iznimno visok. U tom uzorku je tada, samo tri go- 
dine prije izbora Franje Tuđmana, 72 posto Hrvata/Hrvatica 
izjavilo da ne bi bio problem vjenčati se sa Srpkinjom/Srbinom, 
a 74 posto Srba/Srpkinja ne bi imalo problem vjenčati se s 
Hrvaticom/Hrvatom. Također, 76 posto Srba izjavilo je isto za 
Slovence/Slovenke, dok je kod Slovenaca postotak bio niži (ali 
ipak visok, posebno kad se uzme u obzir da se anketa provodila 
samo godinu i pol dana prije prekida ekonomskih odnosa između 
dviju republika) — 59 posto. Slovenci nisu razlikovali u tom 
smislu Srbe i Hrvate, s kojima bi se moglo vjenčati 60 posto 
Slovenaca/Slovenki. Pantićevo je istraživanje samo jedno od 
mnogih provedenih u tom razdoblju, sa sličnim ili istovjetnim 
nalazima. Treba naglasiti da se ono odnosi samo na radničku 
populaciju. Ali, može se pretpostaviti da je socijalna distanca 
bila čak i manja u drugim slojevima, posebno među obrazova- 
nijim grupama i studentima. 

Istraživanje pokazuje (a to se poklapa sa sjećanjima svakoga 
tko je tada pratio politiku, i tko nije - namjerno ili slučajno — 
zaboravio što se stvarno događalo) da su od svih mogućih kombi- 
nacija međunacionalnih odnosa, jedine iznimke bile one između 


39 


JUGOSLAVIJA - DRŽAVA KOJA JE ODUMRLA 


Slovenaca i Muslimana? (i to samo u tom smjeru, ne i obratno), te 
u odnosu svih prema Albancima. Međutim, bosanski Muslimani, 
a posebno Albanci, nisu nikad bili ključni faktor u Jugoslaviji, 
pa se Jugoslavija ne bi mogla ni sastaviti ni rastaviti prema 
njihovim željama. Odnosi Srba i Hrvata, da se zaustavimo na 
najosjetljivijem i najvažnijem primjeru, nisu ni izdaleka bili 
odnosi mržnje, sve dok ta mržnja nije stvorena početkom devede- 
setih godina. Srbi i Hrvati su na mnogim mjestima u Jugoslaviji 
živjeli kao susjedi, a stupanj akcija koje su poduzimali jedni 
protiv drugih nije se bitno razlikovao u odnosu na akcije podu- 
zimane između pripadnika istog naroda. To se naročito odnosilo na 
etnički složena područja, kao što su Vojvodina, Bosna i Hrvatska, 
gdje se razvijao odnos dobrosusjedstva. Osim u okviru globalnih 
okolnosti u svjetskim ratovima, Srbi i Hrvati nisu ratovali jedni 
protiv drugih. A i u ta dva slučaja, mnogi su Srbi i mnogi Hrvati 
ratovali na istoj strani, protiv drugih pripadnika svog vlastitog 
naroda, koji su bili na drugoj strani. Kao i u politici, i u ratovanju 
su najžešći obračuni bili unutar iste nacionalne grupe (primje- 
rice, između srpskih partizana i četnika; ili hrvatskih partizana 
i ustaša) a ne između pripadnika različitih etničkih grupa. U 
političkoj sferi, koalicije u predratnoj Jugoslaviji i savezništva 
unutar političke elite u socijalističkoj Jugoslaviji, prelazile su 
preko granica nacija. Srpske su političke partije često sjedile u 
vladama sa Slovencima i Bošnjacima, dok su druge srpske partije 
bile u opoziciji, sa Hrvatima. U poslijeratnoj Jugoslaviji, politički 
su obračuni također bili najčešće unutar iste nacije, ne između 
njih. Obračun s Rankovićem, s hrvatskim nacionalizmom, srp- 
skim liberalizmom, kosovskom kontrarevolucijom, sve su to bili 
politički obračuni u kojima su se nacionalne političke elite podije- 
lile i međusobno sukobile. Nijedan od tih sukoba nije bio u prvom 
redu etnički konflikt ili konflikt između dviju nacionalnih grupa. 
Hrvatsko je proljeće (maspok, ovisno o političkoj poziciji govor- 
nika/pisca), recimo, u prvom redu bio unutarhrvatski sukob 
između dviju frakcija u Savezu komunista Hrvatske, izazvan 


25 U ovoj knjizi koristimo pojam Musliman kad se radi o razdoblju u kome je ta 
nacija sebe tako zvala (prije sredine devedesetih). Načelo preuzimanja auten- 
tičnih naziva u kontekstu u kome su korišteni, nastojali smo zadržati gdje je 
god moguće. 

različitim pogledima na poluopoziciju socijalizmu, koja se tada 
otvoreno manifestirala u Hrvatskoj. Njegovi su glavni akteri - 
Tito, Savka Dabčević-Kučar, Vladimir Bakarić, Miko Tripalo i 
Josip Vrhovec - svi bili Hrvati. Etnički Srbi u hrvatskom vodstvu 
(Dušan Dragosavac, Milutin Baltić, Srećko Bijelić) također su se 
podijelili po političkoj liniji, ne etničkoj. Obračun s Rankovićem, 
Ćosićem, srpskim liberalima, baš kao i obračun Miloševića sa 
Stambolićem, bio je prije svega sukob unutar srpskih političkih 
elita, s (eksteritorijalnim) Titom kao gotovo jedinim sudionikom 
izvan same Srbije (osim, naravno u posljednjem slučaju). Inter- 
pretirati političke sukobe u Jugoslaviji, bilo predratnoj ili poslije- 
ratnoj, samo (ili čak primarno) kao međunacionalne sukobe, ili 
još više — kao izraz i produkt etničke mržnje - to pokazuje totalno 
nerazumijevanje prilika ili obično nepoštivanje činjenica. 

Istina je da su pripadnici raznih jugoslavenskih naroda u 
pojedinim situacijama, iskazivali rezerviranost, a ponekad i ne- 
razumijevanje za druge jugoslavenske narode. Odnos prema 
Muslimanima koji su se naselili u Sloveniji, ili Albancima koji bi 
započeli obrt u bilo kojem dijelu Jugoslavije (ne samo u Srbiji!), 
nije uvijek bio prijateljski, a ponekad je (ovisno o političkim pri- 
likama na tzv. mega-razini) bilo i incidenata, uvreda i napada. 
Pa ipak, Jugoslavija nije poznavala ništa slično otvorenim su- 
kobima između Palestinaca i Židova u Izraelu, ili katolika i 
protestanata u Sjevernoj Irskoj, ili između crnog i bijelog stanov- 
ništva u pojedinim saveznim državama u SAD. Etničke su tenzije 
bile na vrijeme sprečavane, a elita je bila (pre)osjetljiva (ako se 
može biti preosjetljiv) na svaki nacionalizam koji bi mogao pre- 
rasti u otvoreni konflikt među građanima. To, naravno ne znači 
da na dugi rok, elita sama nije poticala nacionalizam sastavnih 
dijelova, svojom politikom beskrajne decentralizacije i parcijali- 
zacije političkog, kulturalnog i ekonomskog prostora. Međutim, 
ta je parcijalizacija bila kontrolirana od strane elite, a masama 
nije bilo dopušteno da vode svoju politiku niti da se sukobljavaju. 
Uloga elite i u stvaranju uvjeta za rast nacionalizma i u spreča- 
vanju njegove otvorene manifestacije jest središnja. Stoga svaka 
analiza prilika u Jugoslaviji u tom razdoblju mora poći od analize 
vjerovanja i ponašanja samih elita. Ideja o drevnoj etničkoj mržnji, 
međutim, čini upravo obratno: ona zanemaruje elite, smatrajući 

ih gotovo nevažnima, dok odgovornost prebacuje na narode, koji su 
se — kao - uvijek i nepopravljivo mrzili. Ta je pogreška u samoj biti 
nesporazuma u brojnim interpretacijama raspada Jugoslavije. 
Jugoslavija, doista, nije bila demokracija (u liberalno-demo- 
kratskom smislu), te se sada teško može reći koliko je ljudi izra- 
žavalo odanost jugoslavenskoj ideji zbog straha od posljedica, 
koliko zbog inercije, a koliko je bilo iskrenih i odanih Jugoslavena. 
Ispitivanja javnog mnijenja su bila rijetka i proturječna i, osim 
u Sloveniji (recimo u longitudinalnom projektu Slovensko javno 
mnijenje) malokad potpuno oslobođena političke pristranosti. Neki 
postojeći indikatori, kao što su podaci o broju međunacionalnih 
vjenčanja, socijalnoj mobilnosti, poznavanju drugih jugoslaven- 
skih jezika, iskazivanju jugoslavenske nacionalne pripadnosti, 
itd., doista pokazuju da se nije mnogo učinilo na stvaranju osje- 
ćaja jugoslavenske pripadnosti kod populacije. Kao što će biti 
objašnjeno kasnije u ovoj knjizi, jugoslavenski komunisti nisu 
imali nikakvu namjeru stvoriti jugoslavensku naciju, i to je - 
sigurno — bio jedan od glavnih razloga zbog kojih se Jugoslavija 
na kraju i raspala. Pa ipak, u cijelom je tom razdoblju, pa i kad 
je komunistička ideja došla u krizu, početkom osamdesetih, bilo 
mnogo indikatora jugoslavenske opredijeljenosti stanovništva, 
posebno mlađeg i obrazovanijeg. Na popisu stanovništva 1981, 
5,6 posto ljudi se izjasnilo Jugoslavenima, pet puta više nego 
1971. Stvorila se generacija Jugoslavena u kulturi, predvođena 
ljudima kao što su Goran Bregović, Vlatko Stefanovski, Emir 
Kusturica, i mnogi drugi - čije je miješanje elemenata različitih 
kultura u jedan zajednički, jugoslavenski miks, izazivao odu- 
ševljenje mnogih, i osude gotovo svih političara u zemlji. Iskazi 
jugoslavenstva nakon Titove smrti, pa i šest ili sedam godina 
nakon nje, bili su izraženiji nego ikad prije. Je li to sve bila gluma, 
neistina, privid? Je li bilo iz straha od novih vladara? Ili je bilo 
upravo obrnuto — protest protiv novih vladara, njihovih beskrajnih 
parcijalizacija i zatvaranja jednih od drugih, protiv volje većine 
i protiv bilo kakve političke, ekonomske i kulturalne logike? 
Jugoslavenska je ideja možda doista nastala kao projekt 
intelektualne i političke elite, ali se s vremenom proširila na 
populaciju, koja je na kraju bila daleko više privržena konceptu 
jugoslavenstva od same političke elite. Izrazi jugoslavenstva bili 

su protest protiv sistema koji je - kako su mnogi s pravom osjećali 
— zemlju doveo do ruba raspada. Ako je doista jugoslavenska 
ideja bila nametana silom s vrha u prvim godinama zajedničke 
države, pri njenom je kraju bilo obratno — ljudi su htjeli više 
Jugoslavije nego što su je politički lideri bili spremni prihvatiti. 
Stoga je daleko od istine tvrdnja da je Jugoslavija održavana una- 
toč volji naroda, samo diktaturom i prisilom. Teorije “ledenice" 
(koje tvrde da je socijalizam bio jedan veliki zamrzivač, u kome 
su etnički konflikti samo zaleđeni, ali ne i eliminirani) zanema- 
ruju činjenicu da je jugoslavenstvo bilo najpopularnije kad je 
represije bilo najmanje. Uostalom, prve alternativne organizacije 
u zemlji (primjerice, Udruženje za jugoslavensku demokratsku 
incijativu) imale su jasnu jugoslavensku orijentaciju. Nakon 
raspada Jugoslavije, pak, sila i prisila korištene su ne bi li se taj 
osjećaj jugoslavenstva, solidarnosti i zajedništva bliskih naroda, 
smanjio i na kraju potpuno uništio. Najveća je sila pritom kori- 
štena upravo tamo gdje je ideja jugoslavenstva bila najsnažnija, 
gdje su etnički nacionalisti morali učiniti normalan život susjeda 
različitih nacija nemogućim. Sjetimo se Vukovara, Mostara i cijele 
Bosne; gradova i područja gdje su ljudi živjeli zajedno i u miru. 
Najveći su zločini u ratu koji je slijedio počinjeni upravo u kraje- 
vima gdje je bilo najviše Jugoslavena (kao etničke kategorije), i 
gdje su zajedno živjeli Srbi, Hrvati i Muslimani (Bošnjaci). Mržnja 
je tamo morala biti stvorena — ona nije bila rezultat iskustava 
lokalnog stanovništva. Kao što pokazuje knjiga Tone Bringe 
(1996), u najvećem broju u slučajeva, ona je uvezena, nametnuta i 
silom raspirivana.% Velika je sila upotrebljena ne bi li se ljude 
uvjerilo da se više ne može živjeti s drugima. Ta je sila bila usmje- 
rena protiv jugoslavenstva i Jugoslavena, koji su bili najveće 
žrtve rata kojeg su pokrenuli nasilni separatistički nacionalizmi. 
Rat koji je slijedio raspad Jugoslavije bio je u najvećoj mjeri 
rat srpskih i hrvatskih ekspanzionističkih nacionalista protiv 
jugoslavenstva, čak i više nego što je bio rat između ta dva tipa 


za Odličan primjer kako se osjećaj zajedništva razbijao silom koja je dolazila 
izvan zajednice, može se naći u dokumentarnom filmu We are all neighbours 
(1994), koji je snimljen kao rezultat istraživanja norveške antropologinje Tone 


Bringe. U knjizi Warrena Zimermanna, navodi se također primjer Danijele 
Fajnal koji ilustrira zaključak koji ovdje iznosimo (1995/9: 157). 

nacionalizma, ili između svakog od njih i naroda koji se našao 
nasuprot. Mržnja je, kad se dogodila, bila rezultat njihovih akcija, 
iako je oni danas prikazuju (da bi sebe oslobodili odgovornosti) 
kao oduvijek prisutnu, prirodnu i neizbježnu. Oni analitičari (i 
još više praktičari) koji prihvaćaju njihove interpretacije povijesti, 
stoga, ne samo da pokazuju iznimno neznanje, nego se dovode u 
situaciju da šire propagandu onih koji su započeli rat. Ideja o 
drevnoj etničkoj mržnji ne samo da je pogrešna sa stajališta 
hladne političke analize povijesnih činjenica, ona je također mo- 
ralno nedopustiva, jer amnestira stvarne krivce za rat i nasilje, 
a okrivljuje njihove žrtve. 


Nacionalizam 


Neki autori, doista, priznaju da se jugoslavenski narodi možda i 
nisu mrzili, ali pritom ističu da je nacionalizam uvijek bio jak u 
svim jugoslavenskim narodima, i da je taj nacionalizam na kraju 
razbio Jugoslaviju. Nacionalizam ne mora značiti mržnju, iako 
je jugoslavenski socijalistički rječnik često pod nacionalizmom 
podrazumijevao ne samo mržnju nego i agresivnost prema 
drugima. Nacionalizam je pretpolitička i/ili natpolitička (državo- 
tvorna) doktrina kojoj je glavni cilj stvaranje i/ili očuvanje nacio- 
nalne države. Da bi se nacionalna država stvorila i/ili očuvala, 
mora postojati osjećaj pripadnosti naciji-(i)državi. Stvaranje, 
jačanje i očuvanje nacionalnog identiteta jest prioritet naciona- 
lističkih politika. Dok političke stranke (u zemljama liberalne 
demokracije) mogu definirati identitet različito, nacionalističke 
snage (pokreti, organizacije, zajednice) ne vide sebe kao partiju 
(dakle, kao dio cjeline, kao pars) nego kao cjelinu samu. Njihov 
zadatak nije boriti se s ostalim političkim orijentacijama za sam 
sadržaj identiteta. Sadržaj nacionalne države, njena orijentacija 
u političkom smislu, nacionalistima gotovo da nije relevantna. 
Relevantno je jedino da se očuva ili stvori nacionalna država, pa 
makar njen sadržaj bio i nedemokratski, čak i zločinački sa staja- 
lišta konvencija prihvaćenih u međunarodnoj zajednici. 

Pa ipak, pogrešno bi bilo zaključiti da je nacionalizam (uvijek, 
ili čak pretežito) nasilna doktrina. Iako on jest doktrina homoge- 
nizacije i isticanja nacionalnog (državnog) iznad svakog drugog 
političkog interesa, on ne mora podrazumijevati nasilnu akciju 

protiv drugih nacija. Štoviše, nacionalizam može biti izolacio- 
nistički, odnosno separatistički u odnosu na druge nacije. U oba 
slučaja, on će odustati od agresije i ekspanzionizma, nastojeći 
imati što manje veze s ostalima. Iako je gotovo nemoguće genera- 
lizirati, nacionalizam manjih nacija je češće izolacionistički nego 
ekspanzionistički. Izolacionistički tip nacionalizma je također 
ponekad nasilan, prije svega prema manjinama na svom tlu, a 
potom i prema institucijama prethodne države. 

Iako nikad ne može postati u punom smislu političan, nego 
ostaje na državotvornoj razini, nacionalizam je u demokratskim 
porecima legitimna doktrina, pod uvjetom da nije nasilan. U 
otvorenim je društvima dopušteno promovirati separatizam, kao 
što je dopušteno zagovarati unitarizam. U trenucima krize, naci- 
onalističke se doktrine često pojavljuju kao alternative političkim 
doktrinama (liberalizam, socijalizam, konzervativizam, i dr.), 
jer inzistiraju na jedinstvu, i u sebi uključuju mnoge elemente 
redovnih političkih doktrina. Snaga je nacionalizma u njegovoj 
unutarnjoj pluralnosti, u njegovoj sposobnosti da uključi libe- 
ralne, socijalističke, konzervativne i druge vrijednosti, te da ih 
poveže i usmjeri u jednom cilju - stvaranju i/ili očuvanju nacio- 
nalne države.?7 Nacionalizam je doktrina izvanrednog stanja, u 
kome je politički prostor ograničen ili suspendiran. On se pojav- 
ljuje umjesto redovne politike, kao alternativa uobičajenoj podjeli 
političkog spektra. 

Zagovornici su argumenta kojeg ovdje analiziramo spremni 
prihvatiti da možda u Jugoslaviji i nije bilo nacionalne mržnje, 
ali ističu da je nacionalizam bio snažan. Taj nacionalizam imao je 
dva oblika: separatistički i unitaristički. Dok je prvi oblik inzi- 
stirao na stvaranju novih država (ili obnovi starih) na tlu Jugo- 
slavije, drugi se zalagao za stvaranje i jačanje jugoslavenske 


"7 Doktrina nacionalnog pomirenja, koju je promovirao nacionalistički pokret 
Franje Tuđmana u Hrvatskoj, tipičan je primjer povezivanja liberalnih, konzer- 
vativnih i socijalističkih vrijednosti, uz snažnu prisutnost radikalnijih doktrina, 
poput fašizma. Nacionalistički pokreti, kao što je bio Tuđmanov, izbjegavaju 
riječ stranka ili partija u svom nazivu i preferiraju zajednica ili unija. To nije 
slučajno: riječ partija ima izvor u pars (dio), a stranka u strana (također dio 
cjeline). Nacionalistički pokreti ne žele zastupati dio ili stranu, nego cjelinu. 
Tu cjelinu onda usmjeravaju k jednom - formirajući i predstavljajući zajednicu. 
Za ideju nacionalnog pomirenja vidi Pavković (1999). 

nacije i Jugoslavije kao nacionalne države. Povijest Jugoslavije, 
tvrde ti autori, jest povijest sukoba između separatističkog i uni- 
tarističkog nacionalizma. To je bio sukob oko toga kako definirati 
naciju i državu, a posebno - kako definirati odnos postojeće države 
(Jugoslavije) i njene nacije (ili: nacija) u transformaciji. Taj je 
sukob na kraju razbio Jugoslaviju. Je li na jugoslavenskom pro- 
storu postojao jedan narod ili više naroda? To je bila osnova tzv. 
nacionalnog pitanja, koje je potresalo Jugoslaviju od njezina 
osnivanja. Oni koji su vjerovali da je u Jugoslaviji bilo više naro- 
da, te da se od više naroda nije mogao (nije trebao) stvoriti jedan, 
bili su na korak do zaključka da upravo stoga opstanak Jugosla- 
vije kao države ostaje otvoreno pitanje. Kad je povezana s idejom 
samoopredjeljenja?%, kao što je bio slučaj u socijalizmu, ideja 
narodne države je gotovo nespojiva s postojanjem multinacionalne 
države. Ako narodi doista imaju pravo na samoopredjeljenje, i 
ako je to pravo iznad svakog drugog (političkog) prava (kako tvrde 
nacionalisti), onda opstanak višenacionalnih država nije moguć. 
Iz toga, također, slijedi da je raspad Jugoslavije bio neizbježan: 
iako se narodi možda i nisu mrzili, sama ideja da im nije bilo 
dopušteno da formiraju svoje samostalne države, tvrde naciona- 
listi, bila je neprirodna i nedemokratska. Na drugoj strani, jugo- 
slavenski su nacionalisti vjerovali da u Jugoslaviji živi jedan 
narod, ili barem da bi razne postojeće nacije jednog dana mogle 
(trebale) stvoriti jedan zajednički, jugoslavenski narod. 
Međutim, jesu li nacionalizmi, ovako definirani, doista bili 
snažni u Jugoslaviji? Ili su, nasuprot, bili slabi, nedovoljno snažni 
da se izbore za svoje ciljeve sve dok Jugoslavija nije odumrla 
kao država, autohtonom akcijom unutarnjeg slabljenja, za kojeg 
nacionalisti nisu imali velike zasluge? Nije nimalo jednostavno 
odgovoriti na ova pitanja. Najbliže istini bilo bi reći da je nacio- 
nalizam (prije svega unitaristički) bio potiskivan i obeshrabrivan 
akcijom političke elite. Nacionalizam oba tipa (i unitaristički i 
separatistički) bio je tretiran kao antisocijalistička doktrina, te je 
stoga potiskivan iz javne sfere u podzemlje. Ali upravo stoga što 


28 Ideja samoopredjeljenja bila je konstitutivna ideja socijalizma, nakon što ju je 
Lenjin promovirao u svojim tekstovima. Problem je bio i u tome što se to načelo 
isticalo kao pravo, ali nije nikada regulirano nekim pravnim aktom, tj. zakonom. 
Više o samoj ideji i njenom odnosu prema odcjepljenju u Moore (1998). 

je smatran jednom od glavnih opasnosti za socijalizam, naciona- 
lizam je (u svoje obje varijante) jačao kao jedina ozbiljna i najsnaž- 
nija alternativa socijalizmu. Paradoksalno je da je elita svojim 
potiskivanjem nacionalizma iz javne sfere zapravo promovirala 
nacionalizam kao glavnu alternativu sebi samoj.? 

Nacionalizam nije potkopao socijalizam, ali se pojavio kao 
glavna alternativa socijalizmu u trenutku kad se vlast (da para- 
fraziramo Lenjina) valjala po ulici, pa ju je samo trebalo prigrabiti. 
Bitka se potom vodila između dva tipa nacionalizma (unitaris- 
tičkog i separatističkog) oko definicije nacije i države. Ali, to se 
dogodilo nakon pada socijalizma, a u nekim slučajevima i nakon 
raspada Jugoslavije. 

Danas će se gotovo bez izuzetka tvrditi da je nacionalizam u 
svim krajevima Jugoslavije bio iznimno snažan. No, je li baš tako? 
Ako je doista glavni cilj nacionalizma da se stvori nacionalna 
država, onda ni jugoslavenski (unitaristički) ni separatistički 
nacionalizmi nisu uspjeli u tome, sve dok se zemlja nije rastvo- 
rila iznutra, padom socijalizma. Socijalizam je bio protivnik 
nacionalizma, prije svega jer je bio protivnik nacionalne države. 
Kad se tome dodaju razlozi koji izviru iz političkih tradicija (prije 
svega u onim krajevima koji su bili u Otomanskom carstvu), onda 
ne iznenađuje da su srpski, makedonski, bosanski, crnogorski i 
albanski zahtjevi za svojom vlastitom državom bili nedovoljno 
jaki da bi postigli cilj. Unatoč tome što će rijetko tko danas tvrditi 
da je srpski nacionalizam zapravo slab, Srbi ipak ni danas nisu 
sigurni žele li ili ne imati svoju (srpsku) nacionalnu državu, ili 
preferiraju ostati u višenacionalnoj jugoslavenskoj zajednici s 


2? Još je paradoksalnije da se upravo to isto dogodilo s komunističkom elitom, 
odnosno doktrinom komunizma u predratnom razdoblju. Gurnuta u ilegalu 
već u prvim godinama nakon stvaranja Kraljevine Srba, Hrvata i Slovenaca, 
Komunistička partija Jugoslavije postupno je jačala kao jedna od glavnih 
alternativa postojećem poretku. Njeno djelovanje u podzemlju, pomoglo joj je u 
kasnijoj gerilskoj borbi protiv sistema, baš kao što je i podzemni status naciona- 
lizma kasnije pomogao nacionalistima da budu uspješniji u vojno-političkim 
akcijama protiv predstavnika poretka. Sličnost metoda koje su komunisti kori- 
stili nakon pada monarhijskog poretka, i onih kojima su nacionalisti spremno 
dočekali kraj socijalističkog, nije slučajna. Također: niti su komunisti potkopali 
međuratnu Jugoslaviju, niti su nacionalisti srušili socijalističku Jugoslaviju. 
Oni su samo bili tu kad se vlast kotrljala ulicama, najspremniji da je prihvate. 

drugima (Crnogorcima i Albancima). Drugi je primjer makedon- 
ski nacionalizam, koji je bio tako slab da je Makedonija postala 
država ponajmanje zahvaljujući njemu, a daleko više zahvaljujući 
slabljenju jugoslavenskog nacionalizma u vrhovima JNA i poli- 
tičkom vrhu Srbije (koji je na vojni vrh imao sve više utjecaja). 
Treći primjer je albanski nacionalizam, koji se također pokazuje 
nedovoljno jakim da definira svoj nacionalni teritorij. Albanci, 
doduše, znaju s kim ne žele živjeti u istoj državi ali su daleko 
manje sigurni žele li da se Kosovo ujedini s Albanijom ili ne. 
Napokon, crnogorski se nacionalizam i danas pokazuje preslabim 
da ostvari crnogorsku državu. Nacionalizam je bio nešto snažniji 
u zapadnim krajevima Jugoslavije, u Sloveniji i Hrvatskoj, gdje je 
i ideja države (u liberalno-demokratskom smislu) bila jača. Sve 
je to gotovo potpuno izostavljeno iz brojnih interpretacija raspada 
Jugoslavije koje se fokusiraju na problem nacionalizma. 

Drugo, u socijalističkoj je Jugoslaviji unitaristički nacionalizam 
bio oslabljen i zbog ideološkog narativa samoupravljanja, koji ga 
je proglašavao glavnom opasnošću. Takvu je poziciju eksplicitno 
formulirao Vladimir Bakarić, u svom govoru na Desetoj sjednici 
CK SK Hrvatske (1970), kad je rekao da nacionalisti (tj. separa- 
tisti) ne mogu formirati vladu (u Hrvatskoj), a unitaristi mogu: 


“Govorio bih o unitarizmu, ili da budem precizniji, o unita- 
rizmu kod Hrvata. Da li on kao konkretna, veoma jaka tenden- 
cija u našem društvu sada postoji? Mislim da treba sasvim 
čvrsto odgovoriti: da, postoji... Može li se ona pretvoriti u 
jednu vladu ili bar u ozbiljniji politički pokret? Odgovaram: 
da! Dalje, da li bi se takva tendencija mogla ostvariti? Našli 
bi oni jedan program, našli bi saveznike u Jugoslaviji, našli 
bi izvan Jugoslavije... Naravno, glavni oslonac bi bio biro- 
kratski centralizam i kominformizam" (Bakarić, citiran u: 
Tripalo, 1990: 7). 


Osim što ovom izjavom Bakarić potvrđuje da je osjećaj jugo- 
slavenstva bio snažniji u populaciji nego što je elita željela, on 
tvrdi i da separatizam ne bi bio niti podržan u narodu, niti dopu- 
šten izvan zemlje. Jugoslavija se ne može raspasti, vjerovao je 
ne samo Bakarić nego i drugi jugoslavenski komunisti. Njeni 

su temelji dovoljno solidni, a raspad bi bio protivan modernom 
trendu globalizacije i integracije. Stoga pravo pitanje nije hoće li 
Jugoslavija opstati, nego hoće li opstati kao socijalistička i samo- 
upravna zemlja, ili centralizirana država poput Sovjetskog Saveza 
iili bivše Kraljevine Jugoslavije. Kako se cijeli jugoslavenski 
identitet, nakon sukoba sa SSSR-om (1948) razvijao na ideji razli- 
čitosti u odnosu na predratnu Jugoslaviju i sovjetski socijalizam, 
identitet bi zemlje, njena nezavisnost i opstanak, bili ugroženi 
daljnjom centralizacijom. Pravo je pitanje, dakle, bilo — koji će se 
tip socijalizma i Jugoslavije razviti, a ne hoće li ili ne Jugoslavija 
opstati, vjerovao je Bakarić. Ako je on tvrdio da unitarizam može 
pobijediti separatizam i samoupravni socijalizam u Hrvatskoj, 
može se samo zamisliti koliko je bio siguran da se to može dogoditi 
u drugim republikama, posebno u Srbiji. 

Retrospektivno gledano, izgleda kao da je Bakarić promašio 
u svojoj ocjeni da unitarizam predstavlja veću opasnost za Jugo- 
slaviju od separatizma, ali je vjerojatno bio u pravu kad se radilo 
o opasnostima koje separatizam i unitarizam predstavljaju za 
jugoslavenski model socijalizma. Može se zamisliti da bi i neza- 
visna Hrvatska, Slovenija ili Bosna mogle ostati socijalističke 
zemlje (ideja sovjetske Hrvatske bila je prilično popularna među 
hrvatskim komunistima, i nije nestala s Andrijom Hebrangom), 
ali je teško zamisliti da bi unitaristička Jugoslavija mogla ostati 
nezavisna od SSSR-a ili dovoljno različita od Kraljevine, da bi 
opravdala svoj identitet, a time i opstanak. Demokratizacija Jugo- 
slavije sasvim sigurno vodila bi u raspad samoupravne ideologije, 
jer bi značila promociju ideje o jugoslavenskom političkom narodu 
(naciji). Zato su se komunisti, a posebno u Hrvatskoj i Sloveniji, 
tako žestoko odupirali demokratizaciji Jugoslavije, prema libe- 
ralno-demokratskom modelu. Stoga je glavni sukob u Jugoslaviji, 
krajem osamdesetih, bio između bakarićevaca (ustavobranitelja, 
kako su se nazivali hrvatski i slovenski komunisti), koji nisu 
htjeli značajnije promjene Ustava iz 1974, i antibakarićevaca 
(ustavoreformatora), koji su htjeli promjene koje bi ili dovele do 
stvaranja jugoslavenske nacije po liberalno-demokratskom 
modelu, ili bi obnovile neku vrstu “sovjetskog" poretka u njoj. Za 
bakarićevce je, pritom, bilo malo razlike između ustavorefor- 
matora i nacionalista. Kako su već od prije držali unitarističke 


49 


JUGOSLAVIJA - DRŽAVA KOJA JE ODUMRLA 


nacionaliste glavnom opasnošću za socijalizam, neki su od njih 
potom odlučili ući u savez sa separatističkim nacionalistima, koji 
su viđeni kao manje zlo. Državotvorni (tj. nacionalistički) savez 
između Milana Kučana i slovenskih separatističkih nacionalista, 
te između Franje Tuđmana i Ivice Račana, izraz je Kučanove i 
Račanove odanosti Kardeljevim i Bakarićevim upozorenjima da 
je glavna opasnost za socijalizam unitaristički nacionalizam. Na 
drugoj strani, i ustavoreformatori raznih orijentacija, sredinom 
osamdesetih (a posebno u Beogradu), počeli su surađivati. Iako su 
i prije srpski političari održavali privatne i polujavne veze s nekim 
od pripadnika “disidentskog" kruga, sada su te veze pojačane. S 
dolaskom Slobodana Miloševića na vlast (1986), veze između 
političke elite u Srbiji i srpskih liberalno-demokratskih i nacio- 
nalističkih intelektualaca pretvaraju se u “antibakarićevski" blok. 

Teško je, stoga, naći kratku i jednostavnu formulaciju kojom 
bi se objasnili odnosi između nacionalizma i kraja Jugoslavije. 
Te se razlike i ti konflikti ne mogu jednostavno svesti na sukob 
između socijalizma i nacionalizma, ili (još manje) između demo- 
kracije i socijalizma, kako to pokušavaju mnogi zapadni ana- 
litičari. Radilo se o višeslojnom sukobu s više dimenzija, od 
kojih su najznačajnije: a) sukob između raznih tipova socijalizma 
(državnog protiv antidržavnog); b) sukob između raznih tipova 
nacionalizama (unitarističkog protiv separatističkog); c) sukob 
između državnog socijalizma i separatističkog nacionalizma itd. 
Uz sve to, sukob je imao i dimenziju protivljenja demokratskim 
promjenama na jugoslavenskoj razini (ne samo kod Slovenaca i 
drugih malih jugoslavenskih naroda nego i kod Srba) iz straha 
od stvaranja jugoslavenskog naroda. Suprotno mnogim popu- 
larnim interpretacijama, mali narodi u Jugoslaviji (a to su, iako 
ne u istoj mjeri, bili svi njeni narodi, budući da su Srbi kao najveći 
narod činili samo 36,9 posto stanovnika 1981. godine, pa su 
đakle i oni bili manjina u odnosu na cjelokupno stanovništvo) 
nisu htjeli prihvatiti punu, nego samo limitiranu demokratizaciju 
Jugoslavije, tj. demokraciju u okviru svojih vlastitih nacionalnih 
država, ne na jugoslavenskoj razini. Njihovi su pokreti bili kontro- 
verzni, baš kao što je to bio i pokret za jugoslavenski nacionali- 
zam. Slovenska je elita, primjerice, inzistirala na demokratizaciji 
samo u okviru Slovenije, ali ne na jugoslavenskoj razini. Ona je 

htjela više države, ali samo u Sloveniji, ne u Jugoslaviji. Tako- 
đer, surađivala je sa separatističkim nacionalizmom, ali ne s 
unitarističkim. Srpska je opcija također bila složena: htjela je 
demokratizaciju u Srbiji, a u Jugoslaviji samo pod uvjetom da je 
kontrolira (što nije mogla); htjela je očuvanje socijalizma, ali i 
jačanje države; napokon, surađivala je s unitarističkim naci- 
onalizmom, ali je također poticala i nastanak separatističkog 
(srpskog) nacionalizma. Razvoj antisocijalističkih pokreta, koji 
su nagovijestiti promjenu političkih načela s konsenzualnog na 
većinsko odlučivanje, te posebno popularnost jugoslavenske ideje, 
uplašila je male jugoslavenske narode. Oni su se plašili (ili bolje 
rečeno — bili su zaplašeni, podjednako od strane svojih elita kao 
i elita u drugim republikama) da će se stvoriti jugoslavenska 
nacija, koja će ih progutati. Srbi su također, gdje su bili manjina, 
odbacivali ideju o hrvatskoj i bosanskoj naciji (koja bi uklju- 
čivala i njih, svodeći dakle Srbe u Hrvatskoj ili Bosni sa razine 
konstitutivnog naroda na kulturalni narod koji je dio hrvatskog 
odnosno bosanskog političkog naroda) tamo gdje su bili u manjini. 
Kako u Jugoslaviji nitko nije bio većina, logika stvaranja novih 
političkih naroda (kao temeljna logika demokratizacije) svakoga 
je činila uplašenim za vlastitu budućnost. Taj strah od nestanka 
bio je glavni razlog odbacivanja demokratizacije, odnosno stva- 
ranja novih političkih nacija. 

Ovu smo složenu skicu ovdje predstavili samo zato da bismo 
naglasili da je prejednostavno (a u kronološkom smislu i pogrešno) 
smatrati da je nacionalizam razbio Jugoslaviju. Nacionalizam jest 
bio važan faktor, prije svega kao glavna alternativa socijalizmu, 
a potom i kao ideologija koja je stvorila i učvrstila postjugosla- 
venske države. Njegovo je pojavljivanje kao glavne alternative, 
također, bilo izraz izvanrednog stanja u kome su se nalazili svi 
segmenti Jugoslavije — a u izvanrednom stanju (kako smo ranije 
objasnili) normalne političke doktrine ustupaju pred pretpoli- 
tičkom doktrinom koja ih je u stanju ujediniti i usmjeriti. Stoga 
su, naravno, griješili oni koji su vjerovali da će padom komunizma 
nastupiti normalno stanje, odnosno da će ga zamijeniti libera- 
lizam, glavni takmac socijalizmu u globalnim okvirima. Mnogi su 
u to vjerovali iz dobre namjere, misleći da su se stvari izmijenile 
i da je Jugoslavija dovoljno promijenjena da se zlo nasilja (kako 

su oni, preusko, definirali nacionalizam) ne može ponoviti. No, 
koliko god se može simpatizirati s takvim idealizmom, teško je 
negirati da je ta naivna i idealizirana slika stvarnosti stvorila 
iluzije u puku, koji je potom bio potpuno iznenađen ishodom svoje 
akcije i nespreman da se suoči s njenim posljedicama. 

Problem je ovog pristupa, također, da on često zvuči gotovo 
fatalistički; kao da se nacionalizam morao pojaviti, i kao da nije 
bilo mogućnosti da ga se zaustavi. Kao da je nacionalizam gotovo 
prirodno stanje, neka neizbježna stihija, kojoj se ne može odupri- 
jeti. Istina je da u izvanrednim situacijama nacionalizam, zbog 
razloga koji su već objašnjeni, ima dobre izglede da prevagne nad 
političkim doktrinama. Međutim, bilo bi pogrešno tvrditi da je 
itko drugi, osim političke elite, bio odgovoran za stanje u Jugosla- 
Viji sve do samog trenutka njena raspada. Pristup koji naglašava 
važnost nacionalizma često zanemaruje da je nasilni naciona- 
lizam mogao uspjeti samo zato što su komunističke elite, polazeći 
od ideologije o odumiranju države, oslabile državu do stupnja u 
kojem je ona postala nesposobna da reagira i na najmanje podra- 
žaje. U tom slabljenju države treba tražiti glavne razloge njezina 
raspada. Svaka liberalno-demokratska država, koliko god bila 
minimalna, uspijeva zaštiti sebe i svoje državljane od nasilnog 
nacionalizma, a posebno od građanskog rata. Smisao je države 
da štiti državljane od nasilja, dolazilo ono izvan zemlje ili unutar 
nje. Čak će i najminimalnija liberalna država ipak ostati dovoljno 
snažna da ispuni tu temeljnu funkciju države. Za razliku od 
liberalne države, država utemeljena na marksističkoj doktrini 
ima za cilj da samu sebe ukine u procesu odumiranja. Problem 
jugoslavenske države jest bio u tome što su jugoslavenski komu- 
nisti shvatili marksističku doktrinu veoma ozbiljno, te su doista 
vjerovali da državu treba ukinuti. S te pozicije sprečavali su 


% Kao primjer takve naivnosti, Stipe Šuvar je u intervjuu koji je dao autoru 
naveo reakciju Ante Markovića na spominanje mogućnosti pobjede Hrvatske 
demokratske zajednice na prvim hrvatskim izborima. Marković je, navodi 
Šuvar, 31. decembra 1989. rekao da je strah od Tuđmana potpuno neopravdan 
jer je on potpuno nebitan po svojoj snazi. Prava opasnost, rekao je Marković, 
dolazi od “dogmatskih snaga unutar SKH". Šuvar dalje kaže da je Marković (a 
i mnogi drugi okupljeni na neformalnom ručku u sjedištu hrvatske Vlade) 
pritom pogledao u njega, tj. Šuvara. 

nastanak bilo kakvog jugoslavenskog nacionalizma, vjerujući da 
bi i uspostava jugoslavenske države i jugoslavenske nacije bila 
protivna glavnom cilju socijalizma. U rječniku jugoslavenskog 
socijalizma, napad na etatizam bio je zapravo napad na državu 
kao takvu. Antidržavna retorika imala je ozbiljne posljedice po 
jedinstvo Jugoslavije, toliko ozbiljne da je na kraju bila možda 
presudan faktor koji je dugoročno utjecao na taj raspad. Taj para- 
doks: da se država trebala uspostaviti na antidržavnom konceptu, 
bila je u samom srcu dugoročnih razloga za raspad Jugoslavije. 

To se naročito odnosi na razdoblje nakon 1974, kad je Jugo- 
slavija prestala biti (barem ideološki gledano) zajednica Južnih 
Slavena, i postala samo ideologijski projekt, gotovo bez ikakve 
etničke osnove svog jedinstva. Jugoslavija je u sedamdesetak 
godina svog postojanja, naime (kako objašnjavamo u drugom 
poglavlju) više puta mijenjala, da bi na kraju potpuno izmijenila 
osnovu svog identiteta. Dok je formirana kao zajednica Južnih 
Slavena, koji su stvarali jednu, jugoslavensku naciju, u posljed- 
njoj je fazi pred svoj raspad (od 1974. nadalje) bila ideološki 
projekt, u kome etnička srodnost nije imala važnu ulogu - štoviše, 
trebala je biti potisnuta kao drugorazredna, nevažna karakte- 
ristika. Raspad ideologije baš zbog toga pogodio je Jugoslaviju 
više nego druge socijalističke zemlje. Ono što je dugo smatrano 
glavnom prednošću Jugoslavije nad zemljama državnog socija- 
lizma, pokazalo se na kraju kao nedostatak, jer je državni socija- 
lizam ipak osigurao da država funkcionira, čak i kad se ispraznila 
od ideologije. Samo je u Jugoslaviji država doista izgubila mnoge 
ključne funkcije u procesu podruštvljavanja. Svugdje drugdje, 
iako oslabljena, država je ipak uspjela ostati neka rezervna 
(back-up) institucija, koja je spriječila nasilje jednom kad se 
glavna snaga (Partija) raspadala. 

U postojanju antidržavne ideologije treba tražiti i razloge 
da se s njenim padom pojavilo više snažnih državotvornih (naci- 
onalističkih) pokreta, koji su promovirali državotvornost kao 
alternativu socijalističkoj ideji o odumiranju države. Danas će 
mnogi autori objašnjavati pojavu nacionalizma nakon socijalizma 
kao rezultat kolektivističkog trenda, koji se razvio zbog slabosti 
civilnog društva i jakosti države. Istina je da su kolektivističke 
ideje bile snažne posvuda u socijalističkim zemljama, iako je i 

anarhizam, kako objašnjava Tikholaz (1996) ostavio traga. Pa 
ipak, suprotno tim raširenim interpretacijama, ovdje zagova- 
ramo zaključak da je snažna i autohtona država nastala kao 
antipod socijalizmu, ne njegov nastavak drugim sredstvima. Sla- 
bost samoupravne države promovirala je potrebu za potpunom 
alternativom: jakom, autoritarnom, i potpuno nesamoupravnom 
državom nakon pada samoupravljanja. Postkomunizam je u 
jugoslavenskim prilikama (kao antikomunizam, odnosno antisa- 
moupravljanje) obilježen idejom stvaranja države tamo gdje ona 
nije postojala ili je bila preslaba, a ne očuvanjem države koja je 
bila jaka. U stanovitom smislu, iako ne s jednakim intenzitetom, 
to se može reći i za druge socijalističke države bivše Istočne 
Europe — one su sve stvarale sebe same kao (snažne) države, nakon 
što su se oslobodile poludržavnog i polukolonijalnog statusa (u 
odnosu na SSSR). Nacionalizam kao tendencija stvaranja nacio- 
nalne države, prema tome, nije samo posljednja faza socijalizma, 
da parafraziramo Lenjina, niti je nastavak socijalizma drugim 
sredstvima, da to kažemo na Clausewitzev način. Nacionalizam 
je, paradoksalno, i (neželjeni) proizvod i negacija socijalizma. Dok 
je cilj socijalizma rastvaranje države kao instrumenta klasne 
vladavine, cilj nacionalizma je stvaranje i/ili jačanje nacionalne 
države. Pad socijalizma pomaknuo je klatno s jedne ekstremne 
točke na drugu; ne sasvim precizno rečeno - s lijeve na desnu. 
Postsocijalizam je, također, u mnogo čemu uništio društvo, ne bi 
li ojačao državu. Uobičajeno je, ali pogrešno, naime, tvrditi da je 
u socijalizmu tzv. civilno društvo bilo slabo, a država jaka.! 
Možda je tako bilo u državama tzv. državnog socijalizma (iako 
je i tamo država odumirala, prema tome ni tamo nije uspjela 
biti efikasna u ispunjavanju osnovnih funkcija države, kako ih 
definira liberalna demokracija), ali je u samoupravnom (jugosla- 
venskom) socijalizmu društvo bilo sigurno snažnije od države u 
odumiranju. Postojanje radničkih savjeta, tzv. društvenih orga- 


% Civilno društvo je koncept iz poljske društvene kritike stigao u naše krajeve 
preko Slovenije. Temeljio se na Hegelovim tekstovima, te na Toennisovoj 
razlici između Gemeinschaft i Gesselschaft. Pukim prenošenjem kritike istočno- 
europskog socijalizma u jugoslavenske prilike, međutim, počinjena je pogreška 
koju Skinner (1988) naziva myth of. parochialism. Za teorije o civilnom društvu, 
vidi Križan (1989). 

nizacija, raznih građanskih društava i saveza bio je ipak (koliko 
god ograničen) iskaz postojanja prilično značajne mreže kojima 
je bilo isprepleteno društvo u Jugoslaviji. Ali u Jugoslaviji je 
već sredinom osamdesetih, ne samo većina novina nego i većina 
kulturnih institucija, medija i izdavača, a posebno akademije 
znanosti, društva književnika i slične institucije, bilo osvojeno, u 
rukama nekomunističkih ili antikomunističkih grupa i pojedi- 
naca.32 Crkve, kao najsnažnije institucije civilnog društva, bile su 
prilično slobodne i samostalne. Nogometni klubovi i klubovi navi- 
ača, koji po utjecaju u alternativnoj političkoj sferi dolaze odmah 
iza crkava, bili su također poluslobodni. Čak i ona područja koja 
u liberalnoj demokraciji pripadaju isključivo, ili barem pretežno 
državi (kao što su obrana, obrazovanje, porezi, financijske transak- 
cije) bila su u Jugoslaviji organizirana na poluuređen način, često 
neformalan, bez prisutnosti države. Ideja poreza, temeljna za 
postojanje liberalno-demokratske države, jedva da je postojala. 
Obrana je bila u rukama raznih komiteta za općenarodnu obranu 
i društvenu samozaštitu, često izuzetu iz sfere profesionalne ad- 
ministracije i vojnog aparata. Partijski funkcionari, a ne država, 
imali su (institucionalno i stvarno) glavnu riječ u tim komitetima, 
koji bi u slučaju izvanrednih okolnosti preuzeli sve operativne 
funkcije vlasti. Partija je bila stvarno središte političke moći; a 
ona sama postajala je debatni klub, ne kvazidržava u bilo kojem 
liberalno-demokratskom značenju koncepta. Za razliku od toga, 
država je sve više slabila. Sve je to dovelo do situacije u kojoj su 
građanski protesti (kad su se pojavili) bili vođeni zahtjevom za 
više reda, manje anarhije, više jednakosti i više države. Ti protesti 
nisu bili za smanjivanje nego za povećavanje prisutnosti države 
- za limitiranje onoga što su mnogi vidjeli kao anarhiju. To su bili 
zahtjevi za uspostavom države, nasuprot društvu. 

Ništa takvo nije se dogodilo u zemljama državnog socijalizma, 
niti ranije niti 1989. Protesti su u tim zemljama bili kombinacija 
zahtjeva za više vlastite države (tj. manje utjecaja strane države, 


** Ivan Stambolić navodi naslove kazališnih predstava u Beogradu u trenutku 
kad je Slobodan Milošević došao na vlast, 1987, da bi ilustrirao kako je gotovo 
cijela beogradska kultura stajala u opoziciji tadašnjoj vlasti, promovirajući 
teme koje ona nije htjela raspravljati i pristupe koje nije podržavala. Vidi 
Stambolić (1995). 

i antidržavne ideologije), i više društva (tj. za legalizaciju sin- 
dikata kao što je bila poljska Solidarnost, ili novina i časopisa 
opozicije). Ali zahtjev za manje strane države bio bi — da se pojavio 
u Jugoslaviji - bespredmetan i paradoksalan: Jugoslavija nije 
bila pod kontrolom nijedne strane zemlje, a posebno ne SSSR-a, 
nasuprot kome je gradila svoj projekt alternativnog socijalizma. 
Istodobno, za razliku od Čehoslovačke ili Poljske, gdje su mno- 
gi vlast identificirali sa čvrstom rukom i stranim utjecajem, u 
Jugoslaviji je većina građana držala da se zemlja nalazi pred 
raspadom, u opasnosti od anarhije. Smjer protesta protiv režima, 
primjerice u Čehoslovačkoj i Srbiji, bio je potpuno drukčiji, pa su 
Havel i Milošević postali antipodi u svemu. Dok je jedan vodio 
liberalno-demokratsku revoluciju protiv države, drugi je vodio 
antibirokratsku revoluciju protiv antidržavne ideologije i anar- 
hije, za uspostavu države. Dok je jedan bio fasciniran Zapadom 
kao antipodom Istoka, drugi je nastojao održati ekvidistancu 
prema jednima i drugima, čak i onda kad je postalo očigledno da 
izbora više nema i da se ne može očuvati ekvidistanca između 
nečega čega ima i nečega čega nema. 

U još jednom, ključnom smislu, događaji u Jugoslaviji razliko- 
vali su se od onih u drugim istočnoeuropskim zemljama. Budući 
da su druge zemlje bile pod utjecajem SSSR-a, zahtjev za uspo- 
stavom države bio je tamo zahtjev za uspostavom domaće države, 
tj. oslobođenjem od strane vlasti. Sovjetski je Savez bio idealan 
krivac za sve. Pad komunizma mogao se stoga vezati za jačanje 
nacionalizma u domaćoj naciji, i prema tome nije morao dovesti 
do raspada te nacije i njene države. Antisocijalistička retorika, 
kao i antisovjetski stav, stvorili su odličan kontekst za obranu 
suvereniteta domaće države i jačanje poljskog, čehoslovačkog, 
bugarskog (...) identiteta. Na antisovjetskoj i antisocijalističkoj 
platformi mogla se utemeljiti demokratska Bugarska, i obnoviti 
demokratska Poljska. Situacija je u Jugoslaviji bila drukčija po 
oba bitna kriterija. Kako su sami gospodarili svojom zemljom, 
Jugoslaveni nisu mogli kriviti nikog drugog, ni za socijalizam ni 
za antidržavlje, nego sebe same. Nije se moglo kriviti SSSR, pa 
uspostaviti jugoslavenski nacionalizam na antisovjetizmu; jer je 
antisovjetizam već bio sastavni dio samoupravnog socijalizma. 
U nedostatku neprijatelja (ili barem prijetnje) sa strane (funkciju 

kojeg je SSSR odigrao u slučaju ostalih država Istoka), Jugo- 
slavija je morala — ako je željela - naći unutrašnje izvore svojeg 
jedinstva. A to je bilo mnogo teže, gotovo nemoguće; posebno u 
okolnostima u kojima su i krivci morali biti pronađeni unutar 
zemlje, a ne izvan nje. Ljubljana, Zagreb i Priština, a u manjoj 
mjeri i Skopje i Sarajevo, našli su tog krivca u Beogradu, ili kao 
glavnom gradu i simbolu Srbije ili Jugoslavije. Beograd, među- 
tim, nije imao koga kriviti (osim “Kardeljevu" Ljubljanu), a nije 
mogao (i nije htio) prihvatiti krivnju koju su mu nametali drugi. 
Nedostatak vanjskog neprijatelja i patrona u novim okolnostima, 
bila je, dakle, nepovoljna okolnost za daljnji opstanak Jugosla- 
vije. Budući da je cijeli identitet Jugoslavije (nakon 1974) 
definiran oko središnje ideje, a ne etničke srodnosti, odbacivanje 
socijalizma ispraznilo je identitet Jugoslavije od bilo kakvog 
sadržaja. Tako je odjednom postalo nemoguće očuvati Jugoslaviju 
(antidržavnu, antisovjetsku) a istodobno odbaciti ideološki na- 
rativ na kome se ona temeljila. Ako se željelo uspostaviti novo 
jedinstvo, trebalo je ponuditi novi narativ, novi raison d'etre koji 
bi objasnio opstanak Jugoslavije. Da bi se to, pak, učinilo, trebalo 
je najprije definirati ključne pojmove: Jugoslavija, narod i država. 
Učiniti to, međutim, značilo je ponovno postaviti nacionalno 
pitanje kao središnje pitanje. No, postavljanje nacionalnog pitanja 
bilo je posljedica raspada ideološkog konsenzusa na kome se 
temeljilo jugoslavensko jedinstvo, a ne uzrok. 

Da zaključimo ovaj dug i složen osvrt na argument koji vidi 
nacionalizam kao glavni uzrok raspada Jugoslavije: nacionalizam 
nije razbio ni socijalizam ni Jugoslaviju, nego se pojavio kao 
alternativa socijalizmu, u trenutku kad se on rastvorio iznutra. 
Jednom kad se nacionalno pitanje pojavilo, ono je spriječilo nor- 
malnu politiku, postavljajući pretpolitičko, tj. državno pitanje 
ispred svega. Ali da je nacionalizam dobio šansu, za to nije 
zaslužna snaga samog nacionalizma, nego prije svega slabost 


" O tome kako je nedostatak neprijatelja na granicama nepovoljno utjecao na 
prilike u Makedoniji u 2001, vidi moj tekst u Transitions Online, 14. aprila 2001. 
Stabilnost Makedonije, baš kao i nekadašnje Jugoslavije, bila je mnogo veća u 
doba dok su postojali neprijatelji na granicama. Pad Miloševića i promjene u 
Albaniji, Grčkoj i Bugarskoj, značile su kraj hladnog rata na makedonskim 
granicama. To je potom destabiliziralo unutarnje prilike u zemlji. 

socijalizma. Socijalizam je rastvoren iznutra, svojom vlastitom 
samorazarajućom ideologijom, koja je slijedila ideale o odumi- 
ranju države. On je počinio samoubojstvo, povlačeći za sobom i 
Jugoslaviju, koju je prethodno sveo na ideološki projekt. Jugo- 
slavija je bila (anti)država koja je odumrla. 


Kulturalni argument 


Kulturalne i intelektualne elite imale su, ako ne najznačajniju, 
onda svakako vrlo značajnu ulogu i u stvaranju i u rastvaranju 
jugoslavenske države. Kulturalni argument tvrdi da je neatrak- 
tivnost jugoslavenske ideje (kako su je u 19. stoljeću formulirale 
kulturalne elite) bio glavni razlog raspada Jugoslavije. Jugosla- 
venska je ideja, tvrde zagovornici tog koncepta, bila u svom 
temelju nacionalistički projekt, koji je polazio od pretpostavke 
da su Južni Slaveni (Jugoslaveni) isti narod, te bi stoga bilo 
poželjno i logično da žive u jednoj državi. Ta se ideja oslanjala na 
panslavističke i druge rasne teorije (tada vrlo popularne) koje su 
isticale važnost zajedničkog podrijetla za stvaranje političkih 
jedinica kao što su države. Jugoslavenstvo, koje je započelo kao 
nacionalistički projekt stvaranja nacionalne države“, pretvorilo 
se u socijalizmu (koji je odbacivao ideju o stvaranju jedne jugo- 
slavenske nacije) u projekt multikulturalizma, tj. antinacionalis- 
tičku ideju suradnje sličnih (ali ipak odvojenih) naroda - najprije 
Srba, Hrvata i Slovenaca, a potom (nakon 1945) i Crnogoraca, 
Makedonaca (te od 1960-ih) Muslimana (tj. Bošnjaka). Jednom 
kad je napuštena ideja o stvaranju jedne, jugoslavenske nacije, 
tvrde zagovornici ovog pristupa, zajednička je država postala 
trajno upitna. Kulturalne i intelektualne elite, koje su stvorile i 
promovirale jugoslavensku ideju, i iste te elite koje su kasnije 
razvijale druge ideje i negirale postojanje kulturalne srodnosti, 
najvažniji su faktor tog procesa. 

U mnogočemu, kulturalni se argument poklapa s nacionalis- 
tičkim argumentom. Nacija nije samo politička, nego je (posebno 
na način na koji je bila definirana u socijalizmu) i kulturalna 


3% Danas mnogi zaboravljaju da je jugoslavenska ideja bila u svojoj biti nacionalis- 
tička. Ona je svoju atraktivnost dugovala (i) svom nacionalizmu, a popularnost 
joj je padala kad je prestala biti nacionalistički projekt. 

zajednica, stvorena najčešće na temeljima zajedničkog jezika i/ili 

religije. Međutim, zagovornici kulturalnog argumenta vežu nasta- 

nak i nestanak nacije gotovo potpuno za kulturalnu sferu, za ideje 

i njihovu realizaciju. Nacija će tako biti prije svega njen identitet, 

ono po čemu ona postoji kao unutarnje jedinstvo među svojim čla- 

novima i po čemu se razlikuje od drugih, prije svega susjednih i 

sličnih nacija. Nacija je interpretacija, ona je narativ kojeg dijele 
članovi zajednice. Zajednica (community) je prije svega komunika- 
tivno jedinstvo unutar sebe same (communicative unity). Ona je 
potpuno fleksibilna i u velikoj mjeri proizvedena u procesu koji 
započinje idejom (zamišljanjem)*, koja se kasnije pretvara u nacrt, 

pa i u konkretan institucijski, politički, i kulturalni oblik (ustav). 
Kulturalni argument, prilično raširen u postmodernističkim inter- 
pretacijama političkih događaja, naglašava važnost intelektualne 
elite (veoma labavo definirane) za opstanak ili nestanak nacije. 
Jugoslaveni su bili Jugoslaveni samo onda i dok su dijelili narativ 
o jugoslavenstvu, jugoslavensku ideju. Onda kad su prestali sebe 
vidjeti kao dio tog narativa, kad su prestali u njega vjerovati, kad 
im je on prestao biti uvjerljiv, jugoslavenska je nacija nestala. Na- 
cije nastaju i nestaju - one nisu jednom zauvijek fiksirane grupe, 
određene nekim čvrstim kriterijima, poput genetske strukture 
svojih članova (krvnog srodstva), teritorija koji zaposjedaju, karak- 
ternih osobina koje su određene prije svega klimatskim razlozima 
ili nečim petim. Kulturalne definicije nacije, razumljivo, oponiraju 
većini glavnih socioloških teorija, koje pokušavaju pronaći sve- 
obuhvatnu kombinaciju faktora kojima bi se mogle objasniti, 
klasificirati i definirati nacije. Nacije nisu tu oduvijek, niti ima 
ikakva jamstva da će opstati zauvijek. One su stvar srca i uma, ne 
biologije, geografije i meteorologije. One su subjektivna, ne objek- 
tivna pojava. U okolnostima slobode, svatko od nas može odabrati 
kojoj će naciji pripadati, kao što može odabrati da ne pripada ni 
jednoj. Jugoslavenska je nacija nestala, kao i primjerice istočno- 
njemačka, sovjetska ili čehoslovačka, jer ideja jugoslavenstva 
više nije grijala srca ljudi koji su bili Jugoslaveni.?6 


* Za ideju o naciji kao zamišljenoj zajednici, vidi Andreson (1983), a za njenu 
primjenu na balkanskim slučajevima, Todorova (1997). 

** Mnoge se nacije danas nalaze pred izazovom takvih promjena. Ozbiljne se pro- 
mjene, primjerice, mogu uočiti u razumijevanju pojma britanska nacija, i u 

U ovoj knjizi ćemo također prihvatiti da je nacija prije svega 
ideja, narativ, interpretacija. Ako je ijedna europska zemlja često 
i radikalno mijenjala ideju koja joj je bila u temelju, onda je to 
bila Jugoslavija. Ona je nastala na ideji etničke istosti (ili vrlo 
bliske sličnosti) između raznih komponenata koje su se ujedinja- 
vale u novu, jugoslavensku naciju, da bi potom potpuno odbacila 
koncept narodnog jedinstva i utemeljila se na ideologiji socijalis- 
tičkog samoupravljanja. No, i ta je ideologija (iako antidržavna, i 
stoga paradoksalna kao temeljna ideologija države) bila dovoljna 
da ujedini sastavne dijelove — sve dok je bila uvjerljiva. Jednom 
kad se u nju prestalo vjerovati (prije svega u okviru elite, a potom 
i šire od toga — među populacijom koja je postajala relevantan 
akter, u procesu demokratizacije) nestalo je jugoslavenske države 
i snjom jugoslavenske nacije.?? 

Dobar je primjer primjene kulturalnih teorija na jugosla- 
venski slučaj knjiga Andrewa Wachtela, Making and Breaking a 
Nation (1998). Wachtelova analiza vrlo dobro pokazuje važnost 
intelektualnih krugova za stvaranje Jugoslavije. On detaljno 
analizira pokušaje jugoslavenskih nacionalista, kao što su Ivan 
Meštrović, Ivo Andrić i drugi, da promoviraju jugoslavensko jedin- 
stvo, spajajući elemente različitih kultura i tradicija u jedno. 
Wachtel zaključuje da se Jugoslavija nije raspala ni zbog ekonom- 


njezinu odnosu prema engleskoj (dominantnoj) i prema škotskoj naciji. Za te 
promjene, vidi Langlands (1999). U jugoslavenskom slučaju, vidi odličan tekst 
Aleksandra Pavkovića o srpskom identitetu između srpstva i jugoslavenstva 
(Pavković, 1998). 

37 Nedostatak jedinstvenog narativa, ideje koja bi bila prihvaćena od strane 
relevantnih aktera, danas predstavlja opasnost za opstanak SR Jugoslavije, 
Bosne i Hercegovine i Makedonije. Problem opstanka sadašnje Jugoslavije je, 
prije svega, u nevoljnosti njene političke i intelektualne elite da promovira 
ideju o jugoslavenskom narodu. Sadašnja Jugoslavija i dalje inzistira na 
socijalističkom narativu o štetnosti unitarizma, te i dalje sumnjičavo gleda na 
isticanje jugoslavenstva. (To se samo povećalo nakon pada Miloševića, koga su 
porazile snage koje su mnogo više zainteresirane za srpsku državu od njega, 
Ilustracija te promjene se može naći u prvom govoru Vojislava Koštunice nakon 
pada Miloševića - taj je govor započeo rečenicom: “Dobro veče, Srbijo!". Jugo- 
slavija nije ni spomenuta.) Isto se to odnosi i na bosanski i makedonski narod 
u njihovim državama. To više ne predstavlja problem za Sloveniju, i po svoj 
prilici - za Hrvatsku, koje su na pragu stabilnog razdoblja u kojem bi se mogao 
formirati slovenski i hrvatski narod, ne samo (ni primarno) kao kulturalna 
nego (i) kao politička kategorija. 

skih ni zbog institucionalnih razloga, nego zato što je uništen kon- 
cept jugoslavenstva, tj. jugoslavenskog naroda. Da je taj koncept 
očuvan, Jugoslavija bi se obnovila na nekim drugim temeljima, 
onako kako se uspjela obnoviti nakon Drugog svjetskog rata. 
Wachtelova se analiza fokusira na intelektualne elite i njihov udio 
i u stvaranju i u rastvaranju Jugoslavije.? 

Medutim, ipak ostaje pitanje: jesu li doista kulturalne elite 
stvorile i jesu li rastvorile Jugoslaviju? Jesu li one u bilo kojem od 
ta dva procesa imale najznačajniju ulogu? Ili su ipak političke 
elite bile značajnije? Ovdje se zalažemo za balansiran odgovor na 
to pitanje. Istina je da je i jugoslavenska ideja i ideja separatnih 
nacionalizama nastala najprije u okviru intelektualnih elita, da 
bi potom bila preuzeta u politički diskurs. Pa ipak, kulturalne su 
elite u jugoslavenskim zemljama često samo izražavale ono što su 
političke elite mislile, ali se nisu usudile javno izreći. One su samo 
djelomično bile opozicija režimu, kao što su bile i djelomično slo- 
bodne. Istina je, bile su često opozicija političkoj eliti u drugoj repu- 
blici ili na federativnoj razini - ali su se rijetko kada usuđivale 
direktno sukobiti s elitom unutar vlastite republike/nacije. Njihova 
se relativna sloboda izražavanja mogla zahvaliti polupodršci koju 
su imale za takvu ulogu kod svojih političkih elita. Disidenti su bili 
tolerirani, a ponekad i zaštićeni zbog osobnih poznanstava s poli- 
tičkim liderima, generacijske pripadnosti, ili svog statusa nekadaš- 
njih članova političke elite. U tom se smislu, kao što tvrdi Mihajlov 
(1998), samo uvjetno može govoriti o disidentstvu u Jugoslaviji. 

Drugi problem koji se može postaviti pred kulturalne teorije 
jest u njihovoj isključivosti kad se radi o definiranju nacije. Istina 
je da su nacije prije svega grupe koje dijele razumijevanje i pri- 
hvaćaju (sada stvorene ili naslijeđene) iste narative. No, je li to 
dovoljno da grupa postane nacija? Je li nacija doista nepolitički 
pojam? Može li se ona stvoriti ab ovo, iz ideje koju dijeli pet-šest, 


% Kulturalnim elitama bavi se i knjiga Jasne Dragović Soso Saviours of the 
Nation, knjiga Vesne Goldsworthy Inventing Ruritania, te (iako na drugi 
način) knjiga Erica Gordya The Culture of Power in Serbia. Gordyeva knjiga 
naglašava vezu između političke i kulturalne elite, te na neki način kontrira 
Wachtelovu pristupu, koji tretira kulturalnu elitu gotovo kao samostalni i 
središnji faktor. Sve su te knjige iznimnno vrijedne jer značajno obogaćuju 
literaturu o raspadu Jugoslavije. 

pa i pedeset-šezdeset sanjara i istomišljenika? Je li jugoslavenska 
ideja doista proizvod polutrijeznih rasprava u praškim pivnicama, 
nekoliko pjesama o južnoslavenstvu i tuceta skulptura, pa makar 
one bile i Meštrovićeve? Na drugoj strani - također - je li grupa 
književnika okupljenih u Francuskoj 7, ili onih na Trgu Repu- 
blike (danas Bana Jelačića) u Zagrebu mogla poništiti postojanje 
jugoslavenske nacije, čak i da su imale (i kad bi imale) takvu 
namjeru? Jesu li akademici Srpske Akademije Nauka i Umetnosti 
(SANU) doista imali takvu moć nad srcima i umovima (mnogih) 
Srba (i ponekih drugih) da su ih preusmjerili od jugoslavenstva 
prema srpstvu, i to poludovršenim dokumentom (tzv. Memo- 
randumom) koji je u njenoj nakladi bio objavljen tek kad se 
Jugoslavija formalno raspala? Ili prave uzroke neatraktivnosti 
jugoslavenske ideje treba ipak tražiti negdje drugdje? 

Ne negirajući, dakle, iznimnu važnost ideja i njihovih tvoraca 
u procesu formuliranja nacionalnog identiteta, mora se ipak pri- 
hvatiti da se puni odgovor na pitanje o raspadu država ne može 
tražiti samo među idejama, niti samo kod njihovih tvoraca. Ideje 
su proizvod konteksta u kome nastaju. One su odgovor na 
situaciju koju su njihovi tvorci zatekli. Ta situacija ne mora biti 
stvorena nekom namjerom. Ljudi često ne znaju zašto čine to što 
čine, i u velikom broju slučajeva ne mogu definirati svoju namje- 
ru. Ako i mogu, namjere su rijetko istovjetne s ishodom akcija, jer 
rijetko kad akter ima punu kontrolu nad akcijom i okolnostima 
u kojima se ona provodi. Suvremeni je svijet suviše složen da bi 
njime vladali diktatori. Ni najmoćniji među njima ne mogu uvijek 
kontrolirati ishod svojih akcija, posebno ne u politici, koja je 
sama po sebi interakcija subjektivnih djelovanja. Diktatori su 
stoga često potpuno zapanjeni ishodom akcija, jer ne mogu razum- 
jeti da njihove namjere nisu dovoljne da bi stvorile željeni ishod. 
Razočarani ishodom, oni ili tvrde da nemaju apsolutno ništa s 
njim (jer ga nisu htjeli; oni su htjeli nešto drugo) ili krive druge 
za uništenje svojih dobrih namjera. Koliko smo puta čuli da je 
ideja dobra, ali realizacija ne valja, da je zakon dobar, ali se ne 
provodi? Ili: da je narod nezahvalan jer ne razumije namjere 
koje su oni imali; ili da oni nemaju ništa s ratom, jer su htjeli 
nešto drugo. Oni u to iskreno vjeruju, i iz tog vjerovanja proizlazi 
njihovo djelovanje/nedjelovanje/čuđenje. 

Ideje su moćne, ali u suvremenom je svijetu njihova moć ogra- 
ničena. One su samo dio priče, ne cijela priča: važan i nužan dio, 
ali nedovoljan. Da bi se objasnila cijela priča, potrebno je biti 
daleko suptilniji — poći od subjektivnog, od ideja, ali nikada ne 
zanemariti kontekst u kome one nastaju, niti interakciju s drugim 
idejama i njihovim akterima. Samo će tako biti moguće približiti 
se relevantnom odgovoru na pitanje kojim se ovdje bavimo. Više 
će o tome biti rečeno pri kraju ovog poglavlja. 

Prije nego što razmotrimo sljedeću grupu argumenta, moramo 
se zadržati na jednoj specifičnoj podgrupi kulturalnog argumenta, 
koja je stekla priličnu popularnost i unutar bivše Jugoslavije i 
izvan nje. Radi se o tezi o sukobu civilizacija, koju je promovirao 
Samuel Huntington, a u postjugoslavenskim joj je prilikama glav- 
ni zagovornik bio Franjo Tuđman. Iako se Huntingtonova knjiga 
fokusira na prilike u međunarodnoj politici nakon kraja hladnog 
rata, ona je, u Tuđmanovoj interpretaciji, postala gotovo oprav- 
danjem teze o nemogućnosti opstanka ne samo Jugoslavije nego i 
Bosne i Hercegovine kao podjednako složene multietničke zemlje. 
Tuđman je koristio Huntingtonov argument (posebno dio o suko- 
bu kršćanstva i islama) ne samo da legitimira svoj separatizam 
nego i da opravda konflikte između Hrvata (katolika) i Bošnjaka 
(muslimana) u Bosni i Hercegovini. Pritom je potpuno ignorirao 
Huntingtonovu zabrinutost zbog mogućnosti da posthladnoratov- 
ski svjetski poredak bude obilježen povratkom na polureligijske 
ratove, u kojima će fanatizam ponovno imati važno mjesto. 

Huntingtonov argument, a još više njegovo korištenje u do- 
maćoj debati, međutim, imaju ozbiljne nedostatke. Prije svega, 
upravo se na primjeru Jugoslavije pokazalo da savez između 
kršćanskog Zapada i islama nije nemoguć. Podrška Zapada 
Bošnjacima i Albancima (dakle, muslimanima) ne uklapa se u 
shemu o religijski-kulturalno determiniranoj politici. Nedostatak 

podrške Srbiji od strane ne samo Grčke (članice NATO saveza, 
dakle, zemlje napadača na Jugoslaviju u bombardiranju 1999), 
nego i Rusije, Rumunjske, pa čak i Bugarske (ne samo pravo- 
slavne, nego i južnoslavenske zemlje) ilustriraju isti zaključak. 
Suviše čvrsto vjerovanje u tradicionalna, religijsko-kulturalna 
savezništva između Rusije (čak i Grčke) i Srbije, stajala su Milo- 
ševićevu Srbiju veoma mnogo. Isto je i s Tuđmanovom Hrvat- 

skom, koja nije dočekala da svijet prihvati argument o njenoj 
civilizacijskoj ulozi predziđa kršćanstva, koji Europu i sada, kao 
i uvijek ranije, brani od islama. 

No, čak ako i prihvatimo da suvremeni svijet doista nije 
podijeljen tradicionalnim religijsko-kulturalnim linijama, ostaje 
pitanje — mogu li višenacionalne države opstati ili ne. To nas pi- 
tanje ponovno vodi k ideologiji i njenoj golemoj važnosti u procesu 
raspada Jugoslavije. Istina je, naime, da su se sve tri socijalističke 
federacije na istoku Europe, rastvorile padom komunističke ide- 
ologije: Jugoslavija, Sovjetski Savez i Čehoslovačka. Međutim, 
druge višenacionalne (višejezične i višereligijske) zemlje nisu 
slijedile taj model. Kanada i Belgija su, primjerice, ostale ujedi- 
njene, iako su razlike u identitetu između frankofona i anglofona 
u Kanadi veće nego one između Čeha i Slovaka u bivšoj Čeho- 
slovačkoj. Švicarska je također ostala ujedinjena. Uostalom, i 
Velika je Britanija, u kojoj razlike između Engleza i Škota (da ne 
govorimo o onima između katolika i protestanata u Sjevernoj 
Irsko)) nisu zanemarive, također opstala, iako je njena budućnost 
postala neizvjesna nakon što je najprije izgubila carstvo, a nakon 
kraja hladnog rata i značajan dio nekadašnje vojnopolitičke važ- 
nosti. Zašto su se samo socijalističke federacije raspale, dok su 
one utemeljene na idejama liberalne demokracije opstale? 

Naravno da je ideologija odumiranja države, tako ključna za 
marksističko razumijevanja države, iznimno relevantna kad se 
raspravlja o ovom pitanju. Liberalno-demokratske države nisu 
nikad dopuštale da se nekažnjeno dignu pobune protiv njih, niti 
da se organizira građanski rat unutar njih. Britanska je reakcija 
na separatizam u Sjevernoj Irskoj tipičan primjer liberalne (mini- 
malne) države, koja se nije suzdržavala da zavede ratno stanje i 
upotrijebi tenkove ne bi li građanski rat zaustavila prije nego što 
je počeo. Nasuprot tome, u državi u odumiranju, socijalističkoj 
Jugoslaviji, Jugoslavenska narodna armija pretvorila se u film- 
skog snimatelja ilegalnog uvoza oružja na granici (s Mađarskom) 
koju je bila dužna štititi upravo od takve vrste ilegalne aktivnosti. 
Samoupravni je koncept, kome je u središtu bila ideja decentra- 
lizacije i podruštvljavanja (i) obrane, glavni razlog neefikasnosti 
jugoslavenske armije i policije u sprečavanju građanskog rata. 
Kao što s pravom ističe Veljko Kadijević (1993), JNA je ostala 

vojska bez države, ali je isto tako i sama bila nesposobna riješiti 
se ideologije koja ju je učinila zarobljenikom. 

Dakako, nije samo nedostatak efikasne vojske i policije razlog 
tome što su istočnoeuropske višenacionalne federacije nestale, 
a liberalno-demokratske opstale. Vojska i policija propustile su 
zaustaviti raspad i građanski rat kad se on pojavio kao realna 
opasnost, ali razlozi zbog kojih se takva opasnost uopće pojavila, 
dublji su. Država u odumiranju propustila je uspostaviti jedin- 
stveni obrazovni sistem, osnovati jugoslavensku televiziju (treba 
se samo sjetiti problema koje je imao YUTEL kad je počeo emiti- 
rati program, u zadnjim godinama Jugoslavije), potaći studente 
da studiraju u drugim republikama Jugoslavije*?, pomoći ljudima 
da se zaposle tamo gdje ima posla umjesto da primaju socijalnu 
pomoć tamo gdje ga nema; ponuditi stipendije onima koji bi htjeli 
učiti slovenski, makedonski i albanski jezik; narediti oficirima 
da moraju tečno govoriti bar tri osnovna jezika jugoslavenskih 
naroda, ako ne već i albanski; itd. Sve se to radi(lo) u Belgiji, 
Kanadi i Švicarskoj, zemljama koje se nisu bojale jedinstva, niti 
su ga proglašavale unitarizmom. Razlog zbog kojeg su te države 
opstale, a Jugoslavija nije, dakle, nije bio u tome što je u principu 
nemoguće da višenacionalne države opstanu, nego u tome što je 
socijalistički koncept bio antidržavni, i što je proglasio unitarizam 
glavnom opasnošću. 

Separatistički nacionalisti, poput Tuđmana“, osjećali su da 
je demokratska Jugoslavija smrtna opasnost za separatistički 


%% Više o tome u Katunarić (1988) i Pantić (1987). 

*" Razlog zbog kojeg u ovoj sekciji teksta spominjemo najčešće Franju Tuđmana 
nije samo u tome što je on najčešće govorio o sukobu civilizacija. Tuđman je 
bio prvi iskreni separatistički nacionalist koji je došao na vlast u Jugoslaviji. 
Ni Milošević ni Kučan to nisu bili. Oni su - da se poslužimo slikovitom uspored- 
bom koju je dao David (Lord) Owen o Miloševiću (ali se odnosi i na Kučana) - 
jahali na tigru nacionalizma u nadi da će ga uspjeti kontrolirati, jer su se 
bojali da ih taj tigar inače ne proguta (1995: 128-9). U Miloševićevu je slučaju 
posebno dvojbeno je li on bio nacionalist ili nije. U svojoj je prvoj fazi, Milošević 
vjerojatno bio jugoslavenski nacionalist, ali on nikada nije postao srpski nacio- 
nalist, kako ga danas mnogi nazivaju. Nikada, naime, nije htio da se formira 
srpska nacionalna država. Njegova je vezanost za Jugoslaviju, pa makar i do 
trenutka kad je Jugoslavija postala samo ime i ništa više, bila glavni razlog 
zbog kojeg je na kraju izgubio popularnost i izbore (2000). Više o tome u mom 
tekstu u Liberal Debatt (2000). Nasuprot tome, Tuđman je bio uvjereni sepa- 

nacionalizam. Demokratska bi Jugoslavija stvorila jugoslavensku 
političku naciju i ne bi dopustila postojanje više političkih nacija 
na istom prostoru gdje ona postoji. Hrvatska nacija bila bi kultu- 
ralna kategorija, koja bi opstala kao lingvistička, religijska, 
možda i ekonomska zajednica, ali bi izgubila status kojeg je imala 
u socijalističkoj Jugoslaviji. Ne samo hrvatska, nego sve jugosla- 
venske nacije (uključujući srpsku) postale bi u demokratskoj 
Jugoslaviji ono što jesu - manjina stanovništva. Nacionalizam bi 
bio dopušten, ali bi nasilje bilo zaustavljeno. Nacionalistima bi bilo 
ponuđeno da se demokratskim sredstvima bore za odcjepljenje 
(kao što to mogu separatističke partije u liberalnim demokra- 
cijama), ali bi svaki pokušaj organiziranja građanskog rata bio 
spriječen efikasnom akcijom policije i vojske. Zašto bi, međutim, 
ijedna jugoslavenska nacija (uključujući i Srbe) pristala na to da 
od konstitutivnog naroda postane manjina? Zašto bi pristale na 
redukciju svog statusa, ako su osjetile da mogu iskoristiti zadnje 
dane poluanarhije i postati većina u svojim novim nacionalnim 
državama. Njihovo je pitanje bilo logično i glasilo je, da parafra- 
ziramo Vladimira Gligorova, zašto bismo bili manjina u velikoj 
državi, kad možemo biti većina u maloj? To je pitanje razbilo 
Jugoslaviju, a potom bi - da nije bilo međunarodne intervencije 
- razbilo i Bosnu i Hercegovinu, Hrvatsku, Makedoniju, te SR 
Jugoslaviju (posebno Srbiju). 

Tuđmanov strah od nastanka jugoslavenskog naroda rasplam- 
sao se pred mogućnošću da Jugoslavija postane članica Europske 
zajednice (sada: Europska unija). Po svojoj složenoj strukturi, 
Europska je unija (bila) Jugoslavija u velikom, multietnička 
konfederacija država, ali je u ideološkom smislu bila drukčija — 
liberalna demokracija. Ta je kombinacija značila da je po obje 
osnove — i kao nadnacionalna zajednica koja sve više poprima 
osobine države, i kao konsolidirana liberalna demokracija koja 
štiti državljane od nasilja, EU bila neprihvatljiva nasilnom naci- 
onalizmu. Da je Jugoslavija ušla u Europsku uniju, kakve bi 
šanse bile Hrvatskoj i Sloveniji da ikad postanu nezavisne drža- 


ratistički nacionalist. Iako je glavni sukob u posljednjim godinama Jugoslavije 
bio između Slovenije i Srbije, tek s dolaskom Tuđinana na vlast, Jugoslavija 
je postala nemoguća. 

ve? Štoviše, one bi dobile drugi poklopac na vlastiti separatistički 
nacionalizam - ne samo jugoslavenski (kojeg su separatistički 
nacionalisti već po sebi teško podnosili) nego i europski. S tom 
razlikom, što bi njihov pokušaj nasilja nad drugima bio spriječen 
prije nego što bi se pojavio. Hrvatski su i slovenski separatizam 
bili reakcija u posljednji tren, u pet prije ponoći, na proces globa- 
lizacije i europeizacije. Ni hrvatski ni slovenski nacionalizam, 
baš kao ni albanski i srpski, nisu bili proeuropski, ni u jednom 
razumnom smislu u kome se taj pojam može koristiti. Nepomir- 
ljivo je tvrditi da šest prilično sličnih naroda ne može živjeti u 
Jugoslaviji, zemlji potpuno konfederaliziranoj i s 80-godišnjim 
iskustvom zajedničkog života, a istodobno navodno zagovarati 
članstvo u Europskoj uniji, u kojoj 12 (danas 15) potpuno razli- 
čitih zemalja formira tijela koja su više obvezujuća za zemlje 
članice nego što su bile odluke jugoslavenskog političkog vrha u 
zadnjim godinama Jugoslavije. 

Separatizam nije nužna ni neizbježna opcija ostavljena 
narodima koji žive u višenacionalnim državama, iako ga je lakše 
promovirati u takvim, nego u državama sa značajnom homoge- 
nošću populacije. Iako se predstavljao kao proeuropski i prode- 
mokratski, separatizam je malih jugoslavenskih naroda krajem 
1980-ih, kaže Anthony Giddens, bio izraz antiglobalizacijskih 
trendova, protivan suvremenim tendencijama u Europi i moder- 
noj liberalnoj demokraciji.“! One su uspjele samo zato što je 
nasuprot njima stajala oslabljena država u odumiranju, kompro- 
mitirana kao komunistička i stoga bez izgleda da bude podržana 
na Zapadu u bilo kakvoj akciji da ih spriječi. No, da su se sa 
svojim akcijama tvrdoglavog odbijanja bilo kakvog kompromisa, 
preuzimanja graničnih prijelaza i okruživanja vojnika u kasar- 
nama, uvoženja oružja po mrklom mraku s namjerom da započnu 
građanski rat, pojavili na Zapadu — ne samo da ne bi uspjeli, 
nego bi njihovi tvorci danas bili tek na početku dugotrajnih 
zatvorskih kazni. Raspad Jugoslavije stoga nije bio izraz nužne 


*! “Raspad Jugoslavije je rezultat pobjede antikozmopolitanskih snaga, i prema 
tome jest potpuno protivan duhu vremena", rekao je Giddens u intervjuu koji 
je autor ove knjige imao s njim. Za Giddensovo razumijevanje odnosa između 
globalizacije i fundamentalističkog nacionalizma, vidi njegova predavanja na 
London School of Economics 1999/2000, na web-stranici LSE: www.lse.ac.uk. 

nemogućnosti postojanja višenacionalnih država, niti sukoba 
civilizacija unutar jedne zemlje: on je bio rezultat uspjeha ideo- 
logije antidržavlja, te okolnosti u kojima je separatistički nacio- 
nalizam iskoristio šansu da se predstavi kao ono što nije i da u 
ključnom trenutku sakrije svoju antieuropsku, antiglobaliza- 
cijsku i nasilnu prirodu. 


Argument međunarodne politike 


Argument koji inzistira na važnosti jednog ili više faktora iz 
međunarodne politike za stvaranje i rastvaranje Jugoslavije, u 
ovom poglavlju nazivamo argumentom međunarodne politike. 
Značajan broj autora tvrdi da je Jugoslavija stvorena (1918) i 
obnovljena (1945), zahvaljujući prije svega jednoj ili nekoliko 
svjetskih sila, te da je tijekom njena postojanja međunarodni 
faktor imao presudnu ulogu u osiguranju njene stabilnosti. Jugo- 
slavija se održavala zahvaljujući ravnoteži između dva vojno- 
politička bloka. Njena (nesvrstana) politika ekvidistance prema 
tim blokovima, te geografska pozicija između njih, bila je, ako ne 
glavni, a onda sigurno vrlo značajan razlog za opstanak Jugosla- 
vije kao ujedinjene zemlje. Hladni rat, a posebno helsinški dogo- 
Vor o zamrzavanju granica i garantiranju teritorijalne cjelovitosti 
postojećih zemalja (sredinom sedamdesetih) učinio je praktički 
nemogućim i radikalne ideološke promjene (koje bi, recimo, rezul- 
tirale približavanjem Jugoslavije jednom ili drugom savezu) i bilo 
kakav separatizam (odnosno stvaranje novih država u Europi). S 
obzirom na važnost tog trećeg puta za novi jugoslavenski identitet, 
postojanje dvaju ideološko-vojnih blokova na granicama bio je 
glavni razlog stabilnosti i opstanka te zemlje. 

Već je iz toga jasno da je kraj hladnog rata destabilizirao Jugo- 
slaviju. Prije svega, zemlja više nije imala vanjske neprijatelje 
(ideološke, ako ne i vojnopolitičke) koji bi pomogli da se unutarnje 
razlike marginaliziraju i učine drugorazrednima. Trebalo je, 
dakle, pronaći unutarnje izvore stabilnosti i jedinstva, a to je 
(bilo) daleko teže. Drugo, Jugoslavija je izgubila važnost koju je 
imala za vrijeme hladnog rata. To se marginaliziranje Jugo- 
slavije događalo postupno (najprije zbog ekonomske vezanosti za 
Zapad, potom zbog Titove smrti, a onda također zbog razvoja 
nuklearnog i dalekometnog naoružanja, posebno otkako je Ronald 

Reagan postao američki predsjednik, 1981), ali je kulminiralo 
padom socijalizma u (nekadašnjoj) Istočnoj Europi. Dok je prije 
Jugoslavija bila idealan partner Zapadu u njegovu pokušaju raz- 
bijanja monolitnosti socijalističkog bloka, sad je cijela Istočna 
Europa postajala liberalno-demokratska. Promjene su se u Istoč- 
noj Europi također dogodile iznenada i bile su radikalnije od onih 
koje su se događale u Jugoslaviji. Zašto bi Zapad preferirao zemlju 
koja je zagovarala sporu i postupnu transformaciju, uz zadržava- 
nje mnogih elemenata socijalizma, kad su Poljska, Čehoslovačka 
(posebno Češka) ili Baltičke zemlje zagovarale radikalnu trans- 
formaciju u puni liberalni kapitalizam? Također, geografska je 
važnost Jugoslavije smanjena s globalne na regionalnu (europ- 
sku). Pozornost Zapada selila se na tek liberalizirane zemlje neka- 
dašnje Istočne Europe, i na izvaneuropska područja (posebno u 
doba rata s Irakom). Nova je Rusija imala sve manje interesa i 
snage za ekspanziju na Jadran, a niti je mogla niti željela inspi- 
rirati neke nove socijalističke revolucije u zemljama kao što su, 
primjerice, Italija i Francuska. Jugoslavija je, stoga, izgledala 
kao najmanji problem i najmanje značajan problem. 
Ignoriranje jugoslavenskog problema kasnije se, doista, 
vratilo Zapadu poput bumeranga. Autori koji zagovaraju ovaj 
pristup, kritiziraju Zapad zbog goleme pogreške u procjeni, igno- 
riranja i - kao posljedice — nerazumijevanja važnosti i uzroka 
jugoslavenskog problema. Jugoslavija je, kažu oni, bila žrtva 
pada Berlinskog zida, i zapadnog nerazumijevanja problema. Ta 
se neadekvatnost vidi, navode Woodward (1995) i Zimmermann 
(1996/9), u nevoljkosti Zapada da podrže ekonomske reforme 
Ante Markovića (1988-1991) bilo čime, osim beskrajnim verbal- 
nim notama i praznim gestama. Još i gore, ekonomski pritisak na 
Jugoslaviju već od prve polovice osamdesetih, učinio je jugoslaven- 
sku elitu (ponajprije jugoslavenske vlade, uvijek pragmatičnije 
od partijskog vrha) neefikasnim u svojim osnovnim funkcijama, 
prije svega u suprotstavljanju neredima u pojedinim dijelovima 
zemlje. Ujedinjen s ekonomskim pristupom (o kome smo više rekli 
u prvoj sekciji ovog poglavlja), pristup koji inzistira na među- 
narodnim faktorima tvrdi da je taj vanjski pritisak (od strane 
MMF-a) samo povećao ekonomsku krizu, koja je potom proizvela 
ustavnu krizu, što je na kraju pomoglo separatističkim naciona- 

listima da potkopaju ono što je — i po zapadnim standardima - 
mogao biti uspješan primjer reformi. Kao što tvrdi Susan Wood- 
ward, Jugoslavija se nije raspala ni zbog mržnje među njenim 
narodima, ni zbog sloma neke političke diktature, nego zato što je 
došlo do raspada međunarodnog poretka, koji je snažno utjecao 
na jedinstvo te zemlje. 


“Ključno za taj raspad bila je promjena izvana, u stranom 
ekonomskom i strategijskom okruženju o kome je ovisila sta- 
bilnost te zemlje. Suprotno mitu koji se formirao nakon pada 
Jugoslavije, pukotine u sistemu nisu bile granice među civili- 
zacijama koje su se zajednički nastanile na Balkanu, nego one 
koje su definirale unutarnji poredak te zemlje i njenu politiku 
za vrijeme socijalističkog razdoblja." (Woodward, 1995: 22) 


Sa sasvim druge strane, ali ipak sličan argument o važnosti 
međunarodnih faktora, ponudili su i neki sudionici političkih 
događaja u Jugoslaviji. Primjerice, posljednji jugoslavenski mini- 
star obrane, general Kadijević, u svojoj analizi razloga raspada 
Jugoslavije (1993) tvrdi da je kolaps Sovjetskog Saveza učinio 
Jugoslaviju osjetljivom na pritisak sa Zapada, te da je također 
ohrabrio antikomunističke i separatističke snage unutar zemlje 
(posebno u tradicionalno prozapadnim krajevima) da povećaju 
svoje zahtjeve. U toj sprezi antisocijalističkih snaga unutar zemlje 
i Zapada, general Kadijević (ali ne samo on) vidi glavni razlog 
raspada i rata koji mu je slijedio. Kadijević vjeruje da je tzv. novi 
svjetski poredak bio iznimna opasnost za nezavisnost i opstanak 
Jugoslavije, koja je bila razbijena, a nije se raspala sama od 
sebe. Tko je čitao iznimno važne zapise Borisava Jovića (19995), 
mogao je naći mnogo izvora o tome kako je Kadijevićeva strateška 
procjena pretvarana u politički pritisak na (prije svega srpski) 
politički vrh da poduzme akcije u skladu s njom. Potom se, narav- 
no, može razumjeti i zbog čega je vojska s takvim razočaranjem 
dočekala propast pokušaja vojnog udara u SSSR-u, u augustu 
1991. Faktor Gorbačov je, vjerovali su, upropastio ne samo SSSR 
nego i cijeli projekt socijalizma, a na kraju i Jugoslaviju. Ili - 
barem — Gorbačov i MMF su (zajednički?) upropastili Jugosla- 
viju. Također, može se razumjeti zašto i danas neki očekuju da 

se stvari izmijene u Rusiji, ili općenito u Istočnoj Europi. Komu- 
nističke snage u današnjoj postsocijalističkoj Europi, naime, još 
uvijek vjeruju da je 1989. bila godina kontrarevolucije. No, kon- 
trarevolucija ne može dugoročno uspjeti zato što je povijest u biti 
linearan proces, u kome nakon kapitalizma uvijek dolazi socija- 
lizam kao prijelazna faza prema komunizmu. Mi ćemo se vratiti, 
to nije samo parola neokomunista, nego i iskreno vjerovanje da je 
sve ovo što se događa nakon 1989. samo privremena i (historijski 
gledano) kratka faza između socijalizma i (novog) socijalizma.“? 
Uvjerenost da će uskoro doći do povratka socijalizma u Rusiji, da 
će se narodi u zemljama koje su se odvojile od Jugoslavije, osvije- 
stiti (jer će prevagnuti klasno nad nacionalnim), da će se pokazati 
da su komunisti bili u pravu kad su upozoravali na opasnosti 
nacionalizma i klasne eksploatacije, bila je i ostala snažna kod 
onih koji su vjerovali u ideologiju socijalizma. Povratak socija- 
lizma, rast antizapadnog raspoloženja u nekadašnjoj Istočnoj 
Europi, i rast popularnosti jugoslavenskih i socijalističkih ten- 
dencija, značili bi istodobno i povećane šanse obnove Jugosla- 
vije. Kao što neki od sudionika u političkim zbivanjima koja su 
vodila u raspad Jugoslavije okrivljuju strane faktore (i tzv. strane 
plaćenike, suradnike tih stranih faktora) za razbijanje federacije, 
tako i od eventualnih promjena međunarodnih okolnosti očekuju 
obnovu Jugoslavije i socijalizma u njoj. 

Iako su međunarodni faktori uvijek imali značajnu ulogu u 
jugoslavenskoj politici, ipak se ne smije pretjerivati u naglaša- 
vanju njihove važnosti u posljednjem razdoblju pred rastvaranje 
Jugoslavije. Ni MMF ni faktor Gorbačov nisu bili od odlučujućeg 
utjecaja na događaje u Jugoslaviji. Jugoslavija nije bila članica 
nijednog od dva vojnopolitička saveza. Ona je vidjela perestrojku 
i glasnost kao neku vrstu pobjede svog modela samoupravljanja 
nad državnim socijalizmom, kojemu se suprotstavila 40 godina 
ranije.“ Jugoslavenski političari nisu bili ni najmanje zabrinuti 
zbog dolaska Gorbačova na vlast u Sovjetskom Savezu, a podr- 


*? Za ovakav zaključak treba vidjeti knjigu Mirjane Marković (1996). 

“* Takav je stav gotovo eksplicitno izrečen u zdravici Slobodana Miloševića 
Mihailu Gorbačovu, prilikom njegova posjeta Beogradu 1988, a također ga je 
dijelio i Raif Dizdarević, tadašnji predsjednik Predsjedništva SFRJ. Vidi, 
Milošević (1989) i Dizdarević (1999). 

žali su detant i kraj otvorenog neprijateljstva u hladnom ratu, 
koje su vidjeli kao pobjedu svoje nesvrstane politike. Promjene u 
Istočnoj Europi, također, nisu viđene kao prijetnja, nego prije 
svega kao još jedno (i definitivno) sovjetsko priznanje da su 
Jugoslaveni (tj. Tito) bili u pravu kad su odlučili krenuti drugim 
putem. Pad Brežnjevljeve doktrine bio je pozdravljen kao važan 
preduvjet dodatne sigurnosti Jugoslavije. Posljedica je bila - brzo 
i značajno smanjenje vojnog budžeta, te početak kritike JNA u 
najotvorenijim dijelovima zemlje, prije svega u Sloveniji. Uosta- 
lom, ne treba zaboraviti da mnogi inspiratori promjena na Istoku 
(poput onih koji su imali važno mjesto u poljskoj Solidarnosti) 
nisu - barem isprva - zagovarali prijelaz na otvoreni kapitalizam, 
nego su još uvijek vidjeli neku mogućnost trećeg puta, kompro- 
misa između dviju mogućnosti.“ Kako Jugoslavija nije pripadala 
Varšavskom paktu, situacija u Sovjetskom Savezu nije, dakle, 
direktno utjecala na prilike u njoj na način na koji je utjecala na 
zemlje članice. Njen je utjecaj bio posredan, i ponajprije se osjetio 
na krizi jugoslavenske ideologije - koja nakon prestanka blokov- 
ske podjele svijeta više nije mogla ostati samo samoupravna (tj. 
antisovjetska), niti je u vanjskoj politici bilo dovoljno da ostane 
nesvrstana. Nesvrstanost i samoupravljanje, naime, imali su 
smisla samo u svijetu koji je bio blokovski podijeljen. 

Još je manje uvjerljiva interpretacija jugoslavenskog raspada 
kao posljedice diktata MMF-a, u prvoj polovici osamdesetih. 
Jugoslavenska je politička elita (prije svega njen partijski dio) 
uporno odbijao slijediti upute MMF-a. Partijski je vrh uspješno 
blokirao četiri posljednje vlade (koje su vodili Veselin Đuranović, 
Milka Planinc, Branko Mikulić i Ante Marković) upravo kad su 
pokušali provesti ozbiljnije ekonomske reforme, odnosno zausta- 
viti decentralizaciju ekonomskog sistema, jer je smatrao da vlada 
previše slijedi MMF i njegove instrukcije. Premijeri, a ne partijski 
lideri, bili su primorani povući se — dvoje je bilo potpuno margi- 
nalizirano na kraju mandata (Đuranović# i Planinc), a dvoje 
prisiljeno na ostavku (Mikulić i Marković). Svi su jugoslavenski 


“4 O tome je govorio Adam Michnik u svom predavanju na London School of 


Economics, 1. decembra 1999. ' 
45 O pritiscima na svoju vladu i razlozima njena relativnog neuspjeha, Veselin 
Đuranović napisao je tekst, objavljen u časopisu Socijalizam, 1985. 

premijeri vidjeli MMF kao neku vrstu dobrodošlog saveznika u 
njihovoj političkoj borbi s partijskim vrhom (odnosno: s ideolo- 
gijom i dogmatskim protivljenjem promjenama političkog siste- 
ma, kakav je bio određen Ustavom iz 1974), a ne kao diktata 
izvana.“ Prema tome, niti uloga MMF-a nije bila presudna u 
procesu raspada. 

Iako svi dokumenti o tome još nisu dostupni, s prilično se 
sigurnosti može reći da ni Zapad ni Istok nisu željeli da se 
Jugoslavija raspadne, a još su manje radili na tome da je razbiju. 
Nikome izvana nije odgovarala nestabilnost u regiji, niti je itko 
imao pripremljen scenarij za slučaj da se to dogodi.*" Jugoslavija 
gotovo da nije imala neprijatelja izvan svojih granica — njeni 
neprijatelji bili su unutar granica. Nedostatak vanjskih nepri- 
jatelja, međutim, bila je iznimno nepovoljna okolnost u trenutku 
u kome se morao oblikovati novi jugoslavenski identitet. Stvorena 
kao obrambeni savez malih naroda pred svojim velikim susje- 
dima, Jugoslavija je od samog početka bila ovisna o postojanju 
vanjskog neprijatelja. Unutarnje su se razlike potiskivale upravo 
zato što je zemlja bila okružena BRIGAMA, kako je anegdota 
sugerirala. Bez briga na granicama, Jugoslavija se morala okre- 
nuti svojim domaćim brigama — koje su se sad povećavale u 
nedostatku onih vanjskih. 

Iako su promjene u okruženju i u globalnim političkim odno- 
sima utjecale na zbivanja u Jugoslaviji, taj je utjecaj bio indirek- 


“€ Milka Planinc je to izravno potvrdila u razgovoru kojeg sam imao s njom 19. 
aprila 1998. Ona je tada rekla da je glavni problem bio dogmatizam u SKJ, a 
da je ona koristila pritisak MMF-a da razbije otpore ekonomskim reformama. 
No, na kraju je poražena, baš kao što je prije nje bio poražen Đuranović, a 
nakon nje Mikulić i Marković. Milka Planinc drži da je MMF bio dobrodošao 
saveznik reformskih pokušaja vlade, ali da je problem bio u nerealnim roko- 
vima koje je postavljao pred vladu. 

47 Više na razini anegdote, ali ipak ilustrativan, jest podatak kojeg u svojoj knjizi 
navodi Richard Tomlinson, obavještajac britanskog MI6, koji je 1992. počeo 
raditi na jugoslavenskim poslovima. Tomlinson navodi da je u cijelom MIG6 bilo 
zaposleno samo troje ljudi koji su govorili srpsko-hrvatski, od kojih su dvojica 
radila u Beogradu, dok je treći bio raspoređen na poslove vezane uz Finsku 
(Tomlinson, 2001: 131). Slična je bila zbunjenost i neadekvatna pripremljenost 
i ostalih koji su bili involvirani u jugoslavensku krizu, kao što svjedoče memoari 
vojnika koji su bili poslani u post-jugoslavenske zemlje. U svom predavanju na 
Sveučilištu u Stirlingu (21. februara 2001), to je potvrdio i britanski brigadir 
Jonathan Bailey. 

tan i iskazao se ponajprije kao pritisak na ideološki narativ koji je 
ujedinjavao zemlju. Neodgovarajuće je stoga tvrditi da je raspad 
Jugoslavije rezultat akcija poduzetih protiv njenog jedinstva 
izvan njenih granica. Istina je da su, kad su se uključile u jugo- 
slavensku krizu, strane sile pokazale golemu neinformiranost i 
neznanje, pa je njihova akcija često dolijevala ulje na vatru, 
umjesto da je gasi. Pa ipak, međunarodna je zajednica interveni- 
rala tek kad je Jugoslavija ušla u završnu fazu svog rastvaranja: 
ne prije proglašenja deklaracija o nezavisnosti u Sloveniji i Hrvat- 
skoj (25. juna 1991), a i tada je ta intervencija bila minimalna, 
ad hoc i — uglavnom uspješna. Paradoks je da se međunarodna 
zajednica pokazala uspješnijom u prvoj fazi ratovanja među 
postjugoslavenskim državama (u Sloveniji i Hrvatskoj) nego u 
kasnijim (u Bosni i Hercegovini, na primjeru Kosova i sada Make- 
donije). Njena je intervencija tada (u ljeto 1991) pokazala, kako je 
rekao James Gow (1997), nedostatak volje, nikako neki unaprijed 
stvoreni plan kojeg je samo trebalo izvesti. Kao što tvrde Perović 
(1993), Lukic i Lynch (1996: 113), te Đilas (1993: 109), Jugosla- 
vija je poražena iznutra, a ne izvana. 


Argument o ulozi ličnosti 


Mnogi autori, podjednako unutar akademske zajednice kao i 
izvan nje, naglašavaju ulogu pojedinih ličnosti u procesu raspada 
Jugoslavije. Dvije su osobe često spominjane u tom kontekstu: 
Josip Broz Tito i Slobodan Milošević. Povremeno - iako manje 
učestalo - takav se argument čuje i u vezi s Franjom Tuđmanom 
i Alijom Izetbegovićem.? 


4 Danas je uobičajeno kritizirati međunarodnu zajednicu za njenu politiku 
prema Jugoslaviji. Svakako, ima dovoljno dokaza da je ona ignorirala važne 
činjenice i pokazala zavidno neznanje. No, ipak se mora biti fair prema 
međunarodnim snagama uključenim u jugoslavenski problem. Ona je ipak 
uspjela u mnogočemu. Primjerice, njeno je posredovanje doista pomoglo 
zaustavljanju rata u Sloveniji (august 1991), a također i u Hrvatskoj (Vanceov 
plan i priznanje Hrvatske u januaru 1992). Pozitivne rezultate (bar za sada) 
pokazuje i u posredovanju između sukobljenih grupa u Makedoniji. 

4 Ta se trojica lidera, primjerice, smatraju glavnim sudionicima jugoslavenske 
krize u knjizi Gospodari rata i mira (Matvejevic i dr, 1999). Uloga drugih 
aktera, koji su bili važniji od Izelbegovića - kao što su Milan Kučan, Ante 

Autori koji naglašavaju važnost Titove ličnosti tvrde da je 
njegova moć bila golema, i da je on bio jedini stvarni tvorac odluka 
(decision-maker) i stvarni suveren Jugoslavije. Suverenitet je bio 
vezan za osobu, a država je tretirana gotovo kao njegovo osobno 
vlasništvo. Simbolički, ali i u stvarnom političkom smislu, gotovo 
da nije bilo razlike između Tita i Jugoslavije. Jugoslavija je bila 
Titova Jugoslavija, ili - da upotrijebimo jednu od glorificirajućih 
pjesama iz njegova razdoblja — ona se cijela savila oko druga 
našega, Tita Maršala. Bez obzira na njenu formalnu i ustavnu 
decentralizaciju, Jugoslavija je ostala centralizirana i ujedinjena 
pod Titom. On je bio izvan i iznad zakona, predsjednik s moguć- 
nošću reizbora bez ograničenja trajanja mandata, kako je zapi- 
sano u Ustavu SFRJ iz 1974. On stoga nije više bio političar, 
podložan političkoj interakciji, nego, kako kaže Mirko Tepavac 
(1997) - država sama. Što je onda prirodnije nego da njegovom 
smrću nestane i država kojoj je on bio suveren? Posebno stoga 
što je Ustav spriječio da se pojavi novi Tito, ukidajući funkciju 
Predsjednika Republike, te uvodeći institucionalne pretpostavke 
da se nikad više ne pojavi sličan izuzetak. Detitoizacija Jugo- 
slavije počela je Ustavom iz 1974, dok je Tito još bio živ, da bi se 
nastavila punom snagom nakon njegove smrti. Dok je na simbo- 
ličkoj razini vlast mijenjala ništa ili vrlo malo (Štafeta mladosti 
održala se do 1988, JNA je i dalje govorila o Titu kao svom Vrhov- 
nom komandantu, itd.) - na ustavnoj i institucijskoj razini sve 
se izmijenilo. I ta posljednja institucija savezne države, simbol 
jugoslavenskog jedinstva i vrhovni arbitar u političkim sukobi- 
ma, nestao je 1980, godinu dana nakon smrti Edvarda Kardelja, 
vrhovnog arbitra u ideološkim sukobima. Ništa više nije ostalo 
da poveže pokidane veze među republikama i pokrajinama. 
Jugoslavija nakon Tita samo je govorila da slijedi Titov put — u 
stvarnosti je glavna briga jugoslavenskih političara bila da 
spriječe pojavljivanje novog Tita. Nakon Tita, ukratko, nije bio 
Tito, nego je Jugoslavija sve više sličila na Titanik, čiji su 


Marković, i dr. ponekad neopravdano izmiče pažnji analitičara. S pozicije 
koju ovdje zastupamo - da je ideologija bila iznimno važna - paradoksalno je 
i neopravdano da nema ozbiljne studije o ulozi ljudi poput Edvarda Kardelja 
i Vladimira Bakarića, ili (na drugi način) Stipe Šuvara, u novijoj jugo- 
slavenskoj povijesti. 

kormilari (da se prisjetimo jedne zaboravljene metaforeš") mislili 
da su sante leda koje su pred njima - pingvini. 

U tom kontekstu treba razumjeti pojavljivanje Slobodana 
Miloševića (1984-1987) i reakciju odanih titoista i odanih karde- 
ljista na njegovu retoriku. Milošević je mnogima izgledao kao 
novi Tito —- ne samo svojoj supruzi (Đukić, 1992) i suradnicima, 
nego i populaciji koja ga je podržavala.“! I odani kardeljisti, 
ustavobranitelji, zagovornici Ustava iz 1974, također su ga vidjeli 
kao novog Tita, dakle — kao opasnost za sam poredak. Milošević 
je stoga podijelio socijalističke snage na čitoiste (ustavoreforma- 
tore) i kardeljiste (ustavobranitelje), postajući središnja refe- 
rentna točka prema kojoj su se oblikovali njihovi narativi. Ono 
što je započelo kao ideološki konflikt oko interpretacije Ustava, 
nastavljeno je kao zahtjev za njegovom promjenom, da bi završilo 
kao polarizacija Jugoslavije na tzv. srpsku i tzv. slovensku opciju. 
Milošević je u tom sukobu, koji je na kraju i razbio Jugoslaviju, 
imao središnju ulogu. 

Autori poput Ivana Vejvode (1993) s pravom vide Miloševića 
kao osobu koja je htjela zamijeniti Tita, osvajajući polje vlasti/ 
moći (power) koju je on ispraznio svojom smrću. Čineći to, Milo- 
šević se razlikovao od drugih posttitoističkih vođa, koji nisu imali 
nikakva interesa da se ponovno pojavi netko tko bi ih mogao 
postaviti u sendvič između svoje volje i volje puka, i stalno pri- 
tiskati opasnošću od neke antibirokratske revolucije. Njihovo je 
razmišljanje bilo pragmatično, iako je i nacionalni element imao 
ulogu u tome. Tito je bio nadnacionalna i natpolitička figura, koja 
nije bila identificirana ni s jednom jugoslavenskom etničkom 


50 Autor ove metafore je Goran Babić. 

51 Kao ilustraciju ovog zaključka, dovoljno bi bilo pogledati samo parole koje su 
nošene na mitinzima istine i u antibirokratskoj revoluciji. Pjesme su pjevane 
o Slobi koji će “da zameni Tita" (Kerčov, 1989). U tom smislu, pogriješili su oni 
komentatori koji su u pojavi Miloševića vidjeli “drugu smrt Josipa Broza“. 
Miloševićevim podržavateljima i protivnicima, on je sličio više na “drugo pojav- 
ljivanje Josipa Broza" među Jugoslavenima. Miloševićeva podrška u unutar- 
partijskom sukobu s Ivanom Stambolićem (1987), bila je osigurana njegovom 
obranom titoizma (npr. u slučaju Student). Protitoistička retorika (uz istodobno 
ignoriranje Kardelja, i prešutnu rehabilitaciju Rankovića) osigurala mu je 
podršku i u JNA, te kod starije generacije partizanskih boraca (primjerice, kod 
Svetozara Vukmanovića Tempa i Jakova Blaževića). 

zajednicom.5ž Bio je (po rođenju) Hrvat/Slovenac, ali nikada nije 
bio identificiran s hrvatskom/slovenskom politikom, niti je na 
vrh Jugoslavije došao kao predstavnik Hrvatske/Slovenije. Za 
razliku od njega, Milošević je bio identificiran kao srpski političar, 
i prema tome - percipiran kao potencijalno pristran, kad se radilo 
o glavnim političkim i ideološkim sukobima. Autori koji nagla- 
šavaju njegovu važnost, ističu da je Milošević uznemirio, ako ne 
i uništio, krhku ravnotežu koju je uspostavio Ustav iz 1974, 
svojim kompleksnim sistemom međusobnih kontrolnih mehani- 
zama. Također, on je prekršio osnovno pravilo socijalizma - da 
mase ne trebaju (ne smiju) biti uključene u politiku, sve dok 
nisu svjesne povijesnih ciljeva radničke klase. Socijalizam, kako 
je rekao Edvard Kardelj (1967) nije društvo u kome vlada im- 
pulsivni instinkt većine. Partija nije organizacija koja nužno 
predstavlja većinu - ona predstavlja viziju budućnosti u kojoj će 
nestati i većina i manjina, i koja će se temeljiti na historijskim 
interesima (bivše) većine. Samo je Titu bilo dopušteno da koristi 
mase u obračunima s drugim članovima elite. I zbog svog pro- 
grama recentralizacije Jugoslavije, i zbog otvorenosti kojom je 
kritizirao postojeće ustavno stanje, i zbog tehnike vladanja koju 
je promovirao uvođenjem puka kao saveznika u obračunima 
unutar elite, Milošević je predstavljao vrlo ozbiljnu prijetnju 
generaciji posttitoističkih vođa. Njegova priroda, koju je karakte- 
rizirala istodobno iznimna nefleksibilnost i neočekivana totalna 
fleksibilnost, glavni je razlog raspada Jugoslavije, tvrde mnogi, 
a nitko direktnije od Lukica i Lyncha koji kažu: 


“Da se Slobodan Milošević nije pojavio kao Duce u Srbiji, Jugo- 
slavija bi možda nakon kraja geopolitičke podjele Europe na 
Istok i Zapad evoluirala u asimetričnu federaciju ili konfe- 
deraciju" (1996: 14). 


52 Po tome se on razlikovao od svog prethodnika, Aleksandra Karađorđevića, i 
svog potencijalnog nasljednika, Slobodana Miloševića. Nepripadnost ijednoj 
etničkoj grupi (u smislu njena predstavljanja u Jugoslaviji) razlikovala je Tita 
i od drugih u političkom vodstvu Jugoslavije. Ustavom iz 1974. praktički je 
onemogućeno da se pojavi ijedna druga osoba koja ne bi bila predstavnik neke 
republike/etničke grupe. 

I Josip Broz i Slobodan Milošević sigurno su imali središnje 
značenje u raznim fazama jugoslavenske povijesti. Temeljna je 
metodološka pozicija ove knjige da svaka analiza razloga raspada 
socijalističke Jugoslavije mora poći od uloge elita, a u raznim 
razdobljima su Broz i Milošević bili najistaknitiji pripadnici poli- 
tičke elite. Način na koji su oni razumjeli političke prilike u Jugo- 
slaviji, i - još više — vizije koje su slijedili - moraju biti središte 
naše analize, želimo li razumjeti njihove akcije. No, i uz sve to, 
valja biti oprezan da se ne završi u drugoj krajnosti, tj. da se ne 
zanemari kontekst u kome su te (i druge) osobe djelovale, uklju- 
čujući i interakciju (odnosno otpor) s kojim su bile suočene, i 
zbog koje njihove namjere vrlo često nisu mogle biti realizirape 
ili su rezultirale drukčijim ishodom od željenog. Jugoslavija nije 
stvorena, niti se raspala zbog jedne osobe. Ni Broz ni Milošević 
nisu bili puki diktatori, koji su vladali bez ikakve prilagodbe s 
drugim članovima elite, ili bez ikakva razumijevanja za volju 
značajnog segmenta (ako ne i većine) populacije. Oni nisu došli 
na vlast niotkuda, nego kao rezultat trendova u jugoslavenskom 
(srpskom) društvu. Njihovi uspjesi i neuspjesi nisu samo rezultat 
njihovih sposobnosti i nesposobnosti, nego dobrim dijelom i okol- 
nosti u kojima su djelovali. I Tito i Milošević bili su (i) proizvod, 
a ne samo stvaratelji političkih trendova. Koliko god danas i 
jednog i drugog mnogi smatrali diktatorima ili barem autokra- 
tima, već je dosad dostupno dovoljno izvora koji ukazuju da su i 
Tito i Milošević morali uzimati u obzir značajne otpore njihovim 
vlastitim gledanjima, i da su konačne odluke ponekad (posebno 
u Titovu slučaju, u razdoblju tzv. četvrte Jugoslavije) bile pro- 
tivne njihovim željama. 

Usporedbe Miloševića s Hitlerom (ili Saddamom Husseinom), 
također, propuštaju uzeti ozbiljno vrlo važan element: da je Milo- 
šević bio izabrani lider, koji se redovito podvrgavao izborima, te 
ih je redovito dobivao u cijelom desetljeću između 1990. i 2000. 


5 O otporima Titu govore sami sudionici političkih zbivanja: Tripalo (1991), 
Marković (1987/1988), Perović (1991). Kao što oni svjedoče, Titova je odluka 
da se ukloni hrvatsko rukovodstvo 1971. bila — ako ne potpuno iznuđena - a 
onda sigurno značajno potaknuta jasnim stavom neimenovanih članova 
vojnog i političkog vodstva: ili ti ili oni. O sukobima između Tita i srpskog 
vodstva, više u trećem poglavlju. 

Ti izbori (posebno u posljednjim godinama njegove vlasti) nisu 
uvijek bili fair. Pa ipak, kritika vlasti (i sa strane opozicijskih 
političkih stranaka i u medijima) bila je dovoljno snažna da se 
mogla vidjeti i čuti i druga strana. U tom smislu, on se nikako 
ne može tretirati kao diktator. Diktatura je poredak u kome 
politički vođa ili nikad ne izađe na izbore, ili izađe samo jednom i 
nikad više. Povrh toga, u diktaturi se svaki otpor lomi brutalnom 
akcijom, iako je jasno da u suvremenom svijetu nikakva bru- 
talna akcija ne može zaustaviti otpor, ako je on dovoljno snažan. 
Nikakvog snažnijeg otpora Titovoj vladavini nije bilo za svih 
njenih 35 godina. Najsnažniji i najozbiljniji protesti dogodili su 
se 1968.5, ali su oni završili podrškom Titu, a ne zahtjevom da 
ga se smijeni. U trenutku Titove smrti, 1980, nezadovoljstvo 
njegovom vladavinom bilo je tako marginalno (čak i u Srbiji, i 
možda čak prije svega u Srbiji), da je Dobrica Ćosić u svoj dnevnik 
zapisao da je sa svojim antititoističkim osjećajima u Beogradu 
ostao potpuno sam. Evo što Ćosić (tada već nedvojbeno oštar 
kritičar poretka) piše tri dana poslije smrti toga — kako ga on 
kasnije naziva - “najvećeg neprijatelja mog naroda u poslednjem 
stoleću' (1992: 19): 


“Ja sam sa svojim antititovskim osećanjima ovde sam... Osetio 
sam jezu idući suprotnom stranom od naroda; osetio sam se 
sam, sasvim odvojen, prvi put sam osetio tu samoću, tu odvo- 
jenost od naroda, od ljudi moje zemlje" (1992: 22-3). 


Ili, 13. maja 1980: 


“Svi su antititovci zbunjeni odnosom naroda prema mrtvom 
Titu. Toliko žaljenje, naročito mladog sveta, zbunjuje" 
(1992: 39). 


I ne samo to - Jugoslaveni (a posebno Srbi) počeli su odmah tražiti 
novog Tita. Jeli, prema tome, Titova vladavina doista bila dikta- 


% U intervjuu koji sam s njom imao 1986, Pepca Kardelj identificirala je 
studentske proteste iz 1968. kao najveću opasnost za režim u svih 35 godina 
Titova vladanja. Glas omladine, 16. i 23. aprila 1986. 

tura, a njegova uloga tako beskrajno značajna da opravdava 
gotovo bezrezervno fokusiranje analize raspada Jugoslavije na 
njegovu ličnost? 

Isto se odnosi na Miloševića. Danas je politički korektno i 
prema tome popularno, pripisati krivnju za sve što se dogodilo 
Jugoslaviji i (naročito) Srbiji Miloševiću, ili (u najboljem slu- 
čaju) grupi njegovih najbližih suradnika, Za taj se pristup 
odlučila i tzv. međunarodna zajednica, koja je najprije uvela 
tzv. personalne sankcije, a sada drži da je suđenje Miloševiću, 
i petorici-šestorici drugih u Haagu apsolutni sine qua non demi- 
loševićizacije Srbije i Jugoslavije. Pa ipak, koliko god politički 
korektno (i možda, sa stajališta osobne odgovornosti, opravda- 
no), takav bi finale jugoslavenske drame mogao stvoriti lažnu 
sliku stvarnog stanja u Jugoslaviji pred njen raspad. Elite su 
doista bile najvažniji faktor i presudno su utjecale na prilike u 
Jugoslaviji (posebno prije 1990, u razdoblju kojim se ova knjiga 
bavi) - ali njihove su akcije bile rezultat interakcije između 
ideološkog narativa kojeg su slijedile i povijesnog konteksta u 
kome su se našle. I Tito i Milošević bili su izraz volje, ako ne 
(uvijek) većine, a onda sigurno vrlo značajnog dijela populacije 
kojom su vladali. Reći da su ih ljudi podržavali zato što nisu 
znali kakva je bila njihova vladavina, ili zato što su to morali 
(posebno u Miloševićevu slučaju) nije opravdano. Podcjenjiva- 
nje bilo ideološkog narativa (uvjerenja), bilo konteksta u kome 
se ta podrška održavala, ključna je pogreška. Kasnije u ovom 
poglavlju vratit ćemo se toj pogreški, ne bismo li ponudili meto- 
dološke instrumente koje predlažemo za analiziranje političke 
akcije, uzimajući u obzir ideološki i historijski kontekst u kome 
ona nastaje. 


Argument o padu carstava 


Pad Sovjetskog Saveza i (donekle) Jugoslavije, neki autori uspo- 
ređuju s propašću velikih carstava, koja su dominirala svijetom 
prije nego su formirane nacionalne države. Takva se interpreta- 
cija posebno odnosi na Sovjetski Savez, čija se pozicija u Istočnoj 
Europi te u odnosu na druge socijalističke zemlje, mogla uspore- 
diti s pozicijom kolonijalnih sila (metropola) u odnosu na njihove 

kolonije.5 Sovjetski Savez bio je ideološki imperij,** za Zapad 
(kako ga je nazvao Ronald Reagan) - Carstvo Zla. Kao i u slu- 
čajevima drugih kolonijalnih sistema (posebno u nepomorskim 
carstvima, kao što su bile Austro-Ugarsko i Otomansko), neza- 
dovoljstvo u kolonijama utjecalo je na metropolu, kao što je i 
promjena ideološkog narativa u metropoli (dolaskom Gorbačova) 
imala značajne posljedice za stabilnost carstva. Oslobađanje od 
sovjetskog utjecaja za Poljsku, Čehoslovačku, Rumunjsku, Ma- 
đarsku i ostale, bio je zapravo proces pretvaranja tih država iz 
kolonija u nacionalne države. Promjena ideologije (dernokrati- 
zacija, tranzicija) značila je istodobno i uspostavu države i to 
nacionalne države. 

U jugoslavenskom slučaju, međutim, nije se moglo govoriti o 
kolonijalnom statusu u odnosu na Sovjetski Savez. No, kako 
navodi Eric Hobsbawm," ovaj se argument ipak može primijeniti 
na Jugoslaviju iz dva razloga. Prvo, Jugoslavija jest bila neka 
vrsta paralelnog socijalističkog ideološkog imperija. Ona je - prije 
svega preko pokreta nesvrstanih — ipak imala ambiciju zavla- 
dati socijalističkim svijetom, ako ne na način na koji je to učinio 
Sovjetski Savez, onda sigurno u području ideja. U socijalističkim 
zemljama ideje nisu nevažan element. Bitka za prevlast unutar 
takvih zemalja, ali i u međunarodnom socijalističkom pokretu, u 
prvom redu bila je bitka za status vrhovnog arbitra u ideološkim 
sporovima. Titovo odbacivanje Staljinova autoriteta i promovi- 
ranje sebe samoga kao vrhovnog arbitra u ideološkoj sferi u Jugo- 
slaviji jest trenutak kad je Jugoslavija prestala biti sovjetska 
kolonija." Drugi važan razlog zbog kojeg se argument o padu 


% Već i kratko istraživanje naslova u većim europskim bibliotekama ukazuje na 
popularnost usporedbe Sovjetskog Saveza s carstvima. Pedesetak knjiga ima 
u svom naslovu riječi Sovjetsko carstvo. 

* Ideja o svjetskoj revoluciji, kojoj je centar u Moskvi, odgovarala je ideji o 
širenju carstava u daleke krajeve. Struktura političkog vrha SSSR-a također 
je podsjećala na imperijalnu strukturu. 

*“ Za Hobsbawmovu poziciju, vidi intervju koji sam s njim imao 1996. i koji je 
objavljen u Arkzinu. 

*% Dobra ilustracija veze između novog ideološkog narativa i sukoba sa 
Staljinom, odnosno SSSR-om, može se naći u Titovu govoru u Skupštini FNRJ 
prilikom donošenja Osnovnog zakona o upravljanju državnim privrednim 
poduzećima i višim privrednim udruženjima od strane radnih kolektiva, 26 

carstva može primijeniti na Jugoslaviju jest u strukturi te ne- 
države. Za razliku od nacionalnih država, carstva nisu etnički 
homogena i nemaju namjeru postati etnički (ni politički) 
homogena. Carstvo se ne temelji na ideji etniciteta, nego rasne, 
ekonomske, civilizacijske, ili ideološke superiornosti metropole u 
odnosu na kolonije. Carstva ne mogu (i ne žele) izbjeći etničku 
pluralnost. Etničke se razlike ne samo dopuštaju nego često i 
razvijaju, pod uvjetom da sve grupe priznaju metropolu (odnosno 
Cara, Kralja, Vrhovnog Vođu) kao vrhovnog arbitra u sukobima. 
Otomansko carstvo i Austro-Ugarska, čije su ostavštine imale 
golemog utjecaja ne samo na političke prilike u Jugoslaviji nego 
i na neke lidere komunističke revolucije, bile su dobar primjer 
kako se potencijalni etnički konflikti mogu regulirati arbitražom 
(koja uključuje i prisilu ako je nužno) s vrha, iz metropole. A.J.P. 
Taylor će stoga proglasiti Josipa Broza Tita posljednjim Habs- 
burgom (1948/1990: 281), ne samo po carskom stilu življenja kojeg 
je preferirao nego i po ideji o tome kako urediti Jugoslaviju. 

U svijetu nacionalnih država, međutim, carstva su postala 
nemoderna i nemoguća. Trend demokratizacije, koji je u moder- 
nom smislu započeo Francuskom revolucijom (barem za konti- 
nentalnu Europu, bez Britanije), rušio je carstva i uspostavljao 
nacionalne države. Ideje jednakosti, slobode i bratstva bile su 
protivne nejednakosti i odnosu superiornosti-inferiornosti na 
kome su se temeljila carstva.*? Taj isti trend — stvaranja nacional- 
nih država demokratizacijom — razbio je također i Jugoslaviju. 
Kao što se događalo u novim nacionalnim državama koje su stekle 
samostalnost u odnosu na prijašnje metropole, tako se i u Jugo- 
slaviji odmah postavilo pitanje etničke homogenosti, jednakosti/ 
nejednakosti i novog odnosa snaga između temeljnog naroda i 
manjina. Problemi u međunacionalnim odnosima logična su 


jula 1950. Tito u tom govoru interpretira Lenjina i Marxa. Sukob sa Staljinom 
bio je sukob oko interpretacije marksizma, u kome su obje strane proglasile 
drugu revizionističkom. Vidi: Tito (1950/1977: 39). 

# U slučaju socijalističkog imperija, ta se superiornost iskazivala u pojmovima 
kao što su avangarda, predvodnik socijalističkog pokreta, a isticala se i razlika 
između Sovjetskog Saveza koji je bio socijalistička zemlja i drugih koji su bili 
narodne demokracije. Također, pravila se razlika između više i niže faze socija- 
lizma. U svim je varijantama Sovjetski Savez sebe predstavljao kao vodeću, tj. 
najnapredniju zemlju socijalizma, pa prema tome i kao prirodnog predvodnika, 

posljedica raspada carstva i stvaranja nacionalnih država. U 
Jugoslaviji je stvar bila dodatno komplicirana jer je ona bila 
jedina socijalistička federacija u kojoj nijedan narod nije imao 
većinu, nego je i najveći narod — Srbi — činio samo 36,9 posto 
stanovništva. Za razliku od Sovjetskog Saveza i Čehoslovačke, 
Srbi nisu mogli uspostaviti hegemoniju glede uvjeta raspada. U 
okolnostima već uznapredovale poluanarhije (uvjetovane samo- 
upravnom tradicijom i njenim brzim raspadom), stvorene su sve 
okolnosti za kaotičan i nekontroliran proces raspada. Za razliku 
od raspada Austro-Ugarske ili Otomanskog imperija, nije bilo 
volje međunarodnih faktora da popune prazan prostor vrhovnog 
arbitra, a ni jedna od domaćih sudionica nije to mogla učiniti 
sama. (I) zato je raspad Jugoslavije bio tako krvav i kaotičan, dok 
je raspad Sovjetskog Saveza, Čehoslovačke i nestanak Istočne 
Njemačke bio kontroliran. 

Hobsbawmov argument o raspadu carstva pomaže da se bolje 
razumije raspad Jugoslavije. No, problem s tim argumentom 
jest da se Jugoslavija, doista, i uz najfleksibilniju interpretaciju 
pojma carstvo vrlo teško može uspoređivati s Austro-Ugarskim i 
Otomanskim imperijem, te sa Sovjetskim Savezom, da ne govo- 
rimo o pomorskim carstvima (britanskom, španjolskom, portugal- 
skom, belgijskom i dr.). Ta su carstva održavala svoju stabilnost 
često i na račun kolonija. Jedinstvo Britanije, primjerice, ali isto 
tako i SSSR-a, održavalo se dobrim dijelom zahvaljujući moguć- 
nosti da se manjim grupama u tim zemljama ponude prednosti 
koje su te dvije kolonijalne sile imale u odnosu na druge, susjedne, 
male i nezavisne države: sigurnost i/ili ekonomski prosperitet. 
Jednom kad je kolonijalni sistem nestao i metropole su osjetile 
krizu identiteta. Jugoslavenski nacionalizam bio je više izolacio- 
nistički nego ekspanzionistički — upravo kakvi su i nacionalizmi 
tzv. malih nacija% Istina je da je Tito doista imao goleme ambicije 


% Pod malim narodima ovdje podrazumijevamo narode koji permanentno dvoje 
jesu li dovoljno veliki da mogu opstati kao samostalni narodi (nacionalne 
države) u svom međunarodnom okruženju. Takvu je definiciju, koja se ne 
temelji na tzv. objektivnim kriterijima (brojnost i veličina teritorija) nego na 
subjektivnim (osjećaj nesigurnosti/sigurnosti), prvi dao Milan Kundera. Kad 
je Jugoslavija nastajala, smatralo se da su i Srbi mali narod, koji ne može 
opstati u Europi u kojoj su gotovo sve nacije bile daleko veće (osim belgijske, 


83 


JUGOSLAVIJA - DRŽAVA KOJA JE ODUMRLA 


i daje sebe vidio kao predvodnika malih naroda koji se — baš kao 
i Jugoslavija — bore protiv velikih sila. Vidio je Jugoslaviju (i sebe) 
kao savjest čovječanstva. Nastojao je svoju ideologiju samou- 
pravljanja proširiti na druge male socijalističke zemlje, posebno 
one koje su se oslobodile kolonijalizma. No, bit je te ideologije 
bila ideja autohtonog modela socijalizma, što je već samo po sebi 
značilo nenametanje nekog posebnog modela. Uostalom, Jugo- 
slavija nije ni bila u poziciji da nametne bilo što bilo kome. Stoga 
je usporedba s carstvima, koliko god originalna i u mnogočemu 
zanimljiva, ipak nepotpuna i ne sasvim precizna. 


Institucionalni argument 


Posljednji argument kojeg ovdje predstavljamo jest instituci- 
onalni argument. Njegova je glavna ideja da se Jugoslavija 
raspala zbog ovog ili onog seta institucionalnih i konstitucional- 
nih pravila, koja su onemogućavala uspostavu i funkcioniranje 
jedinstvene države. Dva su najčešća pristupa u okviru tog argu- 
menta; prvi smatra da je Ustav iz 1974, svojim kompliciranim i 
sa stajališta liberalno-demokratske analize potpuno neracio- 
nalnim odredbama, glavni razlog raspada Jugoslavije“!, a drugi 
fokusiraju svoju pažnju na izbore 1990. Ustav je onemogućio 
funkcioniranje saveznih organa i pomogao dezintegracijske tren- 
dove. Svojim nejasnim i dvosmislenim formulacijama, omogućio 


koja je - kao i srpska - stradala u Prvom svjetskom ratu, dijelom i zato što je 
bila mala). Hrvati i Slovenci su još manje vjerovali da mogu opstati u takvom 
svijetu, tražeći zaštitu u većoj državi. Austrijanci su imali sličnu dilemu - iako 
su uspješno kontrolirali snažno carstvo prije Prvog svjetskog rata, u 
tridesetim je godinama dvadesetog stoljeća, značajan broj njih vjerovao da su 
premali, te se moraju ujediniti s Nijemcima, dok su drugi smatrali da su 
dovoljno veliki da ostanu samostalni. U današnjem svijetu, sa stvaranjem 
malih država, promijenilo se razumijevanje pojma mali narod. Paradoksalno, 
mnogi Srbi i danas, međutim, misle da ne mogu samostalno opstati kao država, 
nego da je Jugoslavija (makar i samo sa Crnom Gorom) zemlja koja im pruža 
veću sigurnost nego njihova vlastita nacionalna država. Dileme Crne Gore 
tipične su dileme male nacije. 

1 Taj je argument vrlo raširen u Srbiji, podjednako među bivšim ustavoreforma- 
torima, kao i među antisocijalističkim, nacionalističkim i liberalno-demokrat- 
skim snagama. Za kritiku Ustava s akademskih pozicija, vidi: Koštunica 
(1987/8), Dimitrijević (1996). Za akademsku analizu Ustava i njegove 
važnosti, nastalu izvan Jugoslavije, vidi Hayden (2000) i Vučković (1997). 

je da se i separatističke snage pozivaju na njegove odredbe, prije 
svega one o samoodređenju naroda, državnosti (suverenosti) 
republika i federalnom statusu pokrajina. I drugi pravni propisi 
— poput, primjerice, Zakona o udruženom radu (1976) - slijedili 
su ustavnu logiku, te su prema tome pridonijeli dezintegracij- 
skim tendencijama. 

Drugi ključan institucionalni faktor bili su izbori 1990. Linz 
i Stepan (1992) inzistiraju da je jedan od glavnih razloga raspada 
Jugoslavije bila odluka da se prvo organiziraju republički izbori, 
a da se savezni ostave ili za kraj ili da se uopće ne dogode. Ante 
Marković, koji je inzistirao na obratnom poretku, ostao je ne 
samo u manjini nego potpuno osamljen. Da su se prvo organi- 
zirali savezni izbori, a tek potom republički, savezna bi država 
dobila demokratski legitimitet (prije republika i pokrajina), te bi 
separatističke snage u republikama izgubile svoj glavni argument 
— da se bore protiv komunizma i nelegitimne, nedemokratske 
savezne države. Također, šanse da se pojave općejugoslavenske 
partije (kao što se činilo da bi moglo biti Udruženje za jugo- 
slavensku demokratsku inicijativu — UJDI, ili Savez reformis- 
tičkih snaga) bile bi veće. Dok općejugoslavenske stranke nisu 
mogle dobiti većinu ni u jednoj republici ili pokrajini, vrlo je 
vjerojatno (posebno imajući u vidu popularnost Ante Markovića, 
ali i nekih lidera opozicije, na cijelom jugoslavenskom prostoru) 
da bi one prošle bolje na saveznim izborima. Linz i Stepan ana- 
liziraju razloge zbog kojih se Jugoslavija raspala na samom 
početku tzv. tranzicije, dok se Španjolska u sličnoj (tj. postauto- 
ritarnoj) situaciji nije raspala, unatoč snažnom separatizmu u 
Kataloniji i Baskiji. Glavni je razlog, kažu oni, u organiziranju 
saveznih izbora prije regionalnih. 

Ono što i kritičari Ustava i kritičari redoslijeda izbora (1990) 
zaboravljaju jest da institucionalni i konstitucionalni faktori nisu 
autohtoni, nego su rezultat političkih prilika, volje i raznih kom- 
promisa koji su bili mogući u trenutku kad su se formulirali. 
Ustav je bio rezultat kompromisa između Tita i republičkih/ 
pokrajinskih elita, te izraz vjerovanja koje je izrazio prije svega 
Kardelj, ali dijelili su ga i drugi članovi elite. U drugom i trećem 
poglavlju ove knjige objašnjava se kako je došlo do toga da 
Jugoslavija ima baš takav, a ne neki jednostavniji i s liberalno- 

demokratskog stanovišta logičniji Ustav. Također, objašnjava se i 
zašto su članovi političke elite vjerovali ne samo da taj Ustav neće 
razbiti jedinstvo Jugoslavije nego i da je on (možda najvažnija) 
garancija da će ono biti sačuvano. Ustav, stoga, nije faktor sam po 
sebi i za sebe, nego je prije svega proizvod politike, koja je inter- 
akcija između raznih subjektivnih pozicija u kontekstu u kome se 
događa. Svatko tko ističe Ustav kao faktor raspada Jugoslavije, 
mora stoga adresirati svoju kritiku onima koji su pisali Ustav - 
a to nas vraća na druge argumente, o kojima je već bilo riječi. 

Isto vrijedi i za prigovor o redoslijedu izbora. Da je postojala 
politička volja da se savezni izbori održe prije republičkih, to bi 
se doista i dogodilo. Razlog što se to nije dogodilo treba tražiti 
negdje drugdje — u istoj onoj kombinaciji subjektivnih i objek- 
tivnih faktora koja je dovela i do Ustava iz 1974. i svih drugih 
političkih odluka. 

Političko je djelovanje suočavanje subjektivnog (vjerovanja, 
ideologija, narativa) s kontekstom u kome se djeluje. Taj kontekst 
proizvode druga vjerovanja, ideologije i narativi (subjektivnost 
drugih političkih aktera) i tzv. objektivni faktori (dugotrajne i 
teško promjenjive okolnosti, poput ekonomske situacije, kultu- 
ralnih razlika, povijesnog naslijeđa, međunarodne politike, itd.). 
Političke odluke nisu izraz stalnih, fiksnih objektivnih faktora, 
niti samo rezultat namjera, vjerovanja i akcija onih koji djeluju. 
One su rezultat komunikacije između aktera u kontekstu u kome 
se ta interakcija događa. Svaka politička analiza koja bi zane- 
marila subjektivitet, pokazala bi se nedovoljnom i pogrešnom. 
Problem nekih od argumenata koje smo predstavili u ovom 
poglavlju, jest u tome što zanemaruju subjektivno, a drugih što 
zanemaruju interakciju između više subjekata i/ili između su- 
bjektivnog i objektivnog faktora. Ekonomski argument, argument 
o međunarodnim odnosima, o padu carstava i o kulturnim razli- 
kama veoma često zanemaruju subjektivno. Oni ponekad zabo- 
ravljaju da ljudi ne djeluju kao puki predstavnici nacije, klase, 
jezične skupine ili klimatskog područja u kome žive. Ljudi djeluju 
kao predstavnici svojih ideja i vjerovanja, a istodobno su (do neke 
mjere) i sami tvorci tih ideja i vjerovanja. Iza socijalnih grupa i 
tzv. nacionalnih interesa, oni također ne vide čovjeka s njegovim 
vjerovanjima i idejama. Jugoslavenski slučaj, međutim, pokazuje 

da nema nikakvih fiksnih i zauvijek danih socijalnih grupa i naci- 
onalnih interesa, nego su i identiteti socijalnih grupa i definicije 
nacionalnih interesa podložni promjenama u vremenu i prostoru, 
ovisno o vjerovanjima onih koji ih formuliraju i okolnostima u 
kojima se socijalne grupe, nacije i države nalaze. Države, nacije, 
identiteti, kulture, jezici, ekonomske prilike, čak i klimatske 
prilike, nisu nikakve fiksne i jednom zauvijek dane tvorevine. 
Iluzija je misliti da brojne promjene u svijetu nisu utjecale na 
vjerovanja ljudi niti promijenile njihove percepcije o njihovim 
osobnim i nacionalnim interesima. 

Neki od pristupa analiziranih u prvom dijelu ovog poglavlja 
(npr. argument o važnosti osoba u politici, a donekle i kulturalni 
argument) zanemaruju važnost konteksta i dugotrajnih (tzv. 
objektivnih) faktora u politici. To je druga krajnost koje se treba 
osloboditi želimo li razumjeti političke prilike. 

Ovo je poglavlje do sada kritički ocijenilo važnost i prihvatlji- 
vost postojećih objašnjenja o razlozima raspada Jugoslavije. 
Samo jedna od osam grupacija koje smo analizirali (ona o etničkoj 
mržnji) odbačena je u potpunosti, dok sve ostale - iako nepotpune 
— pomažu da se događaji s kraja osamdesetih i početka devede- 
setih godina dvadesetog stoljeća bolje razumiju. U nastavku će 
biti riječi o glavnim metodološkim pogreškama koje čine neki od 
tih pristupa. 


METODOLOŠKI PROBLEMI 
ANALIZE RASPADA JUGOSLAVIJE 


Raspad Jugoslavije poslužio je kao povod raspravi o samoj biti 
društvenih znanosti, njenoj metodologiji, kao i metodologiji povi- 
jesnog istraživanja. On je, također, ubrzo postao jedna od najčeš- 
ćih tema unutar mnogih drugih akademskih disciplina, posebno 
političke teorije i filozofije (s obzirom na debatu o pravednosti, te 
o pravednom i nepravednom ratu). Ovdje ćemo predstaviti samo 
neka od glavnih pitanja i neke dileme koje su se pojavile u po- 
vodu tog događaja, prije svega u raspravi o metodologiji politič- 
kog istraživanja. Četiri teme su posebno važne: 1) rasprava o 
neizbježnosti događaja u politici/povijesti; 2) rasprava o odnosu 

subjektivnog i objektivnog u politici; 3) rasprava o odnosu između 
namjera političkih aktera i rezultata njihovih akcija (kao i ras- 
prava o otkrivanju i opisivanju namjera); 4) rasprava o cilju povi- 
jesne i političke analize, te o tome koja od te dvije discipline ima 
veće izglede reći nam više o samom događaju. Budući da su ove 
četiri teme isprepletene, i da su u mnogim tekstovima dotaknute 
gotovo sve (ili svakako više od jedne), raspravu o njima nećemo 
razdvojiti u podsekcije. 

Kao što je već rečeno: iako svi navedeni argumenti (osim onog 
o etničkoj mržnji) dodaju neke vrlo vrijedne aspekte cjelovitom 
odgovoru o razlozima raspada Jugoslavije, oni ponekad zanema- 
ruju vezu između tzv. objektivnih faktora i percepcije tih faktora 
(tj. ekonomske krize, kulturalnih podjela, međunarodne politike 
i dr.) kakvu su imali politički akteri sami. Također, nedovoljno 
se analizirala veza između namjera članova političke elite i 
rezultata. U nekim se pristupima smatra kao da je namjera 
dovoljna da osigura željeni rezultat, i/ili štoviše: da rezultat 
uvijek otkriva namjeru. Takvi su pristupi deterministički, jer 
vide čvrstu (uzročno-posljedičnu) vezu između namjere i rezul- 
tata. Međutim, tko god je razgovarao s - danas umirovljenim — 
članovima političke elite u razdoblju kad su donesene ključne 
odluke koje analiziramo ovdje, mogao je od njih čuti da su oni 
željeli nešto sasvim drugo od onog što se na kraju dogodilo. Što- 
više, oni su bili sigurni da će spasiti Jugoslaviju, a na kraju je 
ispalo da su njihove akcije, bez njihove volje, vodile u sasvim 
drugom smjeru. Između namjera i rezultata, stoga nije bilo 
mnogo veze, a još manje kauzalnosti. Zašto je to (bilo) tako? Ne 
samo zato što su u politici stvari gotovo nikad ne daju predvidjeti, 
jer ovise o subjektivnom (i interakciji subjektivnog s drugim su- 
bjektivnim), nego (i) zato što je kontekst u kome se ideja morala 
realizirati zanemarivan. Komunistički su političari doista sma- 


# Ovaj se zaključak temelji na seriji intervjua koje je autor teksta imao s nekim 
ključnim akterima u jugoslavenskoj politici analiziranog razdoblja. Medu 
intervjuiranima bili su Jure Bilić, Milka Planine, Stipe Šuvar, Draža Marković, 
Kiro Gligorov, Sergej Kraigher, Dušan Dragosavac i Josip Vrhovec. Isti se 
zaključak može izvesti iz memoara i dnevnika glavnih sudionika, primjerice 
onih koje su objavili Dragoslav Marković (1987/1988), Borisav Jović (1995), 
Ivan Stambolić (1995), Veljko Kadijević (1993) i drugi. 

trali da su filozofi prethodno svijet samo interpretirali, ali da je 
sa socijalističkom revolucijom došlo vrijeme da ga se izmijeni. 
Oni su mijenjali svijet (realitet) iz svoje vlastite vizije. I ako se 
realitet nije slagao s njihovom vizijom — tim gore po realitet. 
Realitet je imao malo, premalo, važnosti za same aktere. Ali, 
njihove su ideje same po sebi, čak i kad su pomognute instru- 
mentima prisile, bile preslabe da bi promijenile realitet, ili ga 
čak ignorirale bez posljedica. Politička je akcija često bila ne 
samo blokirana realitetom nego i poražena konzervativizmom, 
tj. nastavkom starog. Komunistički su političari tada govorili da 
su zakoni dobri, ali se ne primjenjuju i da je stvar doista samo u 
osvještavanju masa, tako da one postanu idejnopolitički osvje- 
štene kako bi razumjele viziju.# Cijela ideja komunističke partije, 
posebno u Jugoslaviji, postala je ideja avangarde koja zna i vidi 
budućnost. Partija je bila predstavnik te vizije, budućnosti, ideal- 
nog svijeta koji tek treba stvoriti u realitetu, i nasuprot realitetu. 
Jedino je u Partiji postojala idealna jednakost, bratstvo i sloboda. 
Jedino su se u Partiji članovi oslovljavali prijateljskim ti (čak i 
Tita), jedino su tamo već živjeli u budućnosti. Isključivanje iz 
Partije je, stoga, bilo zapravo isključivanje iz budućnosti. Kada 
su bili prisiljeni da se suoče s realitetom, kad ga više nisu mogli 
ignorirati, komunisti su (baš kao i drugi idealisti) postali smeteni 
i razočarani, nesposobni da shvate kako to da je njihov projekt 
bio tako drastično pogrešno (ne)shvaćen. Kako je bilo moguće da 
su se oni toliko žrtvovali za budućnost a da je na kraju od svega 
toga ostalo tako malo? Kako je bilo moguće da su se jugoslavenski 
narodi nakon 40 godina socijalizma vratili u najbarbarskija raz- 
doblja svoje prošlosti, u strahote Drugog svjetskog rata; ne samo 
u narativima, nego i u stvarnosti? 

Ako su, međutim, politički akteri zanemarivali kontekst u 
kome su djelovali (ili ga barem ignorirali), nema nikakva razloga 
da to čine politički analitičari. Kontekst u kome se događala akcija 
jugoslavenskih komunista, iako su ga oni donekle zanemarivali, 


% SKJ je, kako kaže Stipe Šuvar (u razgovoru s autorom, 1998) bio zamišljen 
kao neki veliki ideološki institut, koji će uvjeravati ljude da je socijalistički 
koncept ispravan. Vladimir Bakarić razvijao je takav koncept SKJ po uzoru 
na talijanske komuniste. 

bio je glavni razlog zbog kojeg su se njihove namjere pretvorile 
u neuspjeh. Ništa od onog što se zapravo dogodilo ne može se 
razumijeti a da se ne uzmu u obzir i namjere (dakle, subjektivno) 
i okolnosti u kojima se ona nalazila jednom kad je formulirana u 
politiku (dakle, konteksta). A to je iznimno često slučaj s ana- 
litičarima jugoslavenskog kolapsa. Mnogi od njih spremni su 
potpuno zanemariti same aktere, smatrajući da su oni bili gotovo 
nebitni. Kao da svaki Hrvat na vlasti mora biti separatist, jer su 
Srbi i Hrvati fiksne kategorije, koje su zbog objektivnih razloga 
toliko različite da se moraju (dakle, neizbježno) mrziti, te prema 
tome to što pojedini Hrvati na vlasti misle nije drukčije (i ne 
može biti drukčije) od onog što bi mislio bilo koji Hrvat da je u 
sličnoj poziciji. Ili, kao da nema nikakve razlike između Alek- 
sandra Karađorđevića, kneza Pavla, Draže Mihailovića, Petra 
Stambolića, Ivana Stambolića, Slobodana Miloševića i Vojislava 
Koštunice — jer, oni su svi Srbi, a Srbi su po definiciji, bez obzira 
kako se zovu, uvijek protiv Albanaca, Hrvata i drugih, i uvijek 
žele dominirati jugoslavenskim prostorom.“ To je tako zbog 
objektivnih razloga, a političari su tu nebitni, oni samo slijede 
nacionalne interese koji se ne mijenjaju. Koliko smo puta čuli i/ili 
čitali takve interpretacije raspada Jugoslavije? One, međutim, 
potpuno zanemaruju subjektivno — to da niti političari Srbi/Hrvati 
ni interesi (srpski/hrvatski itd.) nisu isti, a posebno njihove akcije 
nisu iste u vremenu i prostoru u kome djeluju. Iako politička vje- 
rovanja nikad nisu bez ikakva utjecaja povijesnih, ekonomskih, 
kulturalnih i drugih objektivnih faktora, ono što ljude razlikuje 
jest percepcija važnosti svakog od tih faktora i definicija interesa 


€ Na takav stav prema srpskim političarima upozorava Petar Stambolić u 

intervjuu koji je s njim imao Slavoljub Đukić (Đukić, 1992). Stambolić kaže 
da je uvijek osjećao kako su svi gledali u njega kad se počelo govoriti o veliko- 
državnim i centralističkim tendencijama, jer — velikodržavlje - to su Srbi. 
Srpski političari osjećali su teško breme takvih percepcija, pa je to bio i jedan 
od glavnih razloga da su pristali na decentralizaciju. Novi primjer takvog gle- 
danja na srpske političare uključuje pisanje nekih hrvatskih medija o novim 
vlastima u Beogradu, koje - navodno - slijeđe Miloševićevu politiku, kao što 
je on slijedio Stambolićevu, a ovaj Rankovićevu itd. Na drugoj strani, činilo 
se da su nekim Srbima svi Hrvati bili isti: od Ante Pavelića i Josipa Broza do 
Stipe Šuvara i Franje Tudmana. Primjera za takve percepcije o nacijama i 
nacionalnim interesima kao fiksnim kategorijama, te za slične predrasude, 
ima na svim stranama. 

grupe koju zastupaju. Percepcije i definicije, vjerovanja i viđenja 
subjektivne su kategorije, koje su podložne promjenama u vre- 
menu i prostoru. Stoga su i akcije različite, nimalo statične i teško 
predvidljive. Pođimo od sebe samih. Pokušajmo se sjetiti jesu li 
nam u privatnom životu neke stvari (neki ljudi) bili(e) jednako 
važne prije deset godina kao sada? I pokušajmo onda zamisliti 
hoće li nam za deset godina te iste stvari biti jednako važne? 
Malo je iskrenih koji bi na ova pitanja odgovorili potvrdno. Isto 
je i s političkim vjerovanjima, posebno na području kao što je 
Jugoslavija, gdje se subjektivno suočava s dramatičnim promje- 
nama u okruženju (kontekstu) i kod drugog subjektivnog. Koliko 
se ljudi u Jugoslaviji osjećalo komunistima prije dvadeset godi- 
na? Koliko ih je bilo iskreno žalosno kad je umro Tito? Koliko 
ih je moglo bez problema jugoslavenstvo uskladiti sa srpstvom, 
hrvatstvom, slovenstvom? A danas? Danas će mnogi tvrditi da 
nikad nisu bili komunisti, i da su uvijek znali i osjećali da je 
jugoslavenstvo bilo nametnuto i neprirodno. Ne radi se tu samo 
o zaboravu, nego o namjernom neprihvaćanju vlastite prošlosti, o 
nesposobnosti i nevoljkosti da sami sebe prihvatimo kao subjekte, 
one koji se mijenjaju u vremenu i prostoru i u tome ne vide nika- 
kav poseban problem. Radi se o bijegu od samih sebe, od vlastitog 
identiteta koji nije (bio) statičan, nego se razvijao pod utjecajem 
naših vjerovanja i u kontekstu u kome smo živjeli svoj život. Pro- 
mijenjene biografije i identiteti samo su izraz tog bijega od nas 
samih. Umjesto toga, naravno, bilo bi logičnije (i vjerojatno — 
barem dugoročno gledano - jednostavnije) priznati (barem sebi) 
da su se stvari izmijenile i da smo se mi sami izmijenili s njima. I 
da nitko ne može reći kako će se izmijeniti u budućnosti. Problem 
mnogih od postojećih interpretacija događaja u politici jest da 
zanemaruju subjektivnost, a time i dinamičnost. 

S tim je povezana i tvrdnja da se Jugoslavija jednostavno 
morala raspasti jer nikad nije bila moguća. Danas mnogi uvjer- 
ljivo tvrde da su faktori a, b, c, d, jednostavno morali dovesti do 
dezintegracije. Štoviše, oni generaliziraju, pa tvrde da se svaka 
višenacionalna zajednica mora raspasti, prije ili kasnije. Ali ne 
mogu objasniti zašto se recimo Kanada i Belgija nisu raspale. 
Dobro, kažu oni — ali raspast će se sigurno. Možda doista i hoće, 
ali ta izvjesnost nema nikakva temelja ni u kakvoj znanstvenoj 

analizi, kako oni uporno pokušavaju reći. Predviđanja su u politici 
nemoguća, jer je politika prije svega subjektivna, složena i inter- 
aktivna djelatnost. Onaj tko želi osporiti ovu tvrdnju, neka nam 
kaže hoće li se Makedonija raspasti ili neće? Hoće li se Crnogorci 
odlučiti za nezavisnost ili neće? Hoće li Bosna opstati ili ne? 
Hoće li biti nuklearnog rata? Hoće li Škotska postati nezavisna? 
Malo bi se odvažnih danas usudilo staviti svoju cijelu imovinu 
odgovarajući na bilo koje od ovih pitanja. Pa ipak, možemo biti 
sigurni da će jednom, kad se stvari dogode, biti mnogo onih koji 
će nas uvjeravati da se ono što se dogodilo jednostavno moralo 
dogoditi Tako danas mnogi objašnjavaju i pad komunizma i 
raspad Jugoslavije kao neizbježne događaje, iako su oni potpuno 
iznenadili i same političke aktere koji su ih priželjkivali i gotovo 
sve političke analitičare.# 

U povijesti se ništa nije moralo dogoditi. Za razliku od (nekih) 
prirodnih pojava, društvene akcije nisu neizbježne. Zbog svoje 
opsjednutosti objektivnim, društveni znanstvenici često su se 
pokazali manje uspješnim od povjesničara, novinara i samih svje- 
doka zbivanja koja nastoje objasniti. Njihov pokušaj da oprav- 
daju postojanje društvenih znanosti kao znanosti, prečesto ih je 
vodilo u zanemarivanje subjektivnog i prognoziranje. Još je uvijek 
slučaj da su najbolje tekstove i knjige o raspadu Jugoslavije i 
“pojedinim njenim aspektima napisali povjesničari (Lampe, 2001), 
politički filozofi (Pavković, 1997/2001), antropolozi (Duijzings, 
2000) i novinari (Judah, 1999). Također, ne može se negirati da 
su bolje prognoze dali književnici ili drugi ne-znanstvenici (Goran 
Babić i Bogdan Bogdanović u svojim knjigama i esejima, kao što 
su Osjećaj za oluju i Mrtvouzice) od sociologa, politologa i ekono- 
mista. Njihovo oslanjanje na instinkt, i poznavanje načina raz- 
mišljanja političke elite, kao i pozicija insider-outsidera, pomogla 


# Za element iznenađenja u događajima s kraja 80-ih, vidi Kuran (1991). 
Anthony Giddens prisjeća se svog razgovora s Ernestom Gellnerom u Pragu, 
u trenutku rušenja Berlinskog zida. Obojica su bili potpuno iznenađeni. Od 
35 vodećih hrvatskih sociologa, pravnika, politologa i ekonomista, anketiranih 
u oktobru 1989, samo je jedan rekao da će se Jugoslavija raspasti (vidi anketu 
Slavena Letice u Danasu, 17. oktobra 1989). Danas će, naravno, svi tvrditi da 
su znali da će se to dogoditi, i da se zapravo moralo dogoditi. Toliko o moguć- 
nosti da se predvide događaji; ili - barem — o kvalificiranosti društvenih 
znanosti da ih predvide. 

im je daleko više no što je sociolozima pomogao instrumentarij 
društvenih znanosti, razvijen u drugim prilikama i drugim zem- 
ljama, kojeg su nastojali primijeniti na jugoslavenskom slučaju. 

Jugoslavenski je slučaj dao povoda za još jedan krug (sada 
već gotovo stoljeće duge) debate između povjesničara i društvenih 
znanstvenika o vrijednosti metoda i mogućim dosezima obje te 
profesije. Općenito gledano, povjesničari su dosad (bili) možda 
malo uspješniji, prije svega zato što su njihova istraživanja oslo- 
bođena namjere da prognoziraju ishode budućih akcija, te su 
usmjerena na pojedine slučajeve, a ne na razvijanje mega-teorija 
koje pretendiraju na univerzalnost. Politički se događaji mogu 
interpretirati samo onda kad su se dogodili (jer se ne mogu pred- 
vidjeti), i u tom je smislu politička analiza uvijek analiza povijesti. 
Čak i kad se radi o bliskoj prošlosti, čak i o onoj koja se dogodila 
jučer, to je ipak prošlost i stoga je prikladno koristiti metodolo- 
giju razvijenu u povijesnim pristupima. 

Pa ipak, na mjestu je upozorenje na opasnosti koje sobom nosi 
takav pristup. Povjesničari, naime, često griješe kad interpre- 
tiraju događaje sa stajališta njihova poznatog ishoda. Povijesna 
distanca može biti opasan instrument analize ukoliko ne uspi- 
jemo spustiti veo neznanja (da se poslužimo Rawlsovim pojmom, 
ovdje prenesenom u potpuno drugi kontekst) nad događajima 
koji su se dogodili. Povjesničari imaju težak zadatak — da budu 
novinari koji na mjesto događaja dolaze s 10, 20 ili 30 godina 
zakašnjenja, potiskujući ikakvo znanje o tome kako je završila 
akcija čiji rationale pokušavaju razumjeti. Ne učine li to, uvijek 
će biti u opasnosti da ih povijesna distanca gurne u pristranost, 
da zbog nje traže kauzalni odnos između namjere onoga kome je 
konačni rezultat bio najpovoljniji, i samog rezultata. Oni su u 
opasnosti da zaborave da su se mnogi događaji u povijesti dogo- 


% Iako mi uvijek živimo u sadašnjosti, s analitičkog stajališta sadašnjost ne 
postoji. Nešto se ili dogodilo ili će se dogoditi u odnosu na trenutak kad 
govorimo/mislimo/pišemo o tome. Povjesničari griješe kad inzistiraju da 
događaji koji su se dogodili prije 10 godina nisu predmet njihove analize, jer 
su še dogodili nedavno. Ne samo da je to nemoderno (jer su metode skupljanja 
građe danas toliko napredovale da su arhivi izgubili mnogo od prijašnjeg 
značenja) nego je i protivno logici. Zašto bismo bili uspješniji u analizi davnih 
događaja o kojima nemamo vlastita iskustva, od događaja kojima smo svjedočili 

dili, a da ih nitko nije želio, ni planirao, ni organizirao. Mnogi su 
se dogodili protivno namjeri najvažnijih aktera. Mnogi su pot- 
puno iznenadili. Mnoge su namjere bile iskrivljene djelovanjem 
drugih aktera ili tzv. objektivnih okolnosti. Interpretirati raspad 
Jugoslavije, stoga, bilo kao rezultat namjere glavnih aktera ili kao 
nešto što se dogodilo potpuno neovisno o njima, kao iskaz objek- 
tivnih okolnosti, bilo bi (i jedno i drugo) potpuno pogrešno. 

Na metodološku pogrešku interpretacije događaja s pozicije 
poznatog ishoda, upozorava Quentin Skinner, povjesničar ideja 
čiji nam metodološki prijedlozi mogu iznimno mnogo pomoći u 
analizi razloga raspada Jugoslavije, upravo zato što je komunis- 
tički poredak bio tako mnogo povezan s idejama i ideologijama. 
Skinner naziva tu pogrešku - myth of prolepsis. Ta se pogreška 
čini uvijek kad se oslanja na traženje kauzalnog odnosa između 
namjere, akcije i posljedica, pa se pretpostavlja da je rezultat bio 
izraz namjere. Budući da postoji veza između namjere i rezul- 
tata, onda su mnogi skloni povjerovati da nam tek kad znamo 
rezultat, namjere mogu postati jasnije. Ali ne samo da mogu, nego 
i moraju, jer se svaka namjera može objasniti pomoću analize 
rezultata koje je akcija proizvela. Ako je raspad Jugoslavije bila 
posljedica, onda je to moralo biti rezultat namjere političkih 
aktera, odnosno njihovih namjernih akcija. Ili, da se poslužimo 
primjerom koji navodi Skinner, ako totalitarne ideologije dvade- 
setog stoljeća tvrde da je njihov uzor Rousseau, onda je sigurno 
da je Rousseau na neki način odgovoran za totalitarizam. Jer da 
je njegova namjera bila drukčija, onda bi ga se i drukčije razum- 
jelo. Intencionalisti tvrde da se vrlo malo događaja u povijesti, 
ako i jedan uopće, događaju slučajno, bez nečije jasne namjere. 
Oni u biti vjeruju u razum i racionalnost kao univerzalnu kate- 
goriju, koja omogućuje da ono što je rečeno i učinjeno s jednom 
namjerom, bude prepoznato kroz djelo izvedeno u toj istoj namje- 
ri. Peter Winch (1958) i Erik Voegelin (1952) pokazuju, međutim, 
da je takvo oslanjanje na univerzalni racionalizam pogrešno i da 
može voditi ozbiljnom nerazumijevanju. 

Tko je god pažljivo čitao govore i pratio akcije jugoslavenskih 
političara u posljednjih petnaestak godina prije stvarnog raspada, 
i pokušao ih razumjeti, ne s pozicije poznatog ishoda (tj. onoga što 
se dogodilo) nego u kontekstu u kome su se oni stvarno dogodili, 

znat će da nitko u političkoj eliti nije doista želio da se taj raspad 
dogodi. U stvari, ne samo da nitko nije želio raspad, nego su 
mnogi bili potpuno iznenađeni onim što se dogodilo. Ako bi se, | 
međutim, danas pokušalo uvjeriti intencionaliste da griješe kad 
intepretiraju prošle akcije s pozicije onih koje su se dogodile ka- 
snije, oni bi rekli da su politički akteri skrivali svoje namjere, i da 
su to bili samo javni iskazi, dok su privatno mislili nešto drukčije. 
Pa ipak, što političar misli privatno nije ni od kakve relevantnosti 
ako se ne iskazuje u njegovu javnom djelovanju. Naravno da 
analitičari ne drže ključeve ljudskog uma, niti mogu prodrijeti u 
mračne (i samim akterima često nejasne) kutke ljudskog mišljenja. 
Međutim, ono što Skinner podrazumijeva pod namjerama doista 
nije ono što oni privatno misle, jer to privatno — ako nije javno 
iskazano ili ne utječe na javno - jednostavno nije relevantno. 


“Kad tvrdimo da smo otkrili namjere iskazane u nekom tekstu, 
onda zapravo ne radimo ništa misteriozno, ništa drugo nego 
što ih smještamo u kontekst u kome tekst ima smisla. Mi ne 
pokušavamo prodrijeti u nedostupne mentalne uzroke koji su 
se smjestili u privatnosti uma, nego samo želimo objasniti 
razloge zbog kojih se netko ponaša i djeluje kako se ponaša i 
djeluje" (Skinner, 1988: 280). 


Naravno da neke namjere mogu biti nejasne, ne samo analitiča- 
rima, nego i onima koje analiziramo. Ljudi često ne znaju zašto 
su učinili ovo, a nisu nešto drugo. Međutim, povjesničari se bave 
otkrivanjem smisla nekih akcija, s pozicije onih koji su ih 
proizveli. Akcije jugoslavenskih političara nemaju mnogo smisla 
izvan konteksta u kome su se dogodile, a potpuno su iracionalne, 
nelogične za one koji ne znaju narativ iz koga izviru i kontekst u 
kome su se dogodile. Pomiješati sadašnji i naš s tadašnjim i 
njihovim kontekstom, znači da je analitičar na dobrom putu da 
pogrešno razumije ili uopće ne razumije smisao akcija. 
Politolozi, povjesničari i drugi analitičari politike često postav- 
ljaju sebe u poziciju (moralnih) sudaca, smatrajući da je njihov 
zadatak da osude ili pohvale aktere i akcije koje su se dogodile u 
prošlosti. Argument o ulozi ličnosti, primjerice, ističe se idejom 
da je svo zlo koje se dogodilo počelo zbog ove ili one osobe; ili — 

obratno — da je zlo bilo potisnuto dok je ova ili ona osoba to 
sprečavala. Ne samo da je taj argument manjkav, jer pridodaje 
gotovo natprirodna svojstva osobama u politici, nego je također 
i neakademski. On, naime, ne pokušava objasniti što se i zašto 
dogodilo, nego sudi i prosuđuje. Prosudba i ocjena događaja, me- 
đutim, pripada svim građanima podjednako, a ne samo povjesni- 
čarima, politolozima ili sociolozima. U prosudbi je li Tito bio 
pozitivna ili negativna ličnost jugoslavenske povijesti, je li Milo- 
šević bio više ili manje zaslužan od Tuđmana, svatko ima pravo 
reći svoje. Kako se radi o osobnim prosudbama koje ovise o vri- 
jednostima koje osobe posjeduju, nema objektivnog kriterija po 
kome bismo mogli donijeti neki univerzalni sud. Ono što razlikuje 
savjesne analitičare od drugih, onih koji ne poznaju metodologiju 
povijesnog istraživanja, međutim, jest definicija cilja njihove 
analize: dobra će (i akademski vrijedna) analiza objasniti što se 
zapravo dogodilo i zašto. I ništa više! Pritom, naravno, nije bitno 
što povjesničar ili analitičar misli bilo o akterima ili o rezul- 
tatima njihovih akcija. Jedino što on/ona želi jest spoznati zašto 
su djelovali kako su djelovali. Iako zvuči vrlo jednostavno, taj je 
cilj analize raspada Jugoslavije i dalje gotovo potpuno drugo- 
razredan u odnosu na razne prosudbe i vrijednosno uvjetovana 
retuširanja onoga što se zapravo dogodilo. Neka od tih retuširanja 
izraz su potpunog nerazumijevanja smisla i zadatka analize, a 
druga su plod političkog opterećenja autora — posebno političara, 
novinara, vojnika, sudionika zbivanja ili zagovornika raznih 
socioloških i politoloških mega-teorija, koji su se upleli u jugosla- 
venski slučaj bez namjere da ga razumiju, s jedinom namjerom 
da ga iskoriste za svoje već unaprijed konstruirane modele ili da 
ga iskoriste za osude ličnosti, a ponekad i čitavih naroda. 
Jednu od metodoloških pogrešaka koje mnogi takvi autori 
čine, Skinner naziva parohijalni mit (myth of parochialism). 
Parohijalni mit je načinjen kad analitičari pokušaju primijeniti 
kriterije iz vlastite kulture na neku drugu kulturu, bez namjere 
da razumiju tu drugu kulturu kao ozbiljan kontekst. To je vjero- 
jatno najčešća, i po političkim posljedicama najgrublja pogreška 
počinjena u analizi raspada Jugoslavije. Prosudbe o tome što će 
jugoslavenski političari učiniti polazile su prečesto od toga što bi 
tzv. racionalan čovjek učinio u njihovu slučaju. Racionalan čovjek 

bi, primjerice, uvidio da je u njegovu interesu da ne bude rata, 
da tržište bude veće, da zemlja ne bude izolirana, da mu/joj ne 
treba viza za ulazak u Europsku uniju, da sistem postane efika- 
san itd. Problem je, međutim, što racionalnost, unatoč vjerovanju 
nastalom u prosvjetiteljstvu, nije univerzalan koncept, čak ni 
unutar iste lingvističke i nacionalne grupe, a još manje globalno. 
Što je racionalno za Maju, nije za Marka. Što je racionalno u 
jednim okolnostima, nije racionalno u drugim. Što je Maji bilo 
racionalno prije deset godina, nije joj racionalno danas. Pretpo- 
stavka da se Jugoslavija neće raspasti zato što nije racionalno 
da se raspadne, temeljila se na pukom protezanju našeg razumi- 
jevanja racionalnosti na druge okolnosti, drugi kontekst i druge 
ljude. Uvijek je pogrešno zanemariti kontekst u kome se akcije 
doista događaju. Još je veća pogreška pretpostaviti da su kon- 
teksti isti i da ono što će funkcionirati u jednom, mora također 
funkcionirati u drugom. 

Treća metodološka pogreška na koju upozorava Skinner jest 
mit o idealnom tipu. Idealni je tip (pojam kojeg je u modernu 
društvenu znanost uveo Max Weber) kategorija koja dopušta 
generaliziranje, budući da svodi gotovo beskrajnu raznolikost 
na nekoliko temeljnih kategorija. Kategoriziranje jest glavni 
metodološki instrumentarij društvenih znanosti. One dokazuju 
svoju znanstvenost sposobnošću generaliziranja. Generalizacija 
je potrebna ne bi li se objasnilo što se dogodilo, što se događa i još 
više - što će se dogoditi. Znanost je okrenuta prema budućnosti, 
ona nastoji poopćiti, da bi nam rekla s kojim će se stupnjem 
vjerojatnosti nešto dogoditi. Ona se također temelji na uzročno- 
posljedičnosti: pokušava nas uvjeriti da će se dogoditi A ako se 
ispune kriteriji X i Y. Ako se ne ispune ti kriteriji, šanse da se 
dogodi A manje su. Predviđanje događaja nigdje nije toliko izra- 
ženo kao u raznim teorijama demokratizacije*" i tranzicijskim 
teorijama. One se temelje na ideji povezivanja akcija i rezultata, 
odnosno raznih faktora demokratizacije s ishodom. 

U ovom smo poglavlju već odbacili mogućnost predviđanja poli- 
tičkih događaja, budući da su oni prije svega subjektivni, i ovise 
o kontekstu koji nam je ne-pred-vidljiv. Društvene znanosti su 


% Kao ilustraciju ovog zaključka, vidi Vanhanen (1997). 

propustile predvidjeti pad komunizma i raspad Jugoslavije, i u 
tom su se smislu diskreditirale u odnosu prema zadatku kojeg 
su sebi same postavile. Međutim, ovdje idemo i korak dalje — 
pokazujući da kategorije koje su smislili sociolozi i politolozi 
mogu biti beskorisne ili štetne kad se analiziraju prošli doga- 
đaji. Skinner upozorava na tu štetnost u mitu o idealnom tipu, 
kad kaže da kategorije koje su izmislili društveni znanstvenici 
često stvaraju očekivanja o značenju onoga što su rekli ili učinili 
sami akteri, a ta očekivanja se ne poklapaju s onim što su ti 
akteri doista mislili da su rekli ili s onim kako su bili shvaćeni 
u danom kontekstu. Primjerice, cijeli se vokabular društvenih 
znanosti sastoji od kategorija kao što su komunisti, naciona- 
listi, liberali, demokrati itd. One ne samo da nastoje cijeli svijet 
smjestiti u neki od tih idealnih tipova, nego nas nastoje uvjeriti 
i da oni mogu - relativno kratkim rečenicama - definirati stvarno 
značenje (fhe meaning) svake od tih kategorija. Naravno, već sa- 
mim tim oni koji to rade zapravo čine antidemokratsku pogrešku 
—- jer nemaju nikakvo ekskluzivno pravo da svoje razumijevanje 
tih kategorija proglašavaju univerzalnim. Također, kao što je već 
rečeno, to kako oni definiraju svaki od tih idealnih tipova, nije 
relevatno kao objašnjenje onog što se dogodilo i zašto se dogodilo, 
jer oni sami nisu bili akteri. Za ono što se dogodilo i zašto se dogo- 
dilo relevantno je prije svega kako su sami akteri definirali sebe 
i svijet oko sebe. Potom, relevantno je kako su i zašto bili shvaćeni 
na način na koji su bili shvaćeni, u kontekstu u kome su djelovali. 
Analitičari bi, dakle, trebali biti involvirani u proces dekodiranja 
intencija i značenja poruka, reducirajući svoju osobnu ulogu na 
minimalnu mjeru. Nasuprot tome, oni su prečesto podrazumije- 
vali da njihove kategorije mogu ne samo objasniti namjere nego i 
prodrijeti iza namjera, u ono što govornik nije rekao, ali je mislio. 
Samo po sebi, ta ambicija ne bi bila problematična da mnogi 
analitičari pritom nisu potpuno zanemarili aktere same. Prednost 
društvenih znanosti jest, kako je definirao Durkheim, upravo u 
tome što se ne oslanjaju na aktere same, nego razvijaju objektivni 
instrumentarij kojim mogu prodrijeti dublje nego da se oslanjaju 
na subjektivno. U tome je temeljna pogreška mnogih analiza 
politike. Temeljita kritika tih pristupa morat će, također, biti 
ostavljena za drugu priliku. 

Problem na koji želimo ovdje ukazati, sljedeći je: kad društveni 
znanstvenici jednom smjeste nekog u kategoriju A, a ne B, onda 
nastoje objasniti značenje onoga što je ona/on rekla/rekao ili 
učinila/učinio s pozicije idealnog tipa, tj. onoga kako bi netko 
(tzv. “tipičan predstavnik") u kategoriji A to rekao ili učinio. Pri- 
mjerice, ako osobu A proglasimo nacionalistom, onda joj odmah 
pridajemo misaoni okvir kojeg imaju oni koji po našoj definiciji 
jesu nacionalisti. Ako dakle, osoba A, kaže da nitko ne smije tući 
narod, onda ćemo mi - “znajući" da se radi o nacionalistu - razu- 
mjeti značenje te rečenice otprilike ovako: “Nitko vas ne smije 
tući, zato što ste Srbi". Čak i ako stavimo to u kontekst samou- 
pravnog vokabulara, rečenica će biti pročitana: “Za razliku od 
naroda, svatko može tući narodnosti." Ako, međutim, smjestimo 
govornika u grupu demokrata (u značenju: liberalni demokrat), 
onda će ta ista rečenica značiti: “Nitko ne smije tući građane koji 
se organiziraju u demos, a posebno ne nedemokratska policija". 
Razlika je, naravno, drastična.#% Takva je i mogućnost pogreške. 
Etikete i kategorije mogu dati potpuno krivu sliku onoga što se 
dogodilo. Ta kriva slika, “nerazumijevanje", bila je glavni razlog 
nesporazuma između Zapada i Srbije (ali i između Zapada i 
drugih postjugoslavenskih zemalja) u proteklom desetljeću. Dok 
su Srbi vjerovali da su glasali za Miloševića zato što je on bio 
Jugoslaven (pa su stoga poražavali Vuka Draškovića, za koga su 
mislili da je srpski nacionalist) i da su Hrvati bili separatisti; 
svijet je tvrdio da je to zato što su Srbi, gotovo već po definiciji, 
nacionalisti, koji će uvijek izabrati najradikalniju srpsku opiciju. 
Dok su Hrvati vjerovali (i vjeruju) da je njihov rat protiv JNA, 


# Da budemo “politički korektni", navest ćemo još dva druga primjera. Jedan je 
- kad osoba X kaže da se zalaže za konfederaciju, protiv unitarizma, i da nije 
za odcjepljenje. Ta poruka može biti pročitana vrlo različito, ovisno o tome 
kako smo unaprijed klasificirali govornika, i jesmo li skloni vjerovati da on/ona 
ima skriveni program iza svojih izjava ili ne. Ili, recimo, kad osoba Y kaže da 
ne želi da se Kosovo priključi Albaniji, ali želi Republiku Kosovo. Ako unapri- 
jed vjerujemo da je osoba separatistički nacionalist, smatrat ćemo da ona ne 
govori istinu, nego pod republikom zapravo podrazumijeva odcjepljenje. Po- 
sljedica toga će biti da će pojmovi dobiti sasvim drugo značenje, ovisno o 
govorniku koji ih izriče. Jugoslavenski je vokabular značajno promijenio zna- 
čenje pojmovima, te je stoga sve teže komunicirao s drugima. Klasificiranje 
osoba u idealne tipove može ozbiljno ugroziti naše razumijevanje poruke. 

Bošnjaka i Srba bio samoobrambeni rat, Srbi vjeruju da je to bio 
agresivan i secesionistički rat. Nije uopće važno, pritom, što o 
tome misle povjesničari ili drugi analitičari. Akcije koje je svijet 
poduzimao protiv Srbije, i srpsko odbijanje da ih vidi kao oprav- 
dane, kao i one koje su Hrvati, Srbi i drugi poduzimali jedni 
protiv drugih, rezultat su uvjerenja koja imaju sami akteri, ne 
toga što je objektivno istina ili što će sutra o tome misliti analiti- 
čari. Ako ih želimo razumjeti, moramo te aktere shvatiti ozbiljno, 
a ne osuđivati i presuđivati (im). Ako netko želi objasniti akcije 
jugoslavenskih komunista, mora ih uzeti ozbiljno, a ne tretirati 
kao iracionalne aktere, vođene nekim mračnim scenarijem zavjere, 
čija je đavolja namjera bila da iza sebe ostavi pustoš i ruševine. 

Konačno, posljednja među ozbiljnim metodološkim pogreš- 
kama na koju upozorava Skinner jest mit o koherentnosti. On je 
također povezan s idealnim tipovima i pristupima koje je razvila 
sociologija. Kategorije pretpostavljaju ne samo generalizaciju 
nego na neki način i koherentnost s obzirom na vrijeme. Dok mit 
o idealnom tipu gotovo da ne priznaje mogućnost da je netko 
zbunjen ili podvojen između nacionalizma, liberalizma i komu- 
nizma, ili da jednostavno nema nikakva koherentna gledanja, 
mit o koherentnosti gotovo da ne dopušta mogućnost da se netko 
promijeni tako da od svoje današnje podrške nacionalizmu, sutra 
odluči da podrži komunizam ili obratno. Ako se to i dogodilo (a 
ne samo da se dogodilo, nego je malo tko od Jugoslavena ostao 
netaknut promjenom konteksta, a samo tvrdi dogmatici nisu ni 
za milimetar odstupili od svojih nekadašnjih vjerovanja), onda 
se uvijek pokušava naći neka koherentnost u toj promjeni. 
Primjerice, pokušava se objasniti da su korijeni novih uvjerenja 
bili već davno pušteni, kad je osoba još bila ono prvo. Mnogi su 
analitičari opsjednuti traganjem za korijenima promjene identi- 
teta: da se osoba X iz komunista pretvori u nacionalista. Je li on 
već kao general u Jugoslavenskoj narodnoj armiji bio skriveni 
nacionalist? Je li kasnije, kao predsjednik Hrvatske i dalje bio 
pritajeni komunist? Je li svaki komunist samo rotkvica - izvana 
crven, a iznutra bijel? Međutim, zašto odgovor ne bi mogao biti 
jednostavniji: ljudi se mijenjaju. Uvjerenja nisu nešto objektivno, 
izvana dano, a još su manje nepromjenjiva. Uostalom, zašto netko 
ne bi mogao pripadati jednoj i drugoj kategoriji, ili imati osobine 

koje pripadaju jednom ili drugom “idealnom tipu"? Mit o kohe- 
rentnosti zanemaruje te promjene i te složenosti, kao što mit o 
idealnim tipovima podcjenjuje složenost socijalnih grupa. Oni 
time ozbiljno griješe u interpretaciji događaja. Te pogreške treba 
izbjeći u novom pokušaju objašnjenja raspada Jugoslavije. 


ZAKLJUČAK: PREMA MULTIFAKTORSKOJ 
SUBJEKTIVNOJ ANALIZI 


Ovo je poglavlje ponudilo opširan kritički pregled dosad postoje- 
ćih objašnjenja razloga raspada socijalističke Jugoslavije. Naža- 
lost, dok je izvan granica nekadašnje Jugoslavije tema raspada te 
zemlje jedna od najprisutnijih u akademskoj debati (i to ne samo 
među politolozima i povjesničarima, nego i filozofima politike, 
stručnjacima za medije i ekonomistima), u zemljama nasljedni- 
cama gotovo da i nema knjige koja bi pokušala dati svoj odgovor. 
na ovo važno pitanje. 

Ova knjiga nastoji pridonijeti promjeni tog stanja, i ohrabriti 
raspravu o uzrocima pada socijalističke Jugoslavije u samoj Ju- 
goslaviji. Želi li se približiti odgovoru i uključiti u raspravu koja 
se vodi izvan granica bivše Jugoslavije, rasprava o tom pitanju 
mora izbjeći metodološke probleme koje smo naveli u ovom po- _ 
glavlju. Također, mora napustiti ideju da postoji jedan, presudan, 
dominantan faktor koji je doveo do tog raspada. Rastvaranje 
Jugoslavije, koliko god bilo neočekivano i iznenadno, ima svoju 
pretpovijest, svoj kontekst, koji nije nastao preko noći. Ono nije 
bilo neizbježno, jer se ništa u politici ne može smatrati neizbjež- 
nim. Na drugoj strani, nije bio ni nelogično ni iracionalno, ako 
se pod logičnošću i racionalnošću razumije ono što su relevantni 
akteri smatrali logičnim i racionalnim, a ne ono što mi, u drugom 
kontekstu i s poznatim ishodom iza nas, mislimo da je bilo 
logično i racionalno. 

U procesu raspada Jugoslavije političke su elite bile glavni 
akteri, pa se svaka analiza tog procesa mora fokusirati na njih, 
njihova vjerovanja, njihove akcije i kontekst u kome su djelovale. 
Cilj kojeg imamo nije da presuđujemo o vrijednosti tih akcija, 
nego da ih razumijemo i objasnimo. Politička analiza ne smije 

monopolizirati građansko pravo, koje pripada svakome građa- 
ninu, da prosuđuje uspješnost i prihvatljivost neke politike. Ona, 
međutim, mora objasniti što se i zašto se nešto dogodilo ili nije 
dogodilo. Ništa manje, ali i ništa više. 

Da bi se to objasnilo, politički se akteri moraju tretirati s 
punom ozbiljnošću. Njihova su vjerovanja direktno utjecala na 
njihove akcije, i stoga moraju biti u samom središtu našeg inte- 
resa. Intervjui s članovima političke elite, kao i poštena analiza 
dostupne građe, nužan su i prvi korak k tom cilju. Ideologija se 
ne smije zanemariti, jer ona nije bila samo prazna riječ i gesta, 
nego je određivala djelovanje političkih aktera. Međutim, namjere 
koje su imali relevantni akteri nisu se uvijek ostvarile, niti ih je 
uvijek moguće vidjeti u konačnom rezultatu njihovih akcija. Poli- 
tika je interaktivna subjektivna djelatnost, u kojoj su uspješne 
diktature gotovo potpuno nemoguće. Između namjera i rezultata 
dogodio se proces akcije i interakcije, koji je nužno utjecao na 
samu namjeru i na rezultat. Jedini način, stoga, da razumijemo 
rezultat (raspad Jugoslavije) jest da analiziramo i namjere (ide- 
ologiju, vjerovanja) i akciju (političko djelovanje) u kontekstu u 
kome su se dogodile (međunarodnom, domaćem, i u svim njego- 
vim aspektima - kulturalnom, ekonomskom, vojnom itd.) 

Sada, kad smo identificirali probleme u postojećim pokušajima 
da se objasne razlozi raspada Jugoslavije, i uspostavili meto- 
dološke temelje našoj analizi, ostaje da ponudimo i vlastitu priču 
o tome što se dogodilo i zbog čega. O tome govorimo u nastavku 
ove knjige. 

KARDELJEV KONCEPT 
Stvaranje četvrte Jugoslavije (1974-1990) 


prvom poglavlju ove knjige objasnili smo važnost ideologije 
za definiranje jugoslavenskog političkog sistema i jugosla- 
venskog identiteta u cijelom razdoblju poslijeratne Jugoslavije 
(1945-1991). Kao i druge socijalističke zemlje, Jugoslavija je bila 
ideokratska tvorevina, u kojoj su ideje imale središnje, a ne peri- 


ferno mjesto. Politički sistem zamišljen je kao instrument pri- 
jelaznog razdoblja (tranzicije), pa se od njega nije očekivalo da 
predstavlja realitet, nego da ga mijenja. Marksistički okvir u 
kome se konstruirao politički sistem davao je prednost viziji 
budućnosti nad opisom sadašnjosti.! Komunistička partija (u ju- 
goslavenskom slučaju — Savez komunista Jugoslavije) bila je 
avangarda, organizacija koja se nije legitimirala izborima, tj. 


predstavljanjem realnosti, nego sposobnošću da vidi dalje, da 
bude avangarda i interpretator vizije društvenog razvoja. Ta je 


! Socijalizam je sebe često opisivao kao putovanje u svijetlu budućnost. Dobra 
ilustracija za to može se pronaći u izvještaju kojeg je stanoviti Lincoln Steffens 
podnio o svom posjetu Rusiji 1918, (citirano prema Sweezy i Bettelheim, 1971: 
80). Komunist Steffens kaže: “Bio sam preko, u budućnosti, i ona funkcionira". 
Pogled u budućnost kao vodilja svakodnevne političke akcije, međutim, nije 
samo karakteristična za komuniste, nego za sve revolucionare. Liberali su 
također, nakon Francuske revolucije, gradili “društvo budućnosti". Ideja o 
postojanju nekog drugog, budućeg svijeta, koji je idealan (za razliku od sadaš- 
njosti) ima religijske izvore. Patnje u sadašnjosti nužne su za one koji žele 
doseći to idealno stanje, negdje u dalekoj budućnosti drugog života. Za žrtvo- 
vanja u staljinističkoj sadašnjosti zbog uvjerenosti da će budućnost biti bolja, 
vidi Fitzpatrick (1999). 

vizija, zbog toga, bila ključni element društvene konstrukcije. 
Socijalizam je bio prijelazno razdoblje između vladavine posto- 
jećeg i uspostavljanja novog. U tom je prijelaznom razdoblju 
avangarda (kao subjektivna snaga preobražaja iz sadašnjosti u 
budućnost) djelovala ne samo kao interpretator sadašnjosti nego 
i kao subjekt njene promjene. Filozofi su, da podsjetimo na 
Marxovu izreku, svijet samo interpretirali - sada se (tj. u soci- 
jalizmu) radi o tome da ga se izmijeni. Da bi ga se izmijenilo, 
međutim, moralo ga se prije svega interpretirati. Interpretacija 
realnosti i još više vizije budućnosti, bio je glavni zadatak svjesnih 
snaga. Glavni politički sukobi u socijalizmu bili su sukobi između 
raznih interpretacija realnosti i vizija budućnosti. Politika je u 
socijalizmu često sličila na filološke seminare, a plenumi Central- 
nih komiteta, njihovih predsjedništava i komisija bila su mjesta 
gdje se raspravljalo o tome što je netko mislio kad je rekao i — još 
više — što je Marx mislio kad je nešto napisao.? 

Središnja važnost ideologije glavni je razlog zbog kojeg vjeru- 
jemo da nijedno objašnjenje razvoja i raspada Jugoslavije u soci- 
jalističkom razdoblju ne može biti uspješno ako zanemari ili ne 
razumije ideologiju. U ovom poglavlju prikazujemo, stoga, glavne 
elemente jugoslavenske interpretacije marksizma i utjecaj te 
interpretacije na stvaranje, razvoj, krizu i raspad jugoslavenskog 
političkog sistema. Dva su glavna argumenta istaknuta u ovom 
poglavlju: prvo, da su politički konflikti u Jugoslaviji bili uglav- 
nom ideološki (a ne etnički) sukobi. To su bili konflikti između 
raznih interpretacija stvarnosti i vizija budućnosti. Kao što će 
biti jasnije iz sljedećeg poglavlja, glavni politički konflikti unutar 
jugoslavenske poltičke elite nisu bili oko nacionalnog pitanja, 
niti je linija razdora dijelila ideološke tabore po nacionalnoj 
osnovi. Drugo; raspad Jugoslavije može se objasniti kao rezultat 


n 


Ilustracija se može pronaći u Titovu govoru Narodnoj skupštini, u povodu pro- 
glašenja Zakona o radničkom samoupravljanju (1950), kao i u Kardeljevu 
govoru na Trećem plenumu CK SKJ u povodu slučaja Milovana Đilasa (1953). 
Bogdan Bogdanović, u svojoj knjizi Mrtvouzice, ponudio je odličnu analizu 
odnosa između diskursa i političke akcije na primjeru Osme sjednice CK SK 
Srbije (septembar 1987): verbalne zamke staljinizma (1988). Osma sjednica je 
također dobar primjer filološko-političkog “seminara". Više o tome u petom 
poglavlju ove knjige. 

istodobnog uspjeha i neuspjeha ideologije koju su promovirali 
jugoslavenski komunisti. Više nego u bilo kojoj drugoj europskoj 
socijalističkoj zemlji, jugoslavenski su komunisti vjerovali u ideju 


o odumiranju države. Ta temeljna ideja marksizma bila im je 
glavna vodilja u odlukama da decentraliziraju političku strukturu 
Jugoslavije. Ta decentralizacija nije bila samo posljedica vje- 
rovanja da socijalizam može riješiti nacionalno pitanje, nego i 
vjerovanja da će socijalizam dovesti do komunizma, stanja u kome 
će kraj klasnih razlika (i klasnog sukoba) uništiti potrebu za 
državom. Slabljenje države, njeno decentraliziranje i demontira- 
nje, bilo je u prvom ređu (iako ne isključivo) posljedica vjerovanja 
jugoslavenske političke elite da se može i mora napraviti daljnji 
korak u razvoju socijalizma prema komunizmu. Slabljenje države 
bio je dokaz uspjeha, a ne neuspjeha socijalističkog projekta. 
Bivajući sve uspješnija, odnosno sve više podruštvljena a sve 
manje birokratizirana, država je oslabila do mjere u kojoj se više 
nije mogla obraniti pred izazovima antisocijalističkih koncepata.? 
Jugoslavija je, stoga, bila možda jedina država koja je odumrla. 
Taj proces odumiranja njenih osnovnih funkcija (kao što su 
obrana, vanjska politika, unutarnja sigurnost, cjelovit ekonomski 
sistem) također je i glavni razlog zbog kojeg je raspad Jugosla- 
vije bio tako kaotičan i nasilan. Samo je u Jugoslaviji država bila 
toliko oslabljena da je propustila učiniti ono što svaka država 
mora učiniti - spriječiti građanski rat. Države u kojima je vladao 
državni socijalizam (recimo SSSR ili Čehoslovačka), iako također 
nestabilne i suočene s raspadom, ipak su bile dovoljno snažne da 
zaustave nasilje pojedinih grupa ili pojedinaca unutar države. 
Jugoslavenska je ideologija, dakle, bila ne samo glavni razlog 
raspada, nego i načina na koji se taj raspad dogodio, odnosno 
građanskog rata koji mu je slijedio. 


* U tom smislu, slažem se sa zaključkom kojeg izvodi Warren Zimmermann 
(1999: 49), koji se pitao zbog čega su “reforme" uspjele u ostalim socijalističkim 
zemljama (nakon 1989) dok su u Jugoslaviji propale, te na to pitanje odgovara: 
“Ključni je razlog da su te druge države imale snažne centralne vlade; Jugo- 
slavija nije". Doista, kao što će biti pokazano u četvrtom poglavlju ove knjige, 
to će biti glavni razlog za neuspjeh ekonomskih i političkih reformi u Jugo- 
slaviji u osamdesetim godinama. 

KONTEKST U KOME JE NASTAO 
KARDELJEV KONCEPT 


Razdoblje kojim se bavi ova knjiga može se nazvati Kardeljevom 
Jugoslavijom. Kardeljeva Jugoslavija bila je utemeljena na četvr- 
tom konstitutivnom konceptu na kome se gradila jugoslavenska 
država. Iako je povijest jugoslavenske države najčešće analitički 
podijeljena u dva razdoblja (prva i druga Jugoslavija, pri čemu je 
prva međuratna, a druga poslijeratna, tj. socijalistička), povijest 
konstitutivnih koncepata na kojima se gradila jugoslavenska 
država dopušta nam detaljnije klasificiranje. Podjela jugosla- 
venske povijesti na samo dva razdoblja, ono prije i ono nakon 
uspostave socijalističkog poretka, ne kazuje mnogo. Takva po- 
jednostavljena klasifikacija, naime, ne respektira dovoljno vezu 
između ideja i njihove realizacije, između konstitutivnog koncepta 
i političkog sistema kojeg je taj koncept proizveo. 

Nijedan konstitutivni koncept, da se prisjetimo Skinnerove 
preporuke objašnjene u prvom poglavlju, ne može se razumjeti 
izvan konteksta u kome je nastao. Svaki od njih je odgovor na 
probleme koji su nastali u okviru prethodnog koncepta, i svaki 
je rezultat dijaloga s onim što je autorima bilo dostupno. Nema 
nekontekstualnog mišljenja, pa ni političke ideje i koncepti nikad 
ne nastaju izvan svog konteksta. Svako je mišljenje izraz dijaloga 
s drugim, prethodnim, i autoru dostupnim mišljenjem. Kardeljev 
koncept, naravno, nije izuzetak u tom smislu. On je dijaloški odgo- 
vor na probleme postavljene u tri njemu prethodna koncepta, s 
kojima je bio suočen sam Edvard Kardelj i ljudi koji su dijelili 
njegovu sliku prošlosti, opis sadašnjosti i viziju budućnosti. Zato 
je nemoguće rekonstruirati Kardeljev koncept, bez predstavljanja 
ta tri prethodna konstitutivna koncepta u odnosu na koje je Kar- 
deljev koncept nastao. To će biti učinjeno u nastavku ovog poglav- 
lja, koji će potom prijeći na samo objašnjenje Kardeljeva koncepta 
i njegova odnosa prema prethodnim i drugim suvremenim kon- 
tekstima dostupnim Kardelju. Budući da je Edvard Kardelj bio 
ključni autor konstitutivnog koncepta što ga je jugoslavenska poli- 
tička elita pretvorila u političke i pravne institucije u razdoblju 
kojim se bavi ova knjiga, njegova djela, govori i akcije bit će glavni 
izvor za rekonstrukciju tog koncepta. Sva tri prethodna koncepta 

utjecala su na Kardelja, koji se zapravo osvrtao na ista pitanja na 
koja su njegovi prethodnici pokušavali dati odgovor, ali ti odgovori 
nisu zadovoljili Kardelja ni jugoslavenske komuniste. Ta tri pret- 
hodna koncepta bili su: 1) koncept narodnog jedinstva; 2) koncept 
sporazumskog jugoslavenstva i 3) koncept bratstva i jedinstva u 
socijalističkoj Jugoslaviji. Dok su prva dva konstitutivna kon- 
cepta bila razvijena u predratnoj Jugoslaviji, treći je bio razvijen 
u prva dva desetljeća socijalističke Jugoslavije, a sredinom šez- 
desetih godina 20. stoljeća bio je polako ali temeljito zamijenjen 
Kardeljevim konceptom. U daljnjem ćemo tekstu prvo ukratko 
objasniti glavne elemente prva dva koncepta (razvijena u pred- 
ratnoj Jugoslaviji), da bismo potom više rekli o odnosu između 
glavnih elemenata trećeg i četvrtog (ili - kako ih ovdje ponekad 
nazivamo, Titova i Kardeljeva) konstutituvnog koncepta. 


Koncept narodnog jedinstva 


Koncept narodnog jedinstva bio je prvi konstitutivni koncept 
jugoslavenske države, i dominirao je jugoslavenskom politikom 
od 1918. do 1939. Glavna ideja tog koncepta bila je da je Jugo- 
slavija (bila ona zvana Kraljevina Srba, Hrvata i Slovenaca, kao 
do 1929. ili Kraljevina Jugoslavija, kao od 1929), država u kojoj 
ako već ne postoji samo jedan narod (tj. jugoslavenski), a onda 
su barem tri “plemena" od kojih je država sastavljena, na putu 
da postanu jedan jedini, jugoslavenski narod. Iako se Srbi, Hrvati 
i Slovenci doista razlikuju po prošlosti i nekim kulturalnim ele- 
mentima, svi su oni Južni Slaveni, i kao takvi su braća. Jugosla- 
venska je država bila shvaćena kao prirodna činjenica i kao 
izraz želje jugoslavenskog naroda (u nastajanju) da ima svoju 
državu. Formiranje Jugoslavije kao države bio je rezultat jugo- 
slavenskog nacionalizma, koji se temeljio na ideji etničkog (prije 
svega jezičkog) jedinstva Srba, Hrvata i Slovenaca. Taj je nacio- 
nalizam bio državotvoran, kao što je i država (jednom kad je 


nastala) bila naciotvorna.* Jugoslavenska država, ako već nije 


* Odnos između ideje/koncepta i institucija bio je složen i dvostran. Ideja 
jugoslavenstva nastala je prije same jugoslavenske države, ali je jugoslaven- 
ska država učinila mnogo da bi se ta ideja do kraja formulirala i promovirala. 
Postojanje jugoslavenske ideje bio je glavni razlog formiranja jugoslavenske 

stvarala novu — jugoslavensku - naciju, a onda je barem pomagala 
njen nastanak. Nacija i država shvaćeni su kao gotovo identični 
pojmovi: u jugoslavenskoj državi, da bi bila ne samo stabilna 
nego i legitimna, mora postojati jedna nacija, jugoslavenska. Kon- 
cept jugoslavenske nacije nije, međutim, bio antipluralistički: on 
je priznavao ne samo kulturalne razlike između pojedinih dijelova 
tog budućeg jugoslavenskog naroda, nego i političku pluralnost 
iskazanu (barem do 1929. godine) kroz prilično demokratski poli- 
tički sistem..Kulturalni pluralizam, međutim, ne treba miješati 
s političkim (ili - narodnim) jedinstvom. Narod je prije svega 
politička, ne toliko kulturalna jedinica. Iako je sama ideja jugo- 
slavenstva imala etničke (pa i rasne) korijene (jer se temeljila na 
ideji da postoji neka vrsta jedinstva među Slavenima, a posebno 
Južnim Slavenima, koja vodi prema njihovu stapanju u jedan 
narod, jugoslavenski), ona je - stvaranjem države - postala prije 
svega politički projekt. Dvojnost etničkog i političkog razumije- 
vanja nacije u ideji narodnog jedinstva, smjestila je taj projekt u 
okvir tada suvremenih ideja o naciji/državi. Tendencija stvaranja 
jednog naroda gdje su postojale različite religijske, kulturalne, 
pa i jezičke grupe, isprobana je — uspješno - u Njemačkoj nakon 
ujedinjenja 1871. i u Italiji nakon 1870. Također, američki i 
francuski utjecaj bio je snažan — obje su te zemlje uspješno pre- 
vladale razlike i (s)tvorile jednu naciju, bez obzira na međusobno 
(a i u odnosu na Jugoslaviju) različit tip političkog sistema (u 
Americi federalizam, u obje te zemlje republikanizam, za razliku 
od Jugoslavije). Liberalne ideje o slobodi, bratstvu i jednakosti, 
prožimale su i jugoslavenski državotvorni koncept. Jugoslavija 
je stvorena — i u prvom razdoblju - vođena kao (liberalna) demo- 
kracija. Konstitutivni koncept koji je vladao u njenom prvom 
razdoblju inzistirao je na tome da je ona potvrda i jamac slo- 
bode Južnih Slavena u odnosu na druge, prije svega, susjedne 
identitete. Također, potpuno u skladu s tradicijom, koncept je 
inzistirao na tome da je jugoslavenska država izraz bratstva i 
jednakosti među glavnim grupama koje konstituiraju budući 


države. Ali, jednom formirana, jugoslavenska je država bila glavni oblikovatelj 
službene interpretacije jugoslavenstva. Jugoslavenska je ideja, u nekom smi- 
slu, preživjela raspad jugoslavenske države; u forini “jugonostalgije", kao ideja 
kulturalnog jedinstva i bliskih političkih interesa postjugoslavenskih država. 


108 


KARDELJEV KONCEPT 


jugoslavenski narod: Slovencima, Hrvatima i Srbima. Ideja o 
isticanju zajedničkog (onog što ujedinjuje), iznad pojedinačnog i 
posebnog (onog što razdvaja), bila je potpuno u skladu s tadašnjim 
geopolitičkim prilikama, u kojima su jedino države koje nisu bile 
male (ne samo u teritorijalnom smislu, nego i u smislu percepcije 
o sebi samima) mogle opstati. Bojazan da male države ne mogu 
opstati, bila je u biti logičan rezultat iskustva kojeg su manje 
europske države (recimo, Belgija i Srbija) imale u Prvom svjet- 
skom ratu, suočene s velikim i moćnim susjednim carstvima. Pa 
ipak, Jugoslavija nije bila ujedinjena samo iz osjećaja straha 
prema alternativama - iako je taj osjećaj imao iznimno značajno 
mjesto pri odlučivanju, prije svega u zapadnim dijelovima Jugo- 
slavije. Jugoslavija je bila (i) rezultat pozitivnog, nacionalističkog 
i liberalno-demokratskog programa, kojeg su — od sredine 19. 
stoljeća - promovirale intelektualne elite u sva tri njena glavna 
sastavna dijela, a potom su ih (što iz pragmatičnih, što iz prin- 
cipijelnih razloga) prihvatile političke elite za vrijeme Prvog 
svjetskog rata i nakon njega. Ona je također bila izraz liberalno- 
demokratske doktrine koju je o budućnosti Europe iznio američki 
predsjednik Woodrow Wilson u svom govoru pred Kongresom 
SAD, u januaru 1918, a koja je poznatija kao doktrina 14 točaka, 
ili doktrina samoodređenja. lako u samom tekstu tog govora ni 
jednom riječju nije spomenuta Jugoslavija, nego se štoviše inzi- 
stira na opstanku Austro-Ugarske, dok se Srbiji jamči izlaz na 
more, koncept narodnog jedinstva pozivao se na princip. samo- 
određenja. Jugoslavija nije nastala kao rezultat pukog hira 
svjetskih sila, niti je proizvod Versaillesa, kako danas tvrde 
antijugoslavenski političari u narodima, koji su se od nje odvojili 
1991. Ali, ona nije nastala ni protiv želje velikih sila tadašnjega 
svijeta. Ona nije bila nedovršeni projekt Prvog svjetskog rata, 
problem koji nije razriješen jer nije bilo volje, snage ili interesa 
- bilo unutar same Jugoslavije ili u tadašnjoj međunarodnoj 
zajednici. Da su Hrvati ili Srbi htjeli svoju samostalnu državu, 
tadašnji bi ih svijet vjerojatno priznao, iako nevoljko. Takvo 
parcijaliziranje nekadašnjih carstava na male i — pokazat će se 
u međuratnom razdoblju: rijetko kada dovoljno moćne i rijetko 
kada demokratske — države, smatralo se protivno suvremenim 
trendovima otvaranja prema drugima, koji u mnogo čemu pod- 

sjećaju na današnju ideju globalizacije. Poj alkanizacije, imao 
je pežorativno značenje i označavao je upravo to: stvaranje malih, 
međusobno ne suviše prijateljskih i interno nedovoljno demokrat- 
skih nacija, koje nisu u stanju same preuzeti u ruke obranu svojih 
granica u odnosu na moćne (i također ne suviše prijateljske) su- 
sjede. Nasuprot tome, stvaranje Jugoslavije, po broju stanovnika 
i snazi srednje velike europske zemlje, bio je potpuno u skladu s 
liberalno-demokratskim trendom dana. Jugoslavija je bila milje- 
nica i eksperiment tih doktrina. Istodobno, ona je po mnogočemu 
vidjela Njemačku i Italiju kao uzor. Ujedinjenje Italije 1870, kao 
što je rekao Cavour, bio je samo prvi korak prema stvaranju tali- 
janske nacije. Pa ipak, to je ujedinjenje uspjelo, prije svega zahva- 
ljujući središnjoj ulozi koju je u procesu stvaranja talijanske nacije 
imala talijanska država. Italija kao susjedna zemlja i Njemačka, 
kao uvijek snažan faktor u kontinentalnoj Europi, utjecale su 
direktno na glavne ideologe koncepta narodnog jedinstva. 

Ta dvojnost uzora - s jedne strane liberalne demokracije poput 
Francuske i Sjedinjenih Država, a s druge Njemačka i Italija — 
uz evidentne probritanske struje u tadašnjem političkom životu 
(i posebno na Dvoru), stvorile su prilično snažnu mrežu poten- 
cijalnih saveznika, na koje se nova država oslanjala. U stvari, 
malo je koja država imala u međuratnom razdoblju toliko mo- 
gućnosti da uspostavi ravnotežu između - s vremenom — sve 
kontroverznijih pozicija velikih sila u Europi, kao što je bio slučaj 
s Jugoslavijom. Stabilnost predratne Jugoslavije, bez obzira na 
unutarnje probleme koje je imala, ovisila je o održanju balansa 
između njemačkog | talijanskog i francuskog / britanskog utjecaja, 
ne samo u smislu realpolitike, nego i u ideološkoj sferi. Jugosla- 
vija se, naime, već od 1920. suočila s tzv. hrvatskim pitanjem, 
koje je u svojoj biti bilo pitanje razumijevanja pojma narod na 
drukčiji način nego što je on tada bio razumijevan u liberalno- 
demokratskoj tradiciji. Organsko razumijevanje naroda, kao 
kulturalne kategorije koja je ujedno i politička, nije bila potpuna 
novost u odnosu na sam jugoslavenski koncept. Jugoslavenski je 
koncept, da podsjetimo, također bio utemeljen na ideji da Južni 
Slaveni moraju stvoriti Jugoslaviju zato što su Južni Slaveni, tj. 
— zato što su braća po krvi. Hrvatski je koncept sada izazivao 
Jugoslaviju na isti način na koji je jugoslavenski nacionalizam 

ranije izazivao Austro-Ugarsku. U biti tog sukoba bilo je pitanje: 
što je nacija? Tko je u njoj, a tko izvan nje? Po kojim se kriteriji- 
ma nacija uspostavlja? Oba su koncepta - hrvatski i jugoslavenski 
- imali u sebi ideju da je nacija i kulturalna i politička pojava. 
Oba su vjerovala da je najbolje ako se granice nacije i države 
poklapaju. Oba su bila netolerantna prema manjinama koje se 
nisu mogle (ili nisu htjele) uklopiti u naciju. Napokon, oba su se 
našla raspolućena između dviju ideoloških metapozicija tadaš- 
njeg suvremenog svijeta: liberalno-demokratske (utemeljene na 
Wilsonovu programu samoopredjeljenja) i fašističko/nacističke, 
koja je nudila alternativni odgovor na dileme koje su potresale 
unutarnjopolitičke prilike u Jugoslaviji (kao i u drugim zemljama) 
u tridesetim godinama dvadesetog stoljeća. Ta je raspolućenost 
stvorila situaciju koja će karakterizirati cijelu političku povijest 
Jugoslavije: da su podjele unutar nje bile prije svega ideološke, 
tj. oko konstitutivnog koncepta, a tek onda etničke. Definicija 
nacije i značaj tzv. hrvatskog pitanja, dijelili su političke stranke 
na vlasti od onih u opoziciji; iako su i vlast i opozicija u sebi 
imale političare i stranke iz različitih krajeva i etničkih grupa u 
Jugoslaviji. Ta je linija podjele bila između onih koji su vjerovali 
da je koncept narodnog jedinstva i dalje najbolji odgovor na izra- 
žene razlike, i onih koji su tvrdili da je taj koncept puka utopija, 
koja ne samo da je neostvariva zbog postojećih razlika između 
Hrvata i ostalih (Slovenaca i Srba) nego je i opasna, jer onemo- 
gućava ideale liberalnog svijeta: prije svega slobodu (hrvatskog 
naroda) i jednakost između hrvatskog, srpskog i slovenskog 
naroda. U konačnici, koncept narodnog jedinstva, tvrdili su zago- 
vornici hrvatskog naroda, onemogućava i bratstvo među Jugosla- 
venima. Tri velika ideala Francuske revolucije i tada suvremenog 
liberalizma bilo je teško uskladiti na ovom konkretnom slučaju. 

Hrvatsko pitanje unutar zemlje, te promjena međunarodnih 
prilika — kojom je liberalno-demokratsko razumijevanje pojma 
narod postajalo sve slabije u odnosu na organsko i antiliberalno 
razumijevanje promovirano u nacizmu i fašizmu, oslabili su 
kohezivnu moć koncepta narodnog jedinstva do razine u kojoj je 
ono bilo primorano odstupiti. Zamjena ideološkog koncepta na 
kome se temeljila jugoslavenska država dogodila se-sa. Sporazu- 
mom Cvetković-Maček 1939. . 

Prije nego nastavimo s analizom tog drugog konstitutivnog 
koncepta (kojeg ovdje nazivamo sporazumskim), da zaključimo 
ovaj kratki osvrt na koncept narodnog jedinstva, ističući one 
njegove glavne elemente koji su kasnije bili predmet kritike pri 
stvaranju trećeg i — posebno - četvrtog konstitucijskog koncepta, 
kojim se u ovoj knjizi prvenstveno bavimo. Istaknut ćemo četiri: 
1) koncept narodnog jedinstva smatrao je da država mora biti 
dovoljno jaka da promovira stvaranje jugoslavenskog naroda, 
dakle, da bude narodotvorna; 2) on se temeljio na tada suvre- 
menim liberalno-demokratskim trendovima, pa je bio ne samo 
podržan od strane moćnih liberalnih demokracija nego i smatran 
nekom vrstom uzora i brane procesu balkanizacije i klein- 
staatereia; 3) stabilnost Jugoslavije ovisila je o balansu između 
liberalno-demokratskog i fašističko-nacističkog razumijevanja 
nacije. Razlike nisu bile samo u vanjskopolitičkoj orijentaciji 
zemlje nego i u definiranju nacije unutar zemlje. Oba su kon- 
cepta mogla biti bliska jugoslavenskom modelu, jer su u pret- 
hodnim historijskim razdobljima služili kao uzor za stvaranje 
jugoslavenskog naroda. Konačno (4) koncept narodnog jedinstva 
nije poražen samo zbog razlika unutar zemlje — prije svega 
ideoloških, tj. oko razumijevanja pojma nacija između Hrvata i 
ostalih — nego i zbog toga što je liberalno-demokratski koncept 
gubio bitku s fašističko-nacističkim u europskim okvirima. 
Politički sukobi u Jugoslaviji bili su prije svega sukobi između 
zagovornika raznih konstitutivnih koncepata, a koalicije su (osim 
u slučaju Hrvata, iako ni tu ne u potpunosti) prelazile etničke 
granice. Nacionalno pitanje (tj. pitanje: što/tko je nacija) ostalo 
je, međutim, u prvom planu, pa su sve ideološke grupe morale 
odrediti svoju politiku prema tom pitanju. Ideološko i naci- 
onalno su se stoga isprepleli do te mjere da je ponekad bilo 
teško definirati koji od ta dva elementa jest glavni, a koji 
sporedni. Homogenizacija Hrvata oko koncepta dualizma ili 
trijalizma u Jugoslaviji, bila je ideološka kao i nacionalna 
činjenica. Veza ideološkog (tj. klasnog) i nacionalnog pitanja, 
kasnije će biti jedan od glavnih elemenata narativa kojeg je 
Komunistička partija Jugoslavije (a naročito Komunističke par- 
tije Slovenije i Hrvatske, koje su osnovane unutar KPJ 1936. i 
1937) razvile o sebi. 

Koncept sporazumske Jugoslavije 


Bojazan da bi unutarnje podjele oko hrvatskog pitanja, povezane 
s utjecajem vanjskih sila (fašističke Italije u prvom redu) mogle 
postati nesavladiva prijetnja opstanku i sigurnosti jugoslavenske 
države, potakle su kneza Pavla i političku elitu na kraju tridese- 
tih da modificiraju konstitutivni koncept narodnog jedinstva, i 
izađu ususret hrvatskom konceptu nacije, odnosno priznaju hrvat- 
sku posebnost. Ta je promjena toliko važna, da se zapravo može 
govoriti o napuštanju prethodnog i stvaranju novog konstitu- 
tivnog koncepta. Glavna odrednica koncepta narodnog jedinstva 
- da jugoslavenska država stvara jednu, jugoslavensku naciju, 
koja će zamijeniti postojeća plemena (slovensko, hrvatsko i 
srpsko) napuštena je Sporazumom između Krune i hrvatskih 
političara predvođenih Vladkom Mačekom. Sporazum iz augusta 
1939. doista je smanjio tenzije između Hrvata i ostalih, te je 
praktički značio stavljanje hrvatskog pitanja ad acta. On je, tako- 
đer, eliminirao (barem potencijalno i zakratko) dvije radikalne 
opcije za budućnost Jugoslavije: doktrinu radikalnog jugosla- 
venskog integralizma i doktrinu hrvatskog separatizma. Njegov 
je uspjeh, također, i u tome što je dao novu nadu za budućnost 
hrvatsko-srpskih odnosa unutar Jugoslavije time što je smanjio 
prisutnost radikalnih antijugoslavenskih, antisrpskih i antihr- 
vatskih retorika u javnosti, pa stoga i pomogao reduciranju 
napetosti između Hrvata i Srba u područjima gdje su živjeli 
izmiješani i zajedno. 

Na drugoj strani, međutim, Sporazum je promovirao koncept 
koji više nije mogao biti spojiv sa zamišljenim identitetom jugosla- 
venske države i nacije. Ideja da bi se nakon priznanja posebnosti 
hrvatskog korpusa unutar Jugoslavije (te institucionalizacije tog 
priznanja u formi Banovine Hrvatske) mogla istodobno promo- 
virati i ideja o stvaranju jednog jedinstvenog jugoslavenskog 
naroda, bila je utopijska i nestvarna. Ime nove Banovine, te 
ovlasti koje su joj dane, svjedočile su da je Kruna priznala da su 
Hrvati ako ne već državotvorni narod, a onda svakako autonomna 


jednica čije se postojanje ne može ignorirati, i koji se neće stopiti 
s drugim plemenima u novu jugoslavensku naciju. I dok je ideja 
narodnog jedinstva predviđala da će razlike između pojedinih 
plemena slabiti, a jugoslavenski identitet jačati, 1939. postalo je 

jasno da se događa obrnut proces. Devolucijski proces u odnosu 
na Hrvatsku naviještao je da su trendovi decentralizacije snaž- 
niji od trendova centralizacije. Smjer od centralizma prema 
decentralizaciji bio je upravo obratan smjeru kojim je put vodio 
Njemačku i Italiju krajem 19. stoljeća. To je priznanje destabi- 
liziralo ne samo postojeći institucionalni okvir (jer je, striktno 
govoreći, bilo neustavno) nego i identitet jugoslavenske države. 
Što je sad Jugoslavija, ako nije država koja stvara jugoslavenski 
narod? Kakva je njena budućnost, ako dopusti da paralelno 
postoji i hrvatski narod kao politička (ne samo kulturalna) 
činjenica? Ako svaki narod ima pravo na samoopredjeljenje, a 
hrvatski je narod sad priznat i institucionaliziran kao politička 
činjenica, može li se očekivati da će i hrvatski narod tražiti za 
sebe to pravo? Je li priznanje hrvatske posebnosti samo prvi 
korak prema njegovoj separaciji od Jugoslavije? I je li Jugosla- 
vija uopće moguća bez Hrvata, odnosno (još više) bez teritorija 
Banovine Hrvatske? Je li moguća država nakon secesije njezina 
središnjeg dijela? 

Ta pitanja (fundamentalna za identitet i opstanak Jugosla- 
vije) postavljena su u godini i pol između sklapanja Sporazuma 
i okupacije (te podjele) Jugoslavije, u aprilu 1941. Iako je, dakle, 
na jednoj strani smanjio tenzije između Srba i Hrvata, Spora- 
zum je istodobno via facti destabilizirao Jugoslaviju tako-što je 
unio konfuziju u njen temelj, a taj je temelj bila vizija o stvaranju 
i promoviranju jednog, jugoslavenskog naroda. On je, istina je, 
ojačao zajedničke institucije i osigurao da Hrvati ponovno parti- 
cipiraju u njima, makar (kako je ocijenio Aleksa Đilas) kao u 
području svoje vanjske politike (1991: 134). Pa ipak, on je isto- 
dobno i oslabio te institucije jer je doveo u pitanje relativno 
jednostavan i smeđunarodnom praksom usklađen, raison d'ćtre 
jugoslavenske države. On je od Jugoslavije napravio jednu vrstu 
eksperimenta, koji je ponovno išao ispred vremena. Tip autono- 
mije koja je institucionalizirana za Hrvatsku 1939, primjerice, 
Škotska je morala čekati još gotovo 60 godina, dok su prve asi- 
metrične federacije-monarhije uvedene (recimo u Španjolskoj) tek 
u osamdesetim godinama dvadesetog stoljeća. Taj eksperiment, 
nažalost, nije imao vremena ni prilike da se razvije do nekih 
vidljivijih rezultata. 

Promjena konstitutivnog koncepta nije se dogodila niti refe- 
rendumom niti na striktno ustavan način. Ona je izvedena uz 
snažnu opoziciju, koja je bila dovoljno jaka da zaustavi njegovu 
implementaciju gdje god je to bilo moguće. Pet grupa posebno se 
isticalo u protivljenju drugom po redu konstitutivnom konceptu 
jugoslavenske države. U prvom redu, jugoslavenski integralisti 
(sa snažnom podrškom u vojsci, ali i među jugoslavenskim idea- 
listima), koji su prigovarali da je Sporazum narušio jedinstvo 
Jugoslavije i da je odustao od temeljne ideje na kojoj je ona 
osnovana 1918. Integralisti su smatrali da je Sporazum korak u 
pogrešnom pravcu, jer ne vodi daljnjem jačanju jugoslavenske 
države, nego ohrabruje separatizam. To je ohrabrenje posebno 
opasno jer dolazi u trenutku kad se Jugoslavija našla pod inten- 
zivnim pritiskom potencijalno neprijateljskih zemalja, kao što 
su Njemačka (sada susjedna zemlja, nakon pripojenja Austrije 
1938.) i Italija (koja je povećala svoju granicu s Jugoslavijom 
nakon invazije Albanije, 1938). Priznanje hrvatske posebnosti, 
također, otvarilo je problem statusa ostale dvije grupe - Srba i 
Slovenaca. Dok su Slovenci koliko-toliko zadovoljeni postojanjem 
Dravske Banovine, u okviru koje su se našli gotovo svi Slovenci 
u tadašnjoj Jugoslaviji, problem ostaje sa Srbima i njihovom 
političko-teritorijalnom jedinicom. Bi li i Srbi trebali imati svoju 
Banovinu? Na kojem teritoriju? S kakvom političkom struktu- 
rom? Hoće li se Jugoslavija pretvoriti u federaciju? Hoće li ta 
federacija biti asimetrična? Kakav je odnos Srba prema Jugo- 
slaviji i jugoslavenstvu u novim okolnostima? Je li postojanje 
Jugoslavije (i dalje?) u srpskom nacionalnom interesu? Sva su se 
ta pitanja otvorila nakon Sporazuma, u situaciji izvanrednog 
stanja, u kojoj je bilo iznimno osjetljivo debatirati tako značajne 
kontroverze što su se ticale samog temelja jugoslavenske države, 
njena identiteta i političke strukture. Sporazum je stoga možda 
doista (barem privremeno) potisnuo hrvatsko, ali je otvorio srpsko 
pitanje u Jugoslaviji. 

On je, također, otvorio i pitanje Bosne i identiteta ljudi koji 
žive u Bosni. Bosna nije postojala kao politički subjekt ujugosla- 
venskoj državi, ali su povijesne okolnosti stvorile prilično snažan/ 
kulturni, teritorijalni i politički identitet i pojedinih etničko- 
religijskih grupa u Bosni, i Bosne kao geografsko-političko-kultu- 

ralne cjeline. Sporazum je, međutim, “podijelio" Bosnu, praktički 
pripajajući neke njezine dijelove (uglavnom s katoličkom, tj. 
hrvatskom, većinom) novostvorenoj Banovini Hrvatskoj. Musli- 
mansko stanovništvo, čija je partija - Jugoslavenska musliman- 
ska organizacija — bila koalicijski partner u većini vlada u 
međuratnom razdoblju, bilo je zabrinuto zbog narušavanja cjeline 
Bosne i Hercegovine. 

Treća grupa, nezadovoljnih Sporazumom bili su — ili su barem 
mogli biti “Srbi u Banovini Hrvatskoj; Uspostavljanje Banovine 
Hrvatske stavilo ihje u poseban položaj u odnosu na druge Srbe, 
ali im nije donijelo nikakve posebne garancije unutar nove gra- 
nice Banovine Hrvatske. Iako su hrvatski Srbi imali neku prošlost 
formiranja političkih institucija s Hrvatima unutar Hrvatske, 
zategnutost odnosa između Zagreba i Beograda u gotovo cijelom 
međuratnom razdoblju, ostavila je traga na odnosima između 
Hrvata i Srba u samoj Hrvatskoj. Politički identitet Srba u Hr- 
vatskoj dodatno je uznemiren zbog promjene politike glavnih 
srpskih političkih stranaka koje su ih predstavljale: one su 
najprije zagovarale integralističko jugoslavenstvo, da bi kasnije 
promovirale bližu suradnju s Hrvatima i Hrvatskom seljačkom 
strankom. Pri kraju međuratnog razdoblja, Srbi u Hrvatskoj 
postaju gotovo marginalan politički faktor, što će se osjetiti u 
prvim danima nakon formiranja Nezavisne Države Hrvatske, u 
aprilu 1941. Razočaranje hrvatskih Srba politikom Beograda, te 
nedostatak snažnih političkih partija i jasne političke orijen- 
tacije, bili su glavni razlozi (uz ustaški teror) za relativnu popu- 
larnost komunista u tim krajevima tijekom Drugog svjetskog 
rata, ali i nakon njega - u cijelom socijalističkom razdoblju. 

Sporazumom su bili nezadovoljni i opozicijski političari, koji 
su 1938. bili udruženi s Vladkom Mačekom i njegovom Hrvat- 
skom seljačkom strankom u Udruženu opoziciju. Oni su smatrali 
da je sporazumom s vladom Dragiše Cvetkovića, Maček zapravo 
izdao svoje koalicijske partnere, s kojima je postigao iznimno 
dobre rezultate na izborima 1938. Sporazum je razbio Udruženu 
opoziciju, koja je sumnjičila Mačeka da je tajio svoje razgovore s 
vladom od koalicijskih partnera. Postavilo se pitanje: je li Hrva- 
tima (a posebno Mačeku) uopće stalo do promjene vlasti u Jugo- 
slaviji, tj. do rušenja prevlasti postradikala ili im je stalo samo 

do nagodbe s bilo kojom vlašću koja je voljna učiniti ustupke glede 
hrvatskog nacionalnog pitanja. Je li Hrvatima, drugim riječima, 
važnija nacija ili demokracija. Mačekov je izbor, tvrdili su opozi- 
cijski političari, bio izbor nacije ispred demokracije. Hrvatsko 
pitanje nije nužno demokratsko pitanje, nego ga je — svojim 
aktom je pokazao Maček - moguće riješiti i izvan okvira demo- 
kratizacije cijele zemlje, pukim priznanjem hrvatske posebnosti. 
Dilemarnacija ili đemokracija ostat će jedno od temeljnih pitanja 
hrvatske politike i Kasnije; ti socijalističkoj Jugoslaviji, a posebno 
pri njenom kraju, u osamdesetim godinama dvadesetog stoljeća. 
Nedostatak jake demokratske opozicije u Hrvatskoj, slabost 
općejugoslavenskih demokratskih snaga na jednoj strani, i otpor 
demokratizaciji zemlje koja bi bila izvedena bez priznanja hrvat- 
ske posebnosti (na temelju načela građanske jednakosti na jugo- 
slavenskoj razini), bila je jedna od glavnih osobina hrvatske 
politike pri kraju socijalističkog razdoblja i u onih nekoliko mje- 
seci koliko su 1990. i 1991. trajali pregovori Tuđmanove Hrvatske 
s ostatkom Jugoslavije. U mnogočemu je hrvatska politika ostala 
onakva kakvom ju je oblikovao Maček: ne samo da je Tuđman 
ostao fasciniran teritorijalnim opsegom Banovine Hrvatske (većim 
od opsega socijalističke Hrvatske), nego je - baš poput Mačeka - 
doživljavao Jugoslaviju kao područje hrvatske vanjske politike. 
Bilo bi, međutim, nepravedno ne vidjeti i ne priznati i veliku 
razliku između Tuđmana i Mačeka — koju su i sami tuđmanisti 
kasnije isticali, ne bi li uvećali svoje, a smanjili Mačekove zasluge. 
Nagodba s Krunom bila je, naime, Mačeku dovoljna. On nije bio 
separatist, nego je - jednom kad je nagodba ostvarena — pomo- 
gao jačanje jugoslavenske države skidanjem hrvatskog pitanja s 
dnevnog reda. Sporazum je, činilo se, bio ključni razlog za opti- 
mizam u vezi s budućnošću jugoslavenske države. Hrvatsko je 
pitanje potresalo Jugoslaviju od njenog osnivanja pa sve do augu- 
sta 1939, da bi potom ono bilo riješeno. Maček se, za razliku od 
Tuđmana, nije želio osloniti na međunarodne faktore da bi uništio 
Jugoslaviju. Upravo suprotno, on je držao da je agresivnost Italije 
i Njemačke (iskazana u komadanju Čehoslovačke, te u pripojenju 
Austrije i okupaciji Albanije 1938.) razlog da se nagodi sa Srbima, 
tj. ostalim Jugoslavenima, ne bi li se očuvala Jugoslavija. Prisut- 
nost direktne prijetnje izvana bila je tada —- kao i nakon Drugog 

svjetskog rata — važan element unutarnjeg povezivanja, a ne 
razdvajanja. Tuđman je, nasuprot tome, djelovao u situaciji u 
kojoj se činilo kao da nema te prijetnje izvana, ali se ipak oslanjao 
na separatizmu sklone međunarodne faktore (prije svega Nje- 
mačku i Austriju) ne bi li ih koristio kao saveznika u rastvaranju 
Jugoslavije. On je vješto spojio zahtjeve za nacijom i demokra- 
cijom, te tvrdio da želi oboje. U biti, i njemu je nacija bila važnija 
od demokracije, ne samo na jugoslavenskoj-razini (gdje se protivio 
saveznim izborima) nego i u samoj Hrvatskoj. 

Napokon, peta grupa protivnika Sporazuma bili su jugosla- 
venski komunisti, koji su ga pozdravili zbog njegova odbacivanja 
starog koncepta, ali su držali da je ne samo nedovoljan nego i 
uzaludan, budući da buržoazija ne može riješiti nacionalna pita- 
nje, nego da to pitanje — kao u svojoj biti klasno pitanje — može 
biti riješeno samo klasnom revolucijom. Radnicima je svejedno 
eksploatira li ih srpski ili hrvatski buržuj, i hapsi li ih hrvatski 
ili srpski žandar, smatrali su komunisti. Decentralizacija vlasti u 
okviru kapitalističkog sistema samo je druga forma za isti sadr- 
žaj. Nacionalna i klasna emancipacija su nerazdvojive: Hrvatska, 
tako, ne može biti slobodna kao nacija, dok hrvatsko radništvo 
(tj. većinu hrvatskog naroda) eksploatira buržoaska klasa. Ta 
je eksploatacija i klasna i nacionalna, i nju se može ukinuti samo 
istodobnim oslobađanjem u nacionalnom i klasnom smislu. 
Sporazum dviju političkih elita, hrvatske i srpske, samo je poka- 
zao — tvrdili su komunisti - da se vladajuća klasa može lako 
dogovoriti da djeluje protiv radništva, bez obzira na nacionalnu 
pripadnost članova te elite. Banovina Hrvatska, jednom uspo- 
stavljena, nije bila nimalo blaža prema hrvatskim radnicima i 
komunistima, nego što je centralizirana država. Sudovi i zatvori 
i dalje su bili puni komunista, a položaj radništva nije se značajno 
popravio. Komunisti su stoga smatrali da je Sporazum bio u 
prvom redu znak slabosti i priznanje neuspjeha jugoslavenskog 
projekta kakvim ga je zamislila i vodila buržoazija, a ne rješenje 
samog problema. 

Konfuzija oko pravog značenja i prirode novog uređenja Jugo- 
slavije, međutim, dalo je nekog prostora i komunistima da razviju 
svoju djelatnost, prije svega u Hrvatskoj. Kao i svaka promjena 
strukture nacionalno složenih država, tako je i decentralizacija u 

ovom slučaju proizvela očekivanja da je Banovina samo prvi korak 
prema daljnjoj autonomiji Hrvatske, pa možda i prema njenoj 
punoj nezavisnosti. Integralistički elementi tvrdili su da je to 
korak prema razbijanju Jugoslavije, a i mnogi su Hrvati (što iz 
želje da bude tako, što iz bojazni da bi tako moglo biti) to tumačili 
na isti način. Pritisci u prilog proširenju ovlasti Banovine na jed- 
noj, i njenog punog onemogućavanja na drugoj strani, međusobno 
su se poništavali, te su rezultirali u blokadi promjena i očuvanju 
status quo. Status quo je, međutim, bilo ono što su svi najmanje 
željeli. U okolnostima iznimne opasnosti za opstanak Jugoslavije, 
stoga, nije neobično da se pojavila i bojazan za stabilnost zemlje 
i njenu sposobnost da se očuva pred mogućim napadima izvana i 
iznutra. U tih godinu i pol svoga postojanja, sporazumska je 
Jugoslavija bila zemlja kontroverznih osjećaja, gdje je nada bila 
pomiješana s bojazni, a optimizam da je hrvatsko pitanje riješeno, 
sa strahom da je zemlja oslabila toliko da će postati lak plijen 
unutarnjih protivnika nagodbe i stranih napadača. Ta je mješa- 
vina osjećaja također kasnije ponovljena u posljednjim godinama 
socijalističke Jugoslavije: u godinama Ante Markovića. 

Vojni puč kojeg su izveli jugoslavenski integralisti 27. marta 
1941, nastao je upravo u tom kontekstu bojazni s jedne i opti- 
mizma s druge strane. On je bio izraz konfuznosti i pritiska sa 
svih strana, situacije u kojoj su integralistički elementi u vojnoj 
eliti smatrali da im je dužnost spriječiti raspad zemlje i “izdaju", 
koja je samo kulminirala jugoslavenskim pristupanjem Trojnom 
paktu, ali je već otprije bila vidljiva na unutarnjopolitičkom 
planu. Nažalost, iako pun dobrih namjera i inspiriran patriotskim 
razlozima, rezultat puča bio je upravo suprotan željama onih 
koji su ga izveli. I to će se ponoviti kasnije, u kasnim osamde- 
setim. Vojni puč od 27. marta 1941. neće biti značajan samo po 
mitu o prkosu moćnima kojeg je stvorio (“Bolje rat nego pakt!", 
“Bolje grob nego rob!"), nego i zato što je njegov neuspjeh srušio 
mit o “svemoći" vojnih udara u stabiliziranju političke situacije. 
Mnogo godina kasnije (krajem osamdesetih godina dvadesetog 
stoljeća), vrh JNA je oklijevao izvesti vojni udar (iako je za to bio 
pripremljen, kako potvrđuje admiral Mamula u svojim memo- 
arima iz 2000. godine) između ostalog i zato što je u njihovu 
sjećanju (posredovanom ideologijskom interpretacijom tog doga- 

đaja) vojni udar iz 1941. otvorio širom vrata stranoj intervenciji, 
razbijanju Jugoslavije, pa onda i građanskom ratu unutar zemlje. 

Protivnici Sporazuma - a naročito integralisti, hrvatski sepa- 
ratisti i komunisti - dočekat će okupaciju i razbijanje Jugoslavije 
(u aprilu 1941) s vrlo različitim vizijama o tome treba li (i ako 
treba: kako) uspostaviti novu Jugoslaviju. Uskoro će postati 
jasno da bi svaka nova Jugoslavija morala ujedno značiti i novi 
konstitucijski koncept o odnosu između njenih glavnih naroda/ 
političkih grupa. Iako se predratna Jugoslavija nije raspala zbog 
unutarnjopolitičkih ili međunacionalnih razlika (kako danas 
često tvrde separatistima skloni povjesničari) bilo je teško zami- 
sliti da bi poslijeratna Jugoslavija (ako bi se obnovila) mogla 
jednostavno nastaviti s istim konstitutivnim konceptom kao da 
se ništa nije dogodilo. To je, prije svega, bilo nemoguće jer je bilo 
nejasno što zapravo znači, i kako izgleda taj konstitutivni kon- 
cept. Potom, bilo je nemoguće jer je rat u okupiranoj Jugoslaviji 
bio i građanski rat - u kome je više ljudi stradalo od svojih sudr- 
žavljana nego od okupatora - te je sam po sebi učinio nemogućim 
neke ranije možda i izvedive političke mogućnosti. Primjerice, 
ideja o Jugoslavenima kao o jednom narodu, ili kao o tri plemena 
koja su toliko slična da će nužno postati jedan narod, postala je 
potpuno _utopijskom nakon ustaških zločina nad Srbima: Tamo 
gdje ranije nije postojala mržnja ili nepovjerenje, zločini su pro- 
izveli i nepovjerenje i mržnju. Rat je imao svoju vlastitu logiku, a 
stvorio je i novi kontekst (dotad nepoznat, budući da Srbi i Hrvati 
nikada prije nisu ratovali) kojeg se više nije moglo ignorirati. I 
dok nam zamjena posljedice (nepovjerenje, bojazan, pa i mržnja) 
za uzrok (zločini počinjeni od strane nasilnih nacionalista) neće 
pomoći da objasnimo kako se moglo dogoditi što se dogodilo, 
ignoriranje te činjenice bila bi podjednako opasna pogreška. Gra- 
đanski je rat, stoga, uspio uništiti ideju da se Jugoslavija može 
obnoviti u formi u kojoj je uspostavljena i zamišljena: kao u svojoj 
biti liberalna politička zajednica u kojoj postoji samo jedan poli- 
tički narod, i kao nacionalni projekt uspostave tog naroda uz 
pomoć centralizirane države. On je, stoga, bio pomagač onima koji 
su željeli radikalno drukčiju Jugoslaviju. To su bili jugoslavenski 
komunisti. Oni će koristiti uspomenu na građanski rat (kasnije 
pretvorenu u jedan od glavnih konstitutivnih mitova socijalističke 

Jugoslavije) da bi opravdali svoju historijsku misiju, i da bi 
eliminirali alternative svojoj vlasti. Štoviše, oni će oživljavati tu 
uspomenu, ne bi li potisnuli prethodne konstitucijske koncepte, 
a sebe prikazali jedinim stvarnim spasiteljima Jugoslavije i 
čuvarima njene stabilnosti.\Rat stoga nikad nije mogao biti 
zaboravljen, pa stoga ni raspravljen u miru.(Poticanje uspomene 
na rat na svakom mjestu i u svakoj prilici, pokazat će se kasnije 
samo kao uvertira u nove ratove, u kojima su drugi akteri (sada 
antikomunisti) nastojali ponoviti isto: stvoriti novu situaciju u 
kojoj bi (zamjenom uzroka za posljedice i obratno) legitimirali 
svoju vlast kao jedinu moguću. Poučeni primjerom jugoslaven- 
skih komunista, građanski je rat bio prilika za stvaranje novih 
država na isti onaj način na kojeg ga je Tito iskoristio za stva- 
ranje svoje države — prvo (od 1945) narodne, a potom (od 1963) 
socijalističke Jugoslavije. 


Treći konstitutivni koncept: bratstvo i jedinstvo 


Nova Jugoslavija formirana je na obećanju da će biti potpuno, tj. 
'evolucionarno drukčija od prethodne - i u socijalnom i u nacio- 
zalom pitanju. Po mnogočemu, ona je trebala biti mirror image 
noga što je bila predratna Jugoslavija. Ako je predratna Jugo- 
slavija favorizirala Srbe na račun ostalih jugoslavenskih naroda, 
mda nova Jugoslavija mora unaprijediti etnički status malih 
zaroda, kako bi postali jednaki Srbima. Podizanje etničkog sta- 
usa dogodilo se na dvije razine: neki narodi priznati su prvi put 
-sdmah su postali jednakopravni drugim, od ranije priznatim, 
1arodima. Primjer za to su Makedonci, koji ne samo da su u 
socijalističkoj Jugoslaviji dobili priznanje kao nacija (tj. kao 
politički subjekt) nego je to priznanje bilo u formi republike 
dakle, kvazidržave), pa je stoga preskočilo druge oblike terito- 
ijalno-političke autonomije (npr. pokrajine, autonomne oblasti 
td.). Ta je republika tretirana kao jednaka drugima. Od svih 
ugoslavenskih naroda, Makedonci su stvaranjem socijalističke 
'ugoslavije dobili najviše.5 Crnogorci su u novoj Jugoslaviji obno- 


To je svakako paradoksalno s obzirom da je sudjelovanje Makedonaca u parti- 
zanskoj borbi bilo ispodprosjećno. 

vili svoj politički subjektivitet, a stvaranjem crnogorske republike, 
jednake Srbiji, otvorene su mogućnosti za stabiliziranje (pa i 
kreiranje, tamo gdje ga nije bilo ili je bio slab) crnogorskog nacio- 
nalnog identiteta. Njima je socijalistička Jugoslavija vratila ono 
što je predratna J uaSiEtja neziala posti crnogorstva kao 


političke činjenice. Kao najmanji jugoslavenski narod, Crnogorci 
su u većoj mjeri od drugih malih naroda, uživali povlasticu 
natprosječne zastupljenosti: iako 15 puta manji narod od Srba (i 
unatoč tome što se velik broj Crnogoraca smatrao Srbima), u 
saveznim su institucijama bili predstavljeni (gotovo) jednakim 
brojem glasova kao i Srbi. Nova jugoslavenska država odbacivala 
je liberalnu demokraciju, pa je umjesto glasova građana brojala 
glasova republika. To je pogodovalo ne samo Crnoj Gori, nego i 
Sloveniji. Slovenci su u predratnoj Jugoslaviji bili priznati kao 
ravnopravni konstitutivni element Jugoslavije sa Srbima i Hrva- 
tima, ali im je tek poslijeratna Jugoslavija priznala državotvorni 
status, podižući slovenstvo s kulturalne na političku razinu. 
Iako su često bili dio vladajuće koalicije i u međuratnoj Jugosla- 
viji, Slovenci nisu nikada prije imali toliki utjecaj na jugosla- 
vensku politiku: Kardelj i Kidrič (a donekle možda i Tito kao 
polu-Slovenac) bili su garancija da slovenski interesi neće biti 
marginalizirani. Slovenski je utjecaj na jugoslavenski vrh, u cije- 
lom razdoblju socijalističke Jugoslavije, ostao gotovo netaknut.“ 
Bosna i Hercegovina je u socijalističkoj Jugoslaviji također dobila 
priznanje svoje državnosti, a od sredine 1960-ih i bosanski Musli- 
mani (sada Bošnjaci) priznati su kao konstitutivni narod. To je 
priznanje bilo u direktnom konfliktu s tretmanom Bosne i Herce: 
govine prije rata, uključujući i u drugom konsiitutivnom konceptu 
— sporazumskoj Jugoslaviji. Tretirana kao Jugoslavija u malom. 
Bosna je uskoro postala jezgra novog, socijalističkog jugosla: 
venstva. Kao i u slučaju makedonskog, i bosansko-hercegovački 


5 Sredinom sedamdesetih u inozemnim medijima često se spominjala tzv. 
slovenska opcija za posttitovsku Jugoslaviju. Držalo se da je Stane Dolanc 
najznačajniji kandidat da zamijeni Tita kao šef Jugoslavije. Ta su očekivanja 
smanjena kad je Tito 1978. potisnuo Dolanca, te kad je Kardelj umro (februar 
1979). Pa ipak, slovenska je vezanost za Titovu (i posebno Kardeljevu) Jugo- 
slaviju bila glavni razlog njihova konflikta sa Srbijom krajem 1980-ih. O tome 
više u sedmom poglavlju ove knjige. 

se identitet (u većoj mjeri nego što je bio slučaj s identitetima većih, 
starijih nacionalnih i političkih identiteta) oblikovao pod snažnim 
utjecajem nove socijalističke ideologije. U mnogočemu je upravo 
socijalistička Jugoslavija postala zaštitnica tih dviju novih i malih 
nacija, pa je za njih to razdoblje doista bilo njihovo zlatno doba.? 
Socijalistička Jugoslavija, međutim, nije obećala da će biti 
drukčija od one predratne samo po načinu rješavanja nacionalnog 
pitanja nego i po obliku političkog uređenja kojeg će stvoriti. Prije- 
ratna je Jugoslavija bila utemeljena na liberalnom konceptu. 
Nova, socijalistička Jugoslavija, nije htjela, niti mogla (ako je 
željela ostati vjerna svom vlastitom obećanju da će biti revolu- 
cionarno drukčija) nastaviti niti obnoviti taj liberalni koncept., 
Upravo obratno, liberalna se demokracija sada — u novim okol- 
nostima - smatrala prevladanom ideologijom. Novi svijet bit će 
iz temelja drukčiji:.bit će socijalistički) Prava demokracija nije 
tek politička (kako propagira liberalizam) nego ekonomska. 
Liberalna je demokracija inferiorna socijalističkoj, ekonomskoj 
demokraciji. U stvari, marksistička ideologija je zaključila, libe- 
ralna demokracija (ili kapitalizam — pojmovi su se koristili kao 
istoznačnice) jest u odnosu na socijalističku demokraciju (ili 
socijalizam) isto ono što je feudalizam bio u odnosu na liberalizam 
prilikom buržoaske revolucije. Kao što je nezamisliv povratak iz 
kapitalizma u feudalizam, tako je isto nezamislivo da se socija- 
listička revolucija pomiri s povratkom na kapitalizam i njegove 
institucije. Nema povratka na staro! Moguće su kontrarevolucije, 
doduše, ali takve su pojave rijetke i dugoročno bezuspješne. 
Novi se svijet gradi na ruševinama starog, pa prema tome i 


7 Na simboličkoj se razini utjecaj nove ideologije na razvoj bosanskog i make- 
donskog identiteta može ilustrirati izgledom zastava tih dviju republika. Obje 
su zastave bile crvene (sadržavajući ne nacionalni, nego ideološki element) 
bosanska je u kutu imala jugoslavensku zastavicu, a makedonska petokraku 
zvijezdu. Sve ostale republike zadržale su na svojim zastavama svoje narodne 
povijesne boje, dodajući im samo crvenu petokraku zvijezdu. Dok je ideološki 
element kod drugih bio samo jedan od dva elementa identiteta, u bosanskom 
i makedonskom slučaju bio je jedini element iskazan na zastavi. Ta razlika 
između tzv. starih i tzv. novih identiteta u Jugoslaviji bila je glavni razlog zbog 
kojeg su Bosna i Makedonija uložile najviše napora da se postigne kompromis 
između predstavnika republika između 1990. i 1991. One su se bojale za vlastiti 
identitet, a to znači i opstanak, ako se raspadnu Jugoslavija i socijalizam. 

institucije (a posebno narativi) koje su držale taj stari svijet 
zaslužuju da ih se potpuno poruši. 

Zna li se koliku je važnost imao narativ za stvaranje i očuvanje 
socijalističke države, onda je jasno da je u stvarnosti sve učinjeno 
da se preokrene trend koji je prevladavao u liberalnoj demokra- 
ciji, u svemu i potpuno. J jugoslavija više niji nije bila zamišljena kao 
nacionalna država,.a posebno nije više imala čilj sfvaranje nove 
nacije. Štoviše, svaki pokušaj da se stvara nova nacija mogao se 
shvatiti kao pokušaj promoviranja starog poretka. Novi je-koncept 
zagovarao poredak koji je nacionalan u obliku, a socijalistički u 
svojoj biti. On je favorizirao male nacije, ne toliko zbog toga što 
se zalagao za prava manjina (brojnost nekog naroda nije imala 
ni pozitivnog ni negativnog efekta u odnosu na politiku koja se 
vodila prema tom narodu), nego zato što se protivio eksploataciji 
(nacionalnoj, kao i klasnoj) malih od strane velikih. Za razliku 
od liberalno-demokratskog razumijevanja države kao centralne 
institucije demokracije, socijalistički je poredak inzistirao_na 
Marxovoj ideji o odumiranju. države. Smisao je socijalizma da 
državu podruštvi (soćijalizira: pojam socijalizam dolazi od riječi 
za društvo), da je razvlasti i oslabi do mjere u kojoj će njene 

funkcije biti preuzete od strane asocijacije slobodnih proizvođača. 
Socijalizam je samo prijelazna faza u kojoj ovlasti države prelaze 
na društvo. Glavni smisao države u socijalizmu jest da bude 
instrument procesa vlastitog odumiranja. Subjektivne snage soci- 
jalizma (a prije svega komunistička partija kao avangarda) imaju 
smisao samo ako vode državu prema njezinu odumiranju. Krajnji 


5 U svom govoru u Chatham House u Londonu (1955: 69), Kardelj je rekao: 
“Vrijeme u kojem živimo jest tipični prijelazni period između dviju povijesnih 
epoha. Elementi obiju tih epoha postoje i djeluju unutar okvira svake pojedine 
zemlje". Više od dvadeset godina kasnije, u svojoj posljednjoj studiji (1977: 18), 
ponovio je da je Jugoslavija zemlja koja “živi u tipičnom prijelaznom raz. 
doblju". Tranzicija ima revolucionarni karakter, jer znači “postupno osvajanje 
pozicija u društvu od strane radničke klase" (1977: 104), i razaranje posljednjih 
ostataka buržoaskog sistema. Tranzicijski karakter jugoslavenskog društva 
jest bio glavni razlog zbog kojeg je Jugoslavija bila u stalnim političkim i eko: 
nomskim reformama. Ona je u 28 godina, između 1946. i 1974, promijenila četiri 
Ustava (uključujući u to i Ustavni zakon iz 1953). Od 1963. do 1974. ustavne 
promjene bile su glavna politička aktivnost. Tu sklonost stalnim promjename 
nije moguće razumjeti izvan ideološkog konteksta tranzicijskog razdoblja. 

smisao tog procesa je stvaranje društvenog poretka bez države. 
Kao što je formulirao Program Saveza komunista Jugoslavije 
(1958: 266), povijesni zadatak jugoslavenskih komunista jest “da 
transformiraju suvremenu društvenu scenu, koja nosi sve znake 
prijelaznog razdoblja, u scenu u kojoj klase i svi oblici eksploa- 
tacije i izrabljivanja čovjeka od strane drugog čovjeka nestaju, te 
da stvori društvo bez države, bez klasa ili partija" (1958: 267). 


Ako je odumiranje države povijesna nužnost koja se ne može (i 
ne treba) izbjeći nakon socijalističke revolucije, onda se to isto 
odnosi i na jugoslavensku državu. Jugoslavenska država nije 
nikakav instrument za stvaranje jugoslavenske nacije. Ona je — 
iako u nekim svojim segmentima (još uvijek) nužna - ipak objekt 
povijesnog procesa vlastita odumiranja. Borba protiv birokracije 
(tj. državnog-aparata) jest stalan zadatak jugoslavenskih komu- 
nista. Predratna država bila je — kao liberalna tvorevina - biro- 
kratizirana i centralizirana do nepodnošljivosti. Socijalistička 
revolucija je točka-prekretnica u tom procesu: od te točke nadalje, 
jugoslavenska država mora biti decentralizirana i debirokrati- 
zirana - ona mora polako ali sigurno odumirati u svim svojim 
značajnijim funkcijama. Jugoslavenstvo predratne Jugoslavije. 
(utemeljeno na ideji nacionalne i liberalno-demokratske države), 
mora biti zamijenjeno novim konceptom u kome će posebnost 
svih jugoslavenskih naroda (ne jednog jugoslavenskog naroda), 
čak i onih koji u ranijem razdoblju nisu priznati kao samostalni 
subjekti (ni u tako limitiranom obliku kao što je - nakon Spora- 
zuma — priznata posebnost hrvatskog naroda) biti sad priznati 
bezuvjetno i potpuno. Taj proces priznavanja malih naroda, . 
nazivao se procesom oslobađanja ili emancipacije naroda u socija- 
lizmu. Socijalna i nacionalna emancipacija malih, i sprečavanje 
dominacije jačih i većih, događali su se istodobno. Ispravljanje 
socijalne i nacionalne nepravde i nejednakosti među narodima u 
Jugoslaviji, bio je povijesni zadatak kojeg je socijalizam postavio 
pred sebe. Jugoslavija ima smisla samo ako ona služi kao instru- 
ment za ispravljanje, a ne za stvaranje nove nepravde. Kardeljeva 
knjiga Razvoj slovenačkog nacionalnog pitanja (1939) i Titov 
članak u Proleteru iz 1942, jasno govore da opstojnost Jugo- 
slavije ovisi o tome hoće li se ona ikada rekonstruirati kao in- 

strument socijalizma, tj. instrument ispravljanja nepravde koje 
su prema malim narodima i eksploatiranim klasama učinili veći 
i snažniji narodi i veće i snažnije (dominantne) klase. 

U Drugom svjetskom ratu, međutim, izgledalo je da su jugo- 
slavenski komunisti isticali princip nacionalne emancipacije 
daleko više nego ideju socijalne pravde i socijalističke revolucije. 
To nije bila samo posljedica vlastitog pragmatizma, nego i izraz 
lojalnosti prema glavnim saveznicima, Londonu i Moskvi, koji 
su preporučivali da se ne otvaraju politička pitanja (a posebno 
ne u formi građanskog rata) usred rata za oslobođenje zemlje od 
okupatora. Nakon inicijalnog dramatičnog poraza, dugoj je tre- 
balo da vrh partizanskog pokreta .otvoreno prizna da ga vodi 
komunistička ideja. Umjesto toga, partizani su isticali patriotski 
karakter svoje borbe, govoreći o bratstvu i jedinstvu, idealu koji 
se lako mogao identificirati s bratstvo, jednakost, sloboda, dakle 
— s temeljnim liberalno-demokratskim zahtjevom. Tek je krajem 
1943. postalo jasnije da nova Jugoslavija neće biti samo kozme- 
tički drukčija od stare, ali ni tada se socijalizam nije našao u pro- 
gramu nastupajuće vlasti, a ni monarhija nije zabranjena jednom 
i zauvijek. Partizanska je retorika vješto ujedinjavala patriotske 
(jugoslavenske) elemente (koji su bili popularni, ne samo među 
Srbima) s obećanjem radikalnih (ali ne specificiranih) promjena 
(koji su privukli mnoge druge, ali i mnoge Srbe). Po mnogočemu 
je partizanski pokret bio široka crkva, u koju su mogle stati razne 
struje i grupe. Ideja nove Jugoslavije bila je neka sveobuhvatna 
(catch-all) parola, koja je mnogima ponudila ponešto, a nikome 
sve. Svatko je mogao stavljati svoje naglaske: neki su to učinili 
na prvu, a neki na drugu riječ tog obećanja. 

Razlika između dviju mogućih interpretacija parole nova 
Jugoslavija, postojala je kroz cijelo razdoblje jugoslavenskog 
socijalizma. Dok su jedni inzistirali na njenom novom, tj. socija- 
lističkom karakteru, drugi su naglašavali da se ipak radi o državi 
i to jugoslavenskoj državi. Socijalistička (tj. antietatistička) i eta- 
tistička (tj. antisocijalistička) interpretacija odijelile su ne samo 
zagovornike novog poretka u odnosu na zagovornike starog nego 
i unutar samog partizanskog pokreta one koji su željeli radikalno 
drukčiji novi poredak od onih koji su — iako prihvaćajući socija- 
lizam - ipak htjeli da se on uskladi s opstankom i jačanjem jugo- 

slavenske države. Temeljni politički sukobi u Jugoslaviji, u cije- 
lom njenom socijalističkom razdoblju, bili su između ovih dviju. 
grupa. To su bili sukobi oko značenja pojma nova Jugoslavija, i 
oko pitanja: je li socijalizam moguće pomiriti s postojanjem drža- 
ve. Je li Jugoslavija kao država u nedvojbenoj fazi odumiranja, 
ili je moguće izgraditi socijalizam unutar Jugoslavije, a da je se 
ne prisili na nestanak? Je li socijalizam važniji od Jugoslavije 
kao države? Je li jugoslavenska država (i svaka druga država) 
neprijatelj socijalizma? Ili socijalizam nema nikakve ozbiljne 
šanse ako se razbije Jugoslavija, koja jamči ispravljanje klasne 
nepravde i nacionalne prevlasti većih nad manjima? Svi politički 
sukobi u Jugoslaviji, nakon Drugog svjetskog rata, vodili su se oko 
tih pitanja. Iako je nacionalna pripadnost sudionika tih sukoba 
imala značajnu ulogu (jer su pripadnici manjih jugoslavenskih 
naroda inzistirali na socijalističkoj, tj. antietatističkoj opciji više 
od onih koji dolaze iz velikih naroda, a posebno više od Srba), 
ipak je linija podjele bila jaka unutar svake jugoslavenske nacije, 
uključujući (i to možda više nego bilo koga drugoga) — Srbe.* 
Politički sukobi u socijalističkoj Jugoslaviji nisu bili primarno 
etnički, n nego primarno ideološki. 

U prvim godinama nakon završetka rata - slijedeći patriotsku 
retoriku jugoslavenskih partizana — etatistički je koncept bio 
dominantan. Kao što je Tito formulirao u jednom od svojih prvih 
govora, nakon uspostavljanja pune vlasti u Jugoslaviji, granice 
između republika u novoj federaciji, bile su zamišljene kao gra- 
nice spajanja, ne razdvajanja; poput linija na mramornoj ploči, 
ne više od toga. Jugoslavija je trebala ostati snažna i ujedinjena 
zemlja. Ideja o odumiranju države spominjala se samo na unu- 
tarstranačkim skupovima, i imala je malo učinka na političke 
odluke. Također, jugoslavenski politički vrh koristio je ideju 
južnoslavenskog (dakle, etnički utemeljenog) karaktera Jugo- 
slavije. Iako nova Jugoslavija mora biti drukčija od stare (i to 
radikalno drukčija), Tito je — kako svjedoči Milovan Đilas 
(Dedijer, 1981: 76) — vjerovao da Južni Slaveni moraju ostati 
ujedinjeni u jednoj zemlji, jer su oni (ako ne kako se tvrdilo 


* O političkim podjelama o tom pitanju, unutar srpske političke i intelektualne 
elite, vidi sljedeće poglavlje ove knjige. 

ranije: jedan narod, a ono bar) etnički slični, bratski narodi. 
Ideja južnoslavenskog jedinstva motivirala je Tita da predloži 
bliže odnose s Bugarskom, jedinom južnoslavenskom zemljom 
koja je ostala izvan granica Jugoslavije. U svom govoru na Osni- 
vačkom kongresu Komunističke partije Srbije (KPS) 11. maja 
1945, Tito kaže: 


“Sa Bugarima pokušavamo, a i oni takođe pokušavaju, da 
učinimo naše odnose bratstva i jedinstva snažnima. Mi imamo 
dublje ambicije sa Bugarima i htjeli smo ih ostvariti, ali 
Englezi i Amerikanci to nisu dozvolili. U redu, onda nećemo 
sada. Ali, nitko nas ne može zaustaviti. Mi smo Slaveni, oni 
su isto Slaveni, i uvijek su bili u rukama reakcije. Naša je 
stvar, nas jugoslavenskih komunista, da razvijemo svijest koju 
trebamo da bismo sa Bugarima živjeli u najbližim odnosima, 
tako da između nas i Bugara nema nikakvih većih kontroverzi 
nego što ih ima između Srba, Hrvata i Slovenaca. Mi ćemo 
djelovati tako da bugarski narod bude sretan, kao što ćemo i 
mi biti, kad se ujedinimo u zemlju Južnih Slavena." (Tito, 
1945: 214). 


Ne samo, dakle, da je Tito vjerovao da Jugoslavija ima smisla 
(i štoviše, da mora jačati) kao zemlja Južnih Slavena, nego je 
predlagao njeno proširenje na temelju etničke sličnosti. Etnički 
element, ključan za identitet Jugoslavije u predratnom razdoblju, 
nije nestao, nego se nastavio u prvim godinama poslijeratne Jugo- 
slavije. Međutim, dok je etnički element bio jedina poveznica 
Jugoslavije u njenom prvom i drugom konstitutivnom razdoblju, 
socijalistički je projekt (dakle, ideologija) sad dodan etničkom 
kao druga poveznica nove Jugoslavije. Jugoslaviju i Bugarsku 
nije zbližavalo samo južnoslavensko podrijetlo nego i projekt 
socijalizma koji se promovirao u obje zemlje. Ta dva kohezivna 
elementa: etnički i ideološki, bili su sada dva stuba na kojima se 
gradila nova jugoslavenska kuća. U prvom poratnom razdoblju 
oni su imali jednaku važnost. Kasnije, nakon sukoba sa Stalji- 
nom, etnički je element postupno slabio, dok je ideološki jačao. 
Povijest je jugoslavenskog socijalizma bila povijest istiskivanja 
elementa etničke kohezivnosti na račun ideologije. 

Taj je proces započeo odmah nakon Staljinove kritike jugo- 
slavenskog socijalizma. Ta se kritika temeljila na Staljinovu 
protivljenju jugoslavenskom nacionalizmu, tj. zadržavanju (i čak 
poticanju) elemenata stare, predratne retorike, koja je Jugosla- 
viju vidjela prije svega kao rezultat etničke srodnosti. Staljinova 
kritika nacionalizma u Jugoslaviji bila je - s revolucionarne točke 
gledano - opravdana, jer je Tito doista oklijevao da napusti etnički 
stub jugoslavenskog jedinstva. Titova ideja o tome da će jednoga 
dana svi u Jugoslaviji biti Jugoslaveni zato što je socijalistički 
karakter jugoslavenstva drukčiji od buržoaskog, zvučale su ne- 
uvjerljivo čak i njegovim bliskim prijateljima, kao što je bio Milo- 
van Đilas. Približavanje Bugarskoj nije Staljinu smetalo samo 
zato što se radi o potencijalnom stvaranju alternativnog centra 
moći unutar socijalističkog bloka (na što je posebno ukazivala 
Dimitrovljeva izjava iz 1947. o stvaranju neke istočnoeuropske 
federacije u budućnosti), nego prije svega zato što je ujedinjenje 
na etničkim temeljima doista bio znak etničkog nacionalizma, 
te stoga u neskladu s idejom socijalističkog internacionalizma. 
Sukob Staljina i Tita bio je, dakle, ne samo sukob oko realne 
političke moći, nego prije svega ideološki sukob oko istog onog 
pitanja o kome su se unutar samog jugoslavenskog komunističkog 
pokreta desetljećima ranije i desetljećima kasnije sukobljavale 
razne frakcije: pitanje odnosa socijalizma i države. 

Iz današnje perspektive izgleda paradoksalno da je Titova 
emancipacija od Staljina potakla novi val ideologizacije jugosla- 
venskog društva. Komunistički karakter Jugoslavije (uključujući 
i totalitarne trendove unutar nje) ojačao je zahvaljujući tom 
sukobu, prije svega zato što su jugoslavenski komunisti bili doista 
komunisti, a ne revizionisti ili prikriveni liberalni demokrati.!“ 


'% Ideološki sukob između jugoslavenskih i sovjetskih marksista bio je primjer 
konflikta između dvije gnostičke pozicije, u kojoj su obje vjerovale u monopol 
istine i promovirale ideju o samo jednoj pravoj interpretaciji marksizma. Plura- 
lizam mišljenja i djelovanja nije bio sastavni dio tih interpretacija, jer je 
smisao interpretacije bio da vodi političku akciju. Priznanje pluralnosti inter- 
pretacija vodilo bi u priznanje pluralnosti institucija (frakcija, a možda i 
posebnih socijalističkih partija, kako je predlagao Đilas). Za politiku kao borbu 
oko istine, vidi Voegelin (1952). Za vezu između koncepta jedne istine i totali- 
tarnih poredaka, vidi Talmonovu knjigu Origins of Totalitarian Democracy. 


129 


JUGOSLAVIJA - DRŽAVA KOJA JE ODUMRLA 


Ta ideologizacija jugoslavenskog društva kasnije se nastavila 
sve do kraja socijalizma u njoj. Iako nedvojbeno ugodnija zemlja 
za život od SSSR-a i bilo koje druge istočnoeuropske zemlje, 
Jugoslavija je bila više a ne manje ideologizirana od njih. 
Nastojanje da se odgovori Staljinu, i da se SSSR-u pokaže da je 
moguće promovirati socijalizam na drugi, neetatistički način, 
vodila je jugoslavensku političku i intelektualnu elitu u novo 
čitanje Marxa, Engelsa i Lenjina i novo interpretiranje njihovih 
tekstova. Jugoslavija je postupno postajala ideološki eksperiment, 
u kome se stvarao novi — nedržavni (uskoro nazvan: samou- 
pravni) tip socijalizma. Ekstremna ideologizacija jugoslavenskog 
političkog života bila je glavni razlog zbog kojeg će Jugoslavija 
nakon socijalizma i bez njega biti teško zamisliva. Staljinova 
kritika jugoslavenskog nacionalizma imala je tako duboke poslje- 
dice da je odredila ne samo jugoslavenski identitet u sljedećih 35 
godina nego je i bitno pridonijela raspadu Jugoslavije. Cijela je 
jugoslavenska politička struktura, naime, nakon 1948. bila 
vođena idejom da Sovjetima treba pokazati kako je Staljin pogri- 
ješio. Jugoslavenski eksperiment trebao je pokazati da je moguć 
socijalizam koji je potpuno različit od državnog, tj. sovjetskog 
socijalizma. On je bio istodobno i antisovjetski (jer je promovirao 
drukčiji tip socijalizma), i sovjetocentričan (jer je sebe gradio kao 
mirror image u odnosu na SSSR). Bez SSSR-a kao antipoda, 
jugoslavenski socijalizam nije imao mnogo smisla. SSSR je bio 
nužan Drugi (Other) prema kome se oblikovao novi jugoslavenski 
identitet.!! Jugoslavenska će se kriza, stoga, rasplamsati onda 
kad je sistem državnog socijalizma napušten u samom SSSR-u, 
s reformama koje je uveo Mihail Gorbačov. Ona će završiti 
tragičnije u Jugoslaviji nego u SSSR-u zato što je za Jugoslaviju 
SSSR bio neizbježna referentna točka, dok za SSSR Jugoslavija to 
nije bila. Da bi države opstale, one moraju imati dobre prijatelje 
i dobre neprijatelje. Jugoslavija je padom državnog socijalizma 


Bitka za pravu interpretaciju marksizma vodila se ne samo na međunarodno- 
političkom planu, nego i unutar zemalja. Primjerice, u Jugoslaviji je taj sukob 
bio vrlo snažan s tzv. radikalnom ljevicom, što je bio termin kojeg je Kardelj 
koristio da opiše poziciju filozofa i sociologa oko Praxisa. 

1" O tome više u mom tekstu “Communist Yugoslavia and Its Others", uskoro u 
tisku u knjizi Johna Lampea i Marka Mazowera (CEU Press). 

ostala bez dobrih neprijatelja: SSSR (odnosno Rusija) nikad neće 
imati tu nesreću da ostane bez neprijatelja. 

Staljinova kritika jugoslavenskih komunista bila je od odlu- 
čujuće važnosti za stvaranje ne samo novog jugoslavenskog 
identiteta nego i za oblikovanje političkih institucija jugosla- 
enske države. To novo oblikovanje započelo je već 1950, kad je 
promovirana ideja samoupravljanja. Referat kojeg je tom prili- 
kom Tito pročitao u Narodnoj skupštini FNRJ pokazuje koliku 
je važnost imala ideologija za jugoslavenske komuniste: to je 
zapravo predavanje o marksizmu, a ne analiza postojećih tren- 
dova u jugoslavenskom društvu. Iz istog, ideološkog razloga, 
KPJ je 1952. promijenila ime u Savez komunista Jugoslavije, 
da bi naglasila svoju vezanost za Marxa a ne Staljina. U kasnim 
pedesetim i ranim šezdesetim, Jugoslavija je ideologizirala svoju 
vanjsku politiku — dok se ranije vodila idejom ujedinjavanja po 
etničkom principu (s Bugarskom) - sada se okrenula ideji vođenja 
potlačenih i slabih naroda postkolonijalnog svijeta (primarno u 
Aziji i Africi). Ideja je bila potpuno u skladu s internaciona- 
lističkim pozivom proleterima svih zemalja da se ujedine, a 
dala je Titu istaknutu ulogu na svjetskoj političkoj pozornici. 
Jugoslavija se i u tom smislu natjecala sa Sovjetskim Savezom: 
sada je ona, a ne on, postala predvodnica globalne borbe protiv 
sile i nepravde. 

Prave promjene, međutim, nastale su u unutarnjoj politici, 
koja je postupno evoluirala prema novom konstitutivnom kon- 
ceptu. Ideja bratstva i jedinstva postupno je potiskivana, da bi 
najprije ustupila mjesto socijalističkom jugoslavenstvu (u ranim 
šezdesetima), a potom (u sedamdesetima) konceptu zajedništva 
jugoslavenskih naroda i narodnosti. Južnoslavenska dimenzija 
jugoslavenskog identiteta istiskivana je u korist socijalizma. Ta 
se promjena opravdavala ne samo nastojanjem da se odbaci stara 
definicija identiteta (ona koju je razvila prva, tj. međuratna 
Jugoslavija), nego i povećanom sigurnošću Jugoslavije u među- 
narodnim okolnostima. Dok je Jugoslavija kao zemlja bila u 
opasnosti, imalo je smisla isticati južnoslavenstvo kao temelj 
eventualnog otpora tuđinu. Sada, kad su granice zajamčene 
hladnoratovskom podjelom svijeta, bilo je sve manje razloga za 
to. Sa sigurnim granicama i povećanim ugledom u svijetu, Jugo- 

slavija se sredinom šezdesetih mogla okrenuti sebi samoj. Da bi 
očuvala svoj status u svijetu (i u odnosu na ostale socijalističke 
zemlje, i u odnosu na druge), Jugoslavija je morala primjerom 
pokazati da je njen politički sistem bolji od drugih. Došlo je vri- 
jeme za promoviranje novog socijalističkog koncepta: drukčijeg 
od sovjetskog socijalizma “7 
“Političke promjene koje će rezultirati zamjenom trećeg kon- 
stitutivnog koncepta (bratstva i jedinstva) četvrtim, nisu bile 
posljedice krize jugoslavenskog socijalizma, niti je Jugoslavija 
na njih bila primorana iz vanjskopolitičkih, unutarnjopolitičkih 
ili ekonomskih razloga. One su rezultat svjesne odluke jugosla- 
venske političke elite da učini korak naprijed u stvaranju-novog 
socijalističkog društva. Jugoslavija nije morala napustiti centra- 
listički sistem. Taj je sistem funkcionirao razmjerno dobro — u 
njemu su zaboravljene strahote Drugog svjetskog rata (odnosno 
građanskog rata unutar same Jugoslavije, koji se vodio pod okri- 
ljem velikog svjetskog sukoba), a ono što je još 1945. izgledalo 
nemoguće: da narodi koji su bili strahovito pogođeni masovnim 
ubojstvima i genocidnom politikom (prije svega u Nezavisnoj 
Državi Hrvatskoj) ikad žive ponovno zajedno i u miru, postalo je 
moguće. Treća Jugoslavija (koja je bila oblikovana po Titovoj 
mjeri, pa je stoga s razlogom možemo zvati i Titovom Jugosla- 
vijom), bila je ekonomski uspješna. U stvari, kao što će pokazati 
četvrto poglavlje ove knjige, to je bilo najuspješnije razdoblje u 
povijesti jugoslavenske ekonomije. U međunarodnoj političkoj 
areni, Jugoslavija je također postigla nemoguće. Imala je više 
prijatelja nego ikad prije i više nego se moglo zamisliti u 1945. 
Pozicionirala se između dva vojnopolitička bloka, a njena je 
politika bila cijenjena s obje strane. Unutarnjopolitička represija 
i dalje je bila prisutna, ali je oslabila u odnosu na prve poratne 
godine. Osim toga, politički sistem bio je sve manje centrali- 
ziran. On je bio kompromis između ideje nacionalne nezavisnosti 
(državnosti) i opstanka Jugoslavije. Kao kompromis, imao je 
dobre izglede da “zadovolji sve", odnosno da ne zadovolji nikoga. 
Ni po čemu se ne može zaključiti da je Jugoslavija morala 
napustiti takav federirani centralizam. Odluka da se to ipak 
učini, bila je izraz ideološke pozicije jugoslavenske političke 
elite, koja je željela iskoristiti povoljne ekonomske, političke i 

međunarodne trendove da unaprijedi projekt socijalizma, kako 
ga je formulirala u vlastitoj viziji. 

Čineći to, elita je ponovno otvorila pitanja za koja je većina 
Jugoslavena (uključujući i velik broj članova same elite) vjerovala 
da su ad acta, ili da bi barem trebala biti ad acta. Pokrenuta je 
ekonomska reforma, u situaciji u kojoj je jugoslavenska ekono- 
mija bila među onima koje su se razvijale najbržim tempom na 
svijetu. Otvoreno je pitanje ustavne i političke reforme, a time 
i nacionalno pitanje. Koliko je iznenađenje izazvalo ponovno 
otvaranje nacionalnog pitanja, svjedoče riječi Milke Planinc (tada 
političarke sa srednjeg dijela političke hijerarhije, a kasnije 
predsjednice Saveznog izvršnog vijeća). U polu-formalnom raz- 
govoru kojeg je imala s autorom ove knjige, u aprilu 1998, ona 
se prisjeća: 


“Svi smo mi, pa i ja osobno, bili Jugoslaveni i nije nam bilo ni 
u primisli da bi se Jugoslavija mogla raspasti. Sjećam se 
kakav sam šok doživjela kad je Vladimir Bakarić, iskusan 
političar, rekao u Belgiji negdje sredinom šezdesetih da fede- 
racija nije vječna i da mi sad preuređujemo Jugoslaviju, a da 
ćemo vidjeti dokle će ona izdržati kao zajednička država. Meni 
je ta izjava bila veliki šok. Pitala sam se: “Kako to Vlado 
govori? Zar on stvarno misli da bi moglo biti i nešto drugo, 
osim Jugoslavije?'. Mi smo mislili da je nacionalno pitanje u 
biti riješeno, i da će se nesuglasice koje su postojale riješiti 
ekonomskim razvojem.?!? 


Ono što Milka Planinc, međutim, nije vidjela (ili nije uzela 
ozbiljno u obzir), bila je činjenica da je jugoslavenski politički 
vrh bio istinski privržen ideologiji nedržavnog | (samoupravnog) 
socijalizma. Ta ideologija nije bila samo puka fraza, pokrivač za 
neke druge, manje važne motivatore (primjerice, za puku borbu 
za vlast). Ideologija je za njih bila od središnjeg, ne perifernog 
značenja. Vizija budućnosti, a ne predstavljanje sadašnosti, vodila 
je jugoslavenske komuniste prema akcijama koje su bile tu ne da 


12 [sto je autoru rekao i Dušan Dragosavac, u intervjuu vođenom u aprilu 1998. 
Političari se u tom smislu nisu razlikovali po etničkoj ili republičkoj pripadnosti. 

interpretiraju postojeće, nego da ga mijenjaju.!3 Kao i drugi 
ideološki poredci, i jugoslavenski je bio ideokratski!'“ - možda 
više nakon sukoba sa Staljinom nego prije njega. Ideokratski 
poredci nisu tu da predstavljaju stvarnost onakvom kakva ona 
jest, nego da stvaraju novi svijet, da ga oblikuju prema viziji 
(ideologiji) budućnosti. Politički lideri ideokracija nisu izabrani 
kao predstavnici onoga što postoji, nego su legitimirani kao 
avangarda, kao grupa koja vidi dalje i zna put kako do nove 
budućnosti doći. Oni su legitimni (po vlastitim standardima) 
čak i onda ako većina u nekom trenutku ne podržava njihovu 
politiku, jer većina ne mora uvijek biti svjesna svojih povijesnih 
interesa. Socijalizam je prijelazno razdoblje iz kapitalizma pre- 
ma komunizmu: komunizam kao buduće društvo vodi akcije 
elite. Smisao tranzicijskog društva nije da ga se konzervira pred- 
stavljanjem, nego da ga se mijenja prema viziji budućnosti. Ne 
samo prošlost nego i sadašnjost jest protivnik komunizma. 
Sadašnjost je protivnik jer vodi konzerviranju postojećeg, tj. 
stagnaciji. Stagnacija je neprijatelj, jer je revolucija sveobu- 
hvatna i dugotrajna promjena svega postojećeg, ne bi li se na 
ruševinama starog stvorio novi svijet. Budućnost, a ne sadaš- 
njost, vodila je jugoslavenske komuniste kad su odlučili mijenjati 
ono što je drugima (i unutar zemlje i izvan nje) izgledalo kao 
prilično funkcionalna zemlja. Njihova vjerovanja, percepcije koje 
su izgradili o sadašnjosti i vizije koje su razvili o budućnosti, stoga 
u svakoj analizi onoga što se dogodilo u tom ključnom razdoblju 


13 Kardelj je u mnogim svojim tekstovima isticao Titovu vizionarsku ulogu, a od 
komunista je tražio da “grade društvo u skladu s budućnošću" (1977: 185). 
Vizija je bila utemeljena na znanosti. Socijalizam kojeg su jugoslavenski komu- 
nisti slijedili bio je znanstveni socijalizam. Kardeljeva (a još više Bakarićeva) 
vizija SKJ bila je slična nekom znanstvenom institutu, partijskoj školi koja bi 
morala povećati klasnu svijest građana, tako da oni postanu svjesni svojih 
stvarnih interesa. Reforma školstva, započeta 1974. u Hrvatskoj (pod Bakari- 
ćevim nadzorom) imala je smisao sarno kao daljnje nastojanje da se ostvari ta 
vizija. Za znanstveni karakter SKJ vidi Titov govor na XI. kongresu SKJ 
(1978: 65). Također, vidi Kardeljevu studiju iz 1977. Za znanstveni karakter 
socijalizma općenito, vidi Waller (1972: 29), Graham (1966/73: 65), Marxove 
tekstove u Ekonomsko-političkim rukopisima i Engelsov Anti-Dihring. Znan- 
stveni karakter marksizma ima izvore u znanstvenosti prosvjetiteljstva. 

14 Za koncept ideokracije i njegovu primjenu na jugoslavenski slučaj, vidi radove 
Žarka Puhovskog. 

poslijeratne jugoslavenske povijest moraju biti tretirani kao 
središnji element, ne kao nevažan i marginalan dodatak. 
Prevlast ideologa nad etatistima dogodio se nakon gotovo de- 
setljeće duge (za javnost uglavnom skrivene) bitke unutar užeg 
kruga jugoslavenske političke elite. Ključni događaj u tom sukobu 
bio je poraz Aleksandra Rankovića i pobjeda Edvarda Kardelja 
u 1966, čiji je rezultat bila temeljita ustavna rekonstrukcija 
izvedena između 1967. i 1974. Pobjeda Kardelja (ideologa) nad 
Rankovićem (realistom) označila je kraj procesa koji je započeo 
već 1950. i koji je značio uspostavljanje Jugoslavije na ideološkim 
temeljima. On je označio faktično (iako još ne i ritualno) odusta- 
janje od koncepta bratstva i jedinstva i od etničkog koncepta 
jugoslavenskog identiteta. Ovaj prvi koncept je ostao živjeti još 
jedino u pojedinim Titovim govorima. Tito, koji je dugo dvojio 
između jednog i drugog koncepta, na kraju je prihvatio Kardeljev 
koncept, ne toliko iz vlastitog uvjerenja koliko zbog očuvanja 
vlastite političke pozicije. Ta će pozicija — kao što ćemo pokazati 
u sljedećem poglavlju ove knjige — biti dovedena u pitanje nakon 
pada Rankovića, a posebno 1970. i 1971. Poraz Rankovića bio je 
u velikoj mjeri također pobjeda nad Titom, nad njegovim viđe- 
njem da nova Jugoslavija može postići ono što nije uspjela Kara- 
đorđevićeva Jugoslavija - stvoriti ako ne jugoslavensku naciju, a 
onda jugoslavensko socijalističko zajedništvo u kome nacionalne 
posebnosti neće biti važne, i u kome će one postupno (kako soci- 
jalizam napreduje) nestajati. Tito nikad nije napustio ideju o 
Jugoslaviji kao ne samo socijalističkoj zemlji (element koji je i kod 
njega imao prioritet nad svim ostalim) nego i kao zemlji Južnih 
Slavena. Za razliku od toga, Kardelj je potpuno napustio ovaj 
drugi, etnički element, postavljajući cijelu strukturu jugoslaven- 
ske države i identiteta u njoj na samo jedan stup - ideološki. 
Pobjeda Kardeljeva koncepta označila je kraj treće i početak 
četvrte Jugoslavije, koja će trajati od 1974. do raspada Saveza 
komunista Jugoslavije u januaru 1990. Kardeljev je koncept 
glavna tema nastavka ovog poglavlja, a potom i ostatka ove 
knjige. Najprije ćemo objasniti glavne elemente tog koncepta, 
analizirajući percepcije koje je Kardelj razvio o prošlosti, tadašnjo- 
sti i budućnosti Jugoslavije. Potom ćemo (u sljedećem poglavlju) 
odgovoriti na pitanje - zašto je većina u političkom vrhu (uklju- 

čujući i u Srbiji) prihvatila taj koncept, odbacivši realističniji i 
manje ideološki koncept kojeg je simbolizirao Ranković, ali ga je 
u stvarnosti formulirao i promovirao Tito. U tom ćemo poglavlju 
objasniti odnos između Tita i mladih republičkih vodstava, koja 
su podržavala Kardelja. Taj je odnos bio daleko od idiličnog i 
nekonfliktnog, a u njemu je Tito bio prisiljen na kompromis (na 
što je i sam bio spreman, ne samo zbog svog karaktera, nego i 
zbog političkih realnosti). U četvrtom i petom poglavlju ove knjige 
analizirat ćemo posljedice prihvaćanja Kardeljeva koncepta za 
jugoslavensku ekonomiju i politiku. U posljednja dva poglavlja 
bit će raspravljeni razlozi krize i pada tog koncepta. Koncept 
utemeljen na ideji odumiranja države, tvrdimo ovdje, oslabio je 
državu iznutra do te mjere da je ona postala nesposobna da se 
obrani od izazova koji su joj se postavljali iznutra (od strane 
liberalno-demokratskog i nasilno-nacionalističkog protukoncepta) 
i izvana (padom sovjetskog socijalizma, koji je služio kao nužan 
Drugi za sam jugoslavenski koncept). 


KARDELJEV KONCEPT 


Glavni je cilj Kardeljeva koncepta bio: produbljavanje razlika 
između socijalističke Jugoslavije i one predratne, “buržoaske", te 
između jugoslavenskog samoupravnog modela socijalizma i mode- 
la državnog socijalizma razvijenog u Sovjetskom Savezu. Ideja 
“bratstva i jedinstva" suviše je podsjećala na “narodno jedin- 
stvo", prije svega jer je u svom temelju imala ideju o etničkom 
(južnoslavenskom) razlogu postojanja Jugoslavije. U oba norma- 
tivna koncepta jedinstvo je temeljeno prije svega na bratstvu. Pa 
iako je socijalistički karakter poslijeratne vlasti bio “korektiv" 
tom južnoslavizmu, zbog činjenice da se legitimitet vlasti stvarao 
na manje-više autohtonom nacionalnom pokretu za oslobođenje 
zemlje, element južnoslavenskog bratstva i jedinstva posebno je 
naglašavan. Jugoslavenski političari dugo nisu znali što da 
ponude kao zamjenu za ideju južnoslavenstva, koja im je povre- 
meno stvarala političke probleme s jedinim Južnim Slavenima 
izvan Jugoslavije (Bugarima), te s najvećom neslavenskom etnič- 
kom grupom u Jugoslaviji (Albancima). Također, veće inzisti- 

ranje na “bratstvu" nego na (socijalističkom) “jedinstvu" bio je 
jedan od glavnih Staljinovih prigovora Jugoslaviji, koja je upravo 
stoga 1948. i optužena za nacionalizam i prevelike sličnosti s 
međuratnom politikom. 

Jugoslavenski su komunisti, međutim, iza sebe imali dugo- 
trajno iskustvo naglašavanja nacionalnog pitanja u vlastitom 
interesu. Nacionalno je pitanje, vjerovalo se, uglavnom riješeno 
nakon revolucije. U prvim poratnim godinama, o nacijama se još 
uvijek govorilo u staljinskim kategorijama, kao o ostacima pret- 
hodne, “buržoaske" epohe, koji će razvojem socijalizma nestati. 
Tim je veće iznenađenje bilo kad je Kardelj, u predgovoru drugom 
izdanju svoje knjige Razvoj slovenskog nacionalnog pitanja 
(1957), te u nizu političkih intervencija početkom šezdesetih, 
počeo upozoravati na opasnost od unitarizma 5 i inzistirati da su 
jugoslavenske nacije “dovršene nacije", koje — kao i sve druge 
nacije - teže priznanju svoje državnosti. Jugoslavija za Kardelja 
nije kreator nove, jugoslavenske nacije, nego okvir u kome će se 
državnosti jugoslavenskih nacija potpuno razviti. Ako bi socija- 
listička Jugoslavija pokušala stvarati novu jugoslavensku naciju, 
ne bi se razlikovala od stare, buržoaske Jugoslavije. Sam socija- 
lizam, kaže Kardelj u tom važnom tekstu,!'* ne može ni stvoriti ni 
poništiti naciju. U svom govoru Saveznoj skupštini 20. septembra 
1962, Kardelj je bio eksplicitan: 


“Federacija jugoslavenskih republika nije okvir za stvaranje 
nove jugoslavenske nacije, niti okvir za provođenje onog tipa 
nacionalne integracije koja je svojedobno bila san raznih pro- 
tagonista hegemonije i denacionalizacije terorom. Ona je za- 
jednica slobodnih, jednakih i nezavisnih nacija i radnih ljudi, 
ujedinjenih njihovim zajedničkim interesima i progresivnim 


!5 Na opasnost od unitarizma posebno su upozoravali hrvatski političari, medu 
kojima osobito Vladimir Bakarić. Kampanja protiv unitarista vodila se poseb- 
nim intenzitetom 1974, pa opet 1977. godine. 

16 Taj je stav Kardelj unio u drugo izdanje svoje knjige, a nije ga bilo u prvom. 
Dok je 1939. Kardelj dijelio Staljinovu definiciju nacije kao proizvoda buržo- 
aske epohe, koja će nestati u socijalizmu, drugo izdanje više ne sadrži takvu 
definiciju. Kardelj priznaje da je u drugom izdanju odbacio mnoge Staljinove 
utjecaje. Za važnost te promjene vidi Filipović (1979: 157). 

društveno-ekonomskim, političkim, kulturnim i drugim aspi- 
racijama i tendencijama radnih ljudi u epohi socijalizma.?!? 


Za razliku od predratne i prve poslijeratne Jugoslavije, u Karde- 
ljevu konceptu srodnost Južnih Slavena nema središnje mjesto 
među razlozima za stvaranje i održanje Jugoslavije.!š Jugoslavija 
nije ujedinjena zbog južnoslavenstva jugoslavenskih naroda, nego 
zato što su njeni narodi premali da bi izvan nje opstali-keeistinski 
nezavisni i slobodni-narodi-_Jugostavija je interesna zajednica, 
koju povezuju prije svega tri interesa: a) zajednička obrana; b) 
vođenje zajedničke ekonomske politike i drugi ekonomski interesi 
ic) izgradnja socijalizma na isti način.'* Kardelj je u razgovorima 
oko promjene Ustava eksplicitno izjavio: 


“Ja se nisam borio za Jugoslaviju, nego za socijalizam. Radije 
ću podržati šest socijalističkih republika-država, nego jednu 
nesocijalističku Jugoslaviju, koja bi bila slična predratnoj 
Jugoslaviji ili bi bila staljinistička po svojoj suštini"? 


Kardelj je vjerovao da je socijalizam, a ne sama Jugoslavija 
ključno pitanje, jer je oblik i sadržaj vlasti važniji od same države 
kao takve. U tome se nije razlikovao od ostalih marksista: mark- 
sizam je internacionalistička doktrina, koja nacionalnu državu 
smatra proizvodom liberalno-demokratske (kapitalističke) epohe, 


!7 Prevedeno s engleskog iz Kardeljeve knjige The Nations and Socialism (1981). 

18 Kardelj (1975: 141). Srpsko vodstvo u to doba, međutim, nije lako prihvatilo 
takav Kardeljev stav. O tome Dragoslav Marković piše u svom dnevniku 1. 
decembra 1970: “Teza o tome da južnoslovensko poreklo nema nikakvog značaja 
za karakter jugoslovenske zajednice je vrlo sumnjiva, u stvari netačna i nepri- 
na stvari. U socijalističkoj zajednici jugoslovenskih ravnopravnih naroda vrlo 
je značajno da i brojne nacionalne manjine imaju punu ravnopravnosti i sve 
uslove za samostalan i slobodan razvoj. Ali, zajednica je - zajednica južnoslo- 
venskih naroda, što nesumnjivo govori o tome da južnoslovensko poreklo pred- 
stavlja činjenicu koja se ne bi smela prenebregavati i potcenjivati" (1987: 237). 
Takav Markovićev stav u biti pripada konceptu treće Jugoslavije, u kome je 
bratstvo i jedinstvo bila glavna parola. 

19 U istom govoru, 4. oktobra 1970. 

2 Jure Bilić, u intervjuu s autorom ovog teksta, u januaru 1998. Taj se stav, iako 
ne tako eksplicitno izražen, može naći i u Kardeljevim pisanim tekstovima. 

pa je prema tome tretira kao korisnu ili nekorisnu, s obzirom na 
njen socijalistički ili nesocijalistički karakter. Granice nacional- 
nih država, kao što je Marx izrazio u svom pozivu radnicima svih 
zemalja da se ujedine, ne smiju biti prepreka globalnom trendu 
napredovanja socijalizma. Kardelj je, nedvojbeno, vjerovao — i 
tako govorio i djelovao — da je Jugoslavija u interesu svim jugo- 
slavenskim narodima, te da je treba sačuvati i razvijati. Ali, 
gledajući na države (s pozicije historijskog i dijalektičkog mate- 
rijalizma) kao na pojave koje pripadaju epohi klasnog društva, 
Kardelj dopušta mogućnost da Jugoslavija jednog dana postane 
nešto drugo, ili da potpuno nestane. To “nešto drugo", on je 1970. 
godine definirao kao “jezgru jedne moguće šire integracije" među 
narodima ovog prostora, dakle — ne samo Južnim Slavenima. 
“Jugoslavija je istorijski privremena tvorevina", bilježi Dobrica 
Ćosić Kardeljeve riječi iz 1957. “Sa razvojem svetskih integra- 
cionih procesa i prevazilaženjem imperijalističke epohe, njeni 
narodi poći će u nove asocijacije i integracije po civilizacijskim i 
duhovnim afinitetima i ona će neminovno biti prekomponovana 
kao država".?! Ili će se, jednostavno, kako je Kardelj rekao 1970, 
pravi smisao jugoslavenskog kooperiranja pokazati onda kad 
blokovi nestanu, a zemlje Balkana i Srednje Europe prepoznaju 
u Jugoslaviji model kako se može živjeti pod istim krovom bez 
konflikata i uz zadovoljenje zajedničkih interesa. U svom govoru 
1970, Kardelj govori o Jugoslaviji kao o jednom obliku međuna- 
cionalne integracije, koji današnje čitatelje može podsjetiti na 
“Europsku zajednicu" na istoku Europe. “Mi moramo imati 


21 Čosić (1992: 281). Ćosić piše da je bio zapanjen Kardeljevim stavom i da ga je 
pitao: “Pa dobro, znači li to da je za tebe Jugoslavija, jednostavno, jedan 
istorijski tranzit?" Kardelj je na to mirno odgovorio: “Da, dobro rečeno". Cosić 
upozorava da “njegova (Kardeljeva) shvatanja u tim raspravama nisu bila 
uvek identična i sa njegovim objavljenim tekstovima i govorima". Međutim, 
Kardelj je sličan stav, doduše ne tako eksplicitno, i javno izrekao 1970. 
Ponovio ga je u drastičnoj formi i prilikom razgovora s Dušanom Bilandžićem 
1971, o čemu je autoru ovog teksta pričao sam Bilandžić. 

Ta Kardeljeva ideja presudno utječe i na jugoslavensku vanjsku politiku. Ne 
negirajući da je nesvrstana zemlja, Jugoslavija (posebno sredinom sedamde- 
setih) naglašava europsku dimenziju svoje vanjske politike (o čemu je autoru 
govorio Josip Vrhovec, tadašnji savezni sekretar za vanjske poslove). Pod 
utjecajem te ocjene dolazi do novog vala otvaranja prema susjednim zemljama 
u sedamdesetim godinama: potpisuju se Osimski sporazumi, razvijaju zajed- 

pred očima i dugoročniju perspektivu otvaranja jugoslavenske 
zajednice prema drugim narodima sa kojima nas također pove- 
zuje sve veći obim zajedničkih interesa", kaže Kardelj, koristeći 
taj argument kao jedan od glavnih razloga zbog kojih se više ne 
govori o jugoslavenskoj naciji i jugoslavenstvu kao vezivnom 
tkivu nove države.23 

Analiza Kardeljevih stavova o budućnosti Jugoslavije otkriva 
zanimljivu dinamiku između pragmatizma u odnosu na samu 
ideju države s jedne strane, i idealizma kad se radi o razvoju 
socijalizma. Država je realnost - ona je u ovom trenutku činje- 
nica koju se ne može ignorirati. Međutim, komunisti nisu ovdje 
da predstavljaju ono što jest, nego ono što bi trebalo biti. Socijali- 
zam nije razdoblje konzerviranja postojećeg nego njegove radikal- 
ne i postupne zamjene novim. U tom razdoblju, institucije starog 
ustupaju pred novim. Država nije nikakva sveta institucija, koja 
je tu oduvijek i ostaje zauvijek: ona je jedna od institucija liberal- 
ne demokracije (kapitalizma), koja nema budućnosti. Komunizam 
jest ne samo besklasno nego i bezdržavno društvo: država (kao 
realnost u sadašnjosti) dakle, ne samo da ne smije imati nikakvu 
prednost pred vizijom besklasnog i bezdržavnog društva - ona 
mora postupno odumrijeti. Odumiranje države ne može se dogo- 
diti dekretom, niti je realistično očekivati u ovom trenutku: 
marksisti nisu anarhisti da bi tražili ukidanje države. Međutim, 
socijalizam ne bi imao smisla ako ne bi pomagao proces zamjene 
države društvom. Podruštvljavanje države bio je izraz kojim se 
opisivao smisao socijalizma kao prijelaznog razdoblja (tranzicije) 
između države i bezdržavnog poretka.ž* 


ničke inicijative s Austrijom i drugim europskim neutralnim državama, poku- 
šava se srediti stanje s Bugarskom, a Jugoslavija postaje otvorenija prema 
Albaniji, šireći kulturnu i obrazovnu suradnju, prije svega između Kosova (ali 
i Crne Gore i Makedonije) i Albanije. 

23 Ova je teza objašnjena u Kardeljevu referatu na 12. sjednici Predsjedništva 
SKJ, 4. oktobra 1970. (Kardelj, 1970/1979: 259-83) 

24 O podruštvljavanju države, vidi Kardelj (1977: 140). Smisao socijalizma nije 
da stvori demokraciju koju bi sponzorirala država, nego da podruštvi funkcije 
države i da promovira samoupravnu demokraciju. Kad se to postigne, “državni 
će se aparat pretvoriti u specijaliziranu javnu službu samoupravnog društva". 
U skladu s tom vizijom, pojam državno vlasništvo zamijenjen je društvenim 
vlasništvom, a administrativne jedinice sistema proglašene su društveno- 

Iz tog se konteksta — ideološkog a ne nacionalističkog (kako 
se kasnije tvrdilo kad se analiziralo Kardelja, naročito u Srbiji) 
— mora razumjeti Kardeljeva kritika velikodržavnih. koncepata i 
centralističkih tendencija. Kardelj je držao da je ideja snažne, 
centralizirane države u potpunoj suprotnosti projektu socijaliz- 
ma. Takva država bila bi u neskladu s idejom podruštvljavanja 
države. Njegov napad na velikodržavne tendencije - podjednako u 
Sovjetskom Savezu (kroz državni socijalizam, za koga je smatrao 
da je proturječje u pojmovima) i unutar same Jugoslavije (kroz 
kritiku predratnog jugoslavenskog kapitalizma, ali i mogućih 
centralizirajućih tendencija u budućnosti) bio je izraz njegove 
odanosti marksizmu. Kardelj je istinski vjerovao da je socijalizam 
odgovor na nacionalno pitanje; upravo je u njemu unitarizam 
postao najveća opasnost. Jugoslavija nije mogla opstati kao libe- 
ralna demokracija, niti bi mogla opstati kao zemlja državnog 
socijalizma, ako bi pokušala stvarati jugoslavensku naciju tamo 
gdje postoje - kako se Kardelj izrazio već početkom šezdesetih - 
dovršene nacije. Negiranje č činjenice da u Jugoslaviji postoje Srbi, 
Hrvati, Slovenci i ostali i da oni neće pristati da postanu Jugo- 
stavetii (u etničkom, pa ni u državljanskom smislu) — Kardelj je 
vjerovao — moglo bi srušiti Jugoslaviju jednako onako kako je - 
u njegovoj interpretaciji — srušilo Austro-Ugarsku. Čak i ako 
realnost pokazuje da je jugoslavensko opredjeljenje među jugo- 


političkim zajednicama. Kardeljev koncept je isključivao pojam država i iz 
Ustava, koristeći umjesto njega državna zajednica. Za podruštvljavanje obrane, 
vidi Gow (1992). Za razliku između sovjetskog i jugoslavenskog sistema, vidi 
Lapenna (1964). 

25 Mnogo toga se može zamjeriti Kardeljevoj interpretaciji povijesti Austro- 
Ugarske i Kraljevine Jugoslavije. Suprotno njegovoj determinističkoj inter- 
pretaciji, ni jedna od tih dviju država nije se morala raspasti. Kao što je 
pokazano prethodno u ovom poglavlju, predratna se jugoslavenska država prila- 
godila zahtjevima Hrvata za interno priznanje njihove političke posebnosti, a 
Sporazum je učinio Hrvate prilično zadovoljnima novom zajednicom. Onaj tko 
tvrdi da se Jugoslavija morala raspasti 1941. zbog etničkih tenzija, morao bi 
objasniti kako je onda bilo moguće da su odmah po okupaciji nastala dva 
snažna projugoslavenska pokreta otpora (Mihailovićev i Titov), te kako je bilo 
moguće da se čak i nakon onog što se dogodilo u ratu, zemlja ponovno obnovi 
kao zajednička država, te u relativnom miru preživi mnoge krize od 1945. do 
1990. Isto je i s Austro-Ugarskom: da nije bilo promjene globalnih okolnosti 
(Prvog svjetskog rata, pobjede liberalno-demokratskog i republikanskog kon- 
cepta, popularnosti i važnosti SAD u svjetskoj politici nakon rata itd.), malo je 

slavenskim narodima snažno, ta realnost ne smije uspjeti u 
skretanju s puta kojeg je zacrtala vizija. A ta vizija jest vizija glo- 
balnog socijalizma, u kome će forma biti nacionalna, ali sadržaj 
socijalistički. Liberalna demokracija nije uspjela stvoriti jugo- 
slavensku naciju, pa prema tome socijalizam nema razloga da 
preuzme taj zadatak od svog protivnika. Nasuprot tome, on mora 
pokazati da je spreman ponuditi postojećim nacijama više nego 
što je prije bila voljna ponuditi liberalna demokracija. To više — 
jest (paradoksalno) — njihova država: nacionalna po formi, a 
socijalistička po karakteru. 

Preimenovanje Federativne Narodne Republike Jugoslavije u 
Socijalističku Federativnu Republiku Jugoslaviju, te stvaranje 
socijalističkih republika kao nacionalnih država bio je izraz tog 
trenda. Simbolički, socijalizam (ideologija) je došao na mjesto 
ispred federalizma (tipa države). Nacionalne države stvorene su 
pod uvjetom da su socijalističke. Kompromis između nacional- 
nog i socijalističkog mogao je biti postignut samo pod uvjetom da 
je socijalizam priznat kao dominantan i određujući sadržaj za 
karakter nacionalnog. 

Kardeljeva je interepretacija povijesti i budućnosti jugosla- 
venskog socijalizma bila temeljna ideja-vodilja ustavnih promjena 
sredinom šezdesetih. Ona objašnjava zašto se Jugoslavija decen- 
tralizirala. To nije učinjeno zato što su separatističke tendencije 
bile presnažne pa im se popustilo. Upravo suprotno, Jugoslavija 
nikad nije izgledala ujedinjenija i stabilnija nego u tim godinama. 
Decentralizacija nije bila izraz nužnosti na koju je jugoslavenske 
komuniste natjerala postojeća stvarnost. Ona je bila izraz vizije 
koja se protivila realnosti. Decentralizacija je bila rezultat Karde- 
ljeve dijagnoze (a ona je bila izraz njegove uglavnom korektne 
analize postojećih trendova) da bi centralizam mogao-ojačati, 


vjerojatno da bi unutarnje tenzije same po sebi razbile Austro-Ugarsku. Meto- 
dološki gledano: ideja o neizbježnosti povijesnih događaja (iako razumljiva u 
okviru ideološki utemeljnih političkih poredaka) nije prihvatljiva. Povijest je, 
kako smo objasnili u prvom poglavlju, proizvod ljudskog djelovanja u postojećim 
okolnostima - u njoj ništa nije nužno. Marksisti, međutim, samo dijelom prihva- 
ćaju ovu interpretaciju: za njih je povijest ipak u svojoj biti uvjetovana općim 
zakonitostima koje se, međutim, ne mogu iskazati bez subjektivnog djelovanja. 
spontanosti kod Lenjina vidi njegov pamflet Što da se radi? 
(Works V: 354). Za utjecaj austro-mar ista | na Kardelja, vidi 

naročito nakon Titove i njegove smrti. Sve je trebalo učiniti da se 
to spriječi na vrijeme. Kardeljeva je Jugoslavija bila inspirirana 
tom idejom: ona je trebala stvoriti takvu političku strukturu 
koja bi onemogućila povratak.na staro: na liberalno-demokratski 
i/ili državno-socijalistički model. Ta su dva modela imala jedan 
jedini zajednički element: centraliziranu i snažnu državu. Kar- 
deljev je koncept, međutim, favorizirao upravo suprotno: slabu, 
decentraliziranu državu: državu koja odumire. Pritom je opasnost 
od državnog socijalizma bila snažnija i veća od opasnosti od 
liberalne demokracije predratnog tipa, i to stoga što se liberalna 
demokracija (kao stara forma političkog poretka) jednostavno ne 
može vratiti jednom kad je poražena. Kao što je Kardelj objasnio 
u svojem tekstu Beleške o društvenoj kritici (1965): “Onaj tko bi 
danas pokušao da napravi zlato pokušavajući da koristi recepte 
srednjevekovnih alhemičara, bio bi smatran šarlatanom ili smeš- 
nim neznalicom." (1965: 64) Tako bi isto i onaj tko bi, nakon pada 
liberalne demokracije, pokušao ponovno obnoviti ono što je histo- 
rijski poraženo, bio odbačen kao šarlatan. Stvaranje “idealnog 
društva" pomoću “alhemijskog mešanja apstraktnih, večnih istina 
o humanizmu i slobodi, uz zanemarivanje objektivnih zakona 
koji upravljaju društveni život i regulišu odnose između čoveka 
i prirode", jednostavno više ne bi imao smisla. Nasuprot tome, 
drugi tip socijalizma — onaj sovjetskog tipa — imao bi šanse. 
Oslanjajući se na objektivne zakone povijesti, Kardelj je vjerovao 
da je povratak kapitalizma jednom kad je poražen toliko nevje- 
rojatan, koliko je bio nevjerojatan povratak feudalizma nakon 
njegova poraza u buržoaskim revolucijama. Liberalna demo- 
kracija, kako je Kardelj rekao 1973, “nema apsolutno nikakve 
izglede za uspjeh, pa prema tome danas se može tvrditi da je izbor 
između samoupravljanja... i sistema birokratsko-tehnokratskog 
etatizma" (1973: 286). 


Zbog toga je, kako sam ovde i rekao, alternativa ne u tome da 
li će Jugoslavija preživeti ili ne, nego da li će se dalje razvijati 


% To što je naglasak bio na kritici alternativnih oblika socijalizma, međutim, ne 
znači da Kardelj nije kritizirao liberalne demokracije. Za tu kritiku, vidi 
naročito njegovo posljednje djelo (1977: 109). 

kao socijalistička, samoupravna i demokratska zajednica rav- 
nopravnih naroda ili će pasti u ruke hegemonističkih snaga 
pod bilo kojom političkom ili ideološkom maskom (Kardelj, 
1977/1981: 228). 


Pod hegemonističkim je snagama Kardelj mislio na sovjetski 
socijalizam, ili neki drugi oblik velikodržavne ideologije, koja bi se 
— nekako prirodno - mogla oslanjati na najjaču naciju, tj Srbe.?? 
Njegov je koncept bio dosljedno antisovjetski, poklapajući se stoga 
s generalnim trendom razvijenim nakon sukoba sa Staljinom. 
Nije čudno, stoga, da su Sovjeti bojkotirali njegov sprovođ 1979 i 
da su ga smatrali jednim od najznačajnijih revizionista na ljevici. 
Na drugoj strani, ne iznenađuje također ni kritika koju Kardelju 
upućuju srpski nacionalisti te jugoslavenski nacionalisti - njegov 
je eksperiment doista bio sav usmjeren protiv njih. 

Da bi se takva država mogla postići, južnoslavenski je karak- 
ter države (koji je bio ne samo vrlo jasan njenim građanima, nego 
i razumno popularan i prihvatljiv) morao biti potisnut iz službe- 
nog diskursa. Napuštajući ideju o svojoj južnoslavenskoj biti, 
Jugoslavija je bila na putu da riješi svoj najveći unutarnjopolitički 
problem — odnos prema neslavenskim Albancima na Kosovu. I 
doista, Kardeljeva je Jugoslavija (kako što će biti pokazano u 
kasnijim poglavljima ove knjige) bila zlatno doba (golden age) 
jugoslavenskih Albanaca. Međutim, slavenskim je narodima (koji 
su činili 80 posto jugoslavenskog stanovništva) novi koncept bio 
nejasan, a time i prilično neprivlačan. Izložen prilično birokra- 
tiziranim rječnikom, kao još jedan mega-eksperiment, mnogi su 


2? Iako ne nužno na Srbe. Jugoslavenska je tajna policija redovito eliminirala 
Hrvate iz emigracije koji su pokazivali neke znakove oslanjanja na Sovjetski 
Savez. Neki sugovornici za ovu knjigu (koji su željeli ostati anonimni, ali za 
koje je autor uvjeren da su dobro obaviješteni o zbivanjima u to doba) tvrde da 
se i ubojstvo Brune Bušića, zagovornika pomirenja između komunista i ustaša, 
kao i atentat na Nikolu Štedula (nakon što je osnovao Socijalističku stranku 
Hrvatske u inozemstvu), možda može smjestiti u taj kontekst. Obnova libe- 
ralne demokracije nikad nije bila toliko opasna koliko obnova državnog socija- 
lizma. Hapšenje sudionika Barskog kongresa (1974) te raniji odnos prema 
staljinistima na Golom otoku, ilustracija su toga. Režim se posebno bojao ideje 
o sovjetskoj Hrvatskoj, koja bi — recimo - mogla zadovoljiti separatističke težnje 
nekih Hrvata uz istodobno izlaženje Sovjetskog Saveza na toplo, tj. istočno 
Jadransko more. 

ga smatrali suviše kompliciranim i gotovo osuđenim na propast. 
Neki su ga prihvaćali samo u jednom aspektu: nacionalnom, 
podržavajući isticanje prava malih naroda, te podizanje etničkog 
statusa malih naroda na razinu državotvornih naroda. Umjesto 
jasnog koncepta jugoslavenstva, Kardelj je ponudio ideju naci- 
onalnih država socijalističkog karaktera. Također, Kardeljev je 
koncept ponudio dodatnu argumentaciju u prilog nesvrstanoj 
vanjskoj politici (suradnja sa svima; očekivanje da će blokovi 
nestati), a obnovio je i - u komunističkom i socijalističkom pokre- 
tu na europskom jugoistoku odavno prisutnu - ideju o balkanskoj 
suradnji naroda i država, ovog puta, doduše, uz puno priznanje 
postojećih granica. 

Kao i većina vizija, i Kardeljeva je bila u mnogočemu kontro- 
verzna. S jedne strane, Kardelj je vjerovao da država sama po 
sebi nije presudna, da historijski odumire i da će je zamijeniti 
asocijacija slobodnih_proizvođača. To odumiranje, nestajanje 
države kao takve, ni za Kardelja ni za druge marksiste nije bio 
razlog za paniku, nego upravo obratno — dokaz uspjeha jugo- 
slavenskog socijalizma. Međutim, na drugoj strani, on je isto tako 
tvrdio da nacije prirodno tendiraju svojim državama, pa prema 
tome da Jugoslavija ima historijskog smisla jedino ako omogući 
ostvarenje tog historijskog cilja svim jugoslavenskim dovršenim 
nacijama. Stoga izgleda paradoksalno da se cijeli koncept četvrte 
Jugoslavije, s jedne strane, temeljio na ideji o odumiranju države 
(koju zamjenjuju bezbrojni OOUR-i, SIZ-ovi, društveno-političke 
organizacije, institucije općenarodne obrane, itd.) a na drugoj je 
promovirao republike kao države u. kojima nacije ostvaruju svoju 
suverenost. Taj je paradoks Kardelj nastojao razriješiti snažnim 
napadom na etatizam i birokratizam na svim razinama: od 
općine do federacije. Smisao republičke državnosti nije da obnovi 
državu buržoaskog tipa, nego da bude instrument vlasti radničke 
klase unutar svake nacije. Kardelj je čvršće i dosljednije od drugih 
zagovarao ideju da komunisti moraju ovladati nacijom. kojoj 
pripadaju, te da država mora biti nacionalna po formi, a socija- 


stvaranje doktrine koja je bila spoj nacionalističkog i komu- 


# U tom je smislu Kardelj bio dosljedni lenjinist. 

nističkog. Pa ipak, u diskursu koji je razvijen, nacionalizam je 
tretiran kao protivnik? protiv kojeg se komunisti moraju stalno 
boriti. Nadalje, kako u marksističkom konceptu (a posebno u 
njegovoj kardeljističkoj interpretaciji) država odumire, jugosla- 
venski su komunisti počeli izbjegavati govoriti o njenim funkci- 
jama, kao da će time pomoći da ona — zaboravljena — izdahne 
brzo i u miru. To je pomoglo stvaranju kaotične i polu-anarhične 
situacije u društvu, u kojoj je država postajala sve nemoćnija da 
reagira na razne izazove.“ Tako je Jugoslavija, više nego ijedna 
druga zemlja na svijetu, promovirala koncept antidržave, koji se 
teško mogao opisati postojećim vokabularom iz diskursa liberalne 
demokracije i državnog socijalizma. Novi rječnik političkog govora 
pratio je novi diskurs. Unatoč tome što je riječ federacija ostala 
u njezinu nazivu, Jugoslavija nije bila “ni federacija ni konfe- 
deracija"s!, nijedna etnička grupa nije mogla biti “manjina" (a u 
stvarnosti su sve bile manjine), tvornice su postale “složene orga- 
nizacije udruženog rada", s “inokosnim poslovodnim organima" 
u velikim direktorskim kabinetima itd. Promjena termina nije 
bila puka formalnost, nego je imala bitno značenje za konstitu- 
iranje nove zajednice. Možda se ni u jednom drugom slučaju nije 
tako direktno pokazala veza između zajednice (community) i 
komunikativnog jedinstva (communicative unity) kao u jugosla- 
venskom slučaju. Novi pojmovi bili su tu da označe novu realnost. 


2% Onaj tko bi bio označen kao nacionalist, bio je potpuno isključen iz javnog 
života. Pojam nacionalizam je također korišten i u mnogim slučajevima gdje 
se radilo o nešovinističkim i čak antišovinističkim stavovima. Takva upotreba 
pojma pomogla je da se kasnije - kad se šovinizam stvarno pojavio - više nitko 
nije osvrtao na komunističke kritike nacionalizma. 

% Odlične primjere za tu anarhičnost jugoslavenskog društva u sedamdesetima 
daje Doder (1978). Jugoslavenska je država također bila prejaka tamo gdje je 
trebala biti slaba (u odnosu prema opoziciji, itd.), a preslaba tamo gdje je 
trebala biti jaka (u primjeni zakona, itd.). 

31 “I federacija i konfederacija... su kategorije koje predstavljaju višenacionalnu 
državu, koja je oblik buržoaskog političkog društva kapitalističkog razdoblja... 
Ukratko, današnja Jugoslavija nije više klasična federacija, niti može biti kla- 
sična federacija, nego je bitno nova kategorija u odnosima između narodnosti" 
(Kardelj, 1969: 246 i 248). Ona zapravo nije više ni klasična država, nego “više 
inicijator, izvršitelj i agent prilagođavanja, nego onaj tko autonomno odlučuje" 
(1974: 292). Moć federacije nije autonomna, nego “izvire iz republika, ne 
obratno" (1973: 279). 

Kardeljev je koncept bio sveobuhvatan i djelatan - izmijenio 
je cijelu strukturu vlasti u Jugoslaviji, postajući bit novog jugo- 
slavenskog političkog identiteta. Također, dok je Jugoslavija 
bila daleko otvorenija od drugih socijalističkih zemalja, ona je 
istodobno u daleko većoj mjeri od njih bila utemeljena na ideolo- 
gijskom, a ne na pragmatičnom načelu. U tom je smislu pogrešno 
Jugoslaviju smatrati manje dogmatičnom od drugih socijalistič- 
kih zemalja tog vremena, kao što je pogrešno Kardelja smatrati 
nedogmatičnim. Upravo obratno, nastojeći realnost prilagoditi 
ideologijskom konceptu kojeg je osmislio, Kardelj je u stvarnosti 
provodio Marxovu preporuku iz jedanaeste teze o Feuerbachu: za 
njega nije bilo dovoljno samo interpretirati svijet na novi način, 
nego je sve učinjeno da se svijet izmijeni kako bi se realnost 
približila toj interpretaciji. 

“Interesi radničke klase" bili su okvir unutar kojeg je ideja o 
odumiranju države predstavljena Titu početkom šezdesetih. Tito 
je dvojio između Rankovićeva realističnijeg koncepta očuvanja 
državnog aparata i poretka, i Kardeljeva utopističnijeg (ali više 
marksističkog) inzistiranja na odumiranju države, razvoju samo- 
upravljanja i ostvarenju nacionalnih težnji u socijalizmu. Da bi 
uvjerio Tita u svoj argument, Kardelj je morao pokazati da postoji 
neraskidiva veza između klasnog i nacionalnog pitanja. Tito je 
razumio važnost i potencijalnu snagu nacionalnog pitanja za podi- 
zanje i izvođenje socijalističke revolucije, ali je (kao i većina drugih 
jugoslavenskih komunista) smatrao da su oba pitanja u biti rije- 
šena nakon socijalističkog prevrata 1945. Za Tita je, stoga, naci- 
onalno pitanje još uvijek bilo ostatak starog, buržoaskog poretka, 
pa ga se moglo riješiti eliminiranjem tragova tog poretka. Kardelj 
je međutim vidio da opasnost prijeti ne toliko od starog i poraže- 
nog poretka, koliko od državnog centralizma i alternativnog tipa 
socijalizma, koji onemogućuju stvarnu radničku samoupravu. 
Njegov je glavni argument bio da radnici ne mogu upravljati, ako 
država upravlja u njihovo ime i za njih. Tek kad se državu razvla- 
sti, samoupravljanje se može iskazati u svojoj punoj vrijednosti. 
Kardelj je tvrdio da unitarizam negira mogućnost stvarnog samo- 
upravnog socijalizma, u kome radnička klasa odlučuje. Tito je 
iako ne entuzijastički) prihvatio novu političku strukturu, uvje- 
ren da ona (iako netransparentna) ipak znači neki napredak u 

ostvarenju vlasti radničke klase u društvu. Na drugoj strani, on 
je znao da stupanj stvarnog ostvarenja koncepta dobrim dijelom 
ovisi o njemu samom. On je pristao na promjene “jer je verovao da 
ima dovoljno materijalne snage, u prvom redu Armiju, da ih fak- 
tički obesnaži", kaže Latinka Perović, jedan od ključnih aktera u 
samoj ustavnoj debati (1991: 194). Ali, Tito je također djelovao iz 
svoje vlastite vizije socijalizma. Za njega je decentralizacija Jugo- 
slavije - pod uvjetom da ne ugrozi stabilnost zemlje - bila daljnji 
korak prema ostvarenju samoupravljanja, koje je Jugoslaviju razli- 
kovalo i od Istoka i od Zapada. Koncept samoupravljanja je za ju- 
goslavenske komuniste (otkako je promoviran 1950. godine) značio 
isto što je za zapadnoeuropske liberalne demokrate značio koncept 
demokracije. Za njih je prava demokracija bila tek samoupravna 
demokracija - stanje u kome čovjek sam odlučuje o rezultatima 
svoga rada. Za sve je marksiste demokracija bez tog ekonomskog 
elementa bila nepotpuna i lažna. Kardeljev je koncept, međutim, 
nudio jasnu vezu između decentralizacije i samoupravljanja: 
decentralizacija vodi samoupravljanju, samoupravljanje je demo- 
kracija, dakle — decentralizacija jest demokratizacija. 

Koncept kojeg je Kardelj promovirao početkom šezdesetih bio 
je upravo obratan od koncepta “narodnog jedinstva", na kome se 
temeljila “buržoaska Jugoslavija". On je Titu omogućio da s 
punim pravom ponovi ono što je Jugoslavenima obećao neposred- 
no nakon oslobođenja zemlje - da neće biti “povratka na staro", 
i daje buržoaska Jugoslavija otišla “u ropotarnicu povijesti", jed- 
nom i zauvijek. Marksističko razumijevanje povijesti kao u biti 
pravocrtnog razvoja, koje se temeljilo na hegelovskoj ideji “napre- 
dovanja u svijesti o slobodi", jugoslavenski su komunisti ovako 
pretvorili u dominantni diskurs vremena: 


“Onima koji još pričaju da ovo što je ostvareno može da se 
izmijeni, onima koji se još nadaju da će se štošta izmijeniti, 


odgovaram: tu se više ništa ne da izmijeniti!"3?. 


I doista, Kardeljev koncept je ponudio radikalno drukčiji sistem 
od onog predratnog. Bio je to “drugi korak" dalje od njega: dok 


32 Vidi Titov prvi poslijeratni govor u Zagrebu, 21. maja 1945. (Tito, 1978: 78-84). 

je prva poratna Jugoslavija (1945-1964) uspostavila republike, 
ali je i dalje inzistirala na južnoslavenskom vezivnom tkivu, 
Kardeljev je koncept sad jednom zauvijek onemogućio ikakav 
“povratak na staro" — na ideju da jugoslavenski narodi postaju 
jedna - jugoslavenska nacija.* Ali on je bio nešto drugo - i po 
mnogočemu bitno drukčije od starog Titova koncepta bratstva i 
jedinstva. Ne samo da je ideja etničke sličnosti napuštena, nego 
je novi koncept bio daleko više antisovjetski nego što je Tito želio. 
On je ignorirao stvarnost u većoj mjeri nego što je Tito (a s njim 
i mnogi partizani, vojnici i uvjereni Jugoslaveni) bio spreman 
prihvatiti. Otvaranje pitanja opstanka Jugoslavije moralo je biti 
učinjeno uz kombinaciju pritisaka na Tita (i Armiju) i obzirnog 
uvjeravanja da je ta budućnost neupitna, jer se Jugoslavija (što 
zbog međunarodnih okolnosti, što zbog snage jugoslavenske ideje) 
zapravo u realnosti ne može raspasti. Tito nije nikada bio do kraja 
uvjeren u to, ali (kao što će biti pokazano u sljedećem poglavlju) 
njegova pozicija nije bila neovisna o podršci koju je dobivao od 
republičkih lidera.“ Tito ne samo da je morao prihvatiti kom- 
promise s njima nego je i bio sklon kompromisima više nego 
otvorenim sukobima. Kardeljev je koncept prihvatio također kao 
kompromis, i nikad mu nije bio privržen svim srcem. 

Dok je Tito 1945. govorio da nova federalna Jugoslavija “nije 
splet malih država nego federacija ima više karakter administra- 


' Imajući u vidu i ovu promjenu diskursa, Stevan Pavlowitch je 1970. duhovito 
komentirao: “U svjetlu nekih nedavnih izjava, može se pitati zašto se još uvijek 
koristi u službenoj upotrebi ime Jugoslavija, koje je dao kralj Aleksandar da 
označi ono što je započelo život kao Kraljevina Srba, Hrvata i Slovenaca (iako 
već neslužbeno i općepoznato kao Jugoslavija), a što se sad (iako još uvijek 
službeno i općepoznato kao Jugoslavija) u stvari pretvorilo u Socijalističku 
Republiku Srba, Hrvata, Slovenaca, Makedonaca, Crnogoraca, etničkih Musli- 
mana, Albanaca, Mađara, Turaka, Slovaka, Rumuna, Bugara, Talijana, Čeha, 
Rutena, Cigana, Germana, Vlaha, Rusa, Poljaka, Židova, Grka, Austrijanaca, 
*neopredijeljenih*, “raznih' i nepoznatih" ". (1970: 764) 

U knjizi koju je o Titovu životu napisao Jasper Ridley (1995), citira se Titov 
razgovor sa Svetozarem Vukmanovićem Tempom, jednim od ratnih heroja, u 
kome Tito navodno kaže da “više nema Jugoslavije". U razgovoru za ovu knjigu, 
Dara Janeković, novinarka koja je triput intervjuirala i još više puta razgovarala 
s Titom u tim godinama, svjedočila je o Titovoj zabrinutosti za budućnost zemlje, 
te o utjecaju kojeg je imao poluformalni krug oko njega na Titove odluke. 

5 Više o tome, u mom tekstu o jugoslavenstvu od Tita do Kardelja, objavljenom 

u knjizi Dejana Đokića (2002). 


E 


149 


JUGOSLAVIJA - DRŽAVA KOJA JE ODUMRLA 


tivni, karakter slobodnog upravljanja sobom", te da je ona ipak 
“zajednička kuća, jedna cjelina, ali unutra ima svaki da gospo- 
dari na svome", Kardelj je sad govorio o “dovršenim narodima? i 
njihovim “suverenim državama". To više nije bila, niti je mogla 
biti, Jugoslavija koju je Tito u svom govoru u Beloj Crkvi 7. jula 
1945. opisao ovim riječima: 


“Mi u Jugoslaviji ne stvaramo granice koje bi razdvajale i 
značile stvaranje novih država“, nego vršimo podjelu samo 
zato da bi se riješilo nacionalno pitanje, koje nije bilo riješeno 
u staroj Jugoslaviji, i da bi narodi mogli da se potpuno razviju 
i kulturno i politički izjednače. I to tako da niko na drugog ne 
vrši pritisak, a da u isto vrijeme njegov razvitak i njegov pro- 
gres ima pozitivan utjecaj na ostale narode, na narode ostalih 
federalnih jedinica. A svi mi zajedno smo Jugosloveni. Svaki 
onaj koji misli da će biti nekog parčetanja — neka to izbije iz 
glave. Mi radimo da jedanput budemo ponosni građani nove 
Jugoslavije koja se stvara. To mi hoćemo, a ne da stvorimo 
mnogo malih državica...?7 


Čak su i mnogo noviji Titovi stavovi, kao onaj iz 1960, da u 
Jugoslaviji više nitko ne ističe je li netko Srbin ili Hrvat, ili pri- 
padnik nekog drugog naroda* sada naglo zastarjeli.*? Kad je na 


% Promjenom diskursa “bratstva i jedinstva" Kardeljevim konceptom može se 
razjasniti konfuzija nastala o karakteru međurepubličkih (internih) granica u 
Jugoslaviji. Istina je da su granice među republikama bile administrativne 
kad su određivane (1945). Ali su promjenom diskursa republike postale države, 
a samim time i granice - međudržavne, dakle ne samo administrativne. Zato 
u stanovitom smislu imaju pravo i oni koji tvrde jedno i oni koji tvrde drugo. 
Badinterova je komisija (1991) u tom smislu djelovala brzopleto i bez dovoljnog 
poznavanja ovog historijskog konteksta. 

31 Tito (1945/1978: 85-7). 

3 Koštunica (1987/8: 386) citira ovaj dio Titova govora predstavnicima Hrvatske 
bratske zajednice 1960. 

3 U ovom je kontekstu zanimljivo reći i da je osobni odnos između Tita i Kardelja 
u tim godinama bio pun tenzija, o čemu su autoru govorili Pepca Kardelj, Josip 
Vrhovec, Jure Bilić, Stipe Šuvar i Dušan Bilandžić. O pritužbama Pepce Kardelj 
kako je njenom suprugu teško raditi sa “sujetnim starcem" piše i Tripalo 
(1990: 84). U intervjuu koji je autor s njom vodio u aprilu 1986, Pepca Kardelj 
je rekla: “Karđeljev odnos prema Titu je bio odnos prema starijem čovjeku, i 

Osmom kongresu SKJ 1964. uz Titovo ime na glasačkom listiću 
po prvi put pisalo Hrvat, a ne Jugoslaven, to je bio simboličan 
znak nove faze. Sukob između njenih zagovornika, i onih koji su 
ostali lojalni prethodnoj Jugoslaviji (i njenom konceptu socija- 
lističkog jugoslavenstva) obilježit će, međutim, ne samo cijelu 
ustavnu debatu nego zapravo cijelo razdoblje do raspada SKJ u 
januaru 1990. 

Titova pozicija u Kardeljevoj Jugoslaviji bila je pozicija toleri- 
rane iznimke. Ono što je Tito mogao reći, nitko drugi nije smio 
ponoviti a da se ne izloži riziku da ga se etiketira kao unitarista. 
Titova ustavna pozicija bile je oslabljena stvaranjem Predsjed- 
ništva SFRJ i Predsjedništva CK SKJ, te poluizolacijom u kojoj 
se našao nakon što je oko njega stvoren neformalni uži kabinet, 
kojim su rukovodili Nikola Ljubičić, Stane Dolanc i nekoliko 
šefova kabineta u sedamdesetim godinama prošlog stoljeća. Na 
anegdotalnoj razini: Titova se oslabljena pozicija očitovala i u 
tome što je bio prisiljen razvesti se od svoje supruge, i što je sve 
više tretiran kao ikona, a sve manje kao stvarna politička osoba. 
[ dalje je ostao Predsjednik Jugoslavije, ali Ustav je garantirao da 
se nakon njega više neće pojaviti nitko sa sličnim ovlastima. Dok 
ie javnost bila obasipana parolama da će nakon Tita (biti) Tito, 


po autoritetu i po godinama i po značaju. Moj Edo nije nikad zaboravio da je 
drug Tito prvi čovjek revolucije kojoj je pripadao. Drug Tito nije nikad podcje- 
njivao Kardelja zato što je bio mnogo mlađi. Oni su poštovali mišljenje jedan 
drugoga, a po načinu razmišljanja su bili vrlo slični." Iz svega toga proizlazi da 
je Tito prihvatio Kardeljev koncept prije svega iz pragmatičkih razloga, i da 
ostaje otvoreno pitanje koliko je sam u njega vjerovao. Njegovo nezadovoljstvo 
stanjem u zemlji nakon 1971. ukazuje da je bio prilično skeptičan prema rezul- 
tatima. Tito je također, sve do kraja života, nastavio govoriti o “bratstvu i 
jedinstvu", pojmu kojeg je Kardelj izbjegavao. U tom kontekstu treba čitati Milo- 
ševićeve pohvale Titu (ali ne i Kardelju) u 1987-1988. Milošević je tada tražio 
povrat na treću (Titovu), i napuštanje četvrte (Kardeljeve) Jugoslavije. 

* Mirko Tepavac, nekad jugoslavenski ministar vanjskih poslova, u svojim 
sjećanjima (1998: 154) kaže da je Tito bio “Jugosloven u pozitivnom smislu te 
riječi, pa čak i unitarist. Njemu je čak i Jugoslavija, kakva je bila, bila nekako 
premala." Titov napad na hrvatski nacionalizam (1971) sadrži i eksplicitno 
izjašnjavanje za jugoslavenstvo: ne jugoslavenstvo “starog tipa" (tj. jugosla- 
venstvo predratne Jugoslavije), nego novo socijalističko jugoslavenstvo. Slićni 
politički stavovi izrečeni od strane Miloša Žanka 1970. bili su predmet osude 
na Desetom plenumu CK SK Hrvatske. 

Ustav je zabranio da se to dogodi. Svjedoci, poput Dare Jane- 
ković, tvrde da Tito nije mogao niti dati intervju kad je i kome 
poželio, te da je u privatnim razgovorima govorio o svom razoča- 
ranju time što se postiglo i dokle se došlo. I u javnim obraćanjima 
je ponekad izražavao zahtjeve za više jedinstva i više jugosla- 
venstva. Ti su zahtjevi bili potom cenzurirani (ako se moglo) ili 
ignorirani (ako se nije moglo zaustaviti njegov javni nastup). 
Titove posljednje godine bile su pune luksuza, ponekad iznimno 
kompromitirajućeg za njega samog: kao da ga je elita koja ga je 
okružila namjerno pokušavala prikazati kao božanstvo, a ne kao 
političara. Titova Jugoslavija nije nestala nakon njega: on je 
svjedočio njenom kraju. Tranzicija koja se dogodila nakon njego- 
ve smrti, u maju 1980, bila je jednostavna i bezbolna: upravo 
zato što je Tito već bio do te mjere razvlašćen da je malo toga 
ostalo da se prenese na njegove nasljednike. Oni su, uostalom, i 
podržali Kardeljev koncept s nadom da će im omogućiti slobodne 
ruke i daleko veće ovlasti jednom kad Tita ne bude. Njihov je 
glavni motiv - kao što pokazuje sljedeće poglavlje ove knjige — 
bio da se više nikada ne ponovi vladavina nad njima, na način 
na koji je Tito vladao u vrijeme svog (trećeg konstitutivnog) raz- 
doblja. Ujedinjeni oko Kardelja, oni su projektirali netitovsku 
Jugoslaviju, u kojoj će oni sami biti svoji na svome. Jugoslavija 
je pritom bila jedna od mogućnosti: ni jedina niti bezuvjetna. 
Ostalo je da se vidi, kako je najavljivao Bakarić, hoće li ona pre- 
živjeti kao ujedinjena zemlja. 


ZAKLJUČAK 


Jugoslavenski je politički sistem prošao kroz “revolucionarne 
političke promjene" sredinom šezdesetih godina. Te su promjene 
značile napuštanje trećeg (Titovog) i stvaranje četvrtog (Karde- 
ljeva) konstutituvnog koncepta. Oba su koncepta bila temeljena 
na marksizmu i oba su u svojoj biti htjela sačuvati Jugoslaviju i 
unaprijediti socijalizam u njoj. Pa ipak, Kardeljev je koncept bio 
rezultat njegove interpretacije marksizma, koja je bila origi- 
nalna, ne samo u jugoslavenskom kontekstu, nego i globalno. 
Originalnost te interpretacije bila je temelj za originalnu, od oba 


152 


KARDELJEV KONCEPT 


bloka nezavisnu vanjsku politiku.*! Ona je također izdvajala 
Jugoslaviju iz bloka drugih socijalističkih zemalja, čineći je daleko 
ugodnijom zemljom za njene vlastite državljane. Jugoslavija je 
sredinom šezdesetih učinila korak naprijed na putu podruštvlja- 
vanja države. Podruštvljujući državu, ona je postala uzor mno- 
gima i na Istoku (recimo, Čehoslovacima 1968) i na Zapadu (stu- 
dentskim protestima i mnogim marksistima oko 1968). Izgledalo 
je doista da je jugoslavenski eksperiment iznimno uspješan, i da 
će jednoga dana, kad se blokovi uklone a polarizacija zamijeni 
idejom trećeg puta, Kardeljev model biti prihvatljiv mnogima. 
Kardeljeva ideja da je Jugoslavija potencijalni začetak neke nove 
integracije naroda preko postojećih granica, ali uz njihovo puno 
prihvaćanje, zvučala je kao obećanje novog i boljeg svijeta, ne 
samo na Balkanu i u Srednjoj Europi (gdje je kardeljizam pomo- 
gao da se otvore granice prema Austriji i Italiji), nego i u Europi 
općenito. Kao što je objasnio u svom govoru na 12. sjednici Pred- 
sjedništva SKJ u aprilu 1970, on više nije o Jugoslaviji mislio 
primarno kao o državi, nego kao o multinacionalnoj korporaciji, 
koja je odličan primjer svima kako je moguće da razni narodi, 
različiti po povijesti i etničkom podrijetlu (uključujući i Albance) 
žive pod istim krovom i u miru. Jednog dana, kad se ideološke 


U Isti razlog zbog kojeg je prevlast federacije nad republikama u Jugoslaviji 
potiskivana, korišten je kao razlog zbog kojeg Jugoslavija nije mogla pristati 
na Brežnjevljevu doktrinu ograničenog suvereniteta. Budući da su jugosla- 
venski narodi dovršeni narodi, oni ne mogu pristati na diktat izvana (iz nekog 
ideološkog ili političko-vojnog centra). Ako bi Hrvati, recimo, pristali na takav 
diktat, onda bi se postavilo pitanje: zašto ne bi pristali i na diktat Moskve, kad 
već pristaju na diktat iz Beograda? Ako su doista dovršena nacija onda je njihov 
odnos prema svim nadnacionalnim centrima moći morao biti isti: posebno 
stoga što je socijalizam (kao internacionalna doktrina) bio važniji od naciona- 
lizma (jugoslavenskog). Nakon 1974, republičke su elite vidjele Jugoslaviju 
kao konglomerat nacija-država, sličan nekom vojno-političkom savezu. Stoga i 
ne iznenađuje da su u 1990. i 1991. usporedbe Beograda s Moskvom zvučale 
uvjerljivo. U Hrvatskoj i Sloveniji nezavisnost od nadnacionalnog centra 
uspoređivala se s istovjetnim pokušajima u Istočnoj Europi (bivšim zemljama 
Varšavskog pakta): samo što je Beograd imao ulogu Moskve. Za Srbiju, 
naravno, takva usporedba nije bila moguća, jer ona svakako nije sebe vidjela 
kao Sovjete u jugoslavenskom “bloku". Upravo obratno, mnogi su Srbi vjerovali 
da su političke i ekonomske uvjete u tom bloku diktirali drugi (Slovenci i 
Hrvati), te da je Srbija bila ekonomski, politički i kulturalno podređena. O 
tome više u šestom poglavlju. 

razlike smanje, a hladni rat postane prošlost, Jugoslavija će biti 
primjer svima drugima. Jugoslavenski model će tada prevladati 
i u susjedstvu, ne samo u dalekoj Aziji i Africi (gdje je nesvrsta- 
nost pomogla jugoslavenskom ugledu na međunarodnoj sceni). 
U toj novoj, četvrtoj Jugoslaviji, mali su narodi prvi put dobili 
priznanje svojih socijalističkih nacionalnih država, s dobrim 
izgledima da nakon Tita uživaju povećani stupanj samostalnosti 
u svojoj unutarnjoj politici, te da više ne budu ovisni o savez- 
nom vrhu ili bilo kome izvan njih samih. Jugoslavija je, izgleda- 
lo je, uspjela u onome što je naumila — ona je iskoristila povoljan 
trenutak u međunarodnim odnosima (krizu kapitalizma koja 
je uzdrmala Europu i Ameriku 1968, a potom ponovno, zbog 
vijetnamskog rata u ranim sedamdesetim, i krizu državnog 
socijalizma koja je zatresla cijeli Istočni blok nakon invazije 
Čehoslovačke) da bi promovirala svoj originalni, treći put - put 
samoupravnog socijalizma. 

Kardeljev je koncept, međutim, bio ovisan o sudbini socija- 
lizma. Ideja o stvaranju socijalističkih republika kao nacionalnih 
država nije bila neka apstraktna politička ideja, koja bi se mogla 
zamisliti u okviru drugog političkog i ideologijskog koncepta. 
Socijalizam je bio preduvjet postojanja nacionalnih država kakve 
je Kardelj želio. Kao što se protivio očuvanju Jugoslavije koja ne bi 
bila socijalistička, tako se protivio i stvaranju nacionalnih država 
koje ne bi bile socijalističke. Komunizam je bio cilj, socijalizam 
prijelazno razdoblje, a nacionalne države sredstvo za njegovo 
ostvarenje; ne obratno. U tome je smisao njegova inzistiranja da 
središnje pitanje nije hoće li Jugoslaveni naći dovoljno snage 
da se odupru tendencijama raspadanja (1969: 228), nego hoće li 
uspjeti sačuvati samoupravni socijalizam od nasrtaja s desna (sa 
strane liberalne demokracije) ili lijeva (državnog socijalizma 
sovjetskog tipa). Raspad Jugoslavije, vjerovao je, nije bio moguć, 
ne samo zato što je Helsinška povelja utvrdila nepromjenjivost 
granica u Europi, nego i zato što bi bio protivan interesima malih 
jugoslavenskih naroda, koje je upozoravao da bi ta nezavisnost 
nalikovala nezavisnosti Vijetnama. Nacionalno pitanje, upozo- 
ravao je Kardelj, moglo bi biti korišteno da se sruši koncept 
socijalizma (1975a: 268), na isti način na kojeg su ga komunisti 
koristili da podriju liberalno-demokratsku Jugoslaviju u pred- 

ratnom razdoblju. Ključno je pitanje, međutim, ne toliko hoće li 
nacionalističke snage biti dovoljno snažne da sruše socijalizam, 
nego hoće li socijalističke snage (a prije svega Savez komunista) 
biti dovoljno jak da se odupre tom nasrtaju. Ključ budućnosti 
Jugoslavije i socijalizma u njoj — kao i uvijek — nalazio se u 
rukama njene avangarde. 

Sposobnost avangarde da vodi zemlju u pravcu komunizma, 
međutim, ovisila je o jasnoći vizije. Kardeljeva je vizija — iako u 
ponečemu kontroverzna i kontradiktorna — bila jasna: socijalizam 
je razdoblje podruštvljavanja države. Ona se mogla izraziti u 
jednoj rečenici, u jednostavnom sloganu. Taj slogan je potom po- 
stao platforma, partijska linija koju su slijedili svi jugoslavenski 
komunisti.“ Kao i ostali komunisti, Kardelj je vjerovao da je 
“jedinstvo nacije nemoguće ako ne postoji jasna platforma, jasan 
program za budući razvoj društva" (1977: 263). Bez jasne vizije 
i misije, politika socijalističkih (i drugih ideokratskih) država je 
izgubljena; u gnostičkim društvima, kako ih naziva Erik Voegelin 
(1952: 167), interpretacija realnosti i vizija budućnosti predstav- 
ljaju “svijet snova koji je društvena snaga po sebi, jer motivira 
stavove i akcije". U njima je prijelazno razdoblje nemoguće ako 
nema jasne slike nove stvarnosti, jer se svakodnevna politička 
akcija može voditi samo prema toj slici. Smisao socijalizma nije da 
izražava postojeće, nego da ga mijenja prema slici budućnosti. 

Temeljni razlog krize jugoslavenskog socijalizma može se 
izraziti u jednoj rečenici: vizija koju je predložio Kardelj svakog 
je dana nakon njegove smrti postajala udaljenija od stvarnosti, a 
politička elita koja ga je naslijedila ostala joj je toliko privržena 


“2 Iz današnje perspektive, ove Kardeljeve riječi doista izgledaju kao proročan- 
stvo. Sudbina Jugoslavije, istina je, ovisila je o sudbini SKJ - upravo zato što je 
identitet jugoslavenske države bio toliko uvjetovan socijalističkim (ideološkim) 
narativom na kojem je građena. Unatoč optimističkom komentaru tadašnjeg 
jugoslavenskog premijera Ante Markovića da Jugoslavija može preživjeti 
raspad SKJ (a to je uvjerenje dijelio i veliki broj zapadnih analitičara, uklju- 
čujući i službeni Washington), to se nije dogodilo. Kardeljevo je proročanstvo 
bilo samoispunjavajuće (self-fulfilling prophecy). 

** Kardeljeva posljednja knjiga, Pravci razvoja političkog sistema socijalističkog 
samoupravljanja (1977), postala je službena platforma za pripremu Jedanaestog 
kongresa SKJ. Odluka je donesena na 13. sjednici Predsjedništva CK SKJ. O 
tome vidi Dolanc (1978: 13). 

da nije htjela oblikovati novu viziju, niti je htjela napustiti viziju 
i predstavljati realnost. Vjernost Kardeljevu konceptu blokirala 
je njegove i Titove nasljednike do mjere u kojoj su postali nespo- 
sobni promijeniti paradigmu - bilo prema novoj viziji socijalizma 
(petom konceptu Jugoslavije) bilo prema povratku na neki od 
prethodnih. Tek je Slobodan Milošević uzdrmao kardeljizam, 
rušeći element za elementom tog koncepta, i ugrađujući elemente 
koji izvorno pripadaju nekom od dva prethodna koncepta (trećem, 
rankovićevsko-titovskom; i prvom, onom liberalno-demokratske 
jugoslavenske države). Antietatističkom kardeljizmu on je suprot- 
stavio ideju uspostavljanja Jugoslavije kao nacionalne države 
koja se od liberalno-demokratske države, međutim, razlikovala 
jer je ostala socijalistička i, štoviše, vratila se revolucionarnim 
metodama i retorici. Rušeći četvrtu Jugoslaviju, Milošević je 
odbacio Kardelja, ali ne i Tita.“ Otpore su mu pružali kardeljisti, 
ustavobranitelji, oni koji nisu htjeli napuštanje Kardeljeva kon- 
cepta, jer su u njemu vidjeli ono što je Kardelj sam obrazlagao: 
najbolju zaštitu socijalizma i nacionalnih interesa svih jugosla- 
venskih naroda. Ti otpori nisu dolazili samo iz Slovenije i Hrvat- 
ske, nego i iz same Srbije, u kojoj je kardeljistička politička elita 
1966. podržala (Slovenca) Kardelja nasuprot (Srbinu) Rankoviću. 
U sljedećem poglavlju ove knjige pojasnit ćemo zašto je karde- 
ljistički koncept bio prihvatljiv srpskoj političkoj eliti, da bismo se 
kasnijim poglavljima vratili Miloševićevu izazovu kardeljizmu. 
Linija podjele - ne samo u posljednjim godinama Jugoslavije nego 
već od samog uvođenja Kardeljeva koncepta - nije bila prven- 
stveno nacionalna; niti je sukob bio između članova političke 
elite iz različitih nacionalnih grupa. Sukobi koji su razbili Jugo- 
slaviju bili su prvenstveno ideološki, a ne etnički. Jednom kad je 
ideologija postala nesposobna da formulira jasnu viziju, Jugosla- 
vija - najideološkija među europskim socijalističkim zemljama 
— platila je najveću cijenu te krize. 


“4 Dapače, Milošević je sebe predstavljao kao novog Tita. Više o tome u kasnijim 
poglavljima ove knjige. 

ZAŠTO JE SRBIJA PRIHVATILA 
USTAV IZ 1974? 


prethodnom poglavlju prikazali smo glavne elemente nara- 

tiva na kome se temeljila Kardeljeva Jugoslavija. Da bi taj 
narativ postao politički relevantan, međutim, nije bilo dovoljno 
da ga Kardelj predstavi, pa čak ni da ga Tito (makar i nevoljko) 
odobri. Da bi postao konstitutivni koncept, relevantni politički 
akteri morali su prihvatiti taj narativ kao vlastiti politički pro- 
gram. Ovo poglavlje objašnjava zašto je Kardeljev narativ bio pri- 
hvatljiv ostalim članovima jugoslavenske političke elite, posebno 
onima u republikama i pokrajinama. Kao i drugi politički sistemi 
ideokracija, i jugoslavenski je socijalizam bio elitistički vođen 
projekt. Ne predstavljajući stvarnost (tadašnjost) nego viziju, 
on nije bio demokratski na način na koji se pojam demokracija 
definira u okvirima liberalno-demokratske tradicije. Stoga je 
drugorazredno (iako ne i nevažno) pitanje je li stanovništvo podr- 
žavalo taj koncept ili nije. Iako ćemo se baviti i podrškom koju je 
Kardeljev koncept uživao ili nije uživao u populaciji općenito, ipak 
će središnje pitanje ovog poglavlja biti: razlozi tog prihvaćanja 
(ili neprihvaćanja) unutar političke elite.! 


! U ovom se poglavlju ne bavimo grupama koje su - koliko god bile prisutne u 
javnom mnijenju — ipak u krajnjem slučaju bile irelevantne za političko odlu- 
čivanje. Mnoge su od njih (kao, recimo, pojedini utjecajni članovi intelektualne 
elite) bile protiv nekih ili ćak svih načela Ustava, ali to nije imalo gotovo 
nikakva utjecaja na političku elitu, jer su oponentske grupe bile marginalizirane 
i deprivirane stvarnog utjecaja. Isto se dogodilo s onim pripadnicima političke 
elite koji nisu pristali ili za koje se držalo da neće pristati na promjenu: recimo 
s Aleksandrom Rankovićem i njegovim istomišljenicima. 

Da bismo odgovorili na njega, razmotrit ćemo raspravu koja 
se unutar jugoslavenskog političkog vrha (u širem smislu) vodila 
od sredine šezdesetih (tj. od pada Aleksandra Rankovića) do 
samog prihvaćanja posljednjeg Ustava SFRJ (u februaru 1974). 
Ta je ustavna debata imala sva obilježja središnjeg političkog 
događaja: ona je u sebi sadržavala i elemente teorijske rasprave 
o interpretaciji marksizma i elemente pragmatičnog politič- 
kog mišljenja koje se zasnivalo na razumijevanju nacionalnih, 
klasnih, ekonomskih i političkih interesa pojedinih republika, 
pokrajina i saveznog vrha. 

Dosadašnje rasprave o ustavnoj debati uglavnom su se bavile 
Hrvatskom, odnosno tzv. hrvatskim proljećem. Hrvatsko je pro- 
ljeće (ili maspok, ovisno o poziciji autora) bilo vjerojatno najozbilj- 
niji izazov stabilnosti jugoslavenske države. U ovom poglavlju, 
mi ćemo međutim pristupiti tom razdoblju na drukčiji način: 
postavljanjem pitanja: zašto je srpski politički vrh prihvatio 
Kardeljev koncept? To je pitanje od središnje važnosti zato što je 
naknadna interpretacija tog razdoblja (ona razvijena u drugom 
vremenskom i ideološkom kontekstu, s pozicije poznatog ishoda, 
i povijesne distance od dva ili tri desetljeća) ponudila odgovore 
koji su s jedne strane bili politički iznimno utjecajni, a s druge - 
potpuno pogrešni. Dok se pitanje o razlozima prihvaćanja Karde- 
ljeva koncepta u Sloveniji i Hrvatskoj, te u malim i novopriznatim 
jugoslavenskim republikama (Bosni i Hercegovini, Crnoj Gori i 
Makedoniji) te pokrajinama (prije svega Kosovu) gotovo i ne 
postavlja (jer se smatra samorazumljivim), rasprava o razlozima 
koji su naveli Srbiju da prihvati taj koncept pokazuje sve meto- 
dološke pogreške na koje smo upozorili (koristeći Skinnerovu 
metodologiju) u prvom poglavlju ove knjige. 

Odgovor na to pitanje jest: Srbija? je pristala na ustavne 
odredbe ne zato što je na to bila prisiljena nekom vanjskom silom 


2 U ovom se poglavlju izraz Srbija upotrebljava kao istoznačnica za srpsku 
političku elitu (rukovodstvo), osim kad se eksplicitno govori o srpskom puku, 
Pojam srpski koristi se i kad označava srpski narod i kad govori o srpskoj 
(srbijanskoj) državi, Jako u engleskom jeziku ima razloga da se upotrebljavaju 
dva pojma za ta dva značenja (Serb i Serbian), ti razlozi ne postoje u hrvatskom 
i srpskom jeziku, jer se nisu udomaćili u drugim slučajevima (nema, recimo, 
Hrvaćana i Hrvata, niti Slovenijanaca i Slovenaca, ni Jugoslavijanaca i Jugo- 

(bilo od samog federalnog vrha, ili od drugih republika) nego zato 
što je njena tadašnja politička elita — polazeći od kardeljističke 
interpretacije političke stvarnosti - u novom ustavnom kompro- 
misu vidjela ostvarenje srpskih interesa u onoj mjeri u kojoj je 
to bilo moguće s obzirom na interese drugih aktera u ustavnoj 
raspravi. Suprotno danas proširenom vjerovanju da je Srbiji Ustav 
bio nametnut s neke strane (od “neprincipijelne koalicije" drugih 
republika, ili od federalnog vrha) ili da je bio rezultat “izdajstva" 
njenog političkog vrha, ovdje tvrdimo da je Srbija prihvatila taj 
Ustav jer je bio u skladu s percepcijom srpskih nacionalnih inte- 
resa, onako kako ih je vidjela tadašnja srpska politička elita. Isti 
argument vrijedi i za druge jugoslavenske republike. Bez razu- 
mijevanja ideološkog diskursa kojeg su tadašnje elite prihvaćale, 
ne mogu se razumjeti razlozi njihovih političkih odluka. Zamjena 
kardeljističkog diskursa dvama drugima u zadnjim godinama 
osamdesetih - jednog od njih personificira Slobodan Milošević, a 
drugog Dobrica Ćosić - značio je raspad institucija na kojima se 
temeljila četvrta (Kardeljeva) Jugoslavija. Blokada i raspad insti- 
tucija jugoslavenske federacije može se u prvom redu objasniti 
sudarom institucionalnog okvira nastalog na diskursu Karde- 
ljeve Jugoslavije i novog diskursa, koji je nastojao promijeniti 
taj i stvoriti novi institucionalni okvir. Također, nemogućnost 
nove jugoslavenske federacije (tj. Savezne Republike Jugoslavije, 
odnosno Srbije i Crne Gore) da dovrši svoje konstituiranje, rezul- 
tat je neuspjeha srpske i crnogorske političke elite da formulira 
dominantni diskurs i da za njega postigne suglasnost, u najmanju 
ruku na onaj način na koji je Kardeljev koncept osigurao suglas- 


slavena, itd.). Pojmovi Srbijanac, srbijanski, srbijanstvo, povrh toga, dobili su 
u političkom vokabularu (posebno u tekstovima Dobrice Cosića) sasvim drugo 
značenje od engleskog - neutralnog - Serbian. Dobrica Ćosić o srbijanstvu kaže: 
“To je jedan u suštini primitivan i anahron politički mentalitet; to je viđenje 
Srbije od Užica do Zemuna; to je kompleks jedne nacionalne i državotvorne 
ideologije; to je nepoznavanje i podcenjivanje "Prečana'; to je nerazumevanje 
Srba koji ne žive u Republici Srbiji; to je odsusutnost sluha za razlike i nepo- 
štovanje različitosti u srpskom narodu, koji je trajao i razvijao se pod različitim 
društvenim, državnim i kulturnim okolnostima..." (1968: 105-6). Pojam narod 
upotrebljava se u smislu demosa, etnička grupa u smislu ethnos, a puk se 
koristi i za populus i za plebs, dakle, u širem smislu, za stanovništvo koje nije 
dokraja politički konstituirano kao demos. 

nost za Ustav iz 1974. To je, naravno, danas mnogo teže i zato što 
u liberalno-demokratskom poretku suglasnost elite nije dovoljna: 
traži se i suglasnost populacije. 

U širem smislu, ovo poglavlje ponovno pokazuje ono što je 

već izrečeno u prvom i prethodnom poglavlju: da se promjene u 
Jugoslaviji šezdesetih godina nisu dogodile prvenstveno ni zbog 
ekonomskih, ni zbog međunacionalnih, ni zbog međunarodnih 
problema u kojima se Jugoslavija našla, iako su i ekonomski i 
međunacionani i međunarodni poticaji imali važnog utjecaja na 
odluke političke elite da pokrene te promjene. Promjene su se 
dogodile prvenstveno zato što je politička elita držala da je pravi 
trenutak za daljnje prilagođavanje realnosti konceptu iz kojeg 
su djelovale. Bez analize tog koncepta, dakle, nije moguće razum- 
jeti rationale samih promjena. 

U još širem kontekstu: ovo poglavlje pokazuje da ljudi u poli- 
tici djeluju subjektivno, iz sebe samih i iz svojih vjerovanja, a 
ne kao puki predstavnici nekih objektivnih faktora, kao što su 
klase, nacije, itd. U svakom društvu, u svakoj politici, vjerovanja 
oblikovana u manje ili više cjelovite političke diskurse određuju 
djelovanje. Ako je taj diskurs marksistički, kao što je bio u Jugo- 
slaviji, važnost samog koncepta još je veća, jer politička elita 
sebe ne vidi kao predstavnika realnosti nego kao predstavnika 
onog budućeg, što tek treba stvoriti. Usklađivanje stvarnosti s 
tom vizijom budućnosti jest bit političke aktivnosti u “prijelaz- 
nom razdoblju". U socijalističkim zemljama stvarnost je per defi- 
nitionem bila oblikovana prema idejama, većina od kojih su bile 
manje ili više originalne interpretacije Marxove teorije. Stva- 
ranje koncepata, njihova interpretacija i “ostvarivanje u praksi" 
bila je glavna politička aktivnost. Politička je bitka i u Jugoslaviji 
stoga bila u prvom redu bitka za “ispravnu interpretaciju" Mar- 
xovih ideja. Kardeljev koncept je sredinom šezdesetih dobio 
status službene interpretacije. Ustav iz 1974. bio je u tom smislu 
samo “utjelovljenje" Kardeljeva koncepta, pa ga se stoga i ne 
može razumjeti neovisno od njega. Isto tako, srpsko prihvaćanje 
Kardeljeva koncepta (baš kao što je slučaj i s drugim republi- 
kama) ne može se razumjeti ako se vjerovanja, stavovi i ideologija 
koju su srpski komunisti dijelili s Kardeljem ne tretiraju s 
potrebnom ozbiljnošću. 

Nije cilj ovog poglavlja (kao ni knjige) da opravda, nego da 
objasni samu odluku srpskog političkog vrha da prihvati Karde- 
ljev koncept i Ustav iz 1974. Pokušavajući, međutim, objasniti 
logiku samog prihvaćanja, nastojat ćemo ući u same motive onih 
sudionika u ustavnoj debati koji su presudno utjecali na odluku. 
Smisao političke analize jest samo da pokaže zašto je neka poli- 
tička odluka imala smisla za one koji su je donijeli. Da bi se to 
postiglo, ovo je istraživanje temeljeno na intervjuiranju živih sudi- 
onika političkih procesa u analiziranom razdoblju, te na analizi 
drugih dostupnih izvora (memoara, korespondencije, objavljenih 
dnevnika, knjiga, itd.). 

U društvenim je znanostima uobičajeno tražiti racionalnost 
iili neracionalnost u odlukama koje su donijeli politički akteri. 
Ovo poglavlje, možda više od drugih u ovoj knjizi, pokazuje da 
je koncept neke apstraktne, univerzalne racionalnosti potpuno 
neadekvatan da objasni zašto se i kako nešto dogodilo. Politički 
akteri djeluju subjektivno, iz sebe samih i iz svoje vizije svijeta 
s kojim se suočavaju, a ne po nekim izvanjskim, “objektivnim (i 
stoga za sve obvezujućim) pravilima. Ono što je za jedne racio- 
nalno, za druge je iracionalno. Ono što je prije trideset godina 
izgledalo potpuno racionalno, prije deset godina se činilo potpuno 
iracionalnim, da bi se danas ponovno učinilo racionalnim. Ustavna 
debata unutar srpske političke elite - između zagovornika treće 
i četvrte Jugoslavije koju analiziramo u posljednjem dijelu ovog 
poglavlja (točnije, Dobrice Ćosića i Jovana Marjanovića na jednoj, 
te većine Centralnog komiteta SK Srbije na drugoj strani) odličan 
je primjer za to. 

Rasprava između zagovornika dvaju koncepata obnovljena je 
dvadeset godina kasnije, 1988, s novim akterima i s promijenje- 
nim pozicijama nekih starih aktera, pa je imala i drukčiji ishod 
nego ona iz 1968. Ni približavanje ni kasnije razilaženje Slobo- 
dana Miloševića i Dobrice Ćosića (a to znači — srpske opoziciješ i 


* Pojam opozicija ovdje se koristi iz dva razloga: 1) jer je politička elita, čijim se 
stavovima ovdje bavimo, zvala svoje aktivne kritičare opozicijom; i 2) jer nema 
adekvatnijeg pojma da se imenuju aktivni kritičari nestranačkog/jednostra- 
naćkog poretka u Jugoslaviji. Iako opozicija u pravom smislu doista postoji samo 
u parlamentarnim demokracijama, pojmovi kao što su disidenti, pobunjenici, 
ili samo kritičari pokazuju se još manje adekvatni u ovom slučaju. Zanimljivo, 

vlasti; “jugoslavenske" i “srpske" struje u srpskoj politici; srbijan- 
sko-crnogorske i kosovsko-prečanske linije u njoj) u tim ključnim 
trenucima srpske novije povijesti ne da se razumjeti bez tog 
historijskog konteksta. 


JE LI SRBIJA PRIHVATILA KARDELJEV 
KONCEPT, ILI JOJ JE BIO NAMETNUT? 


Zašto je, dakle, Srbija prihvatila Ustav iz 1974? To pitanje u 
dosadašnjim pokušajima objašnjenja jugoslavenske novije povi- 
jesti gotovo da nije ni postavljano. 

Danas malo tko pita zašto su, recimo, Hrvati, Slovenci, bosan- 
ski Muslimani i Makedonci, čak i Albanci i Crnogorci, prihvatili 
taj Ustav. Smatra se (pogrešno) da su političke elite u drugim 
republikama (osim Srbije) vodili primarno nacionalni motivi kad 
su tako odlučili. Ali, i njih su vodili slični - primarno ideološki - 
motivi kao i srpsko rukovodstvo. Nacionalna pripadnost sama po 
sebi, kao što je već rečeno, nije bila glavni kriterij političkog 
djelovanja u poslijeratnoj Jugoslaviji. Bilo je i Hrvata i Srba koji 
su bili za i protiv Kardeljeva koncepta. Među Hrvatima je, pri- 
mjerice, bilo dosta onih koji su ga odbacili - poput Miloša Žanka, 
Maksa Baće, mnogih hrvatskih partizana itd. Među Srbima je 
isto tako došlo do podjela, koje pratimo u ovom poglavlju. U tom 
smislu Srbiju uzimamo kao primjer koji iz današnje perspektive 
najviše iznenađuje, ali na temelju kojeg možemo generalizirati i 
ostala vodstva u Jugoslaviji u tom vremenu, jer između Srbije i 
drugih u tom razdoblju nije bilo velikih razlika. Dakle: pitajući se 
zašto je Srbija prihvatila Ustav iz 1974, pitamo i zašto su dota- 
dašnji zagovornici treće Jugoslavije u drugim republikama (mnogi 
partizani, recimo) također prihvatili Jugoslaviju koja je bila bitno 
drukčija od one stvorene neposredno nakon 1945. 

Prije nego što odgovorimo na to pitanje, moramo raspraviti 
tri teze koje su danas veoma raširene u javnom mnijenju, ali i u 


u socijalizmu su konstruirani mnogi novi pojmovi da objasne nove koncepte, 
ali nije stvoren novi pojam za opoziciju. Vjerojatno zato što je vlast mislila da 
opozicija zagovara stari poredak, pa joj pripada i naziv iz rječnika tog poretka. 

akademskim i političkim krugovima. Prvo < da su sve republike 
(a posebno Srbija) morale pristati, bez obzira na vlastite interese, 
na ono što su diktirali Tito i Kardelj, jer je sistem bio izrazito 
autoritaran, a svatko tko bi se suprotstavio toj dvojici (a posebno 
Titu) bio bi marginaliziran.“ Drugo — da su srpski političari tog 
razdoblja bili potpuno nezainteresirani za stvarne nacionalne (i 
narodne) interese, jer niti je nacionalno pitanje bilo u središtu 
njihova interesa, niti su oni brinuli o bilo čemu drugome osim o 
vlastitim privilegijama.“ I treće — da je srpski puk imao znatno 
drukčije mišljenje o Ustavu od političkog vrha, ali da nije bilo 
mogućnosti da se bilo kakav protest protiv odluke elite orga- 
nizira ili izrazi. 

Dosad dostupna građa o tom razdoblju, teško da može potvrditi 
ijedan od ta tri zaključka. Ovdje ćemo razmotriti te tri tvrdnje, 
da bismo ih kontekstualizirali ili potpuno odbacili. 

Prvo; istraživanje odnosa unutar jugoslavenskog političkog 
vrha (knjige, izjave i intervjui vodećih srpskih političara, kao i 
političara iz drugih krajeva tadašnje Jugoslavije) daje temelja 
zaključku da Tito doista jest bio autoritaran, i da je njegova riječ 
u važnim pitanjima bila presudna, ali da su mu se drugi poli- 
tičari veoma često suprotstavljali, otvoreno ga kritizirajući za 
izjave i postupke. Te su kritike nerijetko značajno utjecale na 
Titovu konačnu odluku. To se posebno odnosi na ustavnu debatu, 
i u prvom redu na srpsko političko vodstvo. Dragoslav Marković 
bilježi više takvih veoma oštrih razgovora s Titom*, u kojima su 
mu srpski političari zamjerali: a) nejednak odnos prema Hrvat- 


PS 


Dobar primjer za taj stav je govor tadašnjeg predsjednika Skupštine Srbije 
Borisava Jovića prilikom proglašenja amandmana na Ustav Srbije u martu 
1989. On govori o nametnutom Ustavu. Memorandum SANU (1986) također 
govori o “oktroiranom" Ustavu i zaključuje: “Srbija mora otvoreno reći da joj je 
to uređenje nametnuto" (Vidi: Jović, 1989. i Krestić, 1995: 145). 

Primjer za tu vrstu prigovora je izjava Antonija Isakovića, da su akademici 
SANU smatrali Ivana Stambolića izdajnikom naroda (intervju s autorom, 
april 1996). 

Marković navodi detalje iz razgovora od 15. maja 1971, (1987: 284); 26. juna 
1971, (1987: 288); 4. jula 1971,(1987: 289); 30. novembra 1971, (1987: 317); 14. 
maja 1972, (1987: 357); 5. novembra 1972, (1987: 399); 14. aprila 1973, (1987: 
433-4); 10. juna 1973, (1987: 446); te dosta razgovora nakon donošenja Ustava, 
čime se ovdje ne bavimo. Perović također prepričava razgovore tokom 1971. 

skoj i Srbiji u doba “masovnog pokreta"", b) preveliku kritičnost 
prema srpskim intelektualcima, političarima i institucijama (kao 
što su beogradski Univerzitet, Student, itd.), c) popustljivost 
prema zahtjevima pokrajina, d) preveliku sklonost “presjecanju" 
političkih procesa, prije svega pomoću Armije, e) kršenje pro- 
ceduralnih pravila i unutarpartijskih običaja pri predlaganju 
kandidata za funkcije u Srbiji i iz Srbije, f) dopuštanje da krug 
političara oko njega manipulira njegovim autoritetom, itd. Tito 
je zbog sličnih razloga bio kritiziran i u drugim republikama, 
ali ni u jednoj tako oštro i direktno kao u Srbiji. Primjer za to je 
razgovor između srpskog vodstva i Tita 15. maja 1971. Srpsko 
se rukovodstvo žalilo Titu zbog stalnog nepovjerenja koje javno 
iskazuje Beogradu i institucijama glavnog grada. Srpski vrh mu 
je rekao da ih se sve donedavno optuživalo da su “baza konzer- 
vativizma", a da ih se sad optužuje da su izvor “tehnokratske 
deformacije". Bilješka u dnevniku Dragoslava Markovića opisuje 
atmosferu s tog sastanka: 


“Unitarizam i centralizam se identifikuju sa nama — iako je 
naš stav u tom pogledu jasan i dosledan; mi se označavamo 
kao nosioci otpora promenama (ustavni amandmani) - mada 
danas svi drugi imaju veće rezerve nego mi, itd. Razgovor je 
ponekad bio oštar, neprijatan. Nekoliko puta je Tito rekao: 
“Pa vi ste došli da mene napadate'. Mi smo to osporavali i 
isticali da mi nikoga ne želimo da napadamo, da mi želimo da 
informišemo, da neka pitanja razjasnimo. I to je uvaženo i 


7 Čini se da su srpske kritike imale utjecaja na Tita i da su potakle njegovu 
odluku da nastupi oštrije prema hrvatskom rukovodstvu. Naime, desetak dana 
nakon sastanka s vodstvom Beograda, Tito je veoma oštro kritizirao hrvatske 
političare, na sastanku u Zagrebu i Brežicama 4. jula 1971. Tražio je od njih 
da oštro djeluju protiv hrvatskog nacionalizma. Na dan svog odlaska u Zagreb, 
4. jula 1971, Tito je pozvao Dražu Markovića. Marković o tom susretu piše: 
“Bio je jako zabrinut situacijom. Govorio je o napadima koji se vrše na njega: 
govorio je o sebi, svojoj prošlosti; isticao da je ceo život posvetio stvari radničke 
klase, revolucionarnoj borbi; vrlo kritički govorio o stanju u SR Hrvatskoj i SK 
Hrvatske. Kaže da danas putuje za Zagreb i da će iz Beograda biti odsutan dva 
meseca. Interesovao se za ocenu situacije u Srbiji i Beogradu; skoro direktno 
postavio pitanje garancije za stabilnost i bezbednost u tom periodu" (04.07. 
1971; 1987: 289). 

primljeno... Na kraju smo i završili tako što smo kazali da 
treba staviti tačku na sve i okrenuti se zajednički ozbiljnim 
poslovima, okrenuti se budućnosti." (Marković, 1987: 284)3 


Međutim, kad su takvi razgovori postali redovita praksa, Tito je 
inzistirao da se tu već radi o “drugom konceptu, drugoj poziciji" 
(Marković, 1987: 357) tražeći da se smijene glavni ljudi u SK 
Srbije. Nije li, dakle, to bio dokaz da republike nisu mogle voditi 
samostalnu politiku u odnosu na Tita, i da (posebno) Srbija za- 
pravo nije pristala na novi ustavni koncept, nego je bila prisiljena 
prihvatiti ga Titovom intervencijom? Da bi se odgovorilo na ovo 
pitanje, moraju se znati sljedeće činjenice: 

a) Koliko god je istina da su u Srbiji između 1966. i 1974. 
smjene političara bile češće nego drugdje (najprije Ranković 1966, 
pa Ćosić i Marjanović 1968, pa “liberali" 1972, s “tihim ukla- 
njanjem" Mijalka Todorovića 1974. i protestnim povlačenjem 
Koče Popovića iz politike 1972), smjene su se događale i u svim 
drugim republikama, osim u Crnoj Gori. 

b) Činjenica da je mnogo srpskih političara bilo prisiljeno 
povući se iz politike još uvijek ne znači da Tito nije u svakom 
trenutku imao podršku većine unutar same političke elite i široku 
podršku masa u svakoj od republika. Sukob s “liberalima" 1972, 
kao i s “hrvatskim nacionalistima" 1971, nije bio samo (čak ni u 
prvom redu) sukob između Tita i republičkih vodstava u Srbiji i 
Hrvatskoj, nego prije svega sukob unutar političkih elita u te 
dvije republike. Tito se uključio u te sukobe, podržavajući jednu 
ili drugu stranu. On se pri provođenju svoje politike uvijek osla- 
njao na već postojeće “kadrove"?, a nije dovodio neke “zdrave 


Latinka Perović bilježi da je Tito nakon sastanka rekao Veljku Vlahoviću: 
“Bili su kod mene drugovi iz Srbije. U početku su me naljutili. Niko sa mnom 
nije tako razgovarao trideset godina. Ali, dobro je da u našoj Partiji ima takvih 
ljudi". Ona također citira rečenicu koju je Petar Stambolić rekao Titu za 
vrijeme razgovora: “Druže Stari, poznaješ me četrdeset godina. Uveravam te, 
osim ovih ljudi, svi ostali u Srbiji su birokratske krpe." Tito je popustio pred 
jedinstvenim srpskim rukovodstvom, ali, kako Latinka Perović kaže, nije 
oprostio takvu samostalnost. (1991: 263) 

Pri obračunu s vodećim srbijanskim političarima u oktobru 1972, Tito je u 
jednom trenutku rekao Čanadanoviću, koji je najavio da želi polemizirati s 
Dražom Markovićem: “Možeš polemisati, ali ćeš polemisati i sa mnom, pošto 

snage" iz federalnog vrha u nemirne republike.! Oslanjanje na 
većinu unutar same elite bio je — uz oslanjanje na podršku masa 
— glavni razlog za Titovu nezavisnu poziciju i uspješne obračune 
s vrhovima pojedinih republika. 

c) Kad se radilo o bitnim pitanjima uređenja odnosa u Ju- 
goslaviji, između sukobljenih grupa u hrvatskom i srpskom 
rukovodstvu nije bilo velikih razlika. Razlike su u oba slučaja 
nastale prije svega na pitanju odnosa prema ne-komunističkim 
političkim akterima, koji su tih godina - kao rezultat smanjene 
represije — postali aktivni. Hrvatsko je vodstvo, kad su bile u 
pitanju hrvatske pozicije prema Jugoslaviji, ostalo ujedinjeno.!! 
Savka Dabčević-Kučar, pa čak ni studenti zagrebačkog Sve- 
učilišta nisu bili antititoisti i nisu dovodili u pitanje jednopar- 
tijski sistem vlasti, niti avangardnu ulogu SKJ. Dapače, zdravica 
koju je Savka Dabčević-Kučar održala Titu u čast u zagrebač- 
kom hotelu Esplanade, u septembru 1971, primjer je lojalnog 
titoizma.!? Ideja “masovnog pokreta" nije bila da izazove Titovu 


se ja sa Dražom slažem". (Marković, 21. oktobra 1972, 1987: 392) To je općenito 
bio Titov stil. Jedino je u Đilasovu i Rankovićevu slučaju Tito uzeo direktnog 
udjela, ali su ova dvojica bili savezni funkcionari iz njegova najbližeg kruga. 
Svi su republički lideri 1971. i 1972. smijenjeni na sjednicama Centralnog 
komiteta ili drugih odgovarajućih tijela u republikama, a ne u federaciji. 
1 O mogućnosti dovođenja “zdravih snaga" iz federacije govorilo se posebno u 
hrvatskom slučaju nakon 21. sjednice Predsjedništva SKJ (1. decembra 1971), 
kad se činilo da će Tito poslati iz Beograda Miku Špiljaka, Marijana Cvetko- 
vića i možda čak Ivana Gošnjaka da pomognu konsolidaciju njegove struje u 
hrvatskom rukovodstvu (svu trojicu se smatralo “unitaristima", koje Bakarić 
nije htio na važnim pozicijama u Hrvatskoj). Za to nije bilo razloga, jer se Tito 
mogao osloniti na Bakarića i izrazitu većinu u CK SK Hrvatske. Zahvalan sam 
Stipi Šuvaru na ovoj informaciji, koju je dao prilikom intervjua vođenog u 
oktobru 1997. 
Tripalo (1990: 117-26 i 163-9). Tripalo kaže da su razlike bile oko ocjene 
političke situacije u Hrvatskoj, o značaju “slučajeva" i mjerama protiv antiso- 
cijalističkih snaga, te o tome što je opasnije: nacionalizam ili unitarizam. 
Zdravica i Titov odgovor na nju su citirani in extenso u Perović, 1991: 296-302. 
Nustrativna je završna rečenica u zdravici Savke Dabčević-Kučar: “Dižem ovu 
čašu za čovjeka u čijoj se ličnosti najreljefnije izražavaju slava, jedinstvo i 
uspjesi naše prošlosti, revolucionarna socijalistička snaga naše sadašnjosti i 
svijetla perspektiva naše sutrašnosti, za velikog revolucionara, mislioca i 
državnika, za istinskog borca za radnička, nacionalna i ljudska prava i slobode, 
za najvećeg sina u povijesti hrvatskog i svih naših naroda i narodnosti, za 
dragog nam druga Tita i drugaricu Jovanku". 


- 
= 


- 
Cd 


166 


ZAŠTO JE SRBIJA PRIHVATILA USTAV IZ 1974? 


vlast!, nego da se prikaže kao jedina snaga koja razumije i 
slijedi Titovu ideju o ravnopravnosti naroda i samoupravljanju 
klase. Savez komunista Hrvatske smatrao je sebe “progresivnom 
snagom", i razvijao je onaj stil vlasti kojeg su neki nazivali avan- 
gardizmom'*. I kad je došlo do sukoba - nije hrvatsko vodstvo 
reklo Titu “historijsko NE", nego je Tito to NE rekao njima.!5 
Tito je relativno dugo (više od tri godine) pristajao biti glavni 
zaštitnik i pokrovitelj tog avangardizma.!* A kad je bio prisiljen 
napustiti hrvatsko proljeće — svjedoči jedan od najistaknutijih 
jugoslavenskih i hrvatskih funkcionara iz tog razdoblja — više 
nego ikad ranije isticao je da je Hrvat.!7 Prema tome, promjena 
vlasti u Hrvatskoj 1971, (koja je, opet, bila samo djelomična -— jer 
je Vladimir Bakarić i prije i poslije bio ključna figura, a bitni 


13 Tita su izazivale jedino najradikalnije snage unutar “hrvatskog proljeća", ali 
nitko unutar tadašnjeg vodstva. Čak su i te najradikalnije snage pokazivale 
stanovite simpatije prema Titu, kad su mu pjevale: “Druže Tito / ljubim te u 
čelo / daj obuci / ustaško odijelo". 

'4 Paradoksalno, avangardizam je pojam s negativnom konotacijom, iako je SKJ 
sam inzistirao na svojoj avangardnoj ulozi. 

!5 Zanimljiva se paralela može povući između današnje interpretacije glavnih 
lidera hrvatskog proljeća da su se oni oduprli Titu, i svojedobne Titove inter- 
pretacije da je on prekinuo svoje odnose sa Staljinom. Istina je upravo obratna 
- da je Staljin prekinuo svoje odnose s Titom, kao i da je Tito bio taj koji je 
prekinuo odnose s hrvatskim liderima 1971. To, naravno, ne znači da do tih 
prekida nije dolazilo i zbog veće autonomije koje su “uzeli" Tito/hrvatsko vodstvo 
bez suglasnosti Staljina/Tita. 

'5 O tome se pregršt indikatora može naći u Tripalovoj knjizi Hrvatsko proljeće. 
Tripalo navodi da je Tito bio potpuno suglasan, i da je čak sam pomogao 
formuliranju zaključaka Desete sjednice CK SK Hrvatske (1990: 112). Isto 
potvrđuje i Latinka Perović, koja kaže da su Hrvati oklijevali ući u bilo kakve 
razgovore s drugima, jer su imali Titovu podršku na svojoj strani. (1990: 141) 
Srpsko vodstvo je zbog toga bilo veoma nezadovoljno. (Marković, 30. novembra 
1971) Stipe Šuvar (u razgovoru s autorom 11. oktobra 1997) također potvrđuje 
da je Tito podržavao hrvatsko rukovodstvo. 

! Jure Bilić, u razgovoru vođenom 9. januara 1998. kaže: “Ne bih rekao da je 
(Tito) bio posebno pristran, ali mislim da je točno da se u Hrvatskoj osjećao 
bolje nego drugdje... Nekako se stalno osjećalo u tim godinama da Beograd 
teško podnosi da je jedan Hrvat šef Jugoslavije. Mogu čak reći da je Tito bio 
“veći' Hrvat nakon 1971. nego prije nje. Recimo, sjećam se kad mi je rekao da 
je za ministra unutrašnjih poslova predložio Franju Herljevića iz Bosne i 
Hercegovine... Rekao mi je: “Znaš, on je Hrvat'. Baš tako! Možda je nakon 1971. 
osjećao da mora više štititi hrvatske interese' nego prije." Tripalo u svojoj knjizi 
(1990) prepričava svoj razgovor s Titom iz maja 1970. Tito je tad kritizirao 

kreatori politike s Desete sjednice dobili su i odgovornije dužnosti 
— primjerice, Josip Vrhovec, Milka Planinc, Dušan Dragosavac, 
Jure Bilić i dr.) nije dovela do bitne promjene odnosa prema Tito- 
voj politici, niti je u bitnom izmijenila hrvatski stav o državnosti 
Hrvatske u jugoslavenskoj federaciji.!* Isto bi se moglo argumen- 
tirati za Srbiju, s još više dokaza.!? Iz iskaza dvoje glavnih aktera 
na različitim stranama - Draže Markovića i Latinke Perović - 
može se zaključiti da su se dvije grupe unutar srpskog vodstva 
malo razlikovale kad se radilo o položaju Srbije u Jugoslaviji, a 
više kad se radilo o odnosima prema onima koji su bili unutar- 
ili van-sistemska opozicija. Čak i u onim slučajevima kad su se 
srpski političari međusobno razlikovali u odnosu na poziciju u 
Jugoslaviji, to je isto bio rezultat “mekog" odnosno “tvrdog? pri- 
stupa onima koji su mislili drukčije od njih. 

Draža Marković piše da se s Latinkom Perović, Markom Nike- 
zićem, Mirkom Tepavcem i ostalima razlikovao u odnosu prema 
štampi, smjeni jedne generacije rukovodilaca drugom, zahtjevu 
da visoki rukovodioci imaju završen fakultet (Marković, 17. juna 
1972, 1987: 368), u odnosu prema opoziciji unutar Srbije i prema 
“dogmatskim snagama" unutar političke elite, u kontroli pojedi- 
nih institucija (ponajprije Sekretarijata za unutrašnje poslove) 


hrvatsko vodstvo, ali je rekao i ovo: “Ja mislim da vi shvaćate moju poziciju. 
Vi znate da sam ja Zagorac, iz Zagorja, a to je kolijevka Hrvatske. Ali, kad 
bude trebalo, ja ću vam dati podršku" (1990: 117) I na samom sastanku u 
Karađorđevu 1. decembra 1971, Tito je ponovio da je i sam Hrvat. 

8 Ovaj zaključak nam ujedno pomaže da odgovorimo na čestu tvrdnju da je 
Ustav iz 1974. pisan pod utjecajem “hrvatskih nacionalista", koji su smijenjeni 
1971. Konačna verzija Ustava sigurno nije bila pisana pod utjecajem Savke 
Dabčević-Kučar ili Mike Tripala, ali jest uz sudjelovanje njihovih nasljednika, 
koji se glede odnosa u Jugoslaviji nisu značajno razlikovali od njih dvoje. 

' Dušan Dragosavac, međutim, misli da je prva grupa (liberali) “više nastupala 
na liniji koju je formulirao Svetozar Marković, pa je to u Hrvatskoj bilo 
primano bolje od te tvrde linije koju su zastupali Marković i Stambolić". Ipak, 
i Dragosavac priznaje da su se ova zadnja dvojica vrlo dobro pokazali u odnosu 
prema Miloševiću, te da “nisu bili ni nacionalisti ni četnici", iako ih se često 
percipiralo kao srpske nacionaliste. “Ali, u pitanju autonomije, a posebno 
Kosova, imali su tvrde stavove koje drugi u Jugoslaviji nisu mogli prihvatiti". 
(Iz intervjua, 10. aprila 1998). 

20 O tome govori i Dobrica Cosić (Đukić, 1989: 225), koji kritizira liberale zbog 
njihova pristajanja na ustavne promjene 1967-1972. i zbog olakog prihvaćanja 
odluka Brionskog plenuma. 

(15. jula 1972, 1987: 372), i u tezi da u srpskom rukovodstvu 
postoje “progresivne" i “dogmatske" snage. Marković objašnjava 
evoluciju odnosa između njega i te druge struje u svom dnevniku 
22. jula 1972: zajedno su se borili protiv dogmatizma, a Latinka 
i on “slagali (su) se u svemu" (1987: 376). Međutim, s vremenom 
je ta druga struja postala “najtipičnija neformalna grupa", koja 
se razlikovala po nezainteresiranosti da sudjeluje u raspravi o 
ustavnim promjenama, “po čestim ustupcima i dodvoravanju po- 
krajinama, posebno Kosovu, po monopolu u štampi i sredstvima 
informisanja", po “ignorisanju odnosa prema jugoslavenskom 
centru", po isključivanju administrativnih mjera protiv nepri- 
jateljskih grupa u svim situacijama. Krajem jula 1972, dakle, 
Markoviću je postalo jasnije da se radi o pitanju — “socijalizam 
ili ne", dakle, o najvažnijem pitanju za jednog komunista (23. 
jula 1972, 1987: 378). Iz Markovićevih se dnevnika, ali i iz knjige 
Latinke Perović može zaključiti da su razlike među njima bile 
prije svega u karakteru korištenja vlasti, a ne u odnosu prema 
ustavnim promjenama. Prema tome, ni smjenjivanje “liberala" 
nije značilo da su poraženi protivnici Kardeljeva koncepta, kao 
što ni puna vlast Draže Markovića i Petra Stambolića u Srbiji 
nije smanjila kritike Tita u toj republici. 

Drugo pitanje koje treba razjasniti jest — jesu li srpski politi- 
čari bili uopće zainteresirani za srpske nacionalne interese ili su 
samo vodili računa o vlastitim interesima (očuvanju vlasti), bez 
namjere da stvarno predstavljaju svoju republiku ili srpsku naciju 
u cjelini. Jesu li oni, kako je to u svom govoru na Gazimestanu 28. 
juna 1989. rekao Slobodan Milošević, pristajali na takve ustupke, 
koje ne bi mogao da podnese ni jedan narod? Na to je pitanje dije- 
lom već odgovoreno kad smo prikazali žestinu s kojom su srpski 
političari branili svoje stavove pred Titom, i kako su ga kritizirali 
zbog onog što su vidjeli kao nepovoljni tretman Srbije. Odgovor na 
to pitanje bit će još jasniji nakon analize diskursa koji je promovi- 
ran na 14. sjednici CK SK Srbije u maju 1968. Ovdje, stoga, ostaje 
samo da se objasni glavni princip u okviru kojeg su svi jugoslaven- 
ski komunisti djelovali u odnosu na interese vlastite nacije. Taj je 
okvir vrlo važan, jer se upravo o njemu sporilo među zagovorni- 
cima treće i četvrte Jugoslavije. Središnje je pitanje bilo - je li 
spojivo biti zagovornik slovenskih, srpskih, hrvatskih interesa 1 

istodobno biti komunist. Sve ostale razlike po strani, ali zagovor- 
nici treće Jugoslavije tvrdili su da je to nespojivo i da komuni- 
stičko uvjerenje uvijek treba imati prednost pred nacionalnom 
pripadnošću. Kao što će biti jasno iz posljednjeg dijela ovog teksta, 
obje frakcije srpskih komunista koje su izašle kao pobjednice iz 
rasprave sa zagovornicima treće Jugoslavije, držale su da se naci- 
onalno i komunističko ne isključuju, nego se čak i podrazumije- 
vaju. Dobar primjer te retorike je govor Milojka Drulovića, koji 
je koristio primjer iz francuskih demonstracija! toga ljeta: 


“Pobunjene mase, i komunisti s njima, nose crvene zastave i 
trikolore, a mase sa komunistima pevaju i Marseljezu i Inter- 
nacionalu. Pitam se, šta smeta francuskim komunistima kada 
idu na demonstracije... da se istovremeno osećaju i Francu- 
zima i komunistima" (1968: 195). 


U kontekstu te dihotomije — između zagovornika treće i četvrte 
Jugoslavije - upravo bi se moglo reći da su oni srpski komunisti 
koji su zagovarali Kardeljev koncept bili više svjesni da treba vodi- 
ti računa o naciji i nacionalnom interesu od onih koji su ostajali na 
pozicijama socijalističkog internacionalizma i jugoslavenstva. Nji- 
hova je pobjeda nad zagovornicima treće Jugoslavije tako stvorila 
novi spoj republičkog (a ne etničkog) socijalističkog patriotizma 
i nove interpretacije marksizma u kardeljevskoj doktrini. Kao 
rezultat tog pomaka, nova je - Kardeljeva - Jugoslavija bila više 
nacionalna i više komunistička nego prethodna, treća (Titova). 


21 Odnosi se na demonstracije pariških studenata u proljeće i ljeto 1968. Pariški 
i praški događaji pomogli su jugoslavenskim komunistima da s optimizmom 
gledaju na svoj sistem kao na logičnu alternativu objema tipovima poredaka. 
Jugoslavenski primjer je i u Čehoslovačkoj i u Francuskoj inspirirao mnoge 
demonstrante. Tri dana nakon sjednice CK SK Srbije došlo je, međutim, do 
demonstracija među beogradskim studentima, koje je Kardelj ocijenio najvećom 
potencijalnom opasnošću s kojom se režim u Jugoslaviji uopće suočio (o tome 
vidi autorov intervju s Pepcom Kardelj, Glas Omladine, 16. aprila 1986). U prvi 
tren, proširio se glas da je Ćosić jedan od glavnih organizatora demonstracija. 
O tome Draža Marković piše u svom dnevniku 16. juna 1968: “Nema nikakvog 
dokaza za to, no ja sam ubeđen da postoji neposredna veza između Gedžinog 
(Ćosićevog, op. aut.) istupanja na Plenumu i ove akcije" (1968/1987: 74). Cosić 
negira bilo kakvu vezu između ta dva politička događaja (Đukić: 1989: 204). 

Međutim, istodobno s prihvaćanjem republičkog (državnog) 
identiteta, etnički je nacionalizam ostao glavni protivnik jugo- 
slavenskih komunista. Štoviše, napadi na njega su povećani, 
kako bi se postigao balans između povećanja nacionalnih prava 
i sprečavanja etničkih nacionalista u njihovim namjerama da 
iskoriste novi institucionalni okvir za promociju svog diskursa. 
Pravilo da se komunisti moraju suprotstaviti nacionalizmu u vla- 
stitoj, a tek onda (u praksi vrlo rijetko) u drugoj naciji (o čemu 
će biti riječi u posljednjoj sekciji ovog poglavlja) sad je isticano 
još više nego prije. To je srpske komuniste jednostavno vodilo u 
stanje u kome su “zanemarivali" albanski, hrvatski, slovenski i 
druge nacionalizme, a izrazito često govorili o srpskom. Naravno, 
pritom su od drugih očekivali da isto rade u svojoj naciji. I ko- 
načno, srpski su komunisti imali posebno delikatnu poziciju u 
odnosu na druge u Jugoslaviji, jer su prihvaćali da pripadaju 
najvećoj naciji, jedinoj koja - kako je rekao Nikezić — “realno 
može biti hegemonistička" (1968: 142).22 Ovdje se može istaknuti 
stanovita paralela s češkim i ruskim komunistima, koji su kao 
pripadnici najveće nacije osjećali posebnu odgovornost za razvoj 
manjih nacija. Međutim, dok su Rusi i Česi doista bili većina u 
svojim državama, Srbi su (iako najveća etnička grupa) činili manje 
od 40 posto jugoslavenskog stanovništva. Također, dok je i sovjet- 
ski i čehoslovački sistem bio centraliziran, jugoslavenski je sada 
postajao veoma federaliziran, pa je i tim institucionalnim okvirom 
relativiziran utjecaj većih nacija. Svejedno, srpski su komunisti 
bili svjesni da se njihove akcije već per se tretiraju drukčije nego 
akcije drugih, i da su drugi posebno osjetljivi na ono što su vidjeli 
kao realnu opasnost od nove centralizacije i eventualne srpske 
dominacije.? Ali, srpski komunisti nisu optuživali druge za takav 


22 Taj se stav mijenja tek s dolaskom Miloševića. Milošević 1984. izjavljuje: 
“Srpskim se komunistima neopravdano, a dugo, nameće kompleks unitarizma 
i osećanja krivice za ponašanje srpske buržoazije u prošlosti... Srpski su komu- 
nisti stalno u situaciji da sa sebe skidaju ljagu koja im ne pripada i da se 
ustežu kad su u pitanju jedinstvo i jugoslovenska država, kako im se ne bi 
prebacila sklonost unitarizmu... Mi nemamo razloga ni pred kim da povijamo 
glavu". (1984/1989: 34) 

3 Kardelj je bio veoma oprezan da ne koristi pojam velikosrpska hegemonija, 
osim u kontekstu predratne Jugoslavije. On je preferirao pojam velikodržavni 
centralizam, koji se međutim najčešće čitao kao velikosrpski centralizam. 

stav o Srbiji, jer su i sami vjerovali isto: da Srbija i srpski nacio- 
nalizam jesu velika, najveća opasnost za Jugoslaviju. 

Konačno, treći se prigovor odnosi na legitimnost srpske poli- 
tičke elite da govori u ime srpskog puka. Taj se prigovor odnosi 
na sve republičke elite, uključujući i one kojima više nitko ne 
postavlja pitanje je li njihov pristanak ujedno značio i pristanak 
puka u tim republikama na Ustav iz 1974. Međutim, nema dvojbe 
da puk ni u jednoj od jugoslavenskih republika (osim možda, s 
današnje pozicije gledano nelogično, na Kosovu) nije organizirao 
ni iskazao ikakav protest protiv Kardeljeva koncepta. Način na 
koji je puk percipirao Tita, posebno u Srbijiž, dobar je indikator 
temeljnog suglasja između njega i puka, čak i onda (i posebno 
onda) kad je Tito djelovao protiv republičkih lidera, “birokrata". 
Tito je imao sposobnost i sredstva da mobilizira narod protiv 
“birokracije", kako je nazivao republičke lidere koji su predugo 
vodili svoju samostalnu politiku. 

Napokon, u Srbiji je uklonjeno nekoliko generacija lidera koji 
su pokazivali izrazitu samostalnost u odnosu na Tita, a da u puku 
(s izuzetkom studentskih protesta u ljeto 1968) nije bilo nijednog 
ozbiljnijeg političkog štrajka, nijedne ozbiljnije pobune, čak ni 
“građanske neposlušnosti" u odnosu na Titovu vlast. Cak ni 
studentski nemiri iz 1968. nisu uspjeli smanjiti, nego su upravo 


* O odnosu srbijanskog puka prema Titu vidi dnevnik Dragoslava Markovića, 
30. oktobra 1969. i 14. maja 1972, (Marković, 1987: 148 i 358). Iz Marko- 
vićevih je zapisa i iz drugih izvora vidljivo da su srpski političari bili prema 
Titu daleko kritičniji nego što je bio puk. Isto se događalo u drugim republi- 
kama. Kad bi puk i kritizirao Tita, to bi bilo zbog birokratizma, i na teme- 
ljima zahtjeva za radikalnim egalitarizmom (vidi Markvvić, 30. marta 1973, 
1987: 429), a ne zbog zahtjeva za više demokracije ili više nacionalnih prava. 
Onima koji to nisu osobno doživjeli, dobar izvor za opis reakcije Srba na 
Titovu smrt je dnevnik Dobrice Ćosića (1992). Evo što Ćosić piše tri dana 
poslije smrti toga — kako ga on zove - “najvećeg neprijatelja mog naroda u 
poslednjem stoleću" (1992: 19): “Ja sam sa svojim antititovskim osećanjima 
ovde sam... Osetio sam jezu idući suprotnom stranom od naroda; osetio sam se 
sam, sasvim odvojen, prvi put sam osetio tu samoću, tu odvojenost od naroda. 
od ljudi moje zemlje" (1992: 22-3). Ili, 13. maja 1980: “Svi su antititovci zbunjeni 
odnosom naroda prema mrtvom Titu. Toliko žaljenje, naročito mladog sveta, 
zbunjuje". (1992: 39) 

25 Teorija o radikalnom egalitarizmu Josipa Županova objašnjava taj odnos. 

2 Za koncept građanske neposlušnosti (civil disobedience), vidi Rawls (1971) i 
golemu literaturu koja slijedi ili raspravlja Rawlsov koncept. 

povećali Titovu kontrolu nad saveznom administracijom, slabeći 
Titove oponente.?" A nakon demonstracija iz 1968. godine, prvi se 
incident dogodio tek na sprovodu Aleksandra Rankovića 1983 8, 
ali je to već bilo posttitovsko razdoblje i samo na neki način potvr- 
đuje zaključak: da je Tito doista bio podržan u Srbiji, ako ne od 
političara, a onda od naroda. U prethodnom smo poglavlju, naime, 
objasnili da je Rankovićev poraz bio zapravo (bar donekle) i Titov 
poraz; dolazeći na sprovod Rankoviću, mnogi su zapravo iskazali 
žal za trećom, Titovom Jugoslavijom. Slično se, naravno, odnosi 
ina Hrvatsku, i na druge republike. Čak ni smjenjivanje Savke 
Dabčević-Kučar i Mike Tripala, nedvojbeno popularnih političara, 
nije izazvalo nikakve ozbiljnije potrese u Hrvatskoj.2? Štoviše, 
moglo bi se reći da je njihova popularnost bila dobrim dijelom 
zasluga podrške koju im je Tito iskazivao tako javno da su srpski 
političari protestirali na tako otvoren način.“ 


2 Studentski nemiri u Beogradu imali su negativne posljedice na započeti proces 
liberalizacije, a rukovodiocima su poslali jasni signal da njihova vlast i stabil- 
nost zemlje ovisi isključivo o Titu. “Preko glava svih državnih i partijskih 
institucija, Tito je direktno komunicirao sa studentskom omladinom". (Pero- 
vić, 1991: 57) U tom su smislu, i beogradski nemiri 1968. i zagrebački 1971. samo 
pomogli Titu da konsolidira svoju vlast, do neke mjere oslabljenu pritiskom 
aparata i republičkih elita. Tripalo kaže da se “i inače neodlučno rukovodstvo" 
nakon tih demonstracija dodatno uplašilo, pa nije predložilo nikakve radikalnije 
reforme (1990: 89). Latinka Perović piše o Titovoj poziciji nakon smirivanja 
studentskih demonstracija 1968: “Tito je opet mogao reći da jedino on izražava 
autentične interese masa i, još jednom, optužio svoje saradnike za neposluš- 
nost. Takvu, što bi on rekao plebiscitarnu podršku, Tito nije dobio od oslobo- 
đenja zemlje. Nije bilo stvari koju on tada nije mogao da učini. Zaista, on je 
ekonomisao svojom moći. Bio je oprezniji od onih koji su ga pozivali da je 
upotrebi". (Perović, 1991: 59) 

2 O tome u Đukić (1992) i Stambolić (1995). 

2 Kao primjer ozbiljnijih političkih potresa mogu se uzeti oni koje je 9. marta 
1991, ili u zimu 1996/1997, organizirala srpska opozicija u Beogradu. Pa ipak, 
ni tako snažni izrazi nezadovoljstva režimom nisu uspjeli promijeniti karakter 
vlasti. Ništa slično tome nije viđeno nakon sjednice u Karađorđevu. Istina je 
da se ta dva perioda ne mogu potpuno uspoređivati, ali je također točno da u 
drugim socijalističkim zemljama (Mađarskoj 1956, Čehoslovačkoj 1968, Poljskoj 
1980, etc.) nikakav režim nije mogao obuzdati proteste, kad su ih građani 
pokrenuli. Ništa se slično nije dogodilo u Jugoslaviji. 

% O tim protestima kod Tita bit će više riječi u nastavku teksta, a dobri izvori su 
knjiga Latinke Perović (1992) i dnevnici Dragoslava Markovića (vidi zapise od 
6. marta 1971, 15. maja 1971, 26. juna 1971, 30. novembra 1971. 10. decembra 
1971, 15. novembra 1972, etc.). 

Da zaključimo ovaj dio poglavlja. Srpski političari nisu bili po- 
pustljivi prema Titu, nego su ga kritizirali, uspijevali primorati na 
stanovite poteze, i od njega dobiti neke garancije i ustupke. Oni 
su, međutim, i kad su popuštali i kad su tvrdo branili svoje pozicije 
iskreno vjerovali da štite srpske nacionalne interese, onako kako 
su ih razumjeli u kontekstu u kome su djelovali. Taj je kontekst, 
međutim, bio ideološki: komunistički, a ne nacionalistički. Ono što 
izgleda kao najbolja obrana nacionalnog interesa u jednom kon- 
tekstu, nije tako doživljeno u drugom. Srpski puk nije iskazivao 
protivljenje takvoj politici, nego je zapravo podržavao prije svega 
Tita. Stoga je opravdano reći da je srpska elita prihvatila Ustav 
dobrovoljno, iz vlastite percepcije interesa Srbije i uz razumnu su- 
glasnost puka u Srbiji. Ostaje da se odgovori zašto je to bilo tako. 


ZAŠTO JE SRBIJA PRIHVATILA SMJENJIVANJE 
RANKOVIĆA I KRITIZIRALA ĆOSIĆA? 


Da bi se odgovorilo na to pitanje, treba učiniti dva koraka. Prvo, 
pokazati kako je srpska politička elita dočekala i prihvatila smje- 
njivanje Aleksandra Rankovića (1966), najistaknutijeg Srbina u 
Titovom vojnom i političkom vodstvu i zašto je prihvatila Kardelja 
i njegov koncept. I drugo, zašto je odbacila kritiku “skretanja" s 
osnovnih pozicija treće Jugoslavije, koju su na 14. sjednici CK 
SK Srbije (maj 1968) iznijela dvojica članova tog komiteta — 
Dobrica Ćosić i Jovan Marjanović. 

Razloge za prihvaćanje smjenjivanja Rankovića objašnjavaju 
sami politički akteri iz tog vremena. Evo kako to 25 godina nakon 
što se dogodilo (kad više nije bilo nimalo popularno napadati 
Rankovića) objašnjava Petar Stambolić, koji je u doba Rankovi- 
ćeva smjenjivanja bio predsjednik Saveznog izvršnog vijeća: 


“Cela Rankovićeva linija je bila konzervativna. Mi smo ga u 
Srbiji osećali kao težak pritisak. Sećam se mog razgovora sa 
Milentijem Popovićem, 1963. Obojica smo zaključili da bi 
velika nesreća bila da Ranković zameni Tita. Sve se, u to 
vreme, mora povezivati s Rusima, kada smo strahovali da će 
nas ponovno uvući u lager... Jedno vreme sam mislio da ćemo 

ući u lager. Tada se dosta govori i o Titovom nasledniku. U tim 
okvirima je i slučaj Rankovića. Tito je držao spoljnu politiku 
i vojsku, a Ranković Partiju i policiju. To smo hteli da razbi- 
jemo" (Đukić, 1992: 212-4).?! 


Rankovićev je pad u Srbiji dočekan kao otvaranje nove moguć- 
nosti za modernu, demokratsku? Srbiju, koja će se osloboditi 
stalnog sumnjičenja da želi biti tutor drugima u Jugoslaviji. Nova 
i mlađa generacija srpskih vodećih političara prihvatila je početak 
ustavne debate, nadajući se da će se Srbija osloboditi federalnog 
tutorstva (Perović, 1991: 42). Oni su vjerovali da će decentralizi- 
rana Jugoslavija biti svima dokaz da Srbija nije i ne želi biti tutor 
drugima u zemlji. Srpski su komunisti, baš kao i drugi, dijelili 
ideološku -percepciju o predratnoj Jugoslaviji, u kojoj su Srbi 
bili nadzastupljeni, pa prema tome i s njom identificirani više od 
drugih jugoslavenskih naroda. Svjesni povijesnog opterećenja 
(prije svega u prvoj Jugoslaviji), ta je grupa političara smatrala 
da je svaka centralizacija protivna srpskom interesu, baš zato što 
drugi identificiraju centralizam sa srpskom dominacijom. Budući 
da Srbija u stvarnosti ne dominira nad Jugoslavijom, optužbe su 
nepravedne i netočne. Međutim, jedini način da ih se suzbije jest 
da se Jugoslavija decentralizira. Ustavne su promjene prihvat- 
ljive jer “učvršćuju i položaj Srbije kao jednake među ravnima, 
dakle, odbijaju i mogućnost svakog pritiska na nju, a u isto vreme 
presecaju mogućnost obnavljanja hegemonističkih tendencija na 
političkom, ekonomskom i kulturnom planu u njoj prema dru- 
gima" (Perović, 1991: 268). Srbija koju se ne bi sumnjičilo za hege- 
moniju imala bi snage postati centrom moderne, demokratizirane 
Jugoslavije, i budućim motor-pokretačem demokratskih reformi u 
posttitovskoj Jugoslaviji (ne treba zaboraviti da je Tito tada imao 
već 80 godina, i da se već neko vrijeme razmišljalo o njegovom 
odlasku kao skoroj činjenici). Srbija mora promijeniti svoj image 
- od zaostale i potencijalno opasne sile (kako su je mnogi per- 


" Slično govori i Ivan Stambolić u svojoj knjizi Put u bespuće (1995). 

** Pojam demokratski ovdje se koristi u značenju u kome je izrečen: dakle, kao 
samoupravna, a ne liberalna demokracija. Liberalizam je, kao što se vidjelo 
upravo u Srbiji 1972, bio proskribirana doktrina, skoro u jednakoj mjeri kao 
i nacionalizam. 

cipirali, posebno u doba Rankovića), ona mora postati središte 
demokratskog preobražaja zemlje, moderna i tehnološki razvijena 
republika. Srpski su političari, kaže Draža Marković, gradili 
“Srbiju drugog lika i kvaliteta!", onu koja će biti “bliža Srbiji od 
sutra, nego onoj od juče" (1. marta 1970, 1987: 180-1). Ta ideja 
izgradnje nove Srbije potpuno se uklapala u komunistički projekt 
promjene stvarnosti prema slici vizije. Nasuprot nepovoljnoj me- 
dunarodnoj percepciji o Hrvatima (čiji nacionalizam nije mogao 
uspjeti ni u zemlji, jer su bili izolirani i ni od koga podržani, ni u 
inozemstvu jer raspad Jugoslavije u to doba nije dolazio u obzir, 
i jer se hrvatski nacionalizam prečesto povezivao s terorizmom 
zbog brojnih terorističkih akcija koje su organizirali hrvatski ek- 
stremni emigranti), Srbiju se sada doista počelo percipirati kao 
potencijalno uporište neke nove Jugoslavije. To je bila dovoljna 
garancija da će u svakoj posttitovskoj Jugoslaviji, Srbija biti naj- 
važniji politički faktor, onaj koji se neće moći zaobići. Ako je danas 
demokratizacija zemlje nemoguća, piše Draža Marković 17. janu- 
ara 1971, “jer se u suštini neće prava demokratičnost u društvu", 
svejedno se trend demokratizacije ne može više zaustaviti. 


“Mislim da upravo Srbija ima najviše mogućnosti da takvom 
razvoju da i najveći podstrek, Na toj orijentaciji treba istra- 
jati. Tu je naša snaga. I Srbije i zajednice u celini" (1987: 253). 


To su bili glavni motivi srpskim političarima da prihvate i smje- 
njivanje Rankovića i Kardeljev koncept. Odbijajući bilo kakvu 
tvrdnju o Kardeljevu slovenskom nacionalizmu i antisrpskoj po- 
litici (toliko popularnu u Srbiji dvadeset godina kasnije), Petar 
Stambolić je u ljeto 1991. izjavio da je bio i ostao Kardeljev pri- 
stalica, rekavši: “njegove (su) greške i moje greške". On je tom 
prilikom otkrio još jedan važan motiv srpske podrške Kardelju: 


“Sve što je Kardelj unosio u politički sistem, izdvajalo nas je od 


Istoka i bilo je garancija da se nećemo vratiti nazad. U osnovi, 
on je bio reformist i Jugosloven.?33 


% Poslije svega što je već citirano o Kardeljevim gledanjima na Jugoslaviju kao 
privremenu zajednicu, izgleda nelogično da Stambolić vjeruje da je on bio 

Uzimajući u obzir da je temeljna ideja četvrte Jugoslavije bila 
privlačna i srpskom vodstvu, ne iznenađuje da su srpski političari 
iskazivali više simpatija prema Kardelju nego prema samom Titu, 
za koga se smatralo da u praksi čini prevelike ustupke drugim 
republikama“ i posebno pokrajinama. Kad se radilo o pokraji- 
nama, Stambolić kaže, Kardelj je podržavao glavne srpske pri- 
mjedbe sabrane u Plavoj knjizi% (Đukić, 1992: 240-1). 
Marković u svojim dnevnicima otkriva da je njegov odnos 
prema Kardelju evoluirao u pozitivnom smjeru tokom ustavne 
debate. Dok je na samom početku Marković držao da je Kardelj 
bio presklon popuštanjima i kompromisima (19. oktobra 1971; 
1987: 311i 21. januara 1971; 1987: 255), da je bio netolerantan, 
dogmatičan, “šematičan" (10. oktobra 1970; 1987: 217-8) i tvrdo- 
glav, kako je vrijeme odmicalo vidio je da on nije zatvoren ni a 
priori odbojan prema srpskim prijedlozima.#* Markovićeve su 
ocjene o Kardelju postale još pozitivnije kad je pitanje pokrajina 
došlo na dnevni red.*7 Kardeljeva podrška Srbiji ponekad je bila 


Jugoslaven, osim ako se ne uzme u obzir da obojica govore o četvrtoj Jugosla- 
viji, te da i Kardelj vjeruje da samostalnost jugoslavenskih republika - koliko 
god možda jednog dana postane poželjna - u trenutku pisanja Ustava nije bila 
ni moguća ni poželjna. On je vjerovao da jugoslavenski narodi imaju razloga 
sačuvati Jugoslaviju zbog svojih interesa, a ne zbog podrijetla ili doktrina. Za 
Cosića, to više nije bila Jugoslavija, pa i Kardelj nije bio Jugoslaven. Za 
Stambolića jest. 
Takva kritika se prije svega odnosi na popuštanje Hrvatskoj za vrijeme 
“maspoka" i Kosovu prilikom rasprave o Plavoj knjizi 1977-8. Za Hrvatsku 
vidi Markovićev dnevnik 6. marta 1971. (1987: 265), pa 15. maja 1971, 26. juna 
1971, 15. septembra 1971. i 19. septembra 1971), a za odnos prema Kosovu 
vidi intervju Petra Stambolića Slavoljubu Đukiću (Đukić, 1992: 212-4) i Ivana 
Stambolića Slobodanu Iniću (Stambolić, 1995). 
% Plava knjiga je uobičajeni naziv za dokument o odnosu Srbije i njenih pokra- 
jina, kojeg je srpsko vodstvo sastavilo krajem 1976. i predstavilo saveznom 
rukovodstvu početkom 1977. 
U razgovoru kojeg sam s njim imao u augustu 2001, Dragoslav Marković 
objasnio je da su kritike koje je u svom dnevniku upućivao Kardelju bile više 
reakcija na svakodnevne situacije nego neslaganje s njegovom politikom. 
“Kardelj je bio uvek veoma dobro pripremljen za sve sastanke, i često detaljan 
preko svake mere. To je nama ostalima ponekada smetalo, jer bi sastanci znali 
trajati veoma dugo i bili bi zamarajući. Moja kritika nije značila da se ne 
slažem sa njime, nego da me je, recimo, iznervirao takvim stilom". 
% Kardelj je potpuno podržavao srbijansku poziciju u odnosu na pokrajine, što će 
kasnije potvrditi svi relevantni srpski rukovodioci. Dokaze nalazimo kod 
Markovića u bilješkama od 13. novembra 1975, 24. januara 1976, 12. i 28. 

u potpunom neskladu s politikom ostalih republika, koje su ili 
ignorirale problem (smatrajući ga srpskim unutarnjim pita- 
njem) ili su otvoreno oponirale srpskim prijedlozima. Kardelj je 
ponekad lomio takve otpore, pa Dragoslav Marković (24. janu- 
ara 1976) piše da se “ponekad čovek pita — a šta da nije njega. 
Ne može sistem biti zasnovan na autoritetu i intervenciji jednog 
čoveka. Za sada je to tako. Mora se, međutim, živeti i posle 
njega i bez njega. Ne vidim kako."3% Pred kraj Kardeljeva života 
njihov će odnos postati toliko blizak da će Marković u svoj 
dnevnik zapisati: 


o 


e 


“Ja sam njega zavoleo. On je pravi čovek, kompletna ličnost. 
Pametan, širok, demokrata. Tolerantan u raspravi, širok u 
pogledima" (6. januara 1978: 1987: 426).%% 


februara 1977, te 29. maja 1977. i kod Ivana Stambolića, koji ovako prenosi 


glavni Kardeljev komentar na Plavu knjigu iz 1977: “Samo su republike izvor 
suvereniteta, one odlučuju koji će deo tog suvereniteta biti prenet na federaciju, 
a koji opet na uže društveno-političke zajednice kao što su pokrajine" (1995: 
70). Petar Stambolić smatra Kardelja principijelnijim od Tita, kad se radilo o 
pokrajinama (Đukić, 1992: 241). 

Ova formulacija potvrđuje naš zaključak da je četvrta Jugoslavija bila 
Kardeljeva, više nego Titova. Marković tretira Kardelja, a ne Tita kao ključnu 
osobu političkog sistema. Naravno, izjave koje su jugoslavenski političari 
davali u javnosti bile su potpuno suprotne - pune optimizma da se nakon Tita 
neće ništa promijeniti. | 

Zanimljivo je da Vidoje Žarković, tada istaknuti savezni političar iz Crne Gore 
tvrdi da je Kardelj, već u bolesničkom krevetu, izražavao jednako pozitivne 
ocjene o Markoviću. Smatrao je - kaže Stipe Šuvar prepričavajući taj razgovor 
— da je Marković od svih srpskih političara najodaniji ideji socijalizma, da je 
osobno najpošteniji i najotvoreniji, a što se tiče nacionalizma, da se ne razlikuje 
mnogo od drugih srpskih političara (intervju sa Šuvarom, 11. oktobra 1997: 
autor, nažalost, nije imao mogućnosti provjeriti ovu interpretaciju kod samog 
Zarkovića, ali mu je Marković potvrdio da je čuo za taj dijalog od njega samog). 
Pozicija koju je Marković zauzeo u odnosu na Miloševića i njegovu vlast 
potvrđuje ovo Kardeljevo predviđanje. Marković je bio najodlučniji oponent 
imenovanja Miloševića na poziciju predsjednika CK SK Srbije. Kad nije uspio 
zaustaviti to imenovanje, podnio je ostavku i otišao u mirovinu. Ivan Stam- 
bolić opisuje to Markovićevo oponiranje: “Odmah posle izbora novog pred- 
sednika, Draža mi je rekao da meni istorija nikada neće oprostiti taj izbor, 
kako mi srpski narod nikada neće oprostiti to što sam Miloševića progurao, da 
će Milošević sve uništiti... Iskreno govoreći, danas bih više voleo da je 
(Milošević) i Dražu opčinio. Bilo bi mi lakše. Ali, stari lisac se nije dao" 
(Stambolić, 1995: 149, 148). 

Napokon, nije li upravo Kardeljeva pozicija omogućavala Srbiji 
da u punoj mjeri pomiri svoja dva glavna nacionalna cilja: da 
živi u istoj državi sa Srbima iz drugih republika, te da ostvari 
u najvećoj mogućoj mjeri vlastitu samostalnost u okviru takve 
zajednice. Dok je prvi cilj ostvaren samim ujedinjenjem u Jugo- 
slaviju 1918, unutar same Jugoslavije Srbija nikad prije 1974. 
nije imala takvu samostalnost kakva joj je sad obećana. Kardelj 
je, naime, zagovarao poziciju prema kojoj su republike, pa i Sr- 
bija, države; one nisu nikakve privremene tvorevine, nego izraz 
državnosti i suverenosti svakog jugoslavenskog naroda; njima 
pri ripada suverenost, i na njima je koliko će od te svoje suverenosti 
“prenijeti? federaciji i i pokrajinama, a četvrta će Jugoslavija biti 
kreirana tako da neće biti dopušteno “miješanje u unutrašnje 
stvari" pojedinih republika.“ Kao što je “stvorio" državnost Slo- 
venije, Bosne i Hercegovine te Makedonije, i kao što je materi- 
jalizirao državnost Hrvatske, tako je novi koncept u normativ- 
nom smislu (a do neke mjere i u stvarnosti) obnovio državnost 
Crne Gore i Srbije. 

Da zaključimo: Marković i Stambolić nisu bili ni “meki? 
previše “pomirljivi" prema zahtjevima drugih, ili prema zahtje- 
vima samog Kardelja, nego su sa svoje pozicije smatrali da su 
predložene reforme u interesu Srbije. Takvim rješenjem nisu 
bile zadovoljne tri grupe njihovih kritičara: etnički naciona- 
listi, čije je jedino pitanje na sve ovo bilo — hoce li se granice 
država poklapati s etničkim granicama; demokratski Jugosla- 


** Ovdje se postavlja pitanje - što je sa Srbima izvan Srbije u okviru tog kon- 
cepta. Politika “nemiješanja u unutrašnje stvari republika" je očigledno mogla 
biti protivna proširivanju veza Srbije i Srba izvan Srbije. Srbija je, međutim, 
potpuno prihvatila princip da hrvatski Srbi moraju svoje probleme riješiti u 
Zagrebu (o tome je najbolje svjedočanstvo često spominjani razgovor pred- 
stavnika nekoliko općina iz Hrvatske i Marka Nikezića, u kome je Nikezić 
svoje goste uputio na razgovor Savki Dabčević-Kučar). Malo je teže bilo pri- 
hvatiti isti princip za Bosnu i Hercegovinu, iako je i tamo prihvaćen. Draža 
Marković se i tu pokazuje više “nacionalnim" od drugih srpskih lidera. On 26. 
oktobra 1974, nakon razgovora s nezadovoljnim bosanskim Srbinom piše: “Sve 
sam više ubeđen da je tu nešto defektno, slabo. I u ime kojih principa se treba 
zalagati za takve odnose. Zašto bi meni, na primer, bilo svejedno kakav je 
položaj Srba u Hrvatskoj, Albanaca u Makedoniji, kada mi - kao komunisti i 
građaninu - nije svejedno kakav je položaj Turaka na Kipru i Iraca u Velikoj 
Britaniji" (Marković, 1988: 58). 

veni“', koji ideju nacionalnih država nisu vrednovali više od ideje 
demokratske jugoslavenske zajednice s punim pravima naroda 
i narodnosti; te pro-sovjetske grupacije među komunistima (po- 
sebno u vojsci, ali i drugdje) koji su u njemu vidjeli daljnji “revi- 
zionizam" u odnosu na “pravu? i jedinu validnu interpretaciju 
marksizma. Srpski političari krajem šezdesetih i početkom 
sedamdestih nisu, međutim, pripadali ni jednoj od te tri grupe, 
iako su se neki kasnije (a posebno oni koji su izgubili unutar- 
partijske bitke) priključili nekoj od njih. Ćosić je tako postao 
etnički nacionalist, dok se većina “liberala? pridružila demokrat- 
skim Jugoslavenima ostajući na lijevim - socijaldemokratskim 
— pozicijama. Prosovjetska je grupacija, međutim, ostala stalna 
unutarpartijska opasnost za sve buduće reformatore sistema. 
Međutim, u razdoblju koje analiziramo, i etnički nacionalisti i 
demokratski Jugoslaveni i otvorene prosovjetske grupacije bile 
su u opoziciji režimu“, relativno neutjecajne i marginalne u jav- 


“I Međutim, treba reći i da su neki demokratski Jugoslaveni koji su bili politički 
aktivni u inozemstvu, također predlagali reorganizaciju Jugoslavije na način 
prilično sličan onome kojeg je na kraju prihvatio Ustav iz 1974, barem kad se 
radi o rješenju nacionalnog pitanja. Primjerice, Demokratska alternativa, orga- 
nizacija koju je vodio Vane Ivanović predložila je stvaranje saveza država članica 
i relativno labavu saveznu strukturu u svom Nacrtu demokratske alternative 
još 1967. (vidi Ivanović, 1996: 84-93). Kompetencije Saveza bile bi slične onima 
koje su kasnije formulirane u Ustavu iz 1974, s dvije značajne razlike: punom 
i stvarnom mogućnošću odcjepljenja pojedinih naroda, te demokratskim izbo- 
rima kao temeljem legitimnosti vlasti. To je bio rezultat saznanja do kojeg su 
“političari u emigraciji" došli teška srca - da su, kako je rekao Ivanović, “Jugo- 
sloveni danas mala manjina u našoj zemlji" (1970/1996: 95). U tom svjetlu 
treba cum grano salis gledati na tvrdnje da je konfederalizacija Jugoslavije bila 
uglavnom (ili sasvim) Kardeljeva izmišljotina, rezultat njegova “slovenskog 
nacionalizma" (Koča Popović u Nenadović, 1988). Ona je bila i izraz interesa 
ostalih jugoslavenskih naroda u situaciji u kojoj su se našli, onako kako su ih 
interpretirale ne samo političke elite, nego i neki drugi politički akteri. Za 
srpsku poziciju o tome, vidi diskusiju Dragoslava Markovića i Petra Stam- 
bolića na 14. sjednici CK SK Srbije u maju 1968. Dok Marković kaže da “i 50 
godina posle Oktobarske revolucije nacionalni problem nije nikakvim jedin- 
stvom mogao biti skinut sa dnevnog reda" (1968: 158), Stambolić dodaje: “Kod 
nas postoje nacije i narodnosti i svakome onom koji je pokušao da to prene- 
bregne na neki način se to osvetilo" (1968: 305). 

Čak i sami jugoslavenski političari priznavali su da se “bez obzira na sve dekla- 
racije, u suštini neće prava demokratičnost u društvu. Nosioci toga otpora su, 
pre svega, ljudi koji trideset godina sede na kormilu države i društva i koji su 
se identifikovali s njim, srasli s određenim odnosima, sebe stavili u centar svih 

nom mnijenju. Povrh toga, one su bile toliko međusobno različite 
po svojim idejama da nikakvo stvaranje eventualne ujedinjene 
fronte, opozicije režimu, nije dolazilo u obzir. Čak su i unutar poje- 
dinih od tih grupa (a posebno kod etničkih nacionalista) razlike 
bile toliko velike da — kao što svjedoči više neuspjelih pokušaja 
Dobrice Cosića da uspostavi suradnju s hrvatskim nacionalisti- 
ma oko Franje Tuđmana — ni najjednostavnije zajedničke akcije 
nisu mogle biti organizirane. Tijekom cijelog svog trajanja, če- 
tvrta je Jugoslavija u političkom smislu ostala Jugoslavija elite. 
Ali, budući da je bilo kakva izvansistemska akcija bila nemoguća 
zbog razloga koji su upravo objašnjeni, sve tri opozicijske grupe 
tražile su saveznike unutar same elite. I doista, to je savezništvo 
između pojedinih dijelova političke elite i pojedinih frakcija opo- 
zicije s jedne strane amortiziralo sukob između dva nehomogena 
bloka, ali je s druge u samu elitu postupno “uvozilo" elemente 
“tuđih" koncepata. Također, to je razlog zbog kojeg je sukob unu- 
tar elite postupno dobivao važnost koja je premašivala samo elitu, 
i ticala se cijelog društva. Bivajući Jugoslavijom, elita je također 
preuzela odgovornost za cjelinu društva: sukobi u njoj stvarali 
su sukobe i između drugih segmenata izvan nje. To je razlog zbog 
kojeg se svaka studija raspada Jugoslavije mora koncentrirati 
na analizu ponašanja elite. 

U posljednjem dijelu ovog poglavlja to i činimo, nastojeći 
rekonstruirati (koliko je god to uopće moguće) onu unutarnju logi- 
ku koja je srpske komuniste vodila da Kardeljev koncept obrane 
pred zagovornicima treće Jugoslavije, Ćosićem i Marjanovićem. 
Polemika koja se razvila unutar samog srpskog političkog vrha 
zanimljiva je iz današnje perspektive posebno stoga što se vodila 
među pripadnicima iste nacije, pa pokazuje da se politički kon- 
flikti u Jugoslaviji nisu strukturirali u prvom redu po nacionalnim 
linijama. Rekonstruirajući glavne argumente većine u srpskom 
Centralnom komitetu, u polemici s Ćosićem i Marjanovićem, mi 
zapravo nastojimo pokazati kako je bilo moguće nešto što danas 
mnogi analitičari jednostavno “zaboravljaju": da je srpskoj poli- 


zbivanja i svih kretanja. To se odnosi i na plejadu novih kojima prava demo- 
kratska rasprava ne odgovara ili kojima razvoj sopstvenog društva to ne 
omogućava" (Marković, 17. januara 1971; 1987: 253). 

tičkoj eliti cijelo to vrijeme bio bliži Slovenac Kardelj, nego Srbin 
Ćosić; da joj je - štoviše — bio bliži Kardelj, zagovornik suverenosti 
republika i labave strukture među njima, od Ćosića, zagovornika 
socijalističkog jugoslavenstva i ideje o srpskoj etničkoj ugroženosti 
posvuda u Jugoslaviji.“ Kako je i zašto bilo moguće da se to 
dogodi? Odgovor kojeg je ponudio sam Dobrica Ćosić (i koji je u 
Srbiji dominirao poput nekog “aksioma" u devedesetim godinama 
dvadesetog stoljeća) bio je jednostavan, i u ovom tekstu već ospo- 
ren: da su srpski rukovodioci u tom razdoblju bili nepromišljeni 
i/ili nezainteresirani za “srpske nacionalne interese", štoviše - da 
su bili “Titove pokorne sluge"“, koje nisu vodile računa o nacio- 
nalnom interesu, nego o vlastitim pozicijama. Međutim, čak i 
kad bi to bilo točno, ostalo bi pitanje - kako to da narod koji je u 
prošlosti tako često i tako burno iskazivao nezadovoljstvo svojim 
brojnim političkim elitama, sada nije pokazao mnogo znakova 
nezadovoljstva ni Kardeljom, ni Titom, ni srpskim političarima, 
u više od dvadeset godina nakon što su čvrsto uzeli vlast u ruke 
(1968-1988). Kako to da je došlo do takvog suglasja između 
srpskog naroda i njegova (kako piše Ćosić) “najvećeg neprijatelja 
u poslednjem stoleću?#, da je i sam Ćosić bio iznenađen gledajući 
Titov sprovod u maju 1980. u Beogradu? 


43 Ovdje se već čuje prigovor da je upravo to dokaz “izdajstva" srpskih političara. 
Međutim, u okviru diskursa kojeg su oni imali (ali i u okviru mnogih drugih, 
ne-nacionalističkih diskursa) nacionalnost nije bila primaran, pa čak ni važan 
kriterij za sklapanje političkih savezništava. Posebno ne za one koji su - osim 
komunistima — sebe smatrali i Jugoslavenima. 

“4 Ćosić (1982/1992: 58). U razgovoru s autorom ovog teksta, Antonije Isaković, 
u aprilu 1996, rekao je za srpsko rukovodstvo iz 1986. da su bili “oportunisti 
najgore vrste" i “izdajnici svoje zemlje", pa su s takvom politikom “morali 
propasti i brzo su propali". Taj stav predstavlja dominantno mišljenje o srpskim 
političarima u opozicijskim intelektualnim krugovima tog vremena. 

45 Čosić ovako opisuje Tita u svom dnevniku 4. maja 1980. Njegova je knjiga 
Promene (izvadci iz dnevnika između 1980. i 1991) - koliko je ovom autoru 
poznato - dosad najkritičkija knjiga o Titu, koja je ikad objavljena na cijelom 
području bivše Jugoslavije. Skoro paranoidna opsjednutost Titom, može nam, 
međutim, pomoći da razumijemo zašto je Ćosić podržao Miloševića, o kome 
1991. piše da je “najuspešniji rušilac Titovog državnog poretka, taj najzaslužniji 
čovek za izlazak Srbije iz poluvekovne potčinjenosti antisrpskoj koaliciji, taj 
komunist koji je uspostavio srpsku državu koju su srpski komunisti poništili, 
političar koji je probudio istorijsku svest miliona Srba i uspostavio Srbiju kao 
politički subjekt..." (1991/1992: 168). 

Ako se ideološki kontekst uzme ozbiljno u obzir (a jugoslaven- 
ski komunisti su ga uzimali ozbiljno), onda se odgovor kojeg na 
svoje vlastito pitanje nudi Dobrica Ćosić čini potpuno neadek- 
vatnim. Ćosićev je zaključak da “uzroci (tome) nisu prevashodno 
politički i objektivni, nego su u antropološkom jezgru našeg 
nacionalnog bića"! “Postoji u našem etosu", kaže on u svojoj Bud- 
vanskoj besedi (9. juna 1989), “i neka egzistencijalna nemoć za 
racionalnost prema sebi i svetu, neka vlastita samodestrukcija, 
jedan imanentni tragizam u istorijskom bivstvovanju". Zbog tog 
“tragizma", Srbi jednostavno nemaju “moć da prepoznaju nepri- 
jatelja, a priznajemo za neprijatelje jedino one koji nam stave nož 
pod grlo i kad nam ga stave" (1989/1992: 246). Takvo objašnjenje 
ne samo da Srbima pripisuje osobine koje ne postoje kod drugih 
naroda, nego njime autor samog sebe izdvaja iz svog naroda, tvr- 
deći da je jedino on (i Jovan Marjanović) prepoznao opasnost prije 
nego je bilo prekasno. Naš je odgovor na Ćosićevo pitanje mnogo 
jednostavniji. Srpski su komunisti, prihvaćajući ustavni kom- 
promis 1974. vjerovali da djeluju u skladu sa srpskim nacional- 
nim interesima. Te nacionalne interese definirali su polazeći od 
marksističkog koncepta, kojeg je u jugoslavenskim prilikama 
formulirao Edvard Kardelj. Oni su, također, vjerovali da je raz- 
bijanje saveznog monopola (uključujući i smanjivanje Titove moći 
te dokidanje funkcija koje je držao) u srpskom interesu. Srbija je 
postala socijalistička država, a Srbi su ostali ujedinjeni s ostalim 
Srbima u jednoj državi: Jugoslaviji. Njihova odluka, koja za Cosića 
(i mnoge njihove kasnije kritičare) nije imala smisla, izgledala je 
njima samima kao savršeno racionalna. U kontekstu u kome se 
dogodila, ona nije bila ni “nesvjesna? ni “servilna", nego logična 
posljedica njihova razumijevanja srpskih interesa. Svaka poli- 
tička analiza koja želi objasniti zašto je Srbija prihvatila Ustav 
mora polaziti od političkih aktera samih, ne od naših sadašnjih 
(post-factum) interpretacija o tome što bi bilo bolje ili lošije, s 
pozicije poznatog ishoda. Tu unutarnju logiku koja je vodila većinu 
članova srpskog vodstva da prihvate Kardeljev koncept objasnit 
ćemo u nastavku ovog poglavlja, kroz analizu sukoba između 
dviju struja: jedne koja je zagovarala četvrtu Jugoslaviju i druge, 
koja je ostala vjerna trećoj. Taj se sukob dogodio na 14. sjednici 
Centralnog komiteta SK Srbije, 29. i 30. maja 1968. Na toj 

sjednici je vođena rasprava o zadacima Saveza komunista Srbije 
u ostvarivanju politike nacionalne ravnopravnosti u SR Srbiji, 
koju je dominantno obilježila polemika između dvojice zagovor- 
nika koncepta treće Jugoslavije (Dobrice Ćosića i Jovana Marja- 
novića) te većine u Centralnom komitetu, koji su objašnjavali 
zašto u danim okolnostima preferiraju Kardeljev koncept četvrte 
Jugoslavije. Ta rasprava, nakon koje je Centralni komitet odbacio 
Cosićeve i Marjanovićeve stavove, neće nikad sići s dnevnog reda 
u srpskim političkim krugovima, sve do pada Slobodana Milo- 
ševića, u oktobru 2000. 


DVIJE VIZIJE JUGOSLAVIJE: 
ĆOSIĆ PROTIV STAMBOLIĆA 1968. 


Rasprava na 14. sjednici imala je sva obilježja komunističkih 
debata o ključnim političkim pitanjima: ona je istodobno bila i 
teorijski seminar i politički sastanak. Politička borba vodila se 
između dviju interpretacija realnosti i dviju sukobljenih vizija 
budućnosti. Formuliranje jedne (partijske) linije bilo je važno, 
jer - da podsjetimo - u partiji nije moguće razviti dvije istodobne 
(i sukobljene) vizije, budući da je princip pluraliteta vizija nepri- 
hvatljiv u ideokratskim poredcima. Budući da vizija traži akciju 
(i ima smisla jedino ako vodi akciju), dvije bi vizije nužno vodile u 
rascjep unutar avangarde. I dalje: budući da socijalistički projekt 
ovisi o sposobnosti avangarde (SKJ) da ga osmisli i vodi, rascjep 
unutar SKJ na dvije vizije (i dvije akcije) vodio bi blokadi tog 
procesa. Zato je kompromis između dviju vizija bio nemoguć. Pro- 
mjene koje su nastupile padom Rankovića bile su revolucionarne, 
a revolucija ne poznaje kompromis prema ostacima starog. 
Polemiku je izazvao dokument što ga je srpsko rukovodstvo 
sastavilo za tu sjednicu, i koji je jasno sugerirao da se radi o “novoj 
fazi" u politici prema nacionalnom pitanju, u kojoj će se i pitanje 
ravnopravnosti naroda i narodnosti moći postaviti na novi način. 
U ranijoj su fazi birokratske“ snage “u praksi narušavale načela 


45 Socijalizam je bio veliki protivnik birokracije, jer je birokracija instrument 
države, a država (kao i etatizam) moraju adumrijeti. Za vezu birokracije i libe- 

nacionalne politike u SKJ", a posebno su “unosile podozrenje 
prema narodnostima i otežavale sprovođenje politike nacionalne 
ravnopravnosti". To se naročito vidjelo u odnosu na albansku 
narodnost na Kosovu i Metohiji, što je sada srpsko rukovodstvo 
osudilo “kao drastičan vid antisocijalističke šovinističke prakse". 
(1968*7: 18) 

U skladu s tim, Centralnom je komitetu SK Srbije predloženo 
da prihvati mjere kojima će se smanjiti razlike u razvijenosti 
između Kosova i ostatka Srbije, te da podrži brzo školovanje ljudi 
na nerazvijenim područjima, a posebno Albanaca, kako bi oni 
preuzeli odgovornost za vlastiti razvoj (1968: 25). U novoj fazi, 
pisalo je, treba snažnije istaknuti da su narodnosti ravnopravne 
s narodima, a komunisti moraju prije svega “u svojim redovima 
da iskorene svaku pojavu nacionalističkih i šovinističkih eleme- 
nata". Pritom je jasno da nacionalizam kod svakog naroda i na- 
rodnosti “ima pre svega sopstveni izvor" (1968: 44), kojeg upravo 
komunisti u tom narodu trebaju iskorijeniti. 

Takav je kritički odnos prema trećoj Jugoslaviji doista potvr- 
đivao da se radi o novoj politici. Dobrica Ćosić, međutim, nije 
prihvatio takve ocjene, tvrdeći da su “od stvaranja Republike 
Srbije do današnjih dana rukovodeći politički forumi Republike 
Srbije, prema nacionalnim manjinama i etničkim grupama na 
svom području, u celini i istorijski gledano, vodili demokratsku i 
internacionalističku politiku" (1968: 105). Nasuprot tome, rekao je 
Ćosić, ljudi su zabrinuti onim što se događa u posljednje vrijeme. 
“Jedinstvo radničke klase i jugoslovenskih naroda u temeljima 
(se) podriva snažnom socijalnom i nacionalnom diferencijacijom, 
rastućom ekonomskom neravnopravnošću i nejednakošću", što 
je sve izraz “birokratskog nacionalizma koji potiskuje marksis- 


ralne demokracije vidi djela Maxa Webera - naročito dijelove o birokratskoj 
legitimaciji poretka. Ideja antibirokratske revolucije, koju je kasnije promo- 
virao Slobodan Milošević, bila je savršeno u skladu s njegovim nastojanjem 
da obnovi treću Jugoslaviju. Za antibirokratsku retoriku u staljinizmu vidi 
Fitzpatrick (1999). 

47 Citati pod oznakom (1968:) u ovom poglavlju preneseni su iz autoriziranog 
zapisnika sa 14. sjednice CK SKS, kojeg je objavio Komunist, Beograd. 

* Takav pristup ponovno naglašava opravdanost naše klasifikacije povijesti 
konstitutivnih koncepata, koja dijeli Jugoslaviju od prije 1966. od one nakon 
nje. O tome je više rečeno u prva dva poglavlja ove knjige. 

tički internacionalizam i univerzalnost" te “ideologije koja soci- 
jalističku samoupravu poistovećuje sa nacionalnim i državnim 
suverenitetom" (1968: 102). Taj trend je toliko zabrinuo ljude, da 
su oni potražili izlaz u alternativnim političkim opcijama, prije 
svega u nacionalizmu. Nacionalizam je stoga proizveden i treba 
mu se suprotstaviti. 

Cosiću se pridružio povjesničar Jovan Marjanović, kritizirajući 
napuštanje ideje socijalističkog jugoslavenstva i jugoslavenstva 
općenito i protiveći se brojnim inovacijama u etničkoj strukturi 
Jugoslavije (priznavanje posebnosti muslimanske nacije, poseb- 
nosti crnogorskog kulturalnog identiteta, itd.). I Ćosić i Mar- 
janović upozorili su da se izbjegava ozbiljan razgovor o stanju 
srpske nacije, koja je suočena sa “zabrinjavajućim antisrpskim 
raspoloženjem koje se široko, u najrazličitijim oblicima, ispoljava 
u izvesnim sredinama, naročito u Hrvatskoj i Sloveniji", gdje 
se tvrdi i vjeruje da Srbi “samo žele da potčinjavaju, vladaju, 
žandarmuju" (Ćosić, 168: 103). Obojica su se usprotivili praksi 
izbjegavanja kritike drugih republika, a posebno pokrajinskih 
vodstava. Ćosić je upozorio na “vojvođansko birokratsko autono- 
maštvo i mađarski segregacionizam", a Marjanović je pitao - zašto 
su slovenski komunisti svoju organizaciju u statutu definirali 
kao “nacionalnu organizaciju" (1968: 91). Marjanović je otišao i 
korak dalje, ocjenjujući da je priznavanje posebne muslimanske 
nacije besmisleno, i da će dovesti do novih nacionalnih konflikata 
u Jugoslaviji. Isto je tako i s idejom o postojanju posebne “crno- 
gorske nacionalne kulture", koje se odriču i sami Crnogorci. U te 
dvije odluke, Marjanović je vidio tipične primjere “birokratskog 
nacionalizma", koji se suprotstavlja “slobodnom razvoju jugoslo- 
vensko-socijalističke svesti i osećanja pripadnosti jugoslovenskoj 
socijalističkoj zajednici" (1968: 98). Te su birokratske snage, rekao 
je on, “nasilno sprečavale razvijanje procesa punog zbližavanja i 
ujedinjavanja naroda ili njihovih delova", pa je Jugoslavija došla 
u “apsurdnu i komičnu situaciju, da uporedo sa proklamovanom 
slobodom samoopredelenja, čovek nije mogao da se opredeli kao 
Jugosloven, te su mnogi iskreni i časni borci za socijalizam poni- 
žavajuće tretirani kao ljudi bez narodnosti, još malo kao nekakva 
raseljena lica". Sve se to nije dogodilo zato što ljudi u Jugosla- 
viji ne bi htjeli biti Jugoslaveni, nego zato što je politička elita 

“obraćala mnogo više pažnje onim elementima prema kojima se 
razlikujemo i odvajamo u nacionalnom pogledu, nego onima koji 
nas zbližavaju i spajaju" (1968: 97). 

Međutim, kosovsko je pitanje bilo ona konačna točka koja je 
najviše razdvajala Marjanovića, a posebno Ćosića od većine čla- 
nova srpskog rukovodstva. Pozivajući svoje kolege u partijskom 
rukovodstvu da “kosovskoj istini zagledaju u srce i da je svesno 
i javno misle" (1968: 113), Ćosić je rekao da se odnosi između 
Albanaca i Srba zaoštravaju, te da se Srbi i Crnogorci potiskuju 
s vodećih mjesta i iseljavaju iz pokrajine. Dok srpski komunisti 
s razlogom vide opasnost od srpskog nacionalizma, Pokrajinski 
komitet kosovskih komunista “nije pridao odgovarajući značaj 
borbi protiv albanskog šovinizma i iredentizma, ili ju je često 
svodio na političku frazeologiju verbalne simetrije prema srpskom 
šovinizmu" (1968: 107). Na Kosovu se nacionalno favorizira na 
račun klasnog stajališta, na račun općih vrijednosti, rada i mora- 
la. “Uočljiva je težnja da se samoupravna prava nacionalnosti 
realizuju kao prava na uspostavljanje državnosti i kosovskog 
suvereniteta", rekao je Čosić. 

Međutim, na Kosovu je moguć ili jugoslavenski ili albanski 
oblik državnosti. “Kombinacija oba, bar u današnjim prilikama, 
nije moguća sa pozitivnim ishodima" (1968: 108). 


“Ako u Jugoslaviji potraju i pobede tradicionalne, odnosno 
nacionalističko-etatističke politike i partikularističke orijen- 
tacije, ako demokratske snage socijalizma ne odnesu konačnu 
pobedu nad birokratskim i malograđanskim silama i stihijama, 
mogao bi se i u srpskom narodu razgoreti stari istorijski cilj i 
nacionalni ideal - ujedinjenje srpskog naroda u jedinstvenu 
državu" (1968: 111). 


Srpski nacionalizam, upozoravao je Cosić, iako bi bio reaktivan, 
imao bi nesagledive negativne posljedice.* 


*% Ovaj Ćosićev stav, kao i cijela intonacija njegova govora, pokazuje da u tom 
trenutku (1968) on nije bio srpski nacionalist, nego zagovornik treće Jugosla- 
vije. (Tim je njegova kritika vladajuće politike bila opasnija za samu političku 
elitu, jer ga nije bilo lako proglasiti srpskim nacionalistom; a posebno stoga što 
se tu zapravo radilo o alternativnom tipu socijalizma; upravo onom, dakle, 
na što je Kardelj upozoravao kao glavnu opasnost.) Nije bio ni integralistički 

Ćosić je vidio rješenje u ideji koju jugoslavenski komunisti 
nikad nisu do kraja zaboravili“: balkanskoj federaciji socijalis- 
tičkih zemalja. Nacionalni se konflikti mogu spriječiti jedino istin- 
ski internacionalističkom politikom, koja bi vodila “stvaranju 
internacionalističke zajednice naroda... udruženih na osnovu 
zajedničkih klasnih, ekonomskih, socijalnih ciljeva i interesa, bez 
obzira na nacionalnu pripadnost i granice..." 


“To je put stvaranja društvenih odnosa u kojima je svagda 
klasni, opštedruštveni i individualni interes... primarniji od 
nacionalno-državnog pripadništva. To je put postepenog stva- 
ranja društvenih mogućnosti za nastajanje socijalističke fede- 
racije balkanskih naroda, kao organskog dela i oblika svetskog 
integracijskog procesa. Taj put se ne završava na savezu nacija 
i država, nego teži savezu slobodnih ljudi i radnih asocijacija, 
teži epohi slobode, kulture, humanizovanog društva, društva 
koje ne čini nikakva 'nadnacija? nego slobodni ljudi.?5! 


Jugoslaven, u smislu doktrine o “narodnom jedinstvu" koja je stvorila prvu 
Jugoslaviju (1918-1929/1939). Ocjenu da Cosić nije srpski nacionalist, nego da 
se upravo podigao protiv njega, dao je recimo početkom 1980-ih zagrebački 
praksisovski profesor Predrag Vranicki, recenzent Cosićeve kontroverzne knjige 


glavnog pokrovitelja ideje o Velikoj Srbiji paradigmatska je za velik broj 
intelektualaca i dobar dio puka u Srbiji, i zato zaslužuje posebnu raspravu na 
drugom mjestu. Detaljno objašnjenje tog procesa može se naći u knjizi Jasne 
Dragović Soso: Saviours of a Nation? 

5% Kao što smo već pokazali, čak i Kardelj još 1970. govori o Jugoslaviji kao jezgri 
moguće buduće kooperacije u “ovoj regiji". Tito je nesumnjivo bio središnja 
figura balkanske politike u cijelom poratnom razdoblju. U svojim memoarima 
(1999), svojedobni savezni sekretar za vanjske poslove, Raif Dizdarević (1986- 
1988) opisuje jugoslavenske inicijative na Balkanu u to doba. Ideja balkanske 
suradnje je, međutim, starija od Tita (vidi ideje srpskih socijalista Svetozara 
Markovića i Dimitrija Tucovića), a i nadživjela ga je (vidi, recimo, prijedlog 
Branka Horvata za stvaranje balkanskog saveza kao jedinog rješenja za sva 
nacionalna pitanja u regiji, iz aprila 1998, i mnoge druge prijedloge koji su 
nastali povodom novog zaoštravanja krize na Kosovu 1998). Balkanski savez, 
međutim,nije značio i promjenu granica: jugoslavenski su komunisti (unatoč 
povremenom protivljenju slovenskih i makedonskih komunista) od kraja 
sedamdesetih eksplicitno potvrđivali da ne žele takvu promjenu. 

1 Koliko je Ćosić bio uvjeren u mogućnost stvaranja takve asocijacije, vidi se iz 
završnih rečenica njegova govora: “Ako je taj put neostvarljiv i fikcija, onda je 

Od svih aspekata tog pitanja, kaže Čosić, albanski i makedonski 
najsloženiji su, jer su ta dva naroda razdijeljeni državnim grani- 
cama balkanskih zemalja. Zbog toga, pod određenim okolno- 
stima, ideja o ujedinjenju u jednu državu može među Albancima 
dobiti karakter “istorijske avangarde, može imati i izvesnu soci- 
jalističku platformu i revolucionarne parole" (1968: 113). Ta se 
ideja neće širiti samo pod uvjetom da “ekonomski napredak, de- 
mokratija i društveni odnosi u Jugoslaviji bivaju uvek i u svemu 
nadmoćniji nad albanskom stvarnošću" (1968: 113). “Sa načelnog 
stanovišta, mi nemamo prava da težnju za nacionalnim jedin- 
stvom u šiptarskom narodu nipodaštavamo, da je krijemo od sebe 
samih..." nego je treba “videti u korelaciji sa prošlošću i buduć- 
nošću srpsko-šiptarskih odnosa i u duhu socijalističkog internaci- 
onalizma". Na kraju svog izlaganja, Ćosić je pozvao da se otvoreno 
govori o kosovskom pitanju: 


“Srpski narod ima svest, snagu i volju da demokratski razume 
nacionalna osećanja Šiptara Kosova i Metohije, i da podrži 
sve njihove težnje ako su demokratske po sadržaju i obliku, 
ako ne ugrožavaju mir na Balkanu i nezavisnost jugosloven- 
ske zajednice, jednom rečju ako svoj nacionalni suverenitet ne 
ostvaruju u nacionalističkim oblicima i ugrožavanjem opstan- 
ka, slobode i integriteta samog srpskog naroda na Kosovu i 
Metohiji..." (1968: 113-4)2. 


Ali, istodobno, ne treba zanemariti da tristo tisuća Srba i Crno- 
goraca, “sigurno ne mogu i neće da pristanu da idu u nerazvi- 
jeniji društveno-politički i civilizacijski oblik od zajednice kojoj po 


i socijalizam samo fikcija i neostvarljiv ideal. Ako se težnje ka ostvarivanju tog 
cilja odlažu za neka bolja i pogodnija vremena, onda je i revoluciju trebalo 
izvoditi u pogodnijim i boljim vremenima. Ja ne mislim da je ova društvena 
orijentacija neostvarljiva i da je treba odložiti. Naprotiv." (1968: 115). 

52 Ovaj se Ćosićev zaključak danas može čitati i kao prva najava njegove kasnije 
politike koja je zagovarala podjelu Kosova na albanski i srpski dio, i 
dopuštanje ujedinjenja albanskog dijela Kosova s Albanijom. Cosić je također 
(bio) zagovornik ujedinjenja (etničkih) Srba u savez srpskih država (Srbije, 
Crne Gore, Republike Srpske i - do augusta 1995. - Republike Srpske Kra- 
jine). Za to je uvjerljiv izvor bilješka od 11. septembra 1990. u dnevniku 
Borisava Jovića (1995: 191-4). 

svemu pripadaju" (1968: 114). Stoga je svako napuštanje stvarno 
internacionalističke politike, koja bi vodila socijalističkoj fede- 
raciji balkanskih naroda, kao organskom dijelu svjetskog inte- 
gracijskog procesa, velika i fatalna pogreška. 

Marjanovićev i Ćosićev govor bili su otvoreni napad na osnovne 
ideje “nove faze" jugoslavenskog socijalizma, protiv kojih su 
ponudile relativno cjelovitu alternativu. Ta je alternativna kon- 
cepcija, međutim, bila sastavljena od heterogenih elemenata. S 
jedne strane, obojica su bili zagovornici “socijalističkog jugosla- 
venstva", temeljne ideološke koncepcije treće Jugoslavije. Što- 
više, oni su u svom internacionalizmu išli čak i dalje u prošlost i 
šire u teritoriju: prema ideji balkanskog jedinstva i globalnog 
saveza socijalističkih zemalja. Na drugoj strani, suprotstavljajući 
se konfederaliziranju Jugoslavije, Ćosić i Marjanović prihvatili 
su neke elemente koji imaju izvor u diskursu srpskog naciona- 
lizma, za koga je priznanje bosanskih Muslimana, Makedonaca 
i Crnogoraca, a posebno Albanaca kao samostalnih političkih 
faktora, bilo apsolutno neprihvatljivo. Te su dvije rasprave, stoga, 
ujedinjavale neke elemente iz različitih diskursa: retorike prve 
i treće Jugoslavije, te retorike srpskog nacionalizma. Dok je 
zbog svog socijalističkog internacionalizma, Cosićeva i (posebno 
Marjanovićeva) pozicija bila tipičan primjer retorike iz 1945- 
1966, u nacionalnom pitanju Marjanović (a posebno Cosić) pri- 
bližili su se idejama kulturne (a ne istinski političke) federacije 
kojoj je glavni cilj da stvori jednu - jugoslavensku - naciju. Pai 
pored te kontroverznosti, mnogo toga što su njih dvojica izrekli 
bilo je teško negirati, kao što je teško osporiti odvažnost toj 
dvojici članova Centralnog komiteta, koji su se suprotstavili 
tada vladajućim trendovima i većini u partijskom vrhu. Kritika 
postojećeg stanja bila je utemeljena u činjenicama, koje nisu 
negirali ni zagovornici četvrte Jugoslavije. Uostalom, oni su 
također tvrdili da je razlog promjenama u stagnaciji, nedovoljno 
brzoj promjeni sadašnjosti zbog koje bi jugoslavenski socija- 
lizam mogao zapasti u duboku krizu ako se nešto radikalno ne 
poduzme. Razlika u viziji, međutim, bila je važnija od sličnosti 
u opisivanju stanja kakvo jest. Komunisti nisu samo inter- 
pretatori stvarnosti: smisao kritike stvarnosti je u tome da se 
ona izmijeni. 

Ne čudi, stoga, da je rasprava koja je uslijedila nakon njihovih 
diskusija na 14. sjednici CK SK Srbije imala strateški značaj za 
određivanje srpske političke pozicije prema predloženim promje- 
nama. Gotovo svi dijelovi ova dva govora osporeni su u toj ras- 
pravi. Mirko Tepavac rekao je da Ćosićeva teza kako Albanci 
nemaju drugog izbora nego biti ili u Jugoslaviji ili u Albaniji, pri 
čemu se Kosovo smatra kolijevkom srpstva, ne ostavlja nikakav 
izbor toj etničkoj zajednici nego da “se osećaju kao podstanari u 
srpskoj nacionalnoj državi, da prime na znanje da su građani 
drugog reda, da razumeju da se samo pod uslovom priznavanja 
srpske majorizacije mogu zadržati na mestu gde su, u regionima 
u kojima danas žive" (1968: 141). On je u biti kritizirao ideju suve- 
reniteta kao apsolutnosti. Samo ako su države, naime, liberalne 
demokracije, one su iznad svega drugog. Socijalizam je, međutim, 
svjetski proces: za njega države nisu kraj povijesti, pa prema 
tome — ni ideja suverenosti više ne može ostati netaknuta u 
odnosu na ono što je bila u liberalnoj demokraciji. Socijalizam je 
prijelazno razdoblje između države i nedržavnog stanja: kako se 
onda može govoriti o ili-ili suverenitetu??? 

Na istoj strani (ali iz drugog kuta), Dragoslav Marković rekao 
je da “teza o jedinstvu i o podređivanju svega, pa prema tome 
i nacionalnog osećanja višim interesima socijalizma nije nova 
stvar", već Staljinova ideja. No, “i pedeset godina posle Okto- 
barske revolucije nacionalni problem nije nikakvim jedinstvom 
mogao da bude skinut s dnevnog reda", kao što pokazuje čehoslo- 
vački slučaj“. Taj je slučaj iskoristio i Milojko Drulović, da se 
upita, kako to da su dvadeset godina nakon revolucije Česi i 
Slovaci “tek sad došli do zaključka da treba iz temelja, na drugi 
način da organizuju odnose... u svojoj zemlji?" (1968: 195). To je 


3 Iako je Leonid Brežnjev, tadašnji generalni sekretar Komunističke partije 
Sovjetskog Saveza ušao u političku teoriju i teoriju međunarodnih odnosa po 
svom zagovaranju doktrine “ograničena suvereniteta", on nije bio originalan 
mislilac. Ideja o ograničenoj suverenosti sastavni je dio marksističkog gledanja 
na državu, koja je sekundarna (u odnosu na partiju) i koja odumire. Naravno 
da u tom kontekstu ona ne može biti istinski suverena. U socijalizmu je suveren 
partija, ne država. 

"4 Reference o Čehoslovačkoj odnose se na Praško proljeće, koje je u doba održa- 
vanja samog plenuma CK SK Srbije bilo u punom zamahu. Praško proljeće 
donijelo je feđeralizaciju Čehoslovačke, o čemu je dobar izvor Dubček (1998). 

zbog staljinističke tradicije gledanja na međunacionalne proble- 
me, koja je podcjenjivala složenost tog pitanja u višenacionalnoj 
i socijalističkoj zemlji. Njihove su intervencije ponovile značaj 
staljinizma kao antipoda u izgradnji jugoslavenskog modela. Taj 
je model bio ne samo neuspješan (kao što pokazuje čehoslovački 
primjer) nego i historijski prevladan. Povratak na staljinizam bio 
bi definitivni poraz ne samo nove koncepcije, nego i one razvijene 
u trećoj Jugoslaviji. 

Miloš Minić je, govoreći gotovo puna dva sata, išao i korak 
dalje od glavne grupe srpskih političara5$, kad je predložio da se 
prihvate sporni zahtjevi kosovskih rukovodilaca u ustavnoj de- 
bati. Minić je prihvatio da se pokrajina preimenuje u Kosovo (bez 
spominjanja Metohije)"7, da se nazove Socijalistička Autonomna 
Pokrajina, i da se dopusti upotreba zastava albanske narod- 
nosti."* Na drugoj strani, Minić je zamjerio Marjanoviću spomi- 


#5 U literaturi o tim godinama dosta se govorilo o jugoslavenskom utjecaju na 
Čehoslovačku i Praško proljeće. Međutim, iz memoara tadašnjih političkih 
aktera vidi se da su i događaji u Čehoslovačkoj znatno utjecali na prilike u 
Jugoslaviji, jer su ohrabrili reformatore (koji će kasnije postati konzervativne 
snage, tj. “ustavobranitelji"). 

% Minić je ovim svojim istupom naljutio Dražu Markovića, koji je smatrao da je 
Minić veoma popustljiv prema pokrajinama (vidi Marković, 2. juna 1968, 
1987: 68). Tim govorom počinju ozbiljni nesporazumi između Minića s jedne i 
Markovića i Stambolića s druge strane. Ti će nesporazumi kulminirati u drugoj 
polovici 1982, kad je Minić praktički potpuno marginaliziran u srpskom poli- 
tičkom životu. On je bio prvi među tako bliskim Titovim suradnicima, koji je 
osjetio na svojem slučaju promjenu raspoloženja (ne samo) srpskog vodstva 
nakon Titove smrti. Sukob Minića s Markovićem i Stambolićem samo je jedan 
od mnogih sukoba unutar srpskog rukovodstva, koji potvrđuje našu tezu da 
etnički element nije igrao primarnu ulogu u politici četvrte Jugoslavije. 

O značaju te promjene, kao i o razlici između Kosova i Metohije, vidi Simić 

1998: 201. 

5 Srpski su se političari u to doba protivili kosovskom prijedlogu da se riječ 
“gocijalistička" uključi u naziv pokrajine (vidi Marković, 20. oktobra 1968, 
1987: 92). Kompromisno rješenje pronađeno je 4. novembra 1968. (vidi Marko- 
vić, 6. oktobra 1968; 1987: 98). Međutim, Minić je već u maju 1968. zaključio 
da bi bilo dobro prihvatiti riječ “socijalistička" u nazivu pokrajine i tako se 
distancirati od “klasičnih političkih autonomija buržoasko-parlamentarnih i 
nekih drugih političkih sistema gde postoje autonomije... ali im nije društveno- 
ekonomski sadržaj socijalistički demokratizam" (1968: 272). 

5 Mnogo polemike bilo je oko upotrebe simbola na Kosovu. Minić je tvrdio da je 
upotreba zastava narodnosti - građansko pravo, te da zastave kao takve neće 
stvoriti probleme, ako oni već ne postoje (1968: 272). Rasprava je nastavljena i 


+ 
s. 

njanje ustaških zločina prema Srbima u Drugom svjetskom 
ratu." Srbi nemaju razloga da se plaše širokih autonomija u Sr- 
biji, osobito s obzirom na ekonomske i druge razlike koje postoje 
između razvijenih (Vojvodina) i nerazvijenih krajeva u Srbiji 
(Kosovo). Autonomija u tim okolnostima može imati samo pozi- 
tivnu ulogu, jer će mobilizirati ljude za brži razvoj. “Kada ne bi 
bilo autonomije, trebalo bi sada da je stvorimo. I to vrlo široku 
autonomiju da stvorimo, jer ne bismo bili u stanju da rešavamo 
tako raznolike probleme a da ne ojačamo birokratski centrali- 
zam", zaključio je Minić.*! 

Međutim, trojica najistaknutijih srpskih političara — bivši, 
tadašnji i budući predsjednici Centralnog komiteta SK Srbije 
Dobrivoje Radosavljević#, Petar Stambolić# i Marko Nikezić# — 


nakon donošenja Ustava, a posebno u osamdesetim godinama. Autor je zahva- 
lan Dušanu Dragosavcu što mu je omogućio uvid u vrlo zanimljivu debatu o tom 
pitanju na sjednici Predsjedništva CK SKJ u julu 1984. (predsjedavao Drago- 
slav Marković). Nažalost, detaljnija analiza stavova jugoslavenskih političara 
o simbolima (zastavama) narodnosti odvela bi nas daleko od fokusa ove knjige. 

%# Napominjući da govori kao bivši tužilac u procesu Draži Mihailoviću, Minić je 
rekao: “Svi su mi pokolji bili jezivi, jer je to bila jedna životinjska podivljalost, 
ali najjeziviji mi je bio pokolj oko pet hiljada Muslimana na mostu u Foči... 
tada su istrebljena čitava muslimanska naselja od strane srpskih četnika. 
(Prema tome) više bih voleo da je Joca (Marjanović) uzeo neki od mnogih sluča- 
jeva klanja od strane srpskih četnika, a da je pustio drugovima u Hrvatskoj da 
govore o klanju koje su ustaše vršili" (1968: 275). Minićev je stav ilustrativan 
za vjerovanje većine komunista - da je dužnost svakog komunista da se 
suprotstavi nacionalizmu u vlastitoj a ne u tuđoj naciji. To je jedan od razloga 
zašto jugoslavenski komunisti nisu prihvatili ideju o “bratskoj pomoći", ni 
Brežnjevljevu doktrinu. 

# Minić je otišao i korak dalje, rekavši da — kao tadašnji predsjednik srpske 
vlade - i dan danas “lupa glavu mislima kako ćemo i sa užim područjem 
Republike Srbije da izađemo na kraj, bez nekih međuopštinskih udruženja, a 
da nam ne ojača republički birokratski centralizam" (1968: 274). 

** Radosavljević je bio predsjednik CK SK Srbije između jula 1966. i marta 
1968. Latinka Perović o njemu piše: “Osećala sam duboku saglasnost sa njim 
u dva pitanja - u pitanju razvoja socijalističke demokratije i u stvarno 
internacionalističkoj politici u nacionalnom pitanju... On je jedina ličnost za 
kojom sam iskreno žalila kada su me okolnosti odvojile od ljudi sa kojima sam 
zajedno radila" (1991: 51). 

#3 Petar Stambolić bio je predsjednik CK SK Srbije od marta do novembra 1968. 

%“ Marko Nikezić je u doba 14. sjednice bio savezni sekretar za vanjske poslove. 
Za predsjednika CK SK Srbije izabran je u novembru 1968. Ostao je pred- 
sjednik do oktobra 1972. 

svojim govorima doista su uobličili novi narativ srpskih komu- 
nista o nacionalnom pitanju, koji je ostao gotovo nepromijenjen 
sljedeća dva desetljeća - sve do Osme sjednice CK SK Srbije, u 
septembru 1987. Taj je narativ bio sastavljen od sljedećih ideja: 

Prvo, nacije treba prestati tretirati kao zlo koje je nužno su- 
protstavljeno socijalizmu. Komunistička se partija, rekao je Rado- 
savljević, odavno oslobodila dogmatskog stava prema nacijama, 
posebno u Drugom svjetskom ratu. “Jugoslavija je višenacionalna 
zajednica... i nikakve političke snage stare Jugoslavije nisu mogle 
da razreše nacionalno pitanje. Nikakav revolucionarni pokret, 
nikakav socijalizam koji ne bi rešavao nacionalno pitanje, nikakvi 
komunisti koji ne bi rešavali nacionalno pitanje ne bi mogli ništa 
da urade" (1968: 237). Obratno, baš je isticanje nacionalnog pita- 
nja približilo komuniste svim jugoslavenskim nacijama. Politika 
Partije postala je popularna onda kad se vidjelo da Partija nije 
nešto ubačeno u naciju izvana, nego je dio nacije. Njen je smisao 
da osigura slobodan razvoj nacija na socijalističkim principima, 
a ne da negira ili zanemaruje nacionalno pitanje, posebno u tako 
složenoj višenacionalnoj zajednici kao što je jugoslavenska. U 
tom su kontekstu, Ćosićeve i Marjanovićeve ocjene da se nagla- 
šavaju razlike među nacijama, a zanemaruju sličnosti, ocijenjene 
kao puko zanemarivanje realiteta. 

Drugo, nacionalno se pitanje ne može, čak i kad bi se htjelo, 
riješiti nikakvim unitarističkim formulama, niti pritiscima na 
nacije. Dva su iskustva u tom smislu instruktivna: iskustvo 
stare (prve) Jugoslavije i staljinističko iskustvo u istočnoeurop- 
skim državama, prije svega u Čehoslovačkoj. Čak i kad se u 
Jugoslaviji, neposredno poslije rata, povjerovalo da je nacionalno 
pitanje riješeno, ono se ponovno pojavilo svom snagom (Stam- 
bolić, 1968: 303; Radosavljević, 1968: 242). Politika diktata i 
pritisaka na nacije s vrha države, rekao je Marko Nikezić, nije 
više nikome prihvatljiva. “Novi su odnosi postali potrebni svima", 
pa su baš zato i mogli biti prihvaćeni. “Diktirati u vreme kada 
to više nije istorijski neophodno, znači ni opravdano, postaje 
teško prihvatljivo", a posebno za razvijenije sredine (1968: 212). 
Nacijama je u tom smislu, zaključili su srpski političari, bolje 
dati više nego manje: bolje je “presoliti na stranu popustljivosti 
i mekoće prema nacionalnim manjinama, nego ne dosoliti" 


194 


ZAŠTO JE SRBIJA PRIHVATILA USTAV IZ 1974? 


(1968: 242).5 Zanimljivo je, svakako, da argument kojeg su srpski 
komunisti ovdje izrekli ne izvire iz ideje konstrukcije buduć- 
nosti (čak i nasuprot stvarnosti), nego se poziva na faktičku 
nemogućnost da se nešto učini. Takva “zarobljenost" stvarnošću 
ne odnosi se na sve elemente komunističkog programa — ostaje 
stoga nejasno zašto su se odlučili da u nacionalnom pitanju ko- 
riste taj argument.# 

Treće, za unitaristički koncept, čak i kad bi ga zagovarala, 
Srbija ne bi imala saveznika u Jugoslaviji.#" Unitarizam su svi 
odbacili, pa je stavljanje na njegovu stranu unaprijed izgubljena 
bitka. Nasuprot tome, unitaristički koncept Jugoslavije mogao 
bi naći saveznike izvan zemlje, a to znači da bi se morala prihva- 
titi i hegemonija onih snaga koje bi podržale takvu koncepciju. 
Nikezić je dovoljno jasno, iako bez spominjanja, aludirao na 
Sovjetski Savez.#% Objašnjavajući tu tezu, Nikezić je rekao da je 


#5 Da bi objasnili taj stav, jugoslavenski su političari često koristili sljedeće 
Lenjinove riječi: “Ništa toliko ne zadržava razvitak i učvršćenje proleterske 
klasne solidarnosti koliko nacionalna nepravda i ni na što nisu tako osjetljivi i 
povrijeđeni pripadnici male nacije kao na osjećanje nejednakosti i narušavanje 
te jednakosti, makar čak iz nemarnosti, makar čak u obliku šale, na naruša- 
vanje te jednakosti od strane svojih drugova proletera. Eto zašto je u danom 
slućaju bolje presoliti nego ne dosoliti. Eto zašto u danom slučaju osnovni 
interes proleterske solidarnosti, a prema tome i proleterske klasne borbe zahti- 
jeva, da se nikada prema nacionalnom pitanju ne odnosi formalno". Taj je 
paragraf na 14. sjednici citirao Dobrivoje Radosavljević (1968: 242), a kasnije 
ga je u svojoj diskusiji o zastavama narodnosti na sjednici Predsjedničtva CK 
SKJ, u julu 1984, upotrijebio i Dušan Dragosavac, argumentirajući u prilog 
širokoj upotrebi tih zastava. 

*& To je također u skladu s Kardeljevim konzervativizmom kad se radi o naciji, 
koji je u potpunom neskladu u odnosu na njegova gledanja na druge socijalne 
konstrukte. Kardelj nikad nije objasnio zašto su samo nacije “dovršene", a sve 
ostalo odumire: država, partija i klasa, primjerice. 

* Nikezić je zamjerio Cosiću i Marjanoviću da ni ne računaju na savezništva, te 
da njihov nastup ni nije bio sračunat na dijalog i savezništva. “To je jedan 
monolog, težak, na momente uvredljiv. Međutim, vreme monologa prolazi 
svuda, a kod nas je prošlo. Monolog je vezan za politički monopol, koji je za 
nama." (1968: 220) 

* Ovdje treba podsjetiti na kontekst, kojeg izrazito obilježava strah od sovjetske 
intervencije u Čehoslovačkoj, a onda - eventualno — i u Jugoslaviji, čija je 
podrška Dubčekovim reformama bila evidentna. Taj je strah bio konstantno 
prisutan među Jugoslavenima i među političkom elitom, ali je 1968. bio na 
vrhuncu (vidi Tripalo, 1990). Iako Brežnjevljeva doktrina još nije bila formalno 
proglašena, svatko je osjećao da prava opasnost prijeti s Istoka. Za to je 

kriza zapadnih demokracija tolika, da su praktički samo socija- 
lističke ideje ostale u areni. Događaji u Parizu, vijetnamski rat, 
demonstracije u Sjedinjenim Državama, bile su kontekst za tu 
tvrdnju. “Tako da mi izgleda da nije pitanje: da li socijalizam ili 
ne, nego — kakav socijalizam." Ni ovdje se ne radi o antisocija- 
lističkim idejama (kod Ćosića i Marjanovića) nego o jednom odre- 
đenom tipu državnog socijalizma. 


“Izgleda mi da je to prava opasnost, da socijalistička buduć- 
nost bude ispunjena ostacima starih odnosa. Jer, to je već 
viđeno, da se posle revolucije organizuje jedno društvo u kome 
zajedno sa eksproprijacijom bogatih klasa, sa industrijskim 
napretkom nije išlo oslobođenje čoveka. Moram reći da smo i 
mi to probali, da smo i mi tu vodu pili, ali, srećom, nužnost 
nas je poterala dalje i ne želimo da nas iko vraća na te izvore" 
(1968: 214-5).7% 


ilustrativan podatak kojeg navodi Tripalo (1990: 97-9), prepričavajući sastanak 


jugoslavenskog političkog i vojnog vrha od 2. septembra 1968. (sedam dana 
nakon intervencije armija VU). Vrh JNA je tada rekao da Jugoslavija ima arti- 
ljerijsko oružje za samo tri dana otpora SSSR-u, te da su sve važnije jedinice 
stacionirane na zapadnim, a ne na istočnim granicama. Koča Popović (Srbin) 
zbog toga je optužio Ivana Gošnjaka (Hrvata) za ideološki dogmatizam, koji je 
doveo vojsku i zemlju u takvu situaciju. (Popović je smatrao smjenjivanje 
Gošnjaka jednim od svoja tri cilja kad je prihvatio funkciju potpredsjednika 
Republike nakon pada Rankovića 1966. U tom je uskoro i uspio.) Situacija je 
bila takva da je hrvatski lider Bakarić rekao da bi sovjetska vojska za 48 sati 
bila u Rijeci. Razvoj koncepta “općenarodne obrane" je dobrim dijelom nepo- 
sredna posljedica te rasprave (vidi izvještaj Daily Telegrapha o pripremama 
Jugoslavena za partizanski rat protiv eventualne sovjetske agresije; 5. septem- 
bra 1968). Dramatičnost situacije je samo povećana kad je rumunjski pred- 
sjednik Ceausescu tri dana nakon invazije (24. augusta 1968) zamolio Tita 
za dopuštenje da njegova vojska pređe u Jugoslaviju ako Rumunjska bude 
napadnuta od SSSR-a. Tito je to dopustio, ali samo ako Rumunji ostave oružje 
na granicama (Tripalo, 1990: 104). 

Ovaj je zaključak potpuno u skladu s Kardeljevim gledanjima: on je takoder 
bio uvjeren da jedina stvarna opasnost - alternativni tip socijalizma, tj. stalji- 
nizam. Uporište tog zaključka je u linearnom razumijevanju povijesti. Više o 
tome je rečeno u prethodnom poglavlju. 

Značajno je da ovdje Nikezić priznaje da je nužnost, a ne vlastita volja, primo- 
rala jugoslavenske komuniste da napuste stari (staljinistički) i osmisle novi 
(samoupravni) koncept. Takav stav bio je revizionistički u odnosu na službenu 
interpretaciju sukoba između Tita i Staljina, prema kojoj je Tito bio taj koji je 
već i prije sukoba htio provoditi drukčiju koncepciju, pa je sukob došao kao 

Po Nikeziću, Ćosić i Marjanović su predstavnici socijalističkog 
konzervativizma, koji nikad nisu prihvatili samoupravljanje, 
nego su ostali vjerni “etatističkim koncepcijama" (1968: 212). Ako 
bi se prihvatio njihov model odnosa među nacijama, Jugoslavija 
bi se vratila tamo odakle druge socijalističke zemlje (kao recimo 
Čehoslovačka) svim silama žele da odu. Također, njihov koncept 
bi u krajnjoj liniji mogao “da posluži kao osnov jednom zahtevu 
da smo svi mi komunisti, da imamo internacionalističke obaveze 
i da se moramo podrediti određenim stavovima koji bi se doneli na 
nekom zajedničkom svetskom savetovanju komunista" (Stambo- 
lić, 1968: 303). Nasuprot tome, jugoslavenski su komunisti 1948. 
odbacili takav stav, s argumentom da odgovaraju svojoj zemlji, 
radničkoj klasi i narodu kome su stajali na čelu u revoluciji. 
Četvrto, Ćosić i Marjanović krivo su interpretirali ideju jugo- 
slavenstva. Jugoslavenstvo se pojavilo kao doktrina kojom su 
južnoslavenski narodi izražavali borbu za svoju nacionalnu indi- 
vidualnost u Austro-Ugarskoj. “I kad oni sami nisu imali snage 
da se za nju izbore pojedinačno, onda su se oslonili na sve Južne 
Slovene, kao takvi predstavljali određenu snagu i bili u moguć- 
nosti da izvojuju nezavisnost", rekao je Petar Stambolić (1968: 
303). Prema tome, nije nitko htio biti Jugoslaven da bi negirao 
svoju nacionalnu pripadnost, nego upravo obratno -— da bi je raz- 
vio i ostvario. Također, jugoslavenski se narodi nisu u Drugom 
svjetskom ratu “tukli za parolu jedinstva, nego su se ujedinili 
radi slobode" (Nikezić, 1968: 214). To znači da jedinstvo u Jugosla- 
viji može biti postignuto samo na “bazi ravnopravnosti jednakih, 
ravnopravnih subjekata, svih naroda i narodnosti Jugoslavije". 
Nikakvo jedinstvo koje bi ugrozilo slobodu jugoslavenskih naroda 
zato ne bi moglo biti prihvaćeno. “Iz razloga našeg odnosa prema 
drugim narodima, mi u Srbiji treba da budemo vrlo jasni u tom 
pogledu, sa tim izrazima o jugoslovenstvu treba da budemo na- 
čisto i to predstavlja u nas politički problem", rekao je Stambolić.“! 


posljedica Titove odluke, a ne Staljinova nezadovoljstva. Citat, kao i cijeli ovaj 
argument, snažno potvrđuje našu tezu o iznimnoj važnosti staljinizma kao 
Neprijateljskog Drugog (Hostile Other) za jugoslavenski model socijalizma. 

7! O tom specifičnom položaju Srbije, Petar Stambolić će govoriti i kasnije; posebno 
recimo nakon kosovskih demonstracija 1981, kad će protestirati protiv te 

Peto, glavni protivnik srpskih nacionalnih interesa je srpski 
nacionalizam, protiv kojeg se srpski komunisti moraju boriti 
svom snagom. Nacionalizam je protivan socijalizmu i kad mu je 
izvor u liberalno-demokratskoj političkoj doktrini (kao ideja 
nacionalne države) i kad dolazi iz etatističkog socijalističkog 
koncepta. Srpski se nacionalizam izražava u netrpeljivosti pre- 
ma Albancima i Muslimanima, a potom Hrvatima i ostalima. 
Elementi Marjanovićeva i Ćosićeva govora u kojima su se oni 
dotakli prije svega Albanaca i Muslimana (te Crnogoraca), iz- 
viru iz nacionalističkog diskursa. Srpski su komunisti — kao 
internacionalisti — smatrali da je njihova sveta dužnost da se 
suprotstave srpskom nacionalizmu, pa su to i činili. “Nema re- 
akcionarnije sile u društvu, nego što je nacionalizam i šovini- 
zam", rekao je Miloš Minić, nastavljajući da je odnos srpskih 
komunista prema Kosovu i Metohiji glavni indikator stanja 
nacionalizma u srpskom narodu. “Čudno je kad komunisti Sr- 
bije u 1968. godini u raspravljanju nacionalnih pitanja gledaju 
ko se gde pre naselio", komentirao je Petar Stambolić Ćosićevu 
ocjenu o iseljavanju s Kosova. Odgovarajući na Marjanovićevu 
kritiku priznavanja muslimanske i crnogorske nacije, on je 
rekao da je KPJ u svojim ratnim proglasima tretirala Musli- 
mane kao posebnu cjelinu, te da su Muslimani dali 45 narod- 
nih heroja.? Što se tiče Crnogoraca, oni su odavno imali državu 
i razvijali svoju kulturu, a to se samo nastavilo u novoj Jugo- 
slaviji. Općenito, srpski komunisti smatrali su da “onaj ko u 
sadašnjem momentu, u ovom vremenu našeg pravog razazna- 
vanja u politici nacionalne ravnopravnosti hoće da upropasti 
Srbiju, samo treba da propoveda srpski nacionalizam. To je naj- 


srpske iznimke. Ovdje je priznaje kao dovoljan, ako već ne opravdan razlog za 
posebnu osjetljivost srpskog vodstva. Srpski su političari razumjeli da centra- 
lizam i staljinizam doista mogu naći saveznika prije svega unutar Srbije: 
pitanje je, međutim, koliko je to strahovanje imalo temelja u stvarnosti, budući 
da su i u Srbiji i liberalno-demokratske snage bile prilično aktivne. 

72 Argument o aktivnosti pojedinih etničkih grupa u ratu je korišten bilo kao 
razlog za ili protiv statusa kojeg su tražili. Recimo, jedan od glavnih argu- 
menata protiv stvaranja Republike Kosovo 1945. bilo je slabo sudjelovanje 
kosovskih Albanaca u partizanima (Horvat, 1998). Na drugoj strani, Stambolić 
koristi sudjelovanje bosanskih Muslimana (Bošnjaka) u partizanima kao razlog 
za promjenu njihova statusa u novoj strukturi Jugoslavije. 

sigurniji put da se nanese trajna šteta Srbiji i srpskom narodu" 
(Tepavac, 1968: 141).7 

Šesto, otvaranje svih tih pitanja može biti ozbiljna prepreka 
srpskom strategijskom cilju — da srpski narod živi u Jugoslaviji 
zajedno i ravnopravno s drugima. Srbija ne želi da je se stalno 
sumnjiči i okrivljuje za dominaciju nad drugima. Ona je prihvatila 
smjenjivanje Rankovića kao još jedan dokaz da s drugima želi 
živjeti u ravnopravnosti. Ako je ikome u interesu da Jugoslavija 
opstane, to je svakako srpskom narodu. Svađa s drugima, kao i 
postavljanje pitanja o smislu Jugoslavije, može samo ugroziti bu- 
dućnost zajedničke zemlje.“ O tome je govorio Petar Stambolić: 


“Pre svega, može li neko da kaže danas da je interes srpskog 
naroda u tome da budu neravnopravne narodnosti ili da drugi 
narodi budu u neravnopravnom položaju sa nama?... To niko 
ne želi i ne može. Drugo, da li smo ugroženi od narodnosti? 
Ne znam kada je neko mogao biti ugrožen od narodnosti.?? 


#8 Takav su stav srpski komunisti zadržali čak i u prvim godinama pod Miloše- 
vićem (do početka 1989), napadajući druge komuniste da nisu dovoljno aktivni 
prema “svojim" nacionalistima. Milošević i njegovi suradnici nisu negirali da 
postoji srpski nacionalizam i da se protiv njega treba boriti, nego su tvrdili da 
se jedino srpski komunisti bore protiv svog nacionalizma, koji je samo “reakcija? 
na druge - prije svega na albanski i hrvatski. U tom je smislu ilustrativna 
izjava Slobodana Miloševića na kraju Osme sjednice CK SK Srbije (septembar 
1987): “Mi smo često propuštali da reagujemo u potrebnoj meri na druge 
oblike idejnog i političkog pritiska na socijalističko samoupravljanje, koji su 
dolazili od strane građanskih ili etatističkih ideja ili njihovih protagonista, ali 
svoje nacionaliste smo uvek tretirali kao neprijatelje prve kategorije. I to zaista 
nije bez razloga. Srpski nacionalizam danas, to nije samo netrpeljivost i mržnja 
prema drugom narodu ili drugim narodima, već je sama zmija u nedrima 
srpskog naroda" (Milošević, 1987/1989: 171-2). 

Ova je kritika Ćosića i Marjanovića ponešto kontroverzna, Naime, Kardelj je 
također relativizirao značaj opstanka Jugoslavije, podređujući ga tipu poretka 
koji se u toj Jugoslaviji razvija i uvjetujući razvojem socijalizma. Stambolić 
ovdje, međutim, kao da stavlja Jugoslaviju iznad svega. 

Ovdje je očigledno da je Stambolić namjerno izbjegao riječ manjina, iako bi 
ona najbolje objasnila ono što je htio reći. No, u to je doba već postalo politički 
korektno zamijeniti pojam manjina pojmom narodnost. Stambolić će kasnije 
revidirati svoju poziciju, pa će u svojoj prepisci s Dušanom Dragosavcem iz 1983. 
tražiti da se pojam manjine vrati u upotrebu “onako kako se u svetu govori" 
(pismo Petra Stambolića Dušanu Dragosavcu od 20. juna 1983. i Dragosavčev 
odgovor od 27. juna 1983. Autor zahvaljuje Dušanu Dragosavcu za dopuštenje 
uvida u ovu korespondenciju.) 

Može samo većina da majorizira manjinu i u tome, kako je 
rečeno — problem manjine nije problem manjine, nego je 
problem većine." I mi se određujemo prema Kosovu i Metohiji 
u našem sopstvenom interesu, u interesu čvrstine i političke 
stabilnosti u Srbiji." 


I konačno, sedmo, Srbija je vjerovala da novi ustavni sistem ne 
samo da ne vodi dezintegraciji, nego da je jedini način da se ta 
dezintegracija izbjegne. Unitarna (predratna) Jugoslavija se, 
tvrdili su srpski komunisti, raspala ne samo zbog vojnog napada 
na nju nego i zbog unutarnjih tenzija, koje su oslabile njenu 
obrambenu moć. Jugoslavija “bratstva i jedinstva" nije uspjela 
ni eliminirati, ni riješiti nacionalno pitanje na zadovoljstvo 
svih. Taj model, “više nije mogao da obezbedi napredak i po- 
sledica toga je bila ta da smo, sagledavši nužnosti, preduzeli 
svesnu akciju da idemo dalje", rekao je Nikezić. Ostalo je još 
samo da se proba postići integracija na drugim temeljima?" — 
pomakom prema većoj samostalnosti nacija i njihovih republika- 
država. “To nije dezintegracija, to je integracija, jer integracija 
može da bude samo na dobrovoljnoj osnovi", zaključio je Petar 
Stambolić (1968: 309). 


€ Slično govori i Marko Nikezić: “Nikada i nigde se nije preteralo u davanju 
prava, mogućnosti i širine razvitku malih naroda i narodnostima. Istorija ne 
beleži da je načinjena ikada 'pogreška' te vrste prema narodnostima i 
nacionalnim manjinama" (1968: 143). Dragoslav Marković imao je o tome, 
međutim, nešto drukčije mišljenje. U svom govoru na sjednici CK SK Srbije 
neposredno nakon kosovskih demonstracija, 6. maja 1981. godine, Marković 
kaže kako politika da pokrajinama treba dati više nego im Ustav propisuje 
vodi u oduzimanje prava Srbiji i da se mora “prevazići shvatanje da je 
ustavnije ono što je više od Ustava, jer protivustavno je sve što nije u skladu 
sa Ustavom i kad je manje i kad je više od Ustava" (1981: 103). 

7 Dušan Bilandžić je autoru ovog teksta, u decembru 1995, ispričao detalj iz 
svog razgovora s Kardeljem 1971. godine. Kardelj je tad rekao Bilandžiću: “Mi 
smo dosad sve moguće pokušali da se Jugoslavija održi: prvo je bila unitarna 
država, onda je postala feđeracija, a sad idemo prema konfederaciji. Ako ni to 
ne uspije, ostaje samo da priznamo da je Kominterna imala pravo kad je 
tvrdila da je Jugoslavija umjetna tvorevina, a da smo mi - jugoslavenski 
komunisti - pogriješili." 

ZAKLJUČAK 


Srpsko je političko vodstvo prihvatilo ustavne promjene svojom 
voljom, jer je u njima vidjelo ostvarenje glavnih ciljeva Srbije: da 
Jugoslavija opstane, da opstane kao socijalistička zemlja u kojoj 
Srbija nije pod stalnom optužbom .da dominira nad drugima, nego 
je ravnopravna s drugim republikama i narodima; te da u njoj 
manjine/narodnosti budu tretirane kao ravnopravni politički su- 
bjekti. Sva ta tri cilja bila su u skladu s ideološkom vizijom svijeta 
koju su dijelili s Kardeljem i svojim drugovima u drugim republi- 
kama/pokrajinama. Ravnopravnost velikih i malih bila je glavni 
smisao socijalizma, prijelaznog razdoblja iz društva eksploatacije 
prema društvu u kome je eksploatacija dokinuta. Kao što u među- 
narodnim odnosima mali narodi i države moraju biti jednako- 
pravni s velikima, tako i unutar Jugoslavije - vjerovali su — veći 
narodi ne smiju imati više prava od onih manjih. Kao najbrojniji 
narod (iako ne i većina) u Jugoslaviji, srpski narod ima historijsku 
obavezu da ne bude eksploatator, nego da pomogne proces eman- 
cipacije manjih i slabijih naroda. U tome mora krenuti od svoje vla- 
stite republike (u odnosu na Albance na Kosovu), a potom i tamo 
gdje živi s drugim narodima (tj. u Bosni i Hercegovini; prizna- 
njem pune ravnopravnosti Muslimana/Bošnjaka), te u Hrvatskoj 
(pristajanjem na novi status republike kao nacionalne države, 
štoviše — u praktičnom smislu: kao hrvatske nacionalne države). 

Decentralizacija Jugoslavije ne samo da je trebala pokazati 
da Srbi nisu eksploatatori drugih, nego je značila veću samostal- 
nost (i) Srbije, što je tadašnje vodstvo htjelo iskoristiti za moder- 
nizaciju privrednog života, liberalizaciju politike i povećanje 
utjecaja Srbije na politička zbivanja u zemlji. Srpski su komunisti 
vjerovali da je njihov glavni zadatak borba protiv srpskog nacio- 
nalizma, dok će se komunisti u drugim narodima (uključujući 
one u “narodnostima") boriti protiv nacionalizma u tim naro- 
dima. U tom okviru, izgleda potpuno razumljivo da se pitanje 
albanskog nacionalizma prije svega prepuštalo komunistima — 
Albancima, dok je srpski nacionalizam nailazio na veliki otpor 
srpskog rukovodstva. 

Ubrzo nakon donošenja Ustava, međutim, srpsko je ruko- 
vodstvo zaključilo da se drugi komunisti ne ponašaju uvijek u 

skladu s istim načelima, nego ponekad kritiziraju srpski naci- 
onalizam, ne kritizirajući nacionalizam u vlastitim narodima. 
Također, zaključeno je da Srbija ni u novim okolnostima nije 
povećala svoju samostalnost, nego ju je čak na neki način i sma- 
njila, zbog pozicije pokrajina i federalnog vrha u odnosu na nju. 
Iznevjerena očekivanja bila su glavni razlog srpskog nezadovolj- 
stva, koje je najprije bilo nezadovoljstvo “primjenom" Ustava, da 
bi tek kasnije postalo nezadovoljstvo samim Ustavom. Srbija je 
od 1977. do 1983. četiri puta inicirala promjenu prakse u tom 
smislu: s “Plavom knjigom" (1977), raspravom o Kosovu (1981), 
prijedlogom Najdana Pašića da se napravi kritička analiza funk- 
cioniranja političkog sistema (1982) i prijedlogom Miloša Minića 
da se raspravi stanje u Partiji (1983). Sve su te inicijative, među- 
tim, nailazile na otpor drugih republika i onih (u federalnom vrhu) 
koji su Kardeljev koncept drukčije shvaćali. Podjele ponovno nisu 
bile ni etničke, a često ni republičke, nego prije svega političke.7? 
Jugoslavenska je politika poslije Ustava 1974. više nego ikad 
ranije postala bitka između raznih interpretacija Kardeljeva 
koncepta. (Dok su Tito-i Kardelj bili živi, njima je priznavana 
uloga vrhovnih interpretatorajstvarnih namjera i samog smisla 
koncepta. To je mjesto; međutim, ostalo prazno nakon 1980, ali 
se bitka za poziciju vrhovnog interpretatora nastavila punom 
snagom. U tom intermezzu između nestanka starih i očekivanja 
novih vrhovnih interpretatora stvarnosti, razvile su se brojne 
institucije utemeljene na drugim diskursima — podjednako na 
nacionalističkim, kao i na liberalno-demokratskim. Ojačale su i 
prosovjetske snage, nadajući se da će se pokazati potrebnima - i 
stoga podržanima — u trenutku predstojeće “velike anarhije". 
Politička elita međutim sad je bila izgubljena, i nesposobna da 
ponudi jednog vrhovnog interpretatora. 

Petnaestak godina nakon njegova donošenja, razočarana ne- 
mogućnošću da svoju poziciju ojača “pravom interpretacijom" sa 
saveznog vrha, Srbija je odlučila napustiti Ustav i tražiti novi 


78 Recimo, jedan od najvećih kritičara sistema uspostavljenog 1974. bio je hrvatski 
ekonomist Marijan Korošić (vidi njegovu knjigu Jugoslavenska kriza, 1988). 
Također, Milka Planinc je (iako Hrvatica) osjetila iste otpore kao predsjednica 
Saveznog izvršnog vijeća (o čemu je autoru govorila u intervjuu, u aprilu 1998). 

ustavni kompromis s ostalim jugoslavenskim republikama, nu- 
deći im povratak na glavne ideje treće Jugoslavije. Sredinom 
osamdesetih, istodobno s kolapsom institucija četvrte Jugosla- 
vije, simboli, retorika i politički koncept treće Jugoslavije postaju 
dominantni diskurs u Srbiji. U okviru tog “novog" diskursa, Ran- 
ković i Ćosić su postali “heroji", a Kardelj i Stambolić(i) “izdajnici". 
Ustavna rješenja iz 1974. ocijenjena su kao “pravno nelogična, 
nepravedna i iznad svega društveno štetna", jer su “razdrobila 
Srbiju na tri odvojena dela, direktno podsticala njihovo među- 
sobno suprostavljanje i razorno delovala na skladan razvoj repu- 
blike i na stabilnost i integritet cele zemlje" (Borisav Jović, 1989: 
10). Dok se srpska politička elita pomaknula na Ćosićeve pozicije 
od prije dvadeset godina, Ćosić je evoluirao s pozicija “socijalis- 
tičkog jugoslavenstva" do uvjerenja da više nikakva Jugoslavija 
nije moguća, štoviše, da nije u interesu srpskog naroda.?? Iako se 
Milošević s tim stavom nije slagao, on je podržao i iskoristio 
Ćosićevu kritiku Ustava, te njegove poglede na kosovsko pitanje. 
Savez između Miloševića i Ćosića otvarao je perspektivu za even- 
tualno ujedinjenje prečanskih i kosovskih Srba (čiji je zaštitnik, 
još od 1968. bio Ćosić) i srbijansko-crnogorske tradicije (koju je 
simbolizirao Milošević). On je također, omogućio približavanje 
između nekadašnje opozicije i same (reformirane) političke elite. 

Kad se taj savez stvorio, formulacije u govorima državnih funk- 
cionara postale su vrlo slične Ćosićevima.# Nekad nepomirljive 
grupe — predstavnici vlasti i oni koje je nekadašnja vlast smatrala 
glavnim protivnicima — sad su zajednički tvrdili da se “negativni 
obrat dogodio sredinom šezdesetih godina"s!: to je glavni zaklju- 


7" U tom uvjerenju, Ćosić naravno nije bio jedini, nego su mu se pridružili mnogi 
srpski intelektualci. Borislav Mihajlović Mihiz je rekao da su “sve nevolje Srba 
posledica Jugoslavije" (Danas, 30. oktobra 1991); Brana Crnčević da je Jugo- 
slavija ozbiljan srpski porok (NIN, 25. februara 1990), itd. 

% Parafrazirajući poznatu Ćosićevu izreku da su Srbi dobitnici u ratu, a gubit- 
nici u miru, Borisav Jović je rekao da je “srpski narod izgubio usred mira svoju 
jedinstvenu Republiku, pa je pravedno da mu se ona u miru, demokratskim 
putem, vrati..." (1988/1989: 25). 

I Cosić kaže: “Kad je riječ o Jugoslaviji, mislim da postoji jedan period koji bi se 
mogao označiti stabilnim, a on bi se situirao u rasponu između 1945. i 1962. 
godine. Već 1962. godine počinje društvena i ideološka kriza koja je vodila 
današnjem ishodu" (1988/1992: 278). 

čak i Memoranduma SANU (1995: 108) i knjige generala Kadije- 
vića (1993) i tekstova Mire Marković (1996). Promjena Ustava 
(čije su “pogubne i besmislene odredbe... omogućile separatistima 
da izvrše gotovo nezamislivu zloupotrebu i narušavanje prava 
naroda", kako je rekao Borisav Jović) za sve grupe u Srbiji - osim 
za nacionalne manjine i zagovornike četvrte Jugoslavije postala 
je conditio sine qua non napretka. “Bez promene tog Ustava i na 
njemu izgrađenog političko-ekonomskog sistema nemoguće je re- 
šiti nijedan suštinski današnji problem našeg društva, nemoguće 
je zaustaviti sadašnji proces dezintegracije i pada u sve dublju 
krizu" (Memorandum, 1986/1995: 123). S ustavnim promjenama 
koje je — ujedinjujući opoziciju i vlast — učinila u martu 1989. 
“Srbija (je) skinula sa svojih leđa jedno teško breme koje joj nije 
dozvoljavalo da se punom snagom okrene društvenoj reformi u 
svim njenim vidovima — onome što nam u najbližoj i daljoj buduć- 
nosti predstoji kao najvažniji zadatak" (Jović, 1989: 14). 

Pa ipak, stanje u kojem bi oni koji su tvrdili da su svi jugo- 
slavenski narodi zapravo “pripadnici jedne, buduće jugoslavenske 
nacije"? bili dugoročno na istoj strani kao i oni koji su vjerovali 
da je srpski narod u Jugoslavijama bio dvaput obmanut, jer su 
“Srbi i u Kraljevini i u Titovini izgubili sve što su u oslobodi- 
lačkim ratovima stekli, izgubili su i balkanske i svetske ratove" 
(Ćosić, 1982/1992: 65) nije bilo dugoročno održivo. Upravo zbog 
razlika u odnosu na ideju jugoslavenstva te na odnos prema 
opoziciji, savez Miloševića i Čosića je bio krhak.# Drugi je važan 
razlog u tome što su obojica lidera ostali relativno tvrdi zagovorT- 
nici svojih dviju struja (Ćosić kosovskih i prečanskih, posebno 
bosanskih i hrvatskih Srba, opozicije i srpskih nacionalista i se- 
paratista; a Milošević srbijanske matice, interesa političke elite 
i predstavnika treće Jugoslavije) bez ikakva pokušaja da se 
pomaknu na neku centrističku poziciju. 

Srpska je politička javnost dvadeset godina nakon 14. sjednice 
CK SK Srbije bila gotovo ujedinjena u vjerovanju da je Dobrica 


% Ovakav zaključak Mira Marković izvodi 1990. godine (M. Marković, 
1990/1996: 32). 

8 O tim razlikama, vidi dnevničke bilješke Borisava Jovića, 23. juna 1989, 21. 
marta 1990, 25. marta 1990, 11. septembra 1990. i 21. februara 1991, na stra- 
nicama 28, 125, 130, 191-4 i 275 njegove knjige iz 1995). 

Ćosić bio prorok i vizionar, a da je pobjednička struja s te sjednice 
zanemarivala srpske nacionalne interese. Bili zagovornici Milo- 
ševićeve treće Jugoslavije ili Čosićeva Saveza srpskih zemalja, 
mnogi su Srbi mahom povjerovali da je “oktroisani Ustav iz 1974. 
godine ugrozio istorijski i etnički integritet i identitet srpskog 
naroda, stavljajući ga u potčinjeni položaj u jugoslovenskoj fede- 
raciji - konfederaciji, a Republiku Srbiju pod političko tutorstvo 
svojih pokrajina - Vojvodine i Kosova, a to znači i albanske naci- 
onalne manjine" (Čosić, 1991/1992: 305). Rušenjem tog ustavnog 
kompromisa, slomom četvrte Jugoslavije i općom detitoizacijom 
sistema, povjerovalo se, nastupit će sloboda, “koja će razneti 
titovinu isto onako kako je pregazila kraljevinu", a “titovsku 
anarhiju i titovski raskol u srpskom društvu smeniće poredak 
slobode i civilizacijske kohezije i reda" (Ćosić, 1987/1992: 127). 
Ali to vjerovanje, međutim, bilo je samo još jedna u nizu epizoda 
u kojima su Srbi tražili viziju bolje budućnosti, i u kojoj su mnogi 
misionari tvrdili da znaju put do nje. U stvarnosti, međutim, 
rušenje četvrte Jugoslavije učinjeno je bez pokušaja da se razu- 
mije logika koja je vodila jugoslavenske (a posebno srpske) ko- 
muniste da prihvate Kardeljev koncept. Štoviše, ono je učinjeno 
protiv logike srpskih interesa, kako su ih definirali srpski komu- 
nisti. Ali, interesi, logike, srpstvo — to su sve pojmovi podložni 
unutarnjoj dinamici, ovisni o kontekstu u kome se definiraju i 
vjerovanjima onih koji ih definiraju u tom kontekstu. Više o tim 
vjerovanjima, tom kontekstu i toj dinamici, te o tome kakva je bila 
veza između svega toga i političke akcije koja je vodila raspadu 
Jugoslavije, bit će riječi u posljednja dva poglavlja ove knjige. 

rihvaćanje Kardeljeva koncepta, kao što je objašnjeno u pret- 
hodnim poglavljima, bilo je rezultat vjernosti jugoslavenskih 
(uključivo i srpskih) komunista marksističkoj ideologiji. Ono je, 
također, bilo rezultat percepcija o stvarnim interesima jugosla- 
venskih naroda u postojećem kontekstu. U ovom ćemo poglavlju 
pokazati da su isti razlozi: vjernost marksističkoj ideologiji i per- 
cepcija interesa pojedinih segmenata jugoslavenskog društva — 
motivirali akcije (ili nedostatak akcije) jugoslavenskih komunista 
u odnosu na prve znake društvene krize. Kao što je objašnjeno u 
Kardeljevu konceptu, ideologija i interesi nisu bile dvije suprot- 
stavljene kategorije. Naprotiv: članovi političke elite vjerovali 
su da je marksistička koncepcija države i društva u najboljem 
interesu jugoslavenskih naroda: velikih i malih podjednako. 
Ekonomska kriza, koja je započela u drugoj polovici sedam- 
desetih godina, da bi se nastavila nakon Titove smrti (1980), bila 
je ozbiljan izazov toj vezi između ideologije i interesa. Uskoro se 
pokazalo da se politički vrh ponovno počeo dijeliti (baš kao i 1954. 
u Đilasovu slučaju, 1966. u Rankovićevom, i 1971-72, u sukobima 
u Hrvatskoj, Srbiji i Sloveniji) na one koji su ideologiju uzimali 
ozbiljnije i one koji su smatrali da je ponekad u interesu jugosla- 
venskih naroda (i Jugoslavije kao države) da se prihvate i elementi 
drugih ideologija (liberalno-demokratske ili državno-socijalis- 
tičke). Podjela političke elite na konzervativnu grupaciju, odanu 
Kardeljevu konceptu; i umjereno-reformističku grupu koja je 
zagovarala reinterpretaciju ili promjene Ustava iz 1974, zapo- 

čela je s ekonomskom krizom da bi se nastavila i produbila u 
osamdesetim godinama. U ovom poglavlju analizirat ćemo poli- 
tičke konflikte koji su nastali u povodu ekonomske krize, a u 
sljedećem one koji su motivirani drugim pitanjima (politički si- 
stem, nacionalni odnosi i međunarodna politika), ali su u biti 
izraz iste linije podjele. U slučaju ekonomske krize, dvije su grupe 
našle svoja uporišta u partijskom vodstvu Jugoslavije (ideolozi) 
i u državnom vrhu, tj. Saveznom izvršnom vijeću (pragmatičari). 
Linija podjele nije bila ni etnička ni republičko-pokrajinska. U 
drugom slučaju, kad su se otvorila temeljna politička pitanja 
opstanka i razvoja Jugoslavije, linija podjele je postajala sve više 
republičko-pokrajinska i sve više nacionalna. U oba slučaja, pre- 
vladali su kardeljisti. Njihova je prevlast bila rezultat uvjerenosti 
većine u partijskom vrhu da Kardeljevu viziju ne treba mijenjati 
nego samo dosljedno ostvarivati. Kardeljisti su najprije negirali 
da se radi o krizi, a kad su napokon prihvatili taj pojam, objaš- 
njavali su da je kriza rezultat nedosljednog ostvarivanja Karde- 
ljeve vizije. Vizija je bila dobra, samo se nije ostvarivala. Taj je 
zaključak bio potpuno u skladu s logikom ideokratskog društva, 
kojeg predvodi avangarda. Kao što smo objasnili u prethodnim 
poglavljima, u takvim društvima vizija uvijek ima prednost pred 
stvarnošću. Partija je predstavnik vizije, dok je vlada samo in- 
strument države koja odumire. Pobjeda Partije nad državom ne 
samo da nije upitna nego je i uvjet daljnjeg razvoja socijalizma. 
Razvoj socijalizma u interesu je svih naroda: stoga je, u kraj- 
njem slučaju, pobjeda nad konzervativnom državom također u 
njihovu interesu. Paradoks jugoslavenske situacije, međutim, 
bio je u tome što je država postala reformistička, a Partija kon- 
zervativna. Umjesto da revolucionira društvo stalnim promje- 
nama, Partija je prvi put sebe postavila u poziciju branitelja 
(gotovo) svega postojećeg. Ta se anomalija nije mogla objasniti 
marksističkim konceptom, a nakon smrti Kardelja (1979) i Baka- 
rića (1983) nije ni bilo izraslih autoriteta koji bi mogli pokušati 
stvoriti novu interpretaciju marksizma ili osmisliti novu viziju 
budućnosti. Partija je bila prisiljena na paradoksalnu poziciju: 
s jedne strane moralo je izgledati kako se nastavlja revoluci- 
oniranje društva kroz stalne promjene, a na drugoj — nisu se 
željele bitne promjene. Godine koje analiziramo u nastavku ove 


208 


EKONOMSKA KRIZA 


knjige bile su godine stagnacije, u kojima se stalno reformiralo; 
ali kao da su mnogi govorili o reformama a istodobno činili sve 
da se ništa ne mijenja. To napuštanje revolucionarnog programa 
bio je prvi znak krize vizije u koju su upali jugoslavenski komu- 
nisti: a ta je kriza bila najopasnija. Ta kriza vizije proizvela je 
krizu akcije. Ekonomska i politička kriza rasle su, a Partija nije 
poduzimala gotovo ništa. 

Za promatrače koji ne prepoznaju važnost ideološkog kontek- 
sta u kome se vodi politička akcija, takva je pasivnost potpuno 
neobjašnjiva. Prioritet ideologije nad interesima neobjašnjiv je 
za mnoge koji nikad nisu živjeli u ideokratskom društvu. Kako 
je bilo moguće da nisu vidjeli kamo vodi odbacivanje promjena? 
Zašto nisu prihvatili promjene, čak i ako su u interesu svih? 
Nije li politika, u krajnjem slučaju, all about economics! Koja 
vlast bi mogla računati na opstanak, ako ne bi riješila ekonomske 
probleme zemlje. Čak i u okviru marksističkog razumijevanja 
stvarnosti, ekonomski odnosi imaju primarno, ne sekundarno 
značenje. Zašto, dakle, nisu reagirali? 

Odgovori na ta pitanja ne mogu se pronaći u okviru drugog 
ideološkog konteksta, tj. u pristupima politici razvijenim u liberal- 
noj demokraciji. Istina je da su ekonomski odnosi od primarnog 
značenja u politici, ali glavno pitanje i dalje ostaje: tko upravlja 
dohotkom. Ako bi se napustio socijalizam, tvrdili su kardeljisti (i 
drugi marksisti), napustili bi se temeljni interesi radničke klase, 
a s njima i temeljni interesi jugoslavenskih nacija (u kojima je 
ta klasa bila većina). Kapitalizam bi značio ne samo klasnu, 
nego i obnovu nacionalne nejednakosti i eksploatacije. Pod tim 
okolnostima, Jugoslavija ne bi mogla opstati kao ujedinjena zem- 
lja. Jugoslavenski narodi kao dovršene nacije potražili bi druga 
rješenja. Istina je da njih ujedinjuju interesi, a ne nacionalna 
srodnost: ali uvođenje liberalne demokracije ili povratak na 
državni socijalizam, ugrozio bi njihove temeljne interese —- ravno- 
pravnost velikih i malih, razvijenih i nerazvijenih. Samoupravni 
je socijalizam jedini put naprijed, sve ostalo vodilo bi u razbijanje 
Jugoslavije, i - potencijalno - u građanski rat. To je bio ideološki 
okvir iz kojeg se većina u jugoslavenskom vrhu odupirala pro- 
mjenama, koje su smatrali ili suviše liberalno-demokratskim ili 
suviše državno-socijalističkim. 

Paradoksalno: obje grupacije unutar elite smatrale su da se 
Jugoslavija nalazi pred stvarnom opasnošću da se raspadne i to 
ne na miran način nego kroz građanski rat. Obje su vjerovale da 
je ono što predlažu jedina (a ne samo najbolja) opcija za spreča- 
vanje takvog raspleta. One su obje spašavale Jugoslaviju: jedna 
tako što će voditi računa ne o tome je li mačka crna ili bijela, 
nego lovi li miševe; a druga tako što će ostati vjerna kardeljistič- 
kom konceptu samoupravljanja, bez kojeg nema Jugoslavije. U 
ovom i sljedećem poglavlju pokazujemo dinamiku tog sukoba, 
koji je imao ishod kojeg su obje grupe željele spriječiti. 


OOURIZACIJA: UDRUŽENI ILI RAZDRUŽENI RAD? 


Jugoslavenski se ekonomski sistem rekonstruirao po obrascu 
kojeg je predložio Kardeljev koncept. Taj koncept nije bio samo 
politički, nego je u sebi sadržavao i projekt radikalne reforme 
ekonomskog sistema. Zakon o udruženom radu (1976) tretiran je 
kao radnički ustav, u skladu s idejom o odumiranju države u 
korist asocijacije slobodnih proizvođača. Smisao socijalizma bilo 
je podruštvljavanje države, pa je i smisao Ustava (kao državnog 
akta) bio promijenjen. Ustav, naime, također gubi značaj s odu- 
miranjem države. Na njegovo mjesto nastupaju drugi akti, koji 
su sve manje zakoni, a sve više samoupravni sporazumi. Zakon 
je akt države, koji osigurava provođenje volje klase na vlasti. On 
nije neutralna i klasno-nepristrana tvorevina. Kako u socijaliz- 
mu odumiru i država i klase, zakoni (baš kao i sudovi, policija i 
državna administracija) ustupaju svoje mjesto novom tipu regu- 
lacije odnosa između ljudi. 

Zakon o udruženom radu (ZUR) definirao je glavne ciljeve 
ekonomskog sistema četvrte Jugoslavije: 1) omogućiti radnicima 
direktno upravljanje u procesu odlučivanja, podjednako u malim 
i velikim poduzećima (odnosno: kako ih je samoupravni vokabu- 
lar nazivao — organizacijama udruženog rada); 2) omogućiti im 
kontrolu, ne samo u poduzećima, nego nad cijelom “društvenom 
reprodukcijom" (tj. nad nadstrukturom također; nad političkom 
i kulturalnom sferom); i 3) omogućiti razvlašćivanje države kroz 
smanjenje njene kontrole nad ekonomijom; i to tako što će najveći 

dio njenih funkcija u privredi (a s vremenom i sve funkcije ne 
samo u privredi nego i u društvu) preuzeti radnički savjeti i ostale 
alternativne institucije društva. Sva su tri cilja bila u skladu s 
koncepcijom samoupravljanja, koja je (iako formalno promovi- 
rana 1950), tek u četvrtoj Jugoslaviji postala dominantni princip 
organiziranja privrede i društva. Tako definirani ciljevi bili su 
na tragu Kardeljeve interpretacije Marxa, posebno njegove vi- 
zije o asocijaciji slobodnih proizvođača koja preuzima državne 
funkcije. Riječi klasa i proletarijat sada se gube, a slobodni 
proizvođači i njihove asocijacije postaju temeljni pojmovi novog 
socijalističkog vokabulara. Takva asocijacija ne samo da je bitno 
drukčija od sovjetskog državnog socijalizma, nego je osnivanje 
OOUR-a bio znak da je jugoslavenski socijalizam napravio klju- 
čan iskorak iz puke teorije (interpretacije svijeta) prema njenoj 
primjeni (promjeni). Budući da je privreda baza političkog poret- 
ka, promjene u privredi imaju temeljno značenje za tip poretka 
koji se na njoj gradi. Promjene u sferi proizvodnje osigurat će, 
vjerovao je Kardelj, da jugoslavenski sistem bude drukčiji, pot- 
puno drukčiji od sovjetskog.! 

Da bi se osiguralo da radnici doista odlučuju — prije svega u 
samim tvornicama - jugoslavenski je privredni sistem razdijeljen 
u mnogo malih jedinica, osnovnih organizacija udruženog rada 
(OOUR-a). Iako su OOUR-i mogli ostati samostalne jedinice, u 
najvećem broju slučajeva bili su premaleni da bi ostali nezavisni. 
Kao posljedica, barem u teoriji, više OOUR-a udruživalo se u 
jednu radnu organizaciju (RO). Tipična RO imala je tri ili četiri 
OOUR-a i jednu radnu zajednicu (RZ, administrativnu jedinicu). 
Konačni oblik asocijacije bile su složene organizacije udruženog 
rada (SOUR<-i), koje su ponekad imale i više od stotine OOUR-a. 

Iako je u teoriji cijeli proces smatran udruživanjem malih 
jedinica u veće, u praksi je takva struktura zapravo značila dije- 
ljenje nekadašnjih velikih tvornica u više malih jedinica. Cetiri 


! Govoreći o projektu samoupravljanja, Ivan Stambolić je 1995. rekao da je 
sama ideja (“koliko god bila ideološka") bila izraz “orijentacije koja nije bila 
pogrešna: da pre partije, države i pre politike uopšte, postoji svet rada... Za 
nas, (političke funkcionare, op. aut.) to je značilo pre svega da se moramo 
ukoreniti u svetu rada, a ne da svoju vlast ukorenimo u moći i autoritetu jedne 
političke partije" (Stambolić, 1995: 45). 

godine nakon donošenja Zakona o udruženom radu (1980) u J ugo- 
slaviji je bilo 94.415 OOUR-a.? Da bi se ilustrirala složenost cijele 
strukture, može se navesti primjer (Jugoslavenske)? Pošte, tele- 
fona i telegrafa (PTT), u kojoj je bilo ne manje od 291 OOUR-a, 
dvije radne organizacije bez OOUR-a, 26 radnih organizacija 
sa OOUR-ima, četiri radne zajednice koje su imale OOUR-e i 22 
druge radne zajednice. Čak je i kontrola zračnog prometa na sa- 
veznoj razini bila organizirana u 52 različite jedinice, od kojih su 
21 bile OOUR-i. 

Promatračima sa strane nije trebalo dugo da vide, međutim, 
da je - nasuprot namjerama vizionara i zakonodavaca - umjesto 
udruživanja, takav sistem poticao razdruživanje. Istina je bila 
da je daleko veći broj radnika sada sudjelovao u raznim upravnim 
tijelima u njihovim OOUR-ima i SOUR-ima. Međutim, umjesto 
da vladaju tvornicama i cijelim procesom “društvene reproduk- 
cije", oni su sudjelovali u odlučivanju samo o svojoj maloj jedinici, 
bez stvarnog utjecaja na cjelinu tvornice, a još manje na ono što se 
događa izvan nje. A OOUR-i su, koliko god bili u teoriji temeljne 
jedinice privrednog sistema, u stvarnosti bili nemoćni da mije- 
njaju “uvjete proizvodnje". Bili su jednostavno premali da bi se 
njihov utjecaj protegnuo izvan njih samih. Mogli su, doduše, 
zakočiti odluku koja im nije bila prihvatljiva, ali su rijetko kada 
mogli uspješno inicirati ozbiljne promjene. Čak i kad bi radnici 
doista ozbiljno shvatili svoju ulogu samoupravljača (a mnogi su je 
tako i shvaćali, pokušavajući koristiti šansu da odlučuju), često 
bi se osjećali nekompetentnima da odlučuju o složenim ekonom- 
skim i političkim pitanjima; o kojima nisu imali odgovarajućih 
obavijesti, nego su ovisili o onome što bi im priredio admini- 
strativni aparat. Osjećaj da administracija može manipulirati 
odlukama, vodio je brzom razočaranju samim sistemom. Obećana 
je revolucionarna promjena, u kojoj će radnici biti gospodari svog 


2 U Bosni i Hercegovini 16.207; u Crnoj Gori 1.813; u Hrvatskoj 20.038; u Make- 
doniji 6.002; u Sloveniji 10.835; u Srbiji 35.519, od kojih je 12.846 u Vojvodini 
i 3.356 na Kosovu. Statistički bilten, 1286, SZS, Beograd, 1980. 

Taj SOUR nije se zvao JPTT, nego samo PTT - valjda da bi se izbjegao prizvuk 
“unitarizma". Jugoslavenske željeznice i Jugoslavenski Aerotransport (JAT) 
ostavile su ime Jugoslavija u svom nazivu. Podaci o strukturi PTT-a preuzeti 
su iz Statističkog biltena, 1286, SZS, Beograd, 1980. 

rada i rezultata tog rada, ali je administracija i dalje ostala glavni 
odlučitelj, ako ne formalno, onda u stvarnosti. Umjesto “debiro- 
kratizacije društva", golem broj novih radnih jedinica proizveo je 
novu, brojniju i kompliciraniju administraciju. More novih pravila 
i direktiva, zaključaka i odluka preplavilo je radničke savjete i 
samoupravljače.“ 

Novi je sistem bio utemeljen u ideji da je radnička klasa plu- 
ralistična unutar same sebe, ali da je ipak ujedinjuje povijesna 
uloga koju mora ostvariti u socijalizmu. Posebnosti bilo koje pri- 
rode bit će prevladane, budući da nijedna od tih posebnosti nije 
snažnija od tog historijskog interesa. Ako se, uostalom, proleteri 
svih zemalja mogu ujediniti da ostvare taj historijski interes, 
onda to sigurno mogu i jugoslavenski radnici (tj. radni ljudi). 
Polazeći od tog ideološkog postulata, politička elita nije vidjela 
preveliku opasnost od priznavanja radnofunkcionalnih, pa i naci- 
onalnih specifičnosti. One mogu biti čak i značajne, ali u krajnjoj 
liniji, radnici u raznim OOUR-ima, republikama i pokrajina- 
ma, uspjet će se dogovoriti i udružiti jer ih udružuje zajednički 
historijski interes. 

To je vjerovanje, međutim, stvoreno (u Marxovim tekstovima) 
u doba dok je radništvo bilo u podređenom položaju, pa je imalo 
jasnog Neprijateljskog Drugog protiv kojeg se udružilo, iako ni 
tada to nije išlo bez unutarnjih podjela. Ali, u novim okolnosti- 
ma, u kojima je taj Drugi ne samo povijesno poražen, nego i ne 
postoji (kapitalista u socijalističkoj Jugoslaviji gotovo da nije ni 
bilo, osim u malom obrtu, turizmu i nešto u trgovini), razlozi za 
ujedinjavanje nisu bili ni izdaleka tako jasni kao u Marxovo doba. 
Ubrzo nakon stvaranja kompleksne oourske strukture postalo je 
jasno da se te male jedinice prečesto sukobljavaju jedna s dru- 
gom, umjesto da se udružuju. Svaka je branila svoje parcijalne 


* Između 1,25 i 1,5 milijuna direktiva, odredbi, ugovora i drugih obvezujućih 
akata doneseno je unutar novog sistema samo u prvim godinama nakon usva- 
janja Ustava (Bilandžić, 1986: 39). Hrvatski sociolog Slaven Letica izračunao 
je da je na novu birokraciju potrošeno toliko novca koliko bi bilo dovoljno da se 
otvori 150.000 novih radnih mjesta. Beogradski politolog Vladimir Goati kaže 
da se do 1988. (kad je nastupila “antibirokratska revolucija"), jugoslavenski 
politički i ekonomski život upravljao prema osam milijuna odredbi, zakona i 
zakonskih akata. Broj zaposlenih u administraciji povećao se 44,3 posto između 
1972. i 1978. (Goati, 1989: 43). 

interese, ne vodeći pritom mnogo računa o interesima drugih rad- 
nika, u drugim OOUR-ima. A i zašto bi? One su i bile osnovane da 
zastupaju interese konkretnih, a ne nekih apstraktnih radnika. 
Prigovor kojeg je marksizam upućivao liberalnoj demokraciji (da 
zastupa apstraktne građane kad sve svodi na političku demokra- 
ciju), sada se vratio kao bumerang jugoslavenskim komunistima: 
njihov je sistem eliminirao ideju apstraktnog građanina, a očeki- 
vao je od radnika da zastupaju interese apstraktnog radništva. 

U nekim tvornicama, situacija je postala toliko paradoksalna 
da su podizane fizičke barijere da bi odvojile radnike koji su 
pripadali “zaraćenim" OOUR-ima.* U drugima je složeni sistem 
odlučivanja, samoupravnog sporazumijevanja i dogovaranja, 
doveo do potpune blokade. Sistem je, naime, inzistirao na kon- 
senzusu, a ne na preglasavanju (brojenju glasova, odlučivanju 
većinom). Brojanje glasova bila je buržoaska tekovina - radništvo 
se dogovara. Dok taj dogovor u teoriji nije smio biti nemoguć (jer 
radništvo povezuju isti historijski interesi), u praksi je sam proces 
služio za vježbanje nepopustljivosti i izražavanje nezadovoljstva 
i onim stvarima koje su sa samom odlukom imale i onih koje s 
njom nisu imale nikakve veze. Uostalom — odlučivanje i o manje 
važnim stvarima (kao što je ono u OOUR-ima) bilo je ipak jedino 
odlučivanje koje je doista bilo moguće za većinu ljudi. Nemajući 
mogućnosti izbora između alternativa na nacionalnoj političkoj 
razini, mnogi su iskoristili onu šansu koju su imali da izraze 
različitost i/ili nezadovoljstvo. U nekim je tvornicama takva 
nepopustljivost dovela do paradoksalne situacije (koju navodi, 
primjerice, Ivan Stambolić, tadašnji predsjednik srpske vlade, 
1995: 44): sedam tisuća radnika glasalo je na referendumu za 
neku odluku, ali je u OOUR-u prehrane 31 glasao protiv i 29 za; 
zbog ta dva glasa, sedam tisuća radnika nije moglo ostvariti svoju 
samoupravljačku volju. 

Zašto, međutim, država nije intervenirala, ako se radnici nisu 
mogli dogovoriti? Ona je to ponekad i činila, ali je takva inter- 
vencija uvijek bila podložna optužbi za nelegitimnost. U smislu 
legitimnosti, država je bila nemoćna u sudaru s radništvom. Drža- 


5 O tome govore Ivan Stambolić (1995: 46) i Dušan Čkrebić, u Politici od 31. 
decembra 1985. 

va je trebala odumrijeti, a udruženi rad ju je trebao zamijeniti. 
Država, stoga, nije imala nikakav legitimitet da presuđuje u 
sporovima unutar radništva. Štoviše, često je upravo ona bila 
tretirana kao glavni krivac neefikasnosti i kaotičnosti, dok je 
etatizam i dalje viđen kao glavna opasnost. Uloga države u suko- 
bima unutar radništva bila je - da bude dežurni krivac. Partija 
je mogla intervenirati (pa je to i činila) ali samo do neke granice. 
Niti se Partija htjela staviti na jednu stranu protiv druge, niti je 
htjela produbljivati razlike unutar radništva. Ona je, također, 
bila samo avangarda radništva, ne i zamjena za njega. Dok je 
socijalizam razvlastio državu, samoupravljanje je razvlašćivalo 
Partiju; prije svega u privrednom sistemu, a potom u cijelom 
društvu. Anarhija i kaos, blokada i neefikasnost, ekonomska 
kriza i politički udari na sistem — to su bile neke od posljedica. 
Država i Partija postajale su - dan za danom - dobrovoljni zato- 
čenici vlastitog ideološkog koncepta. 

Cijeli je sistem uskoro pokazivao znakove krize. Bio je jedan 
od najskupljih privrednih sistema u svijetu. Umjesto da je poticao 
integraciju, doveo je do fragmentacije na svim razinama: najprije 
na ekonomskoj, potom na političkoj, da bi — tek na kraju, nikako 
na početku - završilo na nacionalnoj. Ono što je ideološki kon- 
cept najviše pogodilo, međutim, bilo je to što je sistem podijelio 
radništvo tamo gdje je ono bilo relativno ujedinjeno i uspješno u 
godinama neposredno nakon Drugog svjetskog rata, pa sve do 
sredine šezdesetih. Dok se ranije govorilo o ujedinjenoj radničkoj 
klasi (ideja koju je Tito promovirao do kraja svog života), hrvat- 
ski ideološko-politički vođa Vladimir Bakarić branio je tezu o 
nacionalnim radničkim klasama, odnosno - kako bi Kardelj rekao 
- radničkim klasama dovršenih nacija. Kongres jugoslavenskih 
samoupravljača sazvan je samo jednom, i to u trenutku kad je 
Tito pripremao udar protiv nacionalističkih tendencija (1971). 
Ideja da se formira Vijeće udruženog rada i u Saveznoj skupštini, 
kao što je bio slučaj u republičkim i pokrajinskim, nikad nije 
dobila dovoljnu podršku zagovornika Kardeljeva koncepta. Pri- 
jedlozi su odbacivani kao unitaristički: budući da nema jugo- 
slavenske (tj. nadnacionalne) radničke klase, ne može biti ni 
jugoslavenskog skupštinskog vijeća koje bi (bar simbolički) 
zastupalo tu klasu. Tendencije fragmentacije, međutim, nisu 

se zaustavile samo na republičkoj razini — one su se nastavljale 
prema općinama, mjesnim zajednicama, i u tvornicama. Pred- 
stavljati društvo u tom trenutku značilo je: unijeti elemente 
fragmentacije u sam politički vrh. 

Iako se proces dezintegracije nije zaustavio na republičkoj 
razini, ipak su republike bile u daleko boljoj poziciji da mu se 
suprotstave, nego što je to mogao savezni vrh. Republike su imale 
svoje ekonomske planove, pa prema tome i konačnu riječ u pita- 
njima investiranja (sve osim Srbije). Imale su također i dodatni 
motiv da zaustave dezintegraciju unutar sebe samih. Taj se motiv 
može objasniti analizom Titove političke vještine, koja je ugroža- 
vala političke lidere na srednjim i nižim ljestvicama hijerarhije. 
Tito je naime vladao tehnikom “sendviča" u kome je gornja strana 
bio on sam, a donja — puk. Puk je podržavao Titovu politiku, 
posebno kad je osjećao da se on suprotstavlja dezintegracijskim 
trendovima i da nije bespogovorni zagovornik četvrte Jugosla- 
vije. Kad bi tražio više reda i kritizirao fragmentizaciju, bio bi 
podržan od strane puka. U sendviču bi se, naravno, našli politički 
funkcionari na općinskim i republičkim razinama vlasti. Taj 
društveni ugovor između Tita i puka (poznat i u drugim zem- 
ljama, primjerice, u SSSR-u za vrijeme Staljina) ugrožavao je 
poziciju republika i pokrajina. Da bi ga spriječile, republike su 
nastojale homogenizirati puk iza sebe (uvodeći elemente re- 
publičkog nacionalizma) ili barem otupiti potencijalne oštrice 
(povlađivanjem lokalnom radništvu, prije svega kroz enormno 
povećanje investicija i povećanje plaća). Republički lideri, posebno 
u posljednjim godinama Titova života, kad su za to imali institu- 
cionalno uporište, nastojali su sebe zaštititi i legitimirati nekom 
vrstom masovnog podmićivanja radništva i puka, bez obzira na 
stvarne mogućnosti domaće privrede. 

To je dovelo do novog paradoksa: na jednoj strani republike su 
se zalagale protiv centralizma i za daljnju decentralizaciju vlasti 
prema najnižim jedinicama - mjesnim zajednicama i OOUR-ima. 
Na drugoj, one su se centralizirale unutar sebe. Dok su se viša 
(jugoslavenska) i niže (lokalne) razine decentralizirale i fragmen- 
tizirale, republike su zaostajale u tom procesu. One su sada počele 
čitati samo dijelove ustavnih odredbi u kojima se govorilo o 
republici kao nacionalnoj državi, preskačući one o daljnjoj decen- 

tralizaciji republika samih. To su činile u želji (ili barem pod 
izgovorom) da spriječe daljnju fragmentizaciju, ali i daljnju cen- 
tralizaciju. Jake republike bile su neka vrsta trećeg puta, pozicije 
između totalnog raspada sistema i daljnjeg centraliziranja na 
jugoslavenskoj razini. 

Takva je pozicija republika bila samo djelomično u skladu s 
Kardeljevim intencijama, pa je on u posljednjim godinama upo- 
zoravao da trend decentralizacije ne smije stati na republikama. 
Ali, on je tada već bio teško bolestan (od 1974. bio je toga svje- 
stan), a i kao tvorac sistema morao je osjećati odgovornost za 
njegove posljedice, čak i ako nisu bile namjeravane.“ Tko će, 
dakle, zaustaviti paradoks? To je pitanje otvoreno odmah nakon 
usvajanja Ustava i ZUR-a - ne tek 1987. kad je Slobodan Milo- 
šević postao glavni srpski političar. Više će o tome biti riječi u 
sljedećim poglavljima. 

Trend fragmentacije jugoslavenske države vidio se i u poda- 
cima o međusobnom trgovanju jugoslavenskih republika. Jugo- 
slavensko tržište nije nikada — ni u doba treće Jugoslavije bilo 
integrirano koliko tržišta ostalih europskih zemalja, ali se trend 
dezintegracije povećavao. Dok je 1970. godine 59,6 posto ukupne 
količine dobara i servisa proizvedenih u okviru republike ostajao 
unutar te republike, u 1980. taj je postotak povećan na 70 posto. 
Samo 21,7 posto dobara i servisa razmjenjivalo se između jugosla- 
venskih republika, dok je 9,8 posto izvoženo izvan zemlje. Često 
se događalo da je jedna republika uvozila dobra koja je druga 
republika izvozila, plaćajući pritom više na inozemnom tržištu 
nego kod kuće (Korošić, 1988: 72). To se, primjerice, događalo s 
električnom energijom: četiri federalne jedinice (Bosna i Herce- 
govina, Slovenija, Srbija i Kosovo) izvozile su je, a ostale četiri 
(Crna Gora, Hrvatska, Makedonija i Vojvodina) uvozile su je iz 
susjednih zemalja. Pritom je cijena električne energije bila razli- 
čita, i nije ovisila o poziciji federalne jedinice s obzirom na uvoz 
ili izvoz: u 1983. je u Bosni i Hercegovini dosegla 89 posto u 


* Nekoliko mojih sugovornika, uključujući i Kardeljevu suprugu Pepcu, govorilo 
mi je o njegovu razočaranju onim što je postignuto. Istodobno, Pepca Kardelj 
bila je nezadovoljna tretmanom kojeg je imao njegov sprovod - smatrala je da 
je Kardelj zaslužio bolji status od prisutnosti samo jednog od osam članova 
Predsjedništva SFRJ. 

odnosu na jugoslavenski prosjek, dok je na Kosovu bila 121 posto. 
Obje su je federalne jedinice izvozile.? Isto se događalo s ostalim 
cijenama, koje su varirale 20-30 posto od jedne do druge repu- 
blike. To je uzrokovalo da (ionako značajne) razlike u životnom 
standardu stanovništva sad budu dodatno povećane. Prosječna 
je plaća (u rječniku jugoslavenskog socijalizma: osobni dohodak) 
bila 1986. u Sloveniji 40 posto viša od jugoslavenskog prosjeka, 
dok je u Makedoniji bila 30,6 posto niža od tog prosjeka. Odnos 
je, dakle, bio 1:2. Stanarina u državnim stanovima bila je 1985. 
u Bosni i Hercegovini 39,5 posto niža, a u Sloveniji 76,8 posto viša 
nego recimo u Hrvatskoj. 

Takve razlike, naravno, ne bi bile problem u liberalnoj demo- 
kraciji, iako bi i tamo izazivale ekonomske i socijalne posljedice, 
kao što su unutrašnje migracije i potrebu da se raspravi smisao 
savezne države. Međutim, Jugoslavija je bila socijalistička zemlja, 
u kojoj je socijalizam trebao smanjivati, a ne povećavati razlike 
između razvijenih i nerazvijenih. Socijalizam je obećao da će 
smanjiti političku i ekonomsku nejednakost između onih koji su 
bogatiji, veći i moćniji na jednoj, i onih koji su mali, nerazvijeni 
i slabiji na drugoj strani. No, te su se razlike povećavale, a ne 
smanjivale otkako je promoviran koncept samoupravljanja. Kao 
što pokazuje sljedeća tablica, one su se naročito povećavale u 
četvrtoj Jugoslaviji, tj. od 1966. nadalje. 

Kao što tablica pokazuje, i najveći dobitnici i najveći gubitnici 
u ekonomskom smislu, nalazili su se u Srbiji, u njene dvije po- 
krajine. Vojvodina je jedina jugoslavenska federalna jedinica koja 
se uspješno prebacila preko crte jugoslavenskog prosjeka. Kosovo 
je, nasuprot tome, još više potonulo u odnosu na taj prosjek. No, 
za legitimnost jugoslavenskog socijalizma posebno je negativno 
značenje imala činjenica da je razlika između najrazvijenije fede- 
ralne jedinice (Slovenije) i najnerazvijenije (Kosova) povećana 
između 1952. i 1989. s 1:3,9 na 1:7,9. To se dogodilo unatoč veli- 
kim investicijama u Kosovo, i protivno namjeri poretka da unutar 
Jugoslavije poveća jednakost, a ne nejednakost.? 


? Ekonomska politika, 1691, 27. augusta 1984. 

5 Danas, 30. jula 1985. 

? O razlozima kosovskog zaostajanja bit će više riječi u sljedećim poglavljima. 
Korištenje ekonomskih pokazatelja u konstruiranju alternativnih narativa u 

GDP u republikama i pokrajinama 1952-1989. 
(indeks 100 = jugoslavenski prosjek) 


1972 | 1982 | 1989 
| Slovenija 182 | 189 | 194 | 198 | 196 | +14 | 
121 | 121 | 126 | 125 | 126 
siu [ s| [op 1 
Tamim [ m [or| m [mn] 
Bosna-Hercegovina PD 8 | m 67 | 68 | 68 | 
Makedonija | M| 61| 69 | 61| 6 | - 
oKow [41 | 8% | 82 | 28 | 26 | -9 
gaje [mo [io [io [mo [ro [ 


Izvor: Vojnić (1994: 263) 


Ideološki problem kojeg je otvaralo povećanje razlika između 
Slovenije i Kosova, međutim, nije bio izazvan samo neravnomjer- 
nim ekonomskim razvojem. Ono se još više temeljilo na osjećaju 
(dakle, percepciji) nepravde i nejednakosti u Jugoslaviji; koji se 
sad pojavio ne samo kod Slovenaca i Albanaca, nego i kod mno- 
gih drugih. U stvari, taj osjećaj nepravde i nejednakosti, koji se 
razvio i kod onih koji jesu i kod onih koji nisu imali tzv. objek- 
tivne razloge za to (primjerice, i kod Slovenaca koji su svoju pozi- 
ciju unaprijedili u odnosu na jugoslavenski prosjek i kod Kosovara 
koji su je unazadili), pomoći će da oni na Jugoslaviju sve više 
gledaju na sličan način: kao na zemlju koja je iznevjerila svoju 
vlastitu misiju. I najrazvijeniji i najnerazvijeniji, počeli su se pita- 
ti o korisnosti daljnjeg ostanka u takvoj zajednici. Ekonomske su 
razlike pritom imale samo ulogu inicijatora tog vala percepcija o 
nepravednom društvu. 

Nejednakost u ekonomskom smislu, kao i sve izraženije ten- 
dencije partikularizma u svim dijelovima Jugoslavije, uzrokovali 
su politiku protekcionizma i daljnjeg zatvaranja u razvijenijim 


drugoj polovici osamdesetih, prije svega u Srbiji i Sloveniji, bit će analizirano 
u posljednja dva poglavlja knjige. 

federalnim jedinicama, prije svega u Sloveniji. Iako nije bilo 
zakona koji bi branili zapošljavanje ljudi iz bilo koje druge regije 
u Sloveniji ili Hrvatskoj, u praksi je sve manji broj južnjaka tamo 
stvarno mogao naći posao. Pod pritiskom ekonomske krize i vođe- 
no logikom samodovoljnosti, slovensko je tržište rada sada postale 
sve nedostupnije za Bosance, tj. za sve one koji su dolazili s juga." 
Isto se događalo kosovskim Albancima posvuda po Jugoslaviji. 
ne samo u Sloveniji ili Srbiji. U uvjetima ekonomske krize, ograni- 
čenih resursa te daljnje partikularizacije jugoslavenskog tržišta 
dotadašnji južnjaci postajali su stranci. Dan za danom, i ne bez 
utjecaja medija (sada sve manje pod kontrolom sistema koji se 
polako raspadao), Slovenci su počeli prepoznavati da su drugi 
različiti, da su Drugi, da ne pripadaju u njihovo društvo. Ekonom- 
ske su razlike sada postajale kulturalne, političke i društvene. 
Osjećaj da bi možda bilo bolje bez Jugoslavije, kad bi granice bile 
zatvorene za one koji dolaze u Sloveniju, povećavao se i teško ga 
je bilo zaustaviti. Na drugoj strani, osjećaj eksploatacije i ne- 
pravde, nejednakosti i neispunjenih obećanja, povećao se među 
onima koji su bili na drugoj strani linije jugoslavenskog ekonom- 
skog prosjeka, naročito među Albancima, kulturalno, politički i 
društveno udaljenima od ostalih Jugoslavena. Kao i u drugim po- 
dručjima (ekonomskom, primjerice), sada je i politika nacionalne 
ravnopravnosti izgledala kao promašaj, kao isprazno obećanje. 
U posljednjim godinama Titova života, pokretljivost stanov- 
ništva bila je vrlo mala. U godini u kojoj je usvojen ZUR (1976), 
samo 2,1 posto svih tvornica imale su jedan ili više svojih 
OOUR-a u nekoj drugoj republici. Pet godina kasnije (1981), taj 
se (ionako enormno mali) postotak smanjio na 1,5 posto (Korošić, 
1988: 76). Već je gotovo anegdotalno spomenuti da su republike 
gradile svaka svoju aluminijsku tvornicu, da je Jugoslavija imala 
desetke tvornica duhana ili električnih uređaja, čak i gdje nije 
bilo uvjeta da te grane industrije opstanu. Mnoge novostvorene 
tvornice bile su “političke investicije", izraz pukog nepovjerenja 


19 Kao što pokazuje Silva Mežnarić, pojam Bosanac koristio se za sve južnjake, 
bez obzira dolazili iz Bosne ili ne, ako su radili manualne i teške fizičke 
poslove. Za socijalnu distancu Slovenaca prema Muslimanima i Albancima, 
vidi Kuzmanić (1989). 

u jugoslavensko tržište, i bojazni da će drugi zatvoriti granice ili 
neće dopustiti da se njihova roba izveze unutar Jugoslavije. Ta 
bojazan, međutim, nije bila potpuno bezrazložna: zatvaranje pri- 
vrede u republičke granice bila je činjenica, ne fikcija. A ako to 
rade drugi, govorila je logika, onda moramo i mi. Ta zatvorenička 
dilema, prema kojoj svi znaju da je najbolje surađivati, ali nitko 
nije siguran da će partner surađivati, pa prema tome mnogi odlu- 
čuju da jednostavno idu svojim putem (iako riskirajući daleko više 
nego da surađuju), bio je glavni princip ponašanja već u kasnim 
sedamdesetim. Kasnije će se taj princip proširiti na političke, i 
konačno (ne prije početka devedesetih) i na međuetničke odnose. 
Namjere su bile dobre, ali je stupanj nepovjerenja bio sad već 
dovoljno velik da su se mnogi odlučivali za samostalnu politiku, 
samo zato što nisu vjerovali da će drugi biti vjerni i pošteni part- 
neri. Bez namjere da razbiju bilo jugoslavensko tržište ili samu 
Jugoslaviju, akcije privredne i političke elite na kraju su vodile 
upravo u tom smjeru. 

Jugoslavenska je industrija u tim godinama često nalazila da 
je jednostavnije surađivati sa stranim partnerima, nego sa dru- 
gima iz same zemlje. Na to ju je tjerala i logika ekonomske krize, 
u kojoj je bilo važno povećati izvoz, čak i kad je to bilo (privre- 
meno, nadali su se) nepovoljnije. Trend otvaranja jugoslavenske 
privrede prema svijetu, svakako, nije bio loš. Međutim, on ćesto 
nije odmakao mnogo dalje od oslanjanja na strane banke i njihove 
kredite, budući da je zapadnoeuropsko tržište u to doba također 
bilo u krizi, a jugoslavenski proizvodi nisu bili posebno konku- 
rentni, ni po cijeni, ni po kvaliteti. 

Trend partikularizacije jugoslavenskog tržišta usmjerio je 
mnoge mlađe ljude da potraže posao na Zapadu, radije nego u 
drugim krajevima Jugoslavije.!! To je, između ostalog, bila i po- 


!! U oktobru 1979, 1,185.000 Jugoslavena živjelo je u zapadnoeuropskim zem- 
ljama. Od toga je 695.000 imalo posao u tim zemljama, a 490.000 bilo bez zapo- 
slenja (uglavnom kao članovi obitelji zaposlenika, uključujući i 250.000 djece u 
školskoj dobi). U izvaneuropskim zemljama, uglavnom u SAD, Australiji i Kana- 
di, te Latinskoj Americi, bilo je oko 300.000 ljudi s jugoslavenskim pasošima. 
62 posto Jugoslavena koji su živjeli u Europi bili su između 18 i 35 godina 
starosti. Najveći dio tih (oko 240.000) dolazio je iz Hrvatske. Velika većina (70 
posto ukupnog broja emigranata) nije imao nikakve radne kvalifikacije. Među 

sljedica trenda partikularizacije obrazovnog sistema: u Zagrebu | 
je, primjerice, bilo daleko jednostavnije naći školu stranih jezika | 
u kojoj bi se učio njemački ili engleski, nego naći školu domaćih | 
jezika, gdje bi se učili albanski, slovenski ili makedonski. Bilo je * 
jednostavnije dobiti stipendiju za studij u Britaniji, nego u Skopju. 
vjerojatno i zato što nije bilo saveznog ministarstva obrazovanja. 
a razlike u školskim programima između republika i pokrajina 
povećavale su se baš kao i ekonomske razlike među njima.!? Čak 
ni zaposlenici u saveznoj administraciji, oficiri i carinski službe- 
nici, savezni političari i diplomati, najčešće nisu govorili druge 
jezike jugoslavenskih naroda, ako je njihov materinji jezik bio 
srpski ili hrvatski. To je stvaralo osjećaj nejednakosti u tretma- 
nu jezika i kultura općenito; još jedan od paradoksa u uvjetima 
decentralizacije koja je imala potpuno drukčiju namjeru. Ekonom- 
ska je kriza sada pomogla da se svi ti osjećaji pojave u političkoj 
areni. Ona je stoga doista bila katalizator novog grupiranja 
unutar jugoslavenske političke elite, a kasnije (sredinom osam- 
desetih) i unutar društva u cjelini. 


RASPRAVA O UZROCIMA KRIZE 


Prvi koji su govorili o krizi jugoslavenske privreda i društva bili 
su ekonomsti i sociolozi. Sredinom sedamdesetih, oni su upo- 
zorili jugoslavenske političare da se tri problema pojavljuju 


europskim zemljama, Njemačka je imala najveći broj Jugoslavena na “privre- 
menom radu" (gastarbajtera) - u 1977. bilo ih je 405.000 (RFE /RL, 18. oktobra 
1979). U osamdesetim godinama su jugoslavenski radnici držali oko 21 milijar- 
du US dolara u zapadnim bankama, a samo 1,2 milijarde u jugoslavenskim. 

!2 Projekt približavanja školskih programa, poznat kao politika “zajedničkih 
obrazovnih jezgri", nije dobila dovoljnu podršku republičkih vodstava i nikad 
nije bila provedena. Ne iznenađuje, stoga, da je broj studenata koji su iz svoje 
republike odlazili na studij u drugu republiku bio gotovo posvuda ispod 10 
posto. U Sloveniji (tada već najzatvorenijoj jugoslavenskoj republici) čak je 96,8 
posto ukupnog broja mladih Slovenaca studiralo na slovenskim sveučilištima 
(Ljubljana i Maribor); u Makedoniji 96,3 posto, u Hrvatskoj 91,5 posto, Srbiji 
91,4 posto, Crnoj Gori 91 posto i Bosni i Hercegovini 88,4 posto, Činjenica da 
je najmanja mobilnost zabilježena u dvije republike u kojima se nije govorio 
srpski/hrvatski jezik, pokazuje da se radi o obrazovnom problemu koji je direkt- 
na posljedica zatvaranja u vlastite kulturalne i političke granice. 

punom snagom: 1) niska produktivnost jugoslavenske privrede; 2) 
visoka stopa inflacije i 3) visoki inozemni dugovi (Korošić, 1988: 
55). Već su u prvim raspravama o uzrocima tih problema, mnogi 
ekonomisti (neovisno o njihovu etničkom podrijetlu ili repub- 
ličkoj pripadnosti) zaključili da su politički sistem i ideologija 
među glavnima. Promjene će, upozorili su, biti gotovo nemoguće 
bez zaustavljanja trenda partikularizacije, koji je procvjetao 
nakon 1974. 

Jugoslavenski su ekonomski eksperti identificirali dva tipa 
potencijalnih uzroka krize: objektivne i subjektivne. Među objek- 
tivnim uzrocima krize navodili su globalne (i od Jugoslavije uglav- 
nom neovisne) ekonomske probleme s početka sedamdesetih. 
Između 1973. (kad je počela svjetska naftna kriza) i 1981, Jugo- 
slavija je posudila u stranim bankama i institucijama oko 16,5 
milijardi američkih dolara. Njen je inozemni dug, dakle, povećan 
sa 4,662 milijardi na 21,096 milijardi dolara. Kada je ono što je 
Jugoslavija posudila drugima oduzeto od ove svote, ostalo je još 
uvijek 19,511 milijardi američkih dolara čistog duga (u 1981). Dok 
je takvo zaduživanje bilo uglavnom motivirano unutarnjopolitič- 
kim razlozima (dakle imalo je izvor u subjektivnim odlukama) 
nepovoljna je objektivna okolnost bila da su mnogi kratkoročni 
krediti (u ukupnoj visini od više od 11 milijardi dolara) bili po- 
dignuti između 1977. i 1980, kad je kamatna stopa (za kredite 
podignute u Sjedinjenim Državama) skočila sa 5,5% na 16,8 posto. 
Ti kratkoročni (petogodišnji) krediti došli su na naplatu između 
1982. i 1985. Međunarodna naftna kriza i povećanje kamatne 
stope za kredite u SAD (koja je bila odgovor na tu krizu), kao i 
povećanje cijene tehnologije koja je dolazila iz zapadnoeuropskih 
zemalja, imala je iznimno nepovoljne posljedice za zemlju koja 
nije bila bogata ni u nafti, ni u tehnologiji, a nije bila ni središte 
financijskog kapitala. Ti su objektivni razlozi stavili Jugoslaviju 
pred gotovo nemoguću situaciju: da bi vratila stare kredite i 
održala kakvu-takvu razinu proizvodnje, morala je uzimati nove. 
Tako je ušla u spiralu iz koje se teško mogao vidjeti kraj.'? 


13 Tadašnji predsjednik Saveznog izvršnog vijeća Veselin Đuranović objavio je 
1985. tekst u časopisu Socijalizam u kome je u detalje objasnio situaciju u kojoj 
se našla jugoslavenska ekonomija i njegova vlada u tom trenutku. 

Među subjektivnim uzrocima krize, na prvom je mjestu bila 
ideologija koja je vodila decentralizaciji i favorizirala partikula- 
riziranje jugoslavenskog tržišta. Jugoslavenski su ekonomisti i 
sociolozi već krajem sedamdesetih isticali da je ta parcijalizacija 
rezultat ideološke vladavine nad ekonomskim interesima. Do 
1961. samo je federalna vlada bila ovlaštena podići kredite u 
inozemstvu. Nakon te godine, međutim, tzv. “pravo podizanja 
kredita" pripalo je najprije specijaliziranim bankama, a nakon 
1967. (kao posljedica uvođenja Kardeljeva koncepta) i republi- 
kama, pokrajinama i radnim organizacijama. Do 1975. savezne 
institucije izgubile su gotovo svu kontrolu nad procesom posu- 
đivanja. Nakon 1971, također, republike imaju punu kontrolu 
nad svojim ekonomskim planovima, a planirale su nerealno. Ideja 
o nacionalnim ekonomijama, koju je snažno promovirao Vladimir 
Bakarić, značila je da su republičke elite sad bile odgovorne za 
investicije u svojim republikama. Nijedna od njih nije htjela zao- 
stajati za drugima, a mnoge su (naročito Hrvatska nakon 1971) 
htjele pokazati da više od svojih prethodnika (tzv. hrvatskih 
nacionalista i proljećara) vode računa o nacionalnoj ekonomiji. 
Hrvatska se posebno istakla u novim investicijama: htjela je 
pokazati da je centralizam doista bio glavni (možda čak i jedini) 
problem zbog kojeg Hrvatska nije bila toliko ekonomski uspješna 
koliko je mogla biti.'* Jugoslavenska je vlada već u 1975. upozo- 
ravala na trend prevelikog zaduživanja, ali uzalud (Kraigher, 
1985: 201). Kardelj je čak spominjao i čileanski scenarij, aludira- 
jući na državni udar i vojnu diktaturu, ako bi se nastavio kaotičan 
trend u kome “nikakvo rješenje ne bi bilo moguće kao rezultat 
visoke inflacije, niskog životnog standarda i anarhične situacije 
u zemlji". Bila bi potrebna čvrsta ruka da zaustavi te tendencije. 
Pa ipak, duh je već pobjegao iz boce, pa ga je bilo nemoguće 
uhvatiti, čak i da se to doista htjelo. Interesi republika i pokrajina, 
sada konačno legitimiranih kao središte političkog sistema, bili 


4 U Hrvatskoj je to bilo posebno važno jer je glavna osoba smijenjenog političkog 
vrha bila profesorica ekonomije, Savka Dabčević-Kučar. No, i u Srbiji i Sloveniji 
smijenjene su političke elite imale interesa za modernizaciju i brz ekonomski 
razvoj. Nova vodstva htjela su pokazati da mogu ostvariti više od onoga što su 
stara (smijenjena) obećavala. 

su tako snažni da je društveni plan za 1976-1980. samo sankci- 
onirao megalomanske investicije u svim republikama. Tito je još 
uvijek bio živ, ali je oklijevao da zaustavi proces koji je mnogima 
(možda i njemu?) izgledao kao novi ekonomski boom nakon una- 
prijeđenja samoupravljanja novim ustavnim rješenjima. Dok je 
bio vidljivo zabrinut za političke trendove u zemlji i posebno u 
Partiji, Tito je ponosno izjavljivao (na posljednjem kongresu 
SKJ kome je prisustvovao, 1978) da je jugoslavenska ekonomija 
postigla velike uspjehe.!“ Stvarnost je bila drukčija: u 1965. je, 
primjerice, 73,8 posto jugoslavenskog izvoza bilo pokriveno uvo- 
zom; u 1979. taj je postotak pao na 55,9 (Đuranović, 1985: 214). 
Ovisnost o uvozu električne energije povećala se sa 30 posto u 
1970. na 42 posto u 1979. (Đuranović, 1985: 215). Istodobno, poja- 
vio se izraženi konzumerizam, ne samo u javnoj nego i osobnoj 
potrošnji. Ljudi su trošili osam posto više novca nego što su ga 
zaradili. Javne investicije su se gomilale: između 1974. i 1978. 
prosječna se godišnja investicijska stopa povećala 12,7 posto, a 
udio investicija u ukupnom društvenom proizvodu povećan je s 
29 posto u 1974. na 40 posto u 1978. Budući da su odluke o inve- 
sticijama donosila politička vodstva, ili (kako kaže Đuranović, 
1985: 220) “bliska veza između unutrašnjih centara moći u ruko- 
vodstvima i komercijalnih banaka", čak su i neefikasna poduzeća 
ulazila u investicije. U 1978. bilo je čak 40.000 novih projekata 
koji su financirani iz tog investicijskog vala.'# Te su investicije 
trebale biti simbol prosperiteta koji je pratio političke promjene. 
Simboli decentralizirane Jugoslavije, kao što su nacionalne bibli- 
oteke, televizijski centri, novi hoteli i regionalni putevi, bili su 
doista na ponos republikama i pokrajinama, a također i zemlji 
kao cjelini. Ali, malo tko je pitao: odakle dolazi novac? I kad će se 


'5 Kao što su napisali Tepavac (1997) i Perović (1991), i kao što je objašnjeno u 
trećem poglavlju ove knjige, Tito je pokušavao izbjeći konflikte s ostalim politi- 
čarima, često im povlađujući - pod uvjetom, naravno, da to ne ugrožava njegovu 
osobnu poziciju. Za ekonomiju nije imao interesa niti ju je razumio: prema tome, 
tu je mogao prihvatiti najveći broj kompromisa bez gotovo ikakve opasnosti 
po svoju vlast. U godinama o kojima govorimo, međutim, on je bio više simbol 
nego stvarna moć. 

'5 XI. kongres SKJ: dokumenti. Tek je 1984. Savezna skupština uspjela suspen- 
dirati investicijske projekte koji su zacrtani planom za 1981-1986. 

morati vratiti? Nitko nije htio pokvariti tu svečarsku atmosferu. 
Ekonomisti i sociolozi koji su upozoravali na problem, proglašeni 
su krizolozima. Bura će tek slijediti. 


VLADA I EKONOMISTI PROTIV PARTIJE 
I REPUBLIČKIH VODSTAVA 


Koliko god, međutim, u javnosti govorili o uspjesima, pojedini 
segmenti političke elite bili su svjesni problema. Ne samo da je 
Kardelj upozoravao na čileanski scenarij, nego je u novembru 
1979. partijski i državni vrh (Predsjedništva SKJ i SFRJ) održao 
zajedničku sjednicu s predsjednicima Predsjedništava republika 
i pokrajina, na kojoj je upozoreno da bi se moglo dogoditi “daljnje 
nazadovanje".!7 U tom upozorenju posebno je glasna bila Savezna 
vlada, koju je (od 1977. do 1982) vodio Crnogorac Veselin Đura- 
nović. Đuranović je već krajem sedamdesetih upozoravao da tzv. 
objektivni razlozi krize ne ostavljaju Jugoslaviji mnogo izbora 
nego da uzima nove kredite. U kasnijim je tekstovima, međutim, 
Đuranović naglašavao važnost subjektivnih razloga, smatrajući 
ih čak i primarnim uzrocima krize. Jugoslavenska je ekonomija, 
1985. retrospektivno je analizirao Đuranović, bila “autarkična, 
neefikasna i nefleksibilna, sa dugoročnom orijentacijom na do- 
maće tržište, a ne na izvoz, i sa sada još i rastućom ovisnošću o 
uvozu, te sa permanentnim i značajnim trgovinskim deficitom" 
(1985: 207). Bivši je premijer stoga zaključio da takva privreda 
jednostavno ne može odgovoriti izazovima koje je pred nju posta- 
vila međunarodna naftna kriza. Pa ipak, SIV nije bacio koplje u 
trnje, nego je pokušao promijeniti stanje, bar za malo i bar tamo 
gdje se moglo. To je bila politika malih koraka, koji će se kasnije 
pokazati kao nedovoljni i neodlučni. Pa ipak, njihova je važnost 
bila u promoviranju svijesti o tome da kriza doista postoji, da se ne 
može jednostavno ignorirati ili tretirati kao propaganda antiso- 
cijalističkih snaga. Đuranovićeva je vlada, primjerice, predložila 
mnogo realističniji pristup investicijama u Društvenom planu 
(1980-1985). Pa iako je prijedlog imao punu Titovu podršku 


17 RFE/RL, 30. novembra 1979. 

(1979), vlada nije uspjela uvjeriti članove Savezne skupštine da 
uvedu mjere štednje i smanjene potrošnje.!* Savezna vlada nije 
imala drugog izbora nego ili da podnese ostavku (što u uvjetima 
Titova već vidljivo narušena zdravlja? nije bilo moguće) ili da se 
povuče pred “suverenim" republičkim elitama i njihovim nereal- 
nim idejama. Đuranović se potom potužio samom Titu, pokuša- 
vajući od njega dobiti suglasnost da devalvira dinar, u nadi da 
će to imati ne samo psihološki efekt, nego i povoljan efekt za izvoz- 
nike, te potaći izvoz na konvertibilna područja. Tito je, međutim, 
odbacio taj prijedlog: uvijek je bio osjetljiv na vrijednost nacio- 
nalne valute, smatrajući je simbolom nacionalne nezavisnosti, a 
njenu devalvaciju znakom slabosti i potencijalne ekonomske pro- 
pasti. Đuranović stoga nije imao drugog izbora, nego da tiska novi 
novac ne bi li zadovoljio investicijske planove kod kuće i vratio 
dugove u inozemstvu. U četiri godine između 1977. i 1981, kaže 
Ivo Perišin, tadašnji predsjednik Saveznog savjeta za ekonomski 
razvoj, “umjetno? je stvoreno 350 milijuna dinara.? 

Ekonomska kriza, međutim, nije mogla ostati dugo skrivena 
od običnog puka. U kasnim sedamdesetim, vlada je uvela reduk- 
cije struje domaćinstvima. Ulice su se dijelile na parne i neparne 
adrese, od kojih jedne nisu imala struje u utorak, a druge u četvr- 
tak popodne. S vremenom su neki dijelovi gradova isključivani 
čak i vikendima - svakog drugog jedna strana ulice. Ta je praksa 
donekle ponovno zbližila rodbinu i poznanike, koji su se posjeći- 
vali kako bi izbjegli sjedenje u mraku. Ali, na tim su sjedeljkama 
više nego ikad ranije komentirali političke prilike, uključujući i 
scenarij za Jugoslaviju nakon Tita: simptomi krize u doba kad je 
on bio pred smrću nikome nisu izgledali kao dobar znak. Uvoz 
tropskog voća, kave, praška za pranje odjeće i čokolade bio je 


'8 RFE/RL, 28. decembra 1979. 

19 Tito je u decembru 1979. već vidljivo trpio bolest, a u bolnicu je primljen 4. 
januara 1980. Umro je točno četiri mjeseca kasnije. O sjednici državnog vrha 
na kojoj se raspravljalo o ekonomskim pitanjima, i koja je skraćena zbog Titova 
umora i bolesti, u svojim memoarima pišu Mamula (2000) i Dizdarević (1999). 

2 Perišin je to izjavio u domaćim novinama, kako prenosi RFE/RL, 30. juna 
1981. Perišin je bio na ideološkom planu protivnik “obnove unitarizma? i bilo 
kakve recentralizacije, ali je istodobno bio zagovornik “jedinstvenog jugo- 
slavenskog tržišta". 

ograničen, pa su se na ulicama jugoslavenskih gradova i mjesta 
prvi puta uopće pojavili dugi redovi onih koji su čekali da roba 
dođe u dućane. Ne samo da je to mnogima nalikovalo na ono što 
su gledali samo u vijestima (kad se izvještavalo o Poljskoj ili So- 
vjetskom Savezu), nego se povećala korupcija (“veze i mito") i na 
najnižim razinama društva. U maju 1979, Đuranovićeva je vlada 
uvela “par-nepar" sistem dopuštene vožnje, ne bi li reducirala 
upotrebu automobila u privatne svrhe; istodobno je podigla cijenu 
benzina u cijeloj zemlji.2' Običan je građanin sada već na svakom 
koraku osjećao da se nešto događa — mnogi su počeli koristiti riječ 
kriza, unatoč njenoj nepopularnosti među ideolozima i političa- 
rima. Ne samo redukcije, nego i ta debata, postale su (postupno) 
ozbiljan izazov poretku koji je godinama kupovao popularnost 
i podršku stimulirajući konzumerizam (“potrošačko društvo"). 
Jugoslaveni su dugo vjerovali da je njihov bolji standard rezultat 
boljeg i slobodnijeg političkog sistema, samoupravljanja i bolje 
produktivnosti od one u zemljama Istočne Europe. Ali sada su se 
redovi pred dućanima, redukcije vožnje i nedostatak proizvoda 
(makar i onih doista bizarnih, kao što je bio recimo ananas ili 
bakalar - kojeg ni danas nema baš u svakom zapadnoeuropskom 
dućanu, ali ga je tada bilo u Jugoslaviji) počeli usporedivati s 
istočnoeuropskima. Kao reakcija na nestašice, povećao se broj 
ljudi koji su odlazili u shopping u inozemstvo; najčešće u Italiju 
i Austriju. U 1979. svaki je drugi jugoslavenski državljanin puto- 
vao u inozemstvo bar jednom, dok su ukupno Jugoslaveni prešli 
granicu 24 milijuna puta. Oko dvije milijarde dolara potrošene 
su u shopping turizmu te godine.?? Ta putovanja nisu, međutim, 
značila samo odljev novca u inozemstvo; ona su ozbiljno naru- 
šavala ugled jugoslavenskog socijalizma i sliku koju je on htio 
emitirati o sebi. Dok je više od milijun jugoslavenskih radnika 


2 RFE/RL, 30. aprila 1979. 

22 Režim je liberalizirao sistem putovanja u inozemstvo od sredine šezdesetih 
nadalje. U 1979. od 2,4 milijuna molbi za izdavanje pasoša, “samo" je 26.000 
molbi odbijeno, dok je 1.644 državljana zamoljeno da vrate svoje pasoše. Uglav- 
nom se radilo o odbijenicama ili naredbama onima koji nisu odslužili vojni rok, 
ili onima protiv kojih je vođen sudski postupak. S početkom ekonomske krize, 
i politički protivnici su često dobivali pasoše, čak i kad im se nisu nadali: vlast 
je tako zapravo slala poruku - da želi da emigriraju, a ne da djeluju u zemlji. 
Za ove podatke, vidi RFE /RL, 26. septembra 1980. 

radilo na Zapadu, dodatnih 12 milijuna onih koji su u Austriji i 
Italiji kupovali prašak za pranje, čokolade i kavu, doista nije 
moglo stvoriti pozitivan image o jugoslavenskoj privredi i politici. 
Pa ipak, otvorenost granica omogućila je državi da rasprši (bar 
privremeno) potencijalni revolt unutar same zemlje. Bilo je jedno- 
stavnije otići u Trst nego organizirati političku akciju, štrajk ili 
pobunu da bi se stvari izmijenile.? 

Kad je Tito umro, Đuranović je poduzeo i mjeru kojoj se sam 
Tito protivio do posljednjih dana svog života. Samo 32 dana nakon 
njegove smrti, 6. juna 1980, vlada je devalvirala dinar za 30 
posto.** Sljedećeg mjeseca, u svom izvještaju Saveznoj skupštini, 
vlada je priznala da se zemlja nalazi u ozbiljnim “ekonomskim 
teškoćama", koje prijete da oslabe stabilnost Jugoslavije. Takva 
je otvorenost o problemima, dva mjeseca nakon Titove smrti, u 
zapadnim medijima komentirana kao potpuno jedinstvena u od- 
nosu na druge komunističke zemlje, kao nešto što je “nadmašilo 
bilo što dosad viđeno". U tom je govoru Đuranović zvonio na uz- 
bunu, identificirajući “nedovoljnu motiviranost i nezasitno domaće 
tržište, koje je obeshrabrivalo izvoz i ohrabrivalo uvoz; nerealne 
razvojne ambicije, koje nisu mogle biti zadovoljene bez podizanja 
kredita u inozemstvu; te nedosljednu i neodgovarajuću primjenu 
nekih sistemskih rješenja u ovoj sferi", kao glavne razloge tadaš- 


#3 To se promijenilo s uvođenjem Zakona o depozitima, u oktobru 1982, kad Đura- 
nović više nije bio predsjednik vlade. Taj je zakon propisivao da nitko ne može 
prijeći granicu bez dokaza da je novac kojeg iznosi držao (makar i na deset mi- 
nuta) u jednoj od jugoslavenskih banaka, i da na tom računu ima depozit od naj- 
manje 5.000 dinara. Smisao mjere je bio dvostruk - ona je poticala da se devize 
stečene na crno (po švercu) legaliziraju i stave u banke; istodobno čineći pritisak 
na građane da ne putuju toliko u inozemstvo. Ukupan broj putovanja smanjio 
se drastično — u prvom mjesecu nakon proglašenja zakona čak za 69 posto: 
putovanja u Italiju pala su za 93 posto, u Grčku 94 posto, a u Austriju 42 posto. 
Vidi RFE/RL, 11. marta 1983. Kao i svim drugim sličnim mjerama, međutim, 
i ovoj su građani uskoro doskočili, pa je nakon kraćeg vremena ukinuta. 

% To je bila četvrta devalvacija dinara od 1945: u 1961. dinar je izgubio 20 posto 
svoje vrijednosti, u 1965. 15 posto; te u 1971. — 26,5 posto. Pozitivni efekti deval- 
vacije u 1980. bili su u povećanju izvoza (za 32 posto) i uvoza (samo za 7 posto) 
u toj godini u odnosu na prethodnu. Kao rezultat, trgovinski je deficit smanjen 
za 5 posto. No, koliko god bila poželjna, sama devalvacija bez drugih radikalnijih 
mjera nije mogla preokrenuti trend. Za te radikalnije mjere vlada nije imala 
volje ili nije imala suglasnost Partije. 

25 RFE/RL, 7. juli 1980. 


229 


JUGOSLAVIJA - DRŽAVA KOJA JE ODUMRLA 


njih ekonomskih problema. Radikalne mjere, rekao je Đuranović, 
nužne su da bi se stvari izmijenile. 

U svom iznenađujuće otvorenom govoru (koji su mnogi doživje- 
li šokantnim, posebno stoga što se pojavio tako brzo nakon Titova 
sprovoda), Đuranović, naravno nije govorio o Titovoj osobnoj odgo- 
vornosti za tu “nedosljednu primjenu". Ali, u svom sljedećem go- 
voru, u novembru 1980, gotovo se potpuno približio tome. Rekao 
je, naime, da su “i ranije postojale dileme i oklijevanja, a upravo 
su ta oklijevanja bila jedan od glavnih razloga problema koji su 
nas, evo, uveli u ovu nepovoljnu ekonomsku situaciju".2 Đura- 
novićevi stavovi bili su ne samo dokaz onoga što je u prošlom 
poglavlju ove knjige rečeno o Titu — da je politička elita nastojala 
učiniti radikalan prekid s njegovom politikom, te da je bio više 
simbol nego stvarna politička snaga - nego i najava potencijalno 
nove politike, koja se pojavila tako brzo nakon Titova odlaska. 

No - kao što smo rekli ranije u ovoj knjizi - politički su lideri 
sada nastojali spriječiti da se pojavi novi Tito. Nije im padalo na 
pamet da se boje saveznog premijera niti da ga uzimaju ozbiljno 
kako su prije uzimali Tita. Štoviše, mnogi od njih doista su odah- 
nuli u maju 1980. Premijerova su upozorenja stoga nailazila na 
zatvorene, ili čak otvoreno neprijateljske uši. I Đuranović je želio 
prekid s Titovom politikom, posebno ekonomskom. U junu 1980. 
dogodila se i “tiha rehabilitacija" Kire Gligorova, nekadašnjeg 
glavnog kreatora ekonomske reforme iz 1965, sada jednog od 
glavnih ekonomskih savjetnika člana Predsjedništva SFRJ Ser- 
geja Kraighera. Gligorov je nestao iz javnosti 1978, nakon što je 
njegov mandat predsjednika Savezne skupštine okončan. Dvije 
godine kasnije, on se ponovno pojavio kao jedan od najsnažnijih 
kritičara “subjektivnih razloga" jugoslavenskih “ekonomskih 
teškoća". Postojeći problemi, govorio je on, samo su djelomično 
uzrokovani međunarodnom ekonomskom krizom; daleko više 
su rezultat “naših domaćih teškoća i kontroverzi". U intervjuu 
NIN-u, u junu 1980, Gligorov je rekao da su “u prošlosti, neki 
ljudi tvrdili da ćemo probleme riješiti na relativno jednostavan 
način, i da neće biti potrebne velike žrtve, koje bi demoralizirale 
ili naštetile našim radnicima". To se pokazalo netočnim, rekao je 


2% RFE/RL, 2. decembra 1980. 

on, potičući daleko “radikalnije mjere", one koje bi u sebi imale 
i “reviziju svih tokova našeg ekonomskog života i to po svim 
značajnim pitanjima".?7 Gligorovljeva se kritika dodatno zaoštrila 
do novembra iste godine. Postojeće “teškoće" (riječ “kriza još je 
uvijek bila pažljivo izbjegavana da ne nasrdi politički vrh) di- 
rektna su posljedica “potiskivanja tržišnih zakona i funkcioniranja 
na subjektivistički način u kome su društveni i ekonomski ciljevi 
i planovi bili donošeni ne na temelju naših stvarnih mogućnosti, 
nego prije svega na temelju onoga što je naše socijalističko dru- 
štvo htjelo postići". Glavni uzrok ekonomske krize, dakle, bio je 
u “zaboravljanju realnosti u Jugoslaviji", rekao je Gligorov.?s 
Njegova je ocjena bila snažna kritika ideokracije, pogodak u samu 
bit cijele strukture političkog sistema. 

Mnogi istaknuti ekonomisti podržali su Gligorova i Đurano- 
vića. Već u junu 1980, Korošić je zahtijevao uvođenje “energičnih 
mjera, pa čak i šok terapije", koja bi dovela do “radikalne promje- 
ne ekonomske politike". Štogod pod tim mislio, Korošić svakako 
nije pozivao na konzerviranje stanja, nego na odvažne i odlučne 
korake kojima bi se možda promijenio i sam smjer društvenog 
razvoja. A on - kao ni Đuranović ili Gligorov - nije bio neki otvo- 
reni protivnik samoupravnog sistema, disident ili antikomunist. 
Naprotiv, radilo se o ljudima u vlasti (ili čak, formalno, na samom 
vrhu vlasti) koji su tražili veću efikasnost i promjene koje bi bile 
utemeljene u razumijevanju onoga što jest (reprezentaciji stvar- 
nosti) a ne onoga što bi moralo biti (predstavljanju vizije). Ako i 
nisu imali jasnu viziju o tome kako bi izgledala nova jugoslaven- 
ska ekonomija (a možda i društvo), svakako su razumjeli da se 
bez odbacivanja prioriteta ideološke vizije jednostavno ne može 
odgovoriti na izazove trenutka. 

Upozorenja koja su ljudi poput Đuranovića, Korošića, Gligo- 
rova i drugih tada već javno izricali, međutim, nisu poremetili 
san republičkih vođa, niti su uznemirili odane kardeljiste. U no- 
vembru 1980, oni su jednostavno proglasili novi društveni plan 
(1981-1985), kao da se gotovo ništa oko njih nije događalo. U julu 


# Gligorovljev intervju iz NIN-a citiran je prema RFE/RL, 7. jula 1980. 
22 RFE/RL, 20. novembra 1980. 
2 RFE/RL, 7. jula 1980. 


231 


JUGOSLAVIJA - DRŽAVA KOJA JE ODUMRLA 


1981. praktički su ignorirali pismo saveznog Predsjedništva Skup- 
štini SFRJ, u kome je Predsjedništvo inzistiralo da se strani 
krediti uzimaju samo da bi omogućili izvoz.3* U septembru 1981. 
ignorirali su upozorenje Dobroslava Ćulafića (Crna Gora), tada 
člana jugoslavenskog partijskog Predsjedništva, da “najveći dio 
ljudi u vodstvu, u organizacijama pa i članstva SKJ, sve do danas 
nisu bili u stanju da razumiju i da prihvate činjenicu da se naša 
zemlja nalazi u velikim ekonomskim teškoćama?"3!, 

Ono što iznenađuje, međutim, jest da su savezni funkcionari 
upozoravali na prilično jasan način, dok su njihovi pozivi na “radi- 
kalne promjene" ostali gotovo bez ikakvih rezultata, bojkotirani 
od strane republičkih vodstava. Nisu li savezni funkcionari pred- 
stavljali svoje republike? Na to se pitanje ne može odgovoriti bez 
isticanja da su već od 1974. republike često slale u federaciju 
upravo one koji su u njima bili u manjini, a nije ih se moglo ili 
htjelo potpuno eliminirati iz političkog života. Savezne funkcije 
bile su Pirova pobjeda onima koji su na njih imenovani. Glavne 
pozicije u zemlji bile su u Partiji, i to na republičkom nivou, ne 
na saveznom. Savezni je vrh — u skladu s novim konceptom de- 
centralizacije — bio više debatni klub, nego izvršno rukovodstvo. 
Od tog trenda se možda jedino izdvajala Savezna vlada, čije su 
ovlasti povećane zahvaljujući tome što je sada postajala jedini 
garantor u odnosu prema inozemstvu. Ali, njen je utjecaj imao 
granice; te granice određivale su republike i pokrajine same. 
Povrh toga, jedan broj saveznih funkcionara bio je Titov direktan 
izbor (čak i kad je taj izbor napravljen protiv volje republika iz 
kojih su dolazili). Oni su sad ostali bez zaštitnika, manje ili više 
nemoćni da pokrenu promjene. Prvom mogućom prilikom (u Par- 
tiji 1982, a u saveznom Predsjedništvu 1984) bit će zamijenjeni. 
Samo je tako moguće objasniti, na prvi pogled (i iz drugog kon- 
teksta) teško objašnjiv paradoks: da je politički vrh Jugoslavije 
stalno kritizirao neimenovane druge i pozivao na promjene, a da 
ni od kritike ni od poziva nije bilo gotovo nikakva efekta. Kritika 
politike od strane političara koji su (naizgled) bili na vlasti, samo 
jejedan od paradoksa koje je razvio jugoslavenski sistem u krizi. 


% RFE/RL, 6. jula 1980. 
i RFE/RL, 15. oktobra 1980. 

Drugo je pitanje: zašto nisu bili oštriji i više inzistirali na 
svojim odlukama? Koga su se bojali? Zašto nisu bili odlučniji? 
Odgovor na to pitanje je: zato što su se bojali Partije, koja je - 
kako je Trocki formulirao jednom zauvijek — “uvijek u pravu". 
Partija je bila glavna prepreka; ideološki centar moći koji se 
pretvorio u konzervativni muzej revolucije. Milka Planinc, koja 
je 1982. naslijedila Veselina Đuranovića kao predsjednica vlade, 
objasnila je problem u intervjuu koji je autor ove knjige s njom 
vodio u aprilu 1998: 


“Partija je bila glavna prepreka. Oni su se bavili beskrajnim 
lamentacijama o ideološkoj i političkoj situaciji, o neprijatelji- 
ma socijalizma, itd. Uvijek su nastojali naći neki razlog protiv 
radikalnih ekonomskih promjena, jer su bili skeptični prema 
tržištu. Na drugoj strani, ja sam bila odgovorna za ekonomsku 
situaciju i s te sam pozicije pokušavala naći neki brz i efikasan 
način da je popravim. Partijsko je Predsjedništvo bilo velik 
problem, ali sam istodobno znala da bez njihove podrške neću 
moći funkcionirati. Oni su kontrolirali glasove u Saveznoj 
skupštini, i u svim republikama i pokrajinama. Da bih osigu- 
rala njihovu podršku, morala sam ih uvjeriti da tržište nije 
protivno samoupravljanju. Tvrdili smo da je tržište zapravo 
ograničavanje države, baš kao što je to i samoupravljanje. I 
da, prema tome, tržište i samoupravljanje mogu ići zajedno, 
budući da su i jedan i drugi suprotstavljeni etatizmu. Debata 
se vodila opet i opet i opet, za sve četiri godine mog mandata". 


Ocjena koju je Milka Planinc retrospektivno dala pogađa u bit pro- 
blema. Konflikt na koji ona upozorava nije bio etnički, niti je čak, 
bar ne u ovoj prvoj fazi, bio striktno između republika; iako — kako 
sama Milka Planinc priznaje - između razvijenijih i slabije razvi- 
jenih područja uvijek su postojale podjele. Glavni je konflikt onaj 
između ideologa i pragmatista, između onih koji su ostali vjerni 
ideologiji kardeljizma i onih koje je ekonomska realnost natjerala 
da počnu misliti o alternativama. Sva su četiri jugoslavenska 
premijera u osamdesetim (Đuranović 1977-82; Planinc 1982-6; 
Mikulić 1986-8, i Marković 1988-91) bili u toj istoj bici, protiv 
partijskog (ideološkog) monopola. I svo četvoro je tu bitku izgubilo. 

“Partija je trebala biti ujedinjujuća snaga, ali je već tada (1982) 
postala upravo obratno: glavni izvor konflikta i konzervati- 
vizma u jugoslavenskom društvu. U Titovo doba, promjene su 
bile još uvijek moguće, pod uvjetom da je Tito bio uvjeren da 
su bile nužne. Nakon njega, sve je postalo mnogo teže. Nije 
više bilo novca da se zadovolje interesi svih. Savezna vlada 
više nije imala kontrolu nad vlastitom politikom; nego se 
morala oslanjati na republike, na savezno Predsjedništvo i na 
partijsko Predsjedništvo. Kad su članovi partijskog Predsjed- 
ništva postali glavni zastupnici interesa vlastitih republika, 
jugoslavensko je jedinstvo postalo gotovo nemoguće", kaže 
Milka Planinc. 


Paradoksalno, upravo je glavni zagovornik politike nacionalnih 
ekonomija, Vladimir Bakarić, predložio Milku Planinc za premi- 
jera 1982, kako bi zaustavio Đuranovićev pokušaj centralizi- 
ranja jugoslavenske ekonomije. Milka Planinc je izgledala kao 
idealan izbor: između 1972. i 1982. bila je predsjednica Cen- 
tralnog komiteta Saveza komunista Hrvatske - dakle, lojalan 
partijski kadar. I sama odgovorna za golemi val zaduživanja i 
investiranja (posebno u Hrvatskoj), Milka Planinc trebala je biti 
jamstvo kontinuiteta kardeljizma. Pa ipak, ubrzo nakon imeno- 
vanja, ona se pretvorila u promotora većeg jedinstva jugosla- 
venskog tržišta, odvajajući se od ideološke matrice, koliko je to 
njoj samoj bilo moguće. 


“Kad se osoba nađe na toj poziciji, mnogo toga izgleda druk- 
čije. To se dogodilo i meni, ali također i mom nasljedniku 
Branku Mikuliću. Dok je bio član Predsjedništva SFRJ, on je 
bio moj najžešći kritičar. Tijekom 1984-6, nije bilo sjednice 
saveznog Predsjedništva na kojoj on ne bi kritizirao moju 
ekonomsku politiku, tražeći više socijalizma, više administra- 
tivne kontrole, državne intervencije i suspendiranja tržišta. 
Ali, kad je sam postao premijer, 1986, nije mu trebalo niti 
godinu dana da promijeni poziciju i da postane čak i radi- 
kalniji od mene. Tek kad se suočio s tako golemim pritiskom 
sa svih strana — od republika, izvana, od svojih drugova u 

. Partiji - tek onda je mogao u potpunosti razumjeti težinu 
situacije u kojoj smo se našli.?? 


Drugim riječima, ono što Milka Planinc poručuje jest: ideologija 
je jedno, a praksa drugo. Kao savezna premijerka, ona je ubrzo 
shvatila da ideološke formule ne mogu biti odgovor na stvarnu 
ekonomsku krizu, niti mogu biti dobar recept za ozdravljenje jugo- 
slavenske privrede. Partijsko vodstvo, međutim, ostalo je vjerno 
Kardeljevu konceptu. Iako su nastojali reformirati sistem iznutra 
(jer socijalizam je i u Kardeljevoj interpretaciji razdoblje stalne 
reforme sistema, na putu od kapitalizma prema komunizmu), 
partijski vrh nije bio spreman odbaciti ideologiju samouprav- 
ljanja. U stvari, ni oni koji su (poput Milke Planinc) vidjeli u čemu 
je problem, nisu mogli u sebi prelomiti vjeru u ideološki projekt. 
Oni su možda doista i bili u stanju priznati gdje je problem, ali 
nisu imali dovoljno snage da se otvoreno konfrontiraju s Partijom 
kojoj su cijeli život pripadali i kojoj su imali zahvaliti na svemu 
što su postigli. Takva bi se konfrontacija teško moglo očekivati i 
u liberalno-demokratskim političkim poredcima: u socijalizmu bi 
to potkopalo same temelje sistema. 

U tim okolnostima, dakako, nije neobično da je vlada ostala 
neefikasna i da je bila u neprekidnim krizama tijekom osamde- 
setih. Tenzije između Partije (koja nije željela značajne promjene) 


32 U intervjuu koji sam vodio za ovu knjigu, Jure Bilić, tada hrvatski predstav- 
nik u Predsjedništvu SKJ (1982-1986) rekao je da je Milku Planinc promovirao 
Vladimir Bakarić, ali da je ona doista uskoro počela igrati svoju vlastitu igru, 
uglavnom zato čto je Bakarić umro u februaru 1983. “Ona je završila na potpuno 
drugoj strani od onog što je Bakarić očekivao". Sjećam se susreta s Marijom 
Bakarić, Vladimirovom udovicom, u ljeto 1986. na Hvaru. Stipe Orešković, 
tada istaknuti omladinski funkcinar, pokušao ju je uvjeriti da je Milka Planinc 
napustila Bakarićev program. Marija Bakarić u to nije vjerovala, govoreći da 
je u nju Vladimir imao puno povjerenje, prije svega zato što je vodila politiku 
u Hrvatskoj kako je on zamislio. Moj je dojam, međutim, bio da Marija Bakarić 
nije bila najbolje obaviještena o politici nakon smrti svog supruga. Uostalom, 
hrvatsko rukovodstvo u tom trenutku bilo je pod kontrolom Mike Špiljaka, koji 
Bakarića nije podnosio. U referatu kojeg je podnio na Prvom kongresu SKH 
nakon Bakarićeve smrti (1986), Špiljak je Bakarića spomenuo samo uzgredno 
i nevoljko. Glavnog Bakarićeva ideološkog nasljednika u Hrvatskoj, Stipu Šu- 
vara, htio je pošto-poto eliminirati iz politike, ili barem prebaciti na federalnu 
razinu, što mu je i uspjelo 1986. 

i vlade (koja je željela neke, ali još uvijek u okviru ideološkog 
programa kojeg je određivala Partija) blokirale su saveznu eko- 
nomsku politiku već 1984. Kao što će biti jasnije iz nastavka ovog 
poglavlja, programi ekonomske stabilizacije (a ne razvoja!) bili 
su samo blagi kompromis između tih dviju opcija; između želje da 
se mijenja ali da se ne promijeni. Kao što je rekao Josip Županov, 
politika koja se vodila pod parolom “ekonomske promjene da, ali 
političke ne, jednostavno nije mogla polučiti nikakav ozbiljan re- 
zultat, jer se bavila posljedicama, a ne uzrocima krize"33. A uzrok 
je bio sam politički sistem. Taj je sistem možda najbolje opisao 
hrvatski ekonomist Marijan Korošić (1988: 68): 


“Stvorene su samo one promjene koje su mogle zadovoljiti sve 
političke interese. Kao rezultat, nikakve istinske promjene 
nisu bile moguće. Svaka grupa interesa bila je u stanju blo- 
kirati reformu. To je bilo zato što ekonomski rezultati nisu 
bili doista važni: njih se samo sporadično uzimalo u obzir, kao 
izgovor za promjene kada i ako bi se političari već dogovorili 
da mijenjaju. Drugim riječima, politički je sistem dominirao 
nad ekonomskom logikom: njegovi su ciljevi bili primarni, dok 
je ekonomija ostala nevažna i podređena. Budući da je otpor 
političkim promjenama bio sve veći, ekonomski je sistem čekao 
da na njega dođe red. Istodobno, ostatak svijeta je koračao 
brzim koracima u novo stoljeće." 


Ne samo da su ideološke prepreke spriječile radikalne promjene, 
nego su se aktivno suprotstavile vladama. Đuranovićeva je pozi- 
cija, primjerice, već u julu 1981. postala tako slaba, da su među- 
narodni komentatori pisali: “Da je bilo moguće da članovi oba 
doma jugoslavenske Savezne skupštine glasaju o povjerenju, 
Đuranović bi bio potučen do nogu i to odmah". Njegov je mandat 
završio u junu 1982, a on je postao nepopularan i marginaliziran. 


3 U jednom intervjuu koji je dao 1985, Županov je rekao da bi “svako produ- 
žavanje krize moglo voditi raspadu ekonomskog i političkog sistema u zemlji", 
te da “nitko na svijetu nije spreman da se odrekne monopola moći sve dok nije 
prisiljen da to učini" (RFE /RL, 22. aprila 1985). To je praktički bio poziv na 
odbacivanje monističkog i uvođenje pluralističkog političkog sistema, kao pred- 
uvjet daljnjeg opstanka Jugoslavije. 

Njegovi nasljednici na funkciji, međutim, uskoro će imati sve 
razloge da mu zavide. Milka Planinc bila je prvi premijer koji je 
javno kritiziran i faktički suspendiran (1985), njen nasljednik 
Branko Mikulić 1988. bio je prisiljen podnijeti ostavku (kao prvi 
premijer u poslijeratnoj jugoslavenskoj povijesti), a posljednji 
jugoslavenski premijer Ante Marković bio je čak i lošije sreće: 
njega su jednostavno ignorirali i ukinuli, a zamalo i fizički 
eliminirali 1991. 


MEĐUNARODNI FAKTORI 


U svojoj knjizi Balkanska tragedija, Susan Woodward ističe da 
je strani utjecaj na ono što se dogodilo u Jugoslaviji bio golem i 
da je počeo s intervencijom Međunarodnog monetarnog fonda 
(MMF) 1982-3. U svojoj analizi, Woodward tvrdi da je taj zapadni 
financijski pritisak na Jugoslaviju imao pogubne posljedice po 
stabilnost zemlje. Umjesto da pokaže razumijevanje za refor- 
mističke trendove u samom jugoslavenskom društvu, svojim je 
pritiskom na reformatore da isporuče rezultate (i to brzo), MMF 
zapravo bio neka vrsta slona u staklani, tj. služio je kao idealan 
alibi protivnicima promjena u njihovu nastojanju da blokiraju 
reformatore. Percipiran kao jedna od najdirektnijih institucija 
eksploatatorskog kapitalizma, MMF je bio oličenje opasnosti na 
koju su upozoravali kardeljisti: da Jugoslaviji doista prijeti kon- 
trarevolucionarni udar (poput onog u Čileu), ne zaustave li se 
nepovoljni trendovi u ekonomiji, i ne poveća li se klasna svijest 
i solidarnost radništva. 

Uloga MMF-a u jugoslavenskoj ekonomskoj krizi, međutim, 
nije bila ni jednoznačna ni tako negativna kako su vjerovali 
ideolozi samoupravljanja. MMF je, uostalom, u svom pritisku 
inzistirao na ujedinjavanju, a ne razjedinjavanju jugoslavenske 
privrede i društva. U tom je smislu, MMF zapravo bio na strani 
onih unutar jugoslavenske elite (prije svega u jugoslavenskim 
vladama, i među ekonomistima i sociolozima, čije smo pozicije 
opisali ranije u ovom poglavlju), koji su htjeli ozbiljnije reforme 
— ne zato da razbiju Jugoslaviju, nego da je učine ekonomski i 
politički mogućom zemljom. 

Direktno uključenje MMF-a u jugoslavensku krizu počelo je 
1982, kad se približavao rok za otplatu kratkoročnih kredita 
podignutih 1977, tada već u nepovoljnim okolnostima na među- 
narodnom financijskom tržištu. Imajući u vidu sve što smo prije 
rekli o valu investicija u Hrvatskoj, ne iznenađuje da je upravo 
Hrvatska sad postala republika s najvećim direktnim teškoćama 
u otplati tih kredita. U stvari, Hrvatska je u ljeto 1982. bila pred 
bankrotom. Situacija je bila posebno neugodna za Milku Planinc, 
tada sasvim novu predsjednicu vlade, koja je deset godina uprav- 
ljala hrvatskom Partijom. Direktnom intervencijom iz saveznog 
budžeta (dakle, poticanjem inflacije), hrvatski su dugovi plaćeni, 
ali je problem ostao. Ne samo da je to bila samo najava sličnih 
situacija posvuda u zemlji, nego je ponizila Hrvatsku u očima 
drugih, naročito u očima onih koji su već tada tražili daljnju cen- 
tralizaciju političkog i ekonomskog sistema. Hrvatska, protivnik 
centralizacije, sada je ovisila o federalnoj kasi - bez pomoći drugih, 
kako je eksplicitno rekao Jure Bilić, u oktobru 1982, ona jedno- 
stavno “ne bi mogla izaći iz sadašnje ekonomske krize".** Bez 
takve pomoći, rekao je on, “Hrvatska bi morala uzeti nove kredite, 
ili bi joj prijetila kompletna obustava cijele ekonomije". 

Ekonomska kriza u Hrvatskoj, kombinirana s prelaskom Milke 
Planinc iz konzervativnog u reformistički blok, te smrću Vladi- 
mira Bakarića bila je nova šansa za reformiranje (tj. centralizi- 
ranje) jugoslavenskog ekonomskog sistema. Prelazak Hrvatske 
na stranu reformista bio bi ključni događaj, koji bi sobom povukao 
vjerojatno i ostale konzervativne snage; ponajprije u Bosni i Her- 
cegovini i Makedoniji. Te su se dvije republike uvijek orijentirale 


9% Bilić je ovo rekao na sjednici CK SK Jugoslavije u oktobru 1982. (RFE /RL, 12. 
oktobra 1982). Za podatke o investicijama i zaduženosti Hrvatske u tim godi- 
nama, vidi Informativni Pregled CK SK Hrvatske, 1/1986: 13-5). Hrvatska je u 
1983. trebala platiti tri milijarde američkih dolara na račun duga. Kao direktna 
posljedica restrikcija koje su hrvatska i jugoslavenska vlada uvele te godine. 
bruto nacionalni proizvod je u 1983. pao 3,7 posto, u usporedbi s 1981. Uvoz je 
bio 30,4 posto manji, a izvoz 5,6 posto manji nego u 1981. Investicije su se 
smanjile za 27 posto. Prihodi u stranoj (konvertibilnoj) valuti smanjeni su 28,1 
posto. Napokon, u četiri godine (1981-1985) nezaposlenost se povećala za 24,9 
posto (sa 96.000 u 1981. na 124.000 u 1985, ili sa 4,5 na 5,8 posto ukupnog 
radno sposobnog stanovništva). Istodobno su cijene u dvije godine od 1981-3. 
povećane 82,9 posto. Svi podaci iz IP CKSKH 1/1986: 13-5. 

prema općem balansu političkih snaga u zemlji; ako bi Srbija i 
Hrvatska bile na strani reformi, teško bi bilo oduprijeti se refor- 
mističkom valu. Međutim, Hrvatska se jednostavno nije željela, 
niti mogla odlučiti za takav otvoreni prijelaz. Ona se suviše bojala 
centralizma (a njena elita prigovora da je “izdajnička" prema 
“nacionalnim interesima") da bi lako odbacila garancije koje joj 
je dala kardeljistička decentralizacija. U nemogućnosti da igra 
glavnu ulogu u bloku antireformističkih snaga (prije svega zbog 
ekonomskog bankrota, a potom i zbog stalnog sumnjičenja za 
obnovu hrvatskog proljeća, odnosno hrvatskog nacionalizma), 
hrvatski se politički vrh odlučio za politiku hrvatske šutnje. Od 
1983. nadalje, a posebno od 1986, Hrvatska je prestala biti ključni 
partner Srbiji u Jugoslaviji; i povukla se u pasivnost iz koje je 
tek povremeno izlazila, da bi priopćila potpuno nejasne stavove, 
često kontroverzne i kontradiktorne. Ekonomska je kriza ušut- 
kala Hrvatsku, a time otvorila i veće mogućnosti drugim dvjema 
tradicionalnim partnerima u jugoslavenskom trokutu: Sloveniji 
(sada na čelu konzervativnih snaga) i Srbiji (na čelu reformistič- 
kih). U drugoj polovici osamdesetih, kao što će biti prikazano u 
sljedećem poglavlju) jugoslavenska politika postaje bipolarna na 
potpuno nov način: ona se prvi puta u povijesti ne vodi na relaciji 
Beograd - Zagreb, nego Beograd - Ljubljana. Pasivnost Hrvatske 
imat će katastrofalno negativne posljedice, ne samo po tome što 
je u nedostatku trećeg faktora kompromis između dviju opcija bio 
sve manje izgledan nego i zato što je nezadovoljstvo hrvatskom 
šutnjom praktički proizvelo obnovu hrvatskog separatističkog 
nacionalizma. Hrvatska će stoga postati prva zemlja u kojoj je na 
vlast došla potpuno nova politička grupacija, ne iz same Partije, 
nego iz opozicije. 

Hrvatska je “šutnja", također, smanjila kredibilnost Milke 
Planinc i njene vlade. Pod pritiskom MMF-ovih zahtjeva da fede- 
ralna vlada garantira za sve strane kredite i plaćanja, ona je 
uvela nove mjere štednje i racionalizacije, te počela daljnju cen- 
tralizaciju privrede. U Imaju 1982, predložila je zakon kojim bi se 
devizna sredstva centralizirala na federalnoj razini. Zakon je bio 
upravo suprotan stalnim hrvatskim nastojanjima da se federacija 
razvlasti kontrole nad devizama, veći dio kojih je proizveden u 
hrvatskoj turističkoj industriji, ili su ga u zemlju donosili (uglav- 

nom hrvatski) gastarbajteri. Zakon je trebao smanjiti do tada 
gotovo neograničene ovlasti OOUR-a i radnih organizacija, u nji- 
hovom raspolaganju devizama. No, slovensko je vodstvo reagiralo 
iznimno oštro. Andrej Marinc, novoizabrani predsjednik sloven- 
skog partijskog Centralnog komiteta, rekao je da prijedlog tog 
zakona “proturječi nekim od samih temelja sistema socijalističkog 
samoupravljanja, i protiv je pozicije radnika u udruženom radu, 
te protivan ustavnom sistemu". Vojvodina je također odbacila 
zakon, budući da sobom nosi “ideološki i politički neprihvatljivu 
centralizaciju". Te su regije (najbogatije u Jugoslaviji, a ujedno i 
najodanije Kardeljevu konceptu) na kraju prisilile Saveznu vladu 
na kompromis: zakon je povučen, ali je djelomična centralizacija 
ipak uvedena preko vladinih uredbi sa zakonskom snagom za 
razdoblje od samo jedne godine. 

Tek je pod direktnim utjecajem MMF-a vlada uspjela slomiti 
taj otpor, i to samo do neke mjere. Prijelomnica se dogodila na 
sjednici Savezne skupštine, koja je potrajala duboko u noć između 
2. i 3. jula 1983. Milka Planinc je na toj sjednici zahtijevala odo- 
brenje saveznog parlamenta za nekoliko zakona koji su napisani u 
suradnji s MMF-om, i koji su trebali učiniti jugoslavensku drža- 
vu, njenu centralnu banku i vladu jedinim jamcem svih kredita 
koje su u inozemstvu podigle (i sada trebale otplatiti) razne jugo- 
slavenske institucije. Na šok prisutnih delegata (potpuno nena- 
viklih na šokove), savezna je premijerka jednostavno rekla da 
Jugoslavija “neće biti u stanju, čak ni s najvećim naporima, da 
vrati dugove koje mora vratiti u 1983", te da “ukoliko ne nađemo 
druga sredstva, naći ćemo se u situaciji u kojoj ćemo morati pro- 
glasiti moratorij i krenuti u opće reprogramiranje naših dugova 
u stranim zemljama". Ta “druga moguća sredstva" predstavljena 
su kroz vladin prijedlog zakona, za koje je MMF dao punu suglas- 
nost. “Moramo prihvatiti ove zakone", rekla je Milka Planinc, zbog 
“našeg ranijeg ponašanja, čak i u ovoj godini, zbog nedostatka 
discipline u plaćanju stranih dugova, zbog čega je naša prego- 
varačka pozicija vrlo slaba." Jednom riječju, Milka Planinc je 


35 RFE/RL, 26. maja 1982. 

% RFE/RL, 13. 21. jula 1983. Radio Slobodna Europa je zaključila da je sjednica 
svakako bila “prekretnica u modernoj povijesti zemlje", te “početak pravog 
posttitovog razdoblja". 

đelegatima Savezne skupštine i jugoslavenskoj javnosti jasno 
rekla da se zemlja nalazi pred katastrofom, i da jednostavno nema 
alternative. Štoviše, zaprijetila im je ostavkom. 

Gurnuti u kut takvim postupkom Savezne vlade, i prijetnjom 
da će moratorij zapravo značiti trenutačnu konfiskaciju sve jugo- 
slavenske imovine u inozemstvu, delegati su prihvatili predložene 
zakone. Ali, protivljenje radikalnim reformama bilo je snažnije 
nego ikad. Ne samo da su republike i pokrajine (sada do neke 
mjere razvlašćene, bar u vođenju vanjske trgovine i kreditno- 
monetarne politike) bile skeptične prema Saveznoj vladi, nego su 
se i organizacije partizana u cijeloj zemlji protivile tom ultima- 
tumu, kojeg su vidjeli kao ozbiljnu prijetnju nezavisnosti zemlje. 
Partizani, kao i značajan segment armijskog korpusa, vidjeli su 
MMF kao predstavnika zapadnog kapitalizma — dakle, kao ideo- 
loškog protivnika. I u tome, naravno, nisu griješili. Posljedica je 
bila da je Savezna vlada, koja je sada radila u suradnji s MMF-om, 
sve više percipirana kao popustljiva, ako ne čak i “izdajnička". 
kad se radi o interesima i identitetu zemlje. Milka Planinc je 
sad bila na probi, pred udarom sumnje njenih partijskih kolega. 
Koliko je ozbiljna bila ta situacija, svjedoči i govor člana savez- 
nog državnog Predsjedništva (iz Slovenije) Sergeja Kraighera 
pred članovima vojnog generalštaba, 29. jula 1983. Kraigher, 
koji je u Predsjedništvu bio zadužen za ekonomske reforme, a 
podupirao je vladu Milke Planinc, morao je upotrijebiti veoma 
oštar ton ne bi li opravdao popuštanje stranom utjecaju. On je 
generalima i admiralima ponovio da taj program jednostavno 
nema alternative: 


“Analiza je pokazala da ako bi Međunarodni monetarni fond 
nama odbio dati financijska sredstva, i bez novih kredita iz 
stranih banaka, proizvodnja bi pala za dodatnih 15 do 20 
posto. To znači da više ne bismo bili u stanju da održimo razinu 
zaposlenosti kakva jest, i posebno — da stvaramo nova radna 
mjesta" (Kraigher, 1983/1985: 192). 


Da podsjetimo: sve se to događalo tek tri godine nakon Titove 
smrti, u doba etničkih problema na Kosovu, te u vrijeme kad je 
Poljska (druga socijalistička zemlja koja je patila od vanjske zadu- 

ženosti) bila svakodnevno u vijestima.?7 Sovjetski je Savez ratovao 
u Afganistanu, ali je izgledao slab, oslabljen smrću Leonida Brež. 
njeva (u novembru 1982), a potom i Jurija Andropova (1983). 
Izgledalo je da socijalizam gubi dah posvuda oko Jugoslavije, pa 
i u samoj Jugoslaviji. Kapitalizam je sada nastupao punom sna- 
gom, ne samo preko proizvoda (dakle, koristeći konzumerizam 
nego i kao politički program — preko same vlade i uz njenu pomoć. 
I - što je bilo najgore — jugoslavensko je vodstvo izgledalo prvi put 
nemoćno, podijeljeno i bez vizije. Kardelj, Tito i Bakarić umrli su 
između 1979. i 1983: zemlja je sada to osjećala više nego ikad 
prije. Od novih se lidera tražila odlučnost, otpor stranom utjecaju 
i više jedinstva. Tražio se novi Tito. Ali, ustavni je koncept (a i 
volja političke elite) sprečavao svaku mogućnost da se novi Tito 
pojavi. Jugoslavija je sada postajala talac vlastitog konstitutivnog 
koncepta, ideoloških vjerovanja, neodlučnosti i megalomanskih 
ambicija, posebno na regionalnoj i lokalnoj razini. Neodlučnost, 
kriza i regresija sada su stajali u oštroj suprotnosti svemu onome 
što je simbolizirala Titova Jugoslavija. Uskoro će se pojaviti 
lideri koji će - rušeći temelje kardeljizma - dobiti podršku masa, 
ne samo u Srbiji, nego i u Hrvatskoj. 

Nakon desetljeća brzog razvoja, u kojima je rast društvenog 
proizvoda bio među najvišima u Europi, Jugoslavija je ušla u 
razdoblje stagnacije. U cijelom desetljeću (1981-89) rast je bio 0,9 
posto, znatno niži nego u pet godina ranije (1976-80; 5,6 posto) i 
prethodnih pet (1971-75; 5,9 posto). Svaka politička analiza 
koja drži da je ekonomija u samom središtu politike, te da se 
političari nužno orijentiraju tako da maksimaliziraju ekonomski 
uspjeh, smatrala bi da je u tim okolnostima neizbježno nešto 


37 Centralni komitet SKJ raspravljao je poljske događaje na sjednici u julu 1983. 
Glavna poruka koju je tada formulirao Dušan Dragosavac, predsjednik Pred- 
sjedništva CK SKJ bila je “da naš politički sistem direktne socijalističke demo- 
kracije treba biti konzistentno razvijen", budući da je poljska kriza rezultat 
“birokratsko-tehnokratskog sistema, koji je istisnuo poljsku radničku klasu na 
periferiju". Dakle, poljska je kriza prikazana kao dokaz prednosti jugoslaven- 
skog socijalizma u odnosu na sovjetski. Međutim, jugoslavenski su komunisti 
jasno rekli da mogu podržati samo “socijalističku Poljsku", a ne “buržoasko- 
klerikalnu i katoličko-nacionalističku". Više o Dragosavčevoj poziciji s obzirom 
na Poljsku, vidi u petom poglavlju ove knjige. 

3% Najviši rast društvenog proizvoda bio je između 1957. i 1960: 11,3 posto. 

učiniti. Pa ipak, blokada i neodlučnost bila je jedini odgovor. Jugo- 
slavenski ministar financija, Jože Florijančič, dao je ostavku iz 
protesta protiv te blokade. Florijančičeva je ostavka bila motivi- 
rana kaotičnom situacijom na tržištu deviza, na kome je 700 
milijuna dolara izgubljeno samo u 1983.?% Iako Slovenac, Flori- 
jančič nije htio činiti ustupke na tim pitanjima nego je bio sklon 
većoj centralizaciji i kontroli poslovanja. Pritisak kojeg je doživio 
od svoje vlastite republike, bio je toliko snažan da se povukao iz 
politike i okrenuo businessu. 

Iz istog je razloga i Milka Planinc ponudila ostavku saveznom 
partijskom Predsjedništvu: 


“Oni su na mene gledali sumnjičavo, mnogi uvjereni da sam 
špijun MMF-a u njihovim redovima. Javno sam rekla da je 
inicijativa MMF-a dobrodošla, jer su mnogi ljudi u zemlji bili 
protivnici reformi. Imala sam na umu rukovodstvo SKJ, iako 
— naravno — nisam to rekla eksplicitno. Ali, oni su znali koga 
kritiziram. Drugi je incident nastao onda kad sam rekla 
predstavnicima MMF-a da cijenim njihove napore, jer idu 
upravo u istom smjeru u kojem i sama vlada predlaže reforme. 
Partijsko je Predsjedništvo bilo toliko ljutito, da su zamalo 
formirali posebnu partijsku komisiju koja bi trebala raspra- 
viti te moje izjave. Kad sam ponudila ostavku, 1983, pred- 
sjednik partijskog Predsjedništva Ali Shukrija rekao je da 
nema potrebe ni da je diskutiraju, budući da sam bila samo 
član Centralnog komiteta, pa je prema tome mogu diskutirati 
članovi CK, a ne i članovi Predsjedništva. Onda su odlučili da 
je ne prihvate samo zato da bi izbjegli javni skandal. Međutim, 
kad sam podnijela ostavku u 1985, složili su se, s tim što su 
tražili da ostanem neka vrsta vršitelja dužnosti do kraja 
mandata sljedeće godine.?1 


% RFE/RL izvještaj od 29. decembra 1983, opisao je kaos sljedećim riječima: 
“Mnoga poduzeća prodavala su proizvode u inozemstvu po smanjenim cijenama 
da bi dobila neke devize, dok su druga poduzeća uvozila te iste proizvode po 
višim cijenama". 

" U intervjuu autoru, 1998. 

Neodgovarajuća reakcija jugoslavenskog partijskog vrha na inici- 
jative Milke Planinc i njene vlade, potakle su Marijana Korošića 
da još 1983. zaključi: 


“Birokrati su preuzeli program stabilizacije u svoje ruke, inter- 
pretirajući ga na svoj način... U julu sam bio optimističan, kad 
je vlada najavila radikalne promjene, ali sada više nisam. Sada 
sve izgleda kao da će ostati na kozmetičkim promjenama... 
Zato što postoji ideološko nejedinstvo u pripremi promjena u 
ekonomskom sistemu... sve je rezultiralo u nedostatku bilo 
kakvih promjena". 


Suprotno, dakle, zaključku Susan Woodward, inicijativa MMF-a 
nije bila u neskladu s reformističkim namjerama same jugosla- 
venske političke elite. Štoviše, u nekom je trenutku izgledalo 
kao da je MMF bio najvažniji saveznik reformista u samom vrhu. 
Istina je da je ta reformistička grupacija unutar elite također 
kritizirala neke aspekte MMF-ove politike, prije svega u vezi s 
rokovima koje je MMF postavljao pred vladu: 


“Ono što je bilo realistično napraviti u deset godina bez proble- 
ma, oni su tražili da napravimo za tri. Inzistirali su na kratkim 
rokovima — to je bio veliki problem". 


Ali, vlada je vjerovala da je u biti na istom reformističkom pravcu 
na koji je upućuje i sam MMF. Intervencija MMF-a, dakle, može 
biti samo djelomice odgovorna kao faktor raspada jugoslavenske 
države. Pritisak na Jugoslaviju rezultat je politike koju su vodile 
same jugoslavenske elite, temeljene na ideološkom konceptu koji 
je također bio autohton. Preporuke i pritisci MMF-a nisu doveli do 
rezultata koje je MMF želio, nego su bili blokirani od strane kon- 
zervativnih frakcija u samom političkom vrhu. Glavni zagovor- 
nici suradnje s MMF-om bili su poraženi u unutarnjopolitičkim 
konfliktima. Prema tome, uloga MMF-a u rastvaranju Jugoslavije 
nije ni izdaleka onako značajna kako danas neki prikazuju. Ide- 
ološka odanost Kardeljevu konceptu glavni je razlog tome. 


4 NIN, 27. novembra 1983. 

ODGOVOR ELITE: KRAIGHEROV 
PROGRAM EKONOMSKE STABILIZACIJE 


Nepostojanje volje da se prihvate značajna odstupanja od Kar- 
deljeva koncepta, čak i pod pritiskom ekonomske krize, možda je 
najvidljivije kad se analizira 1.500 stranica Programa ekonomske 
stabilizacije, kojeg je - nakon dvogodišnje javne debate - prihva- 
tilo savezno vodstvo.“ Kraigherov je program (kako je uskoro 
nazvan po glavnom koordinatoru te debate, slovenskom pred- 
stavniku u jugoslavenskom državnom Predsjedništvu, Sergeju 
Kraigheru) slika i prilika mogućeg kompromisa, koji je ostavio — 
upravo kao i Kardeljev koncept - mnogo mogućnosti za separatne 
interpretacije samog značenja napisanog. U posljednjem dijelu 
ovog poglavlja navodimo glavne elemente tog narativa, kojeg 
smo rekonstruirali čitajući Kraigherove javne nastupe između 
1980. i 1985, te koristeći dva intervjua koja je autor ove knjige 
imao s njim u januaru 1986. i februaru 1988.4 Budući da je 
sam Program prihvaćen kao službeni dokument Dvanaestog kon- 
gresa SKJ (1982), te kasnije potvrđen u raznim prilikama preko 
rezolucija Centralnog kominteta, državnog Predsjedništva i Skup- 
ština, može se opravdano zaključiti da on predstavlja primjer 
tada dominantnog diskursa razvijenog u okviru jugoslavenske 
političke elite, s obzirom na uzroke i posljedice ekonomske krize 
u ranim osamdesetim. 

Prije svega, Program polazi od stava da Jugoslavija mora osta- 
ti vjerna samoupravljanju, kome “nema stvarne alternative", 
budući da su i liberalizam i državni socijalizam potpuno nepri- 


+2 Savezni je društveni savjet u 1981. formirao Komisiju za pitanja ekonomske 
stabilizacije, koju je vodio Sergej Kraigher. U sljedeće dvije godine, Kraighe- 
rova je komisija konzultirala oko 350 vodećih političara, ekonomista i ostalih 
eksperata. Proizveli su dokument od 1.500 stranica, s policy-preporukama u 
15 područja (kao što su, primjerice, antiinflacijski program, kojem su slijedili 
posebni programi o nezaposlenosti, politici stanovanja, vanjskotrgovinskim 
odnosima, poljoprivredi itd.). 

4 Ti su intervjui objavljeni u Poletu, 31. januara i 14. februara 1986. (prvi), te u 
Mladosti, u februaru 1988. (drugi). Ovdje se citira iz autorizirane verzije tih 
razgovora. Ostali citati su dani prema govorima sabranim u Kraigherovoj 
knjizi (1985). 

hvatljivi (Kraigher, 1982/1985: 104 i 1983/5: 209)“. Kraigher se 
protivio kejnezijanstvu i monetarizmu (1983/5: 180, 211), dvjema 
ekonomskim doktrinama koje su se pokazale “nesposobnima da 
riješe ekonomske probleme suvremenog kapitalizma" (1981/5: 66, 
1983/5: 260-1). Koristeći retoriku koja je bila iznenađujuće ideo- 
loška za te godine, Kraigher je tvrdio da je “opća kriza kapita- 
lizma dublja nego ikad, i nema nikakve realne izglede da bude 
prevladana" (1981/5: 66). Iako je bilo gotovo opće mjesto jugosla- 
venske retorike da je samoupravljanje bilo reakcija na sukob sa 
Staljinom (1948), njegovu renesansu nakon 1971. Kraigher je 
objasnio kao odgovor na rastuće “liberalne tendencije" u jugosla- 
venskom društvu. Prema tome, ne samo da je samoupravljanje 
alternativa državnom socijalizmu, nego i “tehnomenadžerskim?i 
“liberalnim" tendencijama, posebno u Sloveniji, Hrvatskoj i Srbiji 
(1983/5: 194). No, snage protivne samoupravljanju (tj. tehnome- 
nadžeri i liberali) još nisu potpuno poraženi (1983/5: 204 i 245), i 
tu je zapravo Kraigher vidio fokus buduće akcije. Glavni problem, 
dakle, nije ni Ustav ni Zakon o udruženom radu, nego njihova 
nepotpuna i nedovoljna primjena. Snage protivne samouprav- 
ljanju čine sve da se ono ne bi ostvarilo, govorio je Kraigher. Kad 
bi OOUR<-i bili doista onakvi kakvima su zamišljeni (ne samo 
pismom, nego i duhom konstitutivnog koncepta), oni ne bi prido- 
nosili atomizaciji zemlje nego njenoj integraciji (1983/5: 180). Ali, 
budući da tehnomenadžeri i liberali drže i dalje ključne pozicije 
u društvu i privredi (1982/5: 87-9), oni su glavni krivci za parcija- 
lizaciju. Kraigherova interpretacija bila je iznenađujuće oštra i 
pravovjerno-socijalistička*: on je za gotovo sve krivio neprijatelje 
samoupravljanja i potpuno odbacio mogućnost da je samo samo- 
upravljanje krivac za dezintegraciju i neefikasnost. Štoviše, tvrdio 
je da i nakon 30 godina od uvođenja samoupravljanja, proces 
odlučivanja nije odmakao daleko: i dalje se glavne odluke donose 


44 “Za nas nema drugih oblika, mogućnosti ili puteva da razriješimo sadašnje 
probleme razvoja", rekao je Kraigher u oktobru 1982. (1985: 105). On je 
odbacivao svaku mogućnost da se Jugoslavija “vrati nekim oblicima starog 
buržoaskog parlamentarizma" (1983/5: 209). 

45 Analiza Kraigherova narativa potvrđuje našu tezu o snažnoj ideologizira- 
nosti jugoslavenskog socijalizma, posebno među “ustavobraniteljima" (u Slo- 
veniji i Hrvatskoj). 

u “uskim krugovima" (1983/5: 196), u kojima se povezuju politička 
i ekonomska moć (1982/5: 111, 1983/5: 160). Unatoč svemu tome, 
međutim, Kraigher se protivio lovu na vještice, pozivajući na 
jedinstvo u primjeni Stabilizacijskog programa, a ne diferencija- 
ciju unutar političke elite (1983/5: 240-1). To je bio samo jedan 
od kompromisa koje je bilo teško objasniti, a nemoguće pretvoriti 
u stvarnost: ako su doista za neuspjeh samoupravljanja krivi 
njegovi moćni protivnici, onda je dužnost revolucionarnog društva 
da se s njima obračuna, a ne da poziva na jedinstvo (između 
ostalih i s njima). 

Drugo, Kraigher je priznao da je jugoslavensko tržište ozbiljno 
zahvatio val fragmentacije, ali je odmah upozorio da “ne treba 
pretjerivati" pri naglašavanju te činjenice (1983/5: 211 i 1984/5: 
326 i 368). Centralizirana federacija nije rješenje: ona, tvrdio je 
Kraigher, nije bila manje konfliktna kad se radilo o distribuciji 
gospodarskih dobara posredstvom saveznih institucija (1983/5: 
211). Istina je da autarkične tendencije moraju biti poražene, ali 
ne tako da se Jugoslavija ponovno centralizira. Kako onda? 
Kraigher nije ponudio neki originalni odgovor, nego se zadržao 
na ponavljanju Kardeljeva stava da je samoupravljanje ujedno 
rješenje i za nacionalno pitanje i za pitanja socijalne praved- 
nosti. Ponovna centralizacija ugrozila bi oboje: jednakost naroda 
i prava radnika (1981/5: 37). Istina je da je proces pregovaranja, 
dogovaranja i usklađivanja među republikama i pokrajinama 
iznimno spor. Ali, na drugoj strani, nije li to zapravo dokaz da 
u Jugoslaviji postoji i da se razvija pluralizam samoupravnih in- 
teresa, onako kako ga je u svom posljednjem djelu opisao Edvard 
Kardelj (1977). Kraigher se protivio i onim kritikama Savezne 
vlade koje su je krivile za neodlučnost. Više odlučnosti je nužno, 
ali je istodobno i opasno, jer bi to moglo — na mala vrata — uvesti 
etatizam (1983/5: 166). Etatizam je, kao što je jasno iz Kardelje- 
vih tekstova, glavni protivnik i glavna opasnost za Jugoslaviju, 
naročito sada kad su Kardelj i Tito napustili scenu. Pravac 
razvoja, dakle, mora biti upravo suprotan - daljnja decentrali- 
zacija, potpuna realizacija programskih ciljeva, a ne njihovo 
napuštanje (1983/5: 177). 

Treće, radnici nisu “prirodno" skloni samoupravnoj orijentaciji, 
upozoravao je Kraigher, dijelom i reagirajući na sve češće pozive 

radništva da se uspostavi red, i stvori “novi Tito" (1983/5: 253). 
Baš kao i Kardelj, i Kraigher je vjerovao da državni socijalizam 
mnogima predstavlja daleko atraktivniju alternativu samou- 
pravljanju, od liberalne demokracije (1983/5: 260). Ponavljajući 
retoriku koja je iznimno podsjećala na Kardeljeve kritike teorije 
spontanosti (1983/5: 167 i 1984/5: 324), Kraigher je upozoravao d: 
je ključ socijalizma i dalje u rukama subjektivnih snaga (dakle 
partije). Partija je, govorio je Kraigher, premalo na strani samo 
upravljanja, a još uvijek previše vezana uz državu (1983/5: 230) 
To se mora izmijeniti. 

Četvrto, Kraigher je priznao da treba učiniti neke “manje 
modifikacije" u političkom sistemu. Te “modifikacije" moraju biti 
“ispravke naše prakse, i vjerojatno nekih elemenata u samom 
sistemu u smislu daljnjeg pojašnjavanja, ali ne izmjene sistema 
kao takvog" (19883/5: 209). Kraigher je bio eksplicitan: nikakve 
fundamentalne promjene političkog sistema nisu nužne i ne mogu 
se očekivati. Najdalje dokle je bio spreman ići bila je kritika 
nekih konzervativnih partizanskih krugova, koji su se protivili 
čak i “manjim poduzećima u privatnom vlasništvu". “Mala pri- 
vreda" (obrti, mali i srednji privatni businessi) ne mogu ugroziti 
socijalizam (1983/5: 224 i 270), pa ih prema tome treba dopustiti 
i čak potaći. Kraigherova kritika sistema nije išla mnogo dalje 
od priznanja da se socijalizam mora više pobrinuti za siromašne, 
i da veću opasnost za socijalizam predstavljaju privilegije eko- 
nomske i političke elite, nego privatne investicije u obrte i mala 
poduzeća. Njegova se kritika ograničila na kritiku “nekih oklije- 
vanja" i “primjene" dobrih ideja političkog vrha. U intervjuu koji 
sam s njim imao, u januaru 1986, rekao je: 


“Mi smo oklijevali (u reformama 1965) da razvijemo odgova- 
rajući ekonomski sistem i da primijenimo odgovarajuću eko- 
nomsku politiku. Sve se to događalo presporo. Sada, mi još 
uvijek nemamo konzistentne i usklađene mjere koje bi vodile 
primjeni tog programa. Glavni je problem uvijek bio da smo 
bili prespori i da smo stizali kasno. Svi ostali problemi samo 
su rezultati te neodlučnosti. Potrošili smo golemu energiju i 
mnogo sati da postignemo sporazum, umjesto da ih provedemo 
u stvaranju i primjeni našeg programa." 

Kraigher je upozoravao političke lidere, dakle, da ključ izlaska 
iz krize stoji u njihovim rukama, ali nije bio pristaša nikakvih 
radikalnih promjena, kojima bi se stara generacija maknula i 
ustupila mjesto nekim novim, koji bi mogli biti odlučniji. Nije 
uopće jasno kako je on zamišljao (a s njim i ostatak tadašnje elite) 
da se bilo kakve promjene mogu izvesti bez promjene politike i 
bez promjene ljudi koji izvode tu politiku. 
U stvarnosti, Kraigherov je program i bio prihvatljiv svima 
baš zato što je bio tako nekonzistentan i nejasan.“ On jedno- 
stavno nije ugrožavao nikoga — a pedagoške proklamacije koje je 
promovirao bile su samo jedna u nizu lekcija koje je elita dijelila 
samoj sebi, bez ikakvih posljedica. Stoga ne iznenađuje da je već 
u 1984, Kraigherov program bio na putu propasti. Umjesto pla- 
niranog rasta od 10 posto, inflacija je u 1985. dosegla 75 posto. 
Životni je standard populacije pao 34 posto između 1979. i 1984. 
Oko 40-45 posto domaćinstava zarađivalo je manje nego što je 
bilo dovoljno da se napusti “granica siromaštva". U radni je odnos 
primljeno 850.000 novih zaposlenih (između 1979. i 1984), ali su 
oni uspjeli povećati proizvodnju za samo 0,8 posto u tom razdob- 
lju. To je značilo da je produktivnost rada drastično padala, što 
je za posljedicu imalo i pad plaća. Dok je u 1979, radnik radio pro- 
sječno 14 minuta da bi kupio kilogram kruha, pet je godina kasnije 
bilo potrebno dvostruko više: 29 minuta (Bilandžić, 1986: 116-9). 
Vanjskotrgovinski deficit je doista smanjen i eliminiran u 1984, 
ali uglavnom zato što je uvoz smanjen, a ne zato što je izvoz pove- 
ćan. Također, suprotno ideološkoj retorici o opasnosti od državnog 
socijalizma, izvoz u istočnoeuropske zemlje povećan je, dok je onaj 
u zapadnoeuropske zemlje smanjen. Dakle, Jugoslavija se udalja- 
vala od svjetskog tržišta, umjesto da se u njega integrirala. Ideo- 
loške barijere učinile su da su čak i tako razvodnjene preporuke 
Kraighereva programa sada bile odbačene u stvarnosti. Suviše je 
bilo raznih konzervativnih aparatčika, suviše lokalnih moćnika, 
kojima je čak i ograničeno otvaranje tržišta izgledalo kao opasno 


“5 U intervjuu koji je autor s njom imao u aprilu 1998, Milka Planinc je rekla da 
je Kraigherov proram bio “najbolji mogući u tom trenutku". To znači - nije bio 
otvoreno neprijateljski prema tržištu, ali je bio pun kompromisa, koje je svatko 
mogao interpretirati kako je htio. 

uvođenje kapitalizma na mala vrata. Taj paradoks, da se zemlja 
u stvarnosti približavala Istoku, dok su mnogi tvrdili da ide na 
Zapad, teško je objasniti bilo kakvim uvidom u stvarno stanje. Pa 
ipak, u politici (kao i u životu) rijetko je kada važno ono što jest - 
važnije je ono što ljudi vide ili misle da vide. 


IZVOR STABILNOSTI: SINDROM 
RADIKALNOG EGALITARIZMA 


Tradicionalni ekonomski pristup političkoj analizi naglašava 
važnost ekonomske situacije za stabilnost poretka. Svi parametri 
koje smo prikazali u ovom poglavlju ukazivali su da se ekonomski 
položaj radništva i ostalih u Jugoslaviji dramatično pogoršavao 
u ranim osamdesetim godinama. Zašto, onda, nije bilo revolta i 
otvorenih pobuna protiv sistema? Gdje je bila granica izdržljivo- 
sti, na koju su tih godina često upozoravali sociolozi, ekonomisti 
i političari? Bi li se sistem mogao održati i dalje, bez obzira na 
dubinu ekonomske krize? 

Odgovor na to pitanje treba pronaći u percepcijama koje su o 
društvu razvijene, prije svega uz pomoć ideologije. Radništvo je 
godinama bilo uvjeravano da je novo društvo, socijalističko samo- 
upravljanje, njihov povijesni interes. Oni su, napokon, mogli i 
sami vidjeti da su postali utjecajniji u procesu odlučivanja o radu 
nego što su bili ikad prije. Sistem ih je privilegirao institucio- 
nalno, a kaotičnost im je omogućavala da izbjegnu radne i druge 
obveze prema sistemu. Kad su protestirali, činili su to u uvjerenju 
da sistem treba natjerati da isporuči ono što je obećao, ne nužno 
da ga se zamijeni s nekim drugim sistemom. O liberalnoj demo- 
kraciji nisu imali mnogo direktnog iskustva, pa su o njoj razvili 
nerealističnu sliku; ili sasvim pozitivnu ili sasvim negativnu. 
Državni socijalizam sa svojim egalitarističkim obećanjima bio im 
je bliži, iako su i o njemu percepcije bile različite. Za jedne, on je 
bio uspomena na “dobra stara vremena" njihove mladosti, za 
druge (posebno u krajevima gdje je nacionalno pitanje bilo otvo- 
reno gotovo neprekidno od samog osnivanja Jugoslavije), i ta se 
alternativa činila preskupom. Radništvo, ključna snaga koja je 
mogla potkopati ideološki obrazac poretka (kao što je to, uostalom, 

učinila u Poljskoj) nije imala isti motiv u Jugoslaviji. Dok je u 
Poljskoj ona imala razloga protiviti se državnom socijalizmu, koji 
je viđen kao sovjetski uvozni proizvod, u Jugoslaviji je radništvo 
(već i tako atomizirano i parcijalizirano na nacionalne radničke 
klase) bilo pred izazovom: zamijeniti ili ne društveno samouprav- 
ljanje, koje je ipak omogućilo neki stupanj nacionalne autonom- 
nosti svim narodima. Trebalo je, dakle, daleko više nezadovoljstva 
da bi se ono pretvorilo u akciju protiv sistema. 

Smjer radničkog nezadovoljstva, također, bio bi drukčiji — 
zapravo potpuno suprotan onome što je bilo u Poljskoj ili drugim 
zemljama državnog socijalizma. Jugoslavensko je radništvo (a i 
značajan segment ostalog stanovništva) protestiralo protiv soci- 
jalnih i drugih razlika, zagovarajući veću jednakost. Jednakost 
je bila obećanje koje socijalizam u Jugoslaviji nije ispunio; razlike 
između republika i pokrajina, pa čak i između raznih OOUR-a i 
grana proizvodnje, povećavale su se, a ne smanjivale. Dok su 
istočnoeuropski radnici tražili veće mogućnosti da izraze razli- 
čitost (pa im je primarna vrijednost bila pluralizam), jugosla- 
venski su radnici tražili više jednakosti (a manje pluralizma). 
Hrvatski sociolog Josip Županov, nazvao je to sindromom radi- 
kalnog egalitarizma: 


“Za naše radnike nije katastrofa to što žive loše; tragedija je ako 
netko drugi živi bolje. To je prilično drukčiji sistem vrijednosti 
od onoga na Zapadu: u našem društvu katastrofa je to što je 
netko bogat a ne što je netko siromašan. Ne može se očekivati 
da će se oni koji tako gledaju na stvari odlučiti za štrajk... Bu- 
dući da konflikti postoje, međutim, oni će se izraziti na drugi 
način, na primjer, u obliku velikog broja bolovanja, koji — 
ekonomski govoreći - imaju gore posljedice nego štrajkovi".“7 


I doista, umjesto političke akcije za promjenom stanja, nezado- 
voljnici su se odlučili za tihi bojkot. Država je - na drugoj strani 
-- taj bojkot tolerirala, jer je on bio bolji od aktivnog protivljenja 
sistemu. Siva ekonomija se tolerirala, dok su bolovanja i drugi 
oblici izostanka s posla postali masovni. Prema jugoslavenskoj 


"7 Danas, 2. augusta 1983. 

službenoj statistici iz 1983, čak 700.000 ljudi bilo je svakodnevno 
odsutno zbog bolovanja; 600.000 je bilo svakodnevno na nekom 
obliku dopusta; a 400.000 je svakodnevno odlazilo na razne kon- 
ferencije i samoupravljačke sastanke, a ne na posao. Posljedica je 
bila da je (kad su se svi ovi razlozi za izostanak oduzeli) umjesto 
osam sati dnevno prosječan jugoslavenski radnik radio samo tri 
sata i šest minuta dnevno. 

Problem je bio i u tome što su radnici sad smatrali da je svatko 
tko bi uveo reda u privredu (a to je u prvom redu nastojala vlada, 
uz podršku MMF-a) njihov potencijalni neprijatelj. Reforme su 
bile shvaćene kao opasnost, posebno zbog toga što nisu bile usmje- 
rene prema “više jednakosti", nego prema “više pluralizma". Samo 
one mjere koje su poticale jednakost, bile su prihvatljive; i to 
samo do trenutka do kojeg se nisu pojavile iznimke od pravila. 
Ponovno, Josip Županov: 


“Kad je uveden par-nepar sistem za vožnju automobilom, ljudi 
su vidjeli da se mjere primjenjuju jednako na sve, bez obzira 
tko imao koliko novca na računu. Prema tome, to su podržali. 
Evo, da dam vlastiti primjer: ja bih bez problema mogao pro- 
vesti cijelu noć bez struje u svom stanu svakog utorka i četvrt- 
ka, sve dok sam uvjeren da susjedi u zgradi nasuprot moje 
ostaju u mraku u ponedjeljak i srijedu. Ali, da sam vidio da je 
nečija žarulja upaljena onda kad je bio njegov red na reduk- 
ciju, bio bih spreman da se pobunim protiv države". 


Samo korupcija i nejednakost na strani elite mogli su izazvati 
socijalno nezadovoljstvo. No, jugoslavenski je problem bio u tome 
što su elite poticale korupciju masa, a same ostale relativno ne- 
korumpirane (ili se to bar javno nije vidjelo). Partijski i državni 
funkcionari nisu živjeli u pretjeranom luksuzu, nego u društve- 
nim stanovima (na malo boljim lokacijama). Kad je Tito umro, 
njegovi su se nasljednici godinama sporili s državom (i danas se 
spore) jer nije bilo oporuke, a gotovo ništa od onog što je koristio 
nije bilo njegovo privatno vlasništvo, nego društveno. Na drugoj 
strani, država je tolerirala masovno otuđivanje društvene imovine 
(posebno u građevinskim i sličnim poduzećima) i rad na crno (“u 
fušu"), kojima su mnogi — u najnižim slojevima stanovništva — 

stjecali materijalnu korist. Problem je, dakle, bio u tome što je 
društvo bilo zasnovano na korupciji. Čitava je mreža privatnih 
“veza" prekrivala zemlju: svatko je imao nekoga tko je bio liječnik, 
ili automehaničar, mesar ili sudac. Liječnik bi pomogao mesaru 
da dođe na pregled u bolnicu ranije nego što bi po redu trebao, a 
mesar njemu da dobije najbolje meso za sebe i svoje rođake. Ti 
rođaci bi potom za uzvrat znali nekog mehaničara koji bi mesaru 
popravio automobil bez naplate. I tako dalje, i tako dalje... Ta 
mreža privatnih interesa posebno se raširila u situaciji ekonom- 
ske (i financijske) krize, kad nije bilo dovoljno novca da se plati 
za usluge i robe, i kad su neke robe nestajale iz trgovine, a usluge 
postajale sve lošije. Da je država i htjela zaustaviti taj lanac (a 
nije, jer je on ljudima ipak omogućavao ono što im oslabljena 
država u krizi više nije mogla osigurati), pitanje je bi li to mogla 
učiniti. Samoupravljanje je, naime, uvijek davalo za pravo radni- 
cima, nikad državi. Nitko nije mogao biti ni primljen ni otpušten 
iz poduzeća bez znanja i suglasnosti radničkog savjeta. Ako bi 
neki direktor htio uvesti reda u firmu i spriječiti otuđivanje imo- 
vine ili zaustaviti tolika bolovanja, daleko je vjerojatnije da bi 
radnički savjet smijenio njega, nego što bi on uveo nova pravila 
ili običaje u poduzeće. Radnici su mogli otpustiti direktore, a ne 
obratno. A radnici su se rukovodili krilaticom: “Nitko nas ne može 
toliko malo platiti, koliko malo mi možemo raditi". 

Potpuno suprotno situaciji u zemljama državnog socijalizma, 
u Jugoslaviji je država slabila, dodatno prepuštajući društvu neke 
od svojih osnovnih funkcija, a društvo je postajalo prekriveno 
mrežom privatnih interesa, veza i poznanstava (koje su uvelike 
sličile na ono što bi na Zapadu nazivali korupcijom). Zakoni su 
značili sve manje, i sve je manje bilo snage da se oni provedu. Poli- 
tička je elita kritizirala ljude, a ljudi su pritom često i sami vidjeli 
da ta kritika zapravo ima smisla — prepoznali su elemente neza- 
konitosti i “korumpiranosti? u sebi samima, ne drugdje. Pa ipak, 
sve su manje razumjeli zašto država i dalje inzistira na “podrušt- 
vljavanju", a ne na “čvrstoj ruci". Ta im je situacija odgovarala 
kratkoročno (i možda srednjeročno), ali ljudi su se sad pitali: što 
će biti u budućnosti? Može li sve to potrajati u nedogled? 

Već sredinom osamdesetih stvorila se, dakle, pod pritiskom 
ekonomske krize, situacija iščekivanja i napetosti. Na jednoj 

strani, ljudi su htjeli promjene koje bi dovele do više reda i jed- 
nakosti, a na drugoj te promjene nisu smjele ugroziti njihove 
interese. Na jednoj, htjeli su radikalne promjene, na drugoj povra- 
tak u stanje prije ovog kaosa. Ta se situacija nije mogla održati 
takvom zauvijek. Jedan od rijetkih koji je to vidio bio je Josip 
Županov. Pakt između elite i naroda, u kome će narod zauvijek 
biti zadovoljan pronalaženjem veza i poznanstava, bolovanja i 
dopusta, a elita zauvijek ostati na vlasti, jednostavno ne može 
trajati zauvijek. “Konflikt će se pojaviti negdje drugdje, u nekom 
drugom području", zaključio je u januaru 1985. 

I doista — pojavio se u političkoj sferi. Slobodan Milošević bio 
je odgovor na želju da se sve mijenja radikalno, a ništa ne pro- 
mijeni stvarno. Njegova prodržavna retorika bila je u oštroj su- 
protnosti s Kardeljem, ne s Titom. Egalitarizam, antibirokratska 
revolucija i odanost socijalizmu i Jugoslaviji, učinili su se kao 
pravi odgovor mnogima, ne samo u Srbiji. Oni koji, međutim, nisu 
mogli prihvatiti srpski etatizam, ubrzo su smislili svoj vlastiti. 
Pomak s antietatističke prema etatističkoj koncepciji bio je me- 
đutim univerzalan. O tome će biti riječi u sljedećim poglavljima. 

KRIZA POLITIČKOG SISTEMA 


Ustavobranitelji protiv 
ustavoreformatora (1974-1984) 


prošlom smo poglavlju analizirali (nedostatak) reakcije 

jugoslavenske političke elite na ekonomsku krizu koja je 
započela sredinom sedamdesetih, da bi se — i zbog blokade u poli- 
tičkom vrhu - nastavila (gotovo neometano) i u osamdesetim go- 
dinama dvadesetog stoljeća. Taj konflikt, da ponovimo, nije bio 
etnički konflikt. U njemu mase nisu sudjelovale ni u kojem zna- 
čajnijem obliku. On nije, sam po sebi, destabilizirao jugoslaven- 
sko jedinstvo, iako je - tek će se kasnije pokazati — prije svega 
zbog njegove dugotrajnosti i neodlučnosti elite da ga prekine — 
potaknuo cijeli niz drugih konflikata, koji su kasnije uključivali 
i nacionalno pitanje. Glavni razlog zbog kojeg je ekonomska kriza 
nastala, kao i zbog kojeg se toliko produžila, bio je u vjernosti 
jugoslavenske političke elite kardeljističkom konceptu. Ta je 
odanost spriječila promjene, čak i onda kad je drugima (ekonomi- 
stima, sociolozima i inozemnim analitičarima) već bilo bjelodano 
da su promjene poželjne. 

Ista je ta odanost Kardeljevu konceptu, spriječila da se ra- 
spravlja o krizi političkog sistema. Koliko god pitanja političkog 
sistema bila potiskivana iz debate o ekonomskoj krizi, ona se 
jednostavno nisu mogla dugo izbjeći. Inicijativa je ponovno došla 
iz redova izvan same političke elite: od strane nezavisnih intelek- 
tualaca i poludisidenata, koji su bili posebno ohrabreni retorikom 
o ljudskim pravima, što ju je promovirao američki predsjednik 
Jimmy Carter (1977-1981), te jačanjem disidentstva u Istočnoj 
Europi (posebno u Poljskoj i Čehoslovačkoj nakon 1977). No, kri- 
tika sistema u tim krugovima ne bi mnogo promijenila, niti bi 

vjerojatno uspjela prisiliti samu elitu da je uzme ozbiljno, da se 
ona nije pojavila (na drugi način) i unutar same političke elite. 
Kao i s debatom o uzrocima ekonomske krize, tako je i rasprava 
o političkoj situaciji u zemlji podijelila elitu na dva velika bloka: 
one koji su držali da je ustavno rješenje iz 1974. dobro i da ga 
samo treba primijeniti, i one druge, koji su u biti vjerovali da 
sistem treba ozbiljno reformirati. Jugoslavenski mediji uskoro 
su te dvije grupe nazvali: ustavobranitelji i ustavoreformatori. 
Podjela na ustavobranitelje (koji su dominirali u Sloveniji i Hrvat- 
skoj) i ustavoreformatore (koji su bili snažniji u Srbiji) pojavila 
se punom snagom već 1983-4, iako su razlike postojale i od ranije, 
praktički već od 1975, prve godine nakon donošenja posljednjeg 
jugoslavenskog Ustava. Ta podjela, također, nije bila u prvom 
redu etnička, nego prije svega politička, odnosno ideološka. Kao 
i u ranijim sukobima u jugoslavenskoj politici (primjerice: između 
Đilasa i ostalih; Rankovića i većine; pa u Hrvatskoj 1971. i Srbiji 
1972), elite su se podijelile oko pitanja kao što su: koji oblik soci- 
jalizma je najbolji u postojećim okolnostima; treba li odbaciti stari 
(tj. kardeljistički) model, ili ga samo primijeniti, itd. Međutim, 
kao i prije, i u ovom su se slučaju elementi nacionalnog pitanja 
ispreplitali s ideološkim temama. Dok je ranije (zapravo, u cijeloj 
povijesti Jugoslavije, sve do 1974) na neki način dominiralo hr- 
vatsko nacionalno pitanje, u raspravama koje pratimo u ovom 
poglavlju središnje mjesto ima srpsko pitanje, prije svega kao 
pitanje srpske države, odnosno Republike Srbije. Srpsko pitanje, 
koje se pojavilo već 1975, podijelilo je političku elitu do te mjere 
da je ona uskoro postala blokirana, baš kao što je prethodno bila 
na ekonomskim temama. To je pitanje omogućilo pojavu alterna- 
tivnih koncepata, uključujući i obnovu kritike koju je srpskim 
političarima 1968. uputio Dobrica Ćosić. U ovom poglavlju pratimo 
razvoj srpskog pitanja, i podjele unutar jugoslavenske političke 
elite u odnosu na to i druga ključna pitanja političkog sistema. 


PLAVA KNJIGA (1977) 
Srpsko pitanje bilo je posebno osjetljivo iz više razloga. Prvo, 


Srbija je bila najveća jugoslavenska republika, a Srbi najveći 
narod u zemlji. Iako su u Jugoslaviji svi bili formalno gledano 

ravnopravni, ipak su Srbi, Hrvati i Slovenci u stvarnom smislu bili 
smatrani nositeljima jugoslavenskog projekta. Drugo, otvaranje 
srpskog pitanja sobom je uvijek nosilo potencijal uspomena na 
predratnu Jugoslaviju (posebno onu prvu, Jugoslaviju narodnog 
jedinstva), što je moglo biti vrlo nepopularno za druge narode. 
Treće, i za ovu analizu najvažnije, narativ četvrte (Kardeljeve) 
Jugoslavije temelji se na sprečavanju opasnosti od hegemonije 
tzv. veliko-državnih tendencija; što su mnogi (a vjerojatno i sam 
Kardelj) razumijevali kao istoznačnicu s obnovom srpske domina- 
cije u jugoslavenskoj politici. Decentralizacija i samoupravljanje, 
kao i ostali glavni elementi Kardeljeva koncepta, bili su instru- 
menti sprečavanja tog trenda, koga su jugoslavenski političari 
(uključujući i srpsku političku elitu) vidjeli kao veliku opasnost za 
jugoslavenski socijalizam. Četvrto, iz historijskih razloga, te zbog 
same činjenice da se radi o najvećem narodu, otvaranje srpskog 
pitanja moglo je ugroziti nezavisnost i jedinstvo Jugoslavije, ako 
bi se zagovornici velikodržavnih tendencija povezali sa Sovjet- 
skim Savezom, koji je preferira" r&tentralizaciju Jugoslavije i 
povratak državnog socijalizma. I konačno (peto), u političkom je 
smislu Srbija bila Jugoslavija u malom: jedina jugoslavenska 
republika s pokrajinama.! Ona je stoga bila neka vrsta lakmusa 
za samu Jugoslaviju. Ako se odnosi između srpskog vrha i onog 
u pokrajinama nisu mogli uskladiti, onda se moralo očekivati 
da će biti još i teže (ako ne i nemoguće) uskladiti odnose između 
republika i pokrajina na federalnoj razini, i između federalnog 
vrha te republika i pokrajina.? 


! Te dvije pokrajine bile su Vojvodina (na sjeveru) i Kosovo (na jugu). Prema 
popisu stanovništva iz 1981, u Vojvodini su etnički Srbi činili 50 posto sta- 
novništva, a ostalo su bili pripadnici 22 druga naroda (manjina ili mađarske 
narodnosti, najbrojnije među njima s oko 500.000 ljudi). Na Kosovu je 1981. 
bilo 1,226.736 etničkih Albanaca, koji su činili 77,5 posto od ukupno 1,584.441 
stanovnika. Etničkih Srba bilo je 209.498 (13,2 posto), Muslimana 58,562 (3,7 
posto), a Crnogoraca 27.028 (1,7 posto). 

Republika koja je najčešće nazivana Jugoslavija u malom bila je Bosna i 
Hercegovina. Međutim, to je točno samo u smislu složene etničke strukture 
BiH. Kako se jugoslavenska politika tada nije vodila na etničkom principu, 
niti je etničko pitanje dominiralo, Bosna i Hercegovina nije bila ključni pro- 
blem. Prebacivanje fokusa sa Srbije (politički složene) na Bosnu i Hercegovinu 
(etnički složenu) bio je znak da je nastupila nova faza u jugoslavenskoj krizi: 


m 

Sve su jugoslavenske republike patile od trenda dezintegra- 
cije i parcijalizacije. Ali, zbog svoje političke složenosti, kao i zbog 
toga što je ta politička složenost uključivala i etnički element, tj. 
zato što je u svom sastavu imala Albance (dakle, veliku nesla- 
vensku populaciju koja je u jednoj od federalnih jedinica bila u 
većini, a bila je iznimka u odnosu na druge tijekom cijelog posto- 
janja Jugoslavije) Srbija je patila od tih tendencija više nego 
druge republike. Sve ono što se događalo u drugim republikama 
(autarkičnost, zatvaranje tržišta, nered, kaotičnost), u Srbiji se 
pojavljivalo u još dramatičnijem izrazu. Sukobi oko kompetencija 
između federacije i republika zrcalili su se u unutarnjem sukobu 
između republike i pokrajina u Srbiji. Val investicija koje fede- 
racija nije mogla kontrolirati, pojavio se u istoj formi u Srbiji — u 
kojoj republički vrh nije imao gotovo nikakva utjecaja na razvojnu 
politiku pokrajina. Državotvorne tendencije koje su se pojavile u 
samoj Srbiji (i zbog kojih je ona vidjela i neke koristi od decen- 
tralizacije, baš kao što je bio slučaj u ostalim republikama), 
pojavile su se i u pokrajinama. Srbija, koja je očekivala da će 
svojim pristankom na Kardeljev koncept presjeći sve razloge za 
sumnjičenja da je jugoslavenski hegemon, sada se našla pod 
pritiskom i sa strane saveznog vrha i sa strane svojih pokrajina, 
od kojih su obje - ovog puta u okviru dominantnog diskursa - bile 
prema njoj kritične. Te su kritike često bile proturječne: dok bi 
federalni vrh (posebno vlada) poticale centralizaciju (pa i u Srbi- 
ji), pokrajine bi tražile daljnju decentralizaciju. Srbija se našla 
stješnjena između kontroverznih ideja o tome kojim putem dalje. 
Od ranije nezadovoljna stalnim sumnjičenjem za centralizam, 
srpska je politička elita sada postajala sve više frustrirana takvom 
pozicijom. Sve su ostale republike konsolidirale svoje unutarnje 
odnose, i sve su bile na putu da postanu poludržave. Srbija je 
jedina, izgledalo je već u prvim godinama nakon donošenja Usta- 
va, išla u suprotnom smjeru: prema raspadu. Srpska politička 
elita osjećala se prevaranom, a u odnosu na druge nejednakom. 
Sve ono što su ranije o Jugoslaviji govorili (ili barem mislili) 


ona u kojoj se više nije radilo o primarno političkim i ideološkim, nego o pri- 
marno etničkim sukobima. No, do toga će doći tek s raspadom Jugoslavije, u 
razdoblju koji stoga nije predmet interesa ove knjige. 

drugi, ponajprije Hrvati - da su ekonomski eksploatirani i poli- 
tički zanemareni — sada su počeli koristiti u svojoj retorici Srbi, 
odnosno njihova politička elita. Dok su Hrvati i Slovenci smatrali 
da im je novi koncept donio ono što je obećao - veću slobodu i 
ekonomsku nezavisnost — u Srbiji se stvorio osjećaj gubitka, ne- 
jednakosti i nepravde. Ta se situacija nije mogla dugo održati, 
niti ju je politička elita mogla ignorirati, čak i da je htjela. 

Prvi odgovor na osjećaj nepravde i nejednakosti dogodio se već 
1975, tek godinu dana nakon usvajanja Ustava. Niz incidenata 
simboličke prirode (primjerice, naglašavanja kvazidržavnih ka- 
rakteristika pokrajina; ignoriranje postojanja Srbije kao insti- 
tucije između pokrajina i federacije; naglašavanje da je Srbija 
susjedna teritorija svojim pokrajinama, itd.) iritirao je srpske 
političare." Međutim, stvari nisu ostale samo na simboličkoj 
razini nego su se proširile i na razinu realne politike, uključu- 
jući i ekonomski, obrazovni i kulturalni sistem, pa čak i pitanja 
vanjske politike i obrane. Sumirajući tu situaciju s distance od 
20 godina, Ivan Stambolić (tada predsjednik Izvršnog vijeća 
Srbije) rekao je: 


“Bilo je prirodno, čak i obavezno, da pokrajine učestvuju 
kad se formulisao program posete srpskog premijera drugoj 
zemlji, i uvek sam morao da ih informišem o tim posetama 
naknadno. Međutim, njima je izgledalo savršeno prirodno da 
predsednik vlade Srbije sazna iz novina za neku posetu 


3 U memoarima srpskih političara može se naći niz primjera za ovo. Primjerice, 
Draža Marković piše 13. aprila 1975. u svom dnevniku da je kosovsko vodstvo 
iznimno naglašavalo elemente državnosti prilikom Titova posjeta pokrajini. 
“Njihova je opsjednutost državnošću apsolutna. Naglašavajući jugoslovenstvo 
preko svake mere, povezivanjem direktno sa Jugoslavijom, Titom i SKJ, oni 
nastoje da zamagle činjenicu da su autonomne pokrajine unutar Srbije" (1988: 
104). Markovićevo je zapažanje zanimljivo jer pokazuje kako je jugoslavenstvo 
kod nekih postalo alternativa srpstvu. Ranije je bilo obratno: mnogi su ga 
razumjeli samo kao drugu vrstu srpstva, tj. izraz srpske dominacije Jugosla- 
vijom. Od drugih primjera, Marković navodi slučaj vojvođanskog političara 
Radovana Vlajkovića, tada predsjednika Vojvodine, koji prilikom Titova posjeta 
Novom Sadu nijednom riječi nije spomenuo Republiku Srbiju. Komandant 
jedinica Teritorijalne obrane Vojvodine, jednom je prilikom rekao za svog 
kolegu generala iz Srbije da je gost iz “susjedne republike", ne praveći razliku 
između njega i generala iz Hrvatske, koja doista jest bila susjedna. 

premijera jedne od pokrajina nekoj stranoj zemlji; iako je taj 
premijer recimo u toj stranoj državi zatražio milijun dolara 
kredita" (1995: 78). 


Srpsko je vodstvo najprije protestiralo u direktnim razgovorima 
s pokrajinskim elitama. Ali, pokrajine su odbijale bilo kakvu pro- 
mjenu politike, čak i najmanju (Stambolić, 1981/1988: 57). One 
su odbacile, primjerice, ideju da Srbija ima svoj društveni plan, 
koji bi se odnosio na cijeli teritorij (dakle, i njih), kao što imaju 
druge jugoslavenske republike. Umjesto toga, predlagale su da 
postoje tri plana, pri čemu se onaj srpski praktički ne bi primje- 
njivao na teritoriju pokrajina. Stambolić primjećuje da se na tisu- 
ćama stranica, koliko su ti pokrajinski društveni planovi imali, 
Republika Srbija nije niti spomenula. “Kosovo je također negiralo 
pravo Srbiji da vodi svoju politiku dodjele državljanstva auto- 
nomno od pokrajina" (1995: 78). Čak ni zakon o zajedničkoj obrani 
nije bilo moguće prihvatiti, jer su pokrajine opstruirale suradnju. 
Ministarstva obrazovanja danima su raspravljala o tome koji su 
pisci srpski a koji vojvođanski (Galović, 1981/1989: 133). U Partiji, 
demokratski se centralizam prihvaćao na saveznoj razini, ali ne 
i unutar republičke organizacije, ponajprije zbog otpora iz Vojvo- 
dine (Galović, 1981/1989: 133). Nekoliko godina kasnije, Vojvodina 
je otišla tako daleko da se protivila čak i prikupljanju i iskazi- 
vanju statističkih podataka za pokrajinu kao dijela podataka za 
Srbiju kao takvu (Stambolić, 1981/1988: 25). Pojam Uža Srbija 
(u političkim vicevima tog vremena često skraćivana na UžaS) 
ili Srbija bez pokrajina ušao je u politički i statistički vokabular. 
Srbija se pitala: zašto? Zašto je Srbija jedina iznimka, i što je to 
novi koncept donio Srbiji? Sve je to bilo tim provokativnije, što 
se nešto sasvim drugo događalo u drugim jugoslavenskim repu- 
blikama, koje su se (barem na prvi pogled) sve više centralizirale 
i u kojima je ideja državnosti promovirana kao konačno rješenje 
njihova nacionalnog pitanja. 

To je nezadovoljstvo uskoro potaklo srpsko vodstvo da traži 
intervenciju saveznog vrha, prije svega Kardelja, a potom i Tita. 
Već 1975, grupa srpskih funkcionara (među kojima su Draža 
Marković, Petar Stambolić i Ivan Stambolić imali najvažnije 
mjesto) razgovarala je s Kardeljem i od njega zatražila da bude 

arbitar u sporovima koje Srbija ima s pokrajinama. Srbi su tvrdili 
da pokrajine nisu države, niti ih je Ustav htio učiniti državama. 
Njihovo državotvorno ponašanje, stoga, bilo je protivno duhu (ai 
slovu) Ustava. Ne radi se o tome da Srbija želi promjenu Ustava, 
na koga je prije samo godinu dana i sama pristala. Ona i dalje 
drži da je taj Ustav progresivan i prihvatljiv. Međutim, kao i s 
drugim zakonima u Jugoslaviji, problem je u primjeni. Ta pri- 
mjena bila je neustavna, pa su Srbi zatražili od Kardelja da to 
javno kaže i da upozori pokrajine da su krivo razumjele sam 
smisao novog konstitutivnog sistema.“ 

Kardelj se složio sa većinom srpskih zahtjeva i podržao ih u 
seriji razgovora koje je srpski politički vrh s njim imao između 
1975. i 1977. On je ponovio da su samo republike države; i da 
prema tome njima (kao institucijama dovršenih naroda) pripada 
suverenost. Koliki dio te suverenosti će one dati nižim ili višim 
razinama vlasti u Jugoslaviji, to ovisi potpuno o njima i ni o kome 
drugome. Prema tome, koliko će vlasti Srbija dati pokrajinama 
ili federaciji; ili druge republike svojim općinama ili federaciji; o 
tome Srbija može odlučiti sama. Kardeljeva je pozicija bila vrlo 
pozitivna po Srbiju, kako sva trojica tadašnjih sudionika u tim raz- 
govorima potvrđuju u svojim kasnije objavljenim uspomenama. 
On je eksplicitno odbacio ideju o federalizaciji Srbije (koja je bila 
presječena čim se pojavila u nekim diskusijama prilikom ustavne 
debate), jer je smatrao da bi mogla “rezultirati (u) negativnim 
reakcijama unutar srpskog naroda". Kako se sjeća Ivan Stam- 
bolić, Kardelj je bio vrlo jasno “protiv dezintegracije u Srbiji... 
Smatrao je da Srbija mora ostati unitarna država sa određenim 
stepenom autonomije za svoje pokrajine" (1995: 72). 


* Činjenica da je srpsko rukovodstvo išlo Kardelju, a ne Titu (bar ne u prvoj 
fazi), potvrđuju zaključak da se radilo o Kardeljevoj Jugoslaviji, a ne više Tito- 
voj (ili barem ne u prvom redu). Kardelj je tada bio vrhovni arbitar pravog 
značenja samog ideološkog i političkog koncepta. 

* Za poziciju Petra Stambolića, vidi Đukić (1992: 241). Za Dražu Markovića, vidi 
njegove dnevničke zapise od 12. februara 1976. (1988: 328); a za Ivana Stambo- 
lića stranicu 72 u njegovoj knjizi (1995). Kako je Marković zapisao, srpski su 
političari tada bili “izuzetno zadovoljni" onim što su čuli od Kardelja, naročito 
njegovim stavom da republike “budući da su suverene države, imaju puno 
pravo da odluče koji će deo suvereniteta prebaciti na federaciju, a koji na niže 
društveno-političke zajednice, kao što su pokrajine" (1988: 328). 

Kardelj je, međutim, bio svjestan realnosti, a posebno osjet- 
ljivosti pitanja koja su srpski političari postavili. On je posebno 
znao da Tito nikad nije podržao njegov koncept svim srcem, i da 
se od Tita ne može očekivati tako jasan stav, koji bi bio u potpu- 
nom skladu s koncepcijom koja je ipak bila Kardeljeva, ne Titova. 
On je stoga upozorio Dražu Markovića da pokuša riješiti problem 
unutar same Srbije, i da ne očekuje previše od federacije, Tita ili 
drugih republika. Drugi, rekao mu je, nisu zainteresirani da ulaze 
u problem koji u svojoj biti predstavlja srpsko unutarnje pitanje 
i koji je (povrh toga) svima vrući krumpir. Tito će, također, rekao 
je Kardelj “biti rezerviran na početku" (Marković, 28. februara 
1976; 1987: 333). Treba stoga biti strpljiv, preporučio je Kardelj, 
i možda sačekati da ekonomska integracija riješi problem. Kardelj 
je vjerovao, naime, da će udruženi rad imati blagotvorni učinak 
na Jugoslavene, jer će ih integrirati u ekonomskoj sferi, a bez 
negiranja prava na državnost. 

No, kako je već objašnjeno u prethodnom poglavlju ove knjige, 
već u danima kad su srpski političari razgovarali s Kardeljem, 
udruženi rad pokazivao je razjedinjujuće a ne ujedinjujuće ten- 
dencije. Pa ipak, oni su prihvatili Kardeljeve prijedloge; bolje 
rečeno, prvi (da razgovaraju s pokrajinama unutar Srbije, bez 
podizanja debate na saveznu razinu); ne toliko drugi (da budu 
strpljivi i čekaju da ekonomska integracija učini svoje). Krajem 
juna 1977, održana je duga sjednica svih važnih srpskih poli- 
tičara (uključujući one iz Kosova i Vojvodine), ali bez ikakvog 
rezultata. Na toj sjednici, srpski je vrh izašao s materijalom 
(odmah nazvanim, zbog boje korica, Plavom knjigom), u kome 
je naveo sve primjere koje je smatrao problematičnim u odno- 
sima između pokrajina i Srbije. Plava knjiga, reagirali su 
kosovski političari, nije ništa drugo nego Biblija srpskog naci- 
onalizma. Oni su optužili Markovića i dvojicu Stambolića da 
pokrajinama žele oduzeti status kojeg su dobile ustavnim promje- 
nama, i vratiti ih u rankovićevsko doba. Kosovari su ponavljali 
da Kosovo nije samo dio Srbije nego je također i konstitutivni 
element jugoslavenskog federalizma. Promjene tog statusa nisu 
moguće, prema tome, bez ustavnih promjena na jugoslaven- 
skoj razini; a da bi to pak bilo moguće, samo Kosovo se mora 

suglasiti.* Kosovo, prema tome, samo odlučuje o stupnju svoje 
autonomije; nitko drugi - ni u Srbiji ni u Jugoslaviji ih u tome 
ne može ograničiti niti spriječiti. 

Na istoj strani s Kosovom, bila je i druga srpska pokrajina, 
Vojvodina, čiji su političari predložili kompromis: da se cijela 
stvar stavi ad acta u formalnom smislu, ali da se u praksi vodi 
više računa o svima, uključujući i o Republici Srbiji. Ono što je, 
međutim, iznenadilo i obeshrabrilo Dražu Markovića i dvojicu 
Stambolića (Petra i Ivana) nije bio toliko nedostatak jasne po- 
drške vojvođanskih političara (koji su u etničkom smislu većinom 
bili Srbi), koliko protivljenje Plavoj knjizi, koje je dolazilo iz same 
Uže Srbije, od njihova velikog rivala u Srbiji, Miloša Minića. Minić 
je tada bio jugoslavenski savezni sekretar za vanjske poslove 
(1972-1978), gdje je postavljen zahvaljujući iznimnim simpa- 
tijama koje je Tito imao za njega još od partizanskih dana.! 
Svatko je znao da je Minić Titov čovjek u Srbiji. Podrška koju je 
srpsko vodstvo dobilo od Kardelja tako je bila u opasnosti da se 
potpuno anulira - ni Tito ni Kardelj ne bi riskirali totalni sukob 
u toj fazi (u kojoj su obojica bili svjesni bolesti; Kardelj s neizlje- 
čivim tumorom od 1974) zbog, ipak, ne toliko važnih političara iz 
Srbije i pokrajina; posebno ako u samoj Srbiji nema pune suglas- 
nosti. Minićeva izdaja srpskog vrha shvaćena je kao “strašna", 
kako je Marković zapisao u svoj dnevnik 30. juna 1977. Srbi su 
ponovno, zapisao je, izgubili jer su razjedinjeni. Pošast razjedi- 
njavanja, koja je zahvatila Jugoslaviju općenito, sad je zaprijetila 


* Takva je interpretacija (kao i mnogo toga što se govorilo na svim stranama) 
bila sporna, ali su kosovski političari smatrali da je omogućuje amandman 18 
(decembar 1968) na prethodni Ustav (1963), kojim su zamijenjeni tadašnji 
član 111 i 112. Pokrajine su prvi put opisane kao konstitutivni element fede- 
racije 1968, amandmanom 7, koji je zamijenio članak 2 Ustava iz 1953. (vidi 
Petranović i Štrbac, 1977: II: 95). 

7 Minić je bio vojni tužilac u procesu protiv generala Draže Mihailovića, vođe 
Jugoslavenske vojske u otadžbini (četnika), 1946. Ta je činjenica iznimno 
otežala poziciju Draže Markovića, koji je sad bio pod optužbom iz Vojvodine 
(dakle, od drugih Srba) da je možda doista i sam srpski nacionalist. Ako bi ga 
Minić, provjereni borac protiv srpskog nacionalizma, napao u javnosti, njegova 
(Markovićeva) karijera bila bi u velikoj opasnosti. Sukob između Draže Marko- 
vića i Miloša Minića imao je duge korijene; započeo je prilikom studentskih 
demonstracija 1968, o čemu je već ponešto rečeno u trećem poglavlju. Vidi 
također Markovićev dnevnik od 5. i 15. juna 1968. 

da razjedini Srbiju. Srbija je bila u opasnosti da bude prva i naj- 
veća žrtva dezintegracijskih procesa u zemlji. 

Zbog Minićeve pozicije (za koju nitko zapravo ne zna je li bila 
njegova vlastita inicijativa, ili je unaprijed dogovorena s Titom, 
već potpuno iscrpljenim stalnim promjenama Ustava) srpski su 
političari pristali na status quo. Na sastanku kod Tita 1978. dogo- 
voreno je da će Kosovo povući optužbe da su srpski političari naci- 
onalisti, a da će zauzvrat Plava knjiga biti zaboravljena, kao da 
nikada nije ni postojala. Tito nije imao ni volje ni snage da u svojoj 
86. godini ulazi u još jednu diferencijaciju: i sam čovjek kompro- 
misa a ne sukoba, držao je da je ovaj kompromis najbolje rješenje. 

Ali, ni Srbi, ni Kosovari, ni Vojvođani, nisu dijelili to mišljenje. 
Nitko nije bio zadovoljan postignutim. Srbija je smatrala da je 
problem samo sakriven ispod tepiha; a poniženje kojeg je doživjela 
dvije - tri godine. Kosovari su shvatili da u Titu imaju zaštitnika; 
ali da nakon njegove smrti Srbija neće mirovati, nego će nastojati 
ostvariti sve ono što je htjela s Plavom knjigom za njegova života. 
Vojvodina je dijelila to strahovanje. Kompromis kojeg je predlo- 
žio, nije Tita učinio popularnim među srpskim političarima. Oni 
su i ranije imali sukobe s njim (kao što se sjećamo iz prijašnjih 
poglavlja), a sada su ostali razočarani zbog nedostatka njegova 
razumijevanja za njihovu poziciju: oni nisu htjeli ništa drugo 
nego da Srbija postane ravnopravna sa svim drugim republi- 
kama. Ako već nisu direktno mrzili Tita zbog te intervencije (jer 
su mu dio otpisivali na starost), onda su svakako krivili Miloša 
Minića, jedva čekajući moment da ga se riješe u političkom smi- 
slu. lako se cijela debata vodila iza strogo zatvorenih vrata (pa se 
za Plavu knjigu nije ni čulo sve do sredine osamdesetih), srpski 
su političari sada i u javnim nastupima sve češće govorili o Srbiji 
koja zaostaje politički i ekonomski, kako se u julu 1979. izrazio 
Ivan Stambolić (1978/1988: 9). 

Sva tri faktora u Srbiji: srpska republička vlast, Kosovo i Voj- 
vodina, dočekali su trenutak Titove smrti sa strepnjama o tome 
što bi se moglo dogoditi nakon njega, ali i s očekivanjima (posebno 
u Srbiji) da će se stvari promijeniti na bolje. Retorika o tome da će 
nakon Tita biti Tito, i da se neće skrenuti s njegova puta, bila je 
jedna stvar. Ali Ustav je već učinio sve da se spriječi pojavljivanje 

nekog novog Tita. Sad su srpski političari također shvatili da 
dolazi trenutak kad kompromisi pod svaku cijenu nisu ni nužni 
ni poželjni. Titovu su smrt dočekali ne samo kao kraj jedne epohe, 
nego možda i kao početak nove: u kojoj je zaustavljanje dezinte- 
gracije Srbije i Jugoslavije bio apsolutni prioritet. 


KOSOVSKA KRIZA 


Pozadina kosovske krize (1981) 


Kardeljeva smrt (u februaru 1979) i Titova smrt (u maju 1980), 
pomaknule su fokus srpske politike sa zahtjeva da se Ustav 
“ispravno interpretira", prema zahtjevu da se unesu neke manje 
izmjene u njega. Interpretacija je imala smisla samo dok su 
vrhovni arbitri značenja bili živi. Ali sada, s kolektivnim Pred- 
sjedništvom u državi i Partiji, bilo je sve teže (gotovo nemoguće) 
uskladiti različitosti i formulirati zajedničku partijsku liniju. 
Zahtjev za promjenama došao je (formalno gledano) iz sfere 
poluelite, kao što je to bilo uobičajeno kad se radilo o jugoslaven- 
skoj politici. Politička elita, naime, imala je uvijek svoju inteli- 
genciju, koja je često govorila za njih, a da se sama elita ne izlaže 
riziku. Šest mjeseci nakon Titove smrti, predsjednik Ustavnog 
suda Srbije, Najdan Pašić, poslao je jugoslavenskom partijskom 
vrhu otvoreno pismo u kojem je tražio otvaranje rasprave o poli- 
tičkom sistemu. Pašićevo pismo bio je zapravo prvi (indirektni) 
zahtjev srpske političke elite da se s interpretacije Ustava krene 
u njegovu izmjenu. Ostali su ga jednostavno odlučili ignorirati. 
Razlozi tog ignoriranja bili su isti kao i prije same Titove smrti. 
Prvo, sve su ostale republike bile okrenute same sebi. Dok su još 
i marile za ono što se događa u federaciji (jer je federacija bila 
polje međusobnih neslaganja; za mnoge od njih zapravo područje 
neke vrste vanjske politike); za ono što se događa u drugim repu- 
blikama nisu imale mnogo interesa. Budući da nisu htjele da se 
drugi miješaju u njihove unutarnje poslove, ni same nisu htjele 
to činiti u drugim republikama, da ne bi izazvale reakciju. Drugo, 
prijedlozi da se mijenjaju detalji u političkom sistemu samo šest 
mjeseci nakon Titove smrti hili su neprihvatljivi konzervativnim 

snagama u zemlji. Javni je diskurs inzistirao da nakon Tita neće 
biti značajnih promjena, nego će se nastaviti s njegovom politi- 
kom. Treće, političke promjene nisu odgovarale drugim republi- 
kama. Sve su one bile u biti zadovoljne s Kardeljevim modelom, 
jer nijedna nije imala problem kakvog je imala Srbija (zbog svoje 
političke složenosti). Konačno, nešto oštrija retorika iz srpskog 
vodstva (o tome da Srbija zaostaje), iritirala je ostale, a neke je 
i podsjetila na Titova i Kardeljeva upozorenja da bi nakon njihova 
odlaska najveća opasnost mogla biti centralizacija, pokrenuta 
od strane najveće republike i najvećeg naroda. Nije li se to sad 
događalo, upitali su se. 

Federalni vrh i druge republike vjerojatno bi i dalje ignorirali 
srpske zahtjeve da se u proljeće 1981. nisu dogodili studentski 
(a kasnije i širi) protesti na Kosovu, i da zahtjev za promjenom 
Ustava nije bio sastavni dio tih protesta. Iz današnje perspek- 
tive, iz drugog vremenskog i ideološkog konteksta, nezadovoljstvo 
kosovskih Albanaca Ustavom iz 1974. izgleda možda nerazumno 
i potpuno paradoksalno. Kardeljev je koncept Kosovu omogućio 
golemu autonomiju unutar Srbije i Jugoslavije. Jugoslavija više 
nije bila definirana kao zemlja Južnih Slavena, a Albanci su bili 
predstavljeni u svim institucijama poretka; uključujući i Pred- 
sjedništvo SFRJ (gdje je Fadil Hoxha 1977-8. bio potpred- 
sjednik) i Predsjedništvo CK SKJ. Bez obzira na sve probleme 
koje su Albanci imali u Jugoslaviji (više na neslužbenoj razini 
nego na službenoj), doista bi se teško moglo reći da su manjinska 
prava Albanaca bila zanemarivana. Kako se onda može obja- 
sniti to nezadovoljstvo? 

Razlog treba tražiti na istom mjestu gdje je izviralo i nezado- 
voljstvo srpske političke elite: u osjećaju nejednakosti i nepravde. 
Baš kao što su srpski vođe vjerovali da Srbija nije jednaka drugi- 
ma u Jugoslaviji i da zaostaje u ekonomskom i političkom smislu, 
mnogi Albanci na Kosovu osjećali su isto kad se radilo o Albanci- 
ma i o Kosovu u odnosu na druge u Jugoslaviji. Kao što je Srbija 
osjećala da ne može ostvariti svoj status republike-države kojeg 
joj je formalno garantirao jugoslavenski Ustav, tako su i Albanci 
osjećali da sve dok Kosovo ne postane republika, formalne garan- 
cije o jednakosti Albanaca sa ostalima u Jugoslaviji neće biti 
moguće ostvariti. Kao što su srpski političari sada tražili male 

promjene u okviru istog (socijalističkog) sistema, tako su i alban- 
ski demonstranti tražili jednu promjenu — da Kosovo postane 
republika — bez diranja ideoloških temelja sistema, ili principa 
unutar federacije. Osjećaj nejednakosti i nepravde bili su moti- 
vatori i kosovskih protesta u proljeće 1981, i srpskih reakcija na 
njih. Ta dva osjećaja nepravde bili su jednim dijelom uvjetovani 
jedan drugim: Srbija je smatrala da je ponašanje Kosova jedan 
od primjera (ako ne i razloga) statusa u kome se našla; dok su 
Albanci držali da je njihov ostanak u Srbiji također uzrok nejed- 
nakosti i nepravde koju su osjećali. Srpski i albanski problem 
postajali su tako blizanci, oni su rasli istom brzinom, pod istim 
krovom, i po mnogo čemu su sličili jedan na drugog. 
Osjećaj nejednakosti imao je kod Albanaca tri dimenzije: eko- 
nomsku, političku i nacionalnu. 
Ekonomski gledano, Kosovo je bilo najnerazvijenije područje 
u Jugoslaviji. Iako se razvijalo brže od drugih, zbog iznimno veli- 
kog porasta stanovništva (najvećeg u Europi tog vremena), bruto 
društveni proizvod po glavi stanovnika nije to pokazivao. U stvari, 
razlika između najrazvijenijeg dijela Jugoslavije (Slovenije) i 
najnerazvijenijeg (Kosova) povećavala se, a ne smanjivala: 1952. 
je Slovenija imala 4,1 puta veći prihod po stanovniku od Kosova; 
dok je 1981. omjer bio 5,4:1. Sad kad je došlo do daljnjeg zatva- 
ranja republika unutar samih sebe i u uvjetima ekonomske krize 
(kad je pomoć nerazvijenima postala osjetljivo političko pitanje), 
taj se trend mogao samo nastaviti ili čak ubrzati. To se, zapravo, 
i dogodilo: 1984. je razlika već bila 6,1:1 u korist Slovenije. Ostali 
ekonomski pokazatelji daju još drastičniju sliku: neki od njih 
približavaju se omjeru 8:1 između Slovenije i Kosova. Razmjere 
tih razlika zagrebački ekonomist Branko Horvat usporedio je s 
onima između Engleske i Sjeverne Afrike (1988: 136). Kosovo nije 
zaostajalo samo u odnosu na Sloveniju, nego i na ostala jugosla- 
venska područja. Dok je 1955. kosovski bruto društveni proizvod 
po stanovniku bio 47 posto u odnosu na jugoslavenski prosjek, 


* Teorija o radikalnom egalitarizmu, koju smo koristili u prethodnom poglavlju 
da bismo objasnili razloge za stabilnost sistema u trenucima ekonomske krize, 
sada nam također može poslužiti za objašnjenje razloga za njegovu nesta- 
bilnost. Socijalizam je razvio prilično snažnu egalitarističku retoriku - ali je 
realnost pošla drugim putem, posebno na Kosovu. 

1984. spustio se na samo 26 posto (Statistički godišnjak Jugosla- 
vije, 1986: 417). Horvat je zaključio da bi čak i s godišnjom stopom 
rasta od 2 posto (što je u uvjetima ekonomske krize izgledalo kao 
optimistička procjena), Kosovu trebala 91 godina da stigne razinu 
na kojoj je Slovenija bila 1981. Postotak nezaposlenih na Kosovu 
je bio najveći u Jugoslaviji: 1985. bilo je 3,33 puta više nezaposle- 
nih na Kosovu (razmjerno broju stanovnika) nego u Jugoslaviji 
općenito (Statistički godišnjak Jugoslavije, 1986: 421). Na jedno 
novostvoreno radno mjesto, prijavljivalo se prosječno 43 kandi- 
data. U tim okolnostima, nacionalna struktura onih koji su zapo- 
sleni ili koji se zapošljavaju postala je važna. Albanci su činili 
74 posto, a Srbi 17 posto radno aktivnog stanovništva, a među 
zaposlenima je Albanaca bilo 65 posto a Srba 26 posto (Horvat, 
1988: 137). Iako sama po sebi razlika nije bila drastična, u okol- 
nostima kad je svaki natječaj za posao bio potencijalno bojno 
polje, nacionalna struktura postala je stvar za raspravu. 

U 1948. godini 62,2 posto kosovske populacije nije znalo pisati 
ili čitati. U 1981, Kosovo je imalo treće po veličini sveučilište u 
Jugoslaviji, s gotovo 50.000 studenata. S otprilike 30 studenata 
na tisuću stanovnika, Kosovo je bilo područje s najvećom koncen- 
tracijom studenata u Jugoslaviji. U pokrajini je 61 posto stanov- 
ništva bilo mlađe od 25 godina (Stambolić, 1988: 32), a podaci za 
1978. govore da je svaki treći stanovnik bio u procesu obrazova- 
nja (Izvještaj, 1981).? S jedne strane, to je sve bio golem uspjeh 
jugoslavenske politike modernizacije, naročito na Kosovu. Ali, 
bilo bi mnogo bolje da je bilo mogućnosti da se svi ti mladi ljudi, 
puni nade (naročito nakon 1974) i očekivanja, zaposle; ako već 
ne na Kosovu, onda barem drugdje u Jugoslaviji No, ekonomska 
kriza i zatvorenost drugih republika za radnike s Kosova (i drugih 
krajeva), značili su da će većina tih ljudi postati nezaposleni. Na 
drugoj strani, čak i kad je bilo poslova drugdje, Albanci su ipak 
preferirali ostati na Kosovu, gdje se govorio njihov jezik i gdje su 
bili sastavni dio društva koje je amortiziralo mnoge probleme 


9 Ovaj podatak, kao i neki drugi ovdje navedeni, preuzet je iz izvještaja koji je 
nakon demonstracija na Kosovu objavila novinska kuća Politika, pod 
naslovom: “Šta se događalo na Kosovu". Na taj izvještaj ovdje ćemo se pozivati 
samo kao na Izvještaj, 1981. 

nastale neimaštinom. Oni nisu bili izuzetak u tom smislu; popis 
stanovništva iz 1981. otkrio je da je (samo?) 1,760.333 osoba (od 
oko 23 milijuna Jugoslavena) bar jednom tijekom svog života 
preselilo iz jedne republike u drugu. Iako bi se moglo očekivati 
da će oni iz slabije razvijenih krajeva biti skloniji preseljenju u 
razvijenija područja, to se u stvarnosti nije događalo: ekonomska 
logika doista je vodila ljude u emigracije (iseljavanja iz zemlje, 
na privremeni rad u inozemstvo) ali ne i u unutrašnje migracije. 
Albanci su bili 7,7 posto jugoslavenskog stanovništva, a samo 
3,4 posto svih unutrašnjih migranata (59,754). Te su migracije 
bile uglavnom u smjeru Kosova, a ne iz njega prema drugim 
krajevima. Otkako je ustanovljen Univerzitet u Prištini, on je 
postao jedino mjesto gdje se u Jugoslaviji moglo studirati na 
albanskom jeziku. To je značilo da sa mnogi Albanci iz drugih 
krajeva (ponajprije iz Makedonije i rubnih područja Uže Srbije 
i Kosova) odlazili na studij na Kosovo. Nacionalni interes i mega- 
lomanske ambicije lokalnog političkog vrha također su pomogle 
da se sveučilište koje je prvobitno planiralo imati samo 15.000 
studenata uskoro razvije u golemi projekt, s 50.000 studenata. 
Pritom je u studentskim domovima bilo samo 4.000 kreveta. Siro- 
mašni studenti, ponos svojih obitelji (u kojima su najčešće bili 
prva generacija visokoobrazovanih ljudi) suočili su se s gotovo 
nepodnošljivim uvjetima studiranja; ništa od onog što su zamiš- 
ljali nije se ostvarilo. 

Jugoslavija je bila svjesna kosovskih ekonomskih problema 
i priznala je da je razvoj Kosova jedan od njenih ekonomskih 
prioriteta. Kosovo je (zajedno s Bosnom i Hercegovinom, Crnom 
Gorom i Makedonijom) imalo status nedovoljno razvijene regije 
u Jugoslaviji, pa je novac iz drugih krajeva (uključujući i iz same 
Uže Srbije, koja je također bila razvijena ispod prosjeka ili oko 


1% Za podatke o migracijama, vidi Šuvar (1995) i Bilandžić (1986). Šuvar pokazuje 
da se između 1971. i 1981. oko 450.000 ljudi preselilo iz jedne republike u 
drugu, od kojih su polovica bili Bosanci koji su se preselili u Hrvatsku i Srbiju, 
uglavnom prema nacionalnom kriteriju. Obojica autora pokazuju da je pravac 
preseljavanja bio uvjetovan daleko više nacionalnim i religijskim osobinama 
migranata, nego ekonomskom logikom. Ekonomska logika vodila je tih godina 
ljude na rad u inozemstvo; ako se pak radilo o unutarjugoslavenskim migra- 
cijama tu su već dominirali drugi razlozi. 

samog prosjeka) upućivan na Kosovo s namjerom da se razvoj 
ubrza. Analiza raspodjele novca za nerazvijene pokazuje da je 
Kosovo dobivalo sve veći dio tog novca: između 1966. i 1970, 30 
posto ukupnog novca za nerazvijene odlazilo je na Kosovo. Taj se 
postotak kasnije povećavao: od 1971. do 1975. dosegao je 33,3 
posto, od 1976. do 1980. - 37 posto, a od 1981. do 1985. bio je čak 
42,8 posto (Izvještaj, 1981: 156)!!'. Zbog toga je planirano da će se 
u razdoblju od 1981. do 1986. Kosovo razvijati čak 60 posto brže 
od jugoslavenskog prosjeka (Stambolić, 1988: 31). Moć kosovske 
industrije povećala se 12 puta od završetka Drugog svjetskog 
rata, dvostruko više od jugoslavenskog prosjeka (Stambolić, 1988: 
32). Istodobno, Kosovo je potpuno ovisilo od jugoslavenske pomo- 
ći: od 136 milijardi dinara, koliko ih je Jugoslavija planirala 
potrošiti na investicije u pokrajini između 1981. i 1986. samo 8,7 
milijardi dolazilo je iz samog Kosova, sve ostalo bile su investi- 
cije iz drugih krajeva Jugoslavije (Stambolić, 1988: 31). Između 
1952. i 1978. ukupne investicije na Kosovu povećale su se 19,1 
puta, dok je u Srbiji bez pokrajina to povećanje bilo 6,6 puta, u 
Vojvodini 2,6 puta, a u Jugoslaviji općenito 7,7 puta. Međutim, 
kao i u drugim krajevima Jugoslavije, investicije nisu uvijek 
rezultirale povećanjem produktivnosti ili proizvodnje: one su 
često bile usmjerene u potrošnju ili u simbole državnosti, kao što 
su sveučilišna biblioteka, zgrada radiotelevizije ili vladini uredi. 
Efikasnost investicija bila je na Kosovu 33 posto niža nego za 
jugoslavenski prosjek (Stambolić, 1988: 33). 

Iako u apsolutnom smislu, dakle, Kosovo nije imalo posebnih 
razloga za nezadovoljstvo ili za osjećaj nejednakosti i nepra- 
vednosti, u relativnom smislu (efikasnost investicija, efekt kojeg 
te investicije imaju na svakodnevni život ljudi) moglo se naći 
dovoljno elemenata za takav narativ. Kosovari, baš kao i drugi 
Jugoslaveni, nisu se uspoređivali (samo) sa prethodnim genera- 
cijama Kosovara, nego i s drugim Jugoslavenima, kao i s drugima 
u svijetu — naročito u susjedstvu. U odnosu na druge u Jugoslaviji, 


1" Do 1970. savezna je pomoć bila raspodjeljivana posredstvom bespovratnih 
kredita. Nakon toga, uvedeni su povoljni 14-godišnji krediti skamatom od 4,5 
posto. Kosovu je dopušteno, međutim, da uzme kredite sa 17-godišnjim rokom 
otplate i s nižom kamatnom stopom: od 4,16 posto (Izvještaj, 1981: 159). 

osjećali su da žive lošije; a u odnosu na Albaniju - da uživaju 
manje jednakosti nego što je slučaj u režimu radikalnog egalita- 
rizma s druge strane granice. 

Poseban razlog da se tolike investicije i donacije Kosovu nisu 
vidjele u svakom domu, bila je iznimno visoka stopa porasta sta- 
novništva. U Jugoslaviji je godišnji rast stanovništva bio 0,7 posto; 
a na Kosovu 2,5 posto — tri puta veći (Horvat, 1988: 181). Na Koso- 
vu je, u prosjeku, žena u dobi za rađanje imala skoro sedmoro djece 
(prema popisu iz 1971); u Srbiji izvan pokrajina — troje. Albansko 
se stanovništvo u Jugoslaviji udvostručilo u 20 godina, između 
1961. i 1981. - sa 646.000 na 1,227.000. Naravno da je uz takav 
trend bilo teško povećati prihode po stanovniku, iako se proizvod 
povećavao u apsolutnom smislu. Da je isti trend postojao kod osta- 
lih jugoslavenskih naroda, Jugoslavija bi 1981. imala oko 50, a ne 
28 milijuna stanovnika.!? Istodobno, broj Srba i Crnogoraca na 
samom Kosovu, smanjio se s 227 na 209 tisuća u istom razdoblju. 
To je značilo da se udio Srba u kosovskom stanovništvu gotovo 
prepolovio: s 23,6 posto u 1961. na 13,2 posto u 1981, dok je alban- 
sko stanovništvo povećalo svoj udio sa 67,1 posto na 77,5 posto.!* 

Ne samo da je taj trend izmijenio etničku strukturu Kosova, 
nego je također imao utjecaja i na demografsku sliku Jugoslavije 
i Srbije. Da se trend rasta nastavio, kosovsko bi stanovništvo po- 
raslo s 1,76 milijuna u 1985. na 2,583 milijuna u 2000. (Statistički 
godišnjak Jugoslavije, 1986; Horvat, 1988: 181). Ne samo da bi 
udio Albanaca u Srbiji u tom slučaju dosegao gotovo 25 posto, nego 
bi na Kosovu živjelo više stanovnika nego, recimo, u Sloveniji, 
Makedoniji i Crnoj Gori, te u Vojvodini. Između 1961. i 1981. udio 
Albanaca u Jugoslaviji povećao se sa 4,9 posto na 7,7 posto; dok 
se udio svih drugih (osim Muslimana i Makedonaca) smanjivao: 
Srba sa 42,1 posto na 36,3 posto, a Hrvata s 23,2 posto na 19,7 


"2 Taj je podatak predstavio Stipe Šuvar u NIN-u, 30. augusta 1981. (RFE /RL, 
17. septembra 1981). 

!3 RFE/RL, 18. maj 1981. Struktura stanovništva se, zanimljivo, nije promijenila 
između 1948. i 1961. U 1948. Albanci su bili 68,5 posto, a Srbi 23,6 posto sta- 
novništva na Kosovu, dok su 1961. Albanci bili 67,2 posto, a Srbi 23,6 posto. 
Mnogi Srbi su zbog toga vidjeli pad Rankovića i pobjedu Kardeljeva koncepta 
kao početak svog egzodusa s Kosova. Ta će interpretacija kasnije imati vrlo 
znaćajno mjesto u diskursu koji je razvio Slobodan Milošević. 

posto. Dok su ta dva jugoslavenska naroda osjećala da postoji 
opasnost da ih proguta trend jugoslavenizacije (broj Jugoslavena je 
povećan s 1,7 posto na 5,4 posto), Albanci su osjećali da sa svakim 
novim Albancem/Albankom argument za statusom “jednakim dru- 
gima", tj. za pretvaranjem Kosova u republiku, dobivaju na snazi. 

Kad je postojanje ekonomske krize napokon priznato, jugo- 
slavenski su ekonomisti i političari predlagali razne mjere za 
Kosovo, kao što su kontrola rađanja, smanjenje investicija u 
neprofitabilne sektore, kontrola posuđivanja i raspodjele novca 
koji je dolazio u pokrajinu iz drugih republika, smanjenje broja 
studenata, povećanje efikasnosti i dr. Sve su te mjere viđene, 
međutim, kao pritisak na kosovsko vodstvo i na novostečenu i 
priznatu autonomiju pokrajine. Budući da je Kosovo postajalo 
sve više albansko po svom etničkom sastavu, te mjere (koje bi u 
neka bolja vremena možda bile i tretirane benevolentno), sada 
su shvaćene kao napad na Albance. Čim se to dogodilo, ekonom- 
ska i politička debata o uzrocima krize počela se pretvarati u 
međunacionalni problem, s Albancima na jednoj i Slavenima 
(Srbima i Crnogorcima) na drugoj strani. 

Osjećaj da Kosovo zaostaje u ekonomskom smislu tada je dopu- 
njen osjećajem da je Kosovo politički neravnopravno s drugima 
u Jugoslaviji. Jedini način da ono postane ravnopravno jest - da 
postane republika, baš kao i drugi. Sve dok je Kosovo samo po- 
krajina, ono ne može biti ravnopravno, sve se češće moglo čuti 
među lokalnim albanskim stanovništvom. Uostalom, pitali su se 
mnogi, zašto Kosovo ne bi moglo postati republikom? Albanci su 
sve veća većina u pokrajini, a ima ih sve više; Jugoslavija nije 
definirana kao zemlja Južnih Slavena, a i da jest, Albanci su bili 
brojniji od Makedonaca i Crnogoraca, s tendencijom da uskoro 
budu brojniji i od Slovenaca. Zašto, dakle, Kosovo ne bi moglo 
biti republika? Ako je Kosovo već mijenjalo status: od autonomne 
oblasti u pokrajinu, a potom iz pokrajine u socijalističku pokra- 
jinu kao konstitutivni element federacije, zašto ne bi moglo još 
jednom promijeniti status? 

Zahtjev za kosovskom republikom pojavio se najprije unutar 
intelektualne i nekih dijelova političke elite na samom Kosovu 
još 1968, na samom početku ustavne debate, ali samo u zatvo- 
renom krugu, bez širenja u medijima. Baš kao što je bio slučaj s 

Plavom knjigom, javnost je nešto o tome doznala tek sredinom 
osamdesetih. Prema dosad dostupnim dokumentima i izjavama 
svjedoka, rasprava o kosovskoj republici bila je burna. Intelek- 
tualna elita (uglavnom s prištinskog sveučilišta) tražila je status 
republike, smatrajući da je to logičan korak nakon pada Ranko- 
vića, samo dvije godine ranije. Oni su koristili povijesne i etničke 
argumente u prilog tome. Povijesno, jugoslavenski su komunisti 
prihvatili interpretaciju po kojoj su Kosovari sami (dakle, dobro- 
voljno) odlučili da se priključe Srbiji i Jugoslaviji pridruživanjem 
jugoslavenskom partizanskom pokretu. Ta je odluka bila ute- 
meljena na njihovoj “slobodnoj volji" i na “pravu naroda na 
samoodređenje". To je pravo neotuđivo, tvrdili su oni. Kao što se 
Kosovo pridružilo Srbiji, tako se od nje može i razdružiti. Na- 
ravno, malo je vrijedilo što takva interpretacija u biti nije bila 
istinita, posebno ne na Kosovu. Ni ostali narodi nisu nikad imali 
referendum o priključenju drugima u Jugoslaviji; na Kosovu je 
partizanski pokret bio vrlo slab, a nakon rata uvedena je vojna 
uprava. Etnički je element inzistirao na demografskim činjeni- 
cama, prema kojima je Kosovo doista postalo etnički gotovo pot- 
puno albansko. Protuargument, da nema potrebe za postojanjem 
dviju albanskih država (Albanije i Kosova, koje bi dobivanjem 
statusa republike bilo priznato kao nacionalna država, barem 
formalno, tj. ustavno) odbačen je. “Postoje dvije korejske države, 
i dvije njemačke države; pa zašto bi bilo nemoguće da postoje i 
dvije albanske?", pitali su (vidi Mišović, 1987: 133). 

Politička je elita, međutim, bila opreznija i realističnija glede 
zahtjeva za republikom. Oni su znali za Titovu nesklonost prema 
eventualnim novim ustavnim promjenama, i za njegovo ekspli- 
citno protivljenje stvaranju kosovske republike. Partijski je vrh 
(tada predvođen mlađim političarem Mahmutom Bakallijem, koji 
je i sam dolazio sa sveučilišta) stoga tražio kompromis koji bi se 
temeljio na formuli “u praksi republika, formalno pokrajina". Pod 
zahtjevom za jednakošću republika i pokrajina i ravnopravnošću 
naroda i narodnosti, kosovski su političari zapravo promovirali 
simbole i institucije državnosti, potpuno nalik onima koje su 
postojale u republikama. Tražili su ustav (a ne samo statut) za 
Kosovo, posebne državne praznike, zastavu (istu kao i državna 
zastava Albanije, sa dodatkom petokrake zvijezde), promjenu 

imena iz Kosovo i Metohija u Kosovo; te jednako predstavljanje 
u saveznim institucijama. Konačno, tražili su da se Jugoslavija 
redefinira na način koji će praktički izjednačiti konstitutivne (sla- 
venske) narode i (neslavenske) narodnosti. Kad je intelektualna 
elita tražila da se čak i riječ narodnost odbaci i zamijeni pojmom 
narodi, stvoren je kompromis: da se u Jugoslaviji govori uvijek o 
ravnopravnim narodima i narodnostima. 

Kao i u drugim krajevima Jugoslavije, politička je elita kori- 
stila svoje veze s inteligencijom da bi preko nje testirala političke 
reakcije u ostalim krajevima i kod kuće. Gotovo po pravilu, zna- 
čajan segment političke elite govorio je u dogovoru s političarima, 
ali bez mogućnosti da se političare optuži za njihove prijedloge. 
No, kao i u slučaju Dobrice Ćosića (koji je i sam sve do 1968. bio 
glasnogovornik srpske politike, recimo u njegovoj polemici s Pir- 
jevcem u ranim šezdesetim), intelektualna je elita često prešla 
granicu koju su joj političari postavili i koju su bili spremni 
tolerirati. Ona jest bila (i) glasnogovornik političara, ali nije bila 
samo to. No, drugima je bilo teško odrediti kad neki akademik, 
književnik ili profesor govori za ovu ili onu političku grupaciju, a 
kad nastupa kao slobodan strijelac. Konfuzija oko toga nije bila 
samo kosovska specifičnost. Mnogi stavovi s kojima se vodstvo u 
načelu nije slagalo, ali su ih izgovorili ljudi za koje se znalo da 
su bliski partijskom vrhu, pripisivani su službenoj politici. To je 
stvaralo nervozu kod drugih, a ponekad i pogrešne procjene o 
stvarnim namjerama kosovskih političara. 

Kao i u drugim krajevima Jugoslavije, i na Kosovu su se poli- 
tičari podijelili; i to ne prvenstveno prema etničkim osobinama, 
nego prema političkim. Na jednoj su strani bili oni koji su držali 
da zahtjev za republikom možda nije predstavljen na dobar način 
iili da možda nije vrijeme da ga se promovira, ali da je u načelu 
prihvatljiv i da će to vrijeme doći, kad-tad. Na drugoj su bili oni 
koji su ga odbacivali iz iskrenog uvjerenja, držeći da je naciona- 
listički i kontrarevolucionaran. U prvoj skupini nisu bili samo Al- 
banci; istaknuta političarka s Kosova, Katarina Patrnogić Išma, 
također je vjerovala da zahtjev za pokrajinom nije potpuno nemo- 
guć, jer da pitanje pokrajine ili republike ne smije biti primarno, 
pa ni toliko važno, kao što je pitanje socijalizma (dakle, klasno 
pitanje). Nju su srpski političari iz Beograda (primjerice, Draža 

Marković) doživljavali kao promotora zahtjeva za kosovskom 
republikom (vidi njegov dnevnički zapis od 20. jula 1968; 187: 79). 

Kad albanski intelektualci nisu uspjeli dobiti podršku za zah- 
tjev za republikom u partijskom vrhu, zatražili su referendum i 
organizirali studentske demonstracije (1968). Te demonstracije 
bilo je teško zaustaviti, budući da su se slični protesti događali 
ne samo drugdje u Jugoslaviji (u Beogradu), nego i u svijetu (pri- 
mjerice, u Parizu). Politički je vrh bio podijeljen oko toga kako 
na njih reagirati. Čak i oni koji su odbacivali ideju o republici 
(primjerice, mladi Mahmut Bakalli i doajen kosovske politike 
Fadil Hoxha) protivili su se upotrebi prevelike sile, budući da bi 
ona mogla razoriti mladu kosovsku inteligenciju, i povratiti uspo- 
mene na dane prije smjene Aleksandra Rankovića. Samo dvije 
godine nakon te smjene, bilo bi teško opravdati upotrebu sile na 
Kosovu, koje je s entuzijazmom dočekalo njegov pad. 

Jedan od razloga zbog kojih se u načelu nije znalo kako odgo- 
voriti na zahtjeve Kosovara, bila je i podjela u srpskom vodstvu. 
Miloš Minić, u vrijeme studentskih demonstracija predsjednik 
Skupštine Srbije (dakle, formalno na najvišoj državnoj funkciji u 
Srbiji u to vrijeme) bio je sklon kompromisu. On je držao da “u 
sistemu samoupravljanja, svaka društveno-politička zajednica 
ima neke elemente suvereniteta; dakle i pokrajine ih imaju tako- 
đer, zbog čega bih ja mogao zamisliti da Kosovo postane repu- 
blika" (Marković, 2. jun 1968; 1988: 68). Dobrivoje Radosavljević, 
vodeći srpski komunist, bio je također mekan na kosovskom pita- 
nju. Bio je, kaže Draža Marković, “opsjednut istorijskom šansom" 
da se Srbija pokaže kao prijateljica Albanaca, a ne kao tlačite- 
ljica. U svojim dnevnicima, objavljenim 1988, Marković tvrdi da 
je Radosavljević možda čak bio spreman na kompromis i na pri- 
znavanje Republike Kosovo (11. maj 1968; 1988: 66). No, većina 
u srpskom vodstvu odbacila je takvu mogućnost. U tome su imali 
Titovu podršku!“, a također i prešutnu podršku ostalih republika, 


'4 Draža Marković je Titovu poziciju u tom sporu opisao u bilješci sa svog sastan- 
ka s Titom, 27. januara 1971: “Republika ne dolazi u obzir, kao ni bilo kakvo 
rešenje koje može vući prema republici, kad se radi o pokrajinama, a naročito 
o Kosovu. Takođe ne dolazi u obzir da predsednik Predsedništva dolazi iz pokra- 
jine (osim ako ga se izabere kao predstavnika Srbije), možda potpredsednik." 
(1987: 256). Taj stav svjedoči o tome da je Tito i tada držao da je Jugoslavija u biti 

koje su htjele ne samo da se pitanje pokrajina raspravlja striktno 
unutar Srbije, nego su se i same bojale da bi promjena statusa 
Kosova mogla voditi zahtjevu za formiranjem pokrajina drugdje, 
primjerice u Hrvatskoj (Istra, Dalmacija, Krajina, Slavonija), 
Makedoniji (Zapadna Makedonija) i Bosni i Hercegovini. 

Kompromis koji je postignut u samoj ustavnoj debati oko sta- 
tusa Kosova nikoga nije do kraja zadovoljio, a otvorio je vrata 
raznim mogućim interpretacijama. Kosovo i Vojvodina postali su 
“konstitutivni element federacije", te su u saveznim institucijama 
bili predstavljeni direktno, s nešto manjim brojem predstavnika 
od republika, ali s pravom da njihovi predstavnici predsjedavaju. 
Pokrajina je promijenila naziv u Kosovo, smanjujući značaj srp- 
ske tradicije (predstavljene u riječi Metohija) i na taj simbolički 
način. Kosovo nije postalo republika, ali su mnogi smatrali da je 
naziv pokrajina samo formalnost, koju se nije moglo izbjeći sve 
dok je Tito živ. Kao što je u ustavnoj raspravi, u kosovskom mjestu 
Dragaš, rekao jedan sudionik (1968): “Neće biti republike dok je 
Tito živ!" (Mišović, 1987: 162). Ali, svatko je znao da to neće biti 
zauvijek; štoviše, da uskoro dolazi trenutak u kome to više neće 
biti tako. I, kao što je srpsko vodstvo čekalo pravi trenutak da na 
stol ponovno postavi pitanja jednom s njega sklonjena (nakon 
kompromisa oko Plave knjige), tako su i mnogi na Kosovu čekali 
pravi trenutak da ponovno postave pitanje republike. U oba je 
slučaja Tito (glavni tvorac kompromisa) viđen kao glavna kočnica 
— kad je otišao, mnogi su držali da je došao njihov trenutak. 


Protesti na Kosovu (1981) i početak 
jugoslavenske državne krize 


Mnogi analitičari danas smatraju da su studentski protesti na 
Kosovu 1981. bili početak kraja Jugoslavije. Iako su oni možda 
doista označili početak nove faze — u kojoj politički konflikti više 
nisu bili ograničeni samo na sukobe unutar elite; i u kojoj su se 


(i) južnoslavenska zemlja, što je bilo različito od Kardeljeva koncepta. Unatoč 
Titovu protivljenju, kosovski je predstavnik dobio pravo postati predsjednik 
Predsjedničtva SFRJ, što se i dogodilo izborom Sinana Hasanija, 1985-6. Tito 
je i kasnije (1977) rekao kosovskim vođama da nemaju njegovu podršku za repu- 
bliku (Marković, 1988: 259; 30. januara 1977), ali - kako kaže Petar Stambolic 
(Đukić, 1992: 242), učinio je na kraju “mnoge ustupke" kosovskim Albancima. 

sva tri aspekta (ekonomski, politički i etnički) spojili u jedan — 
oni su, kako je pokazano u prethodnom dijelu ovog poglavlja bili 
daleko od toga da budu početak bilo čega. Kosovski su protesti bili 
jedan u nizu događaja, i samo su iz naknadne perspektive dobili 
značaj koji im se danas pripisuje. Njih nije moguće razumjeti 
izvan konteksta razočaranja krizom Jugoslavije; u ekonomskom, 
političkom i etničkom smislu. To razočaranje, kao što smo vidjeli, 
nije se pojavilo samo na Kosovu. Na Kosovu, koje je bilo najslabija 
karika u jugoslavenskom lancu, možda je po samoj logici stvari 
moralo prvo izaći na površinu. Zato je preciznije reći da nisu 
(samo) kosovski nemiri razbili Jugoslaviju — slabljenje Jugosla- 
vije iznutra je također stvorilo kosovske nemire. 

Druga korekcija koju treba unijeti u sadašnje interpretacije 
kosovskih nemira (iz sigurne perspektive poznatog ishoda) odnosi 
se na reduciranje njihova karaktera na jednu jedinu dimenziju, 
tj. albanski nacionalizam. Pritom se zanemaruju druge dimenzije; 
primjerice, socijalna i ideološka. Danas je popularno tvrditi da je 
kosovsko nezadovoljstvo bilo inspirirano separatizmom i/ili barem 
albanskim nacionalizmom. U tome ima mnogo istine. Pa ipak, 
slika ne bi bila potpuna ako bi se zanemarila činjenica da su 
mnogi ljudi na Kosovu bili pokrenuti prije svega ideološkim ra- 
zlozima, odnosno inspirirani drukčijim modelom socijalizma od 
samoupravnog (ne-državnog). Taj drugi model socijalizma bio je 
model radikalnog egalitarizma u njegovoj državno-socijalističkoj 
varijanti, kako ga je promovirao albanski vođa Enver Hoxha. 
Mnogi studenti (i ostali koji su im se pridružili) bili su podjednako 
(ako ne i više) inspirirani tom vizijom egalitarnosti i državnog 
socijalizma u kome postoji apsolutna pravednost i jednakost, kao 
i nacionalističkim separatizmom. Albanski radikalni egalitarizam 
ujedinjavao je sve tri dimenzije osjećaja nepravde i nejednakosti, 
koji se razvio kod kosovskih Albanaca. Ekonomski gledano, on je 
zagovarao punu jednakost (makar i u siromaštvu); kao odgovor 
na povećanje razlika između Kosovara i ostalih Jugoslavena. 
Politički, radikalni je egalitarizam bio ideološki temelj narativa 
o kosovskoj republici. Konačno, albanska je retorika egalita- 
rizma mnogima izgledala kao odgovor na problem nacionalne 
nejednakosti. Nacionalizam i komunizam u hodžističkoj inter- 
pretaciji išli su ruku pod ruku. 

To vjenčanje egalitarizma i nacionalizma bilo je opasno za 
jugoslavenski socijalizam, ne zato što je Kosovo samo po sebi 
važan dio Jugoslavije, bez kojeg ona ne bi mogla opstati ekonom- 
ski ili politički. Ono je bilo opasno kao oličenje onoga na što je 
Kardelj upozoravao da bi se moglo dogoditi nakon njegove i Titove 
smrti. Prodor državnog socijalizma u Jugoslaviju, a time i poten- 
cijalnog sovjetskog utjecaja, sada se odjednom moglo dogoditi ne 
(samo) preko najjače nacije u zemlji nego i preko najslabijeg ele- 
menta federalizma (Kosova). Egalitarni zahtjevi iz Beograda 
sada su duplirani (ali na drugi način) u Prištini: i jedni i drugi 
tražili su više socijalizma, jednakosti i pravednosti. Samo se u 
tom kontekstu može razumjeti zašto je jugoslavensko vodstvo 
proteste označilo kao kontrarevolucionarne, a ne kao separatis- 
tičke ili secesionističke. Oni su prijetili destabilizacijom ideološkog 
narativa u okolnostima u kojima je egalitarizam i državni socija- 
lizam mogao postati ozbiljna alternativa, ne samo u Kosovu ili 
Srbiji, nego i u drugim dijelovima Jugoslavije, s izuzetkom Slove- 
nije i (možda) Hrvatske. Zato je vlast odlučila da ovog puta (za 
razliku od ranijih demonstracija studenata u Beogradu 1968. i 
Zagrebu, 1971) upotrijebi svu raspoloživu silu da ih suzbije. 

Protesti su počeli u studentskom restoranu 11. marta 1981, a 
nastavili su se na ulicama te noći. Izgledalo je da su motivirani 
prije svega socijalnim zahtjevima (ne nacionalističkim); o tome 
svjedoče i parole koje su demonstranti isticali: “Hoćemo djela, ne 
riječi"; “Neki u foteljama, drugi bez kruha", i dr. (Izvještaj, 1981: 5). 
Nacionalističkih parola gotovo da nije bilo. U 2.30 ujutro policija 
je intervenirala, zaustavila demonstracije i uhapsila stotinjak 
studenata. Političko vodstvo Prištine koje se sastalo sutradan, 
osudilo je demonstracije i reklo da su se one dogodile spontano, 
tj. da “nije bilo indikacija da bi se mogle dogoditi" (Izvještaj, 
1981: 7). Iako su priznali da su glavni zahtjevi bili usmjereni na 
pitanja socijalne pravednosti, proteste su ocijenili kao “politički 
štetne", budući da bi mogli biti korišteni od strane neprijatelja. 


15 Opis događaja sastavljen je prema novinskim izvještajima objavljenim u “Šta 
se događalo na Kosovu" (1981), kao i prema knjigama Sinana Hasanija (1986), 
Branka Horvata (1988) i Julie Mertus (1999). RFE /RL izvještaji i analize su 
također korišteni (naročito oni od 7. aprila i 28. aprila 1981). 

Nije se jasno reklo koga se smatralo “neprijateljima" koji bi mogli 
koristiti te demonstracije, ali je iz konteksta koji je opisan prije u 
ovom poglavlju jasno da se moglo misliti na Albaniju i/ili Sovjetski 
Savez — na državni socijalizam, svakako. 

U prvi tren, nije izgledalo da bi demonstracije od 11. marta 
1981. mogle izazvati tako dalekosežne posljedice. No, kritika 
policijskih izvora (koji su propustili obavijestiti političare o pri- 
premi nereda) učinila je policiju posebno osjetljivom. Masovna 
istraga o tome jesu li neredi bili organizirani ili spontani proširila 
se pokrajinom. Nakon dva tjedna (koliko je većina uhapšenih 
očekivala da će provesti u zatvoru, zbog prekršajnih prijava za 
remećenje javnog reda i mira), dogodilo se da ih policija nije oslo- 
bodila jer nije daleko odmakla u istrazi. To je izazvalo nove de- 
monstracije, ovog puta mnogo snažnije. Te druge demonstracije 
(26. marta 1981) dogodile su se istog dana kad je Štafeta mladosti 
(simbol titoističkog razdoblja, koji je nastavljen i u godini nakon 
Titove smrti)!“ dolazila u Prištinu. Sa svim televizijskim kamera- 
ma u zemlji, u glavnom gradu pokrajine, demonstranti su računali 
da se publicitet njihovim zahtjevima neće moći izbjeći. Politički 
vrh pokrajine, kao ni policija, jednostavno nisu mogli dopustiti 
da demonstracije prekinu svečanost. Oni su pojačali sredstva 
kontrole i preventivne prisile; što je dodatno zaoštrilo napetosti. 
Ovaj put, zahtjevi su bili prije svega politički, a potom socijalni: 
“Mi smo Albanci, ne Jugoslaveni"; “Kosova"!7; “Republika"; “Je- 
dinstvo"; “Jedinstvo s Albanijom"; “Trepča radi, Beograd se gradi" 
i drugo. Među parolama bilo je mnogo onih s direktnom mark- 
sističko-lenjinističkim (kako je doktrinu zvao službeni albanski 


18 Štafeta mladosti bila je u stvarnom smislu izdubljena palica u kojoj je putovalo 
pismo, koje bi se (zajedno s palicom) predalo Titu na njegov službeni rođendan 
(25. maja) svake godine, na kraju stadionske priredbe (“sleta") u Beogradu. 
Simbolički, radilo se o ritualu ponavljanja vjernosti Titu i onome što je on sim- 
bolizirao. Ritual je nastavljen i nakon Titove smrti, sve dok nije počeo izazivati 
više štete nego koristi za sam poredak; nakon što je kritiziran u Sloveniji 
(1987). Tek je 1988. odlučeno da ga se prekine. 

!" Kosova je albanska riječ za Kosovo. U ovoj knjizi koristi se riječ Kosovo, u 
skladu sa srpsko-hrvatskim jezičkim standardima. Kosova se koristi samo kad 
se radi o prijevodu s albanskog. Pojam Kosovo i Metohija se ne koristi, osim 
kad se radi o autentičnim dokumentima. 

diskurs)! porukom: “Neka živi marksizam-lenjinizam, dolje s 
revizionizmom". Kombinacija ekonomskih, ideoloških, politič- 
kih i nacionalističkih zahtjeva, učinila je te demonstracije vrlo 
ozbiljnom prijetnjom; pa je policija (primajući panične zahtjeve 
političara) reagirala brutalno. U sukobima su ozlijeđena 32 de- 
monstranta i nekoliko policajaca (Izvještaj, 1981: 11). Dva dana 
nakon demonstracija, 28. marta 1981, predsjednik partijske orga- 
nizacije u Prištini, Aslan Fazliu, rekao je da je njihov karakter 
bio kontrarevolucionaran i nacionalistički. Taj je Albanac tvorac 
zaključka da se radilo o kontrarevoluciji - još jedan primjer da 
se (čak i tada) radilo o prvenstveno unutaretničkom sukobu, a ne 
međuetničkom. Fazliu (tada po funkciji predsjednik Komiteta za 
općenarodnu obranu Prištine; koji je komandirao snagama reda 
u kriznim situacijama) najavio je oštre mjere protiv demonstra- 
nata. Val hapšenja prelio se cijelom pokrajinom. To, međutim, 
nije spriječilo nove proteste. Dva dana kasnije, 30. marta 1981, 
studenti tri najveća prištinska fakulteta (pravnog, ekonomskog 
i prirodoslovno-matematičkog) objavili su bojkot nastave. Nove 
demonstracije održane su 1. aprila, ovog puta u cijeloj pokrajini, 
s novim i radikalnijim zahtjevima. Sada su se demonstrantima 
pridružili i radnici; opasan događaj, s ideološke pozicije gledano. 
Kad se doznalo da je 17 policajaca ozlijeđeno, i da policija ne 
može uvesti red (ili ne želi, budući da je najveći broj policajaca u 
pokrajini bio albanskog podrijetla), Pokrajinski komitet za opće- 
narodnu obranu (pod predsjedanjem Mahmuta Bakallija) naredio 
je da vojska izađe iz kasarni s tenkovima. Istodobno, policijska 
pojačanja iz središnje Srbije (dakle, izvan pokrajine) zaustavljena 
su na barikadama koje su demonstranti podignuli kod Podujeva. 
Nastojeći prisiliti ta pojačanja na povlačenje u Užu Srbiju, de- 
monstranti su oteli 34 taoca iz kuća kosovskih Srba i Crnogoraca. 
Tek kad je dodatna policijska jedinica stigla iz Prištine (i okružila 
otmičare) oni su oslobođeni. U cijelom su Kosovu automobili, 
prozori, izlozi mnogih škola, trafika i kuća bili razbijeni. U Beo- 
gradu, savezno partijsko i državno Predsjedništvo zasjedalo je na 


18 Za razliku od toga, u Jugoslaviji se doktrina nazivala samo “marksizam". Iako 
su među “klasike marksizma" ubrajani Marx, Engels i Lenjin, smatrao se da 
je Lenjin ipak marksist, a ne tvorac nove teorije. 

izvanrednoj sjednici. Oni su se složili da proglase krizno stanje 
na Kosovu i izvanredno stanje u Prištini, naređujući da se stupanj 
bojne spremnosti poveća u svim vojnim jedinicama u zemlji; te 
da se mobiliziraju rezervisti za vojsku i policiju. Od svih je repu- 
blika zatraženo da pošalju svoje policijske jedinice na Kosovo. 
Kosovski je sekretar za unutarnje poslove zabranio javne skupo- 
ve u pokrajini, a Izvršno je vijeće naredilo svim školama i sveuči- 
lištu (uključujući i studentske domove i restorane) da ostanu 
zatvoreni do daljnjeg. 

Pa ipak, nove su demonstracije izbile 3. aprila u Vučitrnu, 
Uroševcu i Kosovskoj Mitrovici, s novim sloganima i zahtjevima: 
“Ne želimo da našu djecu tuče policija koja nije s Kosova"; “Repu- 
blika, Ustav, milom ili silom!". Dodatna policija, sada s punom 
političkom zaštitom saveznog, republičkog i pokrajinskog vrha, 
reagirala je odmah i odlučno. Situacija je napokon bila pod poli- 
cijskom kontrolom i relativno mirna. Ali, to je bio samo početak 
nove i - pokazat će se - dugotrajne faze sukoba na Kosovu, koji 
će voditi raspadu Jugoslavije, a nastavit će se dugo nakon toga; 
sve do današnjeg dana. Kosovo više nikada neće biti mirno; bar 
ne onako kako je bilo u razdoblju Kardeljeve Jugoslavije, koje je 
po svemu bilo njegovo zlatno doba. 


Reakcija političke elite 


Prema vlastitom priznanju, jugoslavenski su političari bili vrlo 
iznenađeni događajima na Kosovu. Savezne su se institucije goto- 
vo potpuno oslanjale na izvještaje pokrajinskih vlasti (i lokalne 
policije), u kojima nije bilo ni traga ocjeni o napetostima ili poten- 
cijalnim nemirima u pokrajini.!? Pokrajinski su organi vlasti bili 
i sami iznenađeni demonstracijama; dijelom zato što su one doista 
možda bile spontane i neplanirane; a dijelom i zato što je nakon 
pada Rankovića 1966. i kritike policijske prakse na Kosovu, poli- 
cijska budnost oslabila, a nadziranje političkih protivnika sma- 


19 U intervjuu koji sam s njim vodio za Polet u januaru 1986, Sergej Kraigher 
(Slovenija), koji je u doba kosovskih nemira bio potpredsjednik jugoslavenskog 
državnog Predsjedništva, rekao je da je vodstvo bilo iznenađeno jer nikakvi 
prethodni izvještaji nisu najavljivali da postoji tako dubok problem koji nije 
bio samo ekonomski. Ovaj dio mog intervjua citira se u Mišović (1987: 445). 


281 


JUGOSLAVIJA - DRŽAVA KOJA JE ODUMRLA 


njeno je. Srpska i savezna policija, na drugoj strani, ustvrdili su 
da već u to doba nisu bili u situaciji da vode samostalnu istragu 
ili da izvještavaju o stanju na terenu bez lokalnih organa, ili 
paralelno s njima. Panična reakcija jugoslavenskog vrha (s uvo- 
denjem izvanrednog stanja u pokrajini i slanjem vojnih snaga da 
svladaju demonstrante, te širokom akcijom hapšenja i osuđiva- 
nja sudionika demonstracija) barem je jednim dijelom bila poslje- 
dica tog iznenađenja.? 

Da savezni vrh doista nije očekivao nikakve velike nemire na 
Kosovu, pokazuje svjedočenje Dušana Dragosavca, koji je (kao 
sekretar Centralnog komiteta SKJ) 1979. pratio Tita u njegovu 
posljednjem posjetu Kosovu. U intervjuu koji sam s njim imao za 
ovu knjigu, Dragosavac se prisjeća: 


“Putovao sam u istom autu s Titom, pa sam mogao vidjeti 
izbliza njegove reakcije. Bio je fasciniran onim što smo vidjeli. 
Bile su tisuće i tisuće zastava svih vrsta na ulicama: albanske, 
srpske, jugoslavenske, partijske, čak i turske i druge. Najviše 
su ga impresionirali narodni običaji, foklor, dobro građene 
mlade seljanke u trapericama. U jednom mi je momentu rekao: 
Vidiš, ovdje — tu je bilo apsolutno nemoguće vidjeti mladu 
djevojku bez zara neposredno nakon rata; a sada - sad nose 
traperice! Onda, vidjeli smo mladi bračni par, upravo vjen- 
čane; donijeli su cvijeće na spomenik Bori i Ramizu.?! Sve ga se 
to jako dojmilo. Bio je također vrlo zadovoljan kad je čuo jed- 
noga Albanca, partijskog sekretara u Prištini, da mu se obratio 
na vrlo dobrom, potpuno tečnom srpskom jeziku.?2" 


2 UJ intervjuu koji sam s njim vodio u februaru 1998, jedan od vodećih beogradskih 
disidenata tog vremena, Lazar Stojanović, prisjetio se da je režim tolerirao mnoge 
peticije koje su tada disidenti potpisivali, ali ne i one o Kosovu. Unatoč policijskoj 
prismotri, ipak je tada 113 studenata iz Ljubljane, Zagreba i Beograda potpisalo 
peticiju protiv policijske represije na Kosovu - solidarnost između studenata 
raznih nacionalnih pripadnosti prijetila je podrivanjem retorike režima koji je 
tvrdio da se radilo o nacionalističkim demonstracijama. O opasnostima vezanim 
za te akcije, autoru je govorio i Petar Lađević, jedan od organizatora peticije. 

21 Boro Vukmirović i Ramiz Sadiku, jedan (etnički) srpski a drugi (etnički) alban- 
ski partizan, bili su ratni heroji koje su Talijani strijeljali 1942. U poslijeratnom 
Kosovu simbolizirali su bratstvo i jedinstvo između Srba i Albanaca. 

22? Draža Marković u svojim je dnevnicima opisao prijašnji posjet Tita Kosovu 
(1975) kao provokaciju usmjerenu prema srpskom vodstvu; budući da su Koso- 

No, prije tog gotovo idiličnog putovanja na Kosovo, Tito je dobio 
informaciju koju je sastavila posebna partijska komisija za nacio- 
nalna pitanja, kojoj je predsjedavao sam Dušan Dragosavac. Ko- 
misija je formirana 1978, a već 1979. predstavila je svoj izvještaj: 


“Glavni je zaključak bio da nema većih međunacionalnih pro- 
blema u Jugoslaviji, osim kad se radi o dvije grupe: o Romima 
i Albancima... Zaključili smo da su se Albanci razvili do razine 
na kojoj su njihove aspiracije više od stvarnih mogućnosti koje 
im se mogu ponuditi. To je stvorilo ekonomske, i potencijalno 
političke probleme, s kojima nismo znali kako da postupamo.? 


Tito je bio iznenađen (kaže Dragosavac) tim zaključkom, i htio je 
i sam posjetiti Kosovo da vidi kakvo je stanje. Putem je stalno 
ponavljao da je glavni zadatak kosovskih komunista da sačuvaju 
dobre odnose, bratstvo i jedinstvo između Srba i Albanaca, a repu- 
blike je pozvao da pomognu ekonomskom razvoju Kosova.?3 
Kosovski događaji, godinu dana nakon Titove smrti, bili su 
ozbiljno upozorenje generaciji njegovih nasljednika, koji su morali 
donijeti odluke u teškim okolnostima, i još uvijek neiskusni u 
upravljanju državom bez Tita i Kardelja.“ Oni su, međutim, tako- 
đer dali priliku pojedinim frakcijama da pokrenu ili obnove kam- 


vari namjerno pokušavali pokazati direktnu vezu između njih i Tita (tj. Kosova 
i Jugoslavije), ne bi li naglasili da Srbija nije faktor u tom odnosu. Zbog toga 
se iznimno naglašavala forma u tim odnosima; posebno državni i kvazidržavni 
elementi (kao što su zastave, formalni govori i dr.). Sve je to samo povećano 
nakon 1977, tj. nakon Titova posjeta Kini i Sjevernoj Koreji, gdje su ga grandi- 
ozno dočekali. Nakon toga je svaka jugoslavenska republika (a posebno pokra- 
jina) bila obavezna (kako su sami vidjeli) da ne padnu ispod kineske razine, tj. 
da organizira slične grandiozne dočeke. Tito, koji je već bio u 87. godini, te 
namjerno sveden na simboličku ulogu, uglavnom je uživao u takvim ceremo- 
nijama. Iako, Dragosavac kaže (u intervjuu s autorom) da je prilikom posjeta 
Kosovu bio umoran od svega toga. No, politički su ga razlozi prisilili da ne 
odbije gostoprimstvo Kosovarima, kad nije odbio drugima. 
Republike su to i poslušale. Zahvaljujući povećanoj pomoći iz federacije, Ko- 
sovo je 1981. doseglo 38,9 posto jugoslavenskog bruto društvenog proizvoda 
po stanovniku (s 33,8 posto u 1963); da bi palo na 28,2 posto u 1982, godini 
nakon demonstracija. 
% Dobar pregled i analiza važnosti kosovskih demonstracija (posebno s obzirom 
na mogući strani utjecaj), mogu se pronaći u RFE/RL Reports and Analyses, 
7. i 28. aprila 1981. 


s 

panju za strukturalne promjene u jugoslavenskom političkom 
sistemu. U tom kontekstu treba razumjeti zašto pojedini dijelovi 
političke elite zapravo nisu imali mnogo interesa da se kosovski 
problem riješi i zašto su neki htjeli da se dogodi upravo obratno: 
da ga se napuše preko svake mjere i predstavi kao daleko veći 
problem nego što je on zapravo bio. 

Kosovska kriza bila je ozbiljan izazov posttitovskoj eliti. Ali, 
njena je važnost prije svega u onome što je izazvala, i za što je 
poslužila, više nego u samim događajima. Na jednoj strani, dakle, 
elita je naglašavala i dramatizirala opasnost od kosovske pobune; 
a na drugoj - u stvarnosti - nije mnogo činila da se ta kriza riješi 
i ukloni s dnevnog reda. Pet skupina u jugoslavenskoj politici 
(službenoj i disidentskoj) bilo je zainteresirano da se tempera- 
tura koju je u jugoslavensku politiku unijela kosovska žeravica 
održi: 1) srpsko političko vodstvo, koje je tvrdilo da su kosovski 
nemiri posljedica dezintegracijskih tendencija u cijeloj zemlji, te 
odbacivanja Plave knjige, dokumenta koji je na vrijeme upozorio 
na sam problem; 2) jugoslavensko političko vodstvo, koje je tvrdilo 
da je Jugoslavija doista ugrožena od strane unutarnjih i vanjskih 
neprijatelja, i da postoji stvarna opasnost od (kako ih je Kardelj 
nazvao) dogmatskih i državno-socijalističkih snaga; 3) novo 
vodstvo na Kosovu?, koje je manipuliralo kosovskim nemirima 
iz dva razloga: da bi pokazalo da je prethodno vodstvo bilo nespo- 
sobno, i da bi pokazalo kako je široka autonomija Kosova neiz- 
bježna, želi li se spriječiti prevaga najradikalnijih elemenata u 
kosovskoj javnosti; 4) beogradska “kritička inteligencija", disi- 
dentski krug intelektualaca, od kojih su mnogi željeli obnoviti 
Ćosićev (a neki i Rankovićev) diskurs i politiku prema Kosovu; i 
5) albanski nacionalisti i secesionisti, koji su htjeli pokazati da 
imaju daleko veću podršku nego što se mislilo. Tih pet grupa 
stvorilo je pentagonalni odnos međusobne interakcije, koji će obi- 
lježiti jugoslavensku politiku (bar na Kosovu i u vezi s Kosovom) 
u osamdesetim godinama prošlog stoljeća. U nastavku ovog po- 
glavlja, prikazat ćemo diskurse koje su razvile prve tri grupe: u 


25 Odmah nakon demonstracija, predsjednici partijskog i pokrajinskog Predsjed- 
ništva — Mahmut Bakalli i Xhavid Nimani, podnijeli su ostavke. U 1990-im 
Bakalli je ponovno postao politički aktivan, kao jedan od vođa umjerenog, tj. 
titoističkog krila albanskog nacionalističkog pokreta na Kosovu. 

jugoslavenskom, srpskom i kosovskom političkom vrhu (dakle, 
unutar postojeće političke elite). U sljedećem poglavlju ćemo se 
baviti disidentima i albanskim nacionalistima. Tvrdit ćemo da je 
ista ona odanost ideološkom konceptu kardeljizma, koji je spri- 
ječio elitu da reagira na ekonomsku krizu, sada blokirala zahtjeve 
za političkom reformom, a posebno za reformom politike prema 
Kosovu i na Kosovu. Odanost ideologiji blokirala je Jugoslaviju i 
u političkom, ne samo u ekonomskom smislu. 


Diskurs savezne političke elite o Kosovu (1981) 

Nije bilo jednostavno formulirati saveznu politiku u odnosu na 
kosovski problem. Pa ipak, neki je kompromis bio moguć; on se 
fokusirao na četiri elementa, koji su formulirali službenu jugosla- 
vensku politiku prema Kosovu sve do dolaska Slobodana Miloše- 
vića na vlast u srpskoj Partiji (1987). To su: 

Prvo, demonstracije su bile izraz klasne borbe (Bakalli, 1981: 
45) i djelo kontrarevolucionarnih snaga (Vlaškalić, 1981: 90, 
Krunić, 1981: 130). Ta je kontrarevolucija usmjerena “protiv svih 
naroda i narodnosti na Kosovu", ne samo protiv Srba i/ili Crno- 
goraca (Vlaškalić, 1981: 90); moguće ju je poraziti samo ako svi 
narodi podjednako sudjeluju u akciji protiv nje. Ne radi se o 
konfliktu Albanaca sa Srbima, nego o manjini nezadovoljnih na- 
cionalista koji rade protiv interesa (i bez podrške) većine Alba- 
naca.?' Štoviše, “neprijatelji i njihove demonstracije nisu uspjeli 
oslabiti jedinstvo, bratstvo, zajedništvo i uzajamno poštivanje 
između naroda i narodnosti na Kosovu, za što se mora zahvaliti 
zrelosti i svijesti albanske narodnosti i njenim aktivnostima 
protiv albanskog nacionalizma unutar vlastite nacije" (Nimani, 
1981: 22).2 To se samo potvrdilo činjenicom da su svi albanski 


26 Podjela ponovno nije bila etnička nego politička; pokušavajući objasniti razloge 
tih nemira, neki su (naročito u Sloveniji i Hrvatskoj) inzistirali više na “nerazvi- 
jenosti samoupravljanja", dok su drugi govorili o “nereguliranim odnosima 
između Srbije i njenih pokrajina". 

1 Zajedničko saopćenje Predsjedništva SFRJ i Predsjedništva CKSKJ u povodu 
demonstracija zaključuje da demonstracije “nemaju ništa zajedničkog sa 
stavovima velike većine radnih ljudi i građana na Kosovu" (Izvještaj 1981: 20). 

2 Taj su stav mnogi kasnije vidjeli kao dokaz da je jugoslavenska politička elita 
(a posebno kosovska) zatvarala oči pred dubinom problema. Ako se, međutim, 
zanemari ideološka pristranost, stavovi albanskih vođa nisu bili daleko od 

vođe s Kosova osudili demonstracije, zagovarajući jugoslavensko 
jedinstvo. U tom smislu, ne samo da se nisu razlikovali od svojih 
srpskih kolega nego su se istaknuli u akciji protiv nacionalizma. 
Gotovo prema pravilu, od komunista se, naime, očekivalo da se 
bore protiv nacionalizma u vlastitoj naciji, pa su tako postupali 
i albanski komunisti. 

Drugo, glavni razlog nemira na Kosovu jest birokratski etati- 
zam; koji je bio snažniji na Kosovu nego drugdje. Govoreći o tome, 
predsjednik Centralnog komiteta SK Srbije, Tihomir Vlaškalić, 
rekao je da je “društveno-politički razvoj na Kosovu bio u velikoj 
mjeri povezan s političkim faktorom... što je stvorilo uvjete u 
kojima su etatizam i birokratska svijest rasli, dok je samoupravna 
praksa ostala nerazvijena" (1981: 91, 94-5). Objašnjavajući razloge 
kosovskih nemira na vrlo ideološki način, Vlaškalić je rekao da 
su se radnici (i ljudi općenito) osjećali nemoćnima da odlučuju o 
rezultatima svog rada. Razvijanje samoupravljanja, dakle, bio je 
jedini način da se problem riješi (Vlaškalić, 1981: 94). 

Treće, kosovsko nezadovoljstvo ima uzroke i u ekonomskoj 
krizi. Taj su zaključak promovirali naročito političari izvan Srbije. 
Makedonski predstavnik u saveznom Predsjedništvu, Lazar Koli- 
ševski, rekao je da su nerealna očekivanja kosovskog političkog 
vrha, kao i nerealistična obećanja koja su davali građanima, jedan 
od glavnih razloga nezadovoljstva (1981: 67)? To je posebno bio 
slučaj kad se radilo o sveučilištu, koje se razvilo mimo stvarnih 


istine: demonstracije doista nisu bile dovoljno masovne da bi ih se smatralo 
oružanom pobunom, a nije ni bilo potpuno jasno što im je krajnji cilj (počele su 
kao socijalne, a nastavile kao nacionalne). Također, kosovsko se vodstvo nije 
podijelilo po nacionalnim grupama kad su se protivili stvaranju Republike. 
Albanski političari (s vrlo malim brojem iznimaka) bili su čvrsto protiv demon- 
stranata. U stvari, sve do kraja Jugoslavije, albanski su političari s Kosova 
opisivali demonstracije iz 1981. kao kontrarevolucionarne: naročito Azem Vllasi, 
Remzi Kolgeci, Kaćuša Jashari, Ali Shukriu i drugi. 

2? Predsjednik saveznog partijskog Predsjedništva, Makedonac Lazar Mojsov, 
rekao je da postoji tendencija da se dramatiziraju činjenice o nerazvijenosti 
Kosova. Kosovo je doista bilo najslabije razvijeni dio Jugoslavije, ali stanje 
nije bilo tako loše kako je kosovski vrh stalno naglašavao, ne bi li dobio novi 
novac i osigurao nove investicije. Pozitivni ekonomski rezultati na Kosovu, 
rekao je Mojsov (1981: 118) bili su zanemareni. Članica CK SKJ, Vaska Duga- 
nova, rekla je da se ne može postići “europski razvoj s azijskim prirodnim 
prirastom" (1981: 137). 

potreba kosovske industrije (Shukriu, 1981: 72; Koliševski, 1981: 
68). Predsjednik slovenskog partijskog Centralnog komiteta, 
France Popit, zaključio je da je ekonomski nacionalizam glavni 
razlog demonstracija (1981: 126). Boško Šiljegović (Srbija) tvrdio 
je da je ekonomski nacionalizam daleko teže svladati od ideološ- 
kog nacionalizma (1981: 133), rekavši da ga je elita sama stvorila. 
Lazar Koliševski dijelio je to mišljenje; ekonomsko zatvaranje 
jugoslavenskih republika i pokrajina ne samo da je vodilo k eko- 
nomskom nacionalizmu, nego je sprečavalo razvoj jedinstvene 
jugoslavenske radničke klase (1981: 66). Svi su ti trendovi, tvrdili 
su oni, bili protivni originalnoj Kardeljevoj zamisli o Jugoslaviji 
kao udruženju slobodnih proizvođača. Nitko, međutim, nije rekao 
da je upravo u tom konceptu problem. 

Četvrto, inozemni je faktor bio umiješan u pobunu; ako ne 
direktno, onda svakako kao indirektna podrška i inspiracija. To 
se prije svega odnosilo na Albaniju Envera Hoxhe. Jugoslavenski 
su političari u početku oklijevali optužiti Hoxhu za organiziranje 
demonstracija na Kosovu (Dolanc, i981: 35), nastojeći izbjeći di- 
rektan konflikt, dijelom i zato što se nije moglo procijeniti je li 
još netko umiješan. Ali, kad je 8. aprila 1981. albanski službeni 
dnevnik Zeri i Popullit objavio komentar o kosovskim događaji- 
ma, u kome je kritizirao Jugoslaviju zbog upotrebe policije protiv 
demonstranata, stvar se izmijenila. U nepotpisanom komentaru 
albanski je dnevnik tvrdio da je ta intervencija oživjela “stari 
duh Karađorđevića i sjenku Rankovića", te je upozorio Beograd 
da se “nije smjelo dogoditi da srpska milicija, naoružana do zuba, 
okruži kosovske gradove" (1981: 40-1). Zeri i Popullit nazvao je 
kosovske studente “hrabrima", te je podsjetio Jugoslaviju da se 
“albansko stanovništvo, koje živi kao jedna jedinstvena cjelina 
na kompaktnoj teritoriji, našlo podijeljeno između tri republike 
jugoslavenske federacije"; a da su “u Bosni i Hercegovini, na Ko- 
sovu i gdje god Albanci žive, stvoreni Muslimani kao nacija", što 
je svakako bila “jugoslavenska specifičnost". Muslimanska je 
nacija, aludirao je Zeri i Popullit, bila izmišljena ne bi li se sma- 
njio broj Albanaca koji žive u te tri republike. Članak je pozvao 
Jugoslaviju da poštuje “demokratske slobode i politička prava“. 
Beogradski dnevnik Politika odgovorio je već sutradan: “Režim 
poznat kao bunker ultrastaljinističkog dogmatizma i despotizma, 

poznat po policijskom teroru protiv svojih građana, u kome režim 
nije uspio postići ni približan nivo razvoja od onog na Kosovu, 
pokušao se predstaviti kao branilac ljudskih prava, demokracije 
i slobode". Prištinski dnevnik na albanskom jeziku, Rilindja, 
također je kritizirao Tiranu (1981: 42-4). Polemika je nastavljena 
17. aprila 1981, kad je Zeri i Popullit objavio dugi nepotpisani 
članak pod naslovom: “Status republike za Kosovo je pravedan 
zahtjev".*" Kosovo, pisao je tada vodeći albanski dnevnik, traži 
status republike unutar jugoslavenske federacije. “Taj status 
predstavlja težnje jednog velikog naroda, koji s pravom zahtijeva 
suvereni status a ne status nacionalne manjine, koji mu je nepra- 
vedno dodijeljen u Jajcu"*!. Taj status mu negiraju “nepopravljivi 
velikosrbi" kao što je recimo Petar Stambolić (spomenut imenom 
u tekstu). Oni zaboravljaju da su Albanci “jedna etnička cjelina, 
jedan narod". Ponavljajući retoriku albanskih intelektualaca iz 
1968, Zeri i Popullit je pisao: 


“Postoje dvije Njemačke, jedna istočna i druga zapadna; kao 
što postoje dvije Koreje, jedna sjeverna, druga južna. Međutim, 
nema dvojbe da je njemački narod jedan, i da postoji samo 
jedna korejska nacija" (ZP, 1981: 52). 


Prirodno, takva je podrška demonstracijama, navela potom vode- 
će srpske političare da promijene neutralni stav prema susjednoj 
državi i da je otvoreno napadnu. Na sjednici Centralnog komiteta 
SKJ, 6. maja 1981, predsjednik Predsjedništva Srbije, Dobrivoje 
Vidić, optužio je Envera Hoxhu za poticanje pobune, navodeći 
pritom Hoxhin govor od 8. novembra 1978. Hoxha je tada rekao: 
“Albanci su u Jugoslaviji narod brojniji od dviju drugih jugosla- 
venskih republika zajedno, oni su jedan narod, koji je namjerno 
podijeljen na dvije republike i jednu pokrajinu, tako da ne bi 
dobili ustavna prava" (1981: 125). Makedonski predstavnik Lazar 


% Članak je uskoro objavljen i u obliku knjižice (pamfleta) pod istim naslovom. 
Vjeruje se da ga je napisao albanski premijer Mehmet Shehu; koji je nekoliko 
godina kasnije nađen mrtav; smrt je nastupila pod nerazjašnjenim okolnostima. 

"Pod Jajcem se misli na Drugo zasjedanje Antifašističkog vijeća narodnog oslobo- 
đenja Jugoslavije (AVNOJ), u Jajcu 29-30. novembra 1943. Jajce je bilo simbol 
socijalističke Jugoslavije; datum zasjedanja bio je upisan u njen grb. 

Mojsov spomenuo je tajne aktivnosti “albanskih špijuna" i progla- 
sio ih glavnim uzrokom nemira (1981: 121). Neki su ostali člano- 
vi Centralnog komiteta priznali da su iznenađeni time što jedna 
tako rigidna ideologija, kakva je bila hodžistička, uopće može 
privući toliki broj mladih Albanaca, kad je Kosovo ne samo daleko 
razvijenije (u ekonomskom smislu) nego uživa i veće građanske 
slobode od Albanije. Za Miloša Minića, međutim, događaji na 
Kosovu bili su prije svega potvrda da je Kardelj imao pravo kad je 
upozoravao na opasnost od staljinizma, koja je daleko veća od one 
koja dolazi od liberala (Minić, 1981: 140; Koliševski, 1981: 66). I 
drugi su jugoslavenski političari potom koristili kosovske doga- 
đaje ne bi li istakli da je Jugoslavija doista u opasnosti i s lijeva 
i s desna; i od strane staljinista i od strane nacionalista. Kosovski 
nemiri pretvoreni su u primjer veze između “svih neprijatelja" 
samoupravne Jugoslavije, koji su se ujedinili u njihovoj antijugo- 
slavenskoj akciji. Sinan Hasani (1981: 75) bio je najeksplicitniji 
u promoviranju takve interpretacije. Ne samo da su na samom 
Kosovu staljinisti i nacionalisti našli zajednički jezik, nego to 
čine i albanski emigranti izvan zemlje. Suradnja “balista" (alban- 
skih kvislinga u Drugom svjetskom ratu) i “"kominformovaca" (po- 
slijeratnih staljinista) jedan je od glavnih razloga nestabilnosti, 
rekao je i Stane Dolanc, tadašnji savezni sekretar za unutarnje 
poslove (1981: 31). Paradoksalno, dakle, jugoslavenski su poli- 
tičari uspjeli pretvoriti jednu od najvećih kriza s kojima su se 
suočili u dokaz da su bili dalekovidni.?? 


Diskurs srpske političke elite o kosovskim protestima (1981) 

Većina jugoslavenskih političara, dakle, mogla se složiti s tri glav- 
ne točke analize uzroka kosovskih protesta: djelatnošću klasnog 
neprijatelja, birokratskim etatizmom i ekonomskom krizom. Oko 
četvrtog elementa, odnosa unutar same Srbije, postojale su, me- 
đutim, nepremostive razlike. Srpski političari koristili su kosovske 
proteste da bi na politički stol vratili debatu o Plavoj knjizi, koja 


% Izuzetak u odnosu na to jednoglasje bio je slovenski član CK SKJ, Jože Smole. 
On se nije slagao s drugima, tvrdeći da je međunarodna dimenzija prenaglaše- 
na. Čak i da je postojala, tvrdio je Smole (koji se i kasnije pokazao kao samosta- 
lan i prilično nedogmatičan političar), međunarodna zavjera protiv Jugoslavije 
ne bi mogla uspjeti bez podrške domaćih faktora (Smole, 1981: 143). 

je završila kompromisom kojim nitko nije bio zadovoljan (1978). 
Oni su sad tvrdili da je zanemarivanje i podcjenjivanje ozbiljnosti 
problema (na kojeg su, dakle, na vrijeme upozorili) bio glavni 
razlog što su stvari u pokrajini “izašle izvan kontrole". Srpska je 
pozicija formulirana na sjednici Centralnog komiteta Saveza ko- 
munista Srbije, održanoj 6. maja 1981, da bi bila dodatno ekspli- 
cirana na sljedeće dvije sjednice koje su raspravljale o Kosovu: u 
novembru 1981. i decembru 1984. 

Najistaknutiji kritičar politike zatvaranja očiju i neprincipi- 
jelnog kompromisa bio je Draža Marković, jedan od trojice vodećih 
autora Plave knjige. On je sada tvrdio da je Kosovo samo jedan 
od simptoma trenda dezintegracije; taj se trend događa i u Vojvo- 
dini, te u Jugoslaviji općenito (1981: 99). Podsjetio je da je posto- 
jeće stanje u kome se pokrajine tretiraju kao u svemu jednake sa 
republikama (dakle, i sa Srbijom), “potpuno neustavno". Glavni 
razlog kosovskog nezadovoljstva, tvrdio je on, treba tražiti u iluziji 
da je takva jednakost moguća; a tu su iluziju razvijali sami ko- 
sovski političari. Govoreći o Kosovu, ali misleći i na Vojvodinu, 
Marković je zaključio da “Kosovo već ima svoju republiku; ta 
republika je Srbija". 


“Raspad Srbije bio bi samo prvi korak prema raspadu Jugosla- 
vije... Nerešeno pitanje ustavnog strukturiranja Srbije danas 
je jedini stvarni društveni, jedini društveno-ekonomski i druš- 
tveno-politički koren postojanja srpskog nacionalizma, koji 
još nismo uspeli da posečemo" (1982: 103). 


Po prvi put nakon debate sa Ćosićem (u maju 1968) otvarajući 
pitanje seoba kosovskih Srba iz pokrajine, Marković je upozorio 
članove srpskog Centralnog komiteta da ne bi trebali prihvatiti 
nametani im osjećaj krivnje, posebno ne kad govore o ljudskim 
tragedijama. “Nije prirodna stvar da je nacionalni sastav onih koji 
napuštaju Kosovo takav da većinu njih čine Srbi i Crnogorci", 
rekao je on. Potom je podsjetio na Titov govor u Zagrebu, u maju 
1945, citirajući iz njega: 


“Mnogi još ne vide što znači federativna Jugoslavija... To ne 
znači crtanje granica između ove ili one federalne jedinice, 

tako da oni iza te granica mogu raditi što hoće, a ja ću na ovoj 
strani raditi šta ja hoću. Ne! Te granice, da se tako izrazim, 
trebale bi da budu kao one bijele crte na mramornoj podlozi. 
Granice federalnih republika u federativnoj Jugoslaviji nisu 
granice razdvajanja, nego granice spajanja" (Tito, citiran pre- 
ma Markoviću, 1981: 101). 


Markovićev je govor na toj sjednici naišao na veliku podršku 
trojice vodećih srpskih političara u tom trenutku: Špire Galovića, 
Petra Stambolića i Ivana Stambolića.* Ta četvorica; od kojih su 
dvojica (Petar Stambolić i Marković) bila iz stare, a druga dvojica 
(Ivan Stambolić i Galović) iz mlade generacije; formulirala su srp- 
ski diskurs prema kosovskoj krizi u 1981. Taj je diskurs dominirao 
srpskom politikom sve do 1987.% Činili su ga sljedeći elementi: 

Prvo, ekonomska kriza, kosovski problem i odnosi u Srbiji 
samo su simptomi jednog dubljeg problema: trenda dezintegracije 
(raspadanja) Jugoslavije. Mora ih se tretirati kao simptome, ali 
se pravi uspjeh može postići samo ako se politička akcija usmjeri 
na njihov uzrok. 

Drugo, taj je trend rezultat pogrešne interpretacije Ustava 
iz 1974, (Stambolić, 1981/8: 61), i njegove opstrukcije od strane 
birokratizirane strukture. Nacionalizam treba shvatiti kao anti- 


% Marković je 1981. bio predsjednik Skupštine Jugoslavije. Godinu dana kasnije, 
izabran je za člana jugoslavenskog partijskog Predsjedništva, u kome je 1983-4. 
bio i predsjednik. Napustio je aktivnu politiku 1986, protestirajući protiv izbora 
Slobodana Miloševića za predsjednika partijske organizacije u Srbiji. Petar 
Stambolić bio je srpski predstavnik u saveznom državnom Predsjedništvu od 
1974. do 1984, gdje je u tom trenutku (1981-2) bio potpredsjednik, a sljedeće 
godine (1982-3) i predsjednik, Ivan Stambolić, njegov nećak, bio je 1981. pred- 
sjednik srpske vlade (1978-82), potom predsjednik partijske organizacije 
Beograda (1982-4), predsjednik CK SK Srbije (1984-6), te predsjednik Pred- 
sjedništva Srbije (1986-7), sve dok nije bio prisiljen napustiti taj položaj, kad 
je došao u sukob sa Slobodanom Miloševićem. Špiro Galović bio je u trenutku 
ove sjednice član Predsjedništva CK SK Srbije zadužen za ideologiju (1978- 
82), a potom i sekretar tog Predsjedništva (1982-4). Sva četvorica političara, baš 
kao i većina ostalih političara njihovih generacija, bili su kasnije oštri kritičari 
Slobodana Miloševića, naročito nakon 1988. 

*% Do 1984, Ivan Stambolić se uspio izdignuti iznad ostale trojice i smanjiti njihov 
utjecaj u srpskoj politici. Njegov pokušaj da stabilizira svoju vodeću poziciju, 
međutim, završio je neuspjehom, prije svega jer se oslanjao na vjerolomnog 
Slobodana Miloševića. 

samoupravnu politiku koju (nažalost) ponekad toleriraju ili čak 
potiču neki dijelovi birokratske strukture, naročito u pokrajina- 
ma. Birokrati stalno napadaju druge, ali ne govore o svojoj vla- 
stitoj odgovornosti za problem (Galović, 1989: 80). 

Treće, samoupravljanje ostaje glavni element jugoslavenskog 
sistema, i to ne treba izmijeniti. Štoviše, treba ga učiniti djelat- 
nim; to je jedini način da se nađe “demokratsko rješenje za naci- 
onalno pitanje" (Galović, 1981/9: 130), i da se izađe iz ekonomske 
krize (Stambolić, 1981/8: 50). Društvo budućnosti bit će doista 
integrirana samoupravna zajednica ljudi i naroda (Stambolić, 
1983/8: 63). Međutim: iako samoupravljanje doista mora postupno 
zamjenjivati elemente etatizma (tj. države), ipak je pogrešno 
tvrditi da je država kao takva neprijatelj samoupravljanja, a 
posebno da je uvijek štetna jer je po logici stvari sklona etatizmu 
(Stambolić, 1984/8: 90). Problem Jugoslavije jest što su “autono- 
maši" zapravo jačali državne funkcije gdje to nije bilo potrebno, 
a istodobno su se protivili državnim funkcijama tamo gdje ih je 
bilo nužno zadržati. 

Četvrto, kao što se državu ne može poistovjetiti s etatizmom, 
tako se ni jedinstvo ne može izjednačiti s centralizmom ili unita- 
rizmom. Postoji samo jedna radnička klasa u Jugoslaviji, i ona 
mora biti jedinstvena. Bakarićeva je ideja o “nacionalnim ekono- 
mijama" prihvaćena, tvrdili su srpski komunisti, bez dovoljno 
razmišljanja o posljedicama. Ona je vodila u nacionalizam (Stam- 
bolić, 1981/8: 23). 

Peto, srpski su komunisti nastavili biti protivnici ponovne 
centralizacije (Galović, 1981/9: 130), ali centralizam, tvrdili su, 
nije bio ni najveća ni realna opasnost u danim okolnostima. Sa- 
vezna je država već bila slaba; pa prema tome nije mogla (čak i 
da je htjela) potaći novu centralizaciju Jugoslavije (Galović, 1981/ 
9: 81). Na drugoj strani, decentralizirani etatizam u republikama 
i pokrajinama bio je realno jak, te je predstavljao daleko veću 
opasnost od etatizma savezne države. To je bilo, treba naglasiti, 
ipak značajno odstupanje od kardeljističke dijagnoze pravih opas- 
nosti u posttitoističkom razdoblju. 

Šesto, partikularizam i autarkičnost nisu se razvili samo na 
Kosovu, nego u cijeloj Jugoslaviji. “Bez partikularizma u Jugo- 
slaviji, ne bi bilo kosovskog partikularizma", govorio je Špiro 

Galović (1981/9: 36). Dvije su srpske pokrajine (Vojvodina i Koso- 
vo) dijelile iste ili gotovo iste stavove po pitanjima autonomije i 
odnosa sa Srbijom (Stambolić, 1981/8: 57). Partikularizam je doveo 
zemlju na rub raspadanja. I u tome su prednjačile političke elite 
same. Subjektivne snage (govorio je Galović, 1981/9: 38) “izraža- 
vale su svoju brigu za interese sopstvene nacije do te mere i na 
takav način da je postalo nemoguće razlikovati ih u odnosu na 
nacionalističku retoriku". Ta tendencija mora biti zaustavljena. 
Akcija koja bi bila poduzeta samo protiv kosovskog partikula- 
rizma, a ne protiv samog jugoslavenskog trenda, ne bi mogla biti 
uspješna. Akcija mora biti općejugoslavenska. 

Sedmo, u odnosu na srpski nacionalizam, nema promjene 
politike. Ne može se pogriješiti ako se bori protiv srpskog nacio- 
nalizma, čak i ako se u toj borbi pretjera (Stambolić, 1981/8: 22). 
No, nacionalizam može biti poražen samo ako mu se odsijeku 
korijeni, a to znači (kako je definirao Draža Marković), ako se 
onemogući manipulacija “nedefinisanim odnosima između pokra- 
jina i Srbije". Ako bi problemi na Kosovu ostali nesvladani, rekao 
je Petar Stambolić, srpski komunisti suočili bi se s “ozbiljnim za- 
datkom borbe protiv srpskog nacionalizma" (Izvještaj, 1981: 128). 
Verbalna opozicija nacionalizmu u knjigama, kazališnim djelima 
i pamfletima mora se nastaviti, ali to može biti samo borba protiv 
simptoma; ne protiv uzroka nacionalizma. Kao takva, verbalna 
borba protiv nacionalizma mora imati sekundarno značenje u 
odnosu na ono što je najvažnije, a to je rješavanje problema ustav- 
nog uređenja Srbije. Naglašavanje te “verbalne" strane, zaključili 
su srpski komunisti, dovelo bi do trošenja prevelike energije na 
neefikasan način. Umjesto da budu socijalistički apostoli, komu- 
nisti moraju u stvarnosti eliminirati ono što stvara nacionalizam. 
Ili, kako je rekao Špiro Galović (1981/9: 59), “kritika autarkije bi 
promašila cilj ako ne bi ciljala na ono što legitimira autarkiju". 

Osmo, istina je da je svaki nacionalizam opasan i da se protiv 
svakog treba boriti (Galović, 1981/9: 132). To se ponajprije odnosi 
na nacionalizam u svojoj vlastitoj naciji, protiv kojeg su se komu- 
nisti dužni boriti. No, nije svaki nacionalizam jednako opasan u 
svakom trenutku. Opasnost svakog pojedinog nacionalizma mora 
se ocijeniti u kontekstu u kome se pojavljuje. U ovom trenutku, 
najopasniji je albanski nacionalizam, budući da je najaktivniji. 

Opasnost od tog nacionalizma s jedne, a naglašavanje srpskog s 
druge strane (ili čak i njihovo izjednačavanje u tom smislu) jest 
opasna pogreška. 

Deveto, nitko u Jugoslaviji nema razloga da strahuje od “jake 
i ujedinjene Srbije". Jaka i ujedinjena Srbija je preduvjet posto- 
janja jake i ujedinjene Jugoslavije; a ne prepreka za taj cilj. Ideja 
da Jugoslavija može biti jaka samo ako je Srbija slaba jest vrlo 
opasna, kao što je upozorio Lazar Koliševski (Izvještaj, 1981: 67). 

Deseto, svatko dobronamjeran mora priznati da su u prošlosti 
učinjene neke pogreške, a među njima — i ona kojom je Srbija 
bila prisiljena staviti svoju analizu situacije u Srbiji ad acta 
(1978).% Ignoriranje činjenica i ranih upozorenja rezultiralo je 
silnim “iznenađenjem" događajima na Kosovu, koji - da se upo- 
zorenje uzelo ozbiljno — ne bi iznenadili nikoga. Srbija ne traži 
odštetu za tu pogrešku, ali ne dopušta da se ovog puta problem 
ponovno ignorira. 

Jedanaesto, komunisti ne bi smjeli biti taoci svojih vlastitih 
propisa i zakona. Kao prijelazno razdoblje između kapitalizma i 
komunizma, socijalizam mora biti u stalnim promjenama; to je 
bit revolucije. Dekardeljizacija neće nastupiti kao rezultat pro- 
mjena koje bi vodile rješavanju problema, nego upravo obratno: 
ako bi se dogmatski ostalo pri starim rješenjima koja nisu dala 
rezutate. Srpski komunisti ponavljali su da Tito nije bio dogmatik; 
obećanje dano njemu (da će se nastaviti njegov put) neće se moći 
ispuniti bez novih promjena. Prvi zakon kojeg treba izmijeniti 
bio je Zakon o udruženom radu (1976). Istina je, rekao je Špiro 
Galović (1981/9: 134) da taj zakon nije primijenjen kako treba; 
ali — dodao je - treba se pitati zašto je to tako. “U normativnom 
smislu, bili smo preoptimistični... Kad se radi o nekim odredba- 
ma, moramo početi iz početka", tvrdio je 1983. Ivan Stambolić 
(1988: 72). Istina je da su interesi radničke klase i dalje glavni 


% Zanimljivo je da je Jože Smole, slovenski član CK SKJ, ponovno istupio iz 
okvira tada dominantnog slovenskog diskursa; rekavši da Srbi imaju pravo 
kad upozoravaju da su problemi bili pometeni pod tepih 1977. i 1978. Jeli 
možda htio naglasiti da je Kardelj zapravo bio za to da se problemi riješe, ali 
je Tito bio za kompromis? S obzirom na to istupanje, paradoksalno je da je 
nakon 1989. Jože Smole postao jedna od glavnih meta kritika antibirokratske 
revolucije u Srbiji. 

cilj aktivnosti srpskih komunista. Ali, neefikasnost i nejedinstvo 
(bez obzira s kakvim namjerama nastali) nisu u interesu radnika. 

Konačno (dvanaesto), ekonomski program stabilizacije (Kraig- 
herov program) jest dobar prvi korak prema ekonomskim refor- 
mama. Podržan je iz četiri razloga: a) jer je bio primjer zajedničkog 
djelovanja političara i eksperata; b) jer je pokazao da je suradnja 
na saveznoj razini moguća, prije svega među ekspertima, više 
nego političarima; c) jer je tražio da se trend raspadanja zaustavi, 
prije svega u ekonomiji i d) jer je priznao da Srbija ekonomski 
zaostaje za drugima (Stambolić, 1984/9: 89). Nažalost, tvrdili su 
srpski političari, otpori Kraigherovu programu su vrlo snažni, 
prije svega u drugim republikama i u pokrajinama. Ekonomsko 
je stanje, također, posljedica nedostatka političke volje za promje- 
nama. Fokus političke akcije, dakle, treba biti na političkim, a 
ne samo ekonomskim reformama (Galović, 1984/9: 60). Političke 
su reforme preduvjet ne samo za rješenje kosovskog problema, 
nego i za ekonomsku krizu. 

Sada već otvoreno zagovarajući reforme u političkom sistemu 
(ili - kako je ostalo sporno u jednom trenutku -— reforme političkog 
sistema), te promjenu političke prakse, srpski su komunisti sada 
postali vodeći reformatori unutar jugoslavenske političke elite. 
Njihovi zahtjevi za reformom (zbog kojih su ih protivnici uskoro 
nazvali ustavoreformatorima, a ovi su im uzvratili tako što su ih 
prozvali ustavobraniteljima)?" gurnuli su ih u sukob s najlojalni- 
jim kardeljistima u zemlji — prije svega u ostalim republikama 
(Sloveniji i Hrvatskoj), a potom i u obje pokrajine (Kosovu i Voj- 
vodini). Sukob u tom trenutku još uvijek nije bio nacionalni; bio 


% Pod reformama se smatraju promjene kojima je glavni cilj da unaprijede efikas- 
nost sistema i spriječe njegovu krizu; a ne one koje su usmjerene na zamjenu 
postojećeg sistema za drugi. Kolaps režima (regime collapse) je pojam koji 
označava akciju kojoj je cilj dovršenje jednog i započinjanje drugog političkog 
sistema. Političke promjene koje su tražili srpski komunisti bile su reformske. 

%" Oba pojma: i ustavobranitelji i ustavoreformatori, bila su korištena u pežora- 
tivnom značenju. Pojam ustavobranitelj imao je povijesnu dimenziju, ali u 
potpuno drugom smislu. Ustavobraniteljima su se, naime, nazvali progresivni 
(proustavni, liberalni) elementi u srpskoj politici sredinom 19. stoljeća. U suvre- 
menom kontekstu, međutim, pojam ustavobranitelj se počeo koristiti kao poli- 
tička uvreda, iako se zapravo radilo o obrani ustava na koji je i sama Srbija 
pristala. Pojmove su promovirali mediji i oni dijelovi intelektualne elite koji 
su, kao što smo ranije rekli, govorili kao poluglasnogovornici političke elite. 

je ideološki i politički. Kao, uostalom, i prijašnji sukobi u jugo- 
slavenskom vrhu. Ipak, u odnosu na prethodne konflikte bile su 
tri značajne razlike: prvo, ovaj sukob nije mogao ostati iza zatvo- 
renih vrata (bar ne u potpunosti), jer je kosovski problem bio 
javno raspravljan i uključivao je i značajan segment populacije; 
drugo, sve se to događalo u uvjetima duboke legitimacijske (eko- 
nomske i političke) krize; i treće, nije više bilo vrhovnih arbitara 
u ideološkim i političkim sporovima: Tita, Kardelja i Bakarića. 
Bez arbitara ni eliminacija jedne od pozicija, ni kompromis koji 
bi potisnuo obje, nije više bio moguć. Različiti su se diskursi sada 
razvijali prema različitim politikama. 


Diskurs pokrajinskih političkih elita o Kosovu 

S kosovskim nemirima, druga srpska pokrajina (Vojvodina) pre- 
uzela je vodstvo u ustavobraniteljstvu. Dok je Kosovo bilo diskre- 
ditirano, a njegova politička elita oslabljena stalnim smjenama i 
sumnjičenjima, vojvođanska je elita (etnički uglavnom srpska i 
mađarska) mogla nastaviti obranu autonomističkih pozicija bez 
optužbi za secesionizam. U ekonomskom i sigurnosnom smislu, 
Vojvodina je bila radikalno drukčija od Kosova: najrazvijeniji dio 
Srbije, sve više multikulturalan (za razliku od Kosova), te poli- 
tički i etnički skladan. Zahtjev za smanjenjem autonomije za 
pokrajine, međutim, ticao ih se direktno. Vojvodina je isticala 
da nije stvar u statusu pokrajina, niti u nereguliranim odnosima 
između pokrajina i Srbije; jer je ona sama primjer ekonomskog 
i političkog uspjeha (iako je također pokrajina, kao i Kosovo). 
Napadi na pokrajine kao takve (dakle na sistem u kome su 
postojale), stoga, promašuje pravi uzrok problema. A njega su 
vojvođanski političari (tiho podržani od strane novog kosovskog 
vodstva) definirali u sljedeće četiri točke: 

Prvo, bit problema je u nerazvijenom samoupravljanju, a ne u 
odnosima između raznih društveno-političkih zajednica. Integra- 
cija Jugoslavije može biti uspješna, citirali su Kardelja, samo kroz 
udruživanje slobodnih proizvođača, a ne posredstvom etatističkog 
ujedinjavanja. Nacionalno pitanje i samoupravljanje bili su ne- 
razdvojivi procesi. Svaki pokušaj da se to negira bio bi napad na 
prava radnika da odlučuju o “višku vrijednosti" (Popović, 1982: 
88); tj. ne samo o onome što direktno stvaraju nego o cjelini društ- 

venih odnosa. Pokušaj “nekih republičkih vodstava u Savezu ko- 
munista" da nacionalno pitanje vrate na predustavnu situaciju, 
rekao je tadašnji ideolog vojvođanskih komunista Dušan Popović, 
“rezultirao bi sukobom sa sadašnjim nivoom razvoja samouprav- 
ljanja" (1982: 89). To bi bio pomak u “neistorijskom smeru". 

Drugo, samoupravljanje i decentralizacija države glavna su 
dostignuća jugoslavenskog socijalizma i ne smiju biti poništena 
ni pod koju cijenu (Popović, 1982: 86). Pokrajine nisu nikakav 
“dar" Tita i Kardelja Vojvodini i Kosovu, nego su izraz stalnih 
nastojanja KPJ/SKJ da riješi nacionalno pitanje u Jugoslaviji. 
Osim etničkih, postojali su i povijesni razlozi za njihovo osnivanje. 
Vojvodina i Kosovo su - tvrdila je vojvođanska elita - samostalno 
odlučili da se pridruže Srbiji kao posebne jedinice 1945.35 U slu- 
čaju Vojvodine, njen je status 1945. bio isti kao i status Srbije. 
Autonomija im je jamčena odmah nakon Drugog svjetskog rata, 
a ne tek Ustavom iz 1974. Ustav je samo proširio tu autonomiju, 
i to uz suglasnost same Srbije. Prema tome, svako ukidanje auto- 
nomnih pokrajina bio bi zapravo povratak ne u predustavno sta- 
nje (dakle u treću Jugoslaviju), nego dalje u prošlost - u razdoblje 
prije socijalizma. Autonomija pokrajina tako se, na neki način, 
vezala uz socijalistički karakter Jugoslavije; smanjiti ili ukinuti 
jedno znači uništiti drugo. 

Treće, događaji na Kosovu koriste se za pokušaj recentrali- 
zacije Jugoslavije. Srpski nacionalizam postaje sve snažniji, po- 
sebno u medijima i kulturnim institucijama. “Pojava albanskog 
nacionalizma na Kosovu oživjela je sve ostale nacionalizme u 
Jugoslaviji, a posebno velikosrpski nacionalizam", rekao je Dušan 
Popović." Glavni zahtjev srpskog nacionalizma jest da se ukinu 
pokrajine. Srpsko vodstvo možda ni samo nije svjesno kakve 
posljedice može izazvati njihova sadašnja retorika za porast 
srpskog nacionalizma. 


% Vodeći vojvođanski komunist, Boško Krunić, rekao je na sjednici CK SKJ od 
7. maja 1981. da su pokrajine “ušle u Socijalističku Republiku Srbiju" dobro- 
voljno. Autonomija im nije dana, nego je bila rezultat “naše ispravne politike 
prema nacionalnom pitanju" (1981: 130-1). Takva je interpretacija bila vrlo 
sporna: nikad nije bilo referenduma o priključenju, a i legitimitet političke 
elite bio je upitan, bar s liberalno-demokratskog stajališta. 

% Glavni ustavobranitelji u Vojvodini bili su Srbi - ideolog partijskog Predsjed- 
ništva Dušan Popović i predsjednik Pokrajinskog komiteta SK Boško Krunić. 

Četvrto, otvaranjem ustavne debate u ovom obliku, srpski 
komunisti zapravo ne pomažu stvarnu borbu protiv albanskog 
nacionalizma. Upravo obratno, nemoguće je poraziti taj nacio- 
nalizam ako se smanje prava pokrajina. Albanski nacionalizam 
bit će reakcija na srpski, a srpski na albanski - a to će nepoprav- 
ljivo naštetiti i Kosovu i Srbiji i Jugoslaviji. 

Pokrajine (a posebno Vojvodina) inzistirale su na tome da ne- 
ma potrebe za značajnijim promjenama Ustava, te su se protivile 
povratku na etatizam. Tvrdile su da srpsko vodstvo zanemaruje 
“klasnu dimenziju" samog problema (Krunić, 1981: 130). Vojvo- 
đanski su političari Beogradu zamjerali “blag pristup" prema 
liberalnim i nacionalističkim poludisidentima u Srbiji, tvrdeći 
da su oni u stvari srpski nacionalisti.“ Odbacivali su ideju da je 
srpski nacionalizam slabiji od albanskog, čak i u tom trenutku 
(dakle, u 1981). I sami većinom Srbi, i dalje su držali da je njihov 
glavni zadatak borba protiv nacionalizma u svojoj naciji, posebno 
zato što su ocijenili da je taj nacionalizam u porastu i da može (u 
kombinaciji s drugim nacionalizmima, prije svega s albanskim) 
ugroziti Srbiju i Jugoslaviju. Ako bi srpski komunisti odbacili 
Kardeljevu koncepciju rješenja nacionalnog pitanja, opasno bi se 
približili srpskim nacionalistima. U ranim su osamdesetim vojvo- 
đanski komunisti postali jedan od najkonzervativnijih dijelova 
Saveza komunista Jugoslavije, ali ijedan od njegovih najaktivni- 
jih antinacionalističkih dijelova. Njihovo povezivanje antinacio- 
nalističke i ustavobraniteljske (konzervativne) retorike oblikovalo 
je crtu između “nas" i “njih". Ti drugi bili su (u njihovoj inter- 
pretaciji) podjednako ustavoreformatori i nacionalisti. Tako je 
vojvođansko vodstvo, zapravo, polučilo neželjene posljedice: ono 
je po a contrario logici guralo srpsko vodstvo (reformatore) i 
nacionaliste zajedno, ako ni u čemu drugome, a onda svakako u 
njihovom zajedničkom protivljenju pokrajinskom autonomaš- 
tvu. U širem smislu, linija razgraničenja koju su tada odredili 


To ponovno pokazuje da sukob u tom trenutku nije bio primarno etnički, odno- 
sno između pripadnika različitih naroda; nego još uvijek prije svega politički 
i ideološki. Za Popovićevu diskusiju na 22. sjednici CK SKJ, vidi RFE /RL, 17. 
novembra 1981. 

“* Dobar primjer za tu vrstu argumenta jest intervju koji je Dušan Popović dao 
hrvatskom omladinskom tjedniku Polet, 15. marta 1985. 

vojvođanski ustavobranitelji, učinila je teško mogućim da netko 
istodobno bude reformator a ne i nacionalist ili unitarist. Pove- 
zivanje reformi s nacionalizmom imalo je fatalne posljedice za 
sam jugoslavenski socijalistički projekt, a i za jugoslavensku 
državu općenito.*! 


Slovenski i hrvatski diskurs o Kosovu (1981): 
Ustavobraniteljstvo 


Pozicija ostalih jugoslavenskih republika prema kosovskoj krizi 
bila je ambivalentna. S jedne strane, oni su osjećali da je Kosovo 
doista jugoslavenski problem, i da se pitanje odnosa u Jugosla- 
viji, koje je Srbija sada postavila, i te kako tiče i njih. Na drugoj, 
one su vjerovale da bi miješanjem u to pitanje legitimirale kom- 
petentnost saveznih institucija u tom sporu; što bi automatski 
favoriziralo Srbiju i njen zahtjev za jačanjem savezne države. 
Postavljene između te dvije “vatre", ostale republike zapravo su 
nastojale izbjeći direktno izjašnjavanje, gdje je god to bilo moguće. 
Izraz tog izbjegavanja može se vidjeti u činjenici da je savezni 
partijski vrh raspravljao o Kosovu samo u 1981, i potom tek 1985. 
U četiri godine, dakle, u kojima se kosovski problem eksploatirao 
na sve strane u samoj Srbiji, uključujući i medije, disidentske 
krugove i širu javnost (naročito na Kosovu), savezna je elita bila 
blokirana; na sličan način na koji je to postajala s obzirom na 
ekonomsku krizu u zemlji. 

U unutarsrpskim debatama, međutim, Vojvodina je znala da 
može računati na tihu (ali značajnu) podršku u Sloveniji, i možda 
u Hrvatskoj. Njeno protivljenje centralizaciji, te vjernost karde- 
ljizmu (kojega je sad promovirala više od drugih), učinili su 
vojvođansko rukovodstvo popularnim među ustavobraniteljima. 
Vojvodini se (za razliku od Kosova, ili čak od Slovenije i Hrvatske) 
nije moglo prigovoriti na antisrpskoj pristranosti kad je kriti- 


“ Ovdje bi možda bilo uputno podsjetiti da mnogi neopravdano izjednačavaju de- 
centralizaciju s demokratizacijom. Na to upozorava i posljednji američki amba- 
sador u Jugoslaviji prije raspada, Warren Zimmermann, kad piše: “U jednom od 
mojih prvih telegrama Washingtonu, upozorio sam ih da ne izjednačavaju de- 
centralizaciju s demokracijom ili centralizam s autoritarizmom. Znaci jednakosti 
između tih pojava možda mogu objasniti Sovjetski Savez, koji je bio beskrupu- 
lozna diktatura iz centra. Ali, oni ne mogu opisati Jugoslaviju" (1996/9: 17). 

zirala srpsku politiku“?. A kritika centralizirajućih trendova bila 
je upravo ono što su i slovenska i hrvatska elita htjele čuti. Slo- 
venci su (a i mnogi drugi) vjerovali da srpsko vodstvo koristi ko- 
sovske događaje ne bi li uspjelo pritisnuti ostale prema ozbiljnijim 
reformama, te da stoga zapravo namjerno pretjeruje kad govori 
o razmjerima te krize. Vodeći hrvatski kardeljist, Stipe Šuvar, 
upozorio je također srpske kolege da ih prekrut odnos prema 
kosovskim Albancima neće daleko odvesti, i da neće uspjeti riješiti 
problem. Nasuprot tome, rekao je on, politika koja “proglašava 
vrlo velik broj ljudi izdajnicima, mogla bi ih napraviti protivni- 
cima i neopravdanim nacionalnim herojima za cijeli život". Šuvar 
je vjerojatno govorio u ime većine jugoslavenskih političara kad 
je rekao da i “ostale jugoslavenske nacije imaju također svoje 
velikodržavne nacionalizme", a ne samo Albanci.* Rješenje nije 
u tome da se Jugoslaviju smatra samo zbrojem država, nego prije 
svega kao “broj samoupravnih asocijacija ljudi, radnih ljudi i 
građana". Slovenski političar Mitja Ribičič (koji će 1982-3. biti 
predsjednik Predsjedništva CK SK Jugoslavije) također je kritizi- 
rao “drakonski" pristup, koji se očitovao dugotrajnim zatvorskim 
kaznama za kosovske maloljetnike koji su tražili Republiku Ko- 
sovo. U intervjuu zagrebačkom dnevniku Vjesnik (19. septembra 
1981), Ribičič je rekao da je Kosovo ekonomski, politički i samo- 
upravljački problem, a ne samo (i ne prvenstveno) “problem s 
kojim bi se morali pozabaviti sudovi i tužitelji".““ Za njega, pro- 
blem je bio u “funkcioniranju samoupravljanja u Srbiji, to jest u 
stvarima koje su se događale izvan tog sistema". On je iskoristio 
priliku da kaže da ima ljudi (među političarima) koji bi “htjeli 
uskočiti na ispražnjeno mjesto prvog teoretičara sistema", zamje- 


42 Isto je tako bilo i s onim hrvatskim i bosanskim političarima koji su bili Srbi 
(etnički). Neki od njih, poput Dušana Dragosavca iz Hrvatske, isticali su se u 
kritici srpskog nacionalizma; upravo kao čto su to činili i Boško Krunić i Dušan 
Popović. Etnički Hrvati i Slovenci, te drugi, bili bi u mnogo nezgodnijoj poziciji 
kad bi u tome prednjačili. U mnogočemu, hrvatski i bosanski Srbi su u tom tre- 
nutku bili vjerniji glasnogovornici hrvatske i bosanske politike od samih Hrvata 
(u Hrvatskoj) i Bošnjaka (u Bosni). To je nerviralo srpske političare iz Srbije i 
znatno doprinijelo osjećaju nacionalne podijeljenosti i izdaje srpskih interesa od 
strane samih Srba. Milošević nije stvorio taj osjećaj, nego ga samo eksploatirao. 

43 Vidi Šuvarov tekst u NIN-u, 30. augusta 1981, citiran prema RFE/RL, 17. 
septembra 1981. 

“ Citirano prema RFE /RL, 29. septembra 1981. 


300 


KRIZA POLITIČKOG SISTEMA 


njujući Kardelja. Međutim, poručio je Ribičič, “nitko ne može 
ispuniti njegovo mjesto". Jugoslavenski problemi ne mogu se rije- 
šiti protivno Kardeljevim naputcima. 

Kardeljisti su se razlikovali od reformista i po tome kako su 
objašnjavali uzroke kosovske krize: daleko su više naglašavali 
ekonomsku stranu problema, koju je, pak, srpski predsjednik 
Dobrivoje Vidić direktno odbacivao. Za Vidića, glavni uzrok treba- 
lo je tražiti u nacionalističkim namjerama stvarnih organizatora 
protesta, autarkičnim trendovima u društvu i u stranoj (alban- 
skoj) intervenciji u jugoslavenske domaće stvari.“ Polemike iz- 
među zagovornika ekonomističkog i nacionalističkog (političkog) 
objašnjenja uzroka problema na Kosovu, trajat će sve do samog 
kraja Jugoslavije, a nastavit će se i nakon njega. Isto se odnosi i 
na razlike između kardeljista i ustavoreformatora. Prvi će sve do 
1988. inzistirati na konzervativno-revolucionarnom programu, 
u kome će se tekovine revolucije (a posebno ustavnog uređenja) 
čuvati a ne podrivati ili mijenjati iznutra. Drugi će govoriti o 
državi i njenim izgubljenim funkcijama. Razdoblje između 1982. 
i 1986. bilo je razdoblje konsolidacije tih dviju interpretacija. S 
dolaskom na čelne pozicije u svojim republičkim partijskim orga- 
nizacijama, s jedne strane ustavobranitelja Milana Kučana (u 
Sloveniji), a s druge ustavoreformatora Slobodana Miloševića (u 
Srbiji), taj će proces biti završen. Počet će nova faza; u kojoj su 
oba programa provela unutarnju diferencijaciju, eliminirajući one 
koji se nisu slagali sa novom interpretacijom. Zadnje četiri godine 
Jugoslavije bit će razdoblje pune konsolidacije ta dva suprot- 
stavljena bloka; koji su na kraju i podijelili Jugoslaviju. 


PRVI IZRAVNI KONFLIKT: 
SLUČAJ DRAŽE MARKOVIĆA (1982) 


Dva su događaja na Dvanaestom kongresu SKJ (od 26. do 29. 
juna 1982. u Beogradu) pokazala koliko su značajne bile razlike 
između branitelja i reformatora Ustava već u tom trenutku. Prvo, 
delegat iz Srbije, Rade Končar, predložio je (samoinicijativno) 


* RFE/RL, 18. maja 1981. 

amandman na Statut SKJ, koji bi — da je prihvaćen — pojačao 
horizontalne veze unutar Partije, odnosno interesno-utemeljenu 
integraciju članstva (naročito radnika), te bi prema tome bio 
ravnoteža tada već ekskluzivno teritorijalnom principu na kome 
se temeljila partijska organizacija. Na svim razinama, naime, 
Partija je slijedila teritorijalnu strukturu države: postojali su u 
njoj Općinski komiteti, Centralni komiteti republika i Pokrajinski 
komiteti, te Centralni komitet u federaciji. Jedino je Komitet SKJ 
u JNA bio izuzetak. U radno funkcionalnom smislu, postojali su 
samo aktivi, koji nisu imali snagu osnovnih ili teritorijalnih orga- 
nizacija. Končar je sad predlagao da se odbaci “dominantna ideja 
u sedamdesetima", koju je opisao kao politiku “neka se sve naj- 
prije dezintegriše, da bismo se mogli integrirati na bolji način". 
Jedina posljedica te politike bila je da se sve doista dezintegri- 
ralo, bez ikakva pokušaja da se ponovno integrira. 

Končarov je prijedlog iznenadio sve, a mnogi su vjerovali da 
iza njega stoji srpsko političko vodstvo. No, nije bilo tako. Srbiji 
je prijedlog bio suviše ideologiziran; uostalom - i Srbija sama je 
inzistirala da je centralno pitanje ipak pitanje države, a ne neko 
ideološko pitanje samoupravljanja i asocijacije slobodnih proizvo- 
đača. Na drugoj strani, ustavobranitelji su ga držali preopasnim, 
jer je podrazumijevao slabljenje postignutih republičkih autono- 
mija. Branko Mikulić (iz Bosne i Hercegovine), tadašnji predsjed- 
nik Komisije za Statut SKJ, odmah je odbacio Končarov prijedlog; 
tvrdeći da bi takva promjena zapravo vodila likvidaciji republič- 
kih partijskih organizacija, što bi bilo protivno trendu razvoja u 
poslijeratnoj jugoslavenskoj povijesti. Mikulićev su prijedlog dele- 
gati pozdravili ovacijama, pa je Končarov prijedlog odbačen. Ta 
je epizoda, međutim, pokazala da postoji dublje nezadovoljstvo 
postojećim stanjem unutar članstva SKJ, i da ponekad prijedlozi 
koji dolaze iz vrha ne korespondiraju s mišljenjem tog članstva. 

Na stvarni konflikt između dviju frakcija unutar Partije nije 
trebalo dugo čekati. Na prvoj (konstituirajućoj) sjednici novog 
Centralnog komiteta, srpski kandidat za člana (a kasnije i pred- 
sjednika) Predsjedništva CK SKJ, Draža Marković, nije dobio 
dovoljno glasova, budući da je za njega glasalo manje od dvije 
trećine ukupnog broja članova CK SKJ. Prema partijskom sta- 
tutu, članove Predsjedništva predlagali su republički i pokra- 

jinski komiteti na “zatvorenim listama" (s brojem kandidata koli- 
ko ih je i trebalo biti izabrano); ali je svaki kandidat morao potom 
proći verifikaciju unutar CK SKJ, gdje je morao dobiti najmanje 
dvije trećine glasova. Uvijek prije to je bila puka formalnost. 
No, ne i tog puta. 

Srbija je predložila dvojicu svojih iskusnih političara: Dobri- 
voja Vidića i Dražu Markovića. Budući da je (prema načelu o roti- 
rajućem predsjedniku) bio red na Srbiji da ima i predsjednika 
Predsjedništva u mandatu 1983-4, te da je Marković bio unaprijed 
poznat kao kandidat za to mjesto, Markovićeva je kandidatura 
bila iznimno značajna. Vojvodina se protivila njegovu izboru još 
u kandidacijskom postupku. Bilo je također i nekih u Hrvatskoj 
i Sloveniji koji bi radije vidjeli Miloša Minića, vodećeg srpskog 
kardeljevca i jednog od rijetkih ustavobranitelja među srpskim 
političarima. U intervjuu koji je dao autoru ove knjige, Dušan 
Dragosavac objašnjava i zašto: 


“Miloš Minić, kao i Milentije Popović i Mijalko Todorović bili su 
daleko širi u pitanju autonomija od Markovića i Petra Stam- 
bolića... Kad se radilo o autonomnim pokrajinama, a posebno 
Kosovu, onda su Marković i Stambolić imali tvrde stavove 
koje drugi u Jugoslaviji nisu mogli lako prihvatiti... Također, 
Miloš Minić je imao najveći ugled kod Tita i u drugim republi- 
kama. Tito je odlučivao o kadrovima, a Miloš Minić je bio mini- 
star vanjskih poslova. To bi bilo potpuno nemoguće da Tito u 
njega nije imao povjerenja. I Kardelj je o njemu dobro mislio..." 


Glavni razlog animoziteta prema Markoviću bila je ipak Plava 
knjiga, te njegovo nastojanje (nakon 1981) da se pokrenu reforme 
u okviru SKJ. Ta odbojnost postojala je, kaže Dragosavac, još i za 
vrijeme Titova života, kad su Branko Mikulić, Stevan Doronjski 
i on (Dragosavac) razgovarali s Titom (1979) o kandidatima za 
predsjedavajućeg u Predsjedništvu CK SKJ u tri ili četiri godine 
nakon sljedećeg kongresa. 


“Branko (Mikulić) je rekao Titu da je s nama razgovarao 
Petar Stambolić i da je predložio da predsjedavajući iz Srbije 
— u četvrtoj godini (1981/2) bude Miloš Minić. Draža je u to 

vrijeme bio predsjednik Skupštine SFRJ, pa nije ni mogao biti 
u partijskom Predsjedništvu, a postojala je i neka odbojnost 
prema njemu u odnosu na najvišu partijsku funkciju. Smatralo 
se da on ne bi baš mogao biti na samom vrhu, kao predsjeda- 
vajući u Partiji, jer nije bio najčistiji u odnosu na Albance i 
Muslimane. Tito se složio s prijedlogom da predsjedavajući 
budu Stevan Doronjski (Vojvodina), Lazar Mojsov (Makedo- 
nija), pa Miloš Minić (Srbija). Međutim, Tito je umro ni godinu 
dana kasnije, kad je predsjedavajući bio Doronjski. Potom je 
došao Mojsov, ali kad je došao red na Miloša Minića, Srbija je 
odbila da on bude njen kandidat za predsjednika Predsjed- 
ništva, iako je to već ranije bilo dogovoreno s Titom, a i svi 
drugi su bili za njega. Draža i Pera (Stambolić) bili su protiv 
njega. To je stvorilo problem, jer je Srbija bila na redu te godi- 
ne (1981/2). Minić je rekao: “Drugovi, situacija je teška, eko- 
nomska i politička kriza su tu, Kosovo je buknulo, i ja se ne 
mogu primiti te dužnosti ako nisu svi za mene, a posebno ako 
moja republika, Srbija, nije za mene. Onda je dogovoreno da to 
mjesto popuni Hrvatska, da bi se problem nekako prevladao, a 
da mi prepustimo Srbiji drugu godinu nakon kongresa (1983/4), 
kad bi bio red na Hrvatsku da predsjedava Predsjedništvom. 
Srbiji je to odgovaralo jer su znali da Draža sad ne može biti 
predsjednik, a nakon kongresa, kad mu istekne mandat pred- 
sjednika Skupštine, da bi onda mogao. Tako sam ja postao 
predsjednik Predsjedništva CK SKJ. Bilo je nekih ideja da to 
bude Bakarić, ali on je to odbio jer je već bio dosta bolestan." 


Kompromis koji je tada postignut“", bio je još uvijek svjež i neza- 
“boravljen u trenutku održavanja 12. kongresa. Dodatni razlog 
nezadovoljstva ostalih srpskom odlukom da pošto-poto kandidira 
Dražu Markovića, bio je u činjenici da je istodobno Miloš Minić 


“€ Autorizirani intervju autora ove knjige s Dušanom Dragosavcem, 10. aprila 1998. 

47 U stvari, Hrvatska se složila s tom promjenom iz tri razloga: 1) da se izbjegne 
javni skandal; 2) poziciju bi zauzeo hrvatski Srbin Dragosavac, koji bi srpskom 
vodstvu proturječio još više nego Miloš Minić; i 3) Hrvatska bi dobila veći utjecaj 
na pripremu predstojećeg 12. kongresa SKJ (1982). Ostali su također to pri- 
hvatili, tako da je Dragosavac neočekivano postao predsjednik Predsjedništva, 
nakon što je prethodne dvije godine bio njegov sekretar. 

(ostalima najprihvatljiviji srpski političar) izguran sa svih lista 
za izvršne pozicije u državi i Partiji, te je ostao kandidat samo 
za člana Centralnog komiteta SKJ. To je bila više ceremonijalna 
funkcija; daleko ispod razine koju je mogao očekivati netko tko 
je prethodno bio predsjednik vlade i parlamenta u Srbiji, jugo- 
slavenski ministar vanjskih poslova (1972-8), te član Predsjed- 
ništva CK SKJ (1978-82). 

Ostale republike nisu htjele pristati na takvu ucjenu. U 
seriji polutajnih razgovora, koje je koordinirao bosanski Hrvat 
(ijedan od Titovih omiljenih političara mlađe generacije) Branko 
Mikulić, dogovoreno je da ustavobranitelji ne glasaju za Marko- 
vića u Centralnom komitetu.# Motive tog glasanja, Dragosavac 
ovako obrazlaže: 


“Ja sam bio protiv njegova izbora, jer mi se nije svidjela ta 
manipulacija s Minićem. Nisam samo ja bio protiv, bilo je i 
dosta drugih. Ovaj krug oko Draže je nekako pretpostavljao 
da bi moglo doći do problema. Sjećam se da je (Dušan) Čkrebić 
rekao neposredno nakon kongresa da je dobro da smo postigli 
jedinstvo, i da bi sad to jedinstvo trebalo postići i u izboru 
članova Predsjedništva. I u Armiji, gdje je predsjedavajući bio 
Dane Čuić, bili su protiv Draže. Vojvodina je bila protiv. Kosovo 
isto, jer je Draža tražio da se revidira pitanje zastave Albana- 
ca na Kosovu. Ja sam reagirao na taj njegov zahtjev, rekavši 
da su Srbi imali u Austro-Ugarskoj svoju zastavu koja je bila 
istovjetna zastavi Srbije i da to nije predstavljalo nikakav pro- 
blem. Prema tome, da mi ne možemo ići ispod razine toga. Isti 
je problem bio općenito u vezi s Kosovom nakon 1981. godine. 
Pozicija većine u partijskom vrhu bila je da se nikome ne smiju 
ograničavati stečena prava. Neke inicijative iz Srbije, tamo 
od 1977. nadalje, išle su za tim da ograniče ta prava, i nama 
to nije bilo prihvatljivo. Mi također nismo mogli prihvatiti 
razloge za ograničenje prava pokrajina, ili čak za njihovo 


** Potvrdu da je Mikulić bio glavni organizator dao je Jure Bilić u intervjuu autoru 
u januaru 1998. On je rekao da su srpski političari imali dugotrajno neslaganje 
s bosanskim vodstvom, o čemu također ima tragova i u dnevničkim bilješkama 
Draže Markovića (1987, 1988). Mikulić je bio jedan od vodećih konzervativaca 
i antinacionalista u jugoslavenskom vodstvu. 

ukidanje. Kosovo je postalo pokrajina jer su Albanci tamo bili 
većina, a u Vojvodini je bilo toliko Mađara koliko je bilo Crno- 
goraca u Jugoslaviji, a Srbi su činili malu većinu od 51 posto. 
U nekim dijelovima, kao što je Bačka, Mađari su bili u većini. 
Osim toga, niti je za Albance bila privlačna Albanija, ni za 
Mađare Mađarska. Njima je naš sistem bio daleko privlačniji 
i mi smo morali učiniti sve da sačuvamo da tako i ostane. 
Također, mi smo znali da režim Envera Hoxhe neće tamo biti 
vječno, i da jednog dana može doći do vrlo bliskih odnosa, čak 
možda i ujedinjenja s Albanijom ili do nekih odnosa koji bi 
bili skandinavizirani. Mi smo htjeli pokazati da smo otvoreni 
za to i da odnosi među raznim narodima mogu biti dobri, bez 
obzira na njihove različitosti. To je bilo moguće jedino ako su 
narodi jednaki i državotvorni. Međutim, kad kažem ovo 
“državotvorni', onda moram reći i da za nas država nije bila 
najbitnija, nego je glavno pitanje bilo tko vlada državom. 
Nama je bio bitan sadržaj države, a ne država kao takva. Mi 
smo više inzistirali na tome da radnici vladaju, nego da se 
država kao takva u to miješa. Mi smo onda u tom smislu 
priznavali i pravo na samoodređenje, koje je nekako bilo i 
izraz prava naroda na samoupravljanje." 


Na tajnom je glasanju, Draža Marković dobio 95 glasova, 12 
manje od potrebnog broja (bilo je ukupno 159 članova CK SKJ) 
(Đukić, 1992: 34). Takva jasna poruka upućena Markoviću, izne- 
nadila je čak i organizatore opozicijske struje. Srbija je možda i 
očekivala, kako napominje Dragosavac, da bi moglo biti nekih 
problema; te da bi 30 članova iz pokrajina (po 15 iz svake) mogli 
biti protiv. Ali, čak i da su svi iz pokrajina glasali protiv, još 
uvijek bi trebalo objasniti kako to da je protiv Markovića glasalo 
još 34 člana Centralnog komiteta. Poraz je bio dramatičan, barem 
za Srbiju. Za druge - rezultat nije bio nikakav poseban problem; 
glasanje ne mora završiti onako kako se očekuje, čak ni u socija- 
lizmu. Među onima koji su smatrali da Srbija jednostavno sada 
kad je Marković pao treba predložiti nekog drugog kandidata, 
bio je i predsjedavajući sjednice, Dušan Dragosavac.** Međutim, 


2 Dragosavac i Marković nisu voljeli jedan drugoga, kako napominje Slavoljub 
Đukić (1992: 35). Za ovu knjigu je taj odnos vrlo važan jer potvrđuje da 

taj je prijedlog izazvao šokantnu reakciju Petra Stambolića, ta- 
dašnjeg predsjednika jugoslavenskog državnog Predsjedništva. 
U govoru punom emocija, Stambolić je optužio druge za ovu 
“veliku zaveru protiv Srbije", koja je samo izraz šire antisrpske 
akcije koja traje još od Plave knjige. Od tada nadalje, ostali se 
stalno upliću u srpske unutarnje poslove. On je sad direktno 
optužio i Miloša Minića, za koga je rekao da ga Srbija nije htjela 
ni 1978, kad je u Predsjedništvo CK SKJ ušao kao Titov izbor. 
“Ovoga puta takvo mešanje nećemo prihvatiti", nego ćemo “raz- 
motriti daljnje akcije". Mnogi su to razumjeli kao najavu njegove 
ostavke, a možda i kolektivnog izlaska srpske delegacije iz Cen- 
tralnog komiteta. To bi bio događaj bez presedana, budući da bi 
Stambolić morao javno objasniti razloge takvog čina. Bilo bi ne- 
moguće sakriti da se Savez komunista zapravo podijelio, da je 
jedna od njegovih članica (Srbija) praktički istupila; i da se sve 
to dogodilo ni dvije godine nakon Titove smrti, na prvom kongre- 
su održanom bez njega. Da je doista postojala mogućnost srpskog 
povlačenja iz Centralnog komiteta, pokazuje i Markovićeva ostav- 
ka na članstvo u CK, koju je podnio uz obrazloženje da ne može 
ostati član tog organa sve dok postoje pogledi na Srbiju koji su 
doveli do takvog ishoda glasanja protiv njega. Ako je Marković 
smatrao nemogućim da dalje sudjeluje u Centralnom komitetu, 
ostanak bilo koga drugog iz Srbije bio bi neprincipijelan. Jugosla- 
venska se Partija sad nalazila pred raspadom. Sukob koji se dogo- 
dio samo pola sata nakon završetka kongresa (kojeg su delegati 
završili ritualno, pjesmom “Druže Tito mi ti se kunemo, da sa 
Tvoga puta ne skrećemo"), bio je “prava sramota za ovu zemlju", 
rekao je novi predsjednik Predsjedništva CK SKJ, Slovenac Mitja 
Ribičič. “Ako se ovako nastavi, ne samo da ćemo dovesti zemlju 
u političku krizu, nego u totalni kaos" (Đukić, 1992: 38). 
Mogućnost da se srpska delagacija izdvoji iz novog Centralnog 
komiteta, uplašila je organizatore Markovićeva pada. Istina je da 
su oni htjeli upozoriti Srbiju da mora voditi računa o političkim 
pozicijama drugih u Jugoslaviji, naročito zato što i sama inzistira 
da želi više Jugoslavije. Međutim, ta je poruka već poslana (i 


politički konflikti nisu bili primarno etnički. Obojica su bili Srbi; baš kao i 
Miloš Minić i Dane Ćuić. 

primljena) onim što se već dogodilo. Iako možda nisu bili u većini 
u jugoslavenskom Centralnom komitetu, ustavobranitelji su bili 
dovoljno snažni da zaustave reformatore; i da ih upozore da bez 
kompromisa nije moguće voditi politiku. Ali, njima nije odgovarao 
raspad Partije. U pauzi sjednice, hrvatski političari, Milka Pla- 
ninc (tada jugoslavenski premijer) i Jure Bilić (tada predsjednik 
Centralnog komiteta SK Hrvatske) predložili su kompromis: novo 
glasanje, u kome će se Markovića izglasati kao da se ništa nije 
dogodilo. Marković je pristao da pod tim okolnostima povuče svoju 
ostavku iz Centralnog komiteta, a srpski političari da ne naprave 
prevelik javni skandal.*% Taj je pristanak dan pod jednim uvjetom: 
da se politička karijera Miloša Minića praktički završi. Srpski 
su političari smatrali da će sve dok Minić predstavlja neku poli- 
tičku snagu u Srbiji, ostale republike pokušavati podijeliti srpsku 
Partiju; a time dodatno dezintegrirati već i tako rasklimane od- 
nose unutar Srbije. Minić nije razumio kosovsko pitanje, rekao 
je Marković5!; a to pitanje više nije bilo samo akademsko, nego 
središnje pitanje jugoslavenske politike. Činjenica da je Minić 
sada morao otići da bi osigurao jedinstvo srpske političke elite 
nije bila (kasnije će se pokazati) ni prva ni zadnja takva akcija. 
Ranije (1968) je s istim motivima politički marginaliziran Dobri- 
ca Ćosić, koji je (kako smo prikazali u trećem poglavlju) bio protiv- 
nik političkih promjena nakon pada Rankovića. Sada se činilo da 
je uklanjanje Minića, korak s istim motivom ali u potpuno suprot- 
nom smjeru. Minića se također vidjelo kao protivnika promjena 


5% Bilo je nemoguće, međutim, sakriti događaj od javnosti. Ograničene informa- 
cije o tome da se “nešto dogodilo" na prvoj sjednici CK SKJ, te da je to “nešto" 
vezano za Dražu Markovića, pojavile su se u novinama. Srpsko vodstvo nije ni 
htjelo da se cijeli događaj zaboravi; on je služio kao primjer (antisrpskog?) 
oportunizma kod ostalih, naročito kad se radi o politici prema Kosovu. 

5! Optužujući ostale za opstrukciju akcije na Kosovu (što se dogodilo po prvi put 
u javnom govoru), Marković je na neki način svoju političku sudbinu vezao za 
sudbinu Kosova. “Nerešeni odnosi u Srbiji predstavljaju izvor manipulacije i 
objektivno omogućuju dobru priliku da se prave razne alijanse. Treba postaviti 
pitanje odgovornosti za Kosovo. Treba postaviti i mnoga druga pitanja također. 
Onda ćemo videti šta je bila naša pozicija u odnosu na Albaniju i ko je glasao 
protiv dokumenata o albanskoj politici prema našoj zemlji. Ko je opstruirao 
jedinstvo Saveza komunista Srbije, i prema tome i Saveza komunita Jugosla- 
vije", pitao je Marković retorički. Odgovor je bio samorazumljiv: bivši ministar 
vanjskih poslova, Miloš Minić; te ostale republike. 

(ovog puta u pravcu centralizacije), i kao političku opciju koja bi 
Srbiju mogla razjediniti iznutra. Iako je ovog puta sve obavljeno 
mnogo elegantnije (bez javne sjednice Centralnog komiteta), po- 
ruka je bila jasna: srpska politika mijenja smjer, napuštajući 
kardeljizam, a možda i titoizam. Ali, čime ih zamjenjuje? Da bi se 
odgovorilo na to pitanje morat će se čekati još nekoliko godina. 
Diferencijacije na one koji razumiju i one koji ne razumiju kosov- 
sko pitanje, na one koji se protive i one koji zagovaraju promjene, 
na one koji žele više i one koji žele manje jedinstva Jugoslavije, 
bit će tada središnje teme politike Slobodana Miloševića. 

U ponovljenom glasanju, Marković je izabran u Predsjed- 
ništvo, gdje je kasnije (1983-4) postao i predsjednik, baš kako se 
i planiralo. Međutim, taj je slučaj ostavio ozbiljne posljedice na 
odnose između Srbije i ostalih u Jugoslaviji. Srbija se sada nala- 
zila pod pritiskom ne samo iznutra (tj. od svojih pokrajina) nego 
i izvana, od drugih u Jugoslaviji. Glasanje u Centralnom komitetu 
pokazalo je da taj pritisak dolazi i odozgo, tj. iz saveznog vrha. 
U sljedeće četiri godine, pritisak na elitu povećat će se i s još tri 
strane: a) od strane disidentskih krugova u Srbiji; b) javnosti 
(medija) i c) kosovskih Srba, koji su sada sve više preuzimali vla- 
stitu sudbinu u svoje ruke, ne čekajući da se Partija i država uje- 
dine. Pritisnuto sa svih strana, srpsko je vodstvo počelo reagirati 
neprincipijelno. Kad je razgovaralo s pokrajinama, tražilo je više 
jedinstva; ali kad se radilo o saveznom vrhu (kao što pokazuje 
slučaj Marković) nije htjelo prihvatiti odluku saveznih organa, 
do koje se došlo glasanjem. S jedne strane, zagovaralo se veće 
jedinstvo u Jugoslaviji. Ali, kad je to jedinstvo počelo ugrožavati 
srpske interese, principijelni je zahtjev ustuknuo pred pragma- 
tičkim (interesnim) pristupom. Prilikom slučaja Marković, Sr- 
bija je koristila tipičan konfederalistički argument o “miješanju 
u unutrašnje stvari". Federalizam i demokracija bili su dopustivi 
samo dok su donosili prednost Srbiji; ali kad su služili njenom 
marginaliziranju (tj. kad se našla u manjini), trebalo ih se zami- 
jeniti konfederalizmom.5 Srbija se u tome nije razlikovala od 


5? Ta se praksa kasnije ponovila u slučaju Dušana Čkrebića, koji kao Miloševićev 
bliski suradnik nije uspio dobiti dovoljno glasova na glasanju o povjerenju 
članovima Predsjedništva CK SKJ (1989). Tada je makedonski političar Vasil 
Tupurkovski rekao da je Čkrebić postao žrtva “neprincipijelne koalicije". 

drugih" — jedina je razlika bila u tome što su drugi manje-više 
otvoreno odustajali od same mogućnosti da se Jugoslavija centra- 
lizira, dok je Srbija i dalje vjerovala da je to poželjno i moguće. 

Slučaj Marković pokazao je da jugoslavenski vrh (čak i u Par- 
tiji) nije imao principijelnih i institucionalnih mehanizma za 
rješavanje konflikata.“ On je bio iznenađen i paraliziran onim 
što se dogodilo; pa je sve ovisilo o ad hoc političkom kompromisu. 
Problem Jugoslavije sad je bio ovaj: na jednoj strani, konsenzus 
je vodio kompromisima a ne rješenjima problema; na drugoj - 
demokratsko je glasanje moglo rezultirati raspadom institucija i 
novim (još gorim) političkim sukobom. Ni konzervativna ni refor- 
mistička opcija nisu mogle dati rezultate; situacija je postajala sve 
bezizlaznija. Već 1982, dakle, sa slučajem Marković, pojavili su 
se svi oni elementi koji će kasnije voditi raspadu Partije (1990) i 
Jugoslavije (1991). Već je tada moglo biti jasno da kojim god putem 
krene, jugoslavenska Partija nailazi na nepremostive barikade. 
Svi će ti elementi biti u igri kasnije, u drugoj polovici osamdesetih. 


KONSTRUKTIVNA KRITIKA I KRITIČKA 

Što pod utjecajem kosovske krize, a što zbog drugih razloga, do 
1983. mnogima je postalo jasno da se jugoslavenski problem ne 
može riješiti samo ekonomskom stabilizacijom, niti represijom 


Milošević je koristio u biti isti argument kao (1982) Petar Stambolić u slučaju 
Marković. I rezultat je bio isti: Čkrebić je dao ostavku pa je povukao. Glasanje 
je proglašeno “neobaveznim", i samo “moralno obvezujućim", tako da čak nije 
ni ponovljeno, a Čkrebić je ostao srpski predstavnik u Predsjedništvu. 

53 Kao što smo objasnili u trećem poglavlju, kad je odlučila prihvatiti Ustav iz 
1974. Srbija je vjerovala da će biti jednaka drugima, a to je značilo i jednako 
autonomna u odnosu na savezni vrh kao i druge republike. Slučaj Marković 
(koji je bio iznimka; jer se ništa slično nije dogodilo nijednoj drugoj jugoslaven- 
skoj republici) pokazivao je da Srbija nije ni iz daleka jednaka drugima; jedino 
kad se radi o njoj savezni vrh dopušta intervenciju u njena “unutrašnja pitanja" 
(prije svega kadrovska). Međutim, i ta je ocjena imala i svoju drugu stranu. 
Druge republike, naime, najčešće nisu bile tako neosjetljive na stavove drugih 
republika/pokrajina o njihovim političarima, pa bi već u kadrovskom postupku 
eliminirale one kandidate koji bi mogli iritirati druge. 

54 Taj će problem kulminirati s (ne)izborom Stjepana Mesića, hrvatskog pred- 
stavnika u Predsjedništvu SFRJ za predsjednika tog Predsjedništva, u maju 

protiv demonstranata na Kosovu.*# Iako su mnogi odbacivali 
potrebu da se raspravi o budućnosti političkog sistema, ta je 
rasprava počela (zapravo još s Plavom knjigom) i nije više bilo 
moguće zaustaviti je. Politički sistem i njegovo funkcioniranje 
nije više bilo samo pod lupom u političkom vrhu, nego i u aka- 
demskoj zajednici, novinama, i građanstvu općenito. Kao i u 
slučaju rasprave o ekonomskoj krizi, sada su te grupe, koje su 
ponekad govorile u ime svojih republičkih elita, a ponekad su 
bile kritične prema njima, praktički prisilile elitu da i sama 
razmotri problem. 

Iz krugova partijske inteligencije došao je i prvi formalni 
zahtjev da se rasprave pitanja političkog sistema. Već je u martu 
1980. Jovan Đorđević, profesor ustavnog prava i Kardeljev savjet- 
nik u pripremi sva četiri poslijeratna Ustava, kritizirao “birokrat- 
ske koncepte" koji su se pojavili nakon 1974. Drugi je ustavni 
pravnik, predsjednik Ustavnog suda Srbije, Najdan Pašić, među- 
tim, otišao i korak dalje; pozvao je CK SKJ da raspravi pitanja 
političkog sistema. Pašić je to učinio najprije u novembru 1980", 
a potom u septembru 1982, kao novoizabrani član CK SKJ. U 
svom otvorenom pismu Predsjedništvu CK SKJ, predložio je for- 
miranje komisije, slične Kraigherovoj komisiji, koja bi raspravila 
četiri teme: 1) razloge još uvijek snažne kontrole ekonomskog 
sistema od strane političke elite; 2) promjene u izbornom sistemu, 
koje bi povećale odgovornost političara; 3) nekontrolirani porast 
birokratskog (administrativnog) aparata u zemlji; i 4) pitanja 
demokratizacije, tj. (kako je izrekao) probleme vezane za “pretje- 
ranu upotrebu državne pravosudne moći u svim područjima".? 


1991. No, tada više neće biti moguće postići kompromis bez posredovanja 
vanjskog arbitra. Ulogu tog arbitra (koju je nekad imao Tito) preuzela je u tom 
slučaju delegacija (trojka) Europske zajednice (od 1992: Europska unija, EU). 

55 Kao što je rekao Josip Županov, “program ekonomske stabilizacije koji se vodi 
pod parolom ekonomske reforme da, političke ne, ne može dati nikakvih ozbilj- 
nih rezultata, jer pokušava eliminirati posljedice a ne uzroke krize" (RFE/RL, 
22. april 1985). Županov je razvio taj argument u svojoj knjizi Marginalije o 
društvenoj krizi (1983). Kardeljisti (koji su tada tvrdili da krize nema) tom 
prilikom nazvali su ga krizologom. 

% NIN, 30. marta 1980, RFE/RL, 3. aprila 1980. 

%7 Politika, 6. novembra 1980. 

# Politika, 29. novembra 1982. 

Pašić je tvrdio da uzrok krize samoupravljanja, te političke krize 
općenito, treba tražiti u ta četiri elementa.5% 

Pašićev je prijedlog potakao val sličnih inicijativa iz krugova 
beogradske inteligencije; i one koja je bila bliska političkoj eliti, 
i one koja je prema njoj imala kritičku distancu. U maju 1983, 
sociolog Svetozar Stojanović predložio je demokratizaciju sistema 
u četiri faze. Istinska reforma sistema trebala bi započeti, pred- 
lagao je on, unutarnjom demokratizacijom SKJ, uključujući slo- 
bodne, demokratske i tajne izbore s više od jednog kandidata za 
svaku poziciju. SKJ bi morao dopustiti frakcije i grupe unutar 
Partije, te njihovo slobodno natjecanje. Drugo, trebalo bi istinski 
demokratizirati Socijalistički savez radnog naroda*, kako bi on 
doista uključio socijalističke grupacije, koje nisu nužno i komu- 
nističke. Uostalom, tako je bilo zamišljeno u samom statutu te 
organizacije. SKJ bi mogao ostati neka vrsta avangarde u okviru 
SSRN, ali samo ako je on sam demokratiziran. Treće, sindikati 
se također moraju potpuno demokratizirati i postati nezavisni 
od države i Partije. Samo tada će biti moguća istinska radnička 
demokracija u zemlji. Konačno, savezna struktura jugoslavenske 
države mora biti sačuvana, ali reformirana. Savezna administra- 
cija mogla bi se dodatno decentralizirati (a neka ministarstva 
preseliti izvan Beograda u druge republike), ali bi jugoslavenska 
ekonomija trebala biti ojačana i sve više integrirana."! Stoja- 
novićev je prijedlog u službeni politički prostor uveo nekadašnji 
sekretar Izvršnog biroa jugoslavenske partije te predsjednik 


# RFE /RL, 22. aprila 1983. 

% Socijalistički savez bio je krovna (i po statutu pluralistička) organizacija, s 
četiri glavne kolektivne članice: Savezom komunista, Savezom sindikata, Save- 
zom socijalističke omladine i Savezom udruženja boraca Narodnooslobodilač- 
kog rata koje su bile u statusu društveno-političkih organizacija; te brojnim 
drugim društvenim organizacijama (Savez pionira, udruženja građana itd). 
SSRN je (formalno) bio organizator izbornih procesa. Po statutu, trebao je biti 
forum u kome komunisti uvjeravaju ostale građane (socijalistički orijentirane! 
u ispravnost njihove politike, i osiguravaju formalno prihvaćanje te politike. U 
praksi, međutim, SSRNJ bio je transmisija Partije (da upotrijebimo tu tada 
popularnu riječ iz partijskog vokabulara). SSRN je, međutim, imao značajniju 
ulogu u zadnjim danima socijalizma; jer je poslužio kao forum za razgovore 
između bivše i buduće političke elite. Nove stranke su 1989. i 1990. mogle biti 
registrirane samo ako bi obećale da će postati članice SSRN. 

€ RFE/RL, 1. juna 1983. 

Skupštine Jugoslavije Mijalko Todorović.# Todorović je u biti 
podržavao srpske liberale, te je tiho uklonjen iz političkog živo- 
ta kad mu je istekao mandat u Saveznoj skupštini, 1974. Kao 
član Savjeta federacije (u kome su sjedili bivši funkcionari, na 
vremenski neograničene mandate), Todorović je, međutim, bio 
zanimljiv samo medijima, ne i tadašnjoj političkoj eliti. 

Pašićeva je inicijativa, međutim, bila nešto drugo; ne samo 
zato što je on bio član Centralnog komiteta (dakle, imao je aktivnu 
političku ulogu, iako ne operativnu), nego i zato što je govorio u 
ime Srbije i drugih reformatora. Značajno je bilo i to što je ona 
nastala u doba najvećeg pritiska MMF-a prema jugoslavenskoj 
vladi, kad je i sama vlada vidjela da mora doći do političkih refor- 
mi. Budući da je Milka Planinc, predsjednica vlade, tad već pre- 
lazila na stranu reformatora, a istobodno ostala lojalna glavnim 
elementima kardeljizma (te stoga pred nemogućom dilemom, zbog 
koje se na kraju i povukla iz politike), Hrvatska (u kojoj je ona 
bila predsjednica Centralnog komiteta od 1972. do 1982) nije 
mogla biti direktno protiv političkih reformi. Istodobno, nije htjela 
prihvatiti ni ono što je predlagala Srbija. Ta pozicija “između", 
učinila je Hrvatsku idealnom republikom za vođenje komisije za 
reformu političkog sistema. Da se ne bi dalo preveliko značenje 
samoj inicijativi, a i da se ne bi potakla prevelika očekivanja, ko- 
misija za političku reformu formirana je kao “radna grupa" (dakle, 
u nižem statusu od komisije) u okviru Saveznog savjeta za pitanja 
društvenog poretka; dakle, ne u okviru Partije, gdje su se odluke 
stvarno i donosile. Tom je “radnom grupom" predsjedavao Josip 
Vrhovec, tada predsjednik Predsjedništva CK SK Hrvatske; koji 
je ranije bio savezni sekretar za vanjske poslove (1978-82). Vrho- 
vec sigurno nije mogao biti potpuno po volji Srbiji; ne zato što je 
tada bio aktualni predsjednik CK SK Hrvatske (dakle u tom tre- 
nutku nije bio federalni funkcionar#), nego i zato što je naslijedio 
Miloša Minića kao ministar vanjskih poslova te je o njemu uvijek 
govorio s poštovanjem. Vrhovec se, također, istaknuo u svojim 
napadima na unitarizam i srpski nacionalizam na početku osam- 


* RFE/RL, 7. novembra 1983. 
€ Vrhovec će se vratiti u saveznu politiku 1984, kad će postati hrvatski pred- 
stavnik u Predsjedništvu SFRJ (do 1989). 

desetih. Krajem 1983, radna je grupa pozvala javnost na “otvo- 
renu i demokratsku raspravu" o problemima političkog sistema. 
Rasprava (koja je prerasla u najširu javnu raspravu ikad održanu 
u socijalističkoj Jugoslaviji) trajala je gotovo godinu i pol, do pro- 
ljeća 1985, kad je Vrhovčeva komisija ponudila “Kritičku analizu 
funkcioniranja političkog sistema*. 

Sama rasprava (prva takve vrste u Jugoslaviji) bila je daleko 
zanimljivija od konačnog teksta Analize. U njoj je najznačajniji 
doprinos dao zagrebački profesor politologije, Jovan Mirić. Mirić 
je Vrhovčev poziv na raspravu shvatio ozbiljno, toliko ozbiljno da 
je napisao knjigu i objavio seriju članaka u Borbi (12-25. oktobra 
1984) pod naslovom Sistem i kriza (1985). U svojim javnim nastu- 
pima i u knjizi tvrdio je da je problem u samom Ustavu iz 1974, 
ne u njegovoj interpretaciji ili provedbi. Ustav je, rekao je Mirić, 
odstupio od temeljnih načela jugoslavenskog federalizma, kako 
su formulirani na Drugom zasjedanju AVNOJ-a u Jajcu. Dekla- 
racija s tog zasjedanja spominjala je pet jugoslavenskih naroda 
(narodnosti nisu ni spomenute), a Jugoslaviju je jasno definirala 
kao federativnu državu republikanskog tipa. Teza da Jugosla- 
vija nije ni federacija ni konfederacija, koju je promovirao Kar- 
delj, jest, dakle, u suprotnosti s AVNOJ-em. Pokrajine, koje su 
sada postale konstitutivni element federalizma, na AVNOJ-u nisu 
ni spomenute. Iz toga slijedi da su razlike toliko velike, da se 
može zaključiti da najnovije uređenje nije direktni izraz parti- 
zanske borbe; nego je u mnogočemu suprotno temeljnim idejama 
koje su pokretale Titove partizane u toj borbi.“ To se posebno 
odnosi na poziciju Srbije. Uvođenjem principa konsenzusa za go- 
tovo sve političke odluke, rekao je Mirić, negira se temeljni princip 
politike: da postoje većine i manjine, i da nitko ne može legitimno 
blokirati odluke većine samo zato što se s njima ne slaže. Naj- 
novija Jugoslavija (ona formulirana Ustavom iz 1974), ne temelji 
se ni na demokratskom ni na klasnom principu — nego na naci- 
onalnom. Ni građani ni radnici nisu predstavljeni u saveznim 


% I sam nekadašnji student (a potom, od 1991. do 1994. i asistent) profesora 
Mirića, autor ove knjige odatle, zapravo, preuzima ideju o klasifikaciji posli- 
jeratne jugoslavenske povijesti konstitutivnih koncepata na razdoblje prije 
1974. i poslije 1974. 

institucijama direktno, nego samo kao stanovnici (a sada formal- 
no i državljani) svojih republika i pokrajina.#* Mirić je zaključio 
da, iako je ideološki još uvijek zasnovana na ideji udruženog 
rada i samoupravnog društva, u praksi je Jugoslavija pala ispod 
razine buržoaskih društava — u feudalizirani “sistem" u kome 
parcijaliziranost ima prioritet nad građanskom jednakošću i 
državnom cjelinom. 

Mirić je bio možda prva osoba iz kruga intelektualaca bliskih 
tadašnjoj vlasti (dakle, ne iz kruga disidenata), koji je otvoreno 
kritizirao Kardelja i njegov zaključak da je federacija kao forma 
države zastarjela kategorija buržoaske pravne teorije. Ako je fede- 
racija zastarjeli oblik, konfederacija je to još više, rekao je Mirić. 
Kardelj nije imao pravo, jer je pomiješao oblik državne strukture 
(tj. podjelu na unitarnu i federalnu državu, federaciju i konfede- 
raciju itd.) s tipom režima koji se u njoj razvija (buržoaska demo- 
kracija; administrativni socijalizam; samoupravljanje). Kad se 
radilo o Titu, Mirić je zaključio da je on prilikom donošenje Ustava 
možda prvi put “propustio vidjeti" kamo te promjene vode. Baka- 
rića je kritizirao otvoreno; njegov koncept nacionalnih ekonomija 
proglasio je glavnim izvorom nacionalizma. Sama ideja nacio- 
nalnih ekonomija ilustracija je da mnogima nije odgovaralo da 
Jugoslavija postane zajednica sui generis. Nasuprot takvoj ideo- 
logiji, tvrdio je Mirić, broj onih koji su se na posljednjem popisu 
stanovništva (1981) izjasnili kao Jugoslaveni, povećavao se. Jugo- 
slaveni nisu bili nikakvi zavedeni ili zbunjeni ljudi; niti su se 
tako izjasnili samo oni rođeni u nacionalno nehomogenim brako- 
vima. Pa ipak, na samo spominjanje jugoslavenstva, političari su 
počeli paničiti, tretirajući ga kao obnovu unitarizma. Zbog svega 
toga, rekao je Mirić tada (1985), Jugoslavija se nalazi praktički 
na rubu raspada. 

Mirićeva britka analiza zbunila je i podijelila partijske redove, 
a posebno partijsku (ili propartijsku) inteligenciju. Mirić je bio 
jedan od najistaknutijih marksističkih analitičara u zemlji, ali 
nije pripadao nijednoj od postojećih intelektualnih grupa u okviru 
jugoslavenskog marksizma. Njegova je pozicija po mnogočemu 
bila jedinstvena; Srbin iz Hrvatske, sa stavovima različitim od 


#5 Ovaj je argument također razvijen i u Goati (1989). 

tadašnjeg hrvatskog vrha; marksist koji nije ni član partijskih 
foruma ni praksisovac (dakle, u poluopoziciji sistemu); ljevičar 
koji prognozira propast sistema i to sve čini na poziv državne 
radne grupe za reformu sistema. Politička elita je u prvi tren pre- 
pustila da se rasprava vodi u intelektualnim krugovima. Mirićev 
kolega sa zagrebačkog Fakulteta političkih znanosti, Zdravko 
Tomac, bio je njegov najoštriji kritičar. 

Tomac je tvrdio da problem nije u Ustavu, nego u njegovoj 
sporoj i selektivnoj primjeni. Ne radi se o ustavnim, nego o “iz- 
vanustavnim'" i “neustavnim" praksama, koje generiraju krizu 
Jugoslavije. 


“Pripadnici tog paralelnog, neformalnog sistema u poduzećima, 
izvršnim organima, administraciji i političkim strukturama, 
zloupotrijebili su svoja prava sa ciljem da onemoguće primje- 
nu ustavnog sistema... Umjesto kritiziranja Ustava za naše 
sadašnje teškoće, treba analizirati razloge postojanja tog 
paralelnog sistema; i zašto ne možemo provesti ono što smo 
dogovorili... i suprotstaviti se odlučno starom sistemu." 


Tomac, koji je i sam sudjelovao u pripremanju hrvatskog Ustava 
1974, a jedno je vrijeme bio i šef kabineta predsjednika Pred- 
sjedništva Hrvatske Jakova Blaževića, govorio je kardeljističkim 
rječnikom. On je stalno upozoravao na dogmatske i državne ten- 
dencije koje su dominirale Jugoslavijom prije 1966, te rekao: 


“Ravnoteža moći bila je objektivno takva da su se forme pro- 
mijenile, ali ne i stvarna situacija. Negativne tendencije... koje 
znamo iz razdoblja prije donošnje ZUR-a (1976), nastavljene 
su. To je jednostavno moralo rezultirati raspadom jedinstve- 
nog tržišta, pa prema tome i jačanjem autarkičnih tendencija, 
nerazumnim investicijama... i stagnacijom". 


Tomac se slagao da je “tehnobirokratizam kao politički izraz 
etatizma postao glavni izvor nacionalizma", ali je njegova pre- 


5 Kardelj je također tvrdio da postoje izvanparlamentarne snage, ali samo na 
Zapadu. Sada je Tomac proširio taj argument i na Jugoslaviju. 

poruka bila potpuno suprotna od Mirićeve. On je tvrdio da “pro- 
blemi ne mogu biti riješeni promjenom Ustava, nego samo od- 
lučnom akcijom za primjenom Ustava".#7 Slične je poglede imao 
i Ciril Ribičič, profesor ustavnog prava iz Slovenije, koji je (pet 
godina kasnije) naslijedio Milana Kučana kao predsjednik slo- 
venskog reformiranog Saveza komunista (tada već SKS, Stranke 
demokratskih promjena).# Tomčeve i Ribičičeve stavove dijelili 
su i vodeći hrvatski, slovenski i vojvođanski političari, kao što 
su Jure Bilić, France Popit i Dušan Popović. Na drugoj strani, 
srpski mediji, Makedonac Aleksandar Grličkov i bosanski poli- 
tičar Hamdija Pozderac, pozdravili su Mirićevu analizu, i njegov 
poziv za promjene. Mirićevu su knjigu također podržavali par- 
tizanski prvoborci, bez obzira na nacionalnost, te nekoliko 
slobodnih strijelaca u Sloveniji (recimo, Mitja Ribičič?) i u Hr- 


#" Danas, 13. decembra 1983. Za Tomčeve stavove u tom razdoblju, vidi: Tomac 
(1984). On je 1990. postao potpredsjednik reformiranog Saveza komunista 
(Stranke demokratskih promjena, SDP). Kao predstavnik te stranke, 1991. 
ušao je u vladu velike koalicije u Hrvatskoj, u kojoj je bio potpredsjednik. Na 
predsjedničkim izborima 1997. dobio je 21 posto glasova. Sebe definira kao 
poštovatelja djela Franje Tuđmana. 
su bliski suradnici, pa su 1988. zajednički napisali knjigu Federalizam po mjeri 
budućnosti, kojoj je Milan Kučan pisao predgovor. Mirić je, na drugoj strani, 
bio recenzent za knjigu Ivana Stambolića (1988): Debate o SR Srbiji. Podjela 
u intelektualnim krugovima (i to onima bliskim političkoj eliti) ilustrira poziciju 
hrvatske političke elite općenito. Za razliku od slovenske i srpske intelektu- 
alne elite koja se ujedinjavala iza političara u svojim republikama, u Hrvatskoj 
je bilo gotovo nemoguće naći kompromis. 

% Tako je Jure Bilić (Hrvat), primjerice, bio jasni protivnik Mirićeve analize, 
Pero Car (član hrvatskog Predsjedništva, također Hrvat) gledao je pozitivno 
na nju. U intervjuu Danasu (10. januara 1984), Car je rekao: “Strah od unita- 
rizma, po mom dubokom uvjerenju, je tvorevina i oruđe onih ljudi koji namje- 
ravaju razoriti jugoslavensko zajedništvo. Vrijeme kad se moglo uspješno 
koristiti unitarizam kao vješticu za plašenje, davno je završeno. Nema nikakve 
opasnosti da zajedništvo ikad postane unitarizam. Ali, ima mnogo toga što 
ljudi koji danas žive zajedno trebaju dijeliti. Ako neko zove unitarizmom to što 
ljudi koji žive zajedno žele da podijele odgovornost za to kako će živjeti u svojoj 
zemlji, onda je to pozitivan unitarizam. Onda treba biti za takav unitarizam". 
Car nije bio predstavnik većine u hrvatskom vodstvu (iako jedne godine čak i 
predsjednik Predsjedništva Hrvatske), ali su ipak mnogi dijelili njegove stavo- 
ve. Ista podjela, na one koji su podržavali Mirićeve stavove i one koji su im se 
protivili, dogodila se u Sloveniji (Mitja Ribičič vs France Popit) i Srbiji (repub- 
ličko vodstvo vs. vojvođanski ideolog Dušan Popović). 

Zanimljivo, Mitja Ribičič otac je Cirila Ribičiča. 

vatskoj"!. Zapravo, podrška Mirićevim stavovima dolazila je go- 
tovo iz svih republika, dok su je konzervativni krugovi unutar 
partijskog vodstva tretirali kao “najgori napad na jugoslavenski 
socijalizam nakon članaka koje je Milovan Đilas objavio 1953"72. 

Mirićeva knjiga, međutim, nije inspirirala Vrhovca. “Tvrdili 
smo", kaže Vrhovec danas, “da republike trebaju nastaviti imati, 
i to u još većem opsegu, punu odgovornost za same sebe": 


“Konfederativni principi trebaju biti potpuno razvijeni. Po tom 
pitanju sam se razlikovao ne samo u odnosu na Mirića, nego i 
u odnosu na službenu hrvatsku poziciju. Jer, i u Sloveniji i u 
Hrvatskoj, bilo je mnogo onih koji su bili spremni na kompro- 
mise sa Srbima u vezi s Kosovom. Napokon, te dvije republike 
su prihvatile novi srpski Ustav 1989. i štogod je Srbija tada 
radila na Kosovu. One su vjerovale da mogu zadovoljiti srpske 
frustracije tako što će ponuditi velike ustupke na tom pitanju." 


Međutim, ako je Josip Vrhovec i mogao ignorirati poruke Miri- 
ćeve knjige, nije mogao zanemariti službenu poziciju Srbije, koja 
je formulirana na 18. sjednici Centralnog komiteta SK Srbije, 
23. i 24. novembra 1984. Glavna je poruka sjednice najbolje sažeta 
u naslovu izvještaja u Politici: “Promene su uslov izlaska iz krize". 
Ovog puta, glavni je govornik (Bogdan Trifunović) odlučno rekao 
da se republika mora odlučiti kako riješiti glavni problem, a to 
je “kako primeniti ustavni princip da su pokrajine deo Srbije". 
Ranije se radilo, rekao je on, o različitim interpretacijama i povre- 
menim nesporazumima. Sada je, međutim, riječ o razlikama koje 
zahvaćaju “gotovo svaku pojedinačnu stvar o kojoj raspravljamo". 
Trifunović je rekao da principi Ustava iz 1974. “trebaju biti bolje 
primenjeni, razvijani i odbranjeni", ali da to ne znači “da je bilo 
koji od njegovih članova zadnja i poslednja reč u formiranju naših 
odnosa, ako se u praksi pokaže da trebamo naći bolja rešenja, 


1! O tome više u RFE/RL Situation Report Yugoslavia, 30. novembra 1984. 

72 To je rekao Milan Rakas, koji je u Predsjedništvu saveznog Socijalističkog save- 
za bio zadužen za medije, a posebno za Borbu kao savezni dnevni list. Mirićevi 
su članci objavljeni u Borbi, pa se Rakas osjetio posebno pozvanim da reagira. 
Gotovo je nepotrebno reći da je Rakas također bio hrvatski Srbin — bilo je potpu- 
no politički korektno da upravo on napadne drugog hrvatskog Srbina, Mirića. 

koja nam više odgovaraju u datim okolnostima". To se posebno 
odnosi na Zakon o udruženom radu, kojeg treba temeljito razmo- 
Srpska je politika prema reformama političkog sistema, for- 
mulirana u 38 teza, koje je prihvatio Centralni komitet SK Srbije. 
Ukratko, ta se politika sada temeljila na četiri zahtjeva: 1) okrup- 
njavanje ekonomskih jedinica spajanjem i proširivanjem više 
OOUR-a u veća i funkcionalnija poduzeća; 2) jačanje izvršne 
grane vlasti, uključujući i Saveznu vladu, te ostale savezne insti- 
tucije; 3) demokratizacija izbornog sistema (uvođenjem više od 
jednog kandidata za svaku poziciju); i 4) ujedinjenje Srbije i to 
tako što će se povećati ovlasti republike u odnosu na pokrajine. 
Dokument je ovoj posljednjoj točki dao posebno mjesto. Srbija je 
predložila da savezna država prestane biti posrednik ekonomske 
i financijske pomoći koju Kosovu daje Srbija, nego da ta pomoć, 
budući da se radi o unutarrepubličkom financiranju, bude di- 
rektna. Time bi Srbija mogla preuzeti i veću odgovornost za razvoj 
Kosova, posebno onda kad sama financira neke projekte. Također, 
srpski je prijedlog eksplicitno zatražio od kosovskih političara da 
zaustave i unaprijed spriječe daljnja iseljavanja Srba i Crnogora- 
ca s Kosova te da osiguraju punu ravnopravnost Srba i Albanaca 
na Kosovu.“ Sve je to bilo praćeno snažnom verbalnom kritikom 
autonomaštva,'* pojma kojeg je u novembru 1981. u srpski poli- 
tički rječnik uveo Špiro Galović, kao specifičnu oznaku za politiku 
zatvaranja i izolacije pokrajina u odnosu na Srbiju. 


3 Politika, 24. novembra 1984. 

"“ RFE/RL, 30. novembra 1984. 

5 Pojam će se kasnije pojaviti u čestoj upotrebi za vrijeme Miloševićeve 
antibirokratske revolucije (1988). Tada je (kao uostalom i u Galovićevom 
originalnom spominjanju) imao negativno značenje. 

7 Nije trebalo čekati ni tri dana da srpski prijedlozi dožive prvu kritiku od 
strane ustavobranitelja. Govoreći na javnom skupu u Jesenicama, 1. decembra 
1984, Stane Dolanc, jedan od vodećih kardeljista u političkom vrhu Jugoslavije 
(tada slovenski predstavnik u saveznom Predsjedništvu i predsjednik Savjeta 
za zaštitu ustavnog poretka), kritizirao je “one u Jugoslaviji koji bi htjeli 
mijenjati ustavne odredbe koje se tiču radničkih prava da kontroliraju plodove 
svog rada, kao i odredbe koje jamče nacionalnu ravnopravnost i prava repu- 
blika i autonomnih pokrajina da odlučuju nezavisno o svom vlastitom razvoju 
i o razvoju federacije kao cjeline". Ponavljajući retoriku ostalih slovenskih poli- 
tičara, Dolanc (koji je u doba kosovskih nemira bio ministar unutarnjih poslo- 

Osamnaesta sjednica CK SK Srbije bila je značajna još po 
jednom događaju. Na njoj je, naime, došlo do prvog ozbiljnog 
javnog sukoba (jer je sjednica bila otvorena za medije) između 
dvoje članova Centralnog komiteta. To dvoje bili su Marija Mi- 
školci Zvekić (iz Vojvodine) i tadašnji predsjednik beogradskog 
partijskog komiteta, Slobodan Milošević. Miškolci Zvekić bila je 
protiv 38 teza, rekavši da je te teze podsjećaju na Mirićev koncept 
reforme Jugoslavije, i da će one (ako ih se prihvati) voditi daljnjim 
podjelama u SKJ. Na to je Milošević odgovorio: 


“Ako se nama preti da ćemo pokretanjem ovih pitanja ući u 
političku krizu — onda neka uđemo, jer to je razlaz na pitanju: 
jedinstvo ili separatizam. U toj krizi separatizam neće proći, 
jer se ceo narod izjasnio za jedinstvo. Rukovodstvo koje nije u 
stanju da to vidi, gubi poverenje naroda — i treba da ga izgubi. 
Ako politika dezintegracije i separatizma ne siđe sa scene, 
ovo društvo nema perspektivu, ono mora da se raspadne." 


Taj je govor bio prvi značajniji nastup nove zvijezde srpske poli- 
tike, Slobodana Miloševića. On je tada rekao da “srpski ko- 
munisti nisu nikada bili pristalice unitarističkih ideja", te da 
bi ostali morali jednom zauvijek prestati sumnjičiti srpske po- 
litičare za politiku nekadašnje međuratne srpske buržoazije. 
Srbi su umorni od stalnih optužbi da tlače druge, i od stalnog 
opravdavanja da nisu takvi, i da žele ujedinjenu Jugoslaviju. 
“Mi nemamo razloga ni pred kime da povijamo glavu", rekao je 
Milošević. Različit po stilu (mnogo artikuliraniji i jasniji od 
drugih) i po godinama (nova generacija čak i u odnosu na Ivana 
Stambolića koji je, iako samo pet godina stariji, već dugo bio u 
srpskoj politici), Milošević se (u tom trenutku) nije značajno 
razlikovao od ostalih političara iz Uže Srbije. Štoviše, samo je 
jasnije, glasnije i odlučnije izrekao ono što su i oni mislili. Poli- 
tika izolacije u pokrajinama, uključujući i Vojvodinu, vodi u 
ekonomsku i političku izolaciju od Europe i razvijenog svijeta, 


va) rekao je da suprotstavljanje Ustavu može na kraju dovesti do “pokušaja 
buržoasko-reakcionarnih snaga da obnove sistem koji bi bio neprijateljski 
prema socijalističkom samoupravljanju" (RFE /RL, 20. decembra 1984). 

rekao je tada. Doba onih koji oklijevaju da poduzmu odlučne 
korake dolazi svome kraju (Milošević, 1984/9: 30-8). 

U tim okolnostima, naravno, Vrhovčeva analiza političkog 
sistema nije mogla biti mnogo više od još jednog blagog i razvod- 
njenog dokumenta, o kojem je samo vrlo minimalan konsenzus 
mogao biti prihvaćen od svih. Većina u saveznom vodstvu, uklju- 
čujući i samog Vrhovca, bila je još uvijek odana kardeljizmu, pa 
je htjela ili minimalne ili nikakve promjene u sistemu", iako ih 
se predstavilo kao “izgradnju" sistema na istim temeljima. Samo 
one odluke o kojima je postojao puni konsenzus republika i po- 
krajina bile su prihvaćene — a do tada je to bilo toliko malo da je 
sam tekst na kraju bio potpuno beznačajan.?? 

Iz perspektive od gotovo 15 godina nakon započinjanja same 
rasprave, Josip Vrhovec je u intervjuu za ovu knjigu ovako obja- 
snio glavni konflikt: 


“Za Srbiju je pitanje unutrašnjih odnosa u republici bez sumnje 
bilo centralno, ali su za Hrvatsku globalni odnosi u Jugoslaviji 
bili na prvom mjestu. Mi smo se sve više razlikovali od Srbije 
u pitanju - kakvu Jugoslaviju. Oni su polazili od toga da Jugo- 
slavija mora svakako opstati, a onda se možemo natezati oko 
toga kakva, jer je to drugorazredno pitanje. Mi sro smatrali da 
je najvažnije pitanje kakva Jugoslavija, jer nismo bili sprem- 
ni živjeti u bilo kakvoj Jugoslaviji i pod svaku cijenu. Mi smo 
smatrali da je neki povratak na predratnu unitarnu Jugosla- 
viju, makar i u formi “treće Jugoslavije' potpuno neprihvat- 
ljiv... Nastupile su nove okolnosti u svijetu i u zemlji. U svijetu 
je nastala nova Europa nakon Helsinkija i Pariške povelje. 
Aktualizirano je pitanje ljudskih prava kao primarni politički 


7! Ivan Stambolić se sjeća kakvom je pritisku bio izložen kad je objavljeno da se 
zalaže za “promjene sistema", a ne “promjene u sistemu". Čak i 1995. tvrdio je 
da se radilo o pogreški pri tipkanju, za koju je odgovorna njegova sekretarica; 
ali je partijsko vodstvo bilo sumnjičavo prema tom obrazloženju, pa je sam 
Stambolić ponovno postao iznimno nepopularan i praktički izoliran. Kad je 
1986. bio kandidat za predsjednika Savezne vlade, izgubio je sa 7:1 na glasanju 
u saveznom Predsjedništvu. Ta izoliranost pomoći će kasnije njegovu protiv- 
niku, Slobodanu Miloševiću da konsolidira svoju pobjedu u unutarpartijskom 
sukobu 1987. Za to vidi Stambolić (1995) i Goati (1989). 

8 Vrhovec je to priznao u svom intervjuu NIN-u, 24. februara 1985. 

koncept, a opsesiju državom zamjenjuje ideja razvoja civilnog 
društva. Nove okolnosti su značile da se Jugoslavija mogla 
organizirati i opstati samo na konceptu koji bi bio drukčiji od 
unitarističkog i koji bi je uvodio u Europu. Kritička analiza je 
polazila od te pretpostavke - da se novi model treba zasnivati 
na principu konfederacije, a nikako ne na povratku na unita- 
rizam, koji se skrivao iza načela jedan čovjek, jedan glas. Tu 
smo se razišli ne samo s Mirićem nego i s onom, uvjetno govo- 
reći, prohrvatskom oficijelnom tezom sklonom da prihvati to 
načelo, koje je u sebi nosilo opasnost majorizacije. Smatrao 
sam da bi prihvaćanje tog principa bilo pogubno za Hrvatsku. 
To bi rušilo položaj federalnih jedinica, koje nikako ne bi mogle 
biti ravnopravne pod tim okolnostima. Taj je princip moguće 
apsolutno poštovati samo tamo gdje ne postoji nacionalno pi- 
tanje i gdje je država jednonacionalna i gdje ravnopravnost 
etničkih zajednica nije uopće u pitanju. Ja sam mislio da je 
opstanak Jugoslavije moguć samo bez hegemonije bilo kojeg 
naroda, i da se Jugoslavija, povijesno gledano, može evolu- 
tivno razgraditi tako da postupno postaje dio nove Europe. 
Ono što se nije moglo vidjeti je da će se Jugoslavija raspasti u 
plamenu novog ratnog požara, pa se time udaljiti od Europe, 
a ne postati dio novog europskog koncepta." 


Vrhovec priznaje da je većina u njegovoj komisiji htjela zadržati 
Kardeljev koncept odnosa s obzirom na nacionalno pitanje, te 
njegove ideje o odnosima između federalnih jedinica. 


“Mi iz Hrvatske smo tvrdili da je ključ odnosa u Jugoslaviji, 
ane uSrbiji. Ali su se odnosi u Srbiji, odnosno pitanje Kosova, 
stalno aktualizirali, da se kaže kako je srpsko pitanje neza- 
dovoljavajuće riješeno. Komunistička je partija Jugoslavije 
uspjela potisnuti, ali nije svladala srpski hegemonizam, kao 
uostalom i druge nacionalizme. Nije ga ni mogla svladati, jer 
ideje i na njima zasnovani politički programi ne nestaju tako 
lako. Srpski se hegemonizam ponovno pojavio u obliku teze 
da je “bitka za Kosovo - bitka za Jugoslaviju'. Što bi to u praksi 
značilo? Srpsku vladavinu nad Kosovom i srpsku hegemoniju 
u Jugoslaviji. Ili, kao alternativa: Veliku Srbiju. Stvari su 


322 


KRIZA POLITIČKOG SISTEMA 


zapravo i krenule tim putem. Smatrao sam već tada da je to 
najopasnija teza. U Jugoslaviji je bilo nemoguće pronaći kon- 
senzus na takvoj politici. Ona bi bila antiavnojska i time bi 
izazvala otpor kod drugih naroda. To bi bilo napuštanje glav- 
nih stečevina Narodnooslobodilačke borbe. Samo je koncept 
NOB-a, naime, nudio punu zaštitu od genocida. Da nije bilo te 
opcije, Drugi svjetski rat bi završio obnovom Kraljevine Ju- 
goslavije, a to bi dovelo do genocida nad nesrpskim narodima. 
Moljevićev koncept usvojen na kongresu u selu Ba, ili Memo- 
randum Fotića distribuiran po Washingtonu nakon sporazuma 
Tito-Šubašić pokazuju kako bi ta Jugoslavija izgledala. Među- 
tim, premda su partizani porazili, a SKJ nastavio potiskivati 
ideologije nacionalnog šovinizma, one nisu iščupane s korije- 
nom. Dosta se rano moglo zamijetiti da se one ponovno javljaju 
i nastoje reafirmirati u svijesti svojih nacionalnih populacija." 


Vrhovec, kao mnogi drugi iz tadašnjeg vodstva Jugoslavije, vje- 
rovali su da je srpsko vodstvo već tada bilo “inficirano virusom 
nacionalizma". Ustav iz 1974. trebalo je zadržati, jer je bio naj- 
moćnije sredstvo otpora protiv srpskog nacionalizma. 

Naravno da je takav stav uzrokovao daljnje podjele u javnosti 
i u političkoj eliti. Te su se podjele sada prelile u medije, koji su 
(budući da su bili republički) bili pod djelomičnom kontrolom 
lokalnih elita. Polemike među novinarima i novinama iz različi- 
tih republika možda su drugima doista izgledale kao znak libe- 
ralizacije jugoslavenskog političkog prostora. No, radilo se o vrlo 
kontroliranoj liberalizaciji; o polemikama potaknutim i kontro- 
liranim od strane republičkih/pokrajinskih elita. Mediji se nikad 
nisu usuđivali napasti svoje vodstvo. Medijske slobode bile su u 
funkciji sukoba između ustavobranitelja i ustavoreformatora, 
što je (nakon procesa konsolidacije dviju blokova, između 1982. 
i 1986.) sve više značilo — između jugoslavenskih republika i/ili 
pokrajina.?? Isto se odnosilo i na novoprobuđenu živost unutar 


"" Samo neki mediji (uglavnom omladinski, poput Poleta u Hrvatskoj i Naših 
dana u Bosni i Hercegovini) uspjeli su — bar za trenutak - izmaći toj kontroli; 
iako samo zahvaljujući savezništvu i pokroviteljstvu koje su uživali kod nekih 
lokalnih političara koji su u svojim republikama bili u unutarpartijskoj opoziciji 
(recimo, Stipe Šuvara u Hrvatskoj). Polemika između Poleta i Danasa iz 1985, 

intelektualne elite. Kongres književnika Jugoslavije u Novom 
Sadu 1985. bio je samo primjer te navodne živosti, koja je vjerno 
izražavala (i produbljivala) sukobe kontrolirane i poticane od 
strane republičkih elita. 

Vrhovčeva je mega-debata tako završila bez rezultata, ali je 
značajno utjecala na daljnje političke tokove u zemlji. Ona je bila 
možda ključan događaj za dva važna trenda: prvo, konsolidirala 
je dva bloka (ustavobranitelje i ustavoreformatore), koji su sada 
sve više sličili na dvije političke partije unutar istog Saveza ko- 
munista. Konsolidacija partijskih organizacija unutar svake od 
republika/pokrajina oko jedne ili druge pozicije promijenila je 
paradigmu političkih sukoba u Jugoslaviji, vezujući ideološke 
pozicije s republičkom pripadnošću daleko čvršće nego prije. I 
drugo, ona je otvorila vrata za izvanpartijske sudionike u politici. 
Vrhovčev poziv na javnu diskusiju prihvatili su najprije rubni 
dijelovi političke elite (ustavni suci, nekadašnji funkcionar, bo- 
račke i omladinske organizacije), potom intelektualci koji nisu bili 
u opoziciji poretku, da bi se taj krug s vremenom proširio i na 
medije te na kritičare sistema izvan njega samog. 

Kardeljisti su i dalje bili jači od reformatora. Ali, konfedera- 
listički princip kojeg su sami zagovarali dopuštao je opstanak i 
njihovim protivnicima, ustavoreformatorima. Paradoksalno, da 
je primijenjen ustavoreformatorski princip odnosa unutar Partije 
(po kome bi se vodilo računa o glasanju na demokratskom načelu 
jedan član jedan glas), i uz kombinaciju s principom demokrat- 


bila je, primjerice, polemika između Šuvarove i Špiljkove struje u partijskom 
vodstvu Hrvatske. No, to su bili izuzeci i nisu dugo trajali - Polet je u novembru 
1985. bio prisiljen zaustaviti svoje kritički inspirirane interpretacije hrvatske 
i jugoslavenske zbilje, a njegova redakcija (u kojoj je bio i autor ove knjige) 
politički je diskreditirana za pokušaj “stvaranja paralelnog političkog ruko- 
vodstva" unutar omladinske organizacije Hrvatske. Novini je (valjda prvi put 
u povijesti novinarstva) njen izdavač ograničio nakladu, iako je tada Polet bio 
najprodavaniji politički tjednik u Hrvatskoj, i imao je značajan utjecaj izvan 
republike. Nakon toga, došlo je do političke homogenizacije medija i u Hrvatskoj 
i drugdje (iako su ti mediji i dalje napadali političare iz drugih republika). Ne 
iznenađuje stoga da je Dušan Dragosavac, u pismu Raifu Dizdareviću, tadaš- 
njem predsjedniku Predsjedništva SFRJ, rekao da mediji guraju zemlju prema 
raspadu i građanskom ratu. Elite, međutim, nisu vidjele da su mediji samo 
oruđe njihovih konflikata, i da su postajali nezavisniji samo zato što je sama 
elita oslabila; pa su se povremeno okretali protiv nje same. 

skog centralizma, sami reformatori ostali bi u manjini i bili elimi- 
nirani na način na koji je iskusio Draža Marković kad je taj princip 
primijenjen. Ravnoteža snaga između kardeljista i reformista 
omogućavala je kakav-takav kompromis. Ali, taj je kompromis 
mogao biti sve tanji, a alternative njemu sve opasnije. Već 1982. 
pojavila se mogućnost da jedan dio SKJ (Srbija) bojkotira ili se čak 
i potpuno povuče iz odlučivanja u Partiji. Cijena pobjede jednog 
ili drugog krila Partije bila je jednostavno previsoka. Paradoks 
jugoslavenske politike u tom razdoblju bio je u tome što se bloka- 
da činila ne samo kao jedini mogući nego vjerojatno i kao najbolji 
mogući izlaz; barem kratkoročno. 

Dok je u slučaju ekonomske reforme ta blokada između refor- 
matora i kardeljista povremeno probijana direktnim pritiskom 
ekonomskih zakonitosti i/ili vanjskim pritiskom (MMF), poli- 
tički je sistem ostavljen samim Jugoslavenima, bez prevelikog 
pritiska sa strane. Također, s izuzetkom Kosova, nije bilo pre- 
velike opasnosti od unutarnjih nemira koji bi bili motivirani 
političkim razlozima, za razliku od onih motiviranih ekonom- 
skim. Istina, javnost je bila sve nezadovoljnija i politikom, ali 
je to nezadovoljstvo bilo usmjeravano prema drugima, izvan 
vlastite republike, pomoću medija koji su bili pod kontrolom 
republičkih elita. Kako su se politički konflikti povećavali, tako 
su mediji više nastojali da se podrži vlastita republika i njena 
politika, nasuprot neke druge. Paradoksalno; uvođenje javnosti 
u političu bitku dovelo je do homogenizacije javnosti iza vlastitih 
vođa i time ojačalo, a ne oslabilo, njihove pozicije. U doba poli- 
tičke blokade, dakle, republički i pokrajinski političari imali su 
sve veću podršku javnosti za ono što zagovaraju. Pritom se po- 
lako (ali sigurno) brisala granica između komunista i nekomu- 
nista u republikama. Republičke elite otvorile su vrata javnosti 
svakome tko je mogao podržati njihovu poziciju, bez obzira s 
kojim motivom to čini (uz izuzetak nekoliko prominentnih vođa 
prethodnih opozicijskih akcija; kao u Hrvatskoj s vođama hr- 
vatskog proljeća i u Srbiji s Rankovićem). Međutim, čak i u tim 
slučajevima, otvorila se (prvi put nakon Titove smrti) diskusija 
o “grijesima prošlosti", u kojoj su malo-pomalo i Ranković (u 
Srbiji) i prethodni hrvatski prvaci (Hebrang, primjerice) bili 
potiho rehabilitirani. 

Istraživanje provedeno sredinom osamdesetih pokazuje da je 
povjerenje Jugoslavena u politički sistem i u Partiju dramatično 
padalo (Goati, 1989: 98), iako je podrška pojedinim političarima i 
republičkim elitama u medijima rasla. Među mlađom generaci- 
jom naročito: dok je 1974. samo 9 posto mladih Jugoslavena reklo 
da ne želi postati članom SKJ, taj se broj 1985. povećao na 50 
posto. Tako je porast zabilježen u svim republikama i pokraji- 
nama, prednjačile su one u kojima su dominirali konzervativni 
ustavobranitelji. U Sloveniji se između 1974. i 1985. povećao s 
32 posto na 88 posto; u Hrvatskoj s 13 posto na 70 posto, a u 
Vojvodini sa 4 na 54 posto. I u Srbiji je taj broj bio sve veći (sa 6 
posto 1974. na 40 posto 1985), ali još uvijek nije prešao polovicu 
ukupnog broja mlađih ispitanika. Da je trend poistovjećivanja 
lokalnih partijskih organizacija s nacionalnim interesima bio u 
porastu, pokazuje i podatak iz tog istraživanja da je najveći stu- 
panj povjerenja u SKJ bio među Albancima (njih 43 posto reklo 
je da ima “vrlo visoko" mišljenje o Partiji); a najniži među Slo- 
vencima (10,2 posto). To se reflektiralo i na broj novoprimljenih 
članova; najviše ih je bilo na Kosovu, a najmanje u Sloveniji i 
Hrvatskoj. U Sloveniji, primjerice, već u prvoj polovici 1983. nije 
zabilježen porast članstva u Savezu komunista. 

Republikanizacija i pokrajinizacija Saveza komunista pro- 
širila se sada i na druge segmente političkog sistema. Izgledalo 
je kao da je jedina organizacija u sistemu koja nije bila zahvaćena 
tim trendom bio Savez boraca. No, utjecaj partizana na politiku 
drastično se smanjio nakon 1982, kad je izabran prvi Centralni 
komitet SKJ nakon Titove smrti; te posebno s izborom novog 
Predsjedništva SFRJ 1984. 

Do sredine osamdesetih, dakle, svi su elementi koji će se ka- 
snije pokazati kao ključni za raspad jugoslavenske federacije, 
već bili izmišljeni i isprobani. Raspad Jugoslavije, dakle, nije 
počeo ni izborom Mihaila Gorbačova (1985), ni izborom Slobodana 
Miloševića (1986), ni njegovom antibirokratskom revolucijom 
(1988), ni nakon istočnoeuropske plišane revolucije (1989). Niti 
je rezultat pada Berlinskog zida i kraja hladnog rata, kako mnogi 
analitičari u svijetu danas tvrde. On čak nije ni rezultat Titove 
smrti (1980), iako je taj element imao (kao uostalom i svi ovi pret- 
hodni) značajnog utjecaja na tok događaja u samoj Jugoslaviji. 

Taj je raspad bio rezultat dugotrajnog procesa slabljenja jugosla- 
venske države, te ekonomske, političke i ideološke krize u kojoj se 
nalazila više od desetljeća i pol prije samog čina raspada. Mnogo 
je faktora utjecalo na taj trend, koji ni po čemu nije bio neizbje- 
žan niti je bio rezultat nekih strukturalnih (etničkih, povijesnih, 
geografskih i drugih) razloga. Ali, ako se mora izdvojiti jedan, koji 
je najpresudnije utjecao na taj proces, onda je to odanost najvećeg 
dijela jugoslavenske političke elite kardeljizmu, ideološkoj inter- 
pretaciji marksizma u jugoslavenskom obliku. Ta je ideološka 
odanost konceptu odumiranja države spriječila jugoslavenske 
političare da djeluju na vrijeme. Ona je dovela do blokade eko- 
nomskog i političkog sistema. Sredinom osamdesetih postalo je 
neizdrživo gledati kako se sve raspada u vrtlogu inflacije, neispu- 
njenih obećanja, analiza koje ne dotiču realnost i konflikata na 
koje se (mnogima je izgledalo) ne može utjecati. Mase su tražile 
jake vođe, novog Tita da zemlju izvuče iz blokade. Elita je obećala 
da će nakon Tita biti Tito — a Slobodan Milošević je to shvatio 
ozbiljno. Milan Kučan je, pak, preferirao (p)ostati Kardelj. Taj 
sukob, koji se inicijalno pojavio kao sukob između treće (Titove i 
Rankovićeve) i četvrte (Kardeljeve) Jugoslavije da bi se kasnije 
razvio prema razdvajanju (pa i ratu), pratit ćemo u posljednja 
dva poglavlja ove knjige. 


327 


Šesto poglavlje 


NASTANAK ALTERNATIVNIH 
KONCEPATA I USPON 
SLOBODANA MILOŠEVIĆA 


[D o sredine osamdesetih godina prošlog stoljeća, ekonomska i 
politička kriza podijelila je političku elitu u gotovo svim 
republikama i na saveznoj razini na ustavobranitelje i ustavore- 
formatore. Iako je razlika između tih dvaju blokova bila prije 
svega politička (tj. oko toga kako odgovoriti na krizu, što i koliko 
mijenjati), konsolidacija jedne i druge opcije unutar svake poje- 
dine savezne jedinice pomogla je da se konflikt - sredinom osam- 
desetih — sve više manifestira kao međurepublički; a u Srbiji kao 
sukob između republike i pokrajina. Etnički je element u tome 
imao sekundarnu i marginalnu ulogu: republikanizacija politič- 
kog prostora nije nužno značila i promociju etničkog nacionalizma 
u njima. Nastojeći ostvariti Ustav onako kako su ga interpretirale, 
političke su elite i u ustavobraniteljskim i u ustavoreformator- 
skim republikama uključivale u svoje redove i na svojoj strani sve 
one koji su ih u republici podržavali; dakle i pripadnike drugih 
naroda i manjina. 

Sve se to, međutim, događalo u okolnostima u kojima je elita 
još uvijek bila jedina relevantna sudionica jugoslavenske politike. 
Tako su kosovski protesti uključivali i neke segmente populacije, 
aktivizam mase bio je kratkotrajan, prilično neorganiziran i ogra- 
ničen brzom policijskom i političkom intervencijom. Međutim, 
kriza u kojoj se elita sama našla, te posebno korištenje medija s 
ciljem inspiriranja podrške domaćoj eliti u republikama i pokraji- 
nama, otvorili su prostor novim sudionicima u politici. Do sredine 
osamdesetih — što zbog pritiska kojeg su same organizirale, što 

zbog nemogućnosti ili nevoljnosti elite da ih zaustavi, a također 
i zbog vjerovanja unutar elite da ih može kontrolirati i koristiti za 
svoje ciljeve —- dva su nova sudionika ušla u politiku. Prvo, razne 
grupe intelektualaca koji su kritizirali elitu, i drugo, spontano 
nastale grupe unutar samog stanovništva — najprije na Kosovu 
(među Srbima), a potom i drugdje u Jugoslaviji. Do 1986, elita 
se već našla pod pritiskom s te dvije strane; pritiskom kojeg nije 
više mogla ignorirati, nego je na njega morala odgovoriti. U ovom 
poglavlju pratit ćemo zbivanja u trokutu između elite, kritičke 
inteligencije i nezadovoljnih segmenata stanovništva; ponajprije 
u Srbiji. Odnosi u tom trokutu bili su složeniji nego što se danas 
objašnjava, pa bi ih bilo prejednostavno objasniti jednostavnom 
idejom o manipulaciji jednih od strane drugih. Ne može se točno 
ustanoviti ni tko je inicijator a tko sljedbenik u tom odnosu: te 
dvije uloge često su se izmjenjivale. Kriza elite pomogla je otva- 
ranju prostora za ostale dvije grupe; ali te dvije grupe nisu bile 
uvijek neprijateljske prema onom segmentu unutar elite koji im 
se činio najbližim. Neobičan odnos međuzavisnosti, istodobnog 
distanciranja (zbog osjećaja da s druge strane prijeti opasnost) i 
međusobnog (neformalnog) podržavanja uspostavio je sasvim 
drukčiju strukturu političke scene u odnosu na onu u kojoj se sva 
politika vodila samo unutar elite. Ta nova scena značila je zapra- 
vo početak institucionalizacije političkog pluralizma, a time i 
kraj monopola Saveza komunista Jugoslavije. 


DISIDENTI I KRITIČKA INTELIGENCIJA 


Nažalost, u ovoj se knjizi ne možemo detaljno baviti kontraelitom, 
tj. disidentskim krugovima u Jugoslaviji, njihovim pogledima na 
politiku elite i akcijama koje su poduzimali u vezi s četvrtom 
Jugoslavijom.! Ostaje nam samo da u osnovnim crtama opišemo 
neke od tih akcija, te rekonstruiramo njihovu važnost za glavnu 
temu ove knjige: razloge raspada Jugoslavije. 


! O toj temi je odličnu analizu dala Jasna Dragović Soso u knjizi Saviours of 
the Nation (2002). O srpskom nacionalizmu, pak, dobru analizu dao je Veljko 
Vujačić u svojoj doktorskoj dizertaciji, te člancima koje je kasnije objavljivao. 


330 


NASTANAK ALTERNATIVNIH KONCEPATA 


Kao što naglašava Jasna Dragović Soso (1999), odnos između 
jugoslavenske elite i jugoslavenskih disidenata razlikovao se od 
onoga koji se između tih dviju političkih aktera razvio u većini 
istočnoeuropskih zemalja. Iako su intelektualci bili prilično oštri 
u svojoj kritici poretka, vlast je samo u nekim situacijama na tu 
kritiku reagirala brutalnom silom, ili represijom.ž Za razliku od 
ostalih disidenata, jugoslavenski su objavljivali u svojoj zemlji,? 
pa su (uz izuzetak Milovana Đilasa i Mihajla Mihajlova) bili ma- 
nje poznati na Zapadu.“ Četiri su razloga kojima se može objasniti 
takav (tolerantniji) stav vlasti prema disidentima. Prvo, Karde- 
ljev je koncept u sebi imao i ideju o konstruktivnoj kritici, koju je 
trebalo ne samo dopustiti nego i potaknuti unutar samog sistema, 
i to u svim njegovim institucijama. Partijski su sastanci, primje- 
rice, gotovo bez izuzetka imali točku dnevnog reda: kritika i 
samokritika. Institucija koja je bila pozvana da raspravi kritiku 
unutar samog sistema bio je Socijalistički savez. Također, ten- 


O trećem elementu u tom trokutu: narodnom pokretu (posebno na Kosovu, 
među Srbima), doktorsku dizertaciju piše Nebojša Vladisavljević (London 
School of Economics). 

? Prema izvještaju kojeg je Stipe Šuvar podnio na Sedmoj sjednici CK SKJ u 
aprilu 1987, između 1981. i 1985. bilo je 36 zabrana publikacija: deset novina, 
16 knjiga, tri časopisa, dva kalendara, dva turistička prospekta, jedna geograf- 
ska mapa, jedan bilten i jedan poster. Ovdje treba uzeti u obzir da u Jugoslaviji 
nije postojala cenzura, te da je u principu bilo lakše objaviti nešto bez prethod- 
ne kontrole. Također, radilo se o specifičnom razdoblju, u kome je vlast bila 
vjerojatno malo opreznija zbog Titove smrti, kontrarevolucije na Koscvu i mo- 
guće reakcije na nju u Srbiji i drugdje. Između 1982. i 1987, tužbe za političke 
delikte su podignute protiv 2.443 osobe (1.748 za verbalni deliht); najviše na 
Kosovu (1.020), potom u Hrvatskoj (473), Srbiji bez pokrajina (306) i Bosni i 
Hercegovini (291). U Sloveniji je 90, u Crnoj Gori 71, u Makedoniji 51 i u Vojvo- 
dini 37 osoba bilo optuženo (pred sudom) za političke zločine (Šuvar, 1988: 131). 

3 Naravno, nije bilo isto u svim republikama/pokrajinama. U ranim osamdese- 

tim, najtolerantnija je bila elita u Srbiji i u Sloveniji. Situacija je bila teža 

za disidente u drugim republikama, koji su često objavljivali u Srbiji i (nešto 
manje, i zbog jezične barijere) u Sloveniji. 

Iz tog se razloga Havelova definicija disidenstva (1978/91: 168) teško može pri- 

mijeniti na jugoslavensku kritičku inteligenciju. U striktnom smislu, pojam 

opozicija je jednako neadekvatan kao i pojam disiđent da opiše tu grupu. Opozi- 
cija postoji samo u parlamentarnom sistemu, dok je u socijalističkim sistemima 
taj pojam bio korišten kao politička uvreda. Srpski disidenti su i sami odbacivali 
oba pojma, i zvali se kritička inteligencija (za razliku od režimske ili partijske). 
Zanimljiva i korisna debata o disidenstvu vodila se na stranicama beogradskog 
časopisa Republika, 179-182 (1998). 

dencija da se SKJ pretvori u neku vrstu instituta za marksizam, 
omogućila je mnogo otvorenije rasprave unutar same Partije nego 
u drugim istočnoeuropskim zemljama. 

Drugo, upravo zbog te veće otvorenosti nego na Istoku, mnogi 
su jugoslavenski intelektualci (posebno oni lijeve političke ori- 
jentacije) vjerovali da se sistem doista i može reformirati iznutra. 
Zato su sudjelovali u većoj mjeri nego u istočnoeuropskim zem- 
ljama, ne bi li pomogli reformatorskim snagama unutar sistema 
da nadvladaju konzervativne. 

Treće, neki od najistaknutijih jugoslavenskih disidenata imali 
su dugotrajne osobne veze s političkim vođama, koje su uspostav- 
ljene za vrijeme partizanskog rata. Ratno prijateljstvo nije bilo 
lako zaboraviti, pa je ta veza ostala u nekoj poluprivatnoj sferi čak 
i kad je dolazilo do političkih raskida. Te su neformalne veze unu- 
tar partizanske generacije ipak dale neku vrstu zaštite disiden- 
tima, a s druge strane omekšale su oštricu napada prema režimu. 

Konačno, kao što je ovdje već objašnjeno, sukobi unutar Partije 
natjerali su republičke i pokrajinske elite da traže podršku dru- 
gdje, unutar svojih republika a često i među poludisidentskim 
krugovima.“ Eliti je odgovaralo da netko drugi (koga se uvijek 
moglo proglasiti neprijateljem socijalizma) radikalizira političke 
stavove, kako bi se ona pokazala kao umjerena i kako bi prisilila 
druge unutar elite da popuste. Nećete li razgovarati snama, mo- 
rat ćete s njima (tj. s našim disidentima) — taj je kontraargument 
postajao sve češći u unutarelitskim raspravama. Disidenti su, 
prema tome, često imali ulogu neke vrste probnih balona, koje bi 
elita dopuštala ne bi li vidjela reakciju drugih na stavove koje je i 
sama zastupala u nešto umjerenijoj verziji. To se naročito odnosilo 
na pitanja uređenja odnosa u Jugoslaviji; daleko manje na ostala 
politička pitanja. 

Unatoč svemu tome, međutim, bilo bi pogrešno zaključiti da 
opozicija sistemu nije postojala i da sistem nije činio ništa da je 
ograniči, spriječi, a ponekad i zabrani. To se naročito odnosilo na 
kritičare s lijeve strane političkog spektra, koje je Kardelj sma- 


5 Primjer za to je polemika srpskog pisca Dobrice Ćosića i slovenskog pisca Duša- 
na Pirjavca iz 1961. Tu su polemiku inicirali krugovi unutar političkog vodstva, 
tj. Ranković i Kardelj, kao što objašnjava sam Cosić (Dukić, 1989). 

trao opasnijim baš zato što je socijalizam ostao jedina igra u 
gradu, pa je glavno pitanje bilo — koji će se tip socijalizma raz- 
vijati u Jugoslaviji, a ne više hoće li prevladati socijalizam ili 
liberalna demokracija. Napadi na radikalnu ljevicu, u koju je 
službeni diskurs ubrajao filozofe i sociologe oko časopisa Praxis, 
studentske vođe iz 1968, pa čak i Milovana Đilasa, bili su stoga 
česti. Posebno se to odnosilo na radikalnu ljevicu u Srbiji, koja 
je u službenom narativu bila označena kao potencijalna spojnica 
unitarističkih, radikalno-lijevih i prosovjetskih snaga. I doista, 
Beograd je početkom osamdesetih bio središte intelektualne živo- 
sti u Jugoslaviji, smnogo malih grupa vrlo različitih usmjerenja, 
kojima je zajedničko bilo samo to da su se protivili stanju kakvo 
je bilo i onima (tj. eliti) koji su takvo stanje stvorili. Titovu i Kar- 
deljevu smrt te su grupe dočekala prilično neoštećene, i s mnogo 
nade da se situacija mora izmijeniti nakon odlaska vrhovnih 
arbitara. Činjenica da je u Sjedinjenim Državama tada bila admi- 
nistracija Jimmyja Cartera (u kojoj je prominentnu ulogu, kao 
savjetnik za nacionalnu sigurnost imao i Zbignew Brzezinski, 
jedan od istaknutih autora “teorije totalitarizma"), poznata po 
svom zagovaranju političkih sloboda i ljudskih prava; te da su (i 
zbog Cartera) disidenti u cijeloj Istočnoj Europi postali glasniji 
(naročito u Čehoslovačkoj - s Poveljom 77; i u Poljskoj - sa Soli- 
darnosti), samo ih je dodatno ohrabrila. 

I doista, već u oktobru 1980, 36 beogradskih disidenata poslalo 
je pismo Predsjedništvu SFRJ, u kome je zahtijevalo amnestiju 
za one koji su se još nalazili u zatvorima zbog verbalnog delikta.* 
U peticiji iz decembra 1980, 102 potpisnika predložilo je ukidanje 
člana 133. Krivičnog zakona SFRJ, kojim se sankcioniralo lažno 
i zlonamjerno prikazivanje društvenih i političkih prilika u zemlji. 
Politička je elita ignorirala te zahtjeve. 

Teže je, međutim, bilo ignorirati inicijativu 120 intelektualaca 
(uključujući i neke iz Zagreba, Ljubljane, Sarajeva i Novog Sada; 
dakle iz ustavobraniteljskih sredina), da se pokrene časopis Jav- 
nost, u novembru 1980. Urednici časopisa bili bi Ljubomir Tadić 
(filozof praksisovac) i Dobrica Ćosić. U prijedlogu s kojim su se 
suglasili ostali potpisnici, Ćosić i Tadić zagovarali su demokratski 


$ Vidi u Review, 5/1983: 412. 

socijalizam, koji bi se temeljio na “slobodi govora i smislene komu- 
nikacije, sintezi znanja, iskustva i imaginacije". Možda upravo 
zato što su naveli da žele promovirati alternativni tip socijalizma, 
njihova je molba za registraciju publikacije odbačena. Savezni 
sekretar za unutrašnje poslove, Stane Dolanc, kritizirao je potpi- 
snike zbog “pokušaja da se nametnu kao partner subjektivnim 
snagama i da se predstave kao elita u društvu". U govoru od 13. 
decembra 1980, Dolanc je (kao tada vodeći jugoslavenski karde- 
ljist) napao neimenovane “grupice", koje “dižu glavu" u nastojanju 
da nametnu svoje “monopolističke tendencije" u procesima ana- 
lize društvenih problema (Review, 5/1983: 444). Umjesto otvaranja 
prema novim inicijativama i postupnog otvaranja pluralizmu, 
elita je odgovorila ideološkim formulacijama i zabranama. Do 
izbijanja kosovskih nemira, ona je inicirala izmjene zakona o 
visokom školstvu, kojima se uveo kriterij “idejno-političke i moral- 
no-političke podobnosti" za nastavnike umjesto ranije formulacije 
o “primjerenom društvenom i opće-moralnom ponašanju". Kao 
posljedica te izmjene, u januaru 1981. osam je profesora beograd- 
skog Univerziteta vezanih uz Praxis otpušteno s fakulteta, na 
osnovi “ozbiljnog narušavanja društvenih interesa". Praksisovci 
neće nikada zaboraviti taj akt, koji ih je približio disidentima s 
dužim stažem (primjerice, Milovanu Đilasu), ili drukčijim politič- 
kim orijentacijama (recimo, Dobrici Ćosiću ili čak neskrivenim 
srpskim nacionalistima): trojica najistaknutijih pripadnika te 
grupe kasnije će postati okosnica Demokratske opozicije Srbije 
— Vojislav Koštunica, Zoran Đinđić i Dragoljub Mićunović. Osoba 
koja je potpisala njihovo otpuštanje — tadašnji srpski ministar 
obrazovanja Milan Milutinović — ostat će na drugoj strani i dva- 
deset godina kasnije. 


Uspon kritičke inteligencije 
kao političke kontraelite (1981-84) 


Politički angažman 

Ideološko čistunstvo jugoslavenske elite nakon Titove smrti, ne 
bi imalo tako dramatične posljedice za daljnji tok događaja, da 
se ono nije dogodilo istodobno s kosovskom krizom. No, kad je 
kosovska kriza buknula (u proljeće 1981), praksisovci i ostali 

disidenti dobili su odličan povod da zaključe kako elita zapravo 
ne vidi gdje su stvarni uzroci krize, nego umjesto toga odlučuje 
ubiti vjesnika. Obrazloženja da kritička inteligencija krivo prika- 
zuje političke prilike u zemlji te namjerno dramatizira u dijagno- 
sticiranju stvarnog stanja, pokazala su se potpuno neuvjerljivima. 
Brutalna reakcija elite na proteste na Kosovu otkrila je da se 
ona zapravo plaši mogućnosti javnih protesta. Kako bi reagirala, 
pitali su se sada disidenti, ako bi se nešto poput Poljske dogodilo 
u Jugoslaviji?" Činjenica da se kriza dogodila na Kosovu također 
je utjecala na ocjenu snage disidentskog pokreta. Nije li Dobrica 
Ćosić, sada jedan od vodećih ljudi u kritičkoj inteligenciji izbačen 
iz Centralnog komiteta (još 1968) zbog Kosova? Nije li on, dakle, 
bio zloguki prorok, koji je ispravno procijenio što bi se moglo do- 
goditi? Nije li se s decentralizacijom otišlo predaleko? Sva su ta 
pitanja sada ponovno otvorena u krugovima (prije svega srpskih) 
kritičkih intelektualaca, koji su osjetili da vlast ima sve manje 
odgovora na njih. Podjele unutar elite — iako još ne sasvim vidljive 
široj javnosti — i njima su bile poznate. Te su podjele ne samo 
slabile stvarnu moć elite da reagira nego su omogućavale i veći 


" Partijsko je vodstvo raspravljalo na nekoliko svojih sjednica u 1980. i 1981. 
situaciju u Poljskoj. Prema Dušanu Dragosavcu, tada predsjedniku Predsjed- 
ništva CK SKJ, vodstvo se podijelilo na dvije grupe. Dragosavac kaže (u inter- 
vjuu koji sam s njim vodio u aprilu 1998): “Mi smo imali u početku nekih 
nesporazuma u rukovodstvu oko toga. Jedan dio rukovodstva je bio za to da 
idemo na bezuvjetnu osudu Jaruzelskog nakon što je uveo izvanredno stanje. 
Mi ostali smo rekli: (Slušajte, Rusi su već tamo s 400.000 vojnika. Na granici 
su nagomilali još 600.000. Oni se već miješaju u unutrašnje stvari Poljske i mi 
tu malo možemo učiniti da to zaustavimo. Drugo, sad se miješaju i Sjedinjene 
Američke Države, posebno preko Vatikana i Katoličke crkve. Prema tome, 
najviše što mi možemo reći je da osuđujemo bilo čije miješanje u unutrašnje 
stvari u Poljskoj, te da tražimo da se s tim prestane. Također, da jasno kažemo 
da smo protiv krvoprolića i da ćemo biti protiv ako bilo tko pokuša vojno 
intervenirati ili izazvati nasilje. Većina je prihvatila takav stav, a razlike su 
brzo nestale. Takav su stav podržali i Vladimir Bakarić, koga smo konzultirali 
telefonom, i Miloš Minić, koji je tada bio u partijskom Predsjedništvu ali je 
znao više od nas kao bivši sekretar za vanjske poslove. Međutim, neke su nas 
partije u svijetu malo kritizirale zbog toga stava. Recimo, Carillo (generalni 
sekretar španjolske KP) je mislio da je to malo preblago prema Rusima. On je 
imao nešto antisovjetskog u sebi i tražio je od nas da jasnije osudimo Ruse i 
podržimo Poljsku. Kad sam mu ja izložio naše stavove, rekao mi je: Sad si mi 
održao jedan komesarski govor“ Ja sam se nasmijao i rekao: 'Što mogu kad 
sam bio komesar u ratu.' A on je odgovorio: “I ja, i ja'.?. 

stupanj zaštite unutar same Srbije. Nije li, uostalom, i službena 
srpska politika sada govorila da su rješenja iz Ustava nejasna, a 
stvarno stanje nepravedno za Srbiju; da stvarni razlog krize nisu 
napadi kritičkih intelektualaca nego ekonomska i politička kriza, 
čiji je uzrok u općem trendu decentralizacije? 

To je bio kontekst u kome je kritička inteligencija (kako je 
samu sebe nazivala, negirajući da je opozicija ili čak disidentska 
skupina) pojačala svoju aktivnost, nadajući se da je se više neće 
moći ignorirati. S ove distance teško je reći je li ta grupa imala 
neki jasan pozitivan program, pa čak i jasan cilj. Radilo se o sad 
već relativno velikom broju pojedinaca i manjih grupa, koji su 
izražavali različitu razinu aktivizma, i koje je ujedinjavalo samo 
protivljenje eliti kakva je bila, te iskrena želja da se stvari izmi- 
jene. Ali — u kojem smjeru -— oko toga nije bilo suglasja; ne samo 
zato što su pristupi u okviru te grupe bili vrlo različiti, nego što se 
to pitanje nije postavljalo kao prioritetno. Prioritet je bio omekšati 
vlast, a onda - ako bude moguće - i prisiliti je da se povuče pred 
pritiskom poluorganiziranog alternativnog pokreta, 

Iskra koja je zapalila požar daleko veći nego što su i sami 
kritički intelektualci očekivali, bila je zabrana knjige Vunena vre- 
mena, (bosansko-)srpskog pjesnika Gojka Đoge, u aprilu 1981. 
Đogine su pjesme prepoznate (a autor se nije ni trudio da bude 
drukčije) kao “uvreda najviših vrijednosti i simbola revolucije", 
a u prvom redu Josipa Broza Tita (Review, 5/1983: 467-91). Ta 
zabrana, za koju je vlast očekivala da će biti rutinski događaj koji 
neće izazvati više gnjeva od sličnih događaja ranije, pokrenula je 
val aktivizma među književnicima i drugim intelektualcima; ne 
samo zato što je do nje došlo u doba kosovske krize, nego zato što 
je pokazala arogantnost vlasti koja nije uzela u obzir zahtjev za 
ukidanjem verbalnog delikta. Kad je Đogo zatvoren (u martu 
1983), nakon dugog suđenja punog kontroverzi, više od 100 beo- 
gradskih intelektualaca poslalo je peticiju Ivanu Stamboliću i 
ostalim visokim srpskim političarima, tražeći njegovo oslobađa- 
nje. Kad na tu peticiju nisu dobili ni formalan odgovor, Udruženje 
književnika Srbije pokrenulo je “večeri solidarnosti s Đogom" 
svake srijede u Beogradu. Na te je skupove počelo dolaziti sve 
više ljudi, ponekad i toliko da nisu svi mogli ući u dvoranu. Knji- 
ževničkoj organizaciji ubrzo su se pridružili i srpsko društvo 

filozofa, te Književna omladina Srbije, koje su uskoro stavile i 
svoje publikacije (posebno Književnu reč i Književne novine) u 
funkciju ovog protesta. Više se nije radilo samo o Đogi, nego su se 
zahtjevi širili i na druga politička pitanja: primjerice na ekonom- 
ski, politički i ustavni sistem, na nedostatak političkih sloboda, 
neslobodu medija i Univerziteta, itd. U maju 1982, u Udruženju 
književnika formiran je Odbor za zaštitu umetničkog stvaralaštva 
(kojeg je najprije vodio Zoran Gluščević, a potom Vuk Draško- 
vić). Odbor je vrlo brzo postao simbol (liberalno-)demokratskog 
protesta protiv režima. 

Stvaranje i intenzivno djelovanje Odbora, iznenadilo je jugo- 
slavensku političku elitu i podijelilo je oko starog pitanja: kako 
reagirati na političke oponente. Ustavobranitelji su smatrali da 
je srpsko vodstvo preblago prema kritičkoj inteligenciji, da je ili 
izgubilo kontrolu na svom vlastitom teritoriju ili je i samo odlučilo 
tolerirati (ili čak podržavati) stavove koje su oni iznosili. Prema 
starom komunističkom pravilu koje se oduvijek poštovalo unutar 
SKJ, srpski su komunisti bili odgovorni za borbu protiv srpskih 
antikomunista, pa su sada svi očekivali da se oni odluče za oštriju 
akciju. Međutim, srpski su političari držali da je djelovanje kritič- 
ke inteligencije marginalno pitanje, koje je uzrokovano stvarnim 
problemom — a to je situacija na Kosovu i dezintegrirajući tokovi 
u Jugoslaviji. Kritičari režima ne mogu biti poraženi napadom 
na njih same, nego na uzroke njihove kritike. Oni su, također, 
bili nezadovoljni zbog pritiska iz drugih republika, za koga su 
držali da je samo dodatna manifestacija politike po kojoj je Srbija 
izuzetak u odnosu na druge. Dok srpski političari nisu tražili od 
slovenskih ili hrvatskih da vode ovakvu ili onakvu akciju prema 
svojim intelektualcima, sada su na njihovu adresu stizale požur- 
nice. Ta dvojnost pristupa i podjele unutar elite, bili su glavni 
razlozi da ni sudstvo nije znalo što bi s Đogom. U junu 1983, nakon 
samo tri mjeseca provedenih u zatvoru, on je pušten na slobodu 
zbog “lošeg zdravlja". Posljednja protestna večer u UKS održana 
je nekoliko dana kasnije, također u junu 1983. 

U augustu iste godine umro je Aleksandar Ranković, simbol 
treće Jugoslavije, koja je sada mnogima (naročito u Srbiji) izgle- 
dala kao zlatno doba jugoslavenskog socijalizma. Cinjenica da 
je Ranković bio najviše pozicionirani Srbin u Titovom ratnom 

vodstvu, te da ga nije zamijenio nitko slične važnosti, stvorila je 
dodatne simpatije za njega među Srbima. Također, njegova ko- 
sovska politika i protivljenje trendu decentralizacije (bez obzira 
na to što sam Ranković nikad nije izgovorio u javnosti ništa što 
bi se moglo interpretirati kao protivljenje Titu ili čak i Kardelju) 
sada su također bili popularni. Napokon, njegova politika čvrste 
ruke, te uvođenja reda silama poretka, bila je atraktivna jednom 
broju Srba, a potencijalno i ostalima u Jugoslaviji. Rankovićevu 
je sprovodu prisustvovalo 100.000 ljudi; jasan znak da su mnogi 
Srbi smatrali da je njegovo smjenjivanje bilo neopravdano i da je 
s tom smjenom počela duboka kriza Jugoslavije. Takva demon- 
stracija pro-rankovićevskih osjećaja dala je dodatna krila Dobrici 
Cosiću, koji se jedini usudio pisati pismo Josipu Brozu Titu u 
zaštitu Rankovića, a nepune dvije godine kasnije (1968) i sam je 
digao glas protiv nove politike. Sprovod, a kasnije i mitologizacija 
Rankovića (najprije u verbalnoj komunikaciji, a potom i u novi- 
nama, naročito nakon 1986), bila je izraz i rastućeg antialbanskog 
raspoloženja, ne samo među Srbima nego i drugdje u Jugoslaviji. 
Savezno je partijsko vodstvo bilo alarmirano takvom popular- 
nošću smijenjenog potpredsjednika Republike, pa se sastalo da 
kritizira Ivana Stambolića (tada predsjednika beogradske par- 
tijske organizacije) za “gubitak kontrole u Beogradu". Stambolić, 
koga su sumnjičili za tolerantnost prema unitarizmu i opoziciji 
još od Plave knjige i slučaja Draže Markovića, nije poražen, ali je 
(zauvijek) izgubio povjerenje ostalih jugoslavenskih političara. 
Kad je vidjela da srpsko vodstvo ne reagira onako odlučno 
koliko se htjelo, savezna policija (tada pod vodstvom Stane Do- 
lanca) uzela je stvari u svoje ruke. U aprilu 1984. uhapsila je 28 
intelektualaca (uključujući i Milovana Đilasa) dok su sudjelovali 
u debati u okviru letećeg univerziteta, neformalnog debatnog kru- 
ga lijevo orijentiranih oponenata sistema. Šestorica su tada bili 
zadržani, te im je kasnije te iste godine organizirano suđenje. 
Istodobno je u Sarajevu započelo suđenje mlađem sarajevskom 
asistentu Vojislavu Šešelju, koji je u neobjavljenom tekstu (naru- 
čenom od strane srpske redakcije Komunista, službenog tjednika 
SK Srbije) predlagao ukidanje čak pet federalnih jedinica: obje 
pokrajine, te Crne Gore, Makedonije i Bosne i Hercegovine. 
Najveći dio Bosne, baš kao i Crna Gora i Makedonija, bile bi 

uključene u srpsku jedinicu reformirane Jugoslavije. Ideja je bila 
potpuno suprotna svemu što je SKJ postigao u nacionalnoj politici 
i organizaciji države nakon 1945.5 

Taj je val nasilja prema intelektualcima, a također i prema 
kosovskim demonstrantima te kritičarima sistema posvuda u 
zemlji, potakao još žešću reakciju kritičke inteligencije. Gradeći 
na prethodnom iskustvu osnivanja ad hoc odbora za koordinaciju 
protesta, 19 uglednih beogradskih intelektualaca (među kojima 
i 12 članova Srpske akademije nauka i umetnosti, SANU) for- 
miralo je Odbor za zaštitu slobode mišljenja i izražavanja. Iako 
su svi potpisivali zaključke, koje je predstavljao svaki put drugi 
član, najvećeg je utjecaja (vjeruje se) imao Dobrica Ćosić. Ovoga 
se puta radilo o kontinuiranoj aktivnosti, koja nije bila pokrenuta 
samo zbog jednog slučaja, nego zbog cjelokupne politike ljudskih 
i stvaralačkih prava. U sljedećih pet godina svog postojanja 
(1984-1989), Odbor je poslao više od stotinu pisama političkim 
institucijama, protestirajući protiv kršenja temeljnih prava. 
Iako su slovenski i hrvatski intelektualci pozvani da se pridruže 
odboru, oni su to ljubazno odbili, što iz straha od reakcije njihovih 
ustavobraniteljskih republičkih vodstava, što iz bojazni o stvar- 
nim namjerama (i smjeru) Ćosićeva Odbora. Pa ipak, Odbor je 
imao velikog interesa za cijelu Jugoslaviju, i smatrao je da mu je 
dužnost intervenirati kad su prava povrijeđena i u drugim repu- 
blikama, ne samo u Srbiji. Tako je, primjerice, protestirao protiv 
hapšenja Alije Izetbegovića i drugih bošnjačkih intelektualaca u 
Sarajevu (1983), kao i protiv dugotrajnog zatvora Vlade Gotovca 
i drugih hrvatskih proljećara. Odbor je također organizirao peti- 
cije u obranu Albanaca osuđenih zbog “neprijateljske propagande" 
i “kontrarevolucije" nakon 1981. U 1986. Odbor je osnovao Fond 
solidarnosti, koji je financijski pomagao obiteljima uhapšenih, te 


5 Suđenje Vojislavu Šešelju dogodilo se nakon suđenja grupi muslimanskih 
(bošnjačkih) intelektualaca (uključujući Aliju Izetbegovića), koji su optuženi da 
su širili “islamski fundamentalizam" u Bosni. Izetbegović je dobio dugotrajnu 
zatvorsku kaznu zbog objavljivanja knjige “Islam između Istoka i Zapada", koju 
je objavio 12 (!) godina prije. Pokretanjem tog procesa, vlast je htjela pokazati 
odlučnost u novim okolnostima; potpuno suprotno onome što je odlučila vlast 
u Srbiji. Suđenja su u Bosni (kao uostalom i sve ostalo u toj republici) slijedila 
nacionalni ključ: suđenje muslimanskim disidentima značilo je da će uskoro 
doći do suđenja srpskim i hrvatskim disidentima iz te republike. 

svih onih “čija je egzistencija ugrožena zbog njihovih kritičkih 
pogleda i društvenog aktivizma". Do 1986, dakle, kritička inteli- 
gencija (barem ona u Beogradu) već je bila dobro organizirana, 
te je imala institucije koje su stvarale znatan pritisak na sam 
poredak. Te su institucije (ako već ne toliko utjecajne u odnosu 
na samu vlast) razvile vrlo dobre odnose s predstavnicima stranih 
medija u Beogradu, a preko njih (ili direktno, koristeći neke od 
praksisovskih veza) i s priličnim brojem značajnih intelektualaca 
ili političara na Zapadu. Ti su političari, kao i međunarodne insti- 
tucije (recimo, Amnesty International) potom pritiskale vlasti u 
Beogradu oko istih suđenja, zabrana i restrikcija kao i Ćosićev 
Odbor. Ti su pritisci imali učinka, posebno kad bi dolazili od vođa 
komunističkih partija sa Zapada.? 

Rezultat svega toga bio je kolaps suđenja šestorici: jedan od 
njih bio je oslobođen, suđenje drugoj dvojici bilo je odgođeno na 
neodređeno vrijeme, a trojica su bili osuđeni na kazne od godinu 
do dvije. Srpski je Ustavni sud kasnije oslobodio jednog od te tro- 
jice, dok je dvojici smanjio kazne na 8 i 18 mjeseci. Kolaps suđenja 
šestorici poslao je prilično jasnu poruku svima: takva se suđenja 
ne isplate, jer stvaraju više štete nego koristi. Dok je u Srbiji 
rukovodstvo prihvatilo taj zaključak (pa više nikad nije bilo spek- 
takularnih političkih suđenja, sve do suđenja Azemu Vllasiju 
1989. godine), u Bosni i Hercegovini je Vojislav Šešelj osuđen na 
osam godina zatvora. Takva drastična razlika pokazala je da je 
i pravosudni sistem u Jugoslaviji pucao po šavovima, i to tako da 
su ustavobraniteljske republike i sudskim presudama pokazivale 
svoj konzervativizam. Srbija, u kojoj je kritička inteligencija 
zabilježila svoje prve velike uspjehe, postajala je sada republika 
s najvišim stupnjem slobode u Jugoslaviji. 


Apokaliptička literatura 

Ta je sloboda, međutim, djelovala kao medij za otvaranje i onih 
pitanja koja ni politička elita, a ni jedan dio same kritičke inte- 
ligencije, nikako nisu htjeli vidjeti ponovno na dnevnom redu, 
posebno ne u obliku u kome su otvorena. Radi se o rekonstrukciji 


% U slučaju beogradske šestorke, tu je ulogu odigrao šef talijanskih komunista 
Enrico Berlinguer. On je izrazio zabrinutost zbog suđenja, i najavio da će mu 

događaja iz Drugog svjetskog rata i poslijeratnog razdoblja, koje 
je sada preplavilo srpsku literarnu, kazališnu i likovnu produk- 
ciju. Pet godina između događaja na Kosovu i uspona Slobodana 
Miloševića na vlast u Srbiji (1981-1986) bilo je razdoblje rušenja 
glavnih mitova socijalističke Jugoslavije.'" Do neke mjere, iako 
manje, to se događalo i u drugim krajevima Jugoslavije, posebno 
u Sloveniji (i nešto manje u Hrvatskoj). Rušenje mita o Narodno- 
oslobodilačkoj borbi imalo je četiri elementa u svim republikama 
gdje se dogodilo. 

Prvo, dovedena je u pitanje glavna ideja socijalističkog nara- 
tiva da je Jugoslavija ponudila radikalno drukčiji tip socija- 
lizma od onog kojeg je razvio Sovjetski Savez. Serija tekstova o 
“antistaljinističkom staljinizmu" i knjiga o nasilnom obračunu s 
jugoslavenskim staljinistima (i “staljinistima"), naročito na Golom 
otoku, opisivala je nehumani karakter jugoslavenskog socija- 
lizma, koji se temeljio na negiranju individualnih sloboda zbog 
očuvanja ideološkog narativa. Njihovi su autori tvrdili da Tito 
nije bio bitno drukčiji od Staljina, te da je sam sistem tek jedna 
verzija staljinizma (Gruenwald, 1987). Tito je, naglašavalo se, 
bio Staljinov izbor, a u ratnom razdoblju bio je praktički njegov 
čovjek na Balkanu (Cenčić, 1981). 

Drugo, Drugi svjetski rat, a posebno partizanska uloga u 
njemu, sada su interpretirani na drugi način. Suprotno službenoj 
interpretaciji - da su partizani bili jedina antifašistička snaga u 
zemlji, mnogi su autori sada tvrdili da su oni bili samo jedna od 
strana u građanskom ratu. Literatura u Sloveniji, Srbiji i Hrvat- 
skoj pokazivala ih je čak i u lošijem svjetlu nego druge sudionike 
rata, jer su bili nepošteni u odnosu na svoje stvarne namjere i jer 
su time prevarili ne samo Jugoslavene nego i svoje glavne savez- 


osobno prisustvovati. Vlasti to nikako nisu htjele dopustiti, a bilo bi nemoguće 
odbiti. I u slučaju tog suđenja (kao prethodno s Đogovim) vlasti su se ubrzo našle 
u defanzivi, praktički tražeći najzgodniji način da se suđenje prekine a da to 
ne bude sramota za njih same. 

! Ramet tvrdi da je za Titova života pet tema bilo praktički izvan područja javne 
rasprave, još manje kritike: 1) nesvrstanost; 2) Titova osobna uloga u ratu i 
službena verzija rata; 3) promocija religijskih pogleda i politička aktivnost 
crkve; 4) politika u odnosu na nacionalno pitanje i 5) vojna pitanja, posebno 
JNA. Do 1984. sve su te teme došle na dnevni red, bilo kroz književnost, ili u 
polupolitičkim nastupima kritičke inteligencije. 


341 


JUGOSLAVIJA - DRŽAVA KOJA JE ODUMRLA 


nike: Britance i Sovjete. Ista prevarantska politika nastavila se 
i nakon rata, kad je Jugoslavija zavarala Zapad, skrivajući pred 
njim tragove svog staljinizma. 

Treće, kao posljedica ovakve interpretacije rata, autori u 
Sloveniji (Spomenka Hribar), Hrvatskoj (Franjo Tuđman) i Srbi- 
ji (Dobrica Cosić) predlagali su “nacionalno pomirenje" unutar 
svojih nacija. Vrijeme je, tvrdili su, da se završi Drugi svjetski 
rat, a podjela na belogardejce/ustaše/četnike na jednoj i partizane 
na drugoj strani, ostavi prošlosti, bez utjecaja na sadašnjost i 
budućnost. Te podjele štete naciji, dijeleći je na one koji su “dio 
sistema" i one koji su iz njega isključeni. 

Konačno, Titova politika i njegov osobni stil života i vladanja, 
javno su kritizirani. Kontroverze o njegovu predratnom životu i 
nekim ratnim epizodama, objavljene su u trećem svesku Dedijero- 
vih Novih priloga za biografiju Josipa Broza Tita, već 1981.!! Ali, 
politička je kritika počela s govorom Antonija Isakovića u Srpskoj 
akademiji nauka i umetnosti, 27. septembra 1984. Isaković je 
tada zahtijevao “ponovno vrednovanje Titove uloge", pozivajući 
se na slične postupke nakon smrti Staljina i Maoa. 

Uz ova četiri elementa kritike službenog jugoslavenskog 
narativa, u svakoj su republici autori imali i poneke specifične 
teme, koje su se odnosile samo na povijest te republike. U Srbiji 
su, tako, promovirane sljedeće teze: 

Prvo, prvi put nakon svršetka Drugog svjetskog rata, rojali- 
stičke su snage (uključujući i četnike) prikazane kao antifaši- 
stičke. Sve do tada, službeni je socijalistički narativ predstavljao 
četnike kao suradnike okupatora, baš kao što su predstavljeni i 
ustaše. Knjiga Veselina Đuretića, Saveznici i jugoslovenska ratna 
drama (1986), jugoslavenskoj je javnosti ponudila drukčiju inter- 
pretaciju. U književnosti se otišlo još i dalje. Pisci poput Vuka 
Draškovića (u romanu Nož) prikazivali su četnike kao spontani 


" Dedijerova je kontroverzna biografija Tita objavljena u Rijeci 1981, a raspro- 
dana je već za mjesec dana. Nakon što ga je kritizirao Josip Vrhovec, tada 
ideolog hrvatskog Saveza komunista, izdavačka kuća je odbila tiskati drugo 
izdanje. Dedijer se potom žalio da je njegov dom u Sloveniji bio pod policijskom 
prismotrom, i da su mnogi dokumenti nestali zbog tajnih pretresa kuće. Dedijer 
je povezivao smrt svog sina (u prometnoj nesreći) s pritiskom na njega. Vrhovec 
(u intervjuu s autorom, u aprilu 1998) kaže da je Dedijer bio paranoičan. 

pokret otpora, kojeg su stvorili domoljubi, vojnici i oficiri neka- 
dašnje Jugoslavenske vojske, koji nisu željeli prihvatiti nared- 
bu svoje vrhovne komande i predati se okupatorima u aprilu 
1941. Četnici su bili, naglašavalo se, prvi antifašisti Europe, i 
samo zbog ideoloških razloga im službena interpretacija rata ne 
priznaje taj status. Partizani (koji su ratovanje započeli tek s 
njemačkim napadom na SSSR, 22. juna 1941) u biti su bili 
ideološka sekta, koja se nije borila za jugoslavenske nego sovjet- 
ske interese. Oni nisu marili za Jugoslaviju, koju su smatrali 
“tvorevinom versajskog poretka". 

Drugo, srpski su se pisci sada počeli intenzivno zanimati za 
sudbinu Srba u nekadašnjoj Nezavisnoj državi Hrvatskoj, odno- 
sno za zločine koje su počinili Hrvati i Muslimani.'* Jedan za 
drugim, autori poput Draškovića, Lubarde i Radulovića (koji su 
imali i osobnih iskustava iz Bosne i/ili rubnih dijelova Hrvatske) 
obnavljali su teme ustaških zlodjela, tvrdeći da su komunisti na- 
mjerno prešutjeli i minimizirali zločine protiv Srba, da bi smanjili 
tenzije između Srba i ostalih. No, u stvarnosti, takvo prešućivanje 
nije pomoglo pomirenju, nego je ostavilo Srbe u poziciji u kojoj 
nisu mogli govoriti o onome što im se dogodilo. Umjesto da se 
suoči sa stvarnom dubinom zločina počinjenih u Drugom svjet- 
skom ratu, elita je — tvrdili su oni — okrenula glavu od njih, a 
time i od međuetničkih tenzija u tim krajevima. Nema jamstva 
da se takvi zločini neće ponoviti; posebno stoga što je titoistička 
Jugoslavija tek minimalno bolja za Srbe u Hrvatskoj i Bosni od 
ustaške Hrvatske. I u njoj, su naime, Srbi bili asimilirani a nji- 
hova kulturalna i politička prava negirana.!? 


!2 NDH se prostirala po najvećem dijelu sadašnje Hrvatske i Bosne i Hercego- 
vine (osim Istre i dijelova Dalmacije s otocima), tako da je obuhvaćala i Musli- 
mane, ne samo Srbe i Hrvate. U novoj interpretaciji rata, na jednoj su strani 
bili Srbi, a na drugoj Muslimani i Hrvati, uz iznimke. To je bio veliki obrat u 
odnosu na službenu interpretaciju, prema kojoj su ustaše bile manjina (dakle, 
iznimka) u hrvatskom narodu, čija je većina (baš kao i u drugim narodima) bila 
partizanska. Za tu novu, alternativnu interpretaciju, ustaše, a ne partizani, bili 
su predstavnici većine Hrvata i Muslimana. Ta interpretacija je bila vrlo važna 
za kasniji razvoj događaja, uključujući i politiku i rat u Bosni nakon 1990. 

13 Takav je stav izražen kasnije (1986) u tzv. Memorandumu SANU, prema kome 
su Srbi u Hrvatskoj “izloženi suptilnoj i efikasnoj politici asimilacije", a njihov 
položaj bio je gori samo u doba NDH (1986/1996: 327). 

Treće, Srbi su bili poniženi izjednačavanjem četništva (kao 
prvog pokreta otpora u Europi) i ustaštva (kao verzije fašizma, 
koja je koristila državu za genocid). Oni su bili većina u oba anti- 
fašistička pokreta, pa su najzaslužniji za oslobađanje, ne samo 
svoje nego i drugih jugoslavenskih naroda. Ali, što su dobili za 
uzvrat? Odgovor je 1985. ponudila Knjiga o Milutinu, Danka 
Popovića: Srbi nisu dobili ništa od Jugoslavije, za koju su se borili 
(po želji njihovih vođa) u oba svjetska rata. Njihove zasluge nisu 
priznate, a u drugim krajevima tretiralo ih se kao okupatore, ne 
osloboditelje. Srbi su, kako kaže glavni lik Popovićeva romana, 
domaćin Milutin, bili ludi što su ginuli za druge, umjesto da se 
okrenu prema sebi. Popovićeva je knjiga objavljena u dvadesetak 
izdanja i u stotine tisuća primjeraka, pa je uskoro postala najutje- 
cajniji literarni izraz alternativne opcije za Srbiju: da se okrene 
sebi samoj a ne Jugoslaviji, da ne brine o drugima nego o sebi.!“ 

U svim tim knjigama, koje su sada nastajale prilično nevjero- 
jatnom brzinom (da bi potom bile prenošene u medijima koje je 
kontrolirala kritička inteligencija), poruka je bila ista kao i ona 
što ju je u svojoj pristupnoj “besedi" 1978. izrazio Dobrica Ćosić 
pred SANU: u Europi dvadesetog stoljeća nema drugog malog 
naroda koji je toliko opterećen poviješću i koji je podnio takve 
žrtve za oslobođenje i napredak, kao što je bio srpski narod. U 
istom stoljeću, Srbi su preživjeli Austro-Ugarsku, fašističke i 
ustaške genocide, a u smislu fizičkih gubitaka dovedeni su na rub 
egzistencije. “Kakav smo mi to narod, kakva smo mi to nacija, kad 
u ratu tako lako ginemo za slobodu, koju onda u miru izgubimo", 
pitao se on (1982: 126-31). To je pitanje sada polako ali sigurno 
dolazilo u centar rasprave unutar srpske kritičke inteligencije, 
odnosno barem njenog najglasnijeg i najproduktivnijeg dijela. 

Dva su koncepta u tih nekoliko godina unijeta u javni diskurs 
(da bi tamo ostali sve do danas): genocid i etničko čišćenje. Ti su 
pojmovi korišteni podjednako da opišu nekadašnja stradanja 


14 Osam godina kasnije, Danko Popović kritizirao je Miloševićev pokušaj da Srbe 
iz Srbije ponovno natjera da se bore za “jedan drugi grandiozni projekt, onaj o 
ujedinjavanju sa bosanskim i hrvatskim Srbima, a to je samo jedna u nizu tra- 
gičnih odluka političara iz Srbije u dvadesetom veku". Srpski su seljaci ponovno, 
uspoređivao je Popović nove sa starim Milutinima, išli da ginu izvan Srbije, 
slijedeći sulude projekte njihovih političara (vidi u Pavković, 1998: 517). 

Srba (u NDH) i njihove tadašnje patnje (na Kosovu). Nigdje se 
ta veza između prošlosti i tadašnjosti nije manifestirala jasnije 
nego na Kosovu, na kome, pisalo je u Memorandumu SANU, vla- 
da politika “fizičkog, političkog, pravnog i kulturnog genocida". 
Osjećaj poraza i poniženja bio je tim veći što su se Srbi predali 
Albancima, a ne Nijemcima. Dakle, predali su se slabijem, neko- 
me kome se nisu morali niti smjeli predati. Ponovno, to je poruka 
Popovićeva Milutina: 


“Da je bog teo da se predamo, on bi nam odredio neprijatelja 
kome se smemo predati, ne bi nam odredio Arnaute... Šta bi 
o nama Nemci mislili i zar bi nas cenili da se ovima predamo. 
Pa je \' tako? Imali smo mi jači i uljudniji neprijatelja od Arna- 
uta, pa se nismo predavali. Kako sad ovima zarobljenici da 
budemo, zar na te grane da spadnemo..." (Popović, 1986: 26).!? 


Sudbina Kosova, dakle, nije više bila samo pitanje Kosova, odno- 
sno Albanaca i Srba koji žive na Kosovu: za alternativnu Srbiju, to 
je bilo pitanje srpske časti, srpskog identiteta i srpskog opstanka. 


REAKCIJA (HRVATSKE) POLITIČKE ELITE 
NA POJAVU KRITIČKE INTELIGENCIJE: 
BIJELA KNJIGA (1984) 


Kad je srpska politička elita pokazala da će ostati blaga prema 
kritičkoj inteligenciji, i kad je policijska akcija prema njima kola- 
birala (1983-4), pojavila se inicijativa koja je sve iznenadila, 
prije svega zato što je dolazila iz (do tada) povučene i naizgled 
nezainteresirane Hrvatske, odakle bi se (i zbog dalekih povijesnih 


'5 Qvaj citat je samo izraz onoga što su mnogi vjerovali: da su Albanci zapravo 
inferiorni ostalima u Jugoslaviji, ne samo u ekonomskom smislu nego prije 
svega kulturalno. O tome treba vidjeti u Gaber i Kuzmanić (1989: 252). Pred- 
rasude prema Albancima u tom smislu nisu postojale samo u Srbiji i kod Srba, 
nego i kod drugih u Jugoslaviji. O tome svjedoče ispitivanja javnog mnijenja u 
Sloveniji (Toš, 1987) i drugdje (Pantić, 1987), koja sva otkrivaju da je socijalna 
distanca kod Jugoslavena bila najveća u odnosu na Albance. 

razloga, i zbog nedavne prošlosti, tj. događaja iz 1971. godine) 
najmanje mogla očekivati. Hrvatski su partijski ideolozi, najprije 
Josip Vrhovec, a potom (od 1982) i Stipe Šuvar, naime, željeli 
prikazati da je stanje u Hrvatskoj mnogo bolje nego u Srbiji, te 
da u njoj vodeći intelektualci ne samo da nemaju namjeru rušiti 
sistem nego ga i podržavaju. Vrhovec je inicirao, a Šuvar potom 
organizirao!“ niz velikih savjetovanja s vodećim hrvatskim inte- 
lektualcima (ali ne s onima koji su se otvoreno protivili sistemu) 
na kontroverzne teme, koje su debatirane i u Beogradu, od strane 
kritičke inteligencije. Ideja je bila da se ponudi neka vrsta socija- 
lističkog odgovora antisocijalističkim snagama, te da se pokaže 
da hrvatsko vodstvo, za razliku od srpskog, drži stvari pod kon- 
trolom, odnosno uživa podršku inteligencije. Inicijativa je trebala 
završiti velikim plenumom Centralnog komiteta gdje bi se ras- 
pravljala ideološka pitanja, koja su brinula hrvatsko vodstvo, ali 
i ostale ustavobranitelje. U pripremi tog plenuma, organizirano je 
šest savjetovanja, i za svako je priređen interni partijski materijal 
na kome je radio partijski ured za informiranje i dokumentaciju. 
Teme tih dokumenta (i savjetovanja) bile su: kritika Miroslava 
Krleže (25. februara 1982), Goli otok i Informbiro (14. aprila 
1982), demistifikacija prošlosti (10. maja 1982), uloga medija 
(16. jula 1982), o ideološkim tendencijama (1. februara 1983), te 
historiografija u Hrvatskoj i Jugoslaviji (maj 1983). Odabir tema 
bio je iznimno hrabar, a poruke koje su slali hrvatski intelektu- 


18 Josip Vrhovec je od 1982. do 1984. bio član (a u 1983.4. i predsjednik) Predsjed- 
ništva CK SK Hrvatske, a u maju 1984. izabran je za hrvatskog predstavnika 
u Predsjedništvu SFRJ. Ideološki sektor u Predsjedništvu CK SKH preuzeo je 
Stipe Šuvar, koji je bio praktički pokrovitelj svih savjetovanja. Šuvar je bio 
vjerojatno najkontroverzniji političar u tom vodstvu. Otvoreni kritičar hrvat- 
skog nacionalizma još 1967, a potom i hrvatski ministar prosvjete (1974-1982), 
Šuvar je nailazio na direktan otpor nacionalističkih krugova u kulturi i prosvje- 
ti. Od tih napada štitio ga je Vladimir Bakarić. Međutim, nakon Bakarićeve 
smrti (1983), i s prevlašću Mike Špiljaka (koji Bakarića nije podnosio), on se 
našao na udaru kritike i izvan i unutar vodstva SKH. Njegovo smjenjivanje, 
međutim, nije nikad bilo moguće, jer je imao prilično široku podršku u partij- 
skoj bazi, te u projugoslavenskim krugovima u Hrvatskoj i izvan nje. Ta ga je 
podrška učinila jednim od dvojice hrvatskih članova Predsjedništva CK SKJ 
1986, te kasnije i predsjednikom tog Predsjedništva (1988/9). U maju 1989. 
izabran je za hrvatskog predstavnika u Predsjedništvu SFRJ, odakle ga je 
smijenio poredak Franje Tuđmana. 

alci (od kojih je vrlo velik broj bio podržavatelj ustavobranitelja, 
smatrajući da je Ustav iz 1974. najvažnija brana unitarizmu i 
srpskom nacionalizmu) bile su primljene kao direktan napad na 
srpsku kritičku inteligenciju. 

No, sedmi je skup (a posebno dokument pripremljen za njega) 
izazvao pravu buru protesta. Radilo se o dokumentu nazvanom 
“O nekim idejno-političkim tendencijama u umjetničkom stvara- 
rima određenog broja stvaralaca u kojima su izražene politički 
neprihvatljive poruke" za skup održan u Zagrebu u maju 1984. 
Taj je dokument bio zbirka odabranih dijelova iz intervjua i 
članaka oko 120 javnih radnika (od kojeg je najveći broj, oko 90, 
bio iz Srbije, 15-20 iz Slovenije, i tek poneki iz Hrvatske), u četiri 
godine nakon Titove smrti. U dokumentu su prenijete i pjesme, 
aforizmi i izjave koje su (anonimni) čitatelji iz partijskog aparata 
držali neprihvatljivima.!7 Povremeno su ti citati komentirani u 
fusnotama, ali najčešće bi stavovi koje je trebalo uočiti bili samo 
podcrtani u originalnom tekstu. 

Dokument je upozorio na rastuće protivljenje poretku od stra- 
ne kritičke inteligencije, te je pozvao komuniste u umjetničkim i 
medijskim institucijama da se suprotstave valu antikomunizma. 
Analiza je tvrdila da mnogi od citiranih autora prikazuju stvarnost 
u krivom svjetlu, namjerno ističući negativnosti i uvećavajući 
probleme.!'* Pristup je zapravo bio znak nove politike, koja se više 
nije oslanjala na represiju (zabrane i hapšenja) nego na javnu 
kritiku. Slogan kojim su se autori vodili bio je u biti demokratski: 
knjigom na knjigu. Inspiriran Bakarićevom i Kardeljevom idejom 


"7 Elita je bila tolerantnija prema knjigama, nego prema člancima i aforizmima, 
jer je knjige čitalo manje ljudi, rekao je Lazar Stojanović u razgovoru koji je 
autor s njim imao za ovu knjigu. Zato je bilo moguće tiskati djela glavnih istoč- 
noeuropskih disidenata, kao što su, primjerice, Kundera i Havel. Režim je čak 
koristio te knjige da napomene kako je jugoslavenski model socijalizma nešto 
sasvim drugo od sovjetskog. Ramet zaključuje da se u Jugoslaviji “radi o čudnom 
primjeru komunističkog režima koji je u posljednjih nekoliko godina opetovano 
dopuštao svojim izdavačkim kućama da objavljuju vrlo kritičke i kontroverzne 
knjige, da bi ih potom izvrgao napadanju u medijima, kao primjer antisocija- 
lističkih aktivnosti" (1985: 5). 

'5 Međutim, nisu samo hrvatski ideolozi došli do tog zaključka, nego i neki zapadni 
analitičari. Ramet je primjerice govorila o kulturi apokalipse koja se razvila u 
jugoslavenskoj literaturi (1985: 2-26). 

o Partiji kao znanstvenom institutu, on je cijeli proces vidio kao 
ostvaranje te ideje. Partija mora pokazati, i to u javnom dijalogu 
sa svojim kritičarima, da je i dalje jedina snaga koja vidi dalje. 
Komunizam ne može biti nametnut represijom, nego otvorenom 
ideološkom borbom u kojoj će se na ono što je neprihvatljivo reagi- 
rati javnom osudom. Oko 120 sudionika skupa, redom uglednih 
hrvatskih intelektualaca, podržali su takav pristup. Samo trojica 
ili četvorica izrazili su dvojbe oko ovog ili onog uključenog citata.!? 

Takav je pristup, međutim, izazvao burnu reakciju kod svih 
koji su bili prozvani. Prvi je problem bio što je 80 posto prozvanih 
bilo iz Srbije. Ne samo kritička inteligencija, nego i partijski vrh 
Srbije vidio je to kao novi napad ustavobranitelja na Srbiju. Libe- 
ralni autori (od kojih je više od 100 potpisalo peticiju protiv Bijele 
knjige saveznom partijskom Predsjedništvu) smatrali su da se 
radi o obnovi staljinizma.? Srpski nacionalisti skup su vidjeli kao 
dokaz da je hrvatska inteligencija ostala nacionalistička i komu- 
nistička, te da joj zato smeta sloboda razvijena u Beogradu. Bilo 
je u tome i neke vrste ljubomore: dok su njih srpski političari 
napadali i hapsili, hrvatski su intelektualci pokazivali neobičnu 
bliskost s vlastitim komunističkim vrhom. 

Srpsko je vodstvo bilo šokirano Šuvarovom Bijelom knjigom )! 
držeći da se radi o miješanju u unutarnje stvari Srbije, nedo- 


1% Slabost disidentskog pokreta u Hrvatskoj nije bila samo rezultat relativno 
oštrih mjera poduzetih protiv njega 1971, nego također činjenice da su mnogi 
hrvatski disidenti bili zainteresirani jedino za nacionalno pitanje, pa prema 
tome nisu mogli naći zajednički jezik sa srpskim ili čak slovenskim disidentima. 
Situacija je bila usporediva s onom u Čehoslovačkoj, gdje je samo jedan od 243 
inicijatora Povelje 77 imao stalno prebivalište u Slovačkoj (Innes, 1995: 125). 
Češki disident František Kriegel je ustvrdio da je to samo izraz činjenice da 
“slovačka manjina provodi vlast nad češkom većinom, iako je federacija trebala 
uspostaviti paritet" (Innes, 1995: 125). Isti su argument sredinom osamdesetih 
koristili i srpski disidenti, naročito u Memorandumu SANU (1986). Oni su 
tvrdili da je Ustav iz 1974. ponudio hrvatskim nacionalistima i više nego što 
su se mogli nadati, te da stoga nisu imali razloga protestirati protiv sistema. 
Oni su također bili ustavobranitelji. 

2 Da bi se potkrijepila ta optužba, kritičari su koristili činjenicu da je čeho- 
slovački ambasador u Beogradu u jednom intervjuu jugoslavenskoj televiziji 
pohvalio Bijelu knjigu jer je ona kritizirala nekritičko prenošenje djela čeških 
disidenata Kundere i Havela. 

21 O tome je u intervjuu za ovu knjigu govorio Šime Pilić, tada izvršni sekretar 
Predsjedništva CK SK Hrvatske, koji je bio sudionik dvaju sastanaka između 

statku povjerenja u srpsko vodstvo, te akciji koja je išla na ruku 
kritičkoj inteligenciji, koja je sada tražila zaštitu od srpskih poli- 
tičara. Svaka javna zaštita bi, međutim, dalje potkopavala auto- 
ritet srpske elite u samoj Srbiji. Nije se znalo je li bolje djelovati 
(ali kako?) ili ne djelovati (pa riskirati marginalizaciju i biti pro- 
glašen nacionalnim izdajnikom). Pod pritiskom sa svih strana 
unutar same Srbije (od pokrajina, kritičke inteligencije i popula- 
cije na Kosovu), srpski su političari vidjeli Šuvarovu inicijativu 
kao smetnju, ne pomoć. Šuvar je, pak, argumentirao da za komu- 
niste ne smije biti međurepubličkih granica kad se radi o borbi 
protiv antisocijalističkih snaga. U tekstu kojeg je 1985. objavio u 
partijskom časopisu Socijalizam, tvrdio je ne samo da komunisti 
imaju pravo raspravljati probleme bez obzira gdje se oni pojavili, 
nego i da imaju pravo inicirati akciju ako misle da je negdje 
antisocijalizam u porastu. U tom smislu, rekao je on, ne može 
biti podjela na naše i njihove, tj. neke strane teritorije. 


“Mi smo svi povezani sudbinom, i svaki nacionalizam se mora 
ticati svih nas, jer su svi oni protiv nas, svi oni rade nam o 
glavi. Jedini uvjet koji moramo zadovoljiti prije nego počnemo 
kritizirati ostale je da mi sami u svojoj kući, u svojoj naciji 
radimo to isto... A to nije danas svuda i uvijek slučaj, i zato su 
neki od nas izgubili moralni legitimitet da govore o drugima" 
(Šuvar, 1985: 48). 


Šuvarov pristup bio je potpuna novost u jugoslavenskoj politici. 
Kao istaknuti protivnik hrvatskog nacionalizma, on je jednostav- 
no sebi prisvojio pravo da kritizira stanje u Srbiji, povređujući 


hrvatskog i srpskog vodstva, na kojem su se stvari pokušale izgladiti. “Oni su 
tvrdili da je ovo bila povreda demokratskog centralizma, i da je njihova 
pozicija u Srbiji znatno oslabljena našom akcijom. Rekli su da srpska javnost 
vidi Bijelu knjigu kao pljusku u lice srpskoj Partiji. Opozicija ih je optuživala 
da nisu u stanju zaštiti dignitet Srbije niti procese liberalizacije u njoj". Špiro 
Galović je javno protestirao protiv Bijele knjige, smatrajući potpuno pogrešnim 
njeno usmjerenje na akciju protiv inteligencije, umjesto na stvarne probleme. 
Iste je argumente kasnije navodio i Slobodan Milošević, kad je objašnjavao 
zašto se ne suprotstavlja dovoljno odlučno srpskoj kritičkoj inteligenciji. On je 
bio uvjeren da se Partija mora osloniti na svoj “pozitivan program" a ne na 
kritiku opozicije. Za Galovićevu poziciju, vidi NIN, 25. novembra 1984. 

pritom konfederalistički princip zatvaranja u svoje republike. To 
se nije svidjelo ne samo srpskom, nego i mnogima u hrvatskom 
vodstvu. Mika Špiljak, tadašnji predsjednik CK SK Hrvatske, bio 
je jedan od njih. Ako se danas iz Hrvatske kritizira Srbija, onda 
se sutra može isto dogoditi i i Hrvatskoj, ne samo iz Srbije nego i 
iz drugih krajeva. Špiljak, koji prema Šuvaru nije imao nikakvih 
simpatija, praktički je obustavio cijeli projekt, naređujući ideološ- 
kom sektoru da prestane s organizacijom daljnjih savjetovanja. 
Odnosi srpskog i hrvatskog vodstva tako su normalizirani (bar 
za neko vrijeme), ali je Spiljakova odluka zapravo bila pobjeda 
kritičke inteligencije: ona je postigla što je htjela. Istodobno, ta je 
odluka otvorila vrata hrvatskom nacionalizmu, i to iz dva razloga: 
prvo, ako se u Hrvatskoj ne može kritizirati srpski nacionalizam, 
onda on ostaje potpuno na volju srpskom vrhu, koje mu se neće 
(ine može) suprotstaviti. Posljedica će biti njegov porast. Hrvatski 
nacionalizam će također rasti kao rezultat tog porasta srpskog 
nacionalizma, a u Srbiji neće biti nikoga tko bi mu se smio suprot- 
staviti (budući da je princip nemiješanja sada samo potvrđen). I 
drugo, Šuvarova je inicijativa trebala učvrstiti jugoslavensko 
jedinstvo, i to tako što će dopustiti kritiziranje onih iz druge 
republike i time uspostaviti neku vrstu jugoslavenske javnosti. 
Sada je to bilo prekinuto. 

Šuvar će, međutim, iz cijelog skandala izaći (i) kao pobjednik: 
mnogi u Hrvatskoj (a posebno oni izvan Hrvatske: u Makedoniji, 
Vojvodini, Kosovu, Bosni i Hercegovini te Crnoj Gori) prepoznat 
će ga kao potencijalnog vođu rastućeg broja članova Partije, koji 
su s jedne strane bili nezadovoljni trendovima u Srbiji, a s druge 
su tražili da se razbije princip nemiješanja u poslove drugih. Ti 
su krajevi Jugoslavije tražili odlučnog vođu, koji bi bio sličan 
Titu i/ili Kardelju; teoretičara i vizionara, snažnu ličnost koja će 
izazvati kritičku inteligenciju i uspostaviti jugoslavenski socija- 
listički odgovor na njene izazove. Šuvar je sada postao kandidat 
onih snaga koje su htjele nastavak revolucije, ali ne i ugrožavanje 
Ustava iz 1974. Njegova popularnost bila je tim veća što se radilo 
o osobi koja je bila potpuno čista u smislu nacionalnog pitanja, a 
također je bila i zaslužna za daleko bolje ideološko stanje u Hr- 
vatskoj, nego što je bilo i u Srbiji i u Sloveniji. Te će snage kasnije 
dovesti Šuvara na čelo Saveza komunista Jugoslavije (1988) i 

štititi ga pred nasrtajima sa srpske strane (tada već vođene Slo- 
bodanom Miloševićem), sa strane Slovenaca (tada već nezainte- 
resiranih za Jugoslaviju) te onih koji su dolazili iz same Hrvatske 
(od strane Špiljakovih nasljednika). Ta pro-šuvarovska koalicija 
bit će dovoljno snažna da Miloševiću oduzme pobjedu nad jugo- 
slavenskom Partijom, ali ne i da ga porazi i/ili eliminira. Zapravo, 
to će biti posljednja velika jugoslavenska ideološka koalicija, koja 
će premošćivati granice republika i pokrajina. No, sam princip 
konfederalizma, kojeg su — kao ustavobranitelji - nastojali obra- 
niti, spriječit će da pobijede nad Miloševićem. I šuvarovci će, 
dakle, biti žrtve vlastitih ideoloških zabluda. Oni će biti uhvaćeni 
u začarani krug vlastitih vjerovanja, od kojih nisu htjeli odustati. 


SRBIJA IZMEĐU BIJELE KNJIGE (1984) 
I MEMORANDUMA (1986) 


Pnitisnut sa strane saveznog vrha i iz rukovodstava drugih re- 
publika, nastojeći pokazati da nije popustljiv prema srpskom 
nacionalizmu, Ivan Stambolić je u 1984. i 1985. izrekao nekoliko 
antinacionalističkih javnih govora, koji su mnoge iznenadili.“ U 
oktobru 1985. obećao je da neće biti dijaloga sa srpskim nacionali- 
stima, posebno ne s onima koji su tvrdili da srpski narod nije imao 
svoju revoluciju, nego su ga vodili drugi, da Srbi nisu bili parti- 
zani, da četnici nisu bili izdajnici srpskog naroda nego antifašisti, 
te da je federacija prijetnja srpskim nacionalnim interesima: 


22 Jedan od razloga je i u tome što Šuvar po svom karakteru nije bio tvrd i 
beskrompomisan političar, niti je bio tip “prirodnog vođe". Mnogi su njegovi 
podržavatelji od njega očekivali više odlučnosti, pa čak i pod cijenu nepošti- 
vanja institucija i pravila po kojima su one djelovale. Šuvar nikad nije prihva- 
tio takve pozive, a nije bio ni populist. I u kasnijim godinama, kad je prešao 
u opoziciju i pokrenuo Socijalističku radničku partiju (SRP) u Hrvatskoj, čak 
će mu i politički protivnici priznati odanost principima i svojim uvjerenjima, 
a ne funkcijama i vlasti. 

#3 Primjerice, dopisnicu The Timesa, Desu Trevisan. Ona je, kako sam Stambolić 
priznaje (1995: 106) uskoro nakon tog njegova govora rekla (u privatnoj komu- 
nikaciji) da ga je do tada smatrala mudrim političarem, ali da se sada boji da 
će izgubiti glavu zbog napada na nacionaliste. 

“Kad se radi o onome šta su svi srpski i jugoslovenski patrioti 
odlučili svojom krvlju i svojim oružjem, nećemo prihvatiti 
dijalog ni sa kime. Partizani su porazili četnike i naciste na 
takav način da među nama nema prostora za pomirenje, niti 
za rasprave u bilo kome obliku, niti sada niti nikada" (Stam- 
bolić, 1985/1988: 143). 


Srpski je partijski predsjednik pozvao Srpsku akademiju nauka 
i umetnosti da se ogradi od svojih nacionalističkih članova, ne 
želi li i sama biti optužena za podržavanje nacionalizma. Savez 
komunista neće dopustiti, rekao je Stambolić, bilo kakvo insti- 
tucionalno okupljanje nacionalista, nego će ga spriječiti bez obzira 
o kojoj se instituciji radilo. Indirektno, on je zaprijetio prije svega 
medijima, a onda i SANU-u, te UKS-u, podsjećajući ih da žive od 
državnog (ili, kako je rekao, od radničkog) novca. Te mu institucije 
— kasnije će se pokazati — neće oprostiti tu prijetnju.?* Mnogi su, 
naime, smatrali da je Stambolićeva nova retorika zapravo neka 
vrsta pobjede logike Bijele knjige u Srbiji. A to je bilo ne samo 
nepopularno, nego u krajnjem slučaju — nemoguće. 
Stambolićeva je pozicija sada doista nalikovala onoj u kojoj bi 
se našla osoba između čekića i nakovnja. S jedne strane, optužbe 
iz saveznog vrha i iz Hrvatske da je izgubio kontrolu nad Beo- 
gradom i Srbijom, a s druge, protesti u samoj Srbiji da je izdao 
srpske nacionalne interese. U toj je situaciji on pokušao posljednje 
što je možda moglo učvrstiti njegovu poziciju: okrenuo se Kosovu. 
Stambolić je bio prvi srpski političar koji je inzistirao da se ko- 
sovsko pitanje mora vratiti na dnevni red srpske i jugoslavenske 
politike, nakon gotovo četverogodišnje institucionalne stanke. U 
julu 1985. inicirao je novu raspravu unutar partijskog Predsjed- 
ništva, koje je posljednji put raspravljalo o Kosovu još 1981. 
godine (s izuzetkom rasprava o sigurnosnim pitanjima i općenitih 


24 Kada je nakon dvije godine pao pod pritiskom Slobodana Miloševića, srpska je 
kritička inteligencija slavila pobjedu. Kao što je autoru ove knjige rekao Anto- 
nije Isaković (u intervjuu koji smo imali u aprilu 1996), srpska inteligencija ga 
je smatrala “izdajnikom srpskih interesa" koji “nije govorio ni za koga". Isa- 
ković kaže: “Zato smo mi podržali Miloševićevu nameru da ga smeni. Naročito 
kada smo videli da je Milošević razumeo prilike u Srbiji i stanje u kome je Srbija 
manje-više jednako kao što smo ih mi videli". 

političkih debata). Glavni razlog za tu dugu stanku, kao što na- 
vodi Stipe Šuvar, jest snažno vjerovanje da je Kosovo bilo i ostalo 
pitanje srpske unutrašnje politike, u kojeg nitko nije htio biti 
direktno uvučen, što zbog toga što nisu htjeli, a što zbog toga što 
sama srpska politika to nije željela. Ali, u ljeto 1985. Kosovo je 
ponovno postalo sigurnosno pitanje, koje više nije bilo moguće 
izbjeći. Stambolić ga je htio nametnuti unutar institucija, jer je 
vidio da se ono prelilo na ulicu, te je prijetilo stabilnosti i opstan- 
ku cijelog sistema. 


Slučaj Martinović i nastanak javnih protesta u Srbiji 


Događaj koji je inicirao novi val javnih protesta, ovog puta pove- 
zujući srpsku kritičku inteligenciju sa Srbima i Crnogorcima na 
Kosovu, zbio se 1. maja 1985, kad je vojni službenik Đorđe Mar- 
tinović navodno napadnut od strane dvojice Albanaca, koji su ga 
povrijedili na ponižavajući način: gurajući bocu u njegov rektum. 
Interpretacija tog događaja uskoro je izazvala goleme kontro- 
verze: na jednoj su strani bili srpski mediji (tada već uglavnom 
pod kontrolom kritičke inteligencije), koji su tvrdili da se radi o 
strahovitom napadu na sigurnost i čast Srba na Kosovu; a s druge 
službena verzija (promovirana od strane snaga reda, uključujući 
i samu Armiju) — da se radi o pojedinačnom incidentu, za koga 
uopće nije jasno je li rezultat napada ili samoozlijeđivanja.** Za 
tadašnju javnost, a potom ni za ovu knjigu nije (bilo) toliko važno 
što se dogodilo; važna je bila interpretacija samog događaja i akci- 
je koja mu je slijedila. Jedan smjer te interpretacije (onaj kojeg 
su promovirali srpski opozicionari radikalne orijentacije) uskoro 
je Martinovića predstavio kao metaforu “silovanog srpstva“, naro- 
čito na Kosovu. Narativ o politički motiviranom silovanju srp- 
skih žena (a sada i muškaraca), te o “seksualnoj perverznosti“ 


2 Čak i kada je Stambolić inicirao debatu u saveznom vrhu 1985, hrvatski pred- 
stavnik u saveznom Predsjedništvu, Josip Vrhovec, protivio se toj raspravi, 
tvrdeći da “mi nismo stvorili taj problem, pa ne možemo prihvatiti ni odgovor- 
nost za njegovo rješenje" (intervju s Vrhovcem, Stambolićeva knjiga iz 1995, 
te također i Meier, 1999). 

# Opširan prikaz događaja i njegovih interpretacija dan je u Mertus (1999) i 
Bracewell (1998). 

Albanaca (koja rezultira visokim natalitetom, također politički 
motiviranim) krčio je sam sebi put u srpskim medijima. Svaki 
je Albanac sada postajao opasan; svaki je mogao biti instrument 
te političke akcije protiv Srba i Srpkinja." Nijednom, stoga, ne 
treba vjerovati.?5 

Slučaj Martinović bio je u fokusu pozornosti medija više godi- 
na. Policija i vojska bile su uključene u istragu, ali nisu se mogle 
složiti oko konačnog izvještaja. Sam je Martinović kasnije povu- 
kao optužbe, ali mu nitko nije vjerovao. Srpska i albanska strana 
istine (od kojih je albanska bila popularna i u ustavobraniteljskim 
republikama) sada su bile tako čvrste da su činjenice malo zna- 
čile. A činjenice, primjerice, nisu mogle potvrditi da se na Kosovu 
radilo o genocidu protiv Srba i Crnogoraca, iako je došlo do zna- 
čajnog smanjenja njihova udjela u ukupnoj populaciji. Između 
1981. i 1987. kosovsko je stanovništvo činilo 7,5 posto ukupnog 
jugoslavenskog stanovništva, dok je samo između 2,5 posto (1982) 
i 3,5 posto (1987) ukupnog broja službeno prijavljenih zločina 
počinjeno u toj pokrajini (Horvat, 1989: 153).?% Još je više iznena- 


27 Pismo koje je Dobrica Ćosić poslao slovenskoj sociologinji Spomenki Hribar, u 
novembru 1986, otkriva do koje je mjere percepcija o seksualnim zločinima 
Albanaca ušla u javni diskurs. Ćosić citira svog prijatelja, čestog posjetitelja 
Kosova, koji mu je rekao da je u selu Klina samo tog ljeta 20 djevojčica silo- 
vano, a da se ni riječ o tome nije pojavila u medijima. “Ta su silovanja oblici 
totalnog rata protiv srpskog naroda, kojeg planiraju i sistematski izvode bata- 
ljoni mladih ljudi otrovanih nacionalnom mržnjom, i koji su zaštićeni zakonom 
i vladom" (Ćosić, 1992: 87). U svom govoru na zajedničkoj sjednici državnog i 
partijskog vrha Srbije (5. novembra 1988), predsjednik Predsjedništva Srbije 
Petar Gračanin, rekao je: “Na Kosovu, došli smo do tačke na kojoj više ni devoj- 
čice u obdaništima, nijedna žena, mlada ili stara, ako je srpske ili crnogorske 
nacionalnosti, ne može da prošeta kroz albansko selo bez pratnje ili zaštite" 
(IB CK SKS, 8/1988: 6). 

2 Kasniji zločini protiv muškog stanovništva na Kosovu i Bosni (naročito protiv 
Muslimana, koji su također imali viši natalitet od ostalih) mogu se objasniti i 
snagom toga narativa. Rađanje se sve više vidjelo kao instrument želje za broj- 
čanom prevlašću. Razdvajanje obitelji i ubijanja spolno aktivnih muškaraca 
samo su krajnji rezultat tog narativa. 

29 Pa ipak, postojala je značajna razlika u vrsti zločina na Kosovu u odnosu na 
ostale krajeve Jugoslavije. Dok je 1980. samo 7,9 posto svih “zločina protiv 
državnog poretka" počinjeno na Kosovu, u 1987. taj je udio porastao na 52,7 
posto. Više od polovice svih političkih procesa u Jugoslaviji događalo se na Ko- 
sovu. Osim “industrijskog kriminala" (koji je uključivao i optužbe za “ekonom- 
sku kontrarevoluciju"), svi ostali tipovi kriminala bili su manje učestali na 
Kosovu nego što je bio prosjek za cijelu Jugoslaviju. Zločini protiv imovine. 

đujuća snaga srpskog narativa, pogledaju li se podaci za silovanja: 
od 1. januara 1981. do 1. novembra 1986, na Kosovu je bilo 360 
seksualnih delikata (silovanja, pokušaja silovanja, i drugih “djela 
protiv časti, morala i ugleda"). U 277 slučajeva i žrtve i zločinci 
bili su Albanci/Albanke, dok su u 38 slučajeva oboje bili Srbi/ 
Srpkinje. Albanci su bili počinitelji takvih zločina nad Srpki- 
njama/Srbima u 58 slučajeva (od kojih 16 silovanja), dok je u 
sedam slučajeva počinitelj bio Srbin/Srpkinja, a žrtva Albanka/ 
Albanac (Horvat, 1989: 154). Prema tim podacima, Albanci su 
počinili — u relativnim brojkama (tj. kad se uzme u obzir omjer 
u stanovništvu) — manje zločina tog tipa od Srba, ali su ih više 
usmjeravali prema drugoj grupi. Nakon početka kampanje protiv 
politički motiviranih seksualnih delikata, zločini te vrste gotovo 
su nestali. Od početka 1986. do juna 1988, sljedeći zločini u ko- 
jima su žrtve bili Srbi i Crnogorci registrirani su na Kosovu: 
nijedno ubojstvo, dva pokušaja ubojstva i četiri silovanja. Regi- 
strirana su 784 fizička napada, 67 prijetnji, 18 verbalnih napada, 
69 uličnih tučnjava, 56 povreda polja, 4 povrede šuma i dvije 
prijave za trovanje vode (Horvat, 1989: 155). 

Pa ipak, percepcija o genocidnosti Albanaca na Kosovu postala 
je svakim danom snažnija, stvarajući osjećaj straha kod Srba, ne 
samo na Kosovu nego i drugdje; naročito tamo gdje su bili u ma- 
njini u odnosu na druge narode; primjerice, u Bosni i Hrvatskoj. 
cije i sudova (koja je na Kosovu, istina je, bila notorna) ili čak i 
namjerne popustljivosti sada sve više albanske policije i sudstva 
prema albanskim počiniteljima. Nikakav argument nije pomagao. 
Za Udruženje književnika Srbije (kako su objavili na sastanku u 
junu 1985. godine), situacija na Kosovu bila je usporediva samo 
s “najzastrašujućim iskustvima iz Drugog svjetskog rata"; a svi 
su jugoslavenski državljani pozvani da prekinu s “oklevanjem, 
igrama i manipulacijama koje se poduzimaju u ime lažnog društ- 
venog, političkog i nacionalnog interesa, da bi se pokrila stvarna 
situacija (na Kosovu)". 


ljudskih prava, slobode, života i tijela, kao i protiv časti i ugleda državljana, 
smanjili su se 1987, u usporedbi sa 1980, te ih je na Kosovu bilo triput manje 
nego u drugim krajevima Jugoslavije (Horvat, 1989: 154). 

% Književne novine, 1. septembra 1985. 

Slučaj Martinović po prvi put promovirao je retoriku kritičke 
inteligencije kao mjeru patriotizma i odlučnosti — a to su mnogi u 
Srbiji (ali ne samo u njoj) zahtijevali. Drugo, taj je slučaj pomogao 
da se ona profilira kao nacionalna snaga, koja brine o srpskim 
nacionalnim interesima, koji su ugroženi prije svega na Kosovu. 
Dok je u svojoj prvoj fazi, kako napominje Jasna Dragović Soso 
(2002) kritička inteligencija bila prije svega fokusirana na demo- 
kratska prava, sada je postala prije svega fokusirana na pitanja 
nacionalnog interesa. I napokon, slučaj Martinović pomogao joj je 
da se poveže s masama, prije svega Srbima na Kosovu, te da tako 
izađe iz uskog kruga intelektualnih institucija i postane znača- 
jan faktor (ako ne i predvodnik) šireg pokreta. Ta je veza između 
kritičke inteligencije nacionalnog usmjerenja i kosovskih Srba, 
prvi put uspostavljena u decembru 1985, kad su kosovski Srbi 
(njih 2.016) potpisali svoju prvu peticiju Saveznoj vladi. Peticio- 
naštvo, koje je do tada bilo zaštitni znak akcija kritičke inteligen- 
cije, sada je postalo metoda kojom se koriste i drugi. U peticiji, 
koju su ustavobranitelji odmah usporedili s albanskim protestima 
na Kosovu 1981, više od dvije tisuće Srba zahtijevalo je povratak 
srpskih migranata na Kosovo; ukidanje zastave albanske narod- 
nosti (koja je bila gotovo ista kao i albanska državna zastava, 
samo s dodatkom petokrake zvijezde); rehabilitaciju političara 
koji su isključeni iz politike zbog ranog upozoravanja na kosovski 
problem (prije svega Dobrice Ćosića); primjenu srpskog zakona 
o jeziku na pokrajinu; otklanjanje “velikoalbanskih šovinista" i 
“srpskih oportunista" iz kosovske administracije; deportaciju 
“svih 260.000 albanskih imigranata"s! iz pokrajine; te poni- 
štenje svih kupoprodajnih ugovora između albanskih kupaca i 
srpskih prodavača na području pokrajine. Jezik peticije bio je 
iznenađujuće sličan jeziku do tada korištenom samo u Udru- 
ženju književnika Srbije: 


3 Taj je broj bio u velikom neskladu s podacima koje je u julu 1986. utvrdilo sa- 
vezno ministarstvo unutarnjih poslova. Ono je tvrdilo da je od 1948. do 1981. 
samo 5.587 ljudi emigriralo iz Albanije na Kosovo, od kojih je u tom trenutku 
(dakle, u 1986) samo 1.391 živjelo na Kosovu. U tom je trenutku bio samo 31 
zahtjev za jugoslavenskim državljanstvom od Albanaca koji su se doselili na 
Kosovo. Pa ipak, već i tako velika brojka od 260.000 navodnih “ilegalnih imi- 
granata" kasnije je porasla na 350.000 u javnoj percepciji (vidi u Gaber i Kuz- 

“Srpski narod na Kosovu i Metohiji je izložen genocidu... Vla- 
sti na Kosovu su maskirane socijalističkom ideologijom, ali 
u stvarnosti ne čine ništa da bi sprečile (taj genocid)... Ovo 
je zadnja šansa da spasimo živote naših familija na Kosovu 
na legalan način... Ugroziti narod na Kosovu znači ugroziti 
Srbe uopšte."3? 


;a stanovištva političke elite, Srbi sa Kosova tražili su jedno- 
tavno nemoguće: reviziju ne samo Kardeljeva koncepta nego 
ijelog socijalističkog narativa. Čak je i srpskim političarima, koji 
u sad već otvoreno propitivali Kardeljev koncept, bilo nemoguće 
rihvatiti tako radikalne zahtjeve. Oni su stoga osudili peticiju 
ao akt srpskog nacionalizma. To je dodatno razjarilo kosovske 
rbe, koji su sada počeli prijetiti kolektivnim iseljavanjem i orga- 
izirati protestne marševe u Beograd, optužujući elitu da ne razu- 
vije dubinu problema na Kosovu. 

U središtu zahtjeva koje su kosovski Srbi postavljali bila je 
leja o jednakosti s drugima. Kao što su Albanci vjerovali da ih se 
Jugoslaviji ne tretira isto kao druge (o čemu je više riječi bilo 
rije u ovoj knjizi), tako su i Srbi sada tvrdili da na Kosovu žive u 
vjetima ekonomske, političke i etničke diskriminacije.“ I njihov 
odgovor na taj problem bio sličan: baš kao i Albanci, i oni su 
ažili republiku. Ta republika ne bi bila sedma jugoslavenska 


manić, 1989: 252). Takva velika razlika između službenih podataka i onih iz 
javne percepcije sigurno je utjecala na osjećaj gnjeva među Albancima. 

Za tekst peticije vidi Nova revija 48-49/1986: 801-7. Peticiju je podržalo svojim 
potpisom oko 200 srpskih intelektualaca, uključujući i 35 članova Srpske 
akademije nauka i umetnosti. U pismu podrške peticiji, oni su uspoređivali 
kosovsku zbilju sa situacijom u Otomanskom carstvu, Habsburškoj monarhiji, 
fašističkoj Italiji i nacističkoj Njemačkoj, da bi zaključili da je staljinistički 
šovinizam zamijenio nasilnu islamizaciju i fašizam prošlosti. “Jedini novi ele- 
ment u tome je veza između plemenskog sukoba i genocida, koji se skriva iza 
marksističkih fraza". 

O važnosti ideje jednakosti za razumijevanje jugoslavenske politike u tom 
razdoblju, već je dosta rečeno ranije u ovoj knjizi. Egalitarističke ideje su po- 
sebno bile izražene na Kosovu (i među Albancima i među Srbima), ali nisu bile 
samo kosovska specifičnost: i druge su republike u Jugoslaviji sada polako 
isticale da nisu jednake drugima, te da u Jugoslaviji traže jednakost. Slovensko 
konzervativno ustavobraniteljstvo bilo je utemeljeno na strahu od nejednakosti, 
od gubitka statusa “konstitutivnog naroda" i postajanja manjinom. O tome 
vidi moj tekst u francuskom časopisu Balkanologie (2001) ili u Reč (2002). 

republika, nego “stvaranje" one koja već postoji, na papiru ako ne 
u stvarnosti — Republike Srbije. Ta republika mora postati jedna. 
ka svim drugim republikama, bez obzira na postojanje pokrajina 
u njoj. Zahtjev da se Srbija formira kao republika, jednaka dru. 
gima, bio je blizak zahtjevima samog srpskog vodstva. Situacije 
je postala doista paradoksalna: s jedne strane, odnosi između elit 
i kosovskih Srba nisu nikad bili zategnutiji; a s druge, njihovi su 
zahtjevi postajali sve sličniji. Tražila se osoba koja bi taj para 
doks “izgladila" i premostila. 


Savezni vrh i kosovski protesti 


Stambolićeva inicijativa da se raspravlja o Kosovu ipak je ne 
kraju prihvaćena (dobrim dijelom zbog pritiska kosovskih Srba. 
naročito nakon slučaja Martinović), pa je partijsko Predsjedniš- 
tvo formiralo posebnu radnu grupu koja bi vodila razgovore sa 
svim institucijama uključenim u spor oko “statusa Srbije" (ali ne 
s kosovskim demonstrantima i beogradskom inteligencijom). Za 
predsjednika komisije izabran je Milan Kučan, tada slovenski 
predstavnik u Predsjedništvu CK SKJ. Kučanov je izvještaj pri- 
hvaćen na sjednici Predsjedništva od 29. jula 1985. i raspravljan 
na Centralnom komitetu 31. oktobra 1985. On je opisao situaciju 
na Kosovu kao “napetu... punu ozbiljnih neslaganja i proturjeć- 
nosti, uzajamnog nepovjerenja, koje značajno utječe na javni 
život". Kučanov je izvještaj podržao glavne srpske zahtjeve, naro- 
čito onaj za više jedinstva u republici, te je ponovio da “pravo 
srpskog naroda da stvori svoju vlastitu državu na isti način kaoi 
ostali narodi u SFRJ nije još u potpunosti ispunjeno, jer ustavni 
principi - po kojima su pokrajine unutar Srbije - nisu uvijek bil: 
dosljedno pretvarani u političkoj stvarnosti" (Šuvar, 1989: 120: 
Kučanova pozicija, koju su dijelili i ostali članovi komisije, a 
potom i članovi Predsjedništva CK SKJ, bila je dosljedno karde- 
ljistička.“ Srbija, govorio je Kardelj, ima pravo da bude država, 
dok pokrajine to pravo nemaju. Države su suverene, one odlučuju 


% Kučanova podrška Srbiji, kao i ranije Kardeljeva (vidi treće poglavlje ove knjige! 
bila je prihvaćena i kao novi izraz srpsko-slovenskog historijskog prijateljstva. 
U međuratnom razdoblju, Slovenci su participirali u većini vlada zajedno sa 
srpskim partijama. U Drugom svjetskom ratu, Slovenci (za razliku od Hrvata 

što će prebaciti pokrajinama (i općinama) a što federaciji. Formu- 
lacija da se radi o “nedosljednoj primjeni Ustava" mogla je zado- 
voljiti sve: Srbija nije marila hoće li se Ustav mijenjati ili ne, sve 
dok se stvarno stanje mijenja u smjeru veće centralizacije. Povrh 
toga, princip demokratskog centralizma još je uvijek vrijedio u 
Partiji; ona nikad nije trebala biti federalizirana. Kako bi onda 
bilo moguće odbaciti zahtjev za više jedinstva? To bi bilo naročito 
teško sada, kad je jedinstvo doista bilo ugroženo, a situacija je 
prijetila da završi uličnim sukobima, ili možda čak i građanskim 
ratom (na Kosovu i oko Kosova). 

Zaključci partijskog vrha bili su, na neki način, prva politička 
pobjeda Ivana Stambolića nakon dugog vremena. Iako je on od 
njih strahovao, protesti na Kosovu zapravo su mu pomogli; njego- 
va su ranija upozorenja na ozbiljnost problema sada izgledala 
uvjerljivija nego ikad. I on je sam vidio da protesti na Kosovu ne 
moraju biti smetnja, nego saveznik srpskom vodstvu. Međutim, 
podrška koju je dobio od svojih kolega u partijskom vrhu, obave- 
zivala ga je da eliminira utjecaj nacionalizma i opozicijskih ten- 
dencija na Kosovu i u Beogradu. Kad su Srbi s Kosova najavili 
da će posjetiti Beograd, da i sami izraze svoje mišljenje saveznom 
vrhu (koje je sada pokazalo interes za njih), Stambolić se odlu- 
čio sam suočiti s demonstrantima, pa je 6. aprila 1986. otišao na 
Kosovo Polje, prvi od svih srpskih političara. U svom je govoru 
Stambolić gotovo otvoreno aludirao na njihove veze sa srpskim 
disidentima, rekavši da je “ovo pravo mesto da se reše vaši pro- 
blemi, a svako drugo mesto je pogrešno". Ohrabrivao ih je da “ne 
napuštaju svoje kuće, da ne dozvole da bilo ko manipuliše (njima) 
ili da stvori loše i opasne namere na osnovi (njihovog) opravdanog 
nezadovoljstva" (1986/1988: 166). Masa je podržala sve njegove 
zahtjeve za jednakošću pred zakonom, te kad je govorio da niko 
ne smije sijati mržnju između Srba i Albanaca. Dobro je primljen 
i njegov zahtjev za jedinstvom albanskih i srpskih komunista, te 
za sprečavanjem “albanskih iredentista" i “srpskih nacionalista" 
da poremete to jedinstvo. Ali, njegov posjet nije spriječio plani- 
rani protestni marš. Već sutradan je 550 kosovskih Srba došlo u 


i Muslimana) nisu imali nikakve konflikte sa Srbima. Tim će više Srbi biti 
kasnije iznenađeni slovenskom “izdajom" - o tome vidi sedrno poglavlje. 

Beograd, gdje ih je primio Lazar Mojsov, makedonski predstavnik 
u saveznom Predsjedništvu. U svom prvom nastupu izvan samog 
Kosova, oni su Mojsovu ponovili glavne zaključke: da ih se u 
pokrajini diskriminira, da su ugroženi od strane kontrarevolucije 
i nezadovoljni neefikasnošću sistema. Neki su prijetili javnim 
spaljivanjem, drugi su tražili razgovore s Gorbačovom (!), ako ju- 
goslavenski vođe nisu spremni riješiti situaciju (Stambolić, 1986/ 
1988: 173). Mojsov je ponovio stavove državnog vrha: da je linija 
podjele na Kosovu ona između kontrarevolucionara i revolucio- 
nara, a ne između Srba i Albanaca. 

Kad su se kosovski Srbi vratili na Kosovo (samo dijelom zado- 
voljni i s jasnom porukom da daju saveznom vodstvu “zadnju 
šansu" da pokaže da misli ozbiljno), savezno je Predsjedništvo 
zasjedalo da utvrdi što dalje. Na toj sjednici (još pod utjecajem 
demonstracija, koje su mnogi od članova Predsjedništva prvi put 
vidjeli svojim očima), 7. aprila 1986, Ivan Stambolić ponovio je 
da je situacija na Kosovu i u Srbiji “mnogo gora nego što mi ovde 
mislimo i znamo". Kosovski Srbi, rekao je on, nemaju više povje- 
renja u kosovsko vodstvo i gube povjerenje u vodstvo cijele zem- 
lje. Ako se to nastavi, jugoslavenska će elita morati naći odgovor 
na masovne proteste ne samo kosovskih Srba, nego i studenata, 
radnika i opozicije po cijeloj zemlji. “Naš je glavni zadatak da to 
sprečimo", rekao je Stambolić. Naglasio je da je pokret kosovskih 
Srba vođen od strane opozicije u Beogradu te da se “elementi na 
koje se oni oslanjaju umnožavaju, a šanse da oni postanu lideri ma- 
sa povećavaju". Kao odgovor, Stambolić je predložio sljedeći plan: 
1) mnogo veća prisutnost političkih organizacija u masama, ne bi 
li se spriječilo da one budu “zavedene" od strane opozicije; 2) na- 
stavak “diferencijacije" na Kosovu, a naročito pritisak na Srbe i 
Crnogorce u vodstvu Kosova, koji očigledno ne predstavljaju popu- 
laciju; e) priznanje punih kompetencija Srbije na Kosovu, naročito 
srpskog vodstva u odnosu na akciju na Kosovu; i 4) korištenje “svih 
zakonskih sredstava", uključujući i policijsku akciju, da se spriječi 
proširenje utjecaja srpskih nacionalista iz Beograda na kosovske 
Srbe. Međutim, policijska akcija ne bi smjela početi prije nego 
što komunisti “učvrste svoje pozicije" među ljudima na Kosovu. 
U međuvremenu, Stambolić se protivio onima u jugoslavenskom 
vodstvu koji su proglašavali kosovske Srbe za srpske nacionaliste. 

“Ne radi se o ustupcima neprijateljima, nego o zahtevima 
ljudi... Ljudi veruju da nemaju prava i sloboda, te reaguju sa 
punim entuzijazmom na reči kako što su jednakost i ravnoprav- 
nost. Oni podržavaju Tita, bratstvo i jedinstvo, Jugoslaviju 
itd... Tačno je da su se čuli neki neprihvatljivi i kontrarevolu- 
cionarni zahtevi. Da li bismo sada trebali te ljude ta proglasimo 
srpskim nacionalistima? Šta ako je istina da tamo stvarno 
živi 81.000 potpisnika peticije?%5 Da li su svi oni nacionalisti? 
Oni jednostavno govore o tim strašnim stvarima kojima su bili 
izloženi. Da li bi te nepismene žene sada trebali da proglasimo 
nacionalistima? Ja bih predložio realističnost u diferencijaciji 
između njih i stvarnih nacionalista", rekao je Stambolić savez- 
nom partijskom Predsjedništvu (1986/1988: 142-5). 


S tim govorom, Stambolić je izazvao neke elemente dominantnog 
diskursa, uključujući i učestalu upotrebu pojma nacionalizam 
kao krajnje političke etikete. On je upozorio na kontraproduktiv- 
nost takve prakse, smatrajući da bi se ona mogla vratiti kao 
bumerang.* Tretirajući, naime, sve jednako, režim bi se mogao 
dovesti u nezgodnu poziciju da zanemari stvarnu opasnost od 
“pravih? nacionalista (onih unutar intelektualnih krugova), i/ili 
da jednostavno pomogne stvaranju koalicije interesa između na- 
rodnih protesta i nacionalista (opozicije). Stambolić je (baš kao 
kasnije i ostali politički lideri u Jugoslaviji: prije svega Milan 
Kučan u Sloveniji i Stipe Šuvar u Hrvatskoj) bio pred nemogućim 
izborom: ili da se stavi na čelo pokreta nezadovoljnih, te da se 
pretvori u poluopozicionara; ili da koristi represiju da suzbije 
(makar i privremeno) izvore nestabilnosti poretka kojem je pred- 


'* Kako je peticija, koja je u trenutku njezina predstavljanja saveznom vrhu imala 
2.016 potpisnika, sada potpisivana i dalje, opozicija je tvrdila da je broj potpi- 
snika dosegao 81.000. 

* Stambolić, međutim, nije jasno rekao da se to odnosi i na Albance, koje se tako- 
đer en masse optuživalo za nacionalizam. On sam to nije činio (kao što se vidi 
iz njegova govora u Kosovu Polju), ali su srpski mediji često ostavljali dojam 
da je to doista tako. Mnogo toga što je Stambolić rekao, godinu dana kasnije 
ponovio je Slobodan Milošević na istom mjestu, u Kosovu Polju. Ali, tog puta 
je kontekst bio drukčiji, prije svega zato što su kamere državne televizije 
prenosile Miloševićevo obraćanje, dok je Stambolićevo bilo ograničeno na re- 
portažno izvještavanje. 

sjedavao. Nevoljan da učini bilo jedno ili drugo, odlučio je pomak- 
nuti se na formalno manje važnu, ali sada sve značajniju funkciju, 
postajući predsjednik Predsjedništva Srbije. Smatrajući da više 
ne može mnogo toga učiniti unutar same Partije (što zbog gubitka 
ugleda kojeg je SK Srbije sada osjećao na svakom koraku, a što 
zbog principa demokratskog centralizma koji mu je vezao ruke 
na saveznoj razini), Stambolić je odlučio naglasiti važnost države 
u novim okolnostima. Uostalom, radilo se o pisanju Ustava, i o 
odnosima u republici, pa je imalo mnogo smisla da se i on odluči 
za državnu funkciju. Partiju je prepustio mlađim i dinamičnijim 
snagama. Nakon oštrog konflikta unutar samog partijskog vrha, 
uspio je za predsjednika Predsjedništva CK SK Srbije predložiti, 
a onda i izabrati, Slobodana Miloševića, svog najvjernijeg sljedbe- 
nika unutar partijskog vrha, koji se već prije istaknuo kao naj- 
odlučniji protivnik ustavobranitelja. Očekivalo se da će taj izbor 
samo ojačati Stambolića i povećati njegovu moć; posebno stoga 
što je zbog izbora Miloševića Draža Marković (kojeg je Stambolić 
sam pomaknuo u stranu nakon 1983. godine) dao ostavku iz pro- 
testa. No, dogodilo se upravo suprotno. 


Memorandum SANU i reakcija političke elite (1986) 


Posljednja faza Stambolićeva vladanja u Srbiji obilježena je aferom 
koju je proizveo najtiražniji jugoslavenski dnevni list, Večernje 
novosti, objavljujući 24. septembra 1986, neslužbeni (i na neza- 
konit način prisvojen)*" dokument radne grupe Srpske akademije 
nauka i umetnosti, koji je odmah postao poznat kao Memoran- 
dum SANU. Taj non-paper je skica nacrta izvještaja specijalne 
komisije SANU-a%, koja je osnovana u maju 1985, kao odgovor 


37 Isaković vjeruje da je rukopis došao do novina posredstvom Aleksandra Đuka- 
novića, čiji je punac, profesor Jovan Đorđević, bio jedan od vodećih stručnjaka 
za ustavno pravo, te savjetnik Edvarda Kardelja za sve poslijeratne ustave. 
Đukanović je bio službeni komentator za partijske poslove u Večernjim novo: 
stima. On je, također, bio posljednji novinar koji je intervjuirao Aleksandra 
Rankovića prije njegova smjenjivanja (RFE /RL, 28. juna 1983). 

38 Zbog toga što se radilo o nedovršenom, neslužbenom i nezakonito objavljenom 
tekstu, SANU je odbacila zahtjeve da ga komentira ili osudi, tretirajući ga kao 
nepostojeći dokument. Pa ipak, taj je tekst u daljnjim raspravama gotovo bez 
izuzetka, pripisan SANU kao instituciji. Objavljen je prvi put u časopisu SK 

na poziv Ivana Stambolića srpskoj inteligenciji da se konstruk- 
tivno uključi u debatu o političkim problemima zemlje.?? Na neki 
način, djelatnost komisije (kojoj je najprije predsjedavao pred- 
sjednik SANU Dušan Kanazir, a potom potpredsjednik Antonije 
Isaković) bila je i reakcija na Vrhovčev poziv za javnom raspra- 
vom o političkom sistemu, te na neuspješan (i za srpske disidente 
razočaravajući) sastanak kojeg su srpski intelektualci imali sa 
svojim slovenskim kolegama, prije svega okupljenim oko Nove 
revije, slovenskog časopisa za društvena pitanja. Kao što je jedan 
od srpskih sudionika na tom sastanku, Dobrica Čosić, objasnio u 
svom dnevniku (1985/1992: 76-9), srpski su pisci na tom sastanku 
shvatili da (za razliku od svojih slovenskih kolega)“ nemaju jasan 
nacionalni program te da su im ciljevi konfuzni i nekonzistentni. 
Na drugoj strani, Stambolić se nadao da će uvlačenjem SANU-a 
u javnu debatu, smanjiti mogućnost njezina priklanjanja (kao 
institucije, ako ne već kao skupa pojedinaca) opoziciji i masovnim 
protestima na Kosovu. Sam Isaković (podržan od strane većine 
u Akademiji) htio je gurnuti ustavne promjene što dalje, praktički 
podržavajući i srpski vrh i opoziciju. 

Tekst na koji su se Večernje novosti okomile istog dana kad 
su ga objavile, bio je u maločemu različit od onog što su već prije 
izgovorili ili napisali pojedini članovi kritičke inteligencije. On je 
bio više opis ekonomske i političke krize (kako su je autori vidjeli) 
nego politički program za akciju (kako je kasnije opisan). Memo- 
randum je imao elemente komunističke retorike (zalagao se za 
samoupravljanje, te za Vijeće proizvođača u Saveznoj skupštini); 
demokratske retorike (ljudska i građanska prava), te roman- 


Hrvatske Naše teme (1989: 128-63), u Zagrebu. Tek na desetu godišnjicu pojav- 
ljivanja u javnosti (1996), SANU ga je objavila u svojoj ediciji, zajedno s komen- 
tarima glavnih autora, ekonomista Koste Mihailovića i povjesničara Vasilija 
Krestića. U ovoj se knjizi citira iz izdanja koje je objavio SANU (1996). 

% Taj je poziv bio u skladu s kardeljističkim razumijevanjem uloge inteligencije 
kao izvora pozitivne (konstruktivne) kritike sistema. Stambolić je zaključio da 
“nauka mora biti više uključena u pokušaje da se reše društvena, ekonomska, 
politička i ostala pitanja". Kad se sreo sa akademicima da raspravi planove za 
obilježavanje 100. godišnjice SANU-a (koja je trebala biti održana 1. novembra 
1986), Stambolić je načelno odobrio njihovu namjeru da tom prilikom prezen- 
tiraju viziju mogućih rješenja za društvenu krizu (1995: 119). 

49 Više o slovenskom nacionalnom programu sredinom osamdesetih te o interak- 
ciji između slovenskih i srpskih disidenata vidi u zadnjem poglavlju ove knjige. 

tičarsko-nacionalističke elemente koje je izražavao s povišenim 
tonom i u rezolucijskom stilu. 

Isaković je glavnu namjeru tog nedovršenog teksta kasnije, u 
intervjuu koji je autor imao s njim 1996, izrazio ovako: 


“Mi smo jasno rekli da želimo Jugoslaviju, ali samo ako“! u njoj 
Srbi budu ravnopravni sa ostalim jugoslavenskim narodima. 
Znali smo da Slovenci i Hrvati neće prihvatiti takvu Jugosla- 
viju. Ali, želeli smo da to jasno kažu i da preuzmu odgovornost 
za to. I stvarno, nije trebalo mnogo vremena pa da Slovenci i 
Hrvati otkriju svoje poglede na Jugoslaviju: oni su je podrža- 
vali sve dok im je služila kao oruđe za držanje Srbije pod stal- 
nom paskom. Ustav iz 1974, kojeg je pisao Slovenac Kardelj i 
Slovenac-Hrvat Tito, bili su rezultat takvog uverenja. Zato su 
Slovenija i Hrvatska bile protivne promenama u Ustavu. Zato 
su držale Srbiju pod kontrolom, koristeći dve pokrajine, Vojvo- 
dinu i Kosovo. Konačno, zato su podelile Srbe na razne poludr- 
žavice, slabeći njihov nacionalni identitet. To je bio glavni 
argument u tom tekstu, oko toga smo se svi slagali."“? 


Razvijen u oko deset tisuća riječi, sa zaključkom od deset točaka, 
Memorandum je postao jezgra poluslužbenog srpskog diskursa 
u kasnim osamdesetima i u prvoj polovici devedesetih. Što su, 
zapravo, bili glavni elementi tog diskursa, kako ih je izrazio 
Memorandum? 

Prvo, tekst je zahtijevao radikalne promjene ekonomskog i 
političkog sistema, da bi se zaustavio negativan trend koji je počeo 
1964. Protivio se nacionalnim ekonomijama kao ideologiji koja je 


"' Sada su i pisci Memoranduma prihvatili retoriku ali samo ako, koju su jugo- 
slavenski komunisti koristili već u Drugom svjetskom ratu: Jugoslaviju treba 
sačuvati samo ako postane socijalistička. Kasnije je tu istu ali samo ako retoriku 
koristilo slovensko, hrvatsko i srpsko vodstvo. 

42 Više o pozadini nastanka i glavnim motivima autora nedovršenog Memoran- 
duma vidi u uvodnom tekstu uz izdanje SANU-a iz 1996, koji su napisala 
dvojica pisaca nacrta teksta: ekonomist Kosta Mihailović i književnik Antonije 
Isaković. Pažljivom analizom teksta Memoranduma, može se primijetiti razlika 
u pristupu između te dvojice autora: Mihailovićev je pristup hladnijiracio- 
nalniji, a Isakovićev angažiraniji. Ekonomski dio Memoranduma je stoga bio 
manje kontroverzan od političko/povijesnog. 

“zanemarila ekonomske zakonitosti... oslanjajući se na svest ljudi, 
a ne na njihove interese" (1995: 105). 

Drugo, krivio je elitu da je “nesposobna da prekine sa iluzijama 
koje su dovele zemlju na rub propasti" (1995: 107). 

Treće, kritizirao je “neistorijske tendencije" da se jugoslaven- 
ska federacija pretvori u konfederaciju. Ideologija je dala prednost 
konceptu nacionalnosti i teritorijalnosti, a dvije jugoslavenske re- 
publike (Slovenija i Hrvatska) i dalje brane tu ideologiju. 

Četvrto, tvrdio je da je najveća kriza u Jugoslaviji - moralna 
kriza. Korupcija je zahvatila sve slojeve jugoslavenskog društva. 

Peto, dijelovi srpskog naroda koji žive u drugim republika- 
ma, nemaju pravo (za razliku od nacionalnih manjina) da se or- 
ganiziraju politički i kulturalno. Posljedica toga je istjerivanje 
Srba s Kosova. 

Šesto, pozicija Srbije u Jugoslaviji je katastrofalna, i to prije 
svega u tri aspekta: a) ona zaostaje za drugima u ekonomskom 
pogledu; b) ona jedina ima pokrajine, pa se nije mogla uspostaviti 
kao država i c) protiv Srba se vodi genocidna politika na Kosovu. 
Politika “konstantne diskriminacije" Srba nakon Drugog svjet- 
skog rata rezultat je vjerovanja KPJ/SKJ da je Srbija u među- 
ratnom razdoblju bila privilegirana, pa sad mora biti kažnjena. 
Srpski su lideri bili smjenjivani, dok su Tito i Kardel; radili pro- 
tivno srpskim interesima (1995: 131). 

Sedmo, antisrpska politika nastavila se i u posttitovskom 
razdoblju, u kome političari iz ostalih republika “podučavaju Srbi- 

ju i pokrajine da se rešenje može naći striktnom primenom istog 
tog Ustava" (1995: 133). 


*3 Suprotno nekim kasnijim interpretacijama protivnika Memoranduma, tekst 
nije negirao pravo ostalim jugoslavenskim narodima na puno samoodređenje 
(uključujući i odvajanje), ali samo ako isto pravo oni priznaju i Srbima. Pod 
Srbima, autori koriste etničku, a ne političku/građansku definiciju. Autori Me- 
moranduma držali su da narodi, a ne republike imaju pravo na samoodređenje: 
republike su samo izraz volje naroda, a u dobrom dijelu zapravo izraz volje 
političkog (komunističkog) vrha koji je kreirao poslijeratnu Jugoslaviju. Repu- 
blike su proizvod domaćeg zakonodavstva, dok je “pravo" na samooodređenje 
(kako ga je kasnije interpretirala i službena srpska politika) međunarodno 
“pravo", dakle starije od domaćega. Problem te interpretacije je u tome što pret- 
postavlja da postoji “pravo" na samoodređenje, dok u stvarnosti zapravo postoji 
samo “načelo", koje se u međunarodnim okolnostima ne provodi dosljedno. 

Osmo, “genocid na Kosovu" je iznimno ozbiljna pojava, jer će 
za desetak godina, ne zaustave li se postojeći trendovi, Kosovo 
biti “etnički očišćeno"“ od Srba. Sudbina Kosova, dakle, ostaje 
“pitanje života i smrti srpskog naroda" (1995: 136). Ne bude li 
riješeno, pretvorit će se u “evropsko pitanje sa najtežim, nepred- 
vidivim posledicama" (1995: 136). Hitnost djelovanja potrebna je i 
u odnosu na poziciju Srba u Hrvatskoj; oni su izloženi “suptilnoj 
ali efikasnoj politici asimilacije". 

Deveto, srpski kulturni prostor je podijeljen, i to namjernom 
političkom akcijom da se stvore vojvođanska, crnogorska i bosan- 
sko-hercegovačka* literatura, dok se srpska demokratska povijest 
zanemaruje ili namjerno pogrešno interpretira. 

I konačno, deseto, nedovršeni je Memorandum pozvao Srbe 
da se oslobode osjećaja povijesne krivnje (prije svega u vezi s 
idejom “velikosrpskog hegemonizma") te da uspostave “puno 
nacionalno i kulturno jedinstvo bez obzira u kojoj republici ili 
autonomnoj pokrajini žive". Srbi moraju postati povijesni sub- 
jekt, a to je moguće samo ako povrate svijest o svom povijesnom 
i duhovnom biću. Memorandum je osudio srpski nacionalizam i 
promovirao opstanak Jugoslavije kao države.# Ali, istodobno je 
upozorio da Srbi ne mogu “mirno čekati svoju budućnost u neiz- 
vesnosti", niti bi trebali dopustiti da budu iznenađeni, ako drugi 
odluče da se odvoje od Jugoslavije. “Srbi ne smeju da budu pa- 
sivni, da traže od drugih da govore prvi, kao što je Srbija činila 
toliko puta do sada" (1995: 147). Umjesto toga, Srbija bi morala 


“4 Pojam etničko čišćenje, kojeg mnogi strani autori vežu za rat u Bosni (1991-1995) 
i kasnije na Kosovu (1999), pojavio se, međutim, prvi put u srpskoj političkoj 
retorici i upozoravao je na sudbinu Srba na Kosovu i drugdje u Jugoslaviji. 

45 Ova formulacija iz Memoranduma ukazuje da su autori držali da su 
crnogorska i bosansko-hercegovačka kultura zapravo elementi srpske kulture. 
Prema srpskim nacionalistima, Bošnjaci su u stvari bili Srbi koji su prihvatili 
islam da bi sačuvali privilegije u Otomanskom carstvu. Titova je Jugoslavija 
praktički sankcionirala taj povijesni gubitak za srpski narod, priznajući crno- 
gorsku i muslimansku naciju. 

46 Tekst je Jugoslaviju definirao kroz avnojski koncept, a ne pomoću Ustava iz 
1974. Eksplicitna kritika ovog drugog koncepta (Kardeljeva) uz istodobno pro- 
moviranje avnojskog, u skladu je s isticanjem razlike između trećeg (Titovog) i 
četvrtog (Kardeljevog) koncepta, koje je učinjeno u ranijim poglavljima ove knji- 
ge. Važno je i to da je Memorandum bio mnogo kritičniji prema Kardelju nego 
prema Titu: svi pozitivni primjeri u tom tekstu uzeti su iz razdoblja prije 1964. 

preuzeti inicijativu. To je moguće samo ako inicira i mobilizira 
svoj demokratski potencijal. 

Objavljivanje nedovršenog teksta Memoranduma izazvalo je 
buru u jugoslavenskoj političkoj javnosti. Josip Vrhovec je ponov- 
no bio među najglasnijima: optužio je srpsko vodstvo da je iza- 
zvalo najradikalniji nacionalizam svojim predlaganjem ustavnih 
promjena. Kritike su bile snažne i u Vojvodini: tamo je Tomislav 
Marčinko (tada ideolog novosadskog partijskog komiteta) rekao 
da nitko u pokrajini ne može jamčiti sigurnost onima koji žele 
uništiti jugoslavenski politički sistem (Đukić, 1992: 115).17 No, 
ovog puta je i Ivan Stambolić reagirao oštro. On nije dijelio 
stavove onih koje je smatrao srpskim nacionalistima, a osjetio se 
obaveznim (kao srpski komunist) reagirati javno. Također, htio 
je sebe zaštititi od optužbi da je srpsko rukovodstvo “naručilo" 
Memorandum. Govoreći na beogradskom Univerzitetu, 30. okto- 
bra 1986, Stambolić je proglasio Memorandum “šovinističkom 
inicijativom", koja je usmjerena da “potakne konflikt i otruje 
odnose" između jugoslavenskih naroda. Autori Memoranduma, 
rekao je Stambolić, ne vide da su se pod njegovim vodstvom dogo- 
dili značajni pomaci u rješavanju odnosa u Srbiji. Neki od njih 
sada optužuju druge za “staljinizam", a zapravo su i sami bili u 
partijskom vrhu kad su se staljinističke čistke događale.* Linija 
podjele svuda, na Kosovu i u Srbiji, mora biti između nas i njih: 
mi smo srpski komunisti i antinacionalisti, a oni su na drugoj 
strani. Srpski komunisti, rekao je Stambolić “neće nikada prihva- 
titi rušenje Jugoslavije, ne samo zato što je Jugoslavija rezultat 
revolucije, nego zato što je garancija nezavisnosti svih njenih 
naroda" (1986/1988: 219). 

Dok je Stambolić Memorandum nazvao in memoriam Jugo- 
slaviji, Slobodan Milošević, tada već predsjednik Predsjedništva 
CK SK Srbije, ostao je iznenađujuće tih, barem u javnosti. Unatoč 
direktnom Stambolićevu pozivu, izbjegao je javnu konfrontaciju, 
“delegirajući" tu neugodnu dužnost drugim članovima svog Pred- 


41 Marčinko, Hrvat iz Vojvodine, kasnije se (1990) pridružio Franji Tuđmanu i 
postao urednikom Hrvatske televizije u Zagrebu. 

4# Ovo je bila aluzija na Dobricu Ćosića, a možda i Antonija Isakovića, koji su bili 
bliski Rankoviću i/ili članovi političkih tijela u doba jugoslavenskog poststa- 
ljinističkog staljinizma, koji su sada kritizirali. 

sjedništva.“? No, nedostatak javne kritike nije značio da je Milo- 
šević odlučio ignorirati Memorandum. On je 27. maja 1987. 
predsjedavao sjednicom partijskog Predsjedništva Srbije, kad je 
odlučeno da se povede “ideološka ofanziva" (ne sasvim različita 
od Šuvarove ranije inicijative) protiv određenog broja kulturnih i 
medijskih institucija, uključujući i SANU. I doista, Predsjedništvo 
je odlučilo predložiti smanjivanje budžeta ili čak potpuno uki- 
danje financiranja “onih programa i projekata koji nisu u skladu 
sa našim društvenim kriterijima". Na crnoj listi našli su se 
Institut za društvene nauke (naročito Odsjek za filozofiju, gdje 
su se zaposlili filozofi-praksisovci), Udruženje književnika Srbije, 
Sociološko društvo Srbije, Udruženje filozofa, SANU i Studentski 
kulturni centar. Među institucijama čije je financiranje sad po- 
stalo upitno, našli su se i mediji: Književna reč i Književne novine, 
dok je nekoliko drugih kritizirano i upozoreno; među njima Stu- 
dent, NON (list Saveza socijalističke omladine Srbije), Svet, NIN 
i Duga. Zaključci partijskog vrha obvezivali su komuniste u svim 
tim medijima i institucijama da “provedu nužne kadrovske pro- 
mene", te da javno reagiraju “na članke u medijima i akadem- 
skim publikacijama, ili na televiziji i radiju, ili na bilo koji drugi 
pokušaj da se negiraju tekovine revolucije i vodeća uloga radničke 
klase u našem društvu, promoviše istorijska i naučna laž, a isto- 
rijski događaji, pojave i ličnosti interpretiraju na neobjektivan 
način" (IB, 6/87). Partijsko je Predsjedništvo također iniciralo 
osnivanje aktiva Saveza komunista u kulturnim i akademskim 
institucijama, udruženjima sociologa, ekonomista, politologa, filo- 
zofa, pravnika, novinara i pisaca. Partijski je aktiv formiran i u 
SANU (IB, 1/88). Slijedeći odluke partijskog Predsjedništva 
(izražene u “Operativnom programu"), vodeći su se srpski politi- 


49 Izuzetak je bila Miloševićeva kratka replika na sastanku beogradskog partij- 
skog komiteta u februaru 1987, kad je spomenuo neaktivnost komunista u Aka- 
demiji, koji nisu našli potrebnim da se javno distanciraju od “napada na Tita 
i revoluciju i razbijanje Jugoslavije". Od Miloševića se očekivalo da ponudi 
“platformu" o Memorandumu na Petoj sjednici CK SK Srbije u aprilu 1987, ali 
je on imenovao Milenka Markovića da održi uvodni govor, te odlučio da 
sjednicu zatvori za javnost (IB, 4/1987). 

5 Bez obzira na sve to, međutim, situacija se nije dramatično izmijenila. Elita je 
uskoro vidjela da su stara vremena (ona od 1974. do 1981. godine) definitivno 

čari angažirali u javnim raspravama, ponekad čak i pišući nepot- 
pisane (ili pseudonimom potpisane) članke u novinama! Svi 
osim srpskog partijskog predsjednika, Slobodana Miloševića. 
Mnoge kasnije interpretacije tih događaja pokazuju malo razu- 
mijevanja za razloge zbog kojih je Milošević odlučio da ostane u 
drugom redu napada na srpski nacionalizam. Često se podra- 
zumijeva da je on već tada bio (prikriveni) nacionalist, te da je 
namjerno izbjegavao javne nastupe protiv Akademije. Ako je 
doista i tada (a možda i prije) dijelio neke zaključke s onima koje 
su komunisti tada smatrali srpskim nacionalistima, to ga ipak 
nije spriječilo da se upravo pod njegovim predsjedavanjem krene 
u partijsku ofanzivu, donese Operativni program, te osnuju par- 
tijski aktivi koji će se suprotstaviti Akademiji. Milošević nije bio 
blag prema opoziciji. Naravno, postojali su pragmatični razlozi 
zbog kojih je nastojao izbjeći sudbinu Ivana Stambolića, odnosno 
poremetiti odnose i sa srpskim intelektualcima i s vodstvima 
ostalih republika i pokrajina istodobno. Ali, glavni je razlog ipak 
vjerojatno taj što je Milošević vjerovao da se promjena neće dogo- 
diti ako se nacionalizam napadne samo verbalno. Partija mora 
stvoriti novu situaciju, u kojoj će biti posječen korijen srpskog 
nacionalizma, a to je: “neodrživa" pozicija Srbije u Jugoslaviji i 
odnosi između republike i njenih pokrajina. Iako osobno nije volio 
Dražu Markovića, Milošević je dijelio njegov stav da je upravo u 
tim odnosima “jedini neposečeni koren srpskog nacionalizma" 
(kako je Marković izjavio neposredno nakon protesta na Kosovu). 
Milošević je, također, vjerovao da opozicija ne smije biti tretirana 
kao partner Savezu komunista, a još manje bi Partija trebala 
gubiti vrijeme u beskrajnim raspravama s njenim oponentima. 
Partija mora nametnuti ritam rasprave i odrediti dnevni red. Ako 
u tome uspije, situacija će se preokrenuti, a srpski nacionalisti u 
opoziciji izgubit će utjecaj. Iako je, dakle, Miloševićeva odlučnost 
bila privlačna nekim srpskim nacionalistima, te iako su oni 


prošla, te da bi zabrane novina i ukidanje institucija bile preskupe i u praktič- 
nom smislu nemoguće. Oštre najave o partijskoj ofanzivi ostale su tako manje 
više prazne prijetnje. 
* Primjerice, predsjednik beogradske partijske organizacije, Dragiša Pavlović. 
On je objavio nekoliko članaka u Politici koristeći pseudonim. U 1987. objavio 
je i polemičku knjigu protiv beogradske kritičke inteligencije. 

dijelili njegov zahtjev za uspostavom reda u Srbiji i Jugoslaviji, 
odnos između njega i njih bio je složen. 

Prije nego se zadržimo malo duže na Miloševićevim motivima 
i retorici u godinama neposredno prije njegova preuzimanja vlasti 
u Srbiji (1984-1987), podsjetimo samo da je do 1987. kritička 
inteligencija sebe transformirala iz marginalne grupe poluutje- 
cajnih intelektualaca u snažnu jezgru opozicijskog pokreta, koji 
je sada kontrolirao više nacionalnih institucija, većinu srpskih 
medija i kulturnih tokova." Kroz te institucije se, do 1987, formi- 
rao prilično jasan novi diskurs, koji je u sebi sadržavao tri glavna 
zahtjeva: 1) demokratizaciju Jugoslavije; 2) promjene Ustava iz 
1974. kako bi se poboljšala pozicija Srbije; 3) odlučna akcija 
protiv “genocida na Kosovu" i asimilacije srpskog stanovništva 
bilo gdje u zemlji. U šest godina nakon kosovskih protesta, nagla- 
sak se pomicao s prvog zahtjeva na drugi i treći. Opozicija je sebe 
povezala s masama Srba na Kosovu, a s protestima u Beogradu i 
drugdje stvarala je golem pritisak na institucije sistema. Nevolj- 
kost ili nemogućnost srpskog vodstva da zaustavi taj pritisak 
povećao je tenzije unutar same političke elite, prije svega između 
Srbije i drugih, a također i između Srbije i federalnih institucija. 
Sve je to stvorilo i krizu unutar samog srpskog vodstva, koje je 
moralo odlučiti kako će se dalje ponašati u odnosu na tolike pro- 
tivnike. Izolirano i pred gotovo izvjesnim gubitkom kontrole u 
Srbiji, bez velikog utjecaja na događaje u Jugoslaviji, ono je 
izgledalo konfuzno i slabo. Napokon, kao i u prijašnjim situa- 
cijama (od kojih su neke opisane u trećem poglavlju), vodstvo 
Srbije podijelilo se na one koji su htjeli oštriju akciju protiv pro- 
tivnika i one koji su htjeli neku vrstu akomodacije s njima. U 
tom kontekstu treba analizirati uspon Slobodana Miloševića na 
vlast u jesen 1987. 


%2 Ivan Stambolić u svojoj knjizi (1995) spominje naslove sa repertoara beograd- 
skih kazališta u ljeto 1987, da bi ilustrirao koliko je snažna bila opozicija: 
Poraz srpskog carstva; Solunski borci govore; Knjaz je ubijen; Bitka za Kolubaru: 
Memoari sveštenika; Tajna Crne Ruke; Oj Srbijo nigde lada nema; Seobe 
Srbalja; Svetoandrejska rapsodija i dr. Sve su to bili komadi koji su promo- 
virali drukčiju interpretaciju srpske prošlosti; prije svega Prvog svjetskog rata 
u kome je Srbija bila nejaka, pa ipak ga je završila na strani pobjednika. Oni 
su u stvari gradili mit o srpskoj pobjedi u ratu, a gubitništvu u miru, kojeg je 
formulirao i promovirao Dobrica Cosić. 

DISKURS SLOBODANA MILOŠEVIĆA 1984-1987 


Mnogim je vanjskim promatračima prilika u Srbiji izgledalo kao 
da je vodstvo same srpske Partije 1986. bilo ujedinjeno možda više 
nego ikad prije.“ U ranim osamdesetim, Srbiju je potresao sukob 
između Miloša Minića i većine u partijskom vodstvu, u kome su 
glavnu ulogu imali Petar i Ivan Stambolić, te Draža Marković. Do 
1984, međutim, Ivan Stambolić uspio je smanjiti utjecaj Petra 
Stambolića (koji je te godine otišao u mirovinu nakon deset godina 
provedenih u Predsjedništvu SFRJ kao srpski predstavnik); te 
donekle i Draže Markovića, koji se nikad nije potpuno oporavio 
od skandala iz 1982. Napadi na njega izvan Srbije, činilo se, samo 
su pomogli Ivanu Stamboliću da se predstavi kao vođa nove gene- 
racije, prve koja nije stasala u ratu, nego je ušla u politiku u 
poslijeratnom razdoblju. Tu su novu generaciju mnogi identifici- 
rali kao “tehnokratsku" (ne samo zato što su i Ivan Stambolić i 
Slobodan Milošević prije radili u Tehnogasu), orijentiranu prema 
razvoju i ekonomskom napretku Srbije. U toj je generaciji Milo- 
šević bio — uz Stambolića — najznačajnije ime. Kako su već dosad 
mnogi analitičari istakli, oni su sve više djelovali kao “dvojac"; 
Stambolićevo pomicanje iz beogradskog partijskog komiteta (1984, 
kad je postao predsjednik Centralnog komiteta SK Srbije) i iz 
CK SK Srbije (1986, kad je postao predsjednik Predsjedništva 
Srbije) dovelo je do dvije značajne Miloševićeve promocije. Budući 
da se u to doba inzistiralo na kratkim mandatima i “uvođenju 
novih ljudi", Miloševićev je uspon bio iznimno brz. Prije 1984. 
malo je tko čuo za njega, a 1986. već je bio (barem formalno) sre- 
dišnja ličnost srpske politike: predsjednik Predsjedništva Cen- 
tralnog komiteta Saveza komunista te republike. 

Takav vrtoglavi uspon, međutim, nije prošao bez prigovora. 
Posebno je glasan bio Draža Marković, koji se oštro protivio nje- 
govu izboru za predsjednika CK SKS, smatrajući da je Milošević 
neiskusan, nepoznat i pomalo nestrpljiv; a da u vremenima koja 
su tako ozbiljna, Srbiji treba iskusan i snažan političar. U razgo- 


% Da bi se naglasilo jedinstvo Srbije, i naročito Partije u njoj, na kongresu SK 
Srbije u ljeto 1986, korišten je simbol stisnute pesnice; simbol snage, jedinstva 
i revolucionarnosti Partije. 

voru za ovu knjigu, u augustu 2001, Draža Marković objasnio je 
svoje protivljenje ovako: 


“Ja nisam imao nikakve posebne razloge niti neke posebne 
informacije od ove ili one službe protiv njega, ali sam ga znao 
iz familije i iz javnog života. Mira Marković, moja nećaka, 
bila je u zategnutim odnosima sa svojim ocem i sa mnom, pa 
se to onda prenelo i na njegov odnos prema meni. Međutim, 
najvažnije je da sam pratio njegov rad. On je bio sklon prekim 
rešenjima, odsecanju odluka i suspendovanju normalnih pro- 
cedura koje su do tada važile za Partiju. Smatrao sam da nema 
dovoljno iskustva, a naročito da njegovi saradnici nemaju isku- 
stva, a da su Srbija i Jugoslavija bile u tako teškoj situaciji 
da je bilo veoma osetljivo pitanje kako će se ponašati njeni poli- 
tičari. Preka rešenja nisu mogla pomoći. Zato sam bio protiv 
toga izbora, iz principijelnih razloga, a ne zbog nekih mojih 
ambicija ili tajnih informacija." 


U znak protesta protiv izbora Miloševića, Marković je podnio 
ostavku na partijske funkcije u Srbiji, te se politički umirovio. 
U razgovoru koji je tom prilikom imao sa Stambolićem rekao je 
da mu “istorija neće nikada zaboraviti taj izbor, a srpski narod 
nikada zaboraviti da je podržavao Miloševića, jer će Milošević sve 
da upropasti". Stambolić se sjeća (1995: 149) da mu je ta kletva 
izgledala kao posljedica Markovićeve sujete; on je sam možda htio 
preuzeti čelnu funkciju u srpskoj Partiji, koju nikad nije imao. 
“Ustao sam i napustio sobu", rekao je kasnije Stambolić.5* 
Izbor Miloševića stvorio je zategnutu atmosferu u partijskom 
vrhu. Milošević je izabran samo zahvaljujući Stambolićevu inzi- 
stiranju i uz vrlo tijesnu podršku. Smatralo se, međutim, da on 
zapravo ovisi o Stambolićevoj mreži vlasti; o medijima, lokalnim 


54 U svom dugom memoarskom intervjuu sa Slobodanom Inićem (1995), Stam- 
bolić priznaje da bi mu bilo lakše podnijeti teret odgovornosti za promoviranje 
Miloševića, da nije bilo te epizode. Markovića je nazvao starim liscem, koji se 
nije dao prevariti. Od drugih istaknutih jugoslavenskih političara, izboru Milo- 
ševića suprotstavljao se i Cvijetin Mijatović, do 1984. bosanski predstavnik u 
jugoslavenskom Predsjedništvu, jedan od najistaknutijih revolucionara medu 
bosanskim Srbima. 

partijskim komitetima, i državnim institucijama za koje je Stam- 
bolić ipak bio veći autoritet. Uostalom, Stambolić je vjerovao da 
državna funkcija postaje sve značajnija; posebno u Srbiji gdje je 
Ustav bio središnje pitanje. Ona je, također, zaštićenija od partij- 
ske u odnosu na pritiske izvan same Srbije. Državni predsjednik 
može, primjerice, ignorirati pritiske iz drugih republika, dok je 
partijski vrh sputan principom demokratskog centralizma i struk- 
turom same Partije. 

Izborom Miloševića, Stambolić nije htio samo osigurati konti- 
nuitet svoje politike u Partiji, nego je htio poslati i signal drugima 
— da Srbijom sada vladaju mlade snage, odlučna nova poslijeratna 
generacija vođa koji nisu osobno sudjelovali u stvaranju ekonom- 
ske, političke i moralne krize u društvu. Milošević je u svemu bio 
predstavnik te nove, posttitovske generacije, čak i više od samog 
Stambolića, koji je u trenutku Titove smrti bio predsjednik Iz- 
vršnog vijeća Srbije, a i prezimenom je bio vezan za revolucio- 
narnu, Titovu generaciju političara. Milošević je, pak, bio nova 
nada, a nada je srpskoj Partiji i Srbiji trebala više od bilo čega 
drugog. Njegov je retorički stil bio drukčiji; jasniji i odlučniji. 
Njegova je odvažnost da uđe u polemike i ustane protiv drugih 
imponirala mnogima u Centralnom komitetu i fascinirala ih. Sa- 
držaj njegovih poruka nije bio različit od onog što je većina mislila 
ili govorila; on se zalagao za Srbiju kao republiku, ravnopravnu 
sa svim drugim republikama u Jugoslaviji. 


“Srbija ne traži da bude više republika od drugih republika, 
ali, sigurno je, ne može dozvoliti ni da bude manje republika 
od drugih. To što Srbija u svom sastavu ima dve socijalističke 
autonomne pokrajine ne može da bude razlog da se ona svodi 
na svoje uže područje, takozvanu Srbiju bez pokrajina. Odno- 
sno, da Republika Srbija bude zbog toga lišena neophodnih 
političkih i pravnih ingerencija nad celokupnom svojom terito- 
rijom, odnosno primorana da ih primenjuje samo na jedan deo 
svoje teritorije... Promenićemo sve što nam smeta da izađemo 
iz krize", rekao je u decembru 1986. (1986/1989: 121). 


** Dogodilo se da sam neposredno nakon objavljivanja ovog govora u Politici, u 
decembru 1986, imao telefonski razgovor s Pepcom Kardelj, udovicom Edvarda 

Što je bio Miloševićev program u godinama uspona? Pažljiva ana- 
liza njegovih govora u razdoblju od 1984. do 1987. pokazuje da su 
postojale četiri važne točke tog programa. 

Prvo, Milošević je bio najotvoreniji kritičar nejedinstva u Srbiji 
i Jugoslaviji. Jedinstvo je bilo ključni uvjet rješavanja problema 
u zemlji.** Jugoslaveni, rekao je on 1987, sebe vide kao građane 
svijeta, a “sve je poduzeto da ih se učini članovima njihovih regija, 
pokrajina i užih zajednica". Razdvajanje je protivno “duhu konti- 
nenta i vremena", rekao je 1985. Jugoslavenske su nacije smislile 
ideju zajedništva prije više stotina godina, kada su bile razjedi- 
njene zbog postojanja stranih carstava. “Danas, kada je ta ideja 
osvojila Evropu i ceo svet, mi se vraćamo nazad idejama i akcija- 
ma koje su svi drugi napustili, ili barem svi u razvijenom svetu. 
Moramo da se zabrinemo zbog toga i moramo se odupreti tome" 
(1985/1989: 55). Ključ reintegracije Jugoslavije bila je Partija, o 
kojoj ovisi i budućnost socijalizma i budućnost Jugoslavije (1987/ 
1989: 139). Kao i Tito prije, Milošević je inzistirao da Partija mora 
ostati jedinstvena, minimalno (ako uopće) zahvaćena federaliza- 
cijom i konfederalizacijom. Nejedinstvo*" unutar Partije glavni 
je razlog snage opozicijskih grupa, političke i ekonomske krize u 
zemlji, a posebno krize na Kosovu. 

Drugo, Milošević je zahtijevao promjenu prakse, ali ne i ciljeva 
partijske politike. Promjene moraju biti “velike i hitne" (1984/ 


Kardelja. Ona je bila vrlo uznemirena zbog ovog stava, smatrajući da je to 
najoštrija kritika Ustava iz 1974. do tada. Kad sam se s njom sreo, nekoliko 
dana kasnije u Ljubljani, ponovila je koliko je njen suprug bio zabrinut zbog 
mogućnosti obnove srpskog nacionalizma nakon njegove i Titove smrti. Bila je 
uvjerena da je Miloševićev govor iz 1986. bio nacionalistički. Iako ona nije imala 
nikakvu funkciju u tom trenutku (osim manje-više ceremonijalnog članstva u 
Savjetu federacije), njena bojazan ilustrira kontekst u kome su se tadašnji 
govori srpskih političara razumijevali. 

5 Samo ujedinjeni, Milošević je rekao 1984, ljudi drže svoju sadašnjost i buduć- 
nost u svojim rukama (1984/1989: 21). Na drugoj strani, “nedostatak jedinstva 
i dezintegracija su u ovom trenutku najveći problemi jugoslovenskog društva“, 
rekao je 1985. (1985/1989: 54). 

57 Milošević je s vremenom zamijenio pojam jedinstvo riječju sloga, a nejedinstvo 
- neslogom. Taj je pomak u retorici označio napuštanje komunističkog i pribli- 
žavanje tradicionalističkom (narodnom) vokabularu, u kome je riječ sloga imala 
važnije mjesto od jedinstva. (Samo sloga Srbiju spašava, primjerice.) Pojam 
jedinstvo bio je sastavni dio koncepta bratstva i jedinstva. 

1989: 34), ali ne smiju ugroziti ni socijalizam ni Jugoslaviju. Soci- 
jalizam je i dalje bio “najbolja i najprogresivnija ideja našeg doba" 
(1986/1989: 102). Socijalizam kakvog je Partija zamislila tek treba 
nastati, pa se revolucija mora nastaviti (1986/1989: 193). Među- 
tim, u Miloševićevim govorima nema mnogo mjesta za objašnjenje 
vizije o tome kako treba izgledati taj novi socijalizam: gotovo 
ništa osim spominjanja tržišnih zakonitosti, ili najave da bi “radni 
ljudi koji upravljaju društvom morali biti bogati, a ne siromašni? 
(1987/1989: 136)%. Milošević je zagovarao tržišne principe, ne kao 
ustupak kapitalizmu ili napuštanje socijalizma i samouprav- 
ljanja, nego “kao uslov da društveno vlasništvo nad sredstvima za 
proizvodnju preživi i promoviše se kao najbolji oblik vlasništva" 
(1987/1989: 135)*%. On je bio zagovornik promjena; reformi siste- 
ma, ustavoreformator. S te pozicije, bilc je potpuno normalno da 
je u decembru 1986. rekao: 


“Grčevito, tvrdoglavo, dogmatsko protivljenje svim prome- 
nama, pa i onima koje su nužne, u ovom trenutku ima isto 
dejstvo kao delovanje antisocijalističke opozicije. Čak može da 
bude i opasnije, jer odugovlačenje s promenama koje zahteva 
vreme izaziva opravdani gnev i nezadovoljstvo i radnika i 
intelektualaca i omladine. Odbijajući ekonomske i političke 
promene došli bismo u apsurdnu situaciju: da rukovodstvo 
Saveza komunista brani postojeći koncept socijalizma od rad- 
nika, intelektualaca i omladine — a to bi bilo efikasniji i brži 
kraj socijalizma od onoga kome se nadaju čak i antikomu- 
nisti" (1986/1989: 122). 


Treće, Partija bi se trebala koncentrirati na svoj vlastiti (pozi- 
tivni) program, a ne na svađe s oponentima. Istina je da između 
komunista i opozicionara ne može biti pomirenja, posebno ne ako 
su oni srpski nacionalisti. Ali: 


5 Moderna Srbija, inzistirao je Milošević 1989, bit će Srbija u kojoj će bruto 
društveni proizvod biti 10.000 $ per capita (1989/1989: 316). 

%% U svom intervjuu Mladini, 27. septembra 1999, novinarka Desa Trevisan 
prisjeća se da je u jednom razgovoru kojeg je imala s Miloševićem, on - vidljivo 
iznerviran — inzistirao da je bio zagovornik tržišnih reformi prije Milana 
Kučana. To je točno. 

“Mi komunisti, kada govorimo o delovanju antisocijalističkih 
snaga, manje treba da imamo u vidu njih same, a više prostor 
i argumente koje im za to delovanje mi dajemo. Jer oni su 
toliko prisutni danas, ne zbog svoje snage, već zbog naše 
slabosti... Nije dakle zadatak komunista u toj situaciji da se 
samo obračunavaju s antisocijalističkim idejama i njihovim 
nosiocima i da se javno ograđuju od mišljenja s kojima se ne 
slažu, već pre svega da sami nude rešenja za izlazak iz krize 
i u okviru njih, naročito mehanizma da se ta rešenja ostvare. 
Nije uloga komunista i njihove organizacije da druge koji ne 
misle isto prozivaju da misle pogrešno, već da nadmoćnost 
svog mišljenja pokažu u rešavanju krize, u stvaranju uslova 
za uspešan razvoj i bolji život. Tačno je da smo pod pritiskom 
idejnih protivnika, ali Savez komunista ne sme da napravi 
krupnu grešku da svoju aktivnost svede samo na borbu protiv 
njih." (1986/1989: 117). 


Ta je hijerarhija problema, a ne njegove simpatije za opoziciju u 
Srbiji ili za srpski nacionalizam, spriječila Miloševića da kritizira 
Akademiju i Memorandum u javnosti. 


“Ja kao glavne idejne zadatke vidim promene u ekonomskom 
i političkom sistemu." A tretiranja pesama, romana i izložbi, 
kao glavnih idejnih tema, manje shvatam kao odsustvo svesti 
nekih rukovodstava o stvarnim problemima ovog društva a 
više kako izraz namere da se skrene pažnja sa njih, da se 
politička aktivnost orijentiše na periferna pitanja i tako reše 


% Taj je argument koristio i Ivan Stambolić, primjerice, kad je objašnjavao 
razloge svoje šutnje u odnosu na opoziciju, nakon pojavljivanja Bijele knjige. 
Sada je Milošević samo ponavljao Stambolićev argument: da neki ljudi (pone- 
kad ustavobranitelji koji se opiru promjenama, a ponekad opozicija), namjerno 
nameću pitanja kritike poretka da bi omeli Savez komunista u ostvarivanju 
svog pozitivnog programa. U jugoslavenski politički vokabular s kraja osamde- 
setih ušao je pojam hrvatska šutnja, koji objašnjava neprisutnost hrvatskog 
vodstva u glavnim sukobima u Jugoslaviji tog razdoblja. Međutim, s obzirom 
na opoziciju, moglo bi se donekle govoriti i o srpskoj šutnji. 

€! Konačno, kao marksist, Milošević je vjerovao da “kulturna pitanja ne postoje 
nezavisno od ekonomskih i materijalnih uslova života" (1984/1989: 25). 

određena lična ili grupna pitanja vezana za političku poziciju 
pojedinaca i grupa", rekao je 1984. godine (1984/1989: 25). 


Raspravljati o prošlosti, primjerice o onoj iz Drugog svjetskog 
rata, također je neproduktivno i uzaludno. 


“Društvo zagledano u prošlost, umesto u budućnost, neće bu- 
dućnost ni imati. To bolje od nas znaju oni koji nam sada kao 
glavne društvene teme nameću istraživanja porekla naroda i 
pesama, koji nam predlažu da pomirimo vojske i klase, koji 
nam nude separatizam danas kada integrativni procesi zahva- 
taju čitav svet." (1986/1989: 79). 


Ne samo da je Milošević (dijeleći mišljenje većine u partijskom 
vrhu Srbije) odbio staviti aktivnosti opozicije na vrh dnevnog reda 
partijske rasprave, nego je zagovarao i mnogo bližu suradnju s 
inteligencijom, vjerujući da ona može biti saveznik Partije u for- 
muliranju novog pozitivnog programa. Više nego njegov pret- 
hodnik Stambolić, Milošević je naglašavao ulogu inteligencije, 
rekavši (1984) da je “naš odnos prema inteligenciji naš odnos 
prema budućnosti" (1984/1989: 13). Naglašavajući nužnost ra- 
zlikovanja između “poštene" inteligencije i kontrarevolucionara 
(uključujući i one unutar inteligencije), Milošević je tražio da 
Partija ne zaboravi da je većina intelektualaca okrenuta prema 
socijalizmu i da u njemu traži svoju budućnost: 


“Netolerantnost prema obrazovanim i odlučnim ljudima, koji 
istovremeno ne veruju da je sve mračno i da ne možemo savla- 
dati postojeće teškoće uspešno — što je još uvek stav nekih 
ljudi - ne bismo trebali više tolerisati" (1986/1989: 122). 


Više od svojih prethodnika, Milošević je posjećivao Univerzitet u 
Beogradu nudeći mu ruku suradnje. “Balkanski dogmatizam", 
rekao je on 1987, “izražavao se i u gotovo feudalnom pogledu na 
inteligenciju. Borba za ekonomski i društveni napredak ne može 
biti dobivena ako u prvim redovima te borbe nema obrazovanih, 
sposobnih i pametnih ljudi" (1987/1989: 139). Vjerojatno i zato što 
je njegova supruga, Mirjana Marković, bila sveučilišni nastavnik 

s velikim utjecajem u partijskoj organizaciji beogradskog Univer- 
ziteta*2, ne iznenađuje da su mnogi od njegovih bliskih suradnika 
dolazili s Univerziteta.$# 

Konačno, četvrto, Milošević je u srpsku političku retoriku uveo 
pojam borbe protiv anarhije i vratio pojam optimizam. On je sma- 
trao da Jugoslavija klizi u anarhiju, u kojoj “svako može da kriti- 
kuje svakoga, a da pri tom za svoj rad i ponašanje ne polaže račun 
nikome" (1986/1989: 101). 


“Upravo zbog te anarhije, koja kuca na naša vrata, uveren 
sam da, i pored ekspanzije građanske svesti, nama ne preti 
opasnost od restauracije kapitalizma, već više od restauracije 
onih mračnih birokratskih sila koje smo jednom izbegli. To 
jest, ukoliko se nastave procesi koji vode ka anarhiji, velika je 
verovatnoća da se izlaz iz nje traži u nekoj varijanti totalitarne 
države i lične vlasti" (1986/1989: 115). 


Milošević je, baš kao prije i Kardelj, držao da se kapitalizam ne 
može vratiti, te da je jedino neka vrsta staljinističkog socijalizma 
alternativa jugoslavenskom putu. On je, također, znao za snagu 
čvrstorukaških tendencija; anarhiju nije vidio kao opasnost per 
se, nego prije svega kao povod za jačanje totalitarnih tendencija 
u društvu.“ Pesimizam i defetizam, kako ih je nazvao u svom 


$2 Mirjana Marković je 1993. ovako opisala svoj utjecaj na kadrovsku politiku na 
Univerzitetu: “Gurala sam određena kadrovska rešenja veoma energično i 
veoma uspešno" (citirano u Popov, 1996: 356). 

# Ta otvorenost prema sveučilištu isplatila se politički. Mnogi profesori i studenti 
podržavali su Miloševića, držeći da njegova politika predstavlja stvarni zao- 
kret. Vrhunac te podrške izražen je masovnim studentskim antislovenskim i 
antialbanskim protestima u novembru 1989, (“najvećima nakon 1945", kako je 
sam Milošević rekao) koji su završili zahtjevom za hapšenjem Azema Vllasija, 
komunističkog lidera Kosova. Studenti će, kasnije, međutim, biti u prvim redo- 
vima borbe protiv Miloševića. Nastavnici će, međutim, dobrim dijelom stajati 
uz njega do kraja. 

% Oni koji nemaju osobnog iskustva s anarhičnom prirodom jugoslavenskog 
društva, mogu pronaći dobar opis tog fenomena u knjizi Duška Dodera (1978). 
Za vezu između anarhizma i staljinizma, dobar izvor je Tikholaz (1996: 131-8). 
Za Kardeljeva upozorenja na mogućnost da Jugoslavija završi u obnovljenom 
staljinizmu, vidi drugo poglavlje ove knjige. 

govoru u decembru 1986, idu na ruku tim tendencijama, jer šire 
osjećaj bespomoćnosti (1986/1989: 78). Milošević je upozoravao 
da je logično da su mnogi razočarani i obeshrabreni krizom u 
zemlji, ali je poručivao i da nije logično da upravo takvi ljudi 
vode zemlju, zauzimajući pozicije na kojima moraju biti ljudi s 
vizijom i vjerom u budućnost. Srbiji i Jugoslaviji potrebna je nova 
generacija mladih, odvažnih i “gnevnih" ljudi, kod kojih će opti- 
mizam i nada potisnuti duh defetizma, kritizerstva i pesimizma 
(1986/1989: 87). Kritika pesimizma odnosila se, naravno, i na apo- 
kaliptičke akademike SANU, ali također i na one političke vođe 
u zemlji koji su knitizirali jedni druge za promašaje koje su i sami 
proizvodili. Retorika optimizma koju je Milošević promovirao u 
svojim govorima, bila je u oštrom neskladu s kulturom apoka- 
lipse, koja se u Srbiji i Jugoslaviji razvila u razdoblju od desetak 
godina prije njegova uspona.# 

Posljedica njegova vjerovanja da je ključ budućnosti u Partiji, 
te da tu budućnost može osigurati samo mlada generacija opti- 
mističkih lidera, bila je Miloševićeva oštra retorika (a potom i 
akcija) prema svima koji a) nisu bili spremni prihvatiti program 
važnih reformi, prije svega unutar Partije; b) nisu bili dovoljno 


5 To se također odnosi i na njegov retorički stil. Do sredine osamdesetih, ljudi su 
bili umorni od slušanja istih fraza, kojima su ih obasipali nemaštoviti političari. 
Birokratska retorika nije mogla nikoga inspirirati. Milošević je to prepoznao; 
njegov je jezik bio pun kratkih i jednostavnih rečenica, te jasnih i emotivnih 
izraza (kao što su srce, deca, zmija u nedrima i dr.). Kao što je rekla pjesni- 
kinja Desanka Maksimović u recenziji njegove knjige Godine raspleta: “Svojim 
govorima u mnogim ljudima je probudio potrebu da se bore, prenuo u njima 
uspavano rodoljublje, zanemarene dužnosti, naročito se često vraćajući na decu, 
na našu odgovornost da joj zemlju ostavimo slobodnom i bezbednom, da naše 
mlade ne ostavimo slepim kod očiju". Ili, kao što je rekao Kosta Mihailović: 
“On ima razvijen kritički način mišljenja, ne koristi fraze i floskule iz kojih je 
ispario svaki sadržaj već se služi argumentima iskazanim svima razumljivim 
i bliskim jezikom? (1989: korice). To su priznali i mnogi obični ljudi; primjeri 
se mogu naći recimo u Gaber i Kuzmanić (1989: 247). Njegove retoričke kvali- 
tete, relativna mladost, te izgled odlučnog partijskog vođe stvorile su od Milo- 
ševića izvrsnog kandidata za mitove, koje su pomogli stvarati njegovi prijatelji 
u medijima i među intelektualcima. Milošević je bio prvi posttitovski političar 
koji je razumio važnost medija u politici. Nigdje to nije bolje izraženo nego u 
njegovu govoru na Gazimestanu (1989). Tim je teže razumjeti zašto je u kasnijoj 
fazi svoje vladavine, nakon 1990, izbiegavao medije i javne nastupe. 

optimistični, nego su se predali kritizerstvu; c) nisu prepoznali 
hijerarhiju problema, u kojoj su pitanja ideologije i kulture bila 
ispod pitanja ekonomije i političkog sistema; d) nisu razvijali pozi- 
tivan program, nego su se zadržavali na kritici opozicije; e) nisu 
odbacili ideološki dogmatizam; f) nisu podržali partijsko jedinstvo, 
jedinstvo Srbije i Jugoslavije. Miloševićeva linija razgraničenja 
s drugima u partijskom vrhu bila je označena tim markerima. 
Ona je, barem u ovoj inicijalnoj fazi, bila prvenstveno politička, a 
ne etnička. Zbog toga je i uspio dobiti dovoljnu (iako, u prvoj fazi, 
ne više nego dovoljnu) podršku unutar same srpske Partije. 


VRUĆE POLITIČKO LJETO 1987: 
NASTANAK INSTITUCIONALISTA 
I REVOLUCIONARA UNUTAR SK SRBIJE 


Tri su događaja između aprila i septembra 1987. stvorila scenu 
na kojoj se odvijala bitka između Miloševića i onih koji su bili (ili 
je on mislio da su bili) na drugoj strani tako postavljene linije. 
Prvo, u aprilu 1987. Milošević je posjetio Kosovo Polje, pokuša- 
vajući (kao i Stambolić godinu dana prije) umiriti gnjev kosovskih 
Srba. Taj je posjet po mnogočemu značajan: on je uspostavio 
direktnu vezu između Miloševića i kosovskih Srba, a govor koji 
je tom prilikom održao imao je sve elemente ovdje opisanog dis- 
kursa. Drugo, u maju 1987. započela je ideološka ofanziva protiv 
“napada na Tita", kojoj je povod bila naslovna stranica lista 
Student, na kojoj se (kako su razumjeli Miloševićevi suradnici) 
aludiralo na Tita u negativnom kontekstu. Napokon, ubojstvo 
četvorice i ranjavanje sedmorice vojnika u kasarni u Paraćinu, 
zločin počinjen od strane Albanca Aziza Kelmendija (koji se potom 
i sam ubio) pokrenuo je lavinu gnjeva protiv Albanaca i Kosova 
koja se proširila sa same Srbije na ostale krajeve Jugoslavije, 
uključujući i Hrvatsku. Prvi je događaj povezao elitu i mase; drugi 
je podijelio Partiju na institucionaliste i revolucionare, a treći je 
omogućio da se uvede retorika i praksa izvanredne situacije, ne 
samo na Kosovu nego i u cijeloj Jugoslaviji. 

Govor u Kosovu Polju 


Govor koji je Slobodan Milošević održao pred oko dvije tisuće 
Srba u Kosovu Polju, 25. aprila 1987, često se uzima kao početak 
srpskog nacionalizma u vrhu srpske političke strukture. Strani 
analitičari često mu pridaju golemo značenje, držeći ga prekret- 
nicom u novijoj srpskoj povijesti. Pa ipak, u engleskom je jeziku 
taj govor gotovo potpuno nepoznat; stoga su mnogi bili iznena- 
đeni kad ga je sam Milošević pročitao pred Haaškim sudom na 
početku suđenja 2002. Kontekst u kome je taj govor održan, pot- 
puno je zaboravljen; i u interpretaciji tih analitičara i u samoj 
Miloševićevoj interpretaciji pred sudom. Taj je opći kontekst već 
opisan u glavnim crtama u ovoj knjizi, pa mu se nećemo vraćati 
na ovom mjestu, 

Što je, međutim, Milošević rekao u Kosovu Polju i u kojem 
konkretnom kontekstu? On je (poput Stambolića godinu dana 
prije) došao u Kosovo Polje da spriječi još jedan odlazak Srba i 
Crnogoraca u Beograd i da ih odgovori od ideje da trajno napuste 
Kosovo. Stambolićevo obećanje od prije godinu dana pokazalo se 
praznim, pa su kosovski Srbi imali vrlo malo povjerenja u bilo 
koga tko je dolazio iz Beograda. I Milošević je dočekan prilično 
hladno. Znajući da bi tako moglo biti, policija je formirala kordon 
između mase i zgrade u kojoj je on razgovarao s političkim pred- 
stavnicima općine — Albancima i Srbima. Ne vjerujući lokalnim 
političarima, masa je nasrnula da razgovara s Miloševićem di- 
rektno, ali je policija pokušala spriječiti taj susret. Reagirala je 
palicama.# Milošević je bio odmah obaviješten o događaju pa 
je prekinuo sastanak i izašao ispred zgrade. Tamo je čuo ljutite 
prigovore sudionika protestnog skupa, koji su dobacivali policiji: 
“Ubojice!", a njemu govorili da ih je milicija prebila. “Niko ne sme 
da vas bije!?, odgovorio je Milošević, prilično uplašen, zbunjen i 
iznenađen. Ta je rečenica, izrečena u lapidarnoj konverzaciji i 


% Kasnije interpretacije tog događaja često naglašavaju da je sukob policije i 
demonstranata bio motiviran i time što su većina policijaca bili Albanci. Upitno 
je, je li doista bilo tako, iako je Milošević na svom suđenju iznio podatke o 
etničkom sastavu kosovske policije koji potvrđuju da je ona bila pretežno alban- 
ska. Međutim, veliko je pitanje koliko je etnički sastav policije doista utjecao 
na njene akcije i je li bio važan demonstrantima u tom trenutku. 

kao odgovor na konkretnu situaciju, kasnije postala sastavni 
dio mita kojeg su o Miloševiću stvarali njegovi podržavatelji; a 
onda je iz tih mitova preuzeta i u ozbiljnu akademsku literaturu. 
Milošević se potom složio da sasluša lokalno stanovništvo, na sa- 
stanku koji je trajao 13 sati. U tom direktnom kontaktu sa Srbima 
s Kosova, Milošević je čuo za maltretiranja, nasilje, silovanja, 
povrede prava i uništavanje imovine; svjedočenja ne mnogo razli- 
čita od narativa Knjige o Milutinu, ili peticija srpskih intelektu- 
alaca. Milošević je morao uvidjeti da je opozicija doista govorila 
jezikom daleko razumljivijim i bližim tim ljudima, nego što je bio 
partijski govor. Također, on se morao zabrinuti nad mogućnošću 
da se stvori zajednička fronta između opozicije i masa, koju nitko 
ne bi mogao zanemariti. 

Na kraju te “noći oporih reči" (kako su mediji nazvali doga- 
đaj), Milošević je održao govor od otprilike 2.500 riječi. U stvari, 
sadržaj tog govora danas će mnoge iznenaditi. Milošević nije re- 
kao gotovo ništa novo; ništa što godinu dana prije nije već izrekao 
Stambolić. Ali, kontekst je bio drukčiji. Cijeli je događaj izgledao 
dramatično, a mediji su bili prisutni u gotovo nezapamćenom 
broju. Miloševićev kosovopoljski govor nije bio njegov najradikal- 
niji; nije se, primjerice mogao usporediti s govorom u Kragujevcu 
u decembru 1986. Ali, on je sadržavao elemente ohrabrenja, opti- 
mizma i čvrstoće, te je izrečen jednostavnim i jasnim riječima. 
Zato je izgledao tako uvjerljivo, pa je na kraju preokrenuo situ- 
aciju u Miloševićevu korist. 

Pažljiva analiza Miloševićeva govora u Kosovu Polju ukazuje 
da se u njemu promoviraju ista ona tri elementa koje smo već 
identificirali u diskursu srpske opozicije: a) komunistički diskurs; 
b) ideja direktne demokracije; c) patriotsko-nacionalistički pro- 
gram, uključujući i neke fraze i stavove koji su zvučali kao da su 
preuzeti iz diskursa kritičke inteligencije. Naglasak je, doduše. 
bio na prvom i drugom elementu, ne na trećem (kao kod opozicije), 
ali sama činjenica da su preuzete neke fraze bila je značajna. 
Milošević je kombinirao titoistički (ali ne kardeljevski) slogan o 


#7 O tome kako je događaj interpretiran u Književnim novinama (uključujući i u 
pjesmama, recimo onoj Radoslava Zlatanovića) samo tri dana nakon što se 
dogodio, treba vidjeti u Gojković (1996: 373). 

bratstvu i jedinstvu s pozivom Srbima i Crnogorcima da ne napu- 
štaju svoje kuće, njive i bašte, svoje uspomene. On je kombinirao 
revolucionarnu retoriku s tradicionalističkim diskursom, upozo- 
ravajući Srbe da “nije nikad bilo svojstveno duhu srpskog i crno- 
gorskog naroda da ustukne pred preprekama, da se demobiliše 
kad treba da se bori, da se demorališe kad mu je teško". 


“Treba da ostanete ovde i zbog predaka i zbog potomaka. 
Pretke biste obrukali, potomke razočarali" (1987/1989: 144). 


Odluče li ostati na Kosovu, Milošević je prisutnim Srbima i Crno- 
gorcima obećao podršku srpskog i jugoslavenskog vrha, upozo- 
ravajući da je Kosovo pitanje opstanka Jugoslavije. 


“Cela je Jugoslavija sa vama. Nije reč o tome da je to problem 
Jugoslavije, nego je Jugoslavija i Kosovo. Jugoslavija ne postoji 
bez Kosova! Jugoslavija se dezintegriše bez Kosova! Jugosla- 
vija i Srbija neće dati Kosovo!", rekao je na kraju govora 
(1987/1989: 146). 


Istodobno, Milošević je upozorio lokalne Srbe i Crnogorce da ne 
uzimaju pravdu u svoje ruke, jer stanje anarhije i bezakonja neće 
pomoći nikome. Kritizirao je državu zbog bešćutnosti i birokra- 
tiziranosti, ali je istodobno podsjetio da su se stvari značajno 
popravile u posljednjih nekoliko godina, jer je Kosovo postalo 
središnja tema Jugoslavije. Podržao je pravo demonstranata da 
izraze svoje mišljenje te odbacio optužbe da su njihovi skupovi 
nacionalistički. Ali, jasno je rekao da Srbi moraju učiniti sve da 
njihova opravdana nezadovoljstva ne budu zloupotrebljena od 
strane nacionalista, protiv kojih svaki pošteni čovjek mora ustati. 
Linija razdvajanja nije etnička, nego ona koja razdvaja “snage 
socijalizma, bratstva i jedinstva i progresa od snaga separatizma, 
nacionalizma i konzervativizma" (1987/1989: 145). 


“U tom razdvajanju progresivnog od reakcionarnog, Srbi i 
Crnogorci na Kosovu sigurno će dobiti podršku mnogih Alba- 


% Ovdje je Milošević zapravo samo ponovio prijašnji Stambolićev zaključak. 

naca, komunista i albanskih ljudi među kojima imaju rođake 
i prijatelje, a njihova deca drugove. Jer je ovde svima zajed. 
nički cilj da se Pokrajina ekonomski i kulturno razvije pa da 
ljudi, svi ljudi, žive bolje i srećnije. Oko tog cilja treba da se 
okupe svi radni i pošteni ljudi, to treba da je osnova bratstva 
i jedinstva na Kosovu" (1986/1989: 145). 


Mnogo oštrijim riječima od svog prethodnika Stambolića, Milo- 
šević je upozorio da iseljavanje Srba s Kosova “predstavlja vero- 
vatno poslednji tragičan egzodus evropskog stanovništva", te 
da su se “poslednji put takve povorke očajnih ljudi kretale u 
srednjem veku" (1987/1989: 142). Nemoguće je, priznao je Milo- 
šević, vratiti etničku strukturu Kosova na nekadašnje stanje, ali 
je moguće pokrenuti kampanju povratka onih koji su napustili 
pokrajinu. “I ne mora da bude nijedna cena velika da se to 
postigne" (1987/1989: 145). 

Suprotno mnogim kasnijim interpretacijama," Milošević je u 
tom govoru oštro kritizirao nacionalizme, i srpski i albanski. 


“Nacionalizam uvek znači izolovanje od drugih, zatvaranje u 
sopstvene okvire, a to znači i zaostajanje u razvoju, jer bez 


# Prema službenim podacima, koje je na zajedničkoj sjednici državnog i partij- 
skog Predsjedništva Srbije, 2. novembra 1988, predstavio sekretar CK SK Srbije 
Zoran Sokolović, 31.000 Srba i Crnogoraca se iselila iz Kosova nakon 1981. Od 
oko 3.000 domaćinstava koja su se u tom razdoblju iselila, oko 2.000 ih je pro- 
dalo svu imovinu koju su imali na Kosovu. Od oko 1.445 teritorijalnih jedinica 
na Kosovu, oko 700 ih je bilo “etnički čisto — albansko", dok je u oko 300 broj 
Srba i Crnogoraca bio ispod 50. Između 1983. i 1987, oko 6.500 (tj. 224 doma- 
ćinstava) Hrvata, Muslimana, Roma i Turaka također je napustilo Kosovo 
(IB CK SKS, 10/1988: 6). 

7% Unatoč tako jasnoj antinacionalističkoj retorici, autori kao što je Kaplan 
(1993: 40) tvrde da je Miloševićev govor bio “direktan poziv na rasnu mržnju". 
Ta je interpretacija toliko proširena, da je ušla i u Haašku optužnicu protiv 
Miloševića. Razlika između samog teksta i njegove retrospektivne interpreta- 
cije rezultat je nekoliko metodoloških pogrešaka koje smo objasnili u prvom 
poglavlju ove knjige; primjerice, prolepsis hipoteze i mita o koherenciji. Tako- 
đer, autori koji ne govore i ne čitaju srpski/hrvatski, najčešće nisu pročitali (ili 
nisu razumjeli) taj govor, jer nije bio dostupan na engleskom jeziku. Ideološki 
aspekt tog govora potpuno je zaboravljen (recimo, u članku objavljenom u Daily 
Telegraphu, 20. januara 1999; ili u knjizi generala Rosea, 1998, i dr.), što je 
vrlo velika pogreška. 

saradnje i povezivanja na jugoslovenskom, a onda i širem 
prostoru nema ni progresa. Svaki narod i narodnost koji se 
zatvaraju i izoluju neodgovorno se ponašaju prema sopstve- 
nom razvoju." (1986/1989: 143). 


Ne iznenađuje što je oštrica bila usmjerena prema albanskom 
nacionalizmu, koji bi htio uspostaviti “etnički čisto" Kosovo. Al- 
banski separatisti su se malo primirili, rekao je on. “Računaju na 
vreme, a razume se, i prilike rade za njih", dodao je - aludirajući 
(možda?) na visoki natalitet i opću krizu u zemlji. No: “trebaju 
da znaju - na ovom tlu tiranije"! više neće biti", jer to “neće dati 
ni progresivni ljudi Kosova, neće dati Srbija ni Jugoslavija" 
(1987/1989: 142). 

Miloševićeva čvrsta jugoslavensko-srpska retorika inspirirala 
je mnoge na tom skupu, pa je novi lider na kraju pozdravljen 
oduševljenim odobravanjem. Kao i u prethodnim situacijama, one 
koji su slušali nije oduševio zahtjev za slobodom, liberalizacijom 
i pluralizmom (iako je zahtjev za ljudskim pravima, recimo, bio 
važan dio retorike kosovskih Srba). Oni su podržavali čvrstoću 
stava i akcije, i borbu protiv anarhije i bezakonja. Anarhija, ne 
nedostatak demokracije ili političkih partija, bila je problem. 
Titoistička retorika i akcija bili su ključ rješenja tog problema. 
Milošević im je sada izgledao kao novi Tito. I još više od toga: 
prvi srpski (štoviše: srpsko-crnogorski) Tito. On je to shvatio i 
prihvatio. Nakon Kosova Polja, Milošević preuzima sva četiri 
elementa Titove tehnologije vladanja: 1) stupa u direktni kontakt 
s masom; 2) ponavlja zahtjeve mase kako bi rasrpšio njihovo 
nezadovoljstvo: 3) koristi direktnu vezu s masom da bi eliminirao 
svoje političke protivnike unutar elite; 4) koristi novouspostav- 
ljeno jedinstvo Partije i masa da bi smanjio opoziciju režimu."? Po 
tome je (a ne toliko po samom tekstu, odnosno sadržaju) njegov 
kosovopoljski govor bio, doista, prekretnica. 


7! U ovom kontekstu riječ tiranija imala je (ili je barem mogla imati) i značenje: 
Tirana. To je bilo podsjećanje na utjecaj kojeg Tirana ima na Kosovu, i obećanje 
da se taj utjecaj neće nastaviti. 

72 Kao što je opisano u trećem poglavlju ove knjige, te elemente političke tehnike 
Tito je najuspješnije koristio u ublažavanju učinaka beogradskih studentskih 
demonstracija 1968. 

Slučaj Student: Diferencijacija unutar elite 


Ivan Stambolić kaže da se Milošević vratio s Kosova kao “novi 
čovek". Kao i Stambolić godinu dana prije, bio je zabrinut i ra- 
dikalan; odlučan da nešto učini. Nikad nećemo znati što ga je 
zapravo motiviralo u većoj mjeri: osjećaj dužnosti prema Partiji 
kojoj je predsjedavao, strah od mogućnosti da protest eskalira 
do nekontroliranih razmjera, ili istinska briga za sudbinu ljudi. 
Vjerojatno su sva tri elementa bila među razlozima za njegovo 
inzistiranje da se u Partiji mora uvesti “željezna disciplina", jer je 
vrijeme praznih govora prošlo. Kao posljedicu, Milošević je skra- 
tio trajanje sjednica i ukinuo neformalne konzultacije između 
partijskih i drugih funkcionara, smatrajući da su one samo gubi- 
tak energije i vremena. Vodstvo ne smije biti zaokupljeno samo sa 
sobom, nego se okrenuti narodu i djelovati u narodu. Miloševićev 
stil vladanja polako se pretvarao u naredbodavstvo: samo rezul- 
tati su bili važni, metode dolaženja do rezultata bile su drugo- 
razredne. Situacija je bila “izvanredna""3, pa su i mjere za njeno 
rješavanje morale biti takve. Njegov je autokratski stil vladanja 
(sada sve vidljiviji) bio u neskladu s principom “kolektivnog ruko- 
vođenja", koji je uveden nakon Titove smrti. Taj stil, a ne sama 
akcija ili političke razlike, izazvale su prve proteste protiv Milo- 
ševića unutar samog vodstva; uključujući i one koji su dolazili 
od Stambolića. Stambolić se sada smatrao marginaliziranim. 
Njegova je namjera, osim toga, bila da se glavna politička djelat- 
nost preseli — u mjeri u kojoj je to moguće — iz Partije u državne 
institucije. Milošević je, međutim, imao malo vremena za konzul- 
tacije, a Partiju (sada pod njegovim predsjedništvom) smatrao je 


73 Stambolić je smatrao da je Miloševićeva vladavina bila vladavina izvanrednog 
stanja. Milošević bi proizvodio izvanredno stanje, čak i onda kad ono nije 
postojalo u stvarnosti. U svojim sjećanjima na to razdoblje, Stambolić navodi 
niz primjera za to; podsjećajući da revolucionari vjeruju u parolu čim gore, tim 
bolje. Naravno, Stambolićeva sjećanja (kao i sva druga) treba uzeti cum grano 
salis, ali ne mogu se izbjeći direktne usporedbe s ulogom izvanrednog stanja 
(u formi prijetnje vanjskim, tj. sovjetskim, napadom ili unutrašnjim građan- 
skim ratom) u razdoblju od 1967. do 1972. Vojska je bila važan faktor u oba 
slučaja: je li Ljubičić bio spona između prvog i drugog slučaja proizvodnje 
izvanrednog stanja? Za Stambolićeve primjere, vidjeti 1995: 176. 

važnijom od države. Uostalom, tako je uvijek bilo, a to su tako 
vidjeli (i tražili da ostane) i Srbi i Crnogorci na Kosovu. 

Pod utjecajem onoga što je vidio i čuo na Kosovu (te zaključka 
da kosovski Srbi zapravo govore gotovo iste parole kao i opozici- 
ja), Milošević je naredio svojim kolegama u Partiji da budu budni 
prema aktivnostima opozicije.“ Istodobno s provođenjem pozi- 
tivnog programa, treba oduzeti šansu opoziciji da se infiltrira kao 
stvarna politička snaga u proteste na Kosovu. Podučen Stambo- 
lićevim iskustvom, Milošević je unaprijed želio spriječiti kritike 
iz drugih krajeva Jugoslavije; i pokazati se kao anti-nacionalist 
koji je u stanju riješiti kosovski problem na komunističkim prin- 
cipima. U tom kontekstu je 2. maja 1987. polunezavisno glasilo 
studentske organizacije na beogradskom Univerzitetu Student 
objavilo naslovnu stranicu na kojoj je bio naslov “Bal vampira". 
Kako se približavala godišnjica Titova rođenja (7. maja) a onda 
i slet za Dan mladosti (25. maja), ideolog beogradske partijske 
organizacije Dušan Mitević (Miloševićev prijatelj iz studentskih 
dana) prepoznao je u tome “napad na Tita". U biti, radilo se o 
maloj provokaciji; posebno kad je se usporedi s daleko ozbiljnijim 
i otvorenijim kritikama Josipa Broza Tita unutar kritičke inteli- 
gencije. Ali, u novim okolnostima (te posebno stoga što se radilo o 
studentima, beogradskom Univerzitetu i instituciji sistema koja 
je bila formalni izdavač Studenta), Miloševićevi sljedbenici tražili 
su direktnu akciju ne samo protiv izdavača i redakcije, nego i 
šire: protiv “napada na Tita". Milošević ne samo da je u to doba 
bio titoist, nego je smatrao (s pravom) da će obrana titoizma biti 
dobro primljena u široj populaciji, a također i izvan Srbije. Dra- 
giša Pavlović, tadašnji predsjednik beogradske partijske organi- 
zacije, međutim, ostao je vjeran ranije dogovorenoj politici, prema 
kojoj je bilo mnogo “važnijih stvari za diskutovanje" od ilustracija 
na naslovnicama. Pavlovićev je stav sad izazvao neobičnu pole- 
miku s Mitevićem na sjednici beogradskog partijskog Predsjed- 
ništva. Mitević je imao iskustva u novinarstvu, a bio je blizak i 
Mirjani Marković, Miloševićevoj supruzi koja je imala golem utje- 


74 Slavoljub Đukić u svojoj knjizi (1994: 63)navodi Miloševićev zahtjev na sastanku 
koordinacije političkog rukovodstva Srbije, 8. juna 1987, da se na “ofanzivu 
opozicije" mora odgovoriti oštrom mjerom. Milošević je tada rekao da je “naša 
ofanziva slaba", te da se tu ne radi o “dečjim igrama", nego o “anarhiji". 

caj na sveučilišnu partijsku organizaciju. Pavlović je, na drugoj 
strani, bio relativno neiskusan političar, koji nije imao ni izbliza 
takvu političku težinu da bi mogao tek tako odbaciti Mitevićeve 
prijedloge. Polemika između Mitevića i Pavlovića na Predsjed. 
ništvu Gradskog komiteta dobila je veliki publicitet u medijima: 
u sljedećih je nekoliko dana objavljeno 35 komentara o Mitevi. 
ćevoj interpretaciji naslovne stranice Studenta, od kojih je 34 ili 
otvoreno dvojilo o njegovim zaključcima, ili ih otvoreno odbaci- 
valo. Tim se kritikama potom pridružio srpski ministar kulture, 
Branislav Milošević, koji je u napadu bez presedana za unutar. 
partijske odnose, napao “dogmatske snage", a prije svega Mite- 
vića, zbog takvog čitanja naslovne stranice Studenta. Konflikt 
između ministra kulture i ideologa beogradskog partijskog komi- 
teta, pokazao je nejedinstvo u Partiji za koju je Slobodan Milo- 
šević sad htio da bude ujedinjenija nego ikad prije. 

Partijska komisija unutar beogradskog partijskog komiteta 
trebala je raspraviti nesuglasice nastale oko slučaja Student. 
No, na njenoj sjednici, Milošević se prvi put suočio s kritikom od 
strane Ivana Stambolića. Stambolić je smatrao da pojedinci u 
novom rukovodstvu (vjerojatno iz neiskustva) stvaraju “repre- 
sivnu atmosferu, utisak neprekidnih konflikata", te kritizirao 
Miloševića što je napao Student oštrije nego ranije Memorandum 
SANU. Neki stavovi partijskog Predsjedništva (koje je on, sve do 
Kongresa, uspješno vodio), samo su “dolili ulje na vatru". 

S takvim stavovima, međutim, Stambolić nije suviše dobro 
prošao. Nikola Ljubičić (nekoć savezni sekretar za narodnu obra- 
nu, a sada predstavnik Srbije u Predsjedništvu SFRJ) rekao je 
da je Partija dosad “previše oklevala", te da je “naša strana bila 
u defanzivi, dok je opozicija napadala". Komunisti su danas, 
zaključio je Ljubičić, pod napadom antikomunista, a to treba 
“zaustaviti na vreme", tj. dok se još može. U ljeto 1987, dakle, 
pojavile su se (i javno manifestirale) duboke podjele unutar samog 
srpskog vodstva; upravo obratno od onog što je Milošević obećao 
kosovskim Srbima. Milošević je držao da se te podjele moraju 
eliminirati. Jedinstvo Partije bilo je preduvjet jedinstva Srbije; a 
onda i Jugoslavije; u to je on tada čvrsto vjerovao. On je sada 
tražio pogodan trenutak da postigne novo jedinstvo, najprije u 
Partiji, potom u Srbiji, pa u Jugoslaviji. 

Paraćinski slučaj i njegova interpretacija 


U tom se kontekstu samo tražio povod da bi se konflikt oko 
nejedinstva u Partiji raščistio. Taj je povod nađen, kad je u noći 
3. septembra 1987, dvadesetogodišnji Aziz Kelmendi, vojnik-Alba- 
nac s Kosova pucao iz automatske puške po spavaonici kasarne u 
Paraćinu; ubio je četvoricu a ranio sedmoricu svojih kolega. Među 
ubijenima dvojica su bili Muslimani (Hazim Dženanović i Safet 
Dudaković), jedan Hrvat (Goran Begić), a četvrti je bio etnički 
Jugoslaven iz Beograda (Srđan Simić). Među ranjenim vojnicima, 
jedan je bio iz Crne Gore, trojica iz Bosne i Hercegovine, jedan s 
Kosova i jedan iz Slovenije." Događaj je šokirao jugoslavensku 
javnost. Bez čekanja službenog izvještaja, ljudi (i mediji) inter- 
pretirali su ga kao još jednu akciju albanskih separatista protiv 
Jugoslavije i njenih naroda.“ Kelmendijev je zločin iskorišten da 
se upozori na cijenu koju bi Jugoslavija mogla platiti ako se tako 
delikatan i ozbiljan problem kao što je kontrarevolucija na Kosovu 
bude zanemarivala. Srpski su mediji prednjačili u ocjenama da 
Albancima ne treba vjerovati, bez obzira gdje su i kako se pona- 
šaju."" Poruka je bila primljena širom Srbije. U Valjevu, Para- 
ćinu, Subotici i mnogim manjim mjestima, uništavani su kiosci 
i dućani kojima su vlasnici bili Albanci. Cijela obitelj Kelmendi 
je uhapšena i ispitivana u prizrenskom zatvoru. Azizova sestra 
Melihada (tada šestnaestogodišnjakinja) izbačena je iz škole. 
Partizanska organizacija u selu Dušanovo (odakle je bio ubojica) 
zatražila je od stanovnika da izoliraju obitelj Kelmendi. Nje- 
gov nekadašnji srednjoškolski učitelj, Agish Kastrati, isključen 
je iz SKJ, a petoro ostalih nastavnika dobili su “posljednju opo- 
menu" jer nisu zabilježili da je Kelmendi (tri godine ranije, od 
2. do 17. aprila 1984. godine) bio odsutan iz škole jer je tih 13 
dana bio u zatvoru nakon što je “uhvaćen pri pokušaju bijega u 


?5 Borba, 4. septembra 1987. 

7 Kao primjer toga, vidi Tanjugov komentar objavljen u Borbi, 4. septembra 1987: 
“Pucnji u Jugoslaviju". Tanjugovi komentari bili su čitani kao poluslužbeni 
stav političkog vrha. 

7 Za detalje, vidi Đukićevo navođenje reakcije tadašnjeg direktora Politike, 
Živorada Minovića (1992: 150). 

'# Borba, 10. septembra 1987. 

Albaniju*.? Strah, bojazan, prijetnje i hapšenja sad su se uvukli 
u javni život na Kosovu, u Srbiji i Jugoslaviji. Sumnjičenja Alba. 
naca, ali i mnogih drugih, dobila su prostora u privatnim konver- 
zacijama; ne samo u medijima. 

Nekoliko dana kasnije, 6. septembra 1987, sprovod Srđan: 
Simića u Beogradu okupio je tisuće ljudi. Njegovi su roditelj 
morali zamoliti prisutne da prestanu s uzvikivanjem parola, ka 
što su “Bolje grob nego rob"; “Hoćemo slobodu"; “Kosovo je Srbija" 
“Ne damo Kosovo"; “Dosta rezolucija"s! i slično. Nakon sprovoda 
20.000 ljudi posjetilo je grob Aleksandra Rankovića, pjevajući 


#* Zanimljivo, Udruženje književnika Srbije bila je jedna od vrlo malobrojni! 
organizacija koje su protestirale protiv takvog osvetoljublja. U javnom protestu. 
UKS je nazvao neke od ovih akcija “varvarizmom", a njihove autore proglasio 
gluhima za pitanja ljudskih prava. Pa ipak, ne može se oteti dojmu da je taj 
protest bio prije svega motiviran strahom da bi politika osvete mogla poslužiti 
albanskim separatistima da antidatiraju događaje, pa da Kelmendija proglase 
pravednikom koji je na vrijeme stao u zaštitu svog naroda pred osvetništvom. 
Drugi glas protesta protiv takvih mjera bio je tekst Ivkice Bačić u zagrebačkom 
Vjesniku, 12. septembra 1987. Ona se usprotivila logici kolektivne krivnje i 
nepromišljenih akcija, koje su sponzorirane od strane političkih tijela, budući da 
“nas one mogu odvesti samo još dublje i niže... do točke s koje nema povratka". 

% Ovdje citiram iz svog privatnog dnevnika, na dan 7. septembra 1987. “Ljudi, čak 
i oni koji su do jučer branili Albance i bili žestoko protiv velikosrpskog naciona. 
lističkog gledanja na Kosovo, sad najavljuju da će bojkotirati Albance u Zagrebu: 
više im nitko ne vjeruje". Nekoliko dana kasnije, 18. septembra 1987, zabilježio 
sam razgovor sa Stipom Oreškovićem, svojim prijateljem koji je tada bio vrlo 
blizak Stipi Šuvaru, o političkim podjelama u Srbiji. “Stipe tvrdi da su i jedni i 
drugi nacionalisti, s tim što je Milošević bolji jer njegova politika vodi u građan- 
ski rat na Kosovu odmah, a Stambolićeva dugoročno (?!). On tvrdi da je u svakoj 
zemlji opasnije ako se duže nešto sprema, pa je Milošević bolji (?!). Čudno! 
Užasno je opterećen tim ratovima - kao da nema druge varijante. Malo me to 
brine!" Orešković, tada član saveznog rukovodstva omladinske organizacije, bio 
je vrlo dobro obaviješten o odnosima u jugoslavenskom političkom vrhu. Sje- 
ćam se, također, i razgovora s nizom svojih znanaca, od kojih su neki tada bili 
polujavne ličnosti, koji su najavljivali bojkot albanskih dućana u Zagrebu. 

51 Sve te parole, ovdje navedene prema izvještaju koji se o događaju pojavio u 
Borbi, 7. septembra 1987, bile su dvosmislene, podložne različitim interpre- 
tacijama. Na prvi pogled, naravno, nema ništa sporno u izvikivanju parole: 
“Hoćemo slobodu" ili “Kosovo je Srbija", budući da je sloboda vrijednost koju je 
sistem podržavao, a Kosovo je bilo dio Srbije. Ali, isticanjem da hoće slobodu, 
demonstranti su poručivali da je nema. Slobodu od koga? Nije li sloboda osigu- 
rana 1944, ili 1945? Implikacije tih parola bile su, dakle, već po sebi (bez obzira 
na formalni izričaj) provokacija za tadašnji sistem. 

jugoslavensku državnu himnu. Partijsko je vodstvo sada bilo suo- 
čeno s najopasnijom situacijom koja se ikad dogodila u poslijerat- 
noj Jugoslaviji. Ubojstvo u kasarni, kamenovanje kioska i dućana, 
nekontrolirana emotivna retorika; podijeljeno rukovodstvo koje 
se međusobno optužuje i nagla popularnost trećeg konstititu- 
tivnog koncepta (kojeg je, naročito u Srbiji, simbolizirao Alek- 
sandar Ranković) — sve je to bila slika Jugoslavije u ranu jesen 
1987. Nešto se moralo učiniti. Ali — što? I kako? 


INSTITUCIONALISTI I REVOLUCIONARI: PREMA 
POSLJEDNJEM DVORSKOM PUČU U JUGOSLAVIJI 


Odgovarajući na ta pitanja, srpsko se vodstvo podijelilo na insti- 
tucionaliste i revolucionare u (kako će se kasnije pokazati) zadnjoj 
podjeli unutar srpske političke elite oko pitanja reakcije na opo- 
ziciju. Ovog puta (za razliku od ranijih prilika: primjerice, podjele 
na liberale i ostale 1972, ili na Miloša Minića i ostale 1982), ta je 
podjela uključivala daleko šira i važnija politička pitanja: kao što 
su pitanje Kosova, odnosa prema nacionalizmu (i njegovoj relativ- 
noj važnosti u tom trenutku); uključenosti javnosti u politiku; 
odnose s inteligencijom; hijerarhiju problema i druga. U nastavku 
ovog poglavlja, prikazat ćemo glavne elemente narativa obje grupe. 


Institucionalisti 


Glavna ideja koju su promovirali institucionalisti unutar srpskog 
političkog vrha bila je da se konflikt na Kosovu ne može riješiti 
ugrožavanjem institucija sistema, niti izvan njih. Oni su vjerovali 
(što je Stambolić i ranije naglašavao) da je ključ u promjenama 
Ustava, a to se može postići samo unutar samog sistema. Svako 
ugrožavanje institucija, bez obzira bilo dobronamjerno ili ne, od- 
maže akciji srpskih komunista. To je posebno slučaj sa srpskim 
nacionalizmom, bilo uličnog ili opozicijskog (institucionalnog) ti- 
pa; on uvijek ugrožava srpsku poziciju u Jugoslaviji, budući da 
ga je lako koristiti kao povod za antisrpsku političku orijentaciju 
u drugim dijelovima zemlje. 

S te je pozicije Dragiša Pavlović, predsjednik beogradske par. 
tijske organizacije, samo sedam dana nakon paraćinskog slučaja 
kritizirao komuniste i direktore glavnih srpskih medija, na sa. 
stanku kojeg je s njima sazvao u Beogradu. Situacija na Kosovu 
ne može se popraviti nikakvom “olako obećanom brzinom", niti 
nekim izvanrednim stanjem. Pitanje nije hoće li se djelovati proti 
albanskog nacionalizma, nego s kojih pozicija, rekao je on. Jedina 
prihvatljiva pozicija je pozicija SKJ, a ne neka populistička ili 
nacionalistička pozicija. 


“Neuravnotežene reči samo stvaraju histerično raspoloženje, 
koje čini stvari samo lošijima, a ne rešava problem. Prostor za 
rešenje kosovskog problema sada je tako sužen da i najmanja 
greška - kakve god bile namere onih koji ih naprave — može 
biti tragična za Srbe i za Crnogorce na Kosovu, za srpski 
narod i za celokupnu stabilnost u Jugoslaviji. Tvrditi danas 
da se može sve što se hoće zbog situacije na Kosovu - čak i da 
se prave greške koje će se kasnije ispravljati — to je klasična 
logika pragmatske i birokratske politike na osnovi koje bismo 
se brzo pomakli od aplauza danas do velikih problema već 
sutra. Ruke onih Srba i Crnogoraca na Kosovu koje su aplau- 
dirale sada se počinju pretvarati u pesnice, a to je granica 
preko koje bi svaki daljnji korak mogao voditi ka tragičnom 
razvoju događaja. Ko danas treba krv za svoja rešenja? Šta sve 
treba da se desi pre nego razumemo da se prst na obaraču 
puške poteže i neuravnoteženim, histeričnim rečima u javnoj 
sferi, ponekad čak i sa jednim jedinim retkom u novinama?" 
(Pavlović, 1987/1988: 94-9). 


Pavlović je potom, na sastanku s urednicima, objasnio partijsku 
liniju, kako ju je on razumio. Bitka protiv albanskog nacionalizma 
mora se voditi bez oklijevanja, rekao je. Ali, mnogi mediji koriste 
tu bitku da bi rasplamsali netoleranciju i mržnju prema Alban- 
cima, a to je protivno socijalističkim principima. 


“Uredništva i novinari u medijima koji ne žele da razumeju 
da današnja bitka protiv albanskog nacionalizma znači nepre- 

stanu borbu protiv srpskog nacionalizma, u stvari promovišu 
rasplamsavanje nacionalnih strasti kao svoju glavnu politiku." 
(Borba, 1987: 2).%2 


Borba protiv albanskog nacionalizma i borba protiv srpskog 
nacionalizma, za Pavlovića (kao i za mnoge druge komuniste do 
tada) bile su samo lice i naličje jedne te iste akcije. Pavlović se 
suprotstavljao licitiranju o tome koji je nacionalizam opasniji — 
svi oni djeluju zajedno i jednako su opasni. On je bio protivnik 
tvrdnje da je srpski nacionalizam samo reakcija, pa prema tome 
manje opasan, i da će nestati kad nestane ono što ga uzrokuje, a 
to je albanski nacionalizam. 


“Takvi stavovi zaboravljaju da je najuspešniji način da se 
spreči nacionalizam u Jugoslaviji, taj da se protiv njega borimo 
u svojoj kući, u svojoj naciji, jer sukob jednog nacionalizma sa 
drugim, bez obzira na to ko je izazvao taj sukob, vodi u brato- 
ubilačku mržnju, i čak i u bratoubilački rat." (Borba, 1987: 2). 


Uostalom, pitao je Pavlović (u svom govoru nekoliko dana kasni- 
je, 17. septembra 1987, na sjednici Predsjedništva beogradske 
partijske organizacije): može li se nacionalizam isprovocirati u 
nekome u kome ne postoji? Njegova je kritika srpskog naciona- 
lizma bila potpuno u skladu s dugom tradicijom antinaciona- 
lističke politike unutar SK Srbije. Ali, te stare formule, uskoro 
će uvidjeti, više nisu bile prihvatljive. Najprije je Predsjedništvo 
beogradske partijske organizacije raspravljalo o Pavlovićevim sta- 
vovima, a potom, 14. septembra 1987, tekst u Politici Ekspres*, 


** Ovaj i mnogi sljedeći citati uzeti su iz posebnog izdanja Borbe, 28. septembra 
1987. (ovdje ih navodimo samo kao 1987: broj stranice). 

% Ključno za tu borbu bilo je da se komunisti Albanci i Srbi pojavljuju i djeluju 
zajedno i jedinstveno. Primjerice, političar Albanac, Azem Vilasi, upozoravao 
je na albanski nacionalizam u intervjuu Vjesniku, 31. maja 1986; a Ivan Stam- 
bolić na srpski u intervjuu Vjesniku, 6. aprila 1986. Obojica su poslali poruku 
da i albanski i srpski nacionalisti vode politiku zavađanja naroda, pod sloga- 
nom “Čim gore, tim bolje". 

“U svojoj biografiji Slobodana Miloševića Slavoljub Đukić otkriva da je taj tekst 

pisan u stanu Slobodana Miloševića i Mirjane Marković te da ga je novinar 

dnevniku koji je bio pod direktnim utjecajem Miloševićeve struje 
u Partiji, oštro je napao Pavlovića zbog njegovih “komplikovani! 
rečenica, aluzija, upozorenja i neimenovanih optužbi". Politika 
Ekspres je pitala: na koga se odnosi Pavlovićeva kritika “olak; 
obećane brzine"? Takvo obećanje nije dano od strane srpskih nac: 
onalista, nego od samog Centralnog komiteta SK Srbije, koje: 
podržava narod. Prema tome, Pavlovićev napad prepoznat je ka; 
napad na Centralni komitet. 

Razlika je bila vrlo značajna: dok je svatko smio (i morao) kr - 
tizirati srpske nacionaliste, kritika Centralnog komiteta nije bil, 
dopuštena. Naročito nije bilo dopustivo kritizirati srpsku Partij. 
zbog navodne “mekoće" u odnosu na srpski nacionalizam. U dt 
cembru 1986, naime, Milošević je jasno rekao: 


“Ako smo od oslobođenja do danas, u rukovodstvu Srbije, bil: 
odlučni i jedinstveni u nečemu, onda je to borba protiv sop. 
stvenog nacionalizma. Kada je u pitanju nacionalizam, nism« 
bili slabi, ali ni selektivni, nismo pokazali slabost ni prem: 
najistaknutijim pojedincima u nauci, umetnosti, politici : 
društvu uopšte. A nećemo biti selektivni, kada je u pitanju 
borba protiv nacionalizma, ni ubuduće, ni prema institucija: 
ma, ni prema pojedincima" (1986/1989: 127). 


Optužiti sada srpsko vodstvo da je “slabo" prema nacionalizmu 
značilo je podržati one koji su ih stalno optuživali za “velikosrp 
ske tendencije".# Povrh toga, Pavlović je kritizirao partijski vrh 
pa se već i samim tim činom postavio protiv “jedinstva", a zahtje 
za jedinstvom bio je glavni zahtjev vremena: ne samo unuta 


Politike Ekspres, Dragoljub Milanović, samo potpisao. Zanimljivo, srpski sv 
političari često pisali novinske tekstove pod pseudonimina: sam Dragiša Pa: 
vlović prije tog događaja, a Borisav Jović kasnije (protiv Ante Markovića; vidi 
Jović, 1995: 173). 

% Kao što je objašnjeno u trećem poglavlju, srpski su se političari uvijek osjećali 
neugodno kad se raspravljalo o “velikosrpskim tendencijama". Želja da elimi: 
niraju bilo kakvu mogućnost da ih se ponovno proglasi srpskim nacionalistima 
i ekspanzionistima bila je jedan od temeljnih motiva za njihovo prihvaćanje 
Ustava iz 1974. Ali, kao što je pokazano u prethodnim poglavljima, prihvaćanje 
Ustava nije zaustavilo te optužbe; one su se pojavile punim intenzitetom ii 
možda u većoj mjeri nego prije) nakon kosovskih protesta 1981. 

elite, nego i među stanovništvom. Kao predsjednik beogradske 
partijske organizacije (koja je tada imala 230.000 članova), koga 
je podržavala većina u Predsjedništvu te organizacije, Pavlović 
je predstavljao opasnost. Njegova je politika mogla voditi u “frak- 
cionaštvo", pojavu protiv koje je Tito upozoravao od svojih prvih 
političkih dana. Sve je to, također, moglo biti interpretirano kao 
povreda demokratskog centralizma, koji je (unatoč uvijek prisut- 
nim razlikama unutar elite) još uvijek bio važeći princip u Savezu 
komunista. Iako su se, naime, razlike u mišljenjima izraženim u 
fazi donošenja odluke tolerirale (a ponekad i poticale; primjerice 
u okviru Kardeljeva koncepta “pluralizma samoupravnih inte- 
resa"), u fazi provođenja dogovorenog nije bilo mjesta za različite 
politike, ili čak različite interpretacije. Ovo je bilo vrijeme za 
provođenje, ne za usklađivanje politike; prema tome i Pavlovi- 
ćeva je kritika sad izlazila izvan okvira dopuštenog. 

Svojim zagovaranjem institucionalnog modela rješavanja pro- 
blema, institucionalisti su izgledali kao zagovornici status quo, 
čak i kad su bili ustavoreformatori, poput Ivana Stambolića. Pod 
pritiskom sa svih strana, u atmosferi straha, neizvjesnosti i ra- 
dikalnih zahtjeva, revolucionarnost je bila opcija koja je mogla 
inspirirati daleko više ljudi. Povratak revoluciji i njenim meto- 
dama značio je povratak u razdoblje slično onome nakon 1945, 
koje je Milošević (a još više Mirjana Marković) smatrao zlatnim 
dobom jugoslavenskog socijalizma. Na jednoj strani u tom sukobu 
bili su oni koji su željeli uspostavu države kao centralne insti- 
tucije sistema, a na drugoj oni koji su ključ vidjeli u Partiji. Na 
jednoj, oni koji su bili za temeljite promjene ali unutar institucija 
sistema, a na drugoj, oni koji su htjeli - kako je Milošević rekao 
na jednoj od sjednica CK SKJ — promjene na institucionalan ili 
vaninstitucionalan način, sa podrškom institucija ili bez nje*. 
Na obje je bilo elemenata konzervativizma i progresa. Instituci- 
onalisti su, primjerice, bili konzervativni u smislu odbijanja da 
prihvate podršku populacije promjenama, te da povedu novi tip 
politike, koji se ne bi oslanjao na postojeće institucije nego na 
novonastalo javno mnijenje. Na drugoj strani, revolucionari su 
bili također konzervativni, jer su nastojali zaustaviti “anarhiju" 


** 1B CKSKS 9/1988: 11. 

(ne razlikujući je od pluralizma), i to povratkom na retoriku, stil 
vladanja i ideje koje su dominirale jugoslavenskom politikom u 
neposrednom poslijeratnom razdoblju. Sukob između tih dviju 
opcija vodio se na Osmoj sjednici Centralnog komiteta SK Srbije, 
24. 125. septembra 1987. To je bio posljednji “dvorski puč"#7 u jugo- 
slavenskoj politici, s dugoročnim posljedicama po sve sudionike. 


Osma sjednica: Pobjeda revolucionara 


Osma je sjednica bila pobjeda revolucionara nad institucionali- 
stima. Revolucionarna retorika predstavljena je govorima niza 
sudionika sjednice, među kojima je vjerojatno najistaknutiji 
predstavnik bio Radoš Smiljković, član Centralnog komiteta SK 
Srbije i profesor političkih znanosti na beogradskom Univerzi- 
tetu.#% Smiljkovićeva revolucionarna retorika bila je na neki 
način novost, barem kad se usporedi s dominantnom retoričkom 
matricom u kardeljističkom razdoblju. On se protivio politici 
“hladnih glava" kad se radilo o Kosovu, koristeći snažne i emo- 


57 Pojam je posuđen od Vaclava Havela. Havel vjeruje da se veliki društveni 
sukobi ne mogu zauvijek ignorirati, čak ni od strane vrlo moćne elite. Bez obzira 
koliko taman bio veo koji preko njih povukla elita, oni nastavljaju postojati u 
“skrivenoj sferi" i rastu pod tim pokrivačem, sve dok ne izbiju ponovno na 
površinu. U tim trenucima “život se probija tamo gdje može: u tajnim korido- 
rima vlasti, tamo gdje može inzistirati na tajnim diskusijama i konačno tajnom 
rivalstvu". No, politička elita, nenaviknuta na stvarni život, reagira panikom. 
“Dok je ranije svaki čovjek na nekoj poziciji vlasti govorio istim jezikom, kori- 
steći iste fraze, aplaudirajući uspješnom ispunjenju istih ciljeva, sada se izne- 
nada monolit vlasti mrvi na osobe koje možemo razlikovati jedne od drugih. 
koje još uvijek govore isti jezik, ali ga koriste da napadaju jedan drugoga. A 
mi onda s velikim zaprepaštenjem čujemo od njih da neki među njima - i to 
oni koji su izgubili u tajnoj borbi za moć - zapravo nikad nisu uzeli svoje ciljeve 
ozbiljno, niti su ih ikad ispunili (ne daj Bože); a oni drugi - pobjednici - su doista 
stvarno mislili ono što su rekli i samo oni su bili u stanju ispuniti obećano" 
(Havel, 1975/1991: 76-7). Cijela je politička povijest socijalističke Jugoslavije 
povijest dvorskih pučeva: Đilasov slučaj (1954), Rankovićev (1966), hrvatsko 
proljeće (1971), liberali (1972), Markovićev slučaj (1982), Minićev slučaj (1982) 
i dr. Ovaj je bio zadnji u tom nizu. 

8 Da je opravdano smatrati Smiljkovićevu poziciju reprezentativnom za novi 
diskurs svjedoči i to što je upravo on postao predsjednik beogradske partijske 
organizacije nakon smjenjivanja Dragiše Pavlovića. Kasnije je imao manje 
prominentnu poziciju - vjerojatno i zato što je smatrao da je sama ideja revo- 
lucije napuštena kasnijim razvojem događaja. Bio je ambasador u Bugarskoj. 

cionalno nabijene izraze kao što su “krv?, “tela ubijenih vojnika", 
“tela silovanih devojaka, žena i starica" koja se “valjaju po tlu". 
Paraćinski je događaj koristio kako bi pokazao da se na “poteza- 
nje obarača" može odgovoriti samo istom mjerom, pitajući se — 
“što zapravo znači u tom kontekstu kad se insistira prevashodno 
na nerevolucionarnim metodama borbe" (Borba, 1987: 6). 

Koristeći usporedbe koje se dugo nisu čule u jugoslavenskoj 
politici, Smiljković je upozorio da su se u Drugom svjetskom ratu 
pojavljivale situacije u kojima je “brat bio protiv brata, a ljudi su 
streljani za male greške". Sada se, međutim, dopušta sve. Pavlo- 
vića je upozorio da se na “ljutu ranu stavlja ljuta trava", sugeri- 
rajući da se na kontrarevoluciju ne može odgovoriti drukčije nego 
revolucijom. Linija podjele između “nas" i “njih? je linija između 
revolucije i kontrarevolucije. Pavlović je ili snama ili protiv nas; 
u postojećoj situaciji nije moguće naći nikakav srednji (kompro- 
misni) put. Politički govor, rekao je Smiljković, nije “ono što se 
kaže", nego “ono što govor proizvede". A Pavlovićeva pozicija 
proizvodi podršku kontrarevoluciji, jer zamagljuje jasnu liniju 
razgraničenja s njom. 


% S obzirom na takav stav, jasno je zašto Ivan Stambolić drži da je Paraćin bio 
“ključni momenat u Miloševićevom pohodu na vlast". “Sve do tada, uspevali 
smo nekako da savijamo medije da ne uleću u revanšizam. Govorio sam im: 
“Polako. U politici se ne stavlja ljuta trava na ljutu ranu!... Posle te tragedije, 
i Slobodan Jovanović i Žika Minović i Dušan Mitević počinju otvoreno da mi se 
suprotstavljaju, da se raspravljaju... U Politici nastaje prava histerična poma- 
ma. Kao po komandi, sredstva informisanja sa najvećim tiražima i radijusima 
počinju nacionalistički potpaljivati Srbiju. Da je Milošević i sam planirao povolj- 
niji povod i trenutak za prevrat, ne bi mogao smisliti ništa bolje od paraćinskog 
incidenta. Sad je imao srpske nacionaliste na usluzi. Milošević prihvata tu 
ponuđenu ruku velikosrpskih nacionalista. Njegov put ka neograničenoj vlasti, 
posle tog incidenta, bio je širom otvoren." (Stambolić, 1995: 189). Paraćinski je 
slučaj učinio da i u Armiji (posebno u onom njenom dijelu koji je bio pod utje- 
cajem bivšeg sekretara Nikole Ljubičića) poraste osjećaj da se nešto revolucio- 
narno mora učiniti. Za ulogu Politike u tim godinama, vidi Nenadović (1996). 

% U intervjuu koji sam s njim vodio za Polet (kasnije prenesen i u Politici), 6. 
marta 1989, Smiljković (tada već predsjednik beogradske partijske organizacije) 
rekao je: “Mnogi ljudi jednostavno ne žele da uzmu u obzir veoma jednostavnu 
činjenicu: da je već 1981. najviše rukovodstvo ove zemlje proglasilo da se na 
Kosovu desila kontrarevolucija. Da li kontrarevolucija može da se uguši smi- 
ljem i bosiljem? Ne može. Naravno da onda ljudi reaguju: Dajte nam oružje! 
Spremni smo da se borimo protiv kontrarevolucije!'. Prema tome, ne treba 
osuđivati ljude, radnike i studente." 

Iako je Smiljkovićev govor bio svakako najbolji primjer re- 
volucionarne retorike koja je sada istiskivala institucionalnu, i 
drugi su članovi Centralnog komiteta, od kojih su neki bili pot- 
puno nepoznati i tada i kasnije, koristili sličan pristup. Staljini- 
stičke metafore, kakve jugoslavenska javnost dugo nije čula, 
pojavile su se iznenada u nekim od tih govora. Primjerice, Radi- 
voje Marinković (član CK SK Srbije) spominjao je “maske? koje 
padaju a “pravo lice" pojavljuje se pred nama. Je li Pavlović doista 
jedna ili dvije ličnosti? Ima li on skrivenu prirodu, koju Partija 
(kao intelektualna elita) mora “razotkriti"? Govori li on svojim 
riječima, ili u nečije tuđe ime? Je li on samo izvršitelj nečijih na- 
loga? “Meni se čini", zaključio je Marinković, “da je on ovdje u 
ovoj drugoj ulozi". 

U izvrsnoj analizi retorike Osme sjednice (a posebno telegra- 
ma podrške koji su stizali revolucionarima tijekom njezina traja- 
nja), Bogdan Bogdanović (odsutni član Centralnog komiteta, koji 
se nedugo nakon sjednice suprotstavio revolucionarima) otkriva 
“skoro neverovatan strah, stvarnu paniku od polisemije, plura- 
lističkog značenja reči i govora, čak i kad se opisuju očigledno 
pluralistički događaji" (1988: 20). Takva retorika nije ništa drugo 
nego “opsesivna namera da se stvarnost reducira na jednostavne 
i jednolinijske pojave" (1995: 20). U staljinizmu nema dvojbi, niti 
složenih situacija. Monolitnost je najviša vrijednost, a linija po- 
djele je jasna. Nema ni podjele između mita i stvarnosti, smrti 
i života, prošlosti i budućnosti, rekao je Bogdanović. Ono što je 
Osma sjednica prikazala javnosti bilo je “čišćenje jezika koje pret- 
hodi stvarnom čišćenju" (1988: 23). Agresivan govor kojeg su tada 
izrazili predstavnici revolucionara nije mogao biti neutralan; on 
je morao biti usmjeren protiv nekoga. Taj netko su danas neisto- 
mišljenici unutar samog Centralnog komiteta, ali sutra bi mogli 
biti neki drugi neistomišljenici.?! 


% Bogdanovićeva analiza vjerojatno je najbolji tekst koji je do sada napisan o 
usponu Miloševića, a njegova je vrijednost i u tome što je nastao u trenutku 
kad su se događaji odvijali. On upozorava na “krizu političke svesti", koja je 
možda i “kriza svesti uopšte". Ta analiza pokazuje kolika je važnost jezika i dis- 
kursa prilikom opisivanja događaja u socijalizmu. Razumljivo, otvoreno pismo 
koje je svojim kolegama u CK SKS uputio Bogdanović (bivši gradonačelnik 
Beograda i arhitekt), izazvalo je grubu reakciju među samim revolucionarima: 

Diskusija na Osmoj sjednici bila je primjer za našu tezu da je 
ideologija bila snažan faktor sve do samog kraja Jugoslavije. Ne 
samo da je sada ojačala revolucionarna retorika, nego su svi 
sudionici sjednice bez mnogo razmišljanja prihvatili činjenicu da 
je Centralni komitet, a ne autor polurečenice koja je bila sporna 
“olako obećana brzina") vrhovni arbitar pravog značenja onog 
što je mišljeno, rečeno i napisano. Takav je pristup prihvaćala i 
poražena frakcija; i dalje pod utjecajem ideologije kojoj je bila 
odana. Osam godina nakon tog događaja, Ivan Stambolić kaže 
ja je za njegovu generaciju političara i komunista “sukob sa 
Partijom bila jeres" (1995: 247): 


“I to velika. U takvim situacijama, prorade svi oni 
decenijama stvarani mehanizmi Partije za koje se samo čini 
da su u međuvremenu atrofirali i da je i sama Partija, izuzev 
rukovodstva, jedna amorfna masa". 


Vrhovni autoritet Partije tada ni jedna od tih dviju struja nije 
htjela ni mogla odbaciti, bez obzira što se radilo o dubokoj krizi 
Partije i države: 


“Ja samo znam da me je kao partijskog rukovodioca snažno 
nosilo uverenje da će svet postati bolji kad mi, komunisti, 
oživotvorimo naš ideološki projekat usrećenja ljudi. A svet je, 
eto, još nakrivo nasađen samo zato što svoje učenje nismo 
uspeli do kraja da sprovedemo. Ni izdaleka nisam slutio da, 
uprkos nesavršenosti sveta, nećemo bitnije poboljšati ni svet 
ni čoveka, da ćemo ga možda i pogoršati" (1995: 38). 


Ta je ideološka odanost učinila Osmu sjednicu toliko važnom. 
Biti isključen iz Partije, značilo je (još uvijek) biti isključen iz 
bilo kakve politike, a možda (za najodanije komuniste) praktički 


između ostalog i zato što je prvi put u jugoslavenskoj povijesti jedan član Cen- 
tralnog komiteta osporio autoritet njegovih odluka. U prethodnim slučaje- 
vima, čak i oni koji su bili na “optuženičkoj klupi" (kao Đilas i Ranković, te 
Savka Dabčević-Kučar i drugi) prihvatili su da je Partija “uvijek u pravu", 
barem u prvom trenutku. Nakon godine dana, Bogdanović je isključen iz Cen- 
tralnog komiteta zbog “neaktivnosti". 

i iz života samog. Stambolić jednostavno nije mogao (po vlastitoj 
odluci) ostati državni funkcionar (što je tada i bio) protiv volje 
svoje Partije. I Pavlović je prihvatio da je Partija ovlaštena ras- 
pravljati njegove riječi; jer Partija zna bolje i vidi dalje od svakog 
pojedinca u njoj. Iako je imala tako golem značaj za daljnji razvoj 
situacije, u metodološkom smislu, dakle, Osma sjednica nije uvela 
neku novinu u jugoslavenski politički prostor. 

Ona je, međutim, inicirala partijsku čistku, u kojoj su oni 
koji su ostali u manjini bili potpuno isključeni iz javnosti, osim 
kao objekt napada. Oni su govorili “drugim jezikom", koji je 
Partiji bio stran. Budući da je bilo tako, nakon Osme sjednice 
“nije, naprosto, bilo više sagovornika" (Stambolić, 1995: 248). Za 
istinskog marksista titoističke orijentacije, naime, riječi mogu 
postati oružje, ako se povežu sa snagom narodnih masa po- 
sredstvom Partije. Zato su riječi bile toliko važne; i zato se nije 
smjelo dopustiti postojanje dva narativa unutar iste Partije.?? U 
ideokratskim društvima, naime, više nego u drugima, zajednica 
je utemeljena na jedinstvu diskursa (community is a communi- 
cative unity). Uvođenje drugog diskursa značilo je, prema tome, 
podrivanje jedinstva, odnosno zajednice. Taj je monistički pristup 
sada obnovljen pod Miloševićevim vodstvom, istiskujući karde- 
ljističko načelo “pluralizma samoupravnih interesa". Njegov je 
program sada, po prvi put, izgledao jasno i onima na najnižoj 
ljestvici društvene hijerarhije, a on ga je provodio odlučno: naj- 
prije jedinstvo srpske Partije, potom jedinstvo Srbije, pa jugo- 
slavenske Partije, pa Jugoslavije. Taj je program imao četiri faze 
- Milošević je sada završio prvu; u trećoj će biti zaustavljen, a u 
četvrtoj poražen. 


** O značenju riječi u posttotalitarnom društvu komunističke orijentacije, vidi 
Havelov esej “Riječ o riječima" (1989/1991: 377-89) i njegov esej “Moć nemoćnih" 
(1978/1991: 125-214). Havel kaže: “Da, ja živim u sistemu u kojem su riječi 
sposobne da potresu cijelu strukturu vlade, gdje riječi mogu biti moćnije od 
deset vojnih divizija, gdje su Solženjicinove riječi istine smatrane nečim tako 
opasnim da je njihov autor morao biti gurnut u avion i izbačen iz zemlje" 
(1989/1991: 380). U “Moći nemoćnih" Havel kaže da je to zato što je ideologija u 
posttotalitarnim društvima ljepilo koje veže cijelu političku strukturu. Objaš- 
njenje važnosti riječi u prethodnim slučajevima sukoba u Jugoslaviji nalazi se 
u drugom poglavlju ove knjige. 

Miloševićeva interpretacija Tita: 
povratak trećoj Jugoslaviji (1945-1966) 


Promovirajući revolucionarne metode i ideju jedinstva, Milošević 
se sada predstavio kao pravi Titov nasljednik. Obnovio je ideju 
“bratstva i jedinstva", koju je jedino Tito koristio sve do kraja 
života, dok je u kardeljističkom diskursu bila potisnuta (kao što 
je objašnjeno u trećem poglavlju ove knjige). Mase su tražile reha- 
bilitaciju Rankovića, a i sam Milošević (a posebno Mirjana Mar- 
ković) vjerovali su da su stvari u Jugoslaviji krenule loše nakon 
njegova smjenjivanja. To su vjerovali i mnogi partizani, koji su 
ostali razočarani napuštanjem revolucionarnih tekovina, uključu- 
jući i zamjenom termina bratstvo i jedinstvo neutralnijim pojmom 
zajedništvo. Milošević je sada ponovno uvodio elemente titovsko- 
rankovićevskog diskursa, istiskujući one kardeljističke.?3 

Svoju interpretaciju Tita, Milošević je ponudio na svečanoj 
sjednici Centralnog komiteta SK Srbije, koja je slavila 50. godiš- 
njicu Titova dolaska na čelo KPJ (1937). Ta je sjednica održana 
u pauzi Osme sjednice, pa je njegov govor trebao pokazati da se 
tu ne radi ni o kakvoj antititoističkoj (prorankovićevsko)) liniji, 
niti o pukoj borbi za vlast. Radi se, Milošević je naglašavao, o 
dosljednom slijeđenju Titova puta. Titov put “ne pripada samo 
prošlosti", naglasio je on u tom govoru, nego “nosi u sebi duboki 
i snažni smisao za energiju, poverenje i optimizam". Tito se “nije 
bojao bitaka, sukoba, neprijatelja, rizika". Nije se bojao da će 
izgubiti, jer je duboko u sebi bio uvjeren da njegova ideja — naj- 
veća ideja našeg doba? — mora pobijediti prije ili kasnije, ali 
mora pobjediti svakako. 


% Više o razlici između Tita i Kardelja, te o zaključku da je poraz Rankovića bio 
početak Titova pomicanja u stranu pred Kardeljem, vidi u mom tekstu u Đokić 
(bit će objavljeno u 2003. godini). Tihom rehabilitacijom Rankovića, Milošević 
je stekao povjerenje Dobrice Ćosića te nekih u Armiji i tajnim službama (koje je 
Ranković osnovao, i gdje su mnogi držali da je njegovo smjenjivanje bilo nepra- 
vedno). I u Srbiji je u to doba takva politika bila iznimno popularna. 

%* Milošević je smatrao da je socijalizam “najlepša i najprogresivnija ideja našeg 
doba", kako je rekao u svom govoru u Valjevu, u septembru 1986. godine (1989; 
102-3), i kasnije ponovio u zdravici za Mihaila Gorbačova u Beogradu, u martu 
1988. (1989: 198-200). 

“Te njegove osobine ispoljene u najtežim istorijskim trenucima 
naše revolucije morale bi danas da kale srca generacije kojoj 
nije lako, ali koja treba da zna da život i budućnost pripadaju 
poštenim i hrabrim ljudima i da za svoje ideale treba da se 
bore odlučno i beskompromisno." (1987/1989: 166). 


Primjer takve Titove hrabrosti Milošević je pronašao u suprotstav- 
ljanju fašizmu i odbijanju da se pokloni strašnoj Hitlerovoj armiji. 


“To njegovo dostojanstveno i odlučno ne poniženju, nepravdi, 
svemu što nije bilo u interesu njegova naroda — Tito će izgo- 
voriti kasnije još jedanput i zapamtiće ga zauvek njegov na- 
rod, čitav svet." 


Tito je sve to mogao zato što nije robovao nikakvoj duhovnoj 
dogmi ili teorijskim konstruktima, nego je bio “hrabar da bude 
slobodan u svim prilikama", On je obogatio marksizam, a nije ga 
primjenjivao kao dogmu.% Za njega je ključno pitanje bilo jedin- 
stvo, ne samo u formi bratstva i jedinstva, nego kao sloga Partije 
ijedinstvo Jugoslavije općenito. U ovom trenutku, baš kao i u Ti- 
tovo doba, “sloga je uslov za slobodu i mir", rekao je Milošević. Ta 
je sloga bila nužan uvjet pobjede u Drugom svjetskom ratu; ona 
je ušla u udžbenike širom svijeta i kolektivno sjećanje ljudi.?? 
Bez sloge, Jugoslavija bi bila žrtva, ili ne bi postojala. 


* Ovu formulaciju vrijedi zapamtiti: da čovjek mora biti hrabar da bi bio slobo- 
dan. Ona je bila vrlo dobro prihvaćena u srpskom puku, koji je u tim godinama 
bio zatrpan romanima, dramama i dokumentarnim filmovima o hrabrosti srp- 
skog naroda u Prvom svjetskom ratu, što je bio preduvjet slobode. 

% To je bila implicitna poruka ustavobraniteljima, za koje je Milošević držao da 
tretiraju marksizam i Ustav kao dogmu, nesposobni da se prilagode vremenu 
u kome žive. 

97 Indikativno je da je Milošević u svom govoru nabrojao primjere hrabrosti iz 
Drugog svjetskog rata, ne iz Prvog. Dok su srpski nacionalisti koristili Prvi 
rat, na početku kojeg je Srbija postojala kao snažna i samostalna država, 
komunisti su uvijek uzimali Narodnooslobodilačku borbu u Drugom svjetskom 
ratu kao temelj konstitutivnih mitova nove Jugoslavije. Pa ipak, svi primjeri 
koje je spomenuo (Sutjeska, Neretva, Kozara, Srijem) bili su mjesta gdje su 
Srbi stradali više od drugih. Jasenovac (koji nije bio bojno polje nego koncentra- 
cijski logor) nije spomenut, kao što ni u drugim prilikama nije bio važan 

“U ovom delu revolucije, koji sada vodimo, čekaju nas nove 
bitke. Da iz njih izađemo kao pobednici, potrebno je da kao ne- 
kad budemo ponovo zajedno i složni. To je smisao Titovog dela, 
to je suština naše jugoslovenske revolucije, to je uslov da sače- 
kamo budućnost koja će ipak biti lepa i koja nije tako daleko." 


Taj govor, kao i odlučnost koju je iskazao na Osmoj sjednici, u 
očima Srba na Kosovu i drugdje, učinili su od Miloševića “novog 
Tita". Njegove su fotografije sada stajale pored Titovih, a pjesme 
koje su nekad slavile Tita, sada su izmijenile stihove da bi slavile 
“Slobu".?* Nekoliko godina kasnije, Milošević će u svijetu simbola 
potpuno zamijeniti Tita, ostajući jedina slika na zidu Srba na 
Kosovu i velikog broja drugih Srba. Titoistička retorika zaštitila 
ga je od direktnih napada političara iz drugih krajeva Jugoslavije 
i stvorila mu neku bazu u Armiji i drugim federalnim institu- 
cijama. Iako nitko od njih nije htio novog Tita, njegove kolege u 
saveznom partijskom vrhu jednostavno nisu mogle eliminirati 
nekoga tko se sada predstavio kao glavni titoist i čija je podrška 
rasla iz dana u dan. 


REAKCIJE NA MILOŠEVIĆEVU POBJEDU 


S današnje točke gledano, ostaje otvorenim ozbiljno pitanje: 
zašto se ostali jugoslavenski političari nisu suprotstavili Miloše- 
viću “na vrijeme"? To pitanje, naravno, sadrži u sebi pogrešku 
interpretiranja događaja sa sigurne historijske distance, s kom- 
forne pozicije iz koje znamo ishod (ili bar, dosadašnji ishod) poli- 
tičke bitke koja se tada vodila. Političari koji su u to doba morali 
donijeti odluku o tome kako reagirati na unutarsrpski sukob nisu, 
naravno, mogli znati kako će se stvari kasnije razvijati i kako će 


element mita o Drugom svjetskom ratu. Kao dobar srpski komunist, u svom 
govoru Milošević je spomenuo najprije četnike, a potom ustaše, tretirajući ih 
U istoj frazi kao neprijatelje. 

** Već se 1988. mogla čuti pjesma: “Sad se narod pita, ko će nama da zameni 
Tita. Zna se ko je novi Tito, Slobodane, ime ponosito". Jugoslavenski je vrh 
nekoliko puta tražio od Miloševića da se suprotstavi takvom glorificiranju, što 
je on i učinio kratkim saopćenjem. No, to nije imalo nikakvog učinka. 

završiti. Pa ipak, čak i kad se uzme u obzir ta metodološka pret- 
postavka, ostaje pitanje: zašto su ostali političari bili mnogo oprez- 
niji i oštriji kad se radilo o prethodnim srpskim vođama, recimo 
o Markoviću ili Stamboliću, nego sada prema Miloševiću? 

Neki od odgovora na to pitanje već su dani. Milošević se pred- 
stavio kao titoist i protivnik srpskog nacionalizma. U završnom 
govoru na Osmoj sjednici CK SK Srbije, jasno je rekao: 


“Srpski nacionalizam, danas, to nije samo netrpeljivost i mrž- 
nja prema drugom narodu ili drugim narodima, već je sama 
zmija u nedrima srpskog naroda, koji je uvek kroz svoju isto- 
riju težio ujedinjenju sa svim južnoslovenskim narodima, a 
čija je najprogresivnija snaga — radnička klasa, bila nosilac 
duha bratstva i jedinstva, solidarnosti i jednakosti sa svim 
narodima i narodnostima na tlu Jugoslavije — i pre, i u toku, i 
za vreme, i posle rata. Pored toga, srpski nacionalisti bi najveću 
štetu srpskom narodu naneli danas onim što mu, kao navodno 
najbolje nude: da se netrpeljivošću i sumnjom u druge, prak- 
tično izolira. Ekonomski, politički, socijalno, kulturno — kako 
da živi sam, a svoj i slobodan, mali srpski narod kad sami, a 
svoji i slobodni, ne mogu da žive ni veći narodi — u ovom svetu 
gde su svi narodi i ljudi sve više povezani i sve više upućeni 
jedni na druge" (1987/1989: 171-2). 


Drugo, Miloševićeva je pobjeda unutar srpskog Centralnog ko- 
miteta bila vrlo uvjerljiva: samo osam članova CK SKS glasalo 
je protiv prijedloga Predsjedništva da se Dragiša Pavlović is- 
ključi iz tog Predsjedništva. Osamnaest ostalih (uglavnom iz po- 
krajina) suzdržali su se od glasanja. Suprotstaviti se Miloševiću 
značilo je, dakle, suprostaviti se golemoj većini u Centralnom 
komitetu Srbije. 

Treće, Milošević je uspio na svoju stranu pridobiti jedan broj 
starih revolucionara. Stambolić kaže da ih je podsjećao na njihovu 
vlastitu mladost, na doba kad su bili puni energije, oštrine i revo- 
lucionarnog duha.?% Mnogima iz te generacije, izgledao je kao 
spasitelj revolucije. 


9 Stambolić također kaže da je Milošević bio veoma ljubazan i pristojan prema 
starijoj generaciji revolucionara (1995: 147). Mnogi od njih su prihvaćali njego- 

Četvrto, Milošević je imao prilično široku podršku na Univer- 
zitetu, i među mlađom generacijom obrazovanijih ljudi, koji su 
htjeli političke promjene, a i sami su naginjali tvrdoj ljevici. Nje- 
gov optimizam i obećanje budućnosti “koja nije daleko" morala 
im je zvučati prihvatljivo.!% I radnici su u njegovu optimizmu 
vidjeli neku nadu. U samo devet mjeseci koji su prethodili Osmoj 
sjednici i samo u Beogradu, bilo je ukupno 75 štrajkova u kojima 
je sudjelovalo 13.000 ljudi.!%! Miloševićeva je antibirokratska re- 
torika, puna jasnih, kratkih i odlučnih rečenica, bila obećanje i 
tom društvenom sloju. 

Peto, kritika birokracije, koju je Milošević započeo još 1984, 
omogućila mu je da s lakoćom odbaci prigovore koji su dolazili iz 
“birokratskih struktura" i da ih proglasi normalnom reakcijom 
onih koji su ugroženi njegovom politikom. S njegovim dolaskom, 
postalo je moguće da se politički moćnici u pojedinim općinama 
(protiv kojih su ljudi stalno protestirali) lako i brzo uklone s vlasti. 

Šesto, njegova egalitaristička retorika bila je opće prihvatljiva 
velikom broju ljudi. U oktobru 1990, 30,3 posto srpskog stanov- 
ništva slagalo se s tvrdnjom koja je izricala tipičan egalitari- 
stički stav prema pravednosti: “Država mora osigurati da svatko 
u društvu ima otprilike isto i da živi na manje-više isti način" 
(Obradović, 1996: 495). Istodobno, samo 18,3 posto slagalo se s li- 
bertarskim razumijevanjem socijalne pravednosti: da “država ne 
treba ograničiti bogatstvo, nego treba dopustiti svakome da ima 
onoliko koliko je on/ona sposoban da proizvodi ili zarađuje". Go- 


vu kritiku četvrte Jugoslavije, jer su i sami osjećali da je revolucija “izdana" 
od strane onih koji su ratovali četiri godine, da bi vladali četrdeset, kako se 
znalo govoriti. Među revolucionarima koji su podržavali Miloševića bili su 
Svetozar Vukmanović Tempo (iz Crne Gore) i Jakov Blažević (iz Hrvatske), te 
Nikola Ljubičić i (do smjenjivanja Ivana Stambolića) Petar Stambolić (u Srbiji). 
Za Tempovu poziciju, vidi NIN, 15. januara 1989. 

1% Ne treba zaboraviti da je socijalistička ideja i dalje bila privlačna mnogima, 
ne samo 1987, nego i nekoliko godina kasnije. Protesti su i dalje bili usmjereni 
protiv “birokracije", a tek je kritička inteligencija nastupala (i to ne sva i ne 
uvijek jedinstveno) protiv socijalizma kao sistema. Prosocijalistička, a antibi- 
rokratska retorika imala je mnogo više šanse na uspjeh kod masa od anti- 
socijalističke retorike. 

"i Prema izvještaju kojeg je Stipe Šuvar podnio na Sedmoj sjednici CK SKJ u 
aprilu 1987, godinu ranije (1986) bilo je u cijeloj Jugoslaviji 927 štrajkova sa 
93.794 sudionika. 

tovo pola populacije (49,8 posto) osjećalo se “izdano i prevareno", 
budući da je stvarnost bila drukčija od onog što je obećano; a 
52,2 posto vjerovalo je da su veze i poznanstva, a ne osobne kva- 
litete, glavni ključ uspjeha u društvu.!?2 Istodobno, kako otkriva 
analiza sadržaja partijskih dokumenata (Pešić u Sekelj, 1990: 
120), pojam jednakost koristio se rijetko u njima: samo jednom u 
Programu SKJ (1958), nijednom u rezolucijama Petog (1948), 
Sedmog (1958), Osmog (1964), Jedanaestog (1978) i Dvanaestog 
(1982) kongresa SKJ. To je bilo u potpunom neskladu s visokim 
prihvaćanjem egalitarističkih vrijednosti unutar populacije, te 
čestim Titovim spominjanjem jednakosti u njegovim govorima u 
cijelom poratnom razdoblju. 

Sedmo, Miloševićeva retorika izvanrednog stanja bila je upra- 
vo ono što su kosovski Srbi (ali ne samo oni) htjeli od političkog 
vrha, a nikad prije nisu dobili. Ironično i duhovito, Milošević je 
u oktobru 1988. poručivao: 


“Mnogi, gotovo svi koji govore o Kosovu, prihvataju da je stanje 
teško. Ali pri tom brzo upozoravaju da takvo stanje ne može 
da se otkloni za jednu noć. Ja tu formulaciju slušam bar šest 
godina. I pitam se: da li bi trebalo u pomoć da pozovemo jugo- 
slovenske i svetske geografe, meteorologe i astronome - da 
ispitaju noć koja traje šest godina. Najduža koju nauka pozna- 
je traje šest meseci u polarnim predelima" (1988/1989: 270). 


Osmo, mladim političarima na nižim stupnjevima političke ljes- 
i Ivanov) u srpskoj politici trajao više od 40 godina, bila je prilika 
za promociju. Starijoj generaciji, koja je bila pred penzijom, omo- 
gućio je da produži politički život za godinu ili dvije.!'* Onim 
beogradskim intelektualcima koji su se suprotstavljali Ustavu iz 
1974, recimo, Mihajlu Đuriću, te profesorima oko Praxisa (Mi- 


1% Ako je tako bilo u 1990, nakon tri godine Miloševićeve retorike “optimizma", 
može se pretpostaviti da je podrška egalitarističkoj retorici bila još veća u 1987. 

195 To se odnosilo na trojicu nekadašnjih predsjednika Predsjedništva Srbije: 
Dobrivoja Vidića, Dušana Čkrebića i Nikolu Ljubičića. Čkrebić je pod Milo- 
ševićem bio srpski predstavnik u Predsjedništvu CK SKJ, a Ljubičić je ostao 
predstavnik Srbije u Predsjedništvu SFRI (ali samo do 1989). 

hajlu Markoviću!"*, Ljubomiru Tadiću i drugima), pa i Milovanu 
Đilasu, Milošević je značio kraj dugog razdoblja u kojem su bili 
ignorirani, napadani i/ili hapšeni i osuđivani. Njegova je antibi- 
rokratska revolucija, koja je započela 1988, bila potvrda Đilasove 
teze da se u jugoslavenskom društvu unutar birokracije formirala 
“nova klasa", koja je bila stvarni protivnik marksističkog koncep- 
ta samoupravljanja. Iako je ostao kritičan prema svakoj politici, 
Đilas je bio “mekan" prema Miloševiću; pod njegovom vladom 
prvi put mu je dopušteno da govori slobodno i bez ograničenja. 

Deveto, iako su držali da se radi o još jednom “staljinističkom? 
unutarpartijskom sukobu, srpska je nacionalistička inteligencija 
podržala smjenjivanje Stambolića i Pavlovića, jer su oni pret- 
hodno napadali akademike i Akademiju zbog Memoranduma. 
Iako se nisu nadali ničem posebno dobrom od Miloševića (koji je 
nacionalizam proglasio “zmijom u nedrima"), oni su podržavali 
njegovu odlučnost da riješi kosovski problem, te da postigne 
jedinstvo Srbije.!% 

Ni pokrajinska politička vodstva nisu se protivila usponu 
Miloševića. S njihove pozicije, Stambolićevi stalni pokušaji da 
promijeni srpski Ustav bili su mnogo opasniji od Miloševićeve 
titoističke retorike. Kako objašnjava jedan od istaknutih vojvo- 
đanskih komunista, Živan Berisavljević, Stambolić je bio istak- 
nuti političar u Srbiji, kad je ona bila (nakon 1981) “centralistička 
i nacionalistička"!%. Pokrajinski političari tretirali su sukob kao 


14 Marković se uskoro pridružio Socijalističkoj Partiji Srbije (kad je formirana, 
1990) kao njen potpredsjednik i glavni ideolog. Međutim, nakon SPS-ova 
približavanja JUL-u, te smjenjivanja Ćosića, Marković se povukao iz politike. 
Za Markovićev angažman u Prazisu, vidi Crooker, 1982. 

1% Kad sam ga u aprilu 1996. pitao da objasni reakciju srpskih intelektualaca na 
Osmu sjednicu, Antonije Isaković je rekao: “Milošević je delio naš stav da više 
nije moguće prihvatiti situaciju u kojoj smo bili i bio je jednako tako odlučan 
da okonča period srpske nejednakosti u Jugoslaviji. Ne mogu reći da li smo 
imali ili ne uvek iste stavove, niti do koje mere su oni bili isti. Ali, treba da 
bude potpuno jasno: Hrvati i Slovenci su napisali Ustav na takav način zato 
što su oni smatrali da je to jedini način da se Srbe drži pod kontrolom kad Tito 
ode. Srbima je trebalo mnogo vremena da prekinu sa tom politikom. Glavna 
odgovornost za to leži u izdajničkom držanju srpskih političara. Prema tome, 
naravno da smo imali sve razloge da budemo srećni kada smo videli nekoga 
ko je nameravao da prekine sa tom praksom". 

'% Berisavljević u intervjuu Radiju Slobodna Europa, 1997: na internetskoj 
stranici tog Radija: www.rferl.org/bd/ss/8.htm] str. 5 od 11. 

unutrašnju stvar Srbije, u koju ne treba biti uključen. “Mnoge 
teme na dnevnom redu ticale su se samo Beograda", objasnio je 
Boško Krunić, vojvođanski političar koji je tada bio predsjednik 
jugoslavenskog partijskog Predsjedništva.!"7 I kosovski su poli- 
tičari glasali neutralno na samoj Osmoj sjednici. Azem Vllasi, 
koji je tada bio predsjednik Pokrajinskog komiteta SK Kosova 
objasnio je to ovako: 


“Mi smo se u Kosovu razlikovali od srpskog rukovodstva po 
pitanju situacije na Kosovu daleko prije Osme sjednice. Prema 
tome, nismo se osjećali pozvanima da pomognemo Stambo- 
lićevoj frakciji. A čak i da smo hteli da im pomognemo, to bi 
samo ubrzalo njihov poraz, jer bi ekstremisti koristili tu 
pomoć kao argument protiv Stambolića i Pavlovića da ih do- 
datno opterete.? 


Vllasi vjeruje da bi stvari bile manje-više iste, čak i da je ishod 
Osme sjednice bio drukčiji, tj. da većina nije glasala za Pavlo- 
vićevo isključivanje iz Predsjedništva CK SKS: “Cijela bi stvar 
bila samo odgođena za mjesec ili dva, do neke druge prilike, ali 
bi prodiranje nacionalizma, šovinizma i staljinizma u politički 
vrh Srbije bilo teško zaustaviti". Vllasi kaže da Albanci jedno- 
stavno nisu mogli biti faktor borbe za vlast u Srbiji, pa ih se ne 
može ni kriviti za neutralno držanje; Vojvođani su više odgovorni, 
jer “na kraju krajeva, oni su Srbi". 

Isto se odnosilo na ostale republike. Glavni hrvatski dnevnik 
Vjesnik, primjerice, pisao je da “javnost gotovo da ne može vidjeti 


17 Krunić je i sam bio politička žrtva Miloševićeve antibirokratske revolucije u 
oktobru 1988. U svojim sjećanjima na događaje, kojeg je u oktobru 1997. 
objavio Radio Slobodna Europa, on kaže da je Vojvodina “odbacila metode 
Osme sednice... ali se suzdržala od glasanja jer je sve i tako bilo gotovo... i 
njen glas ne bi ništa izmenio". Kao predsjednik federalnog partijskog Pred- 
sjedništva, Krunić je navodno telefonirao Miloševiću i rekao mu da je “Pred- 
sedništvo zabrinuto i uznemireno" zbog Osme sjednice, te zatražio da prestane. 
“Naravno, oni su to odbacili, a i on i Ljubičić su nas tražili da ih pustimo na 
miru" (www.rfer].org/bd/ss/8.html, na str. 8 od 11). Međutim, kad sam pitao 
o tom pozivu Stipu Šuvara, tada isto člana federalnog partijskog Predsjed- 
ništva, on je rekao da ništa ne zna o tome pozivu, te da Krunić svakako nije 
bio ovlašten od Predsjedništva da intervenira na takav način (intervju sa 
Šuvarom, januara 1998). 

nikakvu bitnu političku razliku između onih koji ostaju u srpskom 
rukovodstvu i onih koji odlaze". Kad je umirovljeni general Petar 
Gračanin zamijenio Ivana Stambolića kao predsjednik Predsjed- 
ništva Srbije, Vjesnik je pisao: 


“Njegova reputacija kao čovjeka koji je bio cijeli svoj život 
Titov vojnik, koji je jasno mogao prihvatiti titovsku viziju 
humanog socijalističkog društva, njegovo iskustvo kao revo- 
lucionara i dugogodišnjeg partijskog radnika, nesumnjivo će 
pridonijeti stabilizaciji situacije u Srbiji. A, bez mirne i sta- 
bilne Srbije neće biti jake Jugoslavije". 


Ne samo da su političari iz drugih republika propustili interve- 
nirati u srpske unutrašnje stvari (kardeljistički koncept je u tom 
smislu svima odgovarao), nego su neki od njih otvoreno pozdravili 
promjene. Stipe Šuvar, tada hrvatski predstavnik u jugoslaven- 
skom partijskom Predsjedništvu koji je bio zadužen za odnose 
sa srpskom Partijom u trenutku Osme sjednice, vidio ih je kao 
pobjedu snaga koje su “obećavale komunističku akciju protiv na- 
cionalizma i obračun s čaršijskim nacionalizmom": 


“U tom sam trenutku mislio slično kao i Marko Orlandić i 
Vidoje Žarković!%. Mi smo zaključili da je Milošević možda 
doista tvrd i sirov, ali da neće ići na Tita i da će se suprotsta- 
viti valu srpskog nacionalizma. Ono što je mene posebno po- 
taklo da podržim Miloševića... bila je Stambolićeva dnevna 
alijansa sa Špiljakom, koji je tada vodio borbu protiv mene...?. 


Šuvar nije Stamboliću zaboravio paktiranje sa hrvatskim partij- 
skim predsjednikom Špiljakom, zbog koje je Šuvar dobio najmanje 
glasova na 13. kongresu SKJ, ali nije postao “novi Marković". 
Suvar je prema Stamboliću bio oprezan i zbog jednog intervjua 
u kome je ovaj predlagao petogodišnji mandat za predsjednika 
Jugoslavije. 19 


!% Obojica su bili crnogorski predstavnici u Predsjedništvu CK SKJ. Kasnije su 
obojica postali političke žrtve Miloševićeve antibirokratske revolucije. 

'% Intervju je dan NIN-u, u maju 1987, da bi bio opsežno komentiran u drugim 
medijima, recimo, u Borbi, 13. maja 1987. U razgovoru kojeg smo imali za ovu 

“To je meni, a i mnogim drugima u Hrvatskoj, zvučalo kao da 
on sebe samog vidi u toj ulozi. A to mi tada nije bilo drago, jer 
sam mislio da, bez obzira što nisam bio zadovoljan jednogo- 
dišnjim rotacijama, ipak nije bilo vrijeme da u toj situaciji, u 
kojoj je srpska čaršija bila glavni organizator detitoizacije, 
predsjednik Jugoslavije bude iz Srbije... Mi smo svi tada bili 
protiv toga da se stvore novi titići, a ta je ideja nekako podsje- 
ćala na to. Gledano s ove pozicije (tj. u januaru 1998, op.aut.) 
to je sigurno bilo glupo, ali je bilo tako. Vjerojatno bi petogo- 
dišnji mandat imao nekog smisla, ali samo pod uvjetom da 
nijedna od tri glavne nacije u Jugoslaviji: Srbi, Hrvati i Slo- 
venci, ne dobiju tu poziciju, nego da je recimo Makedonac bio 
izabran. Ali, to je bilo potpuno nemoguće, s obzirom da su svi 
ostali bili nebitni osim te tri glavne nacije u Jugoslaviji." 


Šuvar, kao i mnogi drugi u tadašnjem rukovodstvu, doista su 
vjerovali da je Kosovo ključan i ozbiljan problem, koji može razbiti 
Jugoslaviju i Srbiju. Dijelio je Miloševićevo mišljenje da se radi 
0 “kontrarevoluciji" (to je tada bila partijska linija), te da je među 
Albancima doista porasla separatistička grupacija. 

No, dok je stav drugih mogao imati samo marginalnog utjecaja 
na sukob unutar Srbije, ključnu ulogu u podržavanju Miloševića 
u samoj Srbiji imao je nekadašnji savezni sekretar za narodnu 
obranu (1970-1982), general Nikola Ljubičić!!?, Milošević ga je 
na Osmoj sjednici tretirao onako kako je samo Tito bio ranije 
tretiran: bio je prvi govornik, a napad na njega smatrao se here- 
tičkim.!!! Ljubičić je bio iznimno vješt u spletkama; pravi dvorski 


knjigu, Jure Bilić (tada utjecajni hrvatski političar) prisjeća se da je i sam 
zapazio taj intervju i komentirao ga sa Stambolićem prilikom otvaranja Uni- 


verzijade 1987. u Zagrebu. . 
"M Ljubičić je, na Titovo inzistiranje, bio triput imenovan saveznim sekretarom 


za narodnu obranu, a potom je postao predsjednik Predsjedništva Srbije, te 
(od 1984-9) srpski predstavnik u Predsjedništvu SFRJ. Njegov prijatelj gene- 
ral Petar Gračanin izabran je nakon Miloševićeve pobjede za predsjednika 
Predsjedništva Srbije, a potom je postao ministar unutarnjih poslova u jugo- 
slavenskoj vladi Ante Markovića (1988-1991). 

1 Mnogi sugovornici koje sam kontaktirao za ovu knjigu potvrdili su da je Ljubičić 
bio iznimno sujetna ličnost, uvjeren da je prirodni nasljednik Josipa Broza Tita. 
I Miloševićev neslužbeni biograf, Slavoljub Đukić, tako zaključuje, navodeći čak 
i situacije u kojima je glasom, gestom i izgledom pokušavao imitirati Maršala. 

političar, koji je pred kraj života pripadao najužem krugu oko 
ostarjelog predsjednika. Njegova je moć dosizala tako visoko da 
je bio (zajedno sa Stanom Dolancem) ključna ličnost i u bračnim 
razmiricama između Tita i njegove supruge Jovanke Broz. Nje- 
gova kontrola nad dijelom vojnog obavještajnog aparata nije 
nikad prestala. Ljubičić, koji nije bio omiljena osoba novog sa- 
veznog ministra obrane, admirala Branka Mamule (koga se 
sumnjičilo da je bio u bliskim političkim odnosima sa Stambo- 
lićem)!!?, sada je vidio priliku da se vrati u politiku na velika 
vrata, kao gazda Srbije. 

Ne treba, naravno, zaboraviti da se Osma sjednica događala 
samo tri tjedna nakon Paraćina, pa admiral Mamula nije mogao 
niti htio reagirati na Ljubičićeve inicijative. Štoviše, zabrinut 
zbog mogućnosti ponavljanja sličnog incidenta, Mamula je i sam 
održao oštar govor na sjednici Komiteta SKJ u JNA. Taj je govor 
objavljen na dan Osme sjednice. Njegov je ton izvanrednog stanja, 
sigurno imao utjecaja na sam tok te sjednice. Politika, sad već 
čvrsto u rukama revolucionara, štampala ga je pod naslovom: 
“Današnja kriza ugrožava integritet zemlje i njen društveni si- 
stem". U podnaslovu, glavne su srpske dnevne novine citirale 
admirala Mamulu, koji je rekao da je od 1981. do 1987. Armija 
otkrila 216 ilegalnih terorističkih grupa sa 1.435 članova: svi 
su bili Albanci. Mamula je govorio o trovanju vode, ubojstvima 
oficira, diverzijama i pojačanom nacionalizmu i antiarmijskom 
djelovanju posvuda u zemlji. Problem je bio, rekao je on, u neod- 
lučnosti političkih vodstava, koja nisu učinila ništa da bi se kriza 
prekinula. Njegov je govor bio kritika onih koji su smatrali da je 


12 I Šuvar i Vrhovec potvrdili su da se Mamula i Ljubičić nisu podnosili, a to je 
vidljivo i iz Mamuline memoarske knjige (2000). Mamula je izabran 1982, uz 
podršku Hrvatske i Slovenije. “To je bila neprincipijelna podrška, jer je Ma- 
mula htio ukinuti titovski koncept općenarodne obrane i uvesti centralizi- 
ranu Armiju. Međutim, mi smo iskoristili konflikt kojeg je imao s Ljubičićem 
i podržali ga, jer smo htjeli napokon završiti razdoblje Ljubičića u Armiji", 
rekao je Vrhovec u intervjuu 10. januara 1998. Slovensko je vodstvo ušlo u 
otvoreni konflikt s Mamulom u 1986, praktički ga prisiljavajući da se umirovi 
1988. General Kadijević je pokušao realizirati njegov plan kao savezni ministar 
obrane (1988-1992); ali prekasno. O odnosima između te trojice, Mamula nudi 
zanimljiv opis u svojoj knjizi “Slučaj Jugoslavija". Za Kadijevićeve poglede 
vidi njegovu knjigu (1993). 

jugoslavenstvo isto što i unitarizam.'!* Mamula je tražio da se na 
Kosovu uvede red i zakon, jer će inače cijela Jugoslavija sjediti na 
bombi. Kosovsko je vodstvo, tvrdio je on, propustilo obavijestiti 
Armiju o prošlosti 3.792 vojnika koji su došli s Kosova — uklju- 
čujući i o prošlosti Aziza Kelmendija. “Armija više ne može sjediti 
na bombi, u strahu da će je neki Kelmendi detonirati". Dakle, 
nešto se mora poduzeti. U svojoj kasnijoj knjizi (2000), Mamula 
priznaje da je paraćinski slučaj “predstavljao izazov Armiji", ali 
da je istodobno i ojačao njenu poziciju. Nakon Paraćina, navodi 
Mamula, vojska je bila odlučna “da će braniti Jugoslaviju i samo- 
upravni socijalizam i po cijenu vojnog udara" (2000: 102). Napadi 
iz političkog vodstva (u kojem su neki pitali: kako će Armija bra- 
niti zemlju, ako ne može sebe) bili su “perfidni". Ako bi Predsjed- 
ništvo SFRJ (vrhovni komandant Armije) krenulo protiv vojske, 
Mamula kaže, vojska je bila “posve odlučna", a “planovi i jedinice 
spremne". Govor kojeg je održao na sjednici Komiteta, 23. sep- 
tembra, trebao je javnosti pokazati tu odlučnost. Vojska je htjela 
reći da je rukovodstvo nesposobno da ukloni postojeće probleme; 
te “pripremiti javno mnijenje za odlučan iskorak JNA ako se na 
njega odlučimo". Pritom se nije isključivala ni mogućnost da —- 
ako Predsjedništvo SFRJ odmah reagira na takvo upozorenje (tj. 
ako smjeni Mamulu) - državni udar bude izveden odmah.!!+ 
Bez obzira na sukobe s Ljubičićem, te na osobni prezir prema 
srpskom nacionalizmu!!*, Mamulin je govor (za koga on kaže da 
se “sasvim slučajno vremenski poklopio sa Osmom sjednicom CK 


13 Uzimajući u obranu jugoslavenstvo, Mamula je odbacio kardeljističku retoriku 
i približio se Miloševićevom diskursu. 

14 Napetost između državnog i vojnog vrha Mamula detaljno opisuje u svojim 
memoarima, koji su neobično otvoreni. Za te detalje vidi str. 108-9. On po- 
sebno opisuje sukob s generalom Ljubičićem, te formiranje državno-partijske 
komisije protiv njega (Mamule) u oktobru 1987. Stambolić također u svojoj 
knjizi opisuje svoj konspirativni susret sMamulom, neposredno nakon Osme 
sjednice. On tamo kaže da je Mamula u nekoj poluotvorenoj varijanti ponudio 
zaštitu Stamboliću, ali da ovaj to nije mogao prihvatiti, jer bi to značilo 
podržavanje vojnog udara. 

Srbin iz Hrvatske, Mamula je bio antinacionalist, odan socijalizmu, ali sa 
snažnim elementima jugoslavenske retorike. U tom je smislu - kao i mnogi u 
Armiji - bio zapravo blizak idejama treće Jugoslavije (prije 1966). Ljubičić, 
paradoksalno, jest proizvod pada Rankovića - i zbog toga je (između ostalog) 
bio tako važan za samog Miloševića, kao dokaz da on (Milošević) nije anti- 
titoist. U prvoj fazi on doista to ni nije bio. 


- 
DJ 

SK Srbije", 2000: 104) bio shvaćen i iskorišten kao podrška revo- 
lucionarima u političkom vrhu Srbije. 


“Odlučan prekid sa postojećom praksom je nužan i hitan... 
Sada je trenutak za svakoga da na svome mjestu pokaže odluč- 
nost i kritički preispita svoju vlastitu odgovornost. Kadrovi 
koji se nalaze na glavnim pozicijama nose dvostruku odgovor- 
nost: za ono što su učinili i ono što nisu učinili, a morali su 
učiniti. Jedina alternativa tome bilo bi nastavljanje situacije 
kakva je sada: a to znači potonuti u još dublju krizu sa potpu- 
no neizvjesnim posljedicama... Uvjeren sam da je SKJ jedini 
instrument pomoću kojeg možemo naći niz rješenja koja nam 
trebaju", rekao je Mamula. 


A te su promjene ne samo “prekid sa sadašnjom praksom“, nego 
i promjene “u društvenom sistemu koji, ako želi biti uspješan, 
mora biti utemeljen na realno postojećem, a ne poželjnom sta- 
nju svijesti u društvu".!!'# Drugim riječima, Mamula je zagovarao 
ozbiljne društvene promjene, koje moraju početi od kadrovskih. 
Ta je poruka mogla biti samo prihvaćena od strane Miloševića. 
U tom kontekstu, ne iznenađuje da Miloševićeva pobjeda u 
Srbiji nije naišla ni na kakav otpor u saveznom vodstvu. Doduše, 
slovenski partijski predsjednik Milan Kučan, zamolio je Miloše- 
vića na sjednici Predsjedništva CK SKJ da informira (pod zad- 
njom točkom dnevnog reda: “ostala pitanja") partijski vrh o Osmoj 
sjednici, jer u zemlji “postoji određena nelagoda" glede toga. Milo- 
šević je odgovorio da nema razloga za nelagodu i nastavio: 


“Pre svega, poduzet je velik korak u skladu sa politikom SKJ. 
Kako što je zaključila većina učesnika, to je bila oštra borba 


"6 Ovo je vrlo važan stav, jer ukazuje da je Mamula zagovarao potpuno novi 
Ustav i drukčiji pristup: daleko realističniji, u jugoslavenskoj politici. Naravno, 
ostaje otvoreno pitanje: što je pod tim mislio? Je li htio da se okonča ideo- 
kratsko društvo? Je li predlagao da se politika vodi ne više na temelju onoga 
“što bi moralo biti", nego “što jest"? Armija (i tajna policija) često su u totali- 
tarnim i autoritarnim sistemima glas realnosti, a ne ideologije. Na drugoj 
strani, Armija je (naročito pod Mamulinim nasljednikom Kadijevićem) i dalje 
ostala odana titoističkoj viziji (ne kardeljevskoj), a u polusukob s Miloševićem 
je ušla tek onda kad je osjetila da on napušta tu viziju; prekasno. 

protiv našeg sopstvenog oportunizma, koja je onesposoblja- 
vala SK da vodi odlučnu akciju za provođenje svoje politike. 
Drugo, bojazni da će se SK Srbije podeliti, pokazale su se neo- 
snovane. Videli smo da je Centralni komitet ostao jedinstven, 
i da deli mišljenje naroda. Treće, pokazalo se da se ne radi o 
ličnom sukobu, ili sukobu između grupa, nego o odstupanju 
nekih osoba od politike SK. Četvrto, glavna karakteristika te 
sednice bio je njen jasan i odlučan stav prema srpskom nacio- 
nalizmu. Uopšte, ja mislim da ta sednica, a takođe i sednica 
Komiteta SKJ u JNA, a posebno govor druga Mamule, jačaju 
politiku Saveza komunista na javan i demokratski način" 
(Đukić, 1994: 89). 


U odgovoru na Miloševićevu repliku Kučanu, predsjednik Pred- 
sjedništva CK SKJ, Boško Krunić rekao je: 


“Hvala, druže Miloševiću. Da li ima pitanja ili predloga? Ne- 
ma. Dobro onda, u redu, da završimo" (Đukić, 1994: 89). 


POSLJEDICE: PREMA 
ANTIBIROKRATSKOJ REVOLUCIJI 


Pobjedi revolucionara na Osmoj sjednici slijedila je konsolidacija 
Partije kako bi se postiglo njeno jedinstvo. Vodeći revolucionari, 
poput Radoša Smiljkovića u beogradskom partijskom komitetu, 
zamijenili su institucionaliste; dok je Ivan Stambolić sam glasao za 
svoje smjenjivanje na sjednici Predsjedništva Srbije u decembru 
1987. Širom Srbije, u svim političkim organizacijama, u medijima 
i mnogim poduzećima, institucionalisti su zamijenjeni revolucio- 
narima. Tim procesima, kako će reći Borisav Jović (sada najbliži 
Miloševićev suradnik), Partija je dosegla tačku preokreta, a njeni 
su članovi pokazali “revolucionarnu odlučnost" u borbi protiv 
neefikasnosti. Ta se šansa, poručivalo se, ne smije propustiti.''" 


"7 Politika, 7. decembra 1987. Iako je kasnije postao kritičniji prema Miloševiću, 
te se penzionirao 1995. godine (nakon objavljivanja svog dnevnika koji je 
otkrio stvari za koje je Milošević htio da ostanu skrivene), Jović je i kasnije 

Ali, jedinstvo Partije bio je samo prvi nužan korak, ne i krajnji 
cilj revolucionara: to je bio tek preduvjet rješavanja ne samo eko- 
nomske i političke krize, nego i rješavanja kosovskog problema, te 
statusa Srbije u Jugoslaviji. Zaključujući tromjesečnu raspravu 
o preokretu kojeg je označila Osma sjednica, beogradski je komi- 
tet pozvao na političku mobilizaciju u Srbiji kako bi se ostvarili 
ti ciljevi. “Srbija ne sme da bude ustavno nedefinisana... Mora 
biti u istoj poziciji kao i druge republike", rekla je Slobodanka 
Gruden, tadašnja privremena predsjednica beogradskog partij- 
skog komiteta. Antibirokratska revolucija bio je naziv za masovne 
izraze podrške novom srpskom revolucionarnom rukovodstvu i 
protivljenje oportunizmu, autonomaštvu i dezintegraciji Jugo- 
slavije. Taj je pokret građana sada bio podrška vlastima, a ne 
protest protiv njih; kao što je bio slučaj s prethodnim protestima 
kosovskih Srba i beogradskih intelektualaca. Ali, to je bila podr- 
ška samo novom srpskom rukovodstvu, dok su na udaru i dalje 
bila sva ostala rukovodstva u zemlji: najprije ona u pokrajinama, 
drugim republikama, pa onda i u federaciji. Fizička sila demon- 
stranata (otvoreno podržanih od strane novog srpskog vrha) pri- 
silila je vojvođansko rukovodstvo da podnese ostavku u oktobru 
1988. Kada je na Kosovu uvedeno izvanredno stanje (nakon novog 
vala protesta Albanaca u zimu 1988/1989), jedinstvo Srbije je 
postignuto. Sredstva koja su pritom korištena nisu bila samo 
institucionalna, niti čak pretežno institucionalna: ona su uklju- 
čivala korištenje fizičkog pritiska, prijetnje silom, te upotrebu 
sile (posebno na Kosovu)!!8. Institucionalne promjene (prije svega 


inzistirao da je Osma sjednica bila “eskalacija demokratičnosti u Partiji". Na 
desetu godišnjicu (1997) rekao je: “Tada (1987) nismo govorili ni o Miloševiću 
ni o Joviću, ni o Petru ni o Pavlu, nego o interesima Srba... Ne znam šta bismo 
drugo trebali da radimo... Na Osmoj sednici započeli smo proces ujedinjenja 
Srbije i jasno smo rekli da mi u Srbiji želimo da odlučujemo o Srbiji i da niko 
izvan Srbije neće odlučivati o njoj? (u izjavi Radiju Slobodna Europa, 1997). 
1 Takvih je prijetnji bilo posvuda, pa i u Beogradu. Atmosferu straha, za koju 
kaže da nikad nije bila tako izražena od 1945, opisuje u svojoj knjizi Richard 
West (1994: 345). Za vezu između straha i agresije u zadnjim godinama jugo- 
slavenske krize, vidi moj članak u Balkanologie (2001), a o ulozi straha u 
srpskoj politici A. Đilas (1993). Kako navodi Obradović (1996: 494), u oktobru 
1990, samo 3,1% srpske populacije nije osjećalo “strah? ili “zabrinutost" za 
svoju osobnu budućnosti i budućnost vlastite obitelji, dok je 66,4% imalo 

promjena Ustava, u martu 1989) potom su samo cementirale 
dostignuća antibirokratske revolucije. Bilo kakva opozicija tim 
promjenama, posebno ako je dolazila od strane Albanaca sa Ko- 
sova, bila je ugušena brutalnom silom, ne samo srpske nego i 
savezne policije (koja je cijelo vrijeme bila prisutna na Kosovu). 
Iako je sam Milošević izgubio mnoge od svojih prethodnih podrža- 
vatelja (gotovo sve u Hrvatskoj i Sloveniji, i mnoge u Crnoj Gori, 
Makedoniji i Bosni i Hercegovini), sve dok je njegova akcija bila 
ograničena na samu Srbiju (uključujući i pokrajine), nitko se nije 
mogao (a mnogi nisu ni htjeli) suprotstaviti. Da je htio samo uje- 
dinjenje Srbije, vjerojatno bi ostao zapamćen u srpskoj povijesti 
kao uspješan političar. Ali, Milošević je bio (i) Jugoslaven, čiji 
krajnji cilj nije bila Srbija (ni mala ni velika), nego Jugoslavija 
(bar u tom trenutku).!!? 

U oktobru 1988, on je poručio drugima da Srbija “nije 
postigla pobedu da bi sada spavala na lovorikama", da bi njeni 
lideri mogli uživati u privilegijama i netalasanju (IB CKSKS 
71/1988: 15). Kao što je rekao u aprilu 1989, mjesec dana nakon 
prihvaćanja novog srpskog Ustava: 


“Oni koji očekuju da će se sada, kada je konačno postala 
Republika, Srbija pridružiti braniteljima status quo i da će 
se protiviti promenama Ustava iz 1974, varaju se. Uskoro će 


“mesijanski stav", izražen u rečenici: “Strah me je, ali mislim da možemo naći 
izlaz, ako budemo jedinstveni". Taj je stav upravo ono što autoritarni lideri 
vole čuti od populacije. 

Nema mjesta u ovoj knjizi da se detaljnije raspravi Miloševićev odnos prema 
jugoslavenstvu, ali taj odnos nikako nije bio jednoznačan ni jednostavan. Čak 
i kad je bilo izvjesno da taj koncept ne može pobijediti, Milošević (a naročito 
Mira Marković) i dalje su zadržavali neke elemente jugoslavenskog koncepta, 
pa je to bio jedan od glavnih razloga potpunog kolapsa vojne akcije protiv 
Slovenije i Hrvatske, a kasnije i Bosne kojeg je vodila vojska pod njegovim 
utjecajem ili komandom 1991-1995. U mnogočemu je Miloševićev sukob s 
opozicijom u samoj Srbiji bio sukob između “jugoslavenske" i “srpske" opcije 
u srpskoj politici. Pobjeda Vojislava Koštunice na izborima 2000. bila je, 
između ostalog, i pobjeda srpskog nad jugoslavenskim konceptom. Uostalom, 
sam Koštunica je to navijestio prvom rečenicom svog obraćanja puku nakon 
Miloševićeva priznanja poraza. Iako je postao predsjednik Jugoslavije, on je 
masu svojih podržavatelja okupljenu u Beogradu 6. oktobra 2000. pozdravio 
riječima: “Dobro veče, Srbijo!". 


1 

imati prilike da se uvere koliko se varaju. Srbija nije postala 
država da bi spavala na lovorikama slave, nego da bi — sada 
kao jaka i otvorena prema drugima - snažno pokrenula demo- 
kratske promene da bi Jugoslaviju učinila jakom zajednicom 
ravnopravnih naroda i narodnosti, koja je sposobna da savlada 
krizu, bedu i poniženje u kome živi. Naravno, oni koji ne mare 
za Jugoslaviju tvrde da su naše namere i planovi unitaristički 
i hegemonistički. Ali, ne trebaju da imaju iluzija da ćemo mi, 
samo zato što oni to kažu i zato što se oni sa nama ne slažu, 
da odustanemo od Jugoslavije i socijalizma i od demokratskih 
procesa koje više niko ne može da zaustavi. Mi nemamo 
vremena da objasnimo našu politiku svakome pojedinačno, a 
naročito ne onima koji su prema nama zlonamerni. Rezultati 
naših akcija govoriće umesto nas. To im možemo obećati" (IB 
CK SKS, 4/1989: 10-1). 


Tom najavom, Milošević je inicirao treću fazu svog projekta: 
ofanzivu za jedinstvo jugoslavenske Partije, ne bi li postigao je- 
dinstvo jugoslavenske države. Tek je tada naišao na ozbiljan 
otpor ostalih republika, jugoslavenskog partijskog i državnog 
vrha. Bitka za jugoslavensku Partiju (koja će se na kraju poka- 
zati bitkom za jugoslavensku državu, budući da je Partija i dalje 
bila važnija od države, a država je bila samo njen izvršni organ) 
bit će glavna tema zadnjeg poglavlja ove knjige. 

SLOVENIJA I SRBIJA: POSLJEDNJE 
GODINE JUGOSLAVIJE (1988-1990) 


USTAVNE PROMJENE I ANTIBIROKRATSKA 
REVOLUCIJA (1988-1990) 


akon što je konsolidirao svoju novouspostavljenu moć u 

Srbiji, Slobodan Milošević je proglasio ustavne promjene u 
Srbiji i Jugoslaviji glavnim ciljem svoje politike. Već u januaru 
1987, dakle, u velikoj mjeri kao rezultat nastojanja Ivana Stam- 
bolića, savezno je državno Predsjedništvo otvorilo javnu raspravu 
o ustavnim promjenama. U februaru 1987. partijsko je Pred- 
sjedništvo iniciralo raspravu o 130 amandmana na Ustav (koji je 
ukupno imao 406 članova). Ali, većje sam početak debate pokazao 
goleme, gotovo nepremostive razlike između republika i pokra- 
jina, a posebno između Srbije i njene dvije pokrajine, Vojvodine i 
Kosova.! Budući da je Kosovo (zbog albanske etničke većine, te 
bremena optužbi za separatizam i kontrarevoluciju) bilo hendi- 


! Te se razlike mogu ilustrirati navođenjem naslova izvještaja o početku ustavne 
debate u dnevnim novinama širom Jugoslavije. Vjesnik (Hrvatska) je naslovio 
izvještaj: Dokaz kontinuiteta revolucije", Nova Makedonija: “Promjene u 
korist rada"; Rilindja (Kosovo): “Ne dirati osnovne principe"; Politika (Srbija): 
“Odnose treba riješiti odlučno i principijelno"; Dnevnik (Vojvodina): “Ozbiljan 
posao tek predstoji". Ovi naslovi (svi objavljeni istog dana, 20. marta 1987. i 
citirani u Borbi) pokazuju koliko su različita bila očekivanja od ustavnih amand- 
mana u raznim republikama i pokrajinama. Hrvatska i Makedonija brinule su 
za očuvanje ideoloških temelja sistema; Srbija je inzistirala na “odnosima u 
Srbiji i Jugoslaviji", čemu su se protivile obje pokrajine. Konačno, Vojvodina je 
najavila opstrukciju bilo kakvih značajnijih promjena Ustava. 

kepirano u toj debati, Vojvodina je postala glavni oponent srpskim 
nastojanjima za centralizacijom. Ta se opozicija samo povećala 
nakon Osme sjednice, dostižući vrhunac u prvoj polovici 1988. 
godine. Milošević i njegovi najbliži suradnici nekoliko su puta 
isticali da im nije namjera ukinuti pokrajine, te su i dalje davali 
oštre izjave protiv srpskog nacionalizma; ali istodobno su upozo- 
ravali da je vrijeme za prazne razgovore prošlo i da Centralni 
komitet SK Srbije neće tolerirati neposlušnost. Iz Beograda se 
sve češće čulo da je vojvođansko rukovodstvo jednako ako ne i 
više “birokratizirano" od kosovskog i da uopće ne uzima u obzir 
iznimnu podršku jedinstvu Srbije koja je Miloševiću dolazila iz 
same sjeverne pokrajine. 

Miloševićeva je kritika nejedinstva u Srbiji, autonomizma 
pokrajina i njihova “birokratizma" imala velikog odjeka među 
kosovskim Srbima, koji su se sada pojavili kao njegovi glavni 
saveznici. U proljeće, a naročito u ljeto 1988, kosovski su Srbi, 
sada uz podršku službene političke infrastrukture, organizirali 
niz mitinga i skupova posvuda po Srbiji, a ponajprije u Vojvo- 
dini, s ciljem da druge Srbe (i ostale) probude za akciju protiv 
“birokratizma". Pokrajinski rukovodioci, koji su vidjeli da se radi 
o akciji usmjerenoj protiv njih, nisu imali mnogo razumijevanja; 
s vremenom su mitinge proglasili antisocijalističkim i naciona- 
lističkim pa su ih pokušali spriječiti policijskim blokadama cesta, 
ili isključivanjem struje. Budući da je Milošević bio daleko popu- 
larniji od vojvođanskih političara, te da je u samoj Vojvodini imao 
priličnu podršku puka, kosovski su se Srbi sada okrenuli direktno 
protiv njih. Dodatno ohrabrenje dolazilo im je iz srpskih medija, 
sada već pod punom kontrolom revolucionara. 

U tri i pol mjeseca, između 9. jula i 21. oktobra 1988, povre- 
meni “mitinzi istine" u Vojvodini pretvorili su se u gotovo nepre- 
kidne masovne demonstracije protiv vojvođanskog vodstva, a u 
znak podrške novoj Miloševićevoj politici. Nezavisni analitičari 
(Kerčov, 1990: 100-1) procjenjuju da je oko 578.000 ljudi sudjelo- 
valo u 28 protestnih skupova u pokrajini tog ljeta i rane jeseni. 


2 Za napade na srpski nacionalizam u tom razdoblju, vidi Anđelković (IB 
CKSKS 9/1987: 12-15); Ilić IBCKSKS 5/1988: 5-10); te Milošević (IB CKSKS, 
7/1988: 14-5). 

Ankete provedene među sudionicima, utvrdile su da je 78 posto 
njih bilo motivirano željom da promijene “nedodirljivu birokra- 
ciju", a isto toliko posto reklo je da je vojvođanska partijska orga- 
nizacija “veoma birokratizirana". Na drugoj strani, samo 9,3 posto 
je držalo novo srpsko rukovodstvo takvim. Nezadovoljni su bili 
(59 posto njih) i saveznim partijskim vrhom (kojeg je vodio Stipe 
Šuvar). Za 69 posto sudionika protesti su bili način da “izraze 
generalni protest protiv situacije u zemlji"; 62 posto došlo je da 
bi se “borilo protiv birokracije u Vojvodini“, a samo 7 posto de- 
monstriralo je da bi popravilo ekonomsku situaciju u zemlji. Još 
je manji broj onih koji su se mitinzima pridružili da bi popravili 
međuetničke odnose. 

Demonstracije u Vojvodini podijelile su jugoslavenski partijski 
vrh, i to po već postojećoj liniji razdvajanja ustavobranitelja od 
ustavoreformatora. Vojvođanski je vrh tražio zaštitu savezne par- 
tijske organizacije. Slovensko je vodstvo podržavalo taj zahtjev, 
napominjući da Vojvodina i Kosovo nisu samo dijelovi Srbije nego 
i “konstitutivni elementi jugoslavenskog federalizma", kako ih je 
definirao Ustav iz 1974. Kosovski lideri inzistirali su da Srbija i 
Jugoslavija moraju na jednak način tretirati demonstracije Alba- 
naca (na Kosovu) i Srba (izvan Kosova) i da ne mogu albanske 
smatrati “kontrarevolucijom", a srpske “revolucijom". Hrvatski i 
bosanski politički vrhovi bojali su se da bi nastavak demonstra- 
cija Srba iz jednog kraja zemlje u nekom drugom kraju, danas- 
sutra mogao dovesti do mitinga Srba u tim republikama, što bi 
poremetilo međuetničke odnose u njima. Savezni je vrh, zbog 
svega toga, zatražio od srpskog partijskog vodstva da poduzme 
sve što je potrebno da zaustavi takve demonstracije, a gnjev gra- 
đana kanalizira kroz institucije. 

Milošević je, međutim, odbacio takav zahtjev." U septembru 
1988, proglasio je da su javni protesti izraz demokracije te da se 


* Stav srpskog rukovodstva u odnosu na mitinge mijenjao se od neutralnog pre- 
ma pozitivnom. U početku, kako svjedoče sami organizatori (Odbor za proteste 
kosovskih Srba), predstavnici vlasti bili su neutralni, nisu ni osuđivali ni poti- 
cali mitinge u direktnim razgovorima koje su imali s organizatorima (Kerčov, 
1989: 228). Međutim, nakon nekog vremena vjerojatno su vidjeli da mitinzi 
mogu pomoći njihovoj politici, a i da će se održavati bez obzira na njihov stav. 
Oni političari koji su pokušali spriječiti mitinge u svojim sredinama (kao, 

nikako ne mogu izjednačavati oni koji su za Jugoslaviju i socija- 
lizam s onima koji su protiv Jugoslavije i socijalizma. Na zajednič- 
koj sjednici Predsjedništava partije i države (5. septembra 1988) 
rekao je da su protesti širom Srbije izraz solidarnosti sa Srbima 
s Kosova, koje terorizira kontrarevolucija. Oni su “demokratska, 
poštena i očekivana reakcija" na godine neaktivnosti glede Koso- 
va. Također, oni su najbolji izraz samoupravljanja i vladavine 
naroda; svega onoga što je rukovodstvo i samo isticalo kao najveću 
vrijednost Jugoslavije, ali nikad nije uspjelo provesti u djelo. Sve 
je tu, rekao je Milošević: i narod i demokracija i sloboda izraža- 
vanja i javnost. I sad, kad se sve ono na što je Partija pozivala da 
se dogodi, napokon dogodilo, “birokrate" su se uplašile, pa žele 
da se to zaustavi. Milošević je negirao da protesti ugrožavaju 
institucije sistema: upravo obratno, ljudi izražavaju podršku in- 
stitucijama koje rade, a one koje ne rade žele promijeniti. Ne radi 
se ni o jednonacionalnim skupovima: u njima sudjeluju najmanje 
dvije nacije: Srbi i Crnogorci, a u Vojvodini (u kojoj je etnički 
sastav stanovništva bio vrlo složen) i predstavnici drugih naroda.“ 


“Uostalom, ljudi mogu da se okupe samo na onoj osnovi na 
kojoj se osećaju napadnutima i ugroženima. Napadnuti su 
kao Srbi i Crnogorci, napuštaju svoje domove kao Srbi i Crno- 
gorci i, prema tome, brane se kao Srbi i Crnogorci. Ne mogu 
se okupiti kao Holanđani ili kao protestanti, ili kao radnici 
na plantažama pamuka, kad niko od njih nije ugrožen na toj 
osnovi" (IB CK SKS, 8/1988: 14). 


Komunisti imaju jasan izbor: ili će se distancirati od naroda, 
što bi bio kraj Partije, ili će se pridružiti protestima, pa vratiti 
izgubljeno povjerenje građana. 


recimo, Marko Orlandić u Crnoj Gori) morali su otići iz politike jer im je popu- 
larnost nestala gotovo preko noći. 

“Nema dvojbe da su većina demonstranata bili Srbi, tvrdi Kerčov (1989: 83): 62 
posto, dok je Crnogoraca bilo 14 posto. Srbi i Crnogorci bili su, dakle, zajedno 
zastupljeni sa 76 posto među demonstrantima u Vojvodini, dok ih je u popu- 
laciji bilo 56,5 posto. Među govornicima na vojvođanskim mitinzima 75,2 posto 
su bili Srbi i Crnogorci iz Vojvodine, 11,7 posto Srbi i Crnogorci s Kosova, a 5.6 
posto Mađari. Mađari su činili 3 posto među demonstrantima, a 18,9 posto u 
populaciji pokrajine. Međutim, podrška nekih etničkih Mađara (Mihajla Ker- 
tesa) isticana je kao primjer multietničnosti demonstracija. 

Odbacujući zahtjeve saveznog partijskog rukovodstva, srpsko 
se vodstvo postavilo u jedinstvenu (i sa stajališta političke tak- 
tike vrlo povoljnu) poziciju: da je istodobno bilo i vlast i opozicija 
poretku. Ta je ambivalentnost pomogla Miloševiću da se pojavi 
kao alternativa institucijama koje su izgubile podršku, a ne kao 
predstavnik sistema u kojem je bio na vrhu piramide (u Srbiji). 
Miloševićev Savez komunista Srbije sada je doista izgledao uvjer- 
ljivo kad je govorio o “odvajanju Partije od države", i o “predstav- 
ljanju naroda, a ne birokratije". On je sada postao istodobno i 
propagator moderne, jake i uređene države i advokat poluanar- 
hične “antibirokratske revolucije" koja je trebala srušiti postojeću 
državnu strukturu i uspostaviti novu. S jedne strane napadao je 
“anarhizam", a s druge ga je štitio, proglašavajući ga “spontanim 
pokretom masa". Kao netko tko je bio i u sistemu i izvan njega, 
on je zapravo ponudio tu istu mogućnost i drugima: svima onima 
(a tih nije bio mali broj) koji su s jedne strane još uvijek vjerovali 
u socijalizam i Jugoslaviju, ali su na drugoj htjeli promjene u oba 
koncepta. Mnogi su članovi političke elite na nižim i srednjim 
razinama slijedili njegov primjer: oni su sad odjednom od anonim- 
nih aparatčika postali “narodni tribuni". I građani su činili isto: 
podržavajući Miloševića oni su podržavali alternativu postojećem 
sistemu, a da istodobno nisu postali antikomunisti ili antijugo- 
slaveni. Oni su mogli biti i Srbi i Jugoslaveni; i članovi Partije i 
narodni predstavnici istodobno. A to je privuklo mnoge: sve one 
koji su tražili neki “treći put", koji nisu bili spremni promijeniti 
sve, ali su bili voljni mijenjati mnogo toga. 

Takva široka baza promiloševićevskog pokreta postala je 
vidljiva 8. oktobra 1988, kad je oko 100.000 demonstranata okru- 
žilo centralne institucije Vojvodine, uspijevajući (nakon cijelog 
dana protestiranja, uključujući i bacanja jogurta na zgradu) prisi- 
liti vojvođansko vodstvo da podnese ostavke. “Jogurt revolucija" 
odstranila je glavne protivnike inicijativa srpskog vodstva (još iz 
1977, tj. od razdoblja Plave knjige), dovodeći na njihova mjesta 
najodanije privrženike Slobodana Miloševića. Vojvodina je sada, 
umjesto prijašnjeg glasanja protiv Srbije u saveznim institu- 
cijama, postala poluslužbeni glasnogovornik srpskog vodstva i 
dodatan (drugi) glas u saveznim institucijama. Da bi se prevag- 
nulo u Jugoslaviji, trebala su još tri glasa; pet od osam glasova u 
saveznom Predsjedništvu bilo bi dovoljno za većinu važnih odluka. 

Miloševićev pohod na institucije na Kosovu, a potom (iako 
indirektno) i u Crnoj Gori, treba sagledati u tom kontekstu. Na 
Kosovu, prisutnost vojske i policije jamčilo je da se pokrajinsko 
vodstvo nalazi praktički pred padom; naročito sada kad je nji- 
hova glavna saveznica - Vojvodina — promijenila politiku. Zbog 
Kosova nitko u Jugoslaviji nije htio ići u definitivni sukob s Milo- 
ševićem; ne samo zato što su svi držali da je stanje u pokrajini 
doista opasno (i izazvano albanskim separatizmom) nego i zato 
što su svi priznavali da je Kosovo doista dio Srbije, pa Srbija za 
njega ima odgovornost, te onda mora imati i neka prava u njemu. 
Međutim, kad je antibirokratska revolucija prekoračila granice 
Srbije i pojavila se (u oktobru 1988) u Crnoj Gori, to je ostalima 
bio znak za uzbunu. 

Oktobarski protesti u Crnoj Gori proglašeni su “izvozom" 
antibirokratske revolucije u područja izvan same Srbije. Radilo 
se o principu; ako se danas ti mitinzi šire u Crnu Goru, sutra 
se mogu proširiti u Bosnu, Hrvatsku ili Sloveniju. To nitko u 
tim republikama nije želio. Savezno je partijsko Predsjedništvo 
direktno podržalo crnogorske političare, ali to nije mnogo pro- 
mijenilo odnos demonstranata prema njima. Na drugoj strani, 
Predsjedništvo je podržalo “opravdane zahtjeve radnika i građana 
Crne Gore... socijalistički karakter njihova protesta i orijenta- 
ciju na bratstvo i jedinstvo" (IB CKSKS 9/1988: 16). Srpsko je 
partijsko vodstvo odbacivalo slovenske optužbe da je organizi- 
ralo proteste u Crnoj Gori, tvrdeći da su oni nastali u toj repu- 
blici i potpuno autonomno od Srbije. Srbija nema pretenzije ni 
prema Crnoj Gori, niti prema kojoj drugoj jugoslavenskoj re- 
publici. Ali, ona ne želi i neće podići zid između sebe i drugih; 
ljudi u Jugoslaviji imaju pravo kretanja kamo žele, pa ako netko 
iz Srbije želi podržati proteste u Crnoj Gori ili bilo gdje drugdje, 
morao bi imati punu slobodu da to i učini. Srbija, povrh toga, 
ima dugu povijest prijateljskih odnosa s Crnom Gorom, koje ne 
može zavaditi nikakva Slovenija, niti neko lokalno birokratizi- 
rano vodstvo u Crnoj Gori. Srbija i Crna Gora, rekao je Milošević, 
su “dva oka u (istoj) glavi". 


5 Miloševićevo obiteljsko crnogorsko podrijetlo pomoglo je porastu njegove po- 
pularnosti u Crnoj Gori; naročito među onom polovicom Crnogoraca koji su 
smatrali da imaju “crnogorsko ime, a srpsko prezime", tj. da su Srbi i Crno- 

Srpsko je vodstvo posebno razočarala pozicija Slovenije, s 
kojom je Srbija dugo imala vrlo prijateljske, čak i posebne odno- 
se. Slovenija je bila na istoj strani kad se radilo o inicijalnoj 
reakciji na kosovski problem.“ To je prijateljstvo imalo dublje 
povijesne korijene, koji su sezali u međuratno razdoblje (u kome 
su slovenski građanski političari sudjelovali češće u vladama 
koje su vodili Srbi, nego u opoziciji koju su predvodili Hrvati); 
te naročito u ratno doba, kad su mnoge slovenske obitelji našle 
utočište u Srbiji. Za razliku od Hrvata, s kojima su Srbi imali vrlo 
loše iskustvo i u međuratnom razdoblju i (naročito) u ratu (u 
NDH), sa Slovencima nije bilo nikakva lošeg iskustva.? Slovenci 
su bili najrazvijenija, a Srbi najbrojnija etnička grupa u zemlji: 
i s tih pozicija su jedni na druge gledali s respektom tijekom 
cijelog poslijeratnog razdoblja. Slovenci su se uglavnom držali 
po strani i u nedavnim intrigama unutar partijskog i državnog 
vrha (primjerice, u slučaju Marković). 

Sada se, međutim, po prvi put dogodilo da je slovensko vodstvo 
otvoreno kritiziralo srpske političare. U oktobru 1988, Slovenci 
su podržali crnogorsko vodstvo, optužujući Miloševića za hege- 
monizam i centralizam. Srpsko je vodstvo upozorilo Slovence da 


gorci dvije grane istog etničkog stabla, a ne dvije potpuno odvojene nacije. 
Druga polovica Crne Gore protivila se njegovoj politici. Te su podjele dijelom 
historijske, a preživjele su i nakon pada Miloševića, te i danas karakterizi- 
raju crnogorsku politiku. 

O tome se može čitati i u memoarima Raifa Dizdarevića (1999). O slovenskom 
razumijevanju za srpske probleme već smo ranije pisali u ovoj knjizi: recimo, 
o odnosu između srpskih političara i Kardelja, o bliskosti Dolanca i Ljubičića 
te o Kučanovu predsjedavanju komisijom saveznog partijskog Predsjedništva 
o Kosovu 1985. U svim su tim slučajevima slovenski političari bili saveznici 
srpskom vodstvu. : 

O “istosti nacionalnih sudbina" u ta dva naroda piše i Dobrica Cosić (vidi 
Književne novine, 15. novembra 1987: 17) i sam Milošević (vidi njegov govor 
na otvaranju izložbe slovenskih slikara u Beogradu, u maju 1987, 1987/1989: 
151). Hrvatsko se vodstvo, kao što znam iz kuloarskih razgovora u krugovima 
bliskim vlastima u Hrvatskoj, tih godina najviše bojalo slovensko-srpskog pakta 
protiv Hrvatske, koji je nastojalo spriječiti pod svaku cijenu. 

Slovenski disidenti imali su daleko više razumijevanja za crnogorske proteste 
od samog slovenskog vodstva. U svom tekstu u Novoj reviji (80/1988: 1992-8), 
Spomenka Hribar optužuje slovensku Partiju da je podržala “staljinističko" 
vodstvo Crne Gore, umjesto da se stavi na stranu “legitimnih zahtjeva naroda". 
“Da budemo potpuno jasni: zahtjevi demonstranata u Titogradu su potpuno 
legitimni", napisala je ona. 


o 


e 

su prihvatili antisocijalističku i antijugoslavensku retoriku, te 
da je njihova podrška Crnoj Gori izraz birokratizma u samoj Slo- 
veniji. Poruka je bila jasna: antibirokratska bi se revolucija mogla 
proširiti i prema Sloveniji. Srpski je vrh rekao da poštuje i cijeni 
“bratski slovenski narod", ali da stavovi vodstva Slovenije nemaju 
nikakve veze s tim narodom i njegovim simpatijama za Srbe i 
Jugoslaviju. U Sloveniji je to shvaćeno kao prijetnja, a poziv Slo- 
vencima da smijene svoje “birokrate" primljen je kao grubo mije- 
šanje u slovenske unutrašnje poslove. Zategnutost u odnosima 
između Slovenije i Srbije u sljedećih je godinu dana eskalirala u 
otvoreno optuživanje, da bi se potom nastavila i kroz policijsku i 
ekonomsku blokadu, prekid političkih odnosa, razbijanje Saveza 
komunista Jugoslavije na njegovom 14. izvanrednom kongresu, 
u januaru 1990, te - napokon — u vojni sukob između savezne 
vojske i slovenske teritorijalne obrane u ljeto 1991. U nastavku 
ovog poglavlja pratimo tu eskalaciju. 


SLOVENIJA I SRBIJA: PODJELE 
UNUTAR INTELEKTUALNE ELITE 


Od samog početka osamdesetih, Ljubljana i Beograd bili su dva 
centra opozicijskog djelovanja protiv postojećeg sistema. Ali disi- 
denti nisu nikad uspjeli formirati jedinstveni blok, odnosno, neku 
ujedinjenu jugoslavensku opoziciju. Slovenski su intelektualci 
stavljali svoje potpise na peticije koje je organizirala beogradska 
kritička inteligencija, a objavljivali su i članke i intervjue u libe- 
raliziranim beogradskim medijima. Ljubljanska je Nova revija, 
političko-književni časopis osnovan 1982. godine (u doba kad je 
Ćosićeva i Tadićeva inicijativa za Javnost zaustavljena) objavlji- 
vala članke srpskih autora. Ta je srdačnost bila u oštrom kon- 
trastu s hladnoćom s kojom je opozicijska aktivnost primljena 
među zagrebačkim intelektualcima, koje su i u Ljubljani i u Beo- 
gradu smatrali preopreznima i prebliskima režimu (navodeći, 
pritom, primjer njihove obrane Bijele knjige). Polazeći od tog “po- 
sebnog odnosa", srpski su intelektualci 1985. predložili formiranje 
zajedničkog demokratskog bloka sa Slovencima, ne bi li se time 
stvorila jezgra za općejugoslavensko opozicijsko djelovanje. Inici- 

jativa je, međutim, naišla na hladan prijem i direktno odbijanje. 
Sastanak između trojice predstavnika Odbora za zaštitu sloboda 
umetničkog izražavanja i urednika Nove revije (u novembru 
1985, u ljubljanskoj kavani Mrak) ne samo da je završio bez pozi- 
tivna rezultata nego je šokirao Dobricu Ćosića i njegove drugove. 
Slovenci su, piše Ćosić 1992, otvoreno rekli da “ne očekuju ništa 
od Jugoslavije" (1992: 71), te da bi i srpski intelektualci “jednom 
i zauvek trebali da odbace svaki internacionalizam i univerzali- 
am" (1992: 72). Oni su srpskim kolegama rekli da žele u Europu, 
ne u Jugoslaviju. Jednom riječju, pokazali su vrlo malo razumije- 
vanja za srpski argument: da propast komunističke ideje i slom 
Saveza komunista ne mora nužno značiti i kraj Jugoslavije: 
upravo obratno, da to može biti tek pravi početak neke nove, 
demokratske Jugoslavije. Razočaranje Srba tim sastankom rezul- 
tiralo je razmjenom pisama između nekih od njih i Slovenaca?; 
te inicijativom da i Srbi razmisle o mogućnosti da Jugoslavije 
uskoro ne bude. Javna polemika između srpskih i slovenskih inte- 
lektualaca pojavila se, zapravo, prije nego što su razlike između 
slovenskih i srpskih političara postale javne, već na Kongresu 
Saveza književnika Jugoslavije u Novom Sadu 1985.'* Polemike 


* Dobrica Ćosić u tom je razdoblju razmijenio niz pisama s Nikom Grafenauerom, 
Tarasom Kermaunerom i Spomenkom Hribar. U pismu Grafenaueru požalio 
se da slovenski intelektualci ne vide da je “golemi napredak Slovenije bio 
moguć samo u okviru Jugoslavije", te da podcjenjuju “antibosansku, što znači 
antisrpsku atmosferu u Sloveniji". Gore od svega, međutim, bila je njihova 
ravnodušnost prema “ponižavajućoj poziciji srpske nacije u postojećoj, brionskoj 
Jugoslaviji", a naročito na Kosovu. “Tužan sam kad vidim koliko ste neinfor- 
misani o albanskom genocidu nad srpskom populacijom na Kosovu i Metohiji, 
koliko vas je malo briga za to, mnogo manje nego što smo mi brinuli za sloven- 
sko Primorje ili za Korušku" (Ćosić, 23. novembra 1985, 1992: 76-9). 

! Više o tome, u knjizi Jasne Dragović Soso (2002). Srpske je intelektualce naro- 
čito pogodilo “Pismo srpskom prijatelju" kojeg je u Književnosti, a potom i u 
Borbi (24-26. juna 1987) objavio Taras Kermauner. On je Srbe optužio za anti- 
albanstvo i antislovenstvo, te za “sljepoću kad se radi o svemu što je različito", 
što izlazi izvan okvira “bratstva i terora". Po prvi put pokrećući pitanje odva- 
janja od Jugoslavije, Kermauner je pitao: “Zašto bi to bilo zabrinjavajuće za tebe 
ako se želim odvojiti? Civilizirano ponašanje je jedan od preduvjeta građanskog 
društva. Ako partneri,u braku nisu više zainteresirani da žive zajedno, mogu 
se razdvojiti. Nema osobne slobode bez mogućnosti razvoda". Upozorio je Srbe 
da ukoliko smatraju da ih Slovenija eksploatira (kako je pisalo u Memoran- 
dumu SANU), ne bi smjeli imati ništa protiv takvog razvoda. Međutim, Srbi ne 
žele više demokracije i zakonitosti, nego više politike “bratstva i jedinstva“, i 

na tom Kongresu bile su prethodnica kasnijih polemika između 
slovenskih i srpskih političara, pa ne čudi da je godinu dana 
kasnije (1986) Savez književnika (koji je, da nevolja bude veća, 
imao isti akronim kao i Savez komunista Jugoslavije, SKJ) po- 
stao prva jugoslavenska institucija koja se nepovratno raspala. 
Te je godine, naime, na Srbiju bio red da predloži kandidata za 
predsjednika Saveza; a ona je predložila Miodraga Bulatovića. Ta 
je nominacija, međutim, odbačena u slovenskoj, kosovskoj, crno- 
gorskoj i hrvatskoj organizaciji, koje su tvrdile da je Bulatovićev 
stav o Jugoslaviji i drugim nacijama u njoj uvredljiv i neprihvat- 
ljiv. Cetiri su republičke organizacije uspjele blokirati srpskog 
kandidata, a Srbija je to vidjela kao ponižavajući diktat od strane 
onih koji su dosad bili zastupnici konfederalizma u svim slučaje- 
vima, osim kad se radi o pravu Srbije da sama odredi svoje kan- 
didate. U otvorenom pismu koje su uputili slovenskim piscima u 
povodu slučaja Bulatović, UKS ih je optužio za otvoreno i agre- 
sivno agitiranje protiv Srba: 


“Slovenački pisci moraju znati da srpski pisci neće nikada pri- 
hvatiti nikakav diktat... i da će odbaciti sa gnušanjem jezik 
provincijalne zluradosti, koji ne poštuje partnere... Oni moraju 
da znaju da srpska istorija, jednako stara koliko i njihova, 
podučava i podseća da je srpski narod sačuvao svoje nacional- 
no dostojanstvo i integritet samo odupiranjem agresiji" (Nova 
revija, 1986: 811). 


Srpski su pisci bili odlučni da spriječe “diktat manjine": 


“Na ovom pitanju neće biti kompromisa, makar i po ceni 
raspada SKJ... Zajednica bilo kojeg tipa može postojati samo 
ako se poštuju principi ravnopravnosti i ako se poštuju duž- 
nosti, ako svako sledi ono što je prethodno dogovoreno. U pro- 
tivnom, njeno postojanje nije nužno" (Nova revija, 1986: 811). 


zato ih Slovenci ne mogu podržati. Komentirajući to pismo, Cosić je u svom 
privatnom dnevniku (objavljenom 1992) zapisao da je to pismo isprovociralo 
strahovito razočaranje u kulturnim krugovima u Srbiji. “Od Tarasa Kermau- 
nera je srpska javnost shvatila što Slovenija misli o Srbiji i Srbima i što su 
slovenačke namere: jednom reči — separatizam" (1992: 73). 

Slučaj raspada Saveza književnika Jugoslavije, do kojeg je došlo 

nakon prekida svih veza između srpske i slovenske organizacije 
(28. februara 1989, u povodu sudjelovanja slovenskih pisaca u 
prokosovskom skupu u Ljubljani), pokazao je da većinsko odlu- 
čivanje odgovara samo onima koji u njemu pobjeđuju. Kao i u 
partijskom slučaju Marković, i u književnoj organizaciji gubit- 
nici su zaprijetili izlaskom, pa i rušenjem cijele organizacije. Taj 
je prinicip, vidjelo se u ovom slučaju, zahvatio ne samo politički 
vrh — on se proširio i na organizacije koje su bile u opoziciji 
tadašnjim vladarima Jugoslavije. Iako su ideološke razlike bile 
goleme, između elite i kontraelite nije bilo velikih razlika glede 
nacionalnog pitanja i zaštite “nacionalnih interesa". Stoga je 
raspad Saveza književnika Jugoslavije nagovijestio da je kriza 
raspadanja daleko dublja i opasnija od samog raspada političke 
strukture; ona je prodrla i u institucije civilnog društva. Tim je 
bila opasnija: čak i da se srušila vlast Saveza komunista Jugosla- 
vije, nepostojanje ujedinjene opozicije značilo je da se opasnosti 
nacionalnih sukoba ne bi samim time smanjile.!! 


SLOVENSKI NACIONALNI PROGRAM (1986-1987) 


Zbog činjenice da su ratovi na postjugoslavenskom prostoru vo- 
đeni uglavnom između Srba i drugih, te da je u njima Srbija 
prepoznata kao glavni sudionik, uloga Slovenije (u kojoj je postju- 
goslavenski rat, u ljeto 1991, trajao samo desetak dana) u procesu 
raspada Jugoslavije često se zanemaruje. U godinama kojima se 


" Tim je nerazumljivija službena američka politika prema jugoslavenskoj krizi, 
koja se temeljila na načelu “demokratska i ujedinjena Jugoslavija" (vidi Zim- 
mermann, 1995: 6). Zagovornici demokratske (liberalno-demokratske) Jugo- 
slavije nisu bili ništa više “ujedinjeni" od samog partijskog vodstva; upravo 
obratno - izgledalo je kao da čak ni u trenucima kada je trebalo rušiti staru 
vlast, opozicija nije mogla (ni privremeno) naći zajednički jezik. Politiku “demo- 
kratske i jedinstvene Jugoslavije" zastupao je i zadnji jugoslavenski premijer, 
Ante Marković. Neuspjeh te politike rezultat je podcjenjivanja dubine dezinte- 
gracijskih i nacionalističkih trendova unutar opozicije. Također, i sklonost 
jednog dijela opozicije nasilju je podcijenjena: smatralo se da antikomunistička 
opozicija uvijek mora biti miroljubiva. Zaboravilo se, recimo, da je najradi- 
kalniji dio opozicije (a posebno oni iz dijaspore, tj. emigracije) bio povremeno 
uključen u terorističke i nasilne akcije protiv jugoslavenske države. 

bavimo u ovoj knjizi, a naročito u posljednjim godinama pred 
raspad Jugoslavije, Slovenija nije bila ništa manje važan faktor 
jugoslavenske politike od Srbije. Ona je bila najglasniji zago- 
vornik ustavobraniteljstva, baš onako kako je Srbija bila promo- 
tor ustavoreformatorstva. Slovenski je nacionalizam (po prirodi 
drukčiji od srpskog, tj. izolacionistički i obrambeni, a ne ekspan- 
zionistički i napadački) bio jednako snažan kao i srpski, a disi- 
dentski su krugovi u Ljubljani i Beogradu ohrabrivali jedni druge 
— iako nikad nisu uspjeli pronaći zajednički jezik i pokrenuti 
zajedničke akcije. 

Slično srpskoj, i slovenska se opozicijska scena u osamdese- 
tim godinama temeljila na dva potporna stuba: a) demokratskom 
konceptu “civilnog društva", kojeg je promovirala prije svega slo- 
venska omladinska organizacija i njen magazin Mladina; te b) 
slovenskom nacionalističkom konceptu koji je u svom središtu 
imao ideju zaštite slovenskih nacionalnih interesa (ako treba i 
odvajanjem od Jugoslavije) i koji je promovirao krug intelektu- 
alaca okupljenih oko političko-književnog dvomjesečnika Nova 
revija. Kao i u Srbiji politički je vrh s vremenom postajao sve tole- 
rantniji prema obje ove grupe, da bi se nakon 1988. reformska gru- 
pacija unutar SK Slovenije (tada apsolutno dominantna unutar 
Partije) gotovo pridružila slovenskoj “alternativi" formirajući (go- 
tovo kao i u Srbiji) neku vrstu pluralističkog sveslovenskog bloka. 

Unutar koncepta “građanskog društva", nacionalno je pitanje 
tretirano kao dio “demokratskog pitanja" i u okviru zahtjeva za 
demilitarizacijom društva. Prvi ga je izrekao Janez Janša, bivši 
član Predsjedništva slovenske omladinske organizacije, koji je 
1984. bio prisiljen podnijeti ostavku zbog zahtjeva da se Armija 
podvrgne ustavnom sistemu i tretira kao i svaka druga savezna 
institucija. To se posebno odnosilo na pitanje jezika koji je bio u 
upotrebi u Armiji. Za razliku od drugih saveznih institucija, koje 
su priznavale punu ravnopravnost slovenskog, makedonskog i 
srpsko-hrvatskog/hrvatskog ili srpskog jezika, u Armiji je srpsko- 
hrvatski bio u operativnoj upotrebi kao “jezik komande".!? U tek- 


'2 U praktičnom smislu (o čemu mogu svjedočiti iz prve ruke, budući da sam 
vojni rok proveo u Ljubljani, u jesen 1986-7) slovenski se jezik doista ignorirao. 
čak i kad se radilo o jedinicama u Sloveniji kojima su zapovjednici bili Slovenci. 

stu kojeg je napisao 1986. Janša je podsjetio Armiju da je ona i 
slovenska institucija te da je u slovenskim partizanskim jedini- 
cama tijekom Drugog svjetskog rata slovenski jezik bio tretiran 
kao službeni. I sam je Tito obećao Slovencima da će moći slobodno 
govoriti svoj jezik u svojim oružanim snagama. Janša je tvrdio 
da Jugoslavenska narodna armija (JNA) zapravo ignorira Ustav 
i ponaša se kao institucija izvan zakona. To se događa i u drugim 
područjima, ne samo u pitanju jezika: ona se nikad nije željela 
podvrgnuti trendu decentralizacije koji je započeo Rankovićevim 
padom. Glavni razlog tome jest u njenom paternalističkom odnosu 
i nepovjerenju prema nekim jugoslavenskim narodima: posebno 
prema Albancima na Kosovu, te Slovencima. Zbog tog pater- 
nalizma i nepovjerenja, Armija je odbijala inicijative za etnički 
(odnosno republički) homogenim jedinicama (tj. samo sloven- 
skim, ili samo albanskim, ili samo hrvatskim četama, batalju- 
nima, korpusima) u kojima bi se doista i moglo ostvariti načelo 
ravnopravnosti jezika. Janša je tvrdio da JNA nije nikad napu- 
stila ambiciju da bude “odgajatelj jugoslavenstva" i “odgajatelj 
socijalizma" te da nikad nije istinski prihvatila ustavnu odredbu 
da su republike države (Janša, 1986: 263). Za većinu drugih 
autora u okviru koncepta “građanskog društva" (kao što su bili 
Gregor Tomc, Tomaž Mastnak i drugi), demilitarizacija, kao i 
nacionalno pitanje, nisu bila neka odvojena pitanja, nego samo 
izrazi općeg problema: postojanja autoritarnog, militarističkog 
i nedemokratskog sistema vlasti. Ona se ne mogu riješiti bez 
opće demokratizacije zemlje.!3 

Nešto je drukčiji bio pristup onih slovenskih intelektualaca 
koji su se okupili oko Nove revije, iako je suradnička mreža tog 


Nazivi kasarni bili su (sve do 1988) napisani samo na srpsko-hrvatskom. Slo- 
venski se nije koristio ni prilikom vježbi sa rezervnim sastavom, dakle kad su 
većina pozvanih bili Slovenci. To je doista imalo negativne posljedice za odnose 
između vojnika i lokalnog stanovništva. Na drugoj strani, mora se primijetiti 
da prevlast srpsko-hrvatskog jezika nije značila uvijek prevlast srpske verzije 
tog jezika; u mnogim slučajevima hrvatski jezik (ne onakav kakvog je kasnije 
promovirao hrvatski predsjednik Franjo Tuđman) koristio se u liniji zapovi- 
jedanja. Uostalom, admiral Mamula i general Kadijević bili su iz Hrvatske, pa 
su i na najvišu razinu zapovijedanja uveli hrvatsku verziju jezika. 

'* Za koncept civilnog društva i njegove akcije u Sloveniji, vidi Fink Hafner (1992), 
Mastnak (1986) i (1990), Arzenšek (1986), Jenšterle (1987) i Tomc (1986). 

časopisa uključivala i ljude iz “građanskog društva“, pa i srpske 
autore, s kojima se slovenski članovi redakcije nisu uvijek sla- 
gali. Urednici Nove revije (Niko Grafenauer i Dimitrij Rupel) su 
1985, dakle u isto doba kad je SANU pripremala Memorandum, 
pozvali suradnike da napišu priloge za poseban broj, koji bi u 
potpunosti bio posvećen slovenskom nacionalnom pitanju. U je- 
sen 1986, broj je bio spreman za štampu. No, kad je Memoran- 
dum SANU došao u javnost, uzrokujući vrlo negativne reakcije 
u srpskoj i jugoslavenskoj politici, urednici su odlučili odgoditi 
objavljivanje za januar 1987.“ 

Taj poseban broj (57) bio je prva publikacija koja je otvoreno 
raspravljala alternativu Jugoslaviji; odnosno metode kojima bi 
se javno mnijenje u Sloveniji polako okrenulo prema podršci ne- 
zavisnosti. Intelektualno superioran Memorandumu, na visokoj 
analitičkoj razini i potpisan imenima i prezimenima autora, 
dovršen i artikuliran, broj je bio izniman događaj u slovenskoj i 
jugoslavenskoj politici. On nije krio da mu je tema slovenski, ne 
jugoslavenski nacionalni program. Situaciju u kojoj se Slovenija 
nalazi, pak, jedan od autora (Tine Hribar) definirao je kao “ras- 
kršće" na kome se Slovenija mora odlučiti između tri puta: prvo, 
da nestane kao autonoman politički subjekt, poražen od strane 
jugoslavenstva i jugoslavijanstva!5, bilo u komunističkom ili de- 
mokratskom obliku. Svaki od ta dva oblika jugoslavizma učinio bi 
Sloveniju samo manjinom u okviru unitarne jugoslavenske drža- 
ve, a to je Slovencima potpuno neprihvatljivo. Stvarni izbor bio 
je (prema Hribaru) između sljedećih dviju opcija: ili će Slovenija 
sačuvati svoj status suverene nacije u moderniziranoj jugoslaven- 


"4 U kasnijim interpretacijama, međutim, dominirao je zaključak da je Nova 
revija bila samo reakcija na Memorandum. To je netočno. Spomenka Hribar 
(jedna od urednica posebnog izdanja) i sama kaže da se izdanje pripremalo 
godinu i pol, što znači od sredine 1985. Slovenski i srpski nacionalni program 
nastali su paralelno i istodobno. Prije bi se moglo reći da je inicijativa Slovenaca 
potakla Memorandum, posebno nakon sastanka u Mraku (novembar 1985); 
Ćosić kaže da je i sam bio impresioniran jasnoćom i formuliranošću slovenskog 
nacionalnog programa. 

15 Hribar razlikuje jugoslavenstvo od jugoslavijanstva; dok prvo opisuje proces 
nastanka jugoslavenske nacije, drugo označava civilni (građanski) jugoslaven- 
ski nacionalizam, koji je vezan uz jugoslavensku državu, ne naciju. Za Hribara, 
oba su koncepta neprihvatljiva: ne samo ideja o nastanku jugoslavenske nacije, 
nego i osjećaj pripadnosti Jugoslaviji kao državi. 

skoj federaciji (koja neće priznavati suverenost samo formalno, 
tj. na riječima; nego stvarno, tj. na djelima) ili mora proglasiti 
svoju punu državnu nezavisnost, odvajajući se od Jugoslavije. 

Raspravljajući tu dilemu, većina autora Nove revije odlučila se 

za punu nezavisnost, dijelom i zato što nije vjerovala da je ikakva 
modernizacija Jugoslavije u smjeru kojeg je identificirao Hribar 
moguća.!'* Temeljni je cilj bio: uvjeriti slovensku javnost u to. 
Ispitivanja javnog mnijenja, provedena 1987, pokazala su da je 
slovenska populacija doista počela razmišljati o slovenskoj neza- 
visnosti. Prema rezultatima godišnjeg ispitivanja koje je provelo 
Sveučilište Edvarda Kardelja u Ljubljani (SJM, 1987), 53 posto 
ispitanika reklo je da bi izvan Jugoslavije, tj. kao nezavisna drža- 
va, “Slovenija povećala šanse za razvoj" (u ekonomskom smislu); 
dok je samo 18,9 posto Slovenaca reklo da u tom slučaju “ne bi 
imala šansi za razvoj" (SJM, 1987: 58). Više ispitanika nego ikad 
ranije (43,2 posto) tvrdilo je da slovenska politika nije “dovoljno 
nezavisna", dok je dodatnih 7 posto izjavilo da “nije uopće neza- 
visna" (SJM, 1987: 58). Velika većina Slovenaca (65,5 posto) dr- 
žala je te godine da je slovenski jezik ugrožen (SJM, 1987: 59), 
a 59,1 posto je bilo mišljenja da republike i pokrajine moraju 
biti “više nezavisne nego što jesu". Samo 8,9 posto podržavalo je 
“recentralizaciju Jugoslavije". 

Istodobno, međutim, Slovenci nisu izgubili povjerenje u posto- 
jeće političko vodstvo republike: ono je bilo “u potpunosti podr- 
žano" od strane 37,8 posto ispitanika, dok je dodatnih 42 posto 
ispitanika reklo da ga “podržava u principu". Zahtjev za više 
slovenske samostalnosti, također, nije ugrozio ni socijalističku 
orijentaciju većine stanovnika: u 1987. godini 42 posto Slovenaca 
vjerovalo je u dobre izglede socijalizma u svjetskim razmjerima. 
Istina, sada je manje ljudi nego ikad ranije reklo da politika SKJ 
“potpuno? ili “u principu" odražava interese većine stanovništva: 
ali to je još uvijek bio visok postotak: 57,2 posto (u odnosu na 


' Zaključak kojeg o Slovenskom nacionalnom programu donosi Viktor Meier 
(1999: 58) - da u njemu “opstanak Jugoslavije nigdje nije doveden u pitanje", 
vjerojatno je rezultat njegovih iznimnih simpatija za Sloveniju i Slovence, a ne 
njegova čitanja Nove revije. Meier, tada dopisnik Frankfurter Allgemeine Zei- 
tunga kritiziran je u službenom saopćenju srpskog Centralnog komiteta na 13. 
sjednici od 11. oktobra 1988. (IB CKSKS, 9/1988: 16). 


433 


JUGOSLAVIJA - DRŽAVA KOJA JE ODUMRLA 


76,2 posto u 1971; 66,4 posto u 1976; 72,0 posto u 1980. i 68,5 
posto u 1984). I to je ispitivanje javnog mnijenja potvrdilo da se 
Slovenci nalaze na križanju puteva: s jedne strane, počeli su raz- 
mišljati i o slovenskoj nezavisnosti, a s druge, nisu izgubili povje- 
renje u postojeću partijsku elitu. Protivili su se recentralizaciji 
Jugoslavije, ali nisu odbacivali socijalizam. Sve ih je manji broj 
ulazio u Savez komunista, ali nisu smatrali da su razvijeni soci- 
jalizam, demokratska Jugoslavija i visoka autonomija Slovenije 
u njoj nespojivi. 

U tom su kontekstu autori iz Nove revije prepoznali promjenu 
javnog mnijenja kao svoj glavni cilj. Slovencima treba dokazati da 
je nezavisnost u njihovom interesu i da, prema tome, mora biti 
prioritet u odnosu i na socijalizam i na Jugoslaviju. Treba preki- 
nuti sa “slovenskim paradoksom" (kako ga je nazvao Tine Hribar), 
tj. sa slovenskim nedostatkom povjerenja u sebe same. “Slovenci 
su uplašeni od svoje bezuvjetne suverenosti" i državnosti “budući 
da su uplašeni od samog lika države". !7 


“Budući da smo do sada imali samo iskustvo življenja u stra- 
nim državama, nikad u svojoj, izgradili smo percepciju da je 
država samo instrument prisile. Ne razmišljamo o državi kao 
o pravnoj državi (Rechtstaat), koja bi bila čuvar prostora slo- 
bode i zaštitnik ljudskih prava, nego kao o nečemu što nas 
prisiljava na dužnosti i obaveze, kao instrument nasilja ili čak 
kao prijetnju za naša prava" (Hribar, 1987: 25). 


Prvi je korak, dakle, bio promjena percepcije koncepta države i 
državnosti. Hribar je tvrdio da je demokratizacija države pred- 
uvjet da Slovenci počnu razmišljati o svojoj, slovenskoj državi.!* 
Demokratizacija Jugoslavije, naime, ne mora nužno biti u inte- 
resu Slovenaca; ona bi mogla značiti smanjenje slovenske auto- 
nomije. Istina je da bi “ideologija nasilja u ime komunističke 
ideje" prestala (što je svima u interesu), ali - Jugoslavija nije cilj 


17 Ova zanimljiva ocjena možda nam može pomoći da razumijemo i Kardeljeve 
motive za antidržavni (antietatistički) koncept. Možda je i on, koji je također 
bio Slovenac, bio motiviran takvom negativnom percepcijom o državi. 

18 U tom je smislu slovenski nacionalni program bio “državotvoran", tj. “etatistič- 
ki". On je bio odgovor na antidržavni koncept razvijen pod samoupravljanjem. 

po sebi, dok Slovenija jest. Demokratizacija Jugoslavije je poželj- 
na, ali samo ako vodi glavnom cilju: nezavisnoj Sloveniji. Dok 
su srpski intelektualci bili zarobljeni između jugoslavenske i 
srpske opcije, Slovenci su sada (već 1986. godine) jasno rekli da 
takva dilema za njih ne postoji: da Slovenija za njih ima uvijek 
prioritet nad Jugoslavijom. 

Naravno, politička je realnost u tom trenutku (1986. i 1987) 
bila daleko od toga da bi dopuštala nezavisnu Sloveniju. Kompro- 
mis je bio nužan. Ali, i taj kompromis ima granice koje se ne smiju 
prijeći. Slovenci u Jugoslaviji nikad ne smiju biti tretirani kao 
manjina, bez obzira koliko malen bio njihov postotak u odnosu 
na ukupno stanovništvo Jugoslavije. Oni su suvereni narod, i kao 
suvereni narod imaju apsolutno pravo da odluče o formi države 
u kojoj žive. Prava jamčena Ustavom iz 1974. nedovoljna su, ali ih 
treba sačuvati pod svaku cijenu; nikakvo smanjivanje autonomije 
ispod te razine nije dopustivo. Jedino su prihvatljive one promjene 
koje vode povećanju slovenske nezavisnosti. Ako Slovenci odluče 
da se odvoje od Jugoslavije, tvrdio je Peter Jambrek u svom član- 
ku u Novoj reviji, to će biti savršeno legalno. Konflikt koji može 
nastati nakon toga neće biti unutrašnja stvar Jugoslavije, nego 
sukob između dviju nezavisnih i suverenih zemalja. Pravo na sa- 
moopredjeljenje u tom će slučaju biti na slovenskoj strani. 

U seriji tekstova, koji su tih godina objavljivani u slovenskim 
akademskim časopisima i medijima, legitimnost jugoslavenske 
države dovođena je u pitanje. “Sa striktno legalističke točke gle- 
dano", rekao je slovenski pravnik France Bučar, “slovenski narod 
je doveden u politički sistem o kome nikad nije imao šanse da 
slobodno izrazi svoje mišljenje" (1987: 154). Slovenci nisu nikada 
imali referendum o Jugoslaviji, nego su bili vođeni partijskom 
politikom, koju nitko nije mogao demokratski kontrolirati. Samo 
kad ostvare svoje pravo da slobodno odluče o eventualnim veza- 
ma s ostalim (jugoslavenskim) narodima, Slovenci bi mogli (ako 
bi htjeli) legitimirati državu u kojoj žive. Kao neophodan korak 
njihova aktivizma, dakle, slovenski su intelektualci predlagali 
referendum o samoodređenju. 

Mnogi članci u Novoj reviji (ne samo u 57. broju) isticali su 
da slovenska nezavisnost nije ni nerealističan ni nemoguć kon- 
cept. Povijesno iskustvo, geoprsitička pozicija, kulturalne osobine 

(poseban jezik prije svega) i etnička struktura slovenske popula- 
cije (koja je uglavnom bila jednonacionalna) bile su od pomoći. Ne 
samo da gotovo svi Slovenci (bar oni u Jugoslaviji) žive u okvirima 
slovenske republike, nego su granice koje dijele slovenski kul- 
turni, povijesni i politički prostor u odnosu na druge u Jugosla- 
viji vrlo jasne. Ekonomski su argumenti također korišteni u tom 
pledoajeu za nezavisnost: Slovenija, čija je populacija bila samo 
osam posto ukupnog jugoslavenskog stanovništva, pridonosila je 
s 15-17 posto svim fondovima za razvoj nerazvijenih područja, te 
je proizvodila oko 15 posto ukupnog jugoslavenskog društvenog 
proizvoda. Njen je udio u izvozu bio još i veći: 20 posto sredinom 
osamdesetih. Sve su to bili razlozi da slovenski intelektualci za- 
ključe kako Slovenija može bez Jugoslavije, štoviše — da egalita- 
ristički zahtjevi u drugim republikama nisu u interesu Slovenije. 
A budući da oni postaju sve glasniji, vrijeme je da Slovenija jasno 
kaže da su neprihvatljivi. 

Slovenski su intelektualci okupljeni oko Nove revije razbijali 
jedan za drugim koncepte od kojih se sastojao ideološki narativ 
jugoslavenskog socijalizma. U 57. broju doveden je u pitanje kon- 
cept nacionalizma, kako ga je definirala jugoslavenska elita.!? U 
članku kojeg je elita kasnije kritizirala više od bilo kojeg drugog, 
slovenski filozof Ivan Urbančič promovirao je ideju o “pozitivnom 
nacionalizmu", onom koji bi Sloveniju izvukao iz “entropije, apa- 
tije i straha", koji su se u njoj razvili ne samo u posljednjih neko- 
liko godina nego kroz cijelu povijest. Bez vlastitog nacionalizma, 
slovenska je nacija “osuđena na nestajanje", jer su oni koji pro- 
moviraju “internacionalizam" (tj. jugoslavenski unitaristi) i sami 
“jugoslavenski nacionalisti?.2 


1? Kao što smo pokazali u ranijim poglavljima ove knjige, rijetko koji pojam je 
imao u socijalističkom diskursu tako negativno značenje kao nacionalizam. To 
se nije izmijenilo ni s dolaskom Miloševića na vlast: on nikada nije rekao ni 
jedne dobre riječi za sam koncept nacionalizma, u bilo kojoj njegovoj formi. 

?9 Mnogi autori Nove revije dijelili su to mišljenje. Recimo, Aleš Debeljak (1986) 
smatrao je da je jugoslavizam nacionalistički koncept, dok je France Bučar 
rekao da taj koncept pripada idejama 19. stoljeća (Bučar, 1987). I doista, 
jugoslavenstvo je kao koncept nastalo na liberalno-demokratskim uzorima 
Francuske revolucije, te - kako smo objasnili u drugom poglavlju ove knjige - 
na primjeru njemačkog i talijanskog ujedinjenja. 

Iako je Urbančič priznao da je Ustav iz 1974. doveo do nekih 
pozitivnih promjena?!, Savez komunista Jugoslavije je i dalje bio 
jedini stvarni suveren u Jugoslaviji. Samim svojim postojanjem, 
kao jamstvo jedinstva zemlje, SKJ je bio propagator unitarizma. 
Činjenica da nema institucionalnih mehanizama za rješavanje 
sporova između republika i pokrajina, svjedoči o tome da se takvi 
sporovi nisu očekivali, nego da se vjerovalo da ih Partija može 
unaprijed spriječiti (prije nego se pojave u javnosti). Jugosla- 
venska federacija, stoga, nije ništa drugo nego “objektivizacija" 
vladavine SKJ.?? 


“Bez obzira na federalni karakter Jugoslavije i unatoč reto- 
rici prema kojoj je Ustav iz 1974. priznao i čak stvorio držav- 
nost republika, savezna je država još uvijek zadržala svoju 
superiornost time što je homogenizirala društvo u političkom 
smislu" (1987: 36).2% 


Ideološka i politička homogenizacija SKJ proizvela je de facto 
unitarnu državu. Armijsko odbijanje da prizna jednakost slo- 
venskog jezika, samo je izraz tog unitarizma. Armija je čuvar te 
ideološke pravovjernosti, instrument vlasti SKJ, pa je sasvim 
svejedno je li državna struktura formalno unitarna, federalistička 
ili čak konfederalistička. 

Pritom treba znati i to, bio je jasan Urbančič, da prevlast 
“srpskog" jezika u vojsci i državnom aparatu ne znači da Srbi 
(kao Srbi) dominiraju Jugoslavijom. Savezna je administracija 
“nenacionalna", ona je ideološki instrument zamišljenih klasnih 


" Urbančič detaljno analizira te pozitivne promjene u jednom svom kasnijem 
tekstu u Novoj reviji (1989: 789-817). 

#? U svom inspirativnom članku objavljenom u 57. broju Nove revije, Spomenka 
je Hribar izložila razlike između stvarnosti i formalnosti na primjeru Ustava 
iz 1974. Parafrazirajući njene pojmove, moglo bi se zaključiti da je Jugoslavija u 
stvarnosti bila unitarna država kojom je vladao jedinstveni SKJ; dok je formal- 
no to bila federacija republika. Razlika između formalnog i stvarnog u socija- 
lističkiim zemljama, objašnjena je u Havelovu eseju “Moć nemoćnih" (1978). 

23 U svom članku u 57. broju Nove revije, France Bučar tvrdio je da je federacija 
i dalje samo oblik unitarne države, ne samo u Jugoslaviji nego, primjerice, i u 
SAD i Njemačkoj, tj. gdje god se razvija jedan državni jezik, jedna državna 
nacija i jedan državni identitet. Nakon prvih demokratskih izbora 1990, Bučar 
je postao prvi predsjednik novog, demokratskog slovenskog parlamenta. 

interesa, a ne predstavnik bilo koje, pa ni srpske, nacije.ž4 Isti je 
zaključak iznijela u jednom svom kasnijem članku i Spomenka 
Hribar (1988b): 


“Jugoslavenska armija nije nacionalna armija, što znači: ona 
nije također ni srpska armija. Čak i kad bi svi njeni članovi, 
do zadnjega, bili Srbi, to bi i dalje bila prvenstveno partijska 
armija. To je politička, klasna' armija, koja a priori zanema- 
ruje nacionalnosti i narode kao nacije. Zato je Armija uvjerena 
da je logično da njeni komandanti u pojedinim sredinama ne 
pripadaju naciji koja čini većinu u toj sredini. To je ne samo 
logično, nego i nužno za boljševike, budući da se nacionalni 
osjećaji komandanta ne smiju poklapati s osjećajima stanov- 
ništva. Naravno, isto se odnosi i na obične regrute, koje treba 
poslati u druga područja, kao što je - u našem slovenskom 
slučaju - Kosovo". 


Napokon, na tim temeljima, rekao je Urbančič (podržan od većine 
ostalih autora), Slovenci nikad ne smiju miješati jugoslavenski 
unitarizam sa srpskim nacionalizmom. Dok je srpski nacionali- 
zam legitimna politička doktrina, jugoslavenski unitarizam to 
nije. Srpski narod ima ista prava kao i slovenski, pa se od njega 
očekuje da bude više nacionalističan, kao što i slovenski nastoji to 
postati. U 1989, kad je sukob između slovenskih i srpskih komu- 
nista bio na vrhuncu, France Bučar je poručivao: 


“Srbi imaju pravo na svoju nacionalnu državu... U avnojskoj 
Jugoslaviji to im je pravo negirano, kao što je negirano i osta- 
lim narodima. Republika Srbija nije bila stvorena kao država 
Srba, svakako ne prema proceduri u kojoj bi oni sami sudjelo- 
vali; a velik dio srpskog naroda ostao je izvan svoje nacionalne 
države. Ustav iz 1974. je praktički izdvojio autonomne pokra- 
jine Vojvodinu i Kosovo iz nadležnosti Srbije, a istodobno im je 
dao i prerogative da blokiraju bilo koji zakon u Srbiji. Ta nemo- 
guća i iracionalna situacija jest neizdrživa" (1989: 1497). 


2% [ neki drugi autori, primjerice Spomenka Hribar, podržavali su ovaj zaključak. 
Hribar je zaključila (1988b) da Jugoslavijom ne dominiraju Srbi nego pro- 
leterski revolucionari. 

Ne bez osjećaja solidarnosti sa srpskim zahtjevima, Bučar je pri- 

znao da je Kosovo izgubljeno zbog visokog nataliteta Albanaca, 
real-socijalističke politike urbanizacije, te migracija Srba s Ko- 
sova u gradove, naročito u Beograd. 


“Rezultat svega toga bila je opća nacionalna frustracija: Srbi 
gube svoje nacionalne teritorije, njihov životni standard opada; 
ekonomija je manje-više bankrotirala; njihova stvarna moć je 
daleko iznad moći njihova broja. Srbi su vjerojatno najveće 
žrtve jugoslavenskog real-socijalizma" (1989: 1497). 


Ali, dok autori iz Nove revije nisu protestirali protiv srpskog 
nacionalizma, oni su tražili od Srba da se jasno distanciraju od 
jugoslavenskog unitarizma. Čitajući pažljivo Memorandum 
SANU vidjeli su, međutim, da to još nije bio slučaj, iako su sam 
Memorandum nazvali “pozitivnim korakom prema otvorenoj 
diskusiji" (1987: 39). Odnos između srpske i slovenske opozicije 
bio je zategnut samo oko pitanja jugoslavenskog “unitarizma", 
ne ni oko Kosova, ni oko rušenja postojećih vlasti, ni oko srp- 
skog nacionalizma. 

U stvari, bilo bi pošteno reći da je slovenska nacionalistička 
opozicija imala daleko manje razumijevanja za ostale jugoslaven- 
ske narode, s izuzetkom Hrvata. Kao što je Urbančič objasnio u 
svom članku u 57. broju Nove revije, jugoslavenska se federacija 
sastojala od tri tipa naroda. Srbi, Hrvati i Slovenci bili su u prvoj 
kategoriji, tzv. “starih naroda". Te su tri nacije postojale prije 
Jugoslavije. Jugoslaviju su htjele zbog vlastitog opstanka; u njoj 
su ojačale i učvrstile svoje nacionalne identitete, te formirale 


5 Ovdje bi trebalo podsjetiti da je u kratkotrajnom vojnom sudaru, u ljeto 1991, 
slovensko vodstvo (u kojem su autori Nove revije imali važnu ulogu) bilo u ratu 
sjugoslavenskom državom, a ne sa srpskim nacionalizmom. U stvari, slovenska 
bi nezavisnost bila nemoguća da u Predsjedništvu SFRJ u njenu korist (a 
protiv volje JNA, pa čak i Hrvatske) nisu glasali Borisav Jović (tadašnji pred- 
stavnik Srbije) i oni koji su bili pod njegovim utjecajem. Koncept srpskog 
nacionalizma (tada već dobrim dijelom prihvaćen u oficijelnoj srpskoj politici) 
mogao se nagoditi sa slovenskim nacionalizmom mnogo lakše nego što je bio 
slučaj s jugoslavenskim “unitarizmom". O suglasnosti između Milana Kučana 
i Slobodana Miloševića po pitanjima “prava naroda na samooodređenje", vidi 
Smrt Jugoslavije (Alan i Little, 1995). 

svoje nacionalne države. One su potpuno sposobne da se od Ju- 
goslavije odvoje: štoviše - takav razvoj je u njihovom interesu. 
Na drugoj strani, bosanski Muslimani, Crnogorci i Makedonci 
su “novi narodi"; njihov identitet i politički subjektivitet nije pri- 
znavan prije 1945. (a u slučaju bosanskih Muslimana priznanje 
je došlo i kasnije — tek u šezdesetim godinama). 


“Ti su narodi stvoreni od strane Komunističke partije, koja je 
stvarala nacije i države i to na račun onih nacija koje su se 
stvorile kao rezultat svojih vlastitih povijesnih nacionalnih 
pokreta, pa su bile i sposobne da se razviju do razine samo- 
dovoljnosti" (Urbančič, 1987). 


U treću je kategoriju Urbančič uvrstio samo jednu naciju: kosov- 
ske Albance, koji nisu bili priznati kao nacija čak ni tada (nego 
kao “narodnost") ali su razvili svoj originalni nacionalni pokret i 
snažan osjećaj identiteta (1987: 45-6). U Jugoslaviji su sve te tri 
grupe - stare i nove nacije podjednako - ojačale svoj identitet i šan- 
se da opstanu kao nezavisne države. Jugoslavija bi stoga trebala 
priznati te promjene i dopustiti svima onima koji žele nezavisnost 
da to izraze na demokratski način i bez vanjskih pritisaka. 
Problem je, međutim, ne samo u tome što takve mogućnosti 
nema, nego što i u “starim" nacijama, a posebno u novima, gra- 
đani nemaju povjerenja u sebe same. Pod utjecajem dominantne 
retorike (koja ih je uvjeravala da bez Jugoslavije nijedan narod 
ne može opstati), a i kao rezultat povijesnog razvoja (tj. činjenice 
da su u Jugoslaviji ostvarile visok stupanj emancipacije), jugo- 
slavenske su nacije izgubile samopouzdanje, pa više ni ne raz- 
mišljaju o alternativama. To se posebno odnosi na “nove nacije", 
koje su postale nositelji politike jugoslavenskog “unitarizma". Te 
su nove nacije (a ne Srbi, Hrvati i Slovenci) glavne saveznice 
savezne administracije, a naročito vojske i sistema redistribucije 
dobara. Redistribucija pogoduje Bosni, Crnoj Gori i Makedoniji, 
pa one i zbog svojih ekonomskih interesa podržavaju sistem ka- 
kav jest. Pakt između jugoslavenskog unitarizma i novih nacija 
treba razbiti. Urbančič je u tom smislu bio jasan: nove su nacije 
odgovornije za postojanje unitarizma od Srba; one su učinile 
Sloveniju ne samo manje razvijenom nego što bi mogla biti (jer 

su inzistirale na redistribuciji), nego su je okovale u jugoslavenski 
okvir kojeg podržavaju i održavaju.?5 

Problem kojeg Slovenija ima s “novim nacijama" ima još jednu 
dimenziju: povećanu imigraciju iz redova tih nacija i republika 
u Sloveniju. Urbančič je tvrdio da je od 1945. u Sloveniju doselilo 
200.000 “članova drugih jugoslavenskih nacija", dok je u posljed- 
njih sto godina 600.000 Slovenaca iz istih (uglavnom ekonomskih) 
razloga napustilo zemlju i u nju se nikada nije vratilo. 


“To znači da se populacija u Sloveniji nije smanjila, ali samo 
ako zanemarimo “nevažnu' činjenicu da se slovensko stanov- 
ništvo smanjilo" (1987: 55). 


Iako je Slovenija bila etnički najhomogenija jugoslavenska repu- 
blika, Urbančič je zaključio da ta promjena etničkog sastava u 
Sloveniji (izazvana migracijom i visokim natalitetom doseljenič- 
kog stanovništva) predstavlja “tempiranu bombu koja otkucava 
u našoj zemlji" (1987: 55).27 Među ostale prijetnje slovenskom 
identitetu, on je naveo i povećanje broja etničkih Jugoslavena na 
popisu stanovništva 1981; ideju da bi Slovenija trebala postati 
“multi-etničko društvo", bilingvizam (“koji bi od Slovenaca na- 
pravio nacionalnu manjinu u Jugoslaviji"), te (ponovno): nepo- 
štivanje slovenskog jezika u vojsci. Mora biti potpuno jasno, 
pisao je on 1987, da se Slovenci nisu udružili u Jugoslaviju da 


6 Takav je stav prema “novim nacijama" (a posebno bosanskim Muslimanima, 
od kojih su mnogi radili u Sloveniji kao sezonski, nekvalificirani radnici) kore- 
spondirao s negativnim javnim percepcijama o njima. Ako se izuzmu Albanci, 
jedino je u odnosu na Muslimane socijalna distanca u Sloveniji bila visoka; ne 
u odnosu na Srbe i Hrvate. Zategnutost odnosa između slovenskog i bosanskog 
vodstva opisuje u svojim memoarima Raif Dizdarević (1999). 

21 Teško je ovdje ne vidjeti da je Urbančičev zaključak o “tempiranoj bombi" vrlo 
sličan zaključku srpske nacionalističke inteligencije da zbog visokog nataliteta 
kosovskih Albanaca, Srbi gube svoje teritorije, te da Kosovo predstavlja “tem- 
piranu bombu? za Srbiju i Jugoslaviju. Za negativne percepcije o “Bosancima" 
i “južnjacima" u Sloveniji u to doba, vidi Mežnarič (1986). 

2 “Nema niti vojnog ni obrambenog opravdanja za Slovence da se pridruže 
Armiji u nekom stranom okruženju ili pod stranom komandom, kao što je bio 
slučaj i u ranijim razdobljima naše ne-nezavisnosti; niti za činjenicu da su na 
njenoj teritoriji smještene trupe koje ne slušaju slovenske komande", pisao je 
Urbančič (1987: 57). 

bi izgubili svoj nacionalni identitet, nego da bi ga sačuvali. Dvije 
godine kasnije, on je zaključio da Jugoslavija više ne može saču- 
vati slovenski identitet. 


“Jugoslavija kao država je povijesna slučajnost; ona nema 
nikakav unutrašnji ratio, nema ideju o samoj sebi. Jugosla- 
vija ne može postojati, jer ne sadrži u sebi nikakvu histo- 
rijsku nužnost... Jugoslavija kao unitarna i centralizirana 
nacionalna država jest, kao što se pokazalo u praksi, nemo- 
guća" (1989: 814). 


Za Slovence, tvrdili su autori Nove revije bio je samo jedan izlaz: 
slovenska državna nezavisnost. 


REAKCIJA SLOVENSKE POLITIČKE ELITE 


Poseban broj Nove revije (57) predstavljao je za slovensku poli- 
tičku elitu sličan izazov kao što je Memorandum bio za srpsku. 
Iako je novo partijsko vodstvo (koje je od 1986. vodio Milan Ku- 
čan) otvoreno kritiziralo Slovenski nacionalni program?, ono je 
(slijedeći sličan model onom kojeg su primjenjivali Stambolić i 
Milošević u Srbiji) vidjelo moguće prednosti od pomirljivog odnosa 
prema njegovim autorima. Kao i Milošević, i Slovenci su se našli 
pred kritikom saveznog vrha kao “popustljivi" u odnosu na domaći 
nacionalizam. Ne samo da su ih kritizirali savezno državno i par- 
tijsko vodstvo (spominjući čak i pojam “kontrarevolucije"), nego 
su njihovi odnosi s drugim republikama (s nekima od kojih su već 
od ranije bili hladni)? i s Armijom pogoršani. Kritiziranje Armije 
u slovenskim medijima (prije svega u Mladini) i institucijama 
sistema (prije svega u Savezu socijalističke omladine Slovenije) 
predstavljalo je otvoreni izazov Armiji, na koji je ona postajala 
sve osjetljivija: naročito nakon paraćinskog slučaja. 


29 Za službenu poziciju Predsjedništva CK SK Slovenije vidi dokument “Aktualna 
idejno-politička situacija i SKS", neobjavljen, 39 stranica, rukopis. Taj je doku- 
ment u Novoj reviji komentirao Dimitrij Rupel (broj 61-62/1987). 

3 Za hladne odnose s Bosnom i Herecegovinom, te za kasniju kritiku slovenske 
politike od strane saveznih organa, vidi Dizdarević (1999). 


442 


SLOVENIJA I SRBIJA 


Na drugoj strani, slično kao i u Srbiji, javna kritika Jugoslavije 
i jugoslavenskog socijalizma u slovenskim medijima, ozbiljno je 
prijetila političkoj eliti, koja je — iako još uvijek prilično popu- 
larna — bila pred stvarnom opasnošću od gubitka utjecaja. U Slo- 
veniji je tako 1986/87. (prema istraživanju provedenom od strane 
slovenskih sociologa na cijelom jugoslavenskom teritoriju, vidi 
Goati 1989: 96), 38,9 posto ispitanika reklo da bi “SKJ trebao 
biti jedna od političkih partija u društvu, a svaki bi pojedinac 
trebao imati mogućnost izjasniti se koju će partiju podržati"; 27,7 
posto ispitanika reklo je da “nema stav" o takvoj tvrdnji; dakle — 
manje od 25 posto Slovenaca se aktivno protivilo stvaranju alter- 
native SKJ-u. Stupanj prihvaćanja ideje o višestranačju bio je, 
pritom, viši nego u bilo kojoj drugoj repubici (30,4 posto u Hrvat- 
skoj, 28,3 posto u Crnoj Gori; 25,6 posto u Bosni i Hercegovini; 
25,2 posto na Kosovu, 23,5 posto u Makedoniji, 22,9 posto u užoj 
Srbiji i 22,8 posto u Vojvodini). Istodobno, u cijeloj zemlji (ali po- 
novno najviše u Sloveniji) zahtijevale su se “odlučne akcije". Stav 
koji je ilustrirao autoritane tendencije (“čvrsta ruka, koja zna šta 
hoće, bila bi od mnogo veće koristi u našem društvu od praznih 
fraza o samoupravljanju?) bio je najprihvatljiviji upravo Sloven- 
cima: 61,6 posto se slagalo, a 19,6 posto bilo je neutralno prema 
tom stavu. Iznenađujuće, taj autoritarni stav bio je prihvaćen naj- 
manje na Kosovu (24,7 posto), gdje je vjerojatno identificiran kao 
poziv na “jugoslavensku? ili “srpsku? čvrstu ruku. Nešto malo 
manju podršku nego u Sloveniji, autoritarne tendencije imale su 
u Srbiji (53,4 posto); Hrvatskoj (53,1 posto); Bosni i Hercegovini 
(52,7 posto), Crnoj Gori (50,3 posto), Makedoniji (48,0 posto) i 
Vojvodini (46,8 posto). 

Iznimna popularnost i politike višestranačja i politike “čvrste 
ruke?" u Sloveniji"!, indicirala je da se upravo ta republika našla 
pred najdramatičnijim križanjem puteva. Politički je vrh bio 
kardeljistički i nesklon bilo kakvim ustavnim promjenama koje 


3! Možda više kao kuriozitet treba spomenuti da je jedan broj najviših slovenskih 
političkih vođa, kao što su recimo Stane Dolanc i Mitja Ribičič, imao vojno- 
obavještajni background prije nego što su postali visoki politički funkcionari. 
U obavještajnim su službama neki Slovenci također imali zapažene karijere: 
admiral Stane Brovet bio je upravitelj vojnoobavještajne službe prije nego što 
je postao zamjenik saveznog sekretara za narodnu obranu. 

bi vodile dubljoj integraciji jugoslavenske političke i privredne 
scene. Ali, politika očuvanja postojećeg očigledno nije imala širu 
podršku među slovenskom populacijom, koja se podijelila na za- 
govornike partijskog pluralizma i zagovornike “reda?.32 

Ta je kriza popularnosti SK Slovenije imala za posljedicu 
stalno opadanje brojnosti njegova članstva. Postotak članova Sa- 
veza komunista u odnosu na ukupno punoljetno stanovništvo 
uvijek je bio niži u Sloveniji nego u drugim republikama: 1981. 
je u Sloveniji 9,1 posto stanovništva bilo u SK, dok je jugosla- 
venski prosjek bio 13,4 posto (Burg, 1987). Sa 126.437 članova u 
1981, Slovenci su činili samo 5,2 posto partijskog članstva; a taj 
je postotak sada pao ispod pet posto. U svakom slučaju, Slovenci 
su u SKJ sad činili vrlo malu “manjinu", iako su i dalje u svim 
organima (osim na Kongresu) bili zastupljeni jednakim brojem 
članova kao i daleko veće partijske organizacije drugih republika. 
U uvjetima u kojima je Partija i dalje slijedila princip “demo- 
kratskog centralizma", ta činjenica (da Slovenci čine manje od 5 
posto ukupnog članstva) značila je da slovenskim komunistima 
nikakva opcija u kojoj bi se SKJ centralizirao i uspostavio kao 
“jedinstvena organizacija" nije odgovarala. Oni bi u jedinstvenoj 
i unutrašnje-demokratskoj organizaciji (u kojoj bi glasali članovi, 
a ne republičke organizacije) gubili. Posljedice eventualne cen- 
tralizacije i/ili demokratizacije Partije bile bi pogubne za popu- 
larnost Partije u samoj Sloveniji. Partija koja bi morala slijediti 
volju većine (dakle, onih izvan Slovenije) u samoj Sloveniji ne bi 
imala nikakve izglede za uspjeh; ona bi zapravo samo bila potvrda 
da Nova revija i Mladina imaju pravo kad kažu da je slovenska 
suverenost u Jugoslaviji samo forma, dok je u stvarnosti Partija 
(Slovencima strana) pravi suveren. 

Uostalom, Slovenci su se već 1986. uvjerili što bi za njihovu 
suverenost i nacionalne interese moglo značiti uvođenje princi- 
pa “jedan čovjek - jedan glas". Na kongresu Saveza socijalističke 


32 U stvari, takav rezultat ispitivanja javnog mnijenja samo je na prvi pogled 
paradoksalan. U odnosu na postojeću “anarhiju" u Jugoslaviji, uvođenje libe- 
ralno-demokratskog (pluralističkog) sistema bilo bi doista istodobno i uvođenje 
reda. Liberalna je demokracija imala, naime, sposobniju državnu administra- 
ciju od socijalističkog samoupravljanja, a zakoni su bili provodeni s više energije 
i s većom učinkovitošću nego u samoupravljanju. 

omladine Jugoslavije, u junu 1986, nijedna njihova inicijativa nije 
dobila većinu glasova: sve su odbačene uvjerljivim “preglasava- 
njem".** Strah od postajanja manjinom (na kojeg je upozoravala 
Nova revija) postao je realan: sa manje od pet posto članova SKJ 
i oko osam posto stanovništva u Jugoslaviji, Slovenija nikako ne 
bi mogla zadržati kontrolu nad svojom vlastitom politikom. 

Taj je strah pokrenuo slovensko partijsko vodstvo da u svoj 
novi diskurs (nakon 1986) uključi i “pravo na zaštitu manjina". 
Slovenija nije protivnik demokratizacije u zemlji, ali ne pod ci- 
jenu ugrožavanja “manjina". Ta je inovacija u diskursu bila vrlo 
riskantna: s jedne strane ona je ukazivala da se Slovenci sami 
smatraju “manjinom'"%* (što nikako nisu mogli priznati; jer su 
bili “konstitutivna nacija" u Jugoslaviji); a na drugoj, prisilila je 
slovensko rukovodstvo da prizna pravo postojanja (i “zaštite") 
domaćim “političkim manjinama", tj. neistomišljenicima. Ako se 
Slovenija zalaže prije svega za pluralizam i zaštitu manjina u ju- 
goslavenskim okvirima, onda bi bilo potpuno neprincipijelno od- 
bacivati “pluralizam" u samoj Sloveniji. Pod pritiskom javnosti 
(koja je bila sve skeptičnija prema slovenskoj Partiji); “alterna- 
tivnog pokreta" (koji je imao jasno artikuliran koncept), te onih 
u Jugoslaviji koji su (naročito nakon 1986) tražili jedinstvo na 
jugoslavenskoj razini (što nije odgovaralo slovenskim nacional- 
nim interesima), slovenska se politika okrenula samoj Sloveniji, 


% Na Kongresu SSOJ odbačena su sva četiri slovenska prijedloga: da se ukine 
Štafeta mladosti, da se organizira “civilno služenje vojnog roka", da se ukine 
smrtna kazna, te da se ukine član 133 Krivičnog zakona (“verbalni delikt"). Od 
1.402 delegata, samo 72 glasalo je za javnu debatu o smrtnoj kazni, dok je 126 
bilo za debatu o članu 133 (Politika, 15. juna 1986). 

% Pisci okupljeni oko Nove revije kritizirali su Kučanovu “manjinsku" taktiku. 
Dimitrij Rupel vidio je četiri principijelna problema u njoj: a) Slovenci sami 
nisu baš bili tolerantni prema svojim manjinama (Talijanima, Mađarima, bo- 
sanskim Muslimanima); b) to neće Sloveniju učiniti popularnom u slabije 
razvijenim regijama Jugoslavije (prije svega na Kosovu); c) i Slovenija i Partija 
su bile manjine; pa prema tome one same kao manjine nisu bile legitimne 
govoriti o “toleriranju manjina"; i d) budući da je Partija u Sloveniji manjina, 
isticanjem “prava manjina" Kučan zapravo afirmira prava Partije da vlada 
Slovenijom. On je u svom članku (1988) ponovio raniji argument Tine Hribara 
(1987) da Slovenci nikad ne smiju pristati na status manjine, nego uvijek 
isticati da su suverena nacija. Kučan je svojom politikom “zaštite manjina" 
doveo u pitanje taj koncept. 

dopuštajući pluralizam unutar nje i predstavljajući se glavnim 
zaštitnikom slovenskih interesa u federaciji. Taj pomak bio je 
ključna točka obrata slovenske politike: od tada nadalje ona se u 
prvom redu vidi kao zaštitnica slovenskih nacionalnih interesa, 
a tek onda sastavnim dijelom Saveza komunista Jugoslavije. 
Više je razloga za približavanje između Partije i pojedinih 
grupa unutar “alternative u Sloveniji. Prije svega, u Sloveniji se 
radilo o relativno heterogenoj mreži raznih “alternativnih" grupa 
i organizacija, od kojih je većina priznavala omladinsku organi- 
zaciju (dakle, instituciju sistema) i pronašla svoje mjesto unutar 
nje ili u vezi s njom. Partija nije ni mogla ni htjela odbaciti tu 
vrstu veze između novih snaga na političkoj sceni i legitimne or- 
ganizacije poretka. Uostalom, ideja o “pluralizmu samoupravnih 
socijalističkih interesa" bila je jedna od glavnih Kardeljevih 
postulata; kardeljist Milan Kučan (od 1986. predsjednik CK SK 
Slovenije) smatrao je da se Slovenija može samo ponositi time što 
je u procesu pluralizacije institucija sistema otišla dalje od dru- 
gih. Drugo, ništa slično kosovskom problemu nije postojalo u 
Sloveniji, pa nije bilo ni opasnosti da se prihvaćanje alternativnih 
grupa pretvori u predmet međunacionalnih konflikata u samoj 
republici. Slovenci su doista mogli biti otvoreniji od Srba u pri- 
hvaćanju pluralizma: u Srbiji je (kao i u drugim republikama) 
strah od pluralizma bio motiviran i strahom od formiranja naci- 
onalističkih i jednonacionalnih udruženja. Treće, većina novih 
organizacija nije otvoreno osporavala zasluge slovenskoj Partiji, 
posebno ne u razvoju slovenskog nacionalnog identiteta. Četvrto, 
slovenska Partija nije morala brinuti da će je ostali u Jugoslaviji 
optužiti da želi “dominirati Jugoslavijom", ili Jugoslaviji namet- 


35 U oktobru 1987, prorektor Ljubljanskog sveučilišta Rastko Močnik rekao je da 
je slovensko političko vodstvo “učinilo korake koji su Partiju prilagodili zahtje- 
vima vremena". Partija je, rekao je on, shvatila da neke od incijativa, prije 
svega one koje su jačale “civilno društvo", nisu neprihvatljive, jer ne dolaze ni 
od kakvih a priori neprijateljskih grupa, recimo od Katoličke crkve (kao što je 
bio slučaj u Poljskoj). Ali, Partija je još uvijek oprezna i vrlo selektivna kad se 
radi o grupama unutar opozicije. “Kad se radi o Partiji, novi društveni pokreti 
i omladinska organizacija mnogo su prihvatljiviji i otvoreniji partneri od raznih 
udruženja pisaca i Nove revije", zaključio je Močnik (Delo, 17. oktobra 1987, 
citirano prema Novoj reviji, 1987: 1716). 

nuti neki (ostalima neprihvatljiv) koncept. Slovenija je (iako je- 
dan od tri najvažnija faktora Jugoslavije) ipak bila periferna 
republika: njen je utjecaj na ostale bio limitiran i ni po čemu 
usporediv sa Srbijom i Hrvatskom; a možda čak (naročito nakon 
sedamdesetih) ni s Bosnom i Hercegovinom. Utjecaj slovenskih 
medija (uključujući i Mladine)* na čitateljstvo izvan Slovenije bio 
je minimalan; uglavnom zbog jezičkih razlika. Bez obzira koliko 
bio snažna kritika sistema u tim medijima, ena je mogla imati 
samo ograničen učinak na političku situaciju u Jugoslaviji. Ko- 
načno (peto), i sami su kritičari slovenske Partije imali razumi- 
jevanja za njenu tešku poziciju u Jugoslaviji, a znali su i da je 
svaka altemativa vjerojatno lošija u uvjetima kad je prijetila cen- 
tralizacija jugoslavenskog političkog prostora. I zbog historijskih 
razloga, i zbog pukog pragmatizma, oni su razumjeli da su slo- 
venski komunisti ipak Slovenci: te su s njima imali mnogo toga 
zajedničkog. Ti su razlozi (od kojih su neki principijelni, a drugi 
pragmatični) amortizirali konflikt između opozicije i vlasti u Slo- 
veniji, te olakšali međusobno približavanje, koje je između sredine 
1986. i kraja 1987. inicirala slovenska Partija. 

Međutim, čak i kad je slovensko vodstvo toleriralo akcije 
Saveza socijalističke omladine, nije ih uvijek odobravalo. Milan 
Kučan više je puta javno osuđivao “ekstremizam" Mladine, dok 
su neke manje popularne omladinske i studentske publikacije 
bile zabranjivane. Čak je i protiv nekih kolumnista Mladine (pri- 
mjerice, protiv Tomaža Mastnaka, 1986) slovensko javno tuži- 
teljstvo diglo optužnice; uglavnom bez teških posljedica za autore. 
Ali, ništa nalik beogradskom suđenju šestorici, ili sarajevskom 
suđenju Šešelju, nikad nije bilo organizirano u Sloveniji." Upra- 
vo obratno, visoki partijski funkcionar Matjaž Kmecl (tada član 
partijskog Predsjedništva Slovenije) otvoreno je osudio politička 
suđenja, primjerice, ono hrvatskom nacionalistu Vladimiru Šeksu 


* Popularnost i utjecaj Mladine u samoj Sloveniji je povećan vrtoglavom brzinom 
između 1984. i 1988. Dok je u 1984. taj tjednik “redovito", “često" ili “povremeno" 
čitalo 19,7 posto slovenskog stanovništva, četiri godine kasnije je taj broj pora- 
stao na 49,3 posto (SJM, 1989: 301). Za usporedbu, Komunist (službeni tjednik 
SK Slovenije) nikad nije čitalo 79,8 posto stanovnika (SJM, 1989: 298). 

"Na tu činjenicu slovenski ministar unutarnjih poslova Tomaž Ertl ukazuje u 
svom pismu slovenskoj “alternativi“ od 15. jula 1986. (Nova revija, 1986: 1529). 

u Zagrebu, kao postupke iz “srednjeg vijeka", koji “nisu prihvat- 
ljivi u državi koja se temelji na samoupravljanju i demokraciji" 
(Nova revija, 1986: 1530). I doista, slovenski politički vrh u tom 
trenutku nije više smatrao mogućim niti prihvatljivim zabranji- 
vati, hapsiti ili silom obuzdati opozicijske djelatnosti. Opozicija 
je to shvatila, pa je njen pritisak bio sve snažniji, budući da se 
nisu bojali posljedica. Na drugoj strani, takvo je “toleriranje opo- 
zicije" drugim republikama bilo nerazumljivo.39 

Kao što su srpski političari branili pravo kosovskih Srba da 
se organiziraju i nastupaju u okviru Socijalističkog saveza (i izvan 
njega), tako su i slovenski branili pravo omladinske organizacije 
i Mladine da šire prostor javne kritike i postavljaju na dnevni red 
nova pitanja. Smatrali su da su mnoge kritike na račun sloven- 
ske omladinske organizacije neutemeljene i da njena orijentacija 
nije antisocijalistička ili antijugoslavenska. “Nema smisla da se 
kaže da su te inicijative neka gotovo antidržavna aktivnost, da 
ih ne bismo trebali ni raspravljati", rekao je slovenski predstavnik 
u saveznom partijskom Predsjedništvu, Franc Šetinc. “Zašto ih 
ne bismo raspravljali?", pitao se retorički: 


“Naravno, to ne znači da ćemo se sa svime odmah i složiti ili 
prihvatiti. Ali, mi moramo imati prilike prvo da vidimo o 
čemu se tu radi, da analiziramo dobre i loše strane, da čujemo 
iza iprotiv, prije nego donesemo odluku. Kad čitam ovih dana 
razne novine, pitam se što više uznemirava javnost: stvarne 
inicijative omladinske organizacije, ili članci u kojim se tvrdi 
da su te inicijative napad na sistem, napad na Armiju, da im 
je cilj da oslabe našu obranu i pomognu neprijateljima naše 
zemlje, da mirovni pokreti nastaju na armijskom pepelu itd. 
Ja vjerujem da nas upravo takve zlonamjerne interpretacije 
njihovih inicijativa trebaju više brinuti od samih inicijativa", 
rekao je Šetinc (Borba, 5. jula 1987). 


7% Na tu popustljivost povremeno je upozoravao i slovenski predstavnik u savez- 
nom Predsjedništvu Stane Dolanc. On je, kako svjedoči Raif Dizdarević (1999: 
238), rekao da Savez komunista “nikad nije bio slabiji i u Sloveniji i u Jugo- 
slaviji", te da se u Sloveniji bori samo vrh Partije. 

Naravno, takvi su stavovi vodećih slovenskih političara bili prim- 
ljeni sa skeptičnošću i odbacivanjem u drugim krajevima Jugo- 
slavije. Sloveniji se počelo prigovarati da iskače iz jedinstvene 
jugoslavenske politike prema opoziciji, uključujući i onu prema 
kosovskoj (albanskoj) “kontrarevoluciji". Ako je u Sloveniji dopu- 
stivo kritizirati Armiju i objavljivati antisocijalističke članke, 
zašto onda ne bi bilo dopustivo to isto činiti i na Kosovu? Slo- 
venske akcije, tvrdilo se sada, “objektivno" (tj. i bez volje samih 
slovenskih političara) pomažu “kontrarevoluciju". One to čine i 
time što “objektivno" slabe jedinstvo zemlje, a jedinstvo je ključ 
uspjeha.?? Optužbe za “kontrarevoluciju", slovenske su političare 
pogodile, pa su oni uzvratili istom mjerom. Tadašnji predsjednik 
Predsjedništva Slovenije, France Popit, u jednom je govoru 1987. 
izjavio da je veća “kontrarevolucija" vladina politika koja nije 
uspjela zemlju izvesti iz ekonomske krize nego ono što se događa 
u medijima i omladinskoj organizaciji Slovenije. Ključ izlaska iz 
krize, tvrdili su slovenski političari (ne baš potpuno različito od 
onog što su tada tvrdili i srpski političari) jest u ekonomskom 
razvoju zemlje; ne u analizi pjesama i kritiziranju omladinskih 
organizacija. Međusobno optuživanje za “kontrarevoluciju" do- 
datno je opteretilo odnose Slovenije sa saveznim vrhom, dakle, 
oslabilo jedinstvo zemlje.“ Sve je to sad počelo sličiti na “začarani 
krug". Slovensko je vodstvo, pod pritiskom svog javnog mnijenja 
i pod pritiskom sa strane (naročito iz saveznog vrha i iz Armije), 
sada ulazilo u razdoblje izolacije u jugoslavenskim političkim 
okvirima, slično srpskome. 


% Riječ “jedinstvo", toliko popularna u Srbiji, izazivala je vrlo negativne reakcije 
u slovenskom političkom vrhu. Raif Dizdarević, tada predsjednik Predsjed- 
ništva Jugoslavije, piše da je na jednoj sjednici partijskog Predsjedništva u 
martu 1988. raspravljao s Kučanom oko “jedinstva Jugoslavije". “Kod njega i 
kod nekih drugih slovenačkih rukovodilaca termin jedinstvo je skoro izazivao 
alergiju. Oni su između tog termina i unitarizma stavljali znak jednakosti. U 
stvari, nije se radilo o sporenju oko termina - riječ je bila o suštini odnosa u 
Jugoslaviji. Kasnije je otpor tom terminu postao dio separatističke orijenta- 
cije" (Dizdarević, 1999: 241). 

** Savezni premijer Branko Mikulić zaprijetio je ostavkom zbog ove slovenske 
izjave. Više je mojih sugovornika smatralo da je Franc Popit, dugogodišnji slo- 
venski političar, bio utemeljitelj slovenskog nacionalizma; a mnogi su se složili 
da mu diplomatičnost nije bila najjača strana. 

Njegova je reakcija bila slična. Milan Kučan pokušavao je 
izaći iz te pozicije predstavljajući se kao jedini most između fede- 
racije i Slovenije; između socijalističkih snaga i antisocijalističke 
opozicije, između zahtjeva za više reda i više pluralizma. Poziciju 
koja je bila (potencijalno) iznimno opasna za njega i slovensku 
Partiju, on je pretvarao u prednost. Godine 1988. na partijskoj je 
konferenciji promovirao ideju o “socijalizmu s ljudskim likom", 
mireći projekt socijalističkog samoupravljanja s idejom “pluraliz- 
ma" kakav je nastajao u alternativnim organizacijama u društvu. 
Na jednoj je strani otvorio vrata alternativi, a na drugoj se pred- 
stavio kao zaštitnik slovenske suverenosti i slovenskih interesa 
pred - uvijek postojećom - prijetnjom “izvana". Naravno, nije pri- 
tom mislio na Zapad ili Istok, na ovaj ili onaj vojno-politički blok: 
nego na Beograd. I to više na Beograd kao centar savezne države, 
nego kao glavni grad Srbije. 


SLOVENSKO PROLJEĆE (1988): 
ARMIJA PROTIV SLOVENIJE 


Da bi održao takvu poziciju, Kučanu je zapravo odgovaralo da 
se prijetnja jasno iskaže, kako bi se iza njega (a ne iza alter- 
nativnog pokreta) Slovenija homogenizirala. Slovenija je kra- 
jem 1987. prvi put blokirala donošenje saveznog proračuna (za 
1988), srdeći pritom prije svega Armiju — najvećeg primatelja 
saveznog novca — a potom i nerazvijene republike i pokrajine. 
Ona se, također, protivila ustavnim promjenama i kritizirala 
Saveznu vladu na način koji je bio nepoznat u dotadašnjem ko- 
deksu komuniciranja između saveznih i republičkih organa. Ali, 
pravi izazov je nastao onda kad su slovenski mediji (prije svega 
Mladina) počeli kritizirati Armiju: najprije zbog prodaje oružja 
nesvrstanim zemljama u ratu, od kojih je rijetko koja (ako i jed- 
na) bila demokracija; a potom zbog toga što su vojnici JNA bili 
angažirani na gradnji vile za saveznog sekretara za narodnu 
obranu, admirala Branka Mamulu u Opatiji. Vila je bila društ- 
veno vlasništvo, ne Mamulino privatno, ali je građena specijalno 
za njega: admiral je želio svoje penzionerske dane provesti na 

moru, ne u Beogradu.*! Sve je to izazvalo zaprepaštenje u armij- 
skom vrhu, do tada potpuno nenaviknutom na bilo kakvu javnu 
raspravu, a još manje kritiku. 

U tom se kontekstu dogodio obrat koji će imati trajne poslje- 
dice na opstanak Jugoslavije: hapšenje glavnog kritičara milita- 
rizma, Janeza Janše (31. maja 1988), a nekoliko dana kasnije i 
kolumnista i urednika Mladine, Davida Tasića i Francija Zavrla, 
te nižeg oficira JNA Rajka Borštnera. Hapšenje se dogodilo nakon 
objavljivanja Tasićeva i Janšina teksta u kojima su kritizirali 
raspravu na sjednici Predsjedništva CK SK Jugoslavije, održanoj 
29. marta 1988. Rasprava unutar saveznog partijskog vrha vo- 
dila se o prethodnoj sjednici Vojnog savjeta, na kojoj su ugledni 
generali JNA nazvali događaje u Sloveniji “kontrarevolucijom* 
te “psihološkim ratovanjem" protiv jugoslavenskog jedinstva. 
Rečeno je da se napadaju neki vojni objekti, a obitelji vojnih lica 
doživljavaju uvrede, te da je moguće da u Sloveniji dođe do po- 
bune protiv vojske i Jugoslavije. Pod utiskom tih informacija, a 
i vlastitih iskustava sa Slovenijom, politički je vrh zemlje nare- 
dio da se poduzmu mjere pripravnosti za takvu situaciju. Po 
naredbi Vojnog savjeta, zapovjednik ljubljanske armijske obla- 
sti, general Svetozar Višnjić sastao se s ministrom unutarnjih 
poslova Slovenije da raspravi mogućnost intervencije protiv mo- 
gućih demonstranata (“kontrarevolucionara") i nasilnih akcija 
protiv vojske. Tomaž Ertl je o sastanku odmah obavijestio Milana 
Kučana i Stanu Dolanca. Kučan je potom iskoristio tu informa- 
ciju da na sjednici Predsjedništva CK SKJ postavi pitanje o ar- 
mijskim namjerama. Svoju je diskusiju na Predsjedništvu Kučan 
potom podijelio mnogim republičkim političarima, a jedan pri- 
mjerak je dospio u ruke prvaka slovenske alternative. Radilo se 


"Osim što se radilo o luksuznoj kući, sam postupak udovoljavanja Mamulinoj 
volji o tome gdje želi živjeti, nije iskakao iz okvira prakse JNA. Naime, prema 
pravilima unutar Armije, svaki je oficir (od najnižeg do najvišeg) mogao izraziti 
želju gdje želi živjeti nakon penzioniranja. JNA je nastojala tim željama udo- 
voljiti, posebno zato što je držala da je to pravična kompenzacija onima koji su 
se zbog potrebe službovanja morali seliti iz mjesta u mjesto (tzv. prekomanda) 
tijekom karijere. Prekomande su bile osobito česte kod onih oficira koji su 
težili najvišim činovima. 

o “strogo povjerljivom" dokumentu, budući da su diskusije sa 
sjednica Predsjedništva CK SKJ bile zatvorene za javnost. Mla- 
dinin komentar alarmirao je vojsku i državnu sigurnost koja je 
u tome vidjela dokaz da dokumenti s najvišim stupnjem tajnosti 
“cure": pravi cilj bio je onaj tko je te dokumente dao alternativi, 
ne sam Janša.“? 

Hapšenje glavnih kritičara “militarizma" (Janše) i urednika 
Mladine (Zavrla) izazvalo je val nezadovoljstva u Sloveniji. Pro- 
testi (koji su okupljali od dvije do 15.000 sudionika) održavali 
su se ispred kasarni, a slovenska policija nije činila ništa da ih 
spriječi, iako je sprečavala da se oni pretvore u nasilje protiv voj- 
nika i oficira. Problem je bio višestruk: civile je uhapsila vojna 
policija, suđenje je bilo na srpsko-hrvatskom (a ne na sloven- 
skom) jeziku; dokumenti zbog kojih su civili uhapšeni navodno 
su predviđali upotrebu vojske protiv “legalnih"# organa vlasti u 
Sloveniji, a službena retorika koristila je fraze kao što su “kon- 
trarevolucija" i “antikomunizam" da bi objasnila o čemu se radi. 
Čak je i za autore iz Nove revije razvoj događaja bio neočekivan: 
i oni su bili zatečeni slučajem koji je u biti pokazivao da je sve 
ono o čemu su oni pisali zapravo istina. Slovenska suverenost 
ne postoji, a Armija je ideološki suveren Jugoslavije. Federali- 
zam je samo “forma", dok je “unitarizam" sadržaj jugoslavenskog 
političkog sistema. Vojni udar, pisala je Spomenka Hribar u tim 
danima (1988: 1329) nije marširanje po ulicama, nego prevlast 
vojne logike nad političkom. Slovenska je alternativa imala se- 
dam problema s tim suđenjem, rekao je Dimitrij Rupel (1988): 
1) vojni sud sudi civile; 2) taj vojni sud je u Ljubljani; 3) ni slo- 
vensko državno Predsjedništvo niti parlament nemaju nikakve 
nadležnosti nad tim sudom; 4) to znači da je netko izvan Slove- 


42 U svojoj knjizi Premiki, Janez Janša kaže da je drugi ugledni pripadnik alter- 
nativnog pokreta, Igor Bavčar, jednostavno uzeo taj zapisnik sa stola predsjed- 
nika Socijalističkog saveza Slovenije, Jože Smolea, kad ga je posjetio. Smole je, 
kaže Janša, bio pripit, pa nije ni primijetio da mu dokument nedostaje. Armija 
je ipak najviše krivila samog Kučana, koji je bio odgovoran za širenje svoje di- 
skusije po Sloveniji (Janša, 1993). O detaljima slučaja vidi i u Dizdarević (1999). 

43 U tom slučaju i vlasti i alternativa u Sloveniji inzistirali su da su slovenski 
organi vlasti legitimni, iako je njihova legitimnost bila jednaka legitimnosti svih 
ostalih vodstava (pa i armijskog) u zemlji. Nije bila utemeljena na “slobodnim i 
poštenim izborima", kako temelj legitimnosti definira liberalna demokracija. 

nije suveren u Sloveniji, ne samo kad se radi o vojnim licima, 
nego i civilima; 5) slovensko je vodstvo pozvalo građane da budu 
strpljivi i mirni, umjesto da organizira otpor; 6) to se sve doga- 
đa u situaciji daljnje centralizacije zemlje, što se predlaže novim 
ustavnim promjenama i 7) glavni dokument zbog kojeg je Janša 
uhapšen je i dalje tajna. Tu se ne radi, dakle, samo o sukobu gra- 
đanskog društva i vojske nego o “antislovenskoj intervenciji" od 
strane onih koji “čak ni ne govore slovenski". Suđenje Janši i 
ostalima mobiliziralo je slovensku javnost te ju je homogenizi- 
ralo u njihovu obranu. Formiran je Odbor za zaštitu ljubljanske 
četvorice (vodio ga je Igor Bavčar), koji je uskoro praktički pri- 
znat kao partner u razgovorima sa slovenskim vodstvom. Odbor 
je pozvao slovensku vlast da se ili odupre armijskoj intervenciji, 
ili da prizna da Slovenija nije suverena država. Kritike slovenske 
politike suspendirane su dok se ono ne odluči na koju će stranu: 
hoće li na stranu “naroda" ili protiv njega. Ako se odluči za ovo 
prvo, bit će podržano na način sličan Miloševiću; druga je opcija 
značila kraj socijalizma u Sloveniji, a vjerojatno i Slovenije u 
Jugoslaviji. Pred tom dilemom, slovensko se rukovodstvo okre- 
nulo Sloveniji, nadajući se da je jedini način da se socijalizam i 
(kardeljevska) Jugoslavija spase upravo u stajanju na čelo mase, 
i upravljanju njenim impulsima.“ Kučan je postupio slično Milo- 
ševiću: bojeći se prevlasti “nacionalista?, on je i sam postao vođa 
“nacionalističkog? pokreta.#% Kao i srpsko vodstvo, i slovensko 
je imalo jedan središnji zahtjev: uspostavu stvarne (a ne samo 


““ Zbog takve ga je politike Janez Janša kasnije nekoliko puta optuživao da je 
sve radio u dogovoru s Armijom i da spasi socijalizam i Jugoslaviju (vidi 
Meier, 1999). Kučanu Janša također nije bio simpatičan kao osoba, kako kaže 
Dizdarević (1999). 

*5 Kao što svjedoče Dizdarević i Zimmermann o svojim razgovorima tih dana sa 
Janezom Stanovnikom (predsjednikom Predsjedništva Slovenije), on je vjero- 
vao da je alternativa tom rukovodstvu odcjepljenje Slovenije od Jugoslavije. Ako 
nećete razgovarati sa nama, tj. “zadnjom generacijom Jugoslavena u Sloveniji", 
dobit ćete separatizam, govorio je Stanovnik američkom ambasadoru i pred- 
sjedniku jugoslavenskog državnog Predsjedništva. Milan Kučan je također bio 
emocionalno vezan za Jugoslaviju, kao što će pokazati njegove kasnije izjave i 
postupci. Međutim, u tom je trenutku alternativa bila: ili pristati na impulse 
mase (u nastojanju da ih se kontrolira) ili završiti kao crnogorsko ili vojvođan- 
sko rukovodstvo; bez utjecaja i smijenjeno. Za mnoge uvjerene komuniste, 
izbor je bio između lošeg i goreg. 

formalne) državnosti za svoju republiku. Razlika je bila, među- 
tim, velika: dok je Srbija smatrala da je državnost Srbije samo 
prvi korak prema jedinstvu Jugoslavije, Slovenci su držali da su 
ta dva cilja nespojiva.“ 

Braneći Sloveniju od drugih, Kučan je uskoro dosegao istu 
razinu podrške u svojoj republici, koju je Milošević imao u svojoj. 
Prema ispitivanju javnog mnijenja koje je provelo ljubljansko 
Sveučilište, podrška Kučanu se povećala s 26,9 posto u aprilu na 
65,5 posto u oktobru 1988. Dok je u 1987. on bio tek treći najpo- 
pularniji slovenski političar (iza Jože Smolea i Stane Dolanca“?) 
sa samo 11 posto “glasova", nakon 12 mjeseci je broj onih koji su 
ga podržavali gotovo učetverostručen. Kučanovi glavni saveznici 
u republičkom vrhu, Jože Smole i Janez Stanovnik, također su 
postali popularniji: 53,4 posto i 58,3 posto Slovenaca ih je podr- 
žavalo. O iznimnoj važnosti suđenja Janši za popularnost samog 
slovenskog vrha, govori i činjenica da je prije tog suđenja samo 
26,4 posto Slovenaca reklo da “sadašnja politika slovenskog po- 
litičkog vodstva predstavlja narodne interese bolje nego prije"; 
nakon suđenja taj se postotak popeo na 57,8 posto. Istodobno, broj 
onih koji su držali da se slovensko vodstvo sada manje nego prije 
brine o interesima Slovenije smanjio se s 24,2 posto u aprilu na 
12,6 posto u oktobru 1989. (SJM 1988/9: 336). 

Slovensko je javno mnijenje sada diktiralo političko ponašanje 
u republici, možda prvi put u cijeloj slovenskoj povijesti; svakako 


4 U tom se smislu slovenski nacionalizam može nazvati “defanzivnim", a srpski 
“gfanzivnim". Kao i svaki nacionalizam malog naroda, slovenski je naciona- 
lizam bio okrenut zaštiti svog vlastitog teritorija, nastojeći da bude što je više 
moguće etnički homogen. Na drugoj strani, srpski nacionalizam bio je ekspan- 
zivan, utoliko što je tvrdio da su tadašnje granice Srbije bile nepravedne i 
nelegitimne te ih je trebalo promijeniti, i to tako da nova (proširena) Srbija bude 
što homogenija u etničkom smislu. Etnička se homogenost mogla postići s dva 
paralelna procesa: uključivanjem “prečanskih" Srba u Srbiju i isključivanjem 
ne-Srba iz nje. Taj se program dosljedno provodio nakon 1991, kad je nestala 
mogućnost obnove jugoslavenskog nacionalizma i Jugoslavije kao države. 

41 Suđenje Janši značilo je kraj karijere Stane Dolanca, koji je kao član saveznog 
državnog Predsjedništva bio rezerviran prema novoj slovenskoj politici. Njegova 
je popularnost nakon tog slučaja pala na 5,1 posto (SJM, 1988/9: 334). Dolanc 
je imao iznimnu ulogu u slovenskoj i jugoslavenskoj politici u sedamdesetim i 
osamdesetim godinama. Bio je Kardeljev izbor, a promovirao je Kučana, koji 
mu je ostao prijateljem (a vjerojatno i zaštitnikom) do kraja života (1999). 

prvi put nakon rata.# Nije bilo dvojbe da je ono bilo protiv suđe- 
nja: 68,9 posto ga je vidjelo kao “montirani politički proces"; 66,8 
posto vjerovalo je da je nezakonito, dok je čak 86,2 posto Slovena- 
ca reklo da se radi o “ograničenju suverenosti slovenskog naroda" 
(SJM, 1988/9: 331-2). Nezadovoljstvo je bilo usmjereno prema Ar- 
miji, a posebno prema srpskom vrhu, odnosno samom Miloševiću. 
U 1988. godini Milošević je Slovencima postao najneprihvatljiviji 
političar iz cijele Jugoslavije: čak 60,7 posto Slovenaca percipi- 
ralo ga je kao prijetnju. Nijedan drugi političar u Jugoslaviji nije 
dosegao ni desetinu tog postotka na “crnoj listi?.+? 

Popularnost slovenskog vrha, međutim, nije značila i popu- 
larnost socijalističke ideje ili prakse vladavine jedne partije. 
Odbor za zaštitu Janeza Janše (formiran u maju 1988), u junu 
je preimenovan u Odbor za zaštitu ljudskih prava. On se sada 
uspostavio kao koordinator aktivnosti opozicije u cijeloj Slove- 
niji. Alternativa je sad postajala ozbiljna politička opcija, a sve 
je više ljudi vjerovalo da je “SKJ izvršio svoju zadaću i ne treba 
više postojati". Dok se 1986. samo 18 posto Slovenaca slagalo s 
tom tvrdnjom, u aprilu 1988. podržalo ju je 40,6 posto, a u maju 
1989. 53,3 posto anketiranih u Sloveniji. Suđenje Janši uzdrmalo 
je cijeli sistem do temelja: u maju 1989. samo 6,9 posto Slovenaca 
nije se slagalo s idejom da SKJ ostane samo jedna od političkih 
partija, a da “bude stvar osobnog izbora za koju će partiju netko 
glasati". S tom se idejom u maju 1989. slagalo 75,1 posto ispita- 
nika (1988/9: 265). Politički je pluralizam sad postao nezadrživ. 

U tim je okolnostima Partija predložila neku vrstu tihe “ko- 
habitacije" sa snagama alternative, kako je tu novu situaciju 
nazvao Dimitrij Rupel (1988: 1309). Uostalom, i Partija i alter- 
nativa dijelile su zabrinutost zbog intervencije drugih u sloven- 
ske unutrašnje poslove; obje su kritizirale “provokacije koje su 


4 Slovenski su političari u razgovorima s federalnim vrhom zemlje koristili rezu- 
Itate ovog ispitivanja javnog mnijenja da bi legitimirali svoju poziciju, te odgo- 
vorili srpskim kritikama da ne predstavljaju narod, odnosno da su “birokrati". 

* To je bilo razumljivo s obzirom na Miloševićevu podršku mitinzima i tadašnju 
politiku “ujedinjavanja Jugoslavije". Međutim, sam je Milošević podržavao 
neke slovenske zahtjeve; a u povodu suđenja Janši rekao je da se stidi da se 
ono događa na srpsko-hrvatskom, a ne slovenskom jeziku. On je bio jedini 
koji je u partijskom vrhu zemlje podržao Kučanove stavove o suđenju (Dizda- 
rević, 1999: 255). 

usmjerene protiv socijalističke demokracije u zemlji"; obje su 
upozoravale na opasnosti od vojne intervencije. Istina je, Kučan 
je i dalje napadao one koji se protive “jugoslavenskom i socija- 
lističkom karakteru naše zemlje", nazivajući ih “radikalnom 
desnicom", Ali gotovo u istom je dahu hvalio civilizirane akcije 
Odbora za zaštitu ljudskih prava i omladinske organizacije."! 
Kučanova je politika, rekla je Spomenka Hribar, bila politika 
ekvilibriranja: s jedne strane branio je “nacionalne interese Slo- 
venaca" na saveznoj razini, a s druge je bio jamac da “antisoci- 
jalističke snage" neće preuzeti vlast u republici (1988a: 1332). 
Ta ga je politika smjestila u sam centar slovenske politike, gdje 
će ostati punih 15 sljedećih godina. Slovenci su sada imali svog 
“Tita", oko kojeg su bili okupljeni onako kako su Srbi bili okup- 
ljeni oko svoga. Kohabitacija je bila odgovor koji je Slovencima, 
od kojih su mnogi bili uplašeni za budućnost?2, omogućio neku 
stabilnost i nadu. 

Armijska je akcija u slučaju Janše i trojice ostalih završila 
fijaskom. Janša i Zavrl dobili su samo godinu i pol dana zatvora, 
Tasić je dobio pet mjeseci, a Borštner je (kao aktivno vojno lice) 
osuđen na četiri godine. Ali, kad su došli pod nadležnost sloven- 
skih zatvora, politička je elita koristila sve zakonske mogućnosti 
da ih se oslobodi. Iako je ipak pokazalo da Armija nije samo “tigar 
od papira", suđenje je u biti bilo prvi poraz JNA u jednoj od jugo- 
slavenskih republika. Pravi rat, u kome će se slovenska vojska 
pod zapovjedništvom Janeza Janše boriti protiv JNA sve dok ona 
nije (odlukom Predsjedništva SFRJ) povučena iz te republike, 
dogodit će se tri godine kasnije. 


% Član slovenskog partijskog Predsjedništva Matjaž Kmecl rekao je Dimitriju 
Rupelu, u junu 1988, da u slovenskoj politici postoje tri frakcije: a) radikali oko 
Mladine, Odbora i (naravno) Nove revije; b) reformističke grupe u partijskom 
vodstvu i c) zagovornici monolitnosti, među Slovencima u Armiji. Kučan je bio 
prirodni izbor za sve koji su htjeli kompromis (Rupel, 1988: 1298). 

51 Ilustracija toga je Kučanov govor na 20. sjednici CK SK Slovenije, citirano 
prema Delu, 23. aprila 1988. 

52 Suđenje Janši dramatično je povećalo osjećaj bojazni i straha kod Slovenaca. 
Dok je u aprilu 1988. (prije suđenja) 25,4 posto Slovenaca reklo da osjeća isto- 
dobno strah i nadu za budućnost zemlje i vlastitu budućnost, a 26,1 posto je 
osjećalo samo “strah i zabrinutost", ti su postoci porasli na 33,9 posto i 36,2 posto 
u oktobru 1988. (nakon hapšenja). “Strah" je, dakle, bila riječ kojom je 70,1 

POSLJEDICE SLOVENSKOG PROLJEĆA ZA SKJ 


Odluka slovenske i srpske partijske organizacije da se okrenu 
prema svojim “bazama (kako su tih godina nazivane lokalne sre- 
dine koje organizacije “predstavljaju") proizvela je potpuno novu 
situaciju unutar Saveza komunista Jugoslavije. SKJ je zamišljen 
kao povijesna, intelektualna i politička avangarda; a ne pred- 
stavnik naroda. Ideja predstavljanja realnosti (tj. postojećeg) 
nikad nije bila u temelju te organizacije; ona je predstavljala bu- 
dućnost, ne sadašnjost. Istina je, Partija je znala (i najbolje izra- 
žavala) stvarne interese masa; ali princip popularnosti (a još 
manje izbornosti) nikad nije bio centralan za njeno djelovanje. 
Kao što je objašnjeno ranije, Partija je bila legitimirana svojom 
vlastitom ideologijom, znanstvenim pogledom na svijet, oko kojeg 
je (budući da je znanstven) morala postojati osnovna suglasnost. 
Demokratski centralizam, partijska disciplina i postojanje “vrhov- 
nog arbitra" u sporovima (ranije Kardelja, a sada Centralnog 
komiteta) bili su instrumenti kojima se osiguravalo to jedinstvo 
vizije i akcije. Svi su ti elementi, međutim, sad ili bili na udaru, 
ili su već prestajali postojati. Umjesto jedne vizije, formirala su se 
dva različita gledanja na budućnost zemlje. Umjesto pokušaja da 
se nađe kompromis unutar Partije, tražio se kompromis s “alter- 
nativnim" pogledima u okviru vlastitog “biračkog tijela". Nacional- 
ni programi, stvoreni izvan same Partije, utjecali su i na Partije 
u Sloveniji i Hrvatskoj (a uskoro i drugdje u zemlji) da i same 
prihvate bar dio (ako ne i više) od nacionalističke retorike. Jedin- 
stvo se sada stvaralo unutar republika (pod krovom institucija 
sistema), a ne na saveznoj razini. Do početka 1989, Milan Kučan 
i Slobodan Milošević postali su u prvom redu vođe svojih repu- 
blika, a iza sebe su imali sve snažniju podršku Slovenaca i Srba. 

Nažalost, priroda njihovih pogleda na budućnost zemlje bila je 
- unatoč osobnom razumijevanju i dugoj povijesti srdačnih odnosa 
između njihova dva naroda - ipak dijametralno suprotna. Godina 


posto Slovenaca opisivala svoje osjećaje uoči presudne, 1989. godine. Taj strah 
imao je domaće izvore; čak 66,2 posto je reklo da opasnost ne prijeti ni sa Istoka 
(od SSSR-a) ni sa Zapada. Dakle, osjećali su da prijetnja stiže iz Beograda 
(SJM, 1988/9: 132). 

i pol između ljeta 1988. i januara 1990. bilo je razdoblje u kome 
su te razlike toliko eskalirale da su podijelile Savez komunista 
Jugoslavije. Kronologija te eskalacije opisana je drugdje (primje- 
rice, u Allen i Little, 1996; Belić i Bilbija, 1989; Dizdarević, 1999: 
Jović, 1995, i dr), pa je ovdje nećemo ponavljati. Spomenut ćemo 
samo glavne događaje. Kosovski su rudari 21. februara 1989. or- 
ganizirali štrajk 1.350 rudara u rudniku Stari Trg (Trepča), koji 
je trajao sedam dana. Rudari su se zatvorili u okno, tražeći ostav- 
ke novoimenovanih partijskih funkcionara Kosova, te suspenziju 
ustavnih promjena, posebno onih koje su se ticale statusa Kosova. 
Predsjedništvo SFRJ 27. februara 1989. uvelo je izvanredno sta- 
nje na Kosovu. Dan kasnije, 28. februara 1989, slovenski su poli- 
tičari organizirali protestni skup u Cankarjevu domu u Ljubljani, 
na kome su prisustvovali i predstavnici svih alternativnih orga- 
nizacija (prvi put zajedno). Na skupu je izražena solidarnost s 
kosovskim rudarima, a protestiralo se i protiv uvođenja izvan- 
rednog stanja na Kosovu." Iste večeri, beogradski su studenti 
organizirali masovni protest u Beogradu, koji je trajao 24 sata. 
Miting je bio (i) projugoslavenski, ali i antislovenski i antialban- 
ski. Tada se prvi put u javnosti čula parola: “Slobo, Srbine, Srbija 
je uz tebe!". Time je prvi put javno istaknut srpski (a ne recimo 
jugoslavenski) karakter Miloševićeve akcije. Takav je oblik isti- 
canja narodnosti nekog političara bila potpuna novost u jugosla- 
venskom komunikacijskom prostoru, a bio je tim drastičniji jer se 
radilo o jednoj od “glavnih" jugoslavenskih nacija, u vezi s kojom 
se pažljivo vagalo što je dopušteno a što nije u javnom isticanju 
nacionalnih simbola. Srpski, a ne samo jugoslavenski karakter 
protesta, ilustriran je i time što se miting nije stišao nakon javnog 
obraćanja tadašnjeg predsjednika Predsjedništva Jugoslavije, 
Raifa Dizdarevića, nego tek nakon govora Slobodana Miloševića. 
Tada je prvi put srpski političar dobio centralno, a jugoslavenski 
periferno mjesto na nekoj javnoj manifestaciji. Miting je završio 


#3 Govoreći na tom skupu, Milan Kučan je rekao da se u Starom Trgu brani Jugo- 
slavija, ravnopravnost svih republika i nacija, pa i Slovenije. Budu li Albanci 
poraženi na Kosovu, to će biti samo prvi znak da će svi manji narodi i narod- 
nosti biti najprije marginalizirani, a potom gurnuti izvan zemlje, tko zna gdje. 
On je upozorio da Slovenija nije usputni putnik u Jugoslaviji i da neće pristati 
na odustajanje od federativnog karaktera zemlje. 


458 


SLOVENIJA I SRBIJA 


obećanjem Slobodana Miloševića da će oni koji su organizirali 
štrajk u Starom Trgu biti uhapšeni. Potom je uhapšen Azem Vllasi 
i nekoliko drugih nekadašnjiih političkih i privrednih funkcionara 
na Kosovu. Srpski su mediji pokrenuli golemu kampanju protiv 
Slovenije. Srpski su pisci prekinuli sve veze sa slovenskima i 
optužili ih za srbofobiju5*, a 4. marta 1989. upozorili su da se anti- 
srpstvo širi Kosovom, Slovenijom i Hrvatskom. Srpsko je poli- 
tičko vodstvo potom uvelo ekonomske sankcije prema Sloveniji, 
odbijajući daljnje razgovore, sve dok se Slovenci ne ispričaju zbog 
Cankarjeva doma. U martu je slovenska Skupština pozvala 
ostale republičke parlamente na dijalog da bi se razriješila poli- 
tička kriza. Srpsko je vodstvo to odbacilo, smatrajući da se dijalog 
mora voditi unutar postojećih saveznih institucija, a ne na među- 
republičkoj razini. U maju i junu 1989. dva su vodstva (srpsko i 
slovensko) izmijenila nekoliko pisama u kojima su se javno optu- 
živala.5" U junu 1989. slovenski i hrvatski predstavnici u savez- 
nom Predsjedništvu omladinske organizacije (Branko Greganovič 
i Anita Bara) podnijeli su ostavke, protestirajući protiv govora 
kosovskog predstavnika Rexhepa Hoxhe koji je Slovence optužio 
za antisrpsku i antijugoslavensku politiku. Istog je dana, sloven- 
ska organizacija pisaca uskratila pravo jugoslavenskom Savezu 
književnika da slovenske pisce zastupa u inozemstvu. Jugosla- 
venske su institucije kolabirale jedna za drugom.*% Slovenski 
parlament, 17. juna 1989, izglasao je nove ustavne amandmane, 


% U tome se isticao Matija Bećković; vidi NIN, 12. marta 1989. Miting u Starom 
Trgu osudila je i SANU. 

55 Na sastanku UKS-a, 4. marta 1989, Vuk Drašković govorio je o novim zapad- 
nim granicama Srbije, koje bi trebale biti tamo gdje su srpski grobovi, tj. gdje su 
bila stradanja Srba za vrijeme ustaškog poretka u Hrvatskoj. Hrvati moraju 
biti svjesni, rekao je on, da propadne li Jugoslavija, njihove granice neće ostati 
iste kao u avnojskoj ili brionskoj Jugoslaviji. Za nove granice glasat će ne samo 
oni koji su napustili “Hrvatsku, Slavoniju, Bosnu, Dalmaciju, Hercegovinu, 
Kordun, Liku i Baniju" nego i oni koji su stradali u Jasenovcu i Jadovnu. 
Borba, 5. marta 1989. 

** Posljedice su bile značajne: slovensko je poduzeće Gorenje (bijela tehnika) 
odmah nakon Cankarjeva doma smanjilo prodaju na srpskom tržištu za 28 
posto, a tekstilna i modna konfekcija Mura za 20 posto. 

* Pisma su objavljena u Belić i Bilhnja (1989), i u Politici 2. i 3. juna 1989. 

** Ne iznenađuje da su prve kolabirale omladinska organizacija i udruženje knji- 
ževnika: one su prve dopustile pluralizam i bile su polu-kritične prema poretku. 

a Milan Kučan jasno je rekao da u Partiji neće pristati na princip 
“jedan čovjek jedan glas". Dan kasnije, 22. juna 1989, srpsko je 
partijsko vodstvo prvi put izjavilo da dijelovi srpskog naroda izvan 
Srbije moraju imati pravo na punu nacionalnu afirmaciju, te na 
očuvanje nacionalnih i tradicionalnih osobina, kao i nacionalnog 
identiteta.“ Konačno, 28. juna 1989, milijun Srba okupilo se na 
Gazimestanu, na Kosovu, na proslavi 600-godišnjice Kosovske 
bitke. Slobodan Milošević iskoristio je tu priliku da se predstavi 
kao stvarni vladar Jugoslavije, inzistirajući na centralnom mje- 
stu u protokolu, i vidljivo se smještajući između predsjednika 
Predsjedništva SFRJ (Janeza Drnovšeka) i predsjednika Pred- 
sjedništva CK SKJ (Milana Pančevskog). Njegov je govor na 
Gazimestanu bio dvosmislen: iako je inzistirao na očuvanju soci- 
jalističke Jugoslavije, upozorio je da predstoje bitke (te da ni one 
oružane nisu još isključene) i da Srbija više neće trpjeti poni- 
ženja i izdaju iz vlastitih redova.*' U julu 1989. Srbi iz Hrvatske 
organizirali su svoju proslavu Kosovske bitke, a novoosnovana 
Srpska demokratska partija (SDS) objavila je da se Srbi smatraju 
asimiliranima, te da je za to kriva hrvatska politika, odnosno 
hrvatska birokracija.#" Hrvatska je vlast reagirala hapšenjem 
nekoliko kninskih Srba, što je izazvalo proteste u srpskim medi- 
jima. U Hrvatskoj je već djelovala Hrvatska demokratska zajed- 
nica (utemeljena 28. februara 1989), a partijsko je vodstvo u julu 
1989. pristalo na legalizaciju partijskog pluralizma.# U oktobru 


5% Kučan se u svom govoru u Tacenu suprotstavio ideji da se uvede većinsko glasa- 
nje u multietničkoj federaciji. Rekao je da je sada u središtu slovenske političke 
orijentacije pojedinac, a ne klasa ili nacija. Međutim, potvrdio je svoju privr- 
ženost socijalizmu. Predsjedništvo CK SK Slovenije je 21. juna potvrdilo da se 
protivi principu “jedan čovjek, jedan glas". Borba, 19. juna 1989. 

$ Belić i Bilbija, 1989: 249. 

$1 Govor se može naći u Miloševićevoj knjizi Godine raspleta (1989). Taj je govor 
kasnije često interpretiran bez uvažavanja njegova stvarnog teksta ili kon- 
teksta. Za važnost protokolarnih pitanja, vidi Jovićevu bilješku u dnevniku od 
29. juna 1989. (1995: 29). 

% Start, 22. jula 1989, izjave Dragana Dobrote i Sime Dubajića. Dubajić je bio 
prije svega antikomunist, pa je u jednom trenutku podržavao Tudmana, na 
temelju zajedničkog cilja - rušenja SKH. 

€ Ta je odluka bila iznenađujuća. Donesena je u još ne posve razjašnjenim okol- 
nostima pripreme Kongresa SKH, na 26. sjednici CK SKH. Tadašnji ideolog 
CK SKH Celestin Sardelić rekao je tom prilikom da stranački pluralizam “nije 

1989. srpsko je vodstvo također prihvatilo partijski pluralizam 
kao mogućnost." U septembru je Slovenija proglasila nove amand- 
mane, proglašavajući prioritet republičkog zakonodavstva nad 
saveznim. Savezni ministar obrane, Veljko Kadijević, najprije 
je bio voljan intervenirati protiv Slovenije (koja nije poslušala 
zahtjev saveznog Predsjedništva da ne usvoji amandmane), a 
potom se, na savjet svojih pravnih eksperata, povukao.# Ali u 
oktobru 1989, srpsko je vodstvo odlučilo jednostavno ignorirati 
Slovence, “kao da ne postoje" (Jović, 1989/1995: 60). Krajem no- 
vembra 1989. slovensko je vodstvo zabranilo miting kojeg su Srbi 
planirali održati u Ljubljani u povodu 1. decembra, dana ujedi- 
njenja Jugoslavije (koji nije bio službeni praznik u socijalističkoj 
Jugoslaviji). U decembru 1989, Milošević je rekao da je Slovenija 


sredstvo homogenizacije nego dehomogenizacije nacionalnih zajednica... sred- 
stvo političke segmentacije, a ne nacionalne homogenizacije". Zato je, rekao je 
on, to u stvari sredstvo protiv nastanka nacionalnih programa i nacionalnih 
masovnih pokreta. Start, 22. jula 1989. 

#4 Već u julu 1989. Borisav Jović bio je za legalizaciju političkih organizacija i 
izvan Socijalističkog saveza, pod uvjetom da su projugoslavenske (a ne sepa- 
ratističke). U svom dnevniku, 21. jula 1989, piše: “SR Srbija ima najmanje 
razloga da se toga plaši. SK Srbije ima veliki ugled i ne boji se da će izgubiti 
vlast, a onaj ko se boji neka to u drugim delovima zemlje otvoreno kaže. Sma- 
trao sam da je SKJ dovoljno za skoro pola veka bio pod staklenim zvonom sam 
na vlasti, pa ako za to vreme nije stvorio svoju čvrstu bazu, niko mu nije kriv. 
Neka se sada regeneriše kroz borbu za očuvanje svoje pozicije. Mnogi su moje 
stavove primili sa razumevanjem i odobravanjem, ali za konačni stav izgleda 
da je još prerano." (1995: 39). O tome je Jović 13. oktobra 1989. razgovarao s 
Miloševićem, koji se složio, ali je dodao da postoje i državni razlozi koje treba 
uzeti u obzir: “U Srbiji bi u tom slučaju došlo do formiranja albanske partije. 
Njih je skoro dva miliona. Bilo kako da nazovu tu svoju partiju oni bi preuzeli 
vlast u svojim sredinama i mi bismo izgubili Kosovo. Dakle, to je državni razlog 
koji nam ne dozvoljava da idemo u Srbiji na višepartijski sistem. Što se tiće 
uže Srbije i Vojvodine tu nam niko ništa ne bi mogao, bez obzira na više partija 
zbog nacionalnog sastava. Verujem da će na Kongresu preovladati naš stav. To 
će biti i u Ustavu. Naša strategija treba da bude obezbedivanje, ne samo stavo- 
vima, nego praktično, potpune demokratije srpskoj inteligenciji, u bespartij- 
skom pluralizmu. Da nas oni mnogo ne napadaju... S obzirom na višenacionalni 
sastav Jugoslavije, smatra on, Zapad će shvatiti našu zemlju i ako osigura 
demokratski bespartijski pluralizam. To je daleko veća garancija za opstanak 
Jugoslavije nego višepartijski sistem, koji bi je mogao do kraja razdrobiti" (1995: 
62). Za govor Balše Špadijera prilikom promoviranja višepartijskog pluralizma 
na sjednici CK SK Srbije, vidi IB CK SKS, 10/1989: 22-5. 

% O Jovićevoj reakciji na to oklijevanje vidi njegov dnevnički zapis od 25. sep- 
tembra 1989. (1995: 54-5). 

“zaštitnik konzervativizma u Jugoslaviji i jedan od posljednjih 
branilaca konzervativizma u socijalističkim zemljama uopšte". 
Do kraja 1989, nove su političke stranke počele djelovati u jav- 
nosti, zahtijevajući kraj monopola SKJ. Savez komunista bio je 
još uvijek jedina legalna politička organizacija, ali nije imao ni 
izdaleka punu kontrolu nad događajima. 

Uzimajući u obzir Miloševićevu ocjenu da se glavna bitka za 
Ustav vodi unutar Partije, ne iznenađuje da je u tim danima i 
glavna snaga njegovih udara na druge bila kanalizirana unutar 
Partije. U 1988. i 1989, međutim, Miloševićeva je politika (a isto 
tako i slovenska politika) nailazila na otpor i blokade u partij- 
skom vrhu, u kome su dva uzastopna predsjednika, Boško Krunić 
(iz Vojvodine) i Stipe Šuvar (iz Hrvatske) bili neskloni njegovoj 
“antibirokratskoj revoluciji". Nakon smjenjivanja vojvođanskog 
vodstva, upravo su iz Vojvodine pokrenuti zahtjevi za Izvanred- 
nim kongresom SKJ. Srpska se partijska organizacija nadala da 
će Kongres usvojiti novi Statut, koji bi priznao osnovni demokrat- 
ski princip (jedan član, jedan glas) kao temelj unutarpartijskog 
odlučivanja. Savez komunista Srbije imao je oko 850.000 članova, 
dakle oko 40 posto ukupnog partijskog članstva u zemlji. Zajedno 
s crnogorskim članstvom (koje je činilo sedam posto ukupnog član- 
stva) i s malom pomoći Srba u članstvu SK Bosne i Hercegovine 
i Hrvatske, te vjerojatno i nekim makedonskim glasovima, SK 
Srbije se nadao sigurnoj pobjedi. Princip bi učinio partijske orga- 
nizacije republika i pokrajina daleko manje značajnima nego što 
je bio slučaj do tada. Kongresna i postkongresna većina bila bi u 
stanju, potom, ne samo konsolidirati Partiju iza srpske vizije je- 
dinstva Jugoslavije, nego i izabrati novog predsjednika Pred- 
sjedništva CK SKJ, koji je po Ustavu bio deveti (ex ufficio) član 


* Miloševićev je govor objavljen u Borbi, 12. decembra 1989. On je rekao da je 
konzervativizam u Sloveniji konfrontiran sa snagama progresa u Jugoslaviji, 
a posebno s progresivnim ekonomskim i političkim promjenama u Srbiji. “Agre- 
sivna reakcija tih birokratskih snaga... vređa dostojanstvo ostalih naroda. A 
današnja slovenačka politika ne samo da vređa naše dostojanstvo, nego je i 
pretnja osnovnim ljudskim pravima drugih jugoslavenskih građana na slove- 
načkom delu jugoslovenske države." Milošević je rekao da će Srbija ostati uporni 
protivnik tog “konzervativizma, agresije i nasilja" sve dok snage koje zago- 
varaju takvu politiku ne budu zamijenjene za “demokratske, miroljubive i 
bratske stavove u slovenačkoj politici". 

saveznog državnog Predsjedništva. Kontrolirajući vojvođanski i 
kosovski, te crnogorski i srpski glas u Predsjedništvu, to bi bio 
peti glas od devet; dakle dovoljan, ne samo za blokadu nepovoljnih 
odluka nego i za donošenje povoljnih. Cijela bi se akcija mogla 
legitimirati demokratskim načelom jer, kako je naglasio glavni 
ideolog srpske partijske organizacije, Ratomir Vico, “donošenje 
odluka većinom glasova u organizaciji istomišljenika, u kojoj po- 
stoji ravnoteža između interesa celine i delova; u kojoj autonomija 
delova ne ugrožava nego jača celinu, to nije nikakva dominacija 
najsnažnijega nego normalna procedura u demokratskoj orga- 
nizaciji" (IB CKSKS, 4/1989: 6). 

No, takav bi postupak učinio slovensku partijsku organizaciju 
malom manjinom u SKJ, a oduzeo bi joj vjerojatno i pravo veta 
na ključne partijske odluke. Slovenci su jasno rekli da u tome ne 
mogu sudjelovati, niti da žele prihvatiti takav koncept. Nasuprot 
tome, SK Slovenije je predložio daljnju konfederalizaciju partij- 
ske organizacije, u formi “Saveza republičkih Saveza komunista". 
SKJ bi, prema slovenskom prijedlogu, slijedio logiku decentrali- 
zacije države; on bi postao samo labavo povezana federacija samo- 
stalnih organizacija SK u republikama i pokrajinama. U junu 
1989. slovensko je partijsko Predsjedništvo reklo da će slovenska 
organizacija razmotriti svoje daljnje sudjelovanje u SKJ, ako prin- 
cip “jedan član, jedan glas" prevlada na partijskom kongresu. 

Dvije političke opcije, slovenska i srpska, podijelile su ne sa- 
mo vrh Partije nego i članstvo SKJ i stanovništvo zemlje u cjelini. 
Istraživanje koje je pred Četrnaesti kongres naručio Centralni 
komitet SKJ (i koje je vodio Ivan Šiber, u novembru 1989) po- 
kazalo je da je SKJ praktički podijeljen oko glavnih političkih 
pitanja u zemlji. 

U odnosu na pitanje konsenzualnog ili većinskog odlučivanja 
u Partiji, 67 posto članova u Sloveniji bilo je za prvo, a u Srbiji 
783 posto članova bilo je za drugo rješenje. Hrvatska i kosovska 
organizacija bile su bliže konsenzusu, dok je više od 50 posto crno- 
gorskih članova (66 posto), onih u Vojvodini (65 posto), Make- 
doniji (57 posto) i Bosni i Hercegovini (52 posto) na tom pitanju 
podržavalo Srbiju (Šiber, 1989: 15). 

Na pitanju autonomije za republike i pokrajine, 85 posto slo- 
venskih komunista bilo je za “više nezavisnosti", dok je 90 posto 

vojvođanskih komunista bilo za suprotno: “više jedinstva u fede- 
raciji". Slovenija je ponovno bila jedina republika u kojoj se zago- 
varalo “više nezavisnosti"; u svim ostalima zahtjev je bio za “više 
jedinstva". To je bio slučaj među hrvatskim (49 posto) i kosovskim 
(45 posto) komunistima (38 posto hrvatskih i 40 posto kosovskih 
komunista favoriziralo je “više nezavisnosti"). 

Kad se radilo o direktnom predstavljanju pokrajina u federal- 
nim organima (kao što je bilo propisano Ustavom iz 1974), samo 
30,9 posto članova Saveza komunista Jugoslavije bilo je sad za to 
rješenje; a 61,7 posto predlagalo je da Kosovo i Vojvodina budu 
zastupljeni samo u okviru srpske delegacije. Razlike su ponovno 
bile goleme: dok je izravno predstavljanje pokrajina podržavala 
velika većina komunista na Kosovu (71 posto) i u Sloveniji (67 
posto), u Srbiji je još veći postotak bio protiv (88 posto). Crna Gora 
(76 posto), Vojvodina (!) (74 posto), Makedonija (68 posto) i Bosna 
i Hercegovina (51 posto) bili su bliži srpskoj opciji, dok je Hrvatska 
- iako prilično neodlučna - bila više na strani Kosova i Slovenije 
(sa 48 posto komunista za izravno predstavljanje pokrajina u fe- 
deraciji). Taj je podatak pokazivao da komunisti nisu zadovoljni 
ne samo postojećim Ustavom nego niti tim, jednim od temeljnih 
principa kardeljevske Jugoslavije; i da su o tom pitanju stavovi 
prilično tvrdi i u Sloveniji, i na Kosovu i u Srbiji. 

U odnosu na “izvanredno stanje", kojeg je Predsjedništvo Ju- 
goslavije uvelo na Kosovu 27. februara 1989, nakon što se 1.350 
rudara rudnika Stari Trg zatvorilo u rudnik i prijetilo kolektiv- 
nim samoubojstvom, mišljenja su također bila podijeljena. Velika 
većina (81 posto) ga je podržavala; ali samo 28 posto članova u 
Sloveniji i 40 posto na Kosovu. U svim drugim federalnim jedini- 
cama, podrška je bila iznimno visoka: od 72 posto u Hrvatskoj do 
97 posto u Srbiji izvan pokrajina. 

U odnosu na protestne mitinge, čak je 53,3 posto članova SKJ 
vjerovalo da su oni “najadekvatniji oblik izražavanja političkih 
stavova". Ne iznenađuje da je podrška mitinzima (koji su do tada 
već izmijenili političko vodstvo u Vojvodini i Crnoj Gori) bila vrlo 
velika u Srbiji (87 posto), Vojvodini (76 posto) i Crnoj Gori (72 
posto); ali je bilo indikativno da je podrška u Makedoniji (repu- 
blici za koju su mnogi vjerovali da bi mogla biti prva sljedeća na 
redu za protestne mitinge, posebno s obzirom na visok udio Alba- 

naca u njoj) bila također iznad 50 posto (56 posto). Kao i partijsko 
vodstvo u tim republikama, i članstvo SKJ u Bosni, na Kosovu, 
u Hrvatskoj i Sloveniji podržavalo je mitinge daleko manje (37 
posto; 22 posto; 19 posto i 11 posto). 

Također, 70,1 posto ispitanika izjasnilo se u korist principa 
“demokratskog centralizma" u Partiji; ili u njegovoj postojećoj 
formi (35,1 posto) ili u nekoj još snažnijoj (više obavezujućoj) — 
(35 posto). U Sloveniji je, međutim, 73 posto članova Saveza ko- 
munista tražilo da se taj princip ukine u korist konsenzualnog 
odlučivanja u Partiji. U stvari, “demokratski centralizam" imao 
je više podržavatelja od “konsenzusa" u svim ostalim republika- 
ma, uključujući i Hrvatsku (64 posto). U Srbiji ga je podržavalo 
81 posto; u Crnoj Gori 78 posto; u Vojvodini 77 posto; u Bosni i 
Hercegovini 76 posto; u Makedoniji 68 posto, a na Kosovu 66 
posto komunista. 

Centralizirajuće tendencije vidjele su se i u činjenici da je 
46,2 posto ispitanika reklo da republički/pokrajinski ključ u iz- 
boru Centralnog komiteta SKJ treba ukinuti. U Srbiji je 60 posto 
članova bilo za to da se izaberu “najbolji kandidati, bez obzira iz 
koje republike/pokrajine dolazili". U Sloveniji je, nasuprot tome, 
52 posto tražilo da izbori članova CK budu “isključivo stvar 
republičke/pokrajinske organizacije" koju taj član “predstavlja". 
Takav radikalni “konfederalistički" princip podržavalo je samo 
dva posto članova u Vojvodini i Crnoj Gori, a nigdje izvan Slove- 
nije nije dobio više od 20 posto. Slično tome, 62,7 posto članstva 
SKJ tražilo je da Centralni komitet SKJ bude vrhovni arbitar u 
sporovima između republičkih organizacija; dok je 71 posto slo- 
venskih članova odbijalo bilo kakvu arbitražu “budući da svaka 
organizacija ima pravo na svoje mišljenje". Te su razlike bile to- 
liko velike da se postavljalo pitanje: radi li se više uopće o istoj 
Partiji. I je li njen opstanak više uopće moguć. 

Istraživanje pokazuje i da su političke elite Srbije i Slovenije 
do kraja 1989. imale iznimnu, gotovo apsolutnu podršku svojih 
populacija za program izlaska iz krize, koji je tada bio poznat i 
pod nazivom “tri reforme": ekonomska, reforma političkog sistema 
i reforma Partije. U Sloveniji, 95 posto članova Partije podrža- 
valo je slovenski ekonomski program, 94 posto je podržavalo 
program političkih reformi koji je predlagala Slovenija (daljnju 

konfederalizaciju zemlje), a 93 posto partijsku reformu (također 
usmjerenu prema istom cilju). Politička homogenizacija sloven- 
ske Partije bila je, dakle, gotovo apsolutna; nikad u njoj nije bilo 
više jedinstva nego tada. Na drugoj strani, slična je homogeni- 
zacija postignuta unutar Saveza komunista Srbije, u kome je 93 
posto podržavalo srpski program ekonomskih reformi; 79 posto 
srpske prijedloge za reformu (centralizaciju) SKJ; a 72 posto pri- 
jedloge za reformu političkog sistema. Slična je razina podrške 
za srpske prijedloge postignuta i u Vojvodini (77 posto za eko- 
nomske reforme, 73 posto za partijske reforme i 68 posto za 
političke reforme prema srpskom prijedlogu). Nije bilo dvojbe 
da su slovenski i srpski partijski vođe (Milan Kučan i Slobodan 
Milošević) do sredine 1989. potpuno preokrenuli trend nepopu- 
larnosti političara; oni su sad doista govorili u ime članstva svojih 
partijskih organizacija. Srpske optužbe slovenskih političara da 
su birokrati, otuđeni od partijskog članstva (a vjerojatno i popu- 
lacije u cjelini) bile su neutemeljene. Jednako je neutemeljena 
bila ocjena da je “jogurt revolucija" nametnuta Vojvodini: u toj 
je pokrajini (za razliku od Kosova) postojala istinska podrška 
Miloševićevu programu. 

U ostalim republikama, međutim, lokalna su partijska vod- 
stva bila daleko manje popularna i bez vlastitog programa, pa su 
mnogi iz njih podržavali slovenski ili srpski program; ili nijedan 
uopće. U Crnoj Gori, primjerice, 63 posto partijskog članstva po- 
državalo je srpski program ekonomskih reformi (a samo 19 posto 
crnogorski; i 13 posto slovenski). Na drugoj strani, crnogorski su 
komunisti podržavali svoje novo vodstvo (ono koje je došlo na 
vrh nakon “antibirokratske revolucije") kad se radilo o političkim 
reformama i reformama SKJ (61 posto i 68 posto članstva je podr- 
žavalo crnogorsko vodstvo u tim pitanjima). U Makedoniji, oko 
40 posto članstva je podržavalo makedonsko vodstvo u sve tri 
reforme, dok su i slovenski i srpski programi bili popularniji kod 
20 posto populacije (svaki). U stvari, Makedonci su malo više po- 
državali srpski program partijskog ujedinjavanja dok su u pita- 
njima političkog sistema (samostalnosti republika i pokrajina) 
bili malo bliži Slovencima. 

Imajući u vidu ove rezultate ankete među partijskim član- 
stvom, ne može se sasvim prihvatiti zaključak da se SKJ nalazio 

pred raspadom na republičke i pokrajinske organizacije. To bi 
bilo pojednostavljivanje; on je bio duboko podijeljen na dva velika 
“bloka": jedan je predstavljala slovenska organizacija, a drugi 
srpska. Linija podjele bila je manje-više ista kao i ona izražena 
u samoj političkoj eliti: između “ustavobranitelja" i “ustavorefor- 
matora", iako su i jedni i drugi uključivali mnoge elemente koje 
bi mijenjali i mnoge u kojima su željeli ostati konzervativni. 
Između te dvije opcije, međutim, ostao je priličan broj onih koji 
se nisu mogli pronaći ni na jednoj strani; i koji su tražili neku 
“treću", kompromisnu opciju. 

Primjerice, u Hrvatskoj je slovenski program ekonomskih re- 
formi bio prihvatljiv za 45 posto partijskog članstva. Ali, hrvatski 
su komunisti bili mnogo rezerviraniji prema slovenskim pri- 
jedlozima za reformu političkog sistema (podrška od 33 posto), i 
partijske reforme (23 posto). Srpski program, istodobno, nije imao 
gotovo nikakvu podršku u Hrvatskoj: preferiralo ga je samo četiri 
do šest posto komunista (iako su 25 posto članstva SK Hrvatske 
činili hrvatski Srbi). Hrvatska se Partija našla u rascjepu između 
dva bloka, a nije u potpunosti podržavala ni jedan. Istodobno, 
zbog unutarnjih razlika i svijesti o osjetljivosti nacionalnog pita- 
nja u samoj Hrvatskoj, ona nije bila u stanju formulirati neki 
“treći", kompromisni put. 

U nekim republikama, primjerice u Bosni i Hercegovini, taj 
je nedostatak “treće opcije" bio posebno velik problem. Ispitivanje 
je pokazalo da se bosanska Partija nalazila pred paralizom: s 
jedne strane, slovenski program ekonomskih i političkih reformi 
bio je nešto popularniji od srpskog (37 posto: 24 posto u ekonom- 
skim reformama; i 22 posto: 14 posto u političkim); ali je istodobno 
srpski program partijskog ujedinjavanja podržavalo nešto više 
ljudi (18 posto) nego što je bio slučaj sa slovenskim prijedlozima 
(14 posto). To je značilo da gotovo 70 posto članstva u Bosni i 
Hercegovini nije podržavalo ni jedan ni drugi program partijskih 
reformi. Istodobno su, primjerice, na Kosovu, slovenski prijedlozi 
primljeni daleko bolje od srpskih (66 posto je podržavalo sloven- 
ski program političkih reformi, a 55 posto program ekonomskih 
i partijskih reformi; dok je srpski podržavalo 34 posto za eko- 
nomski, 26 posto za partijski i 24 posto za politički). Jedinstvo, 
na kome je Srbija toliko inzistirala i zbog kojeg je poduzela brojne 

mjere discipliniranja kosovske političke elite (uključujući smjenu 
kompletnog vodstva partijske organizacije krajem 1988, hapšenje 
nekadašnjeg predsjednika Pokrajinskog komiteta Azema Vlla- 
sija i raspuštanje kosovske Skupštine u doba ;zvanrednog stanja), 
nisu ujedinile kosovsku Partiju sa srpskom. “Jedinstvo" kosovskog 
vodstva (kojeg je tad predvodio Miloševiću sklon Rahman Morina) 
s Beogradom bilo je, dakle, u potpunom neskladu s mišljenjem 
partijskog članstva; a još više populacije u cjelini. 

Razlike u gledanjima na srpske i slovenske prijedloge u poje- 
dinim republikama i pokrajinama bile su prilične, kao što se 


vidi iz tablice: 
Federalna jedinica 
Makedonija | 205. [ 203 — 


Razlika | 


Srpski 
Srpski 


+58,5 
+28,6 


Slovenski 
Slovenski 


+5,8 
+28,7 


"Bosna Hercegovina | 187. | 245 | 
Kew [Bes | 586 | 


(Šiber, 1989: 75) 


Prema rezultatima ovog ispitivanja, u cjelokupnom partijskom 
članstvu srpska je opcija bila gotovo dvostruko popularnija, po- 
sebno kad se radilo o partijskim reformama (38,9 posto za srpski 
pristup, 18,0 posto za slovenski). Ali, ona i dalje nije uspjela osi- 
gurati više od polovice “glasova" partijskog članstva. Osim toga, 
razina podrške za slovenske prijedloge širom zemlje bila je iz- 
nimno visoka: 24,3 posto, što je bilo gotovo pet puta više nego 
što je bio slovenski udio u članstvu SKJ. Bilo je malo vjerojatno 
da će na partijskom kongresu slovenski stav prevladati. Ali, pra- 
vo je pitanje bilo: hoće li uspjeti prevladati srpski stavovi, bez 
obzira na jasno protivljenje triju partijskih organizacija (Slove- 
nije, Hrvatske i Kosova) i uz dileme koje su prevladavale unutar 
bosansko-hercegovačke i makedonske organizacije. Srpskoj je 

delegaciji trebala čista pobjeda, jer je ona inzistirala na jedin- 
stvu i promjenama. Na drugoj strani, Slovencima je bio dovoljan 
status quo; a on je izgledao potpuno moguć nastavi li se ovakav 
odnos snaga. Bez obzira na svoju popularnost, naime, srpska 
opcija nije mogla prevladati ni po načelu konsenzusa republika 
i pokrajina, ni po principu “jedan čovjek — jedan glas", jer nije 
imala nikakvu većinu. S pozicije obiju strana, dakle, (a naročito 
srpske) ključno je pitanje bilo daljnje ponašanje Makedonije i 
Bosne i Hercegovine, dviju organizacija koje su bile podijeljene 
od vrha do dna. U Makedoniji je, naime, (gotovo tradicionalno) 
jedan dio vodstva bio iznimno naklonjen Srbiji (predstavljao ga 
je tadašnji predsjednik jugoslavenskog Centralnog komiteta 
Milan Pančevski), dok je drugi bio protiv centralizacije. Nitko 
nije mogao reći na koju će se stranu okrenuti ta republika. U 
Bosni i Hercegovini, najsigurniji način da se osigura podrška 
srpskim programima bila je preko etničkih Srba u toj republici. 
No, oni koji su bili članovi SKJ nisu uvijek glasali sa Srbijom; 
upravo obratno, baš kao što je bio slučaj i u Hrvatskoj, komuni- 
sti-Srbi iz tih krajeva često su bili najsnažniji kritičari srpskog 
nacionalizma. Srpski je nacionalizam, prema tome, i u Hrvatskoj 
i u Bosni i Hercegovini morao tražiti podršku za svoj program 
izvan partijskih organizaćija tih republika. Uskoro ih je našao 
u novoformiranim srpskim nacionalističkim strankama, prije 
svega Srpskoj demokratskoj stranci (SDS). Antikomunizam tih 
stranaka bio je nacionalistički inspiriran i često osvetnički u 
odnosu na same Srbe-komuniste, koje je tretirao kao “izdajnike 
nacionalnih interesa". 

Neizvjesnost srpske pobjede na partijskom kongresu bila je 
dodatno pojačana činjenicom da je (samo!) 30,7 posto članova 
SKJ smatralo da je Slobodan Milošević osoba koja izražava po- 
litičke stavove najbliže njihovim. Istina je da je Milošević bio 
gotovo pet puta popularniji od Milana Kučana (6,2 posto), i još 
više u odnosu na dvojicu hrvatskih komunista: Stipu Suvara 
(5,2 posto) i novog jugoslavenskog premijera, Antu Markovića 
(4,9 posto); ali - njegova je osobna popularnost bila za 10 posto 
niža od prihvatljivosti srpskih političkih, ekonomskih i partijskih 
reformi. Očigledno je bilo da on nije pomogao (nego zapravo od- 
mogao) srpskim prijedlozima. 

U jednom je Milošević, međutim, uspio: postigao je visok 
stupanj homogenizacije “za" i “protiv" njega u svakom pojedi- 
nom dijelu SKJ. U Sloveniji, podržavalo ga je samo 0,6 posto, a 
u Hrvatskoj (unatoč velikom broju etničkih Srba u članstvu SKJ) 
samo 1,9 posto. U Srbiji je bilo potpuno obratno: podržavalo ga 
je 71,6 posto članstva. Milana Kučana je podržavalo 62,8 posto 
članstva u Sloveniji i 18,5 posto na Kosovu, dok u Srbiji izvan 
pokrajina nije dobio ni jednog glasa. Dva hrvatska političara (me- 
đusobno u polu-javnom sukobu), Stipe Šuvar i Ante Marković 
imali su (u tom trenutku) daleko manju podršku: čak i među 
članstvom hrvatskog Saveza komunista, Šuvara (tada hrvatskog 
predstavnika u saveznom državnom Predsjedništvu) vidjelo je kao 
osobu koja najbliže izražava njihove stavove samo 12,5 posto, 
dok je Ante Marković namjerno ostajao izvan partijske politike, 
nastojeći odvojiti svoju vladu od partijskih sukoba." Podrška 
za Šuvara je samo još u Bosni bila veća od 10 posto (10,3 posto), 
dok je svugdje drugdje bila marginalna. Nedostatak općejugosla- 
venski popularnog hrvatskog političara bio je jedan od glavnih 
razloga zbog kojih se Partija sad polarizirala, bez pokušaja da po- 
stigne kompromis ili postane složenija, kao što je uvijek bilo dok 
je vođena unutar tradicionalnog jugoslavenskog trokuta: srpsko- 
hrvatsko-slovenskog. Na drugoj strani, Hrvati su nastojali biti 
konstruktivni, smatrajući da ne treba “imitirati ni Miloševića ni 
Kučana. Oni su namjerno vodili politiku “hladne glave", izbjega- 
vajući mobilizaciju hrvatskog nacionalizma iza sebe. Našli su 
se, baš kao i bosanski i makedonski političari, pred gotovo nemo- 
gućim izborom, između dviju vatri: ili će gubiti utjecaj u svojoj 
republici, a Jugoslaviju ostaviti sukobu Miloševića i Kučana; ili 
će pokušati ojačati svoju poziciju tako što će se staviti na čelo 
nacionalnog pokreta i time pokušati spriječiti raspad i sukob. 
Prvo je bilo više u skladu s njihovim vjerovanjima, ali je krajnji 
učinak mogao biti pogubniji. Drugo je bilo protiv njihovih vje- 


$7 Markovića je u hrvatskom Savezu komunista podržavalo 15,3 posto članstva, 
ali nije imao podršku ni u Sloveniji (3,2 posto) ni u Srbiji (1,1 posto). Nedo- 
statak podrške u te dvije ključne republike i slaba podrška u samoj Hrvatskoj, 
bila je glavni razlog kasnijeg neuspjeha njegove vlade. On je vjerovao da može 
ujediniti Jugoslaviju iza svoje vlade, ali Partija je ipak bila (i do samog kraja 
ostala) glavno bojno polje za političke odluke. 

rovanja, ali je možda (ali samo možda: ni u kom slučaju sigurno) 
moglo pomoći postizanju nekakvog kompromisa.# S malo poka- 
zane benevolentnosti prema samom Miloševiću i Kučanu moglo 
bi se reći da je bar dio njihove motivacije moguće objasniti poku- 
šajem da se vlast zadrži kako bi se spriječilo “prave nacionaliste" 
(one oko Nove revije ili ljude kako što je u tom trenutku bio Vuk 
Drašković) da prevladaju u Sloveniji i Srbiji. Oni su morali, kako 
David Owen kasnije kaže za Miloševića, “jahati na tigru naciona- 
lizma ako nisu htjeli da ih taj tigar proguta" (1995: 129). Izgledali 
su moćno, svemoćno; ali u stvarnosti su obojica bili uplašeni da 
bi silazak Saveza komunista s političke scene mogao dovesti sa- 
mo do goreg nacionalizma. Prihvaćali su nacionalizam kako bi 
ga spriječili. Na tu odluku bili su primorani ne samo općim raspo- 
loženjem u zemlji i pritiskom izvana (jer se izvan zemlje prefe- 
rirao bilo tko, samo ne komunisti kakvi su bili prije 1989), nego 
i vlastitim strahom od posljedica — ne samo za ideju i zemlju, 
nego i za sebe osobno. 

Nedostatak ličnosti koja bi mogla parirati Kučanu i (posebno) 
Miloševiću (koji je jedini od njih dvojice imao općejugoslavenske 
ambicije), pokazao se kasnije kao jedan od glavnih razloga slabih 
izbornih rezultata Saveza komunista u Hrvatskoj, Makedoniji i 
Bosni i Hercegovini na prvim višestranačkim izborima, koji su 
uslijedili u 1990. Ispitivanje provedeno 1989. pokazuje da se čak 
40,8 posto partijskog članstva u cijeloj zemlji u tom trenutku nije 
moglo identificirati ni s jednim političarom u zemlji. Ali, ti su 
postoci bili viši u Hrvatskoj (54,8 posto partijskog članstva); u 
Bosni i Hercegovini (56,8 posto) i u Makedoniji (58,3 posto) nego 


% Tu je dilemu izrazio Stipe Šuvar u razgovoru s autorom, u aprilu 1998. Bilo je 
lako, kaže on, postati nacionalistički lider, ništa nije bilo lakše od toga. Ali, teško 
je bilo voditi zemlju u građanski rat, jedne protiv drugih, ako se još uvijek vje- 
rovalo u Jugoslaviju. Šuvar nije htio preuzeti takvu odgovornost. 

% Borisav Jović citira u svom dnevniku (19. januara 1990), generala Veljka Ka- 
dijevića, koji je Miloševiću i njemu rekao da će “nas vešati po banderama", 
opisujući što bi se moglo dogoditi komunistima ako prevladaju “četnici". Jugo- 
slavenska je elita u tom smislu bila zarobljenik vlastitih percepcija o opoziciji, 
koju je povezivala sa zločincima iz Drugog svjetskog rata; ustašama i četni- 
cima. Jović se bojao i osvete protiv komunista u Hrvatskoj nakon eventualne 
pobjede Tuđmana (vidi bilješku od 26. aprila 1990), te osvete Albanaca protiv 
Srba na Kogovu, ako se to ne spriječi. 

u ostale tri republike. Ako je tako bilo u partijskom članstvu, 
može se pretpostaviti da je još i veći broj građana (onih koji nisu 
bili članovi Saveza komunista) osjećao da ih nitko ne predstavlja. 
Oni su uskoro potražili alternativu izvan Saveza komunista, u 
novoosnovanim pokretima i političkim partijama, uglavnom na- 
cionalističke orijentacije. Ti novi političari bili su ono što su 
partijski lideri u Hrvatskoj, Bosni i Hercegovini te Makedoniji 
propustili biti: jaka brana protiv Miloševića i njegovih ambicija 
o ujedinjenju Jugoslavije. Dok su u Sloveniji, Srbiji i Crnoj Gori 
reformirani komunisti ostali na vlasti (u ovoj ili onoj formi; u 
Sloveniji samo na predsjedničkoj poziciji, a u ostale dvije republi- 
ke na svim pozicijama političke hijerarhije), Hrvati, primjerice, 
jednostavno nisu htjeli čekati da se Stipe Šuvar i Ante Marković 
odluče za hrvatski nacionalizam. Kad oni nisu htjeli preuzeti tu 
ulogu: bilo je drugih koji su to učinili (primjerice, Franjo Tuđman). 

Ispitivanje koje je provedeno unutar SKJ pred Četrnaesti par- 
tijski kongres, pokazalo je da Slobodan Milošević u tom trenutku 
nije uživao apsolutnu podršku etničkih Srba u partijskom član- 
stvu. Između udjela Srba u članstvu SKJ (45 posto) i “glasanja? 
za Miloševića (30,7 posto) postojala je prilično značajna razlika 
od gotovo 15 posto. Uzme li se u obzir, također, da je Miloševića 
kao političara koji izražava njihove stavove, prepoznalo 45 posto 
članova u Crnoj Gori, te (samo!) 25,2 posto članova SKJ koji su 
rekli da su etnički Jugoslaveni; postalo je jasno da Milošević u 
tom trenutku nije bio izbor Srba-komunista izvan same Srbije. 
U stvari, u partijskom se članstvu (samo!) 54,6 posto etničkih 
Srba (dakle bez obzira odakle bili u Jugoslaviji; iz Srbije ili izvan 
nje) identificiralo s Miloševićem; 45,4 posto njih se nije identifi- 
ciralo s njim (u stvari, 40,3 posto nije se identificiralo ni s jednim 
političarem uopće). Upravo zbog te razlike, zbog tih Srba izvan 
Srbije u partijskom članstvu, Milošević nije mogao s potpunom 
sigurnošću računati na pobjedu unutar Partije. Srbi-komunisti 
izvan Srbije postali su sada predmet njegove kritike: nitko više 
od Dušana Dragosavca, hrvatskog političara srpskog etničkog 
podrijetla, koji se suprotstavljao srpskom vodstvu još od dana 
Draže Markovića. Dragosavac (a potom i drugi Srbi izvan Srbije: 
ponajprije novoizabrani bosanski predstavnik u saveznom Pred- 
sjedništvu, Bogić Bogićević) postali su za medije pod Miloševiće- 

vom kontrolom oličenje “izdajništva": jedna vrsta suvremenih 
“poturica"". Kritikom srpskih komunista izvan Srbije, Milošević 
ne samo da se približio srpskom antikomunističkom nacionalizmu 
u Hrvatskoj i Bosni i Hercegovini, nego je time izazvao novi krug 
nacionalizma kod drugih naroda u te dvije republike. Ako Drago- 
savac i Bogićević, naime, nisu pouzdani; što li tek srpsko vodstvo 
misli o Hrvatima i Bošnjacima? Ako ne može razgovarati sa Sr- 
bima komunistima, kako će onda razgovarati s ostalima i ne- 
komunistima? Sijanje plamena nepovjerenja prema prečanskim 
Srbima-komunistima i (svim) Hrvatima/Bošnjacima uskoro je u 
tim republikama zapalilo požar rata. Taj je rat bio potaknut iz 
Beograda, ali se uskoro (s padom komunističkih vlasti u te dvije 
republike) pretvorio u građanski rat u kome su prvo srpski, a po- 
tom i hrvatski nacionalizam u Bosni i Hercegovini imali podršku 
iz svojih “matičnih republika". Rat koji je slijedio bio je posljedica 
tog pomaka i te podrške. Tek kad (pod pritiskom međunarodnih 
faktora) podrška iz Srbije i Hrvatske postane marginalna, taj će 
se unutrašnji rat smiriti. Paradoksalno, mir će potom biti utvr- 
đivan ponovnim uvođenjem institucija i mehanizama političkog 
odlučivanja koji se ne razlikuju toliko mnogo od onih isprobanih 
u Bosni i Jugoslaviji prije rata; posebno kad se radi o “nacional- 
nom pitanju". Vrhovni će arbitri, umjesto Tita i Kardelja, biti 
novi “vanjski faktori", kao što su Visoki predstavnici i njihove 
vojno-političke snage. 


#" Dragosavac je dosljedno slijedio komunističko pravilo da se Srbi moraju 
suprotstaviti prije svega srpskom nacionalizmu, a drugima ostaviti da se bore 
protiv njihova etničkog nacionalizma. On nikad nije bio suviše popularan u 
srpskom vodstvu, a ni među Hrvatima u Hrvatskoj, ali vrhunac nepopularnosti 
bio član) napao Miloševićevu politiku. To je izazvalo burne reakcije u beograd- 
skom tisku, a netko je ispred zgrade CK SKJ napisao veliki grafit “Dragosavac 
izdajica!". Grafit nije uklonjen ni nakon Dragosavčeva pisma beogradskom 
gradonačelniku u kome eksplicitno traži da se to učini. Bogić Bogićević je u 
maju 1989. (neočekivano) izabran za bosanskog predstavnika u saveznom Pred- 
sjedništvu, gdje je jedno vrijeme bio predsjednik Savjeta za zaštitu ustavnog 
poretka. U ključnom glasanju o uvođenju izvanrednog stanja u cijeloj zemlji, 
u martu 1991. (vidi Silber i Little, 1995), on je glasao protiv i svojim glasom 
spriječio odluku. U intervjuu koji sam s njim imao za ovu knjigu 1997. godine, 
Bogićević mi je govorio o golemim pritiscima kojima je pred to glasanje bio 
izložen od strane Srbije. Kao Srbin koji je glasao protiv srpskih stavova, srpski 
nacionalisti u Bosni i Hercegovini smatrali su ga jednim od najvećih protivnika. 

POSLJEDNJI TRENUCI: 
ČETRNAESTI KONGRES SKJ 


Četrnaesti (izvanredni) kongres SKJ bio je odlučujuća bitka za 
i protiv dovršenja treće faze projekta ujedinjenja Jugoslavije, 
kojeg je Milošević započeo ujedinjavanjem srpske partijske orga- 
nizacije (na Osmoj sjednici CK SK Srbije, u septembru 1987) i 
promjenom Ustava Republike Srbije (27. marta 1989). Jedinstvo 
srpske Partije i republike (koje je dodatno učvršćeno smjenama 
u pokrajinama, te uvođenjem izvanrednog stanja na Kosovo) bilo 
je tek polovica posla koje je Milošević htio obaviti: krajnji je cilj 
bio ujedinjenje Jugoslavije oko programa kojeg je formulirala 
srpska partijska organizacija i koji je u tom trenutku podrža- 
valo oko 40 posto partijskog članstva. Partijski je kongres trebao 
ujediniti Partiju, da bi se potom (logikom “demokratskog cen- 
tralizma", te koristeći institucionalnu poziciju koju je Partija još 
uvijek imala u cijelom političkom sistemu) krenulo na suštinske 
promjene jugoslavenskog Ustava, sredstvima koja se ne bi bira- 
la."! Srpska je minimalna strategija (ispod koje nisu bili spremni 
pristati ni na što) bila definirana na neformalnom sastanku 
Slobodana Miloševića, Petra Gračanina, Bogdana Trifunovića i 
Borisava Jovića, 10. januara 1990, i uključivala je: prvo, očuvanje 
SKJ kao jedinstvene organizacije; drugo, očuvanje principa demo- 
kratskog centralizma; treće, izolacija Slovenaca, tako da im se 
Hrvatska i Makedonija te Bosna i Hercegovina ne mogu pridruži- 
ti. U ostvarenju tih ciljeva, srpska je partijska organizacija imala 
podršku armijske partijske organizacije (i inače nezadovoljne 
slovenskom politikom), a to je bilo važno ako se htjelo da Hrvati 
i Makedonci ne budu antagonistični (Jović, 1989: 1995: 88). 
Kongres je održan 20-22. januara 1990. i na njemu je bilo 
1.457 izabranih delegata, od kojih je 564 dolazilo iz Srbije (333 iz 
područja izvan pokrajina, 94 s Kosova i 137 iz Vojvodine), a 114 iz 


7! O tome govori Borisav Jović u svom dnevniku (1989/1995: 25). U bilješci o 
razgovoru s Miloševićem, 20. juna 1989. on kaže da je “Kongres SKJ kritičan 
momenat za promene Ustava. Ako do tada stvari budu spremne, Ustav će se 
menjati. Ako ne, sve će ostati isto do novog kongresa". Ta izjava potvrđuje da 
je Partija još i tada, u svojoj posljednjoj fazi, bila od ključne važnosti. 

Slovenije.?? U dva dana debate, slovenska je delegacija oponirala 
glavnim idejama koje je većina bila spremna podržati, uključujući 
i novom Statutu SKJ. Delegati Kongresa bili su protiv slovenskih 
prijedloga: za formulaciju kojom bi se SKJ definirao kao “orga- 
nizacija republičkih organizacija Saveza komunista, koje se rav- 
nopravne udružuju u SKJ" bilo je samo 169 delegata (od 1.156 
prisutnih). Za dva slovenska prijedloga, kojima bi se odmah uki- 
nula politička suđenja na Kosovu (uključujući i suđenje Azemu 
Vllasiju, te onima koji su u zatvorima bili zbog “kontrarevolucio- 
narnog ugrožavanja društvenog poretka, neprijateljske propa- 
gande i vrijeđanja najviših institucija države") glasalo je 236, 
odnosno 399 delegata. Za amandman kojeg je predložio predsjed- 
nik slovenskog parlamenta, Miran Potrč: da partijski dokumenti 
jasno kažu da “narodi udruženi u Jugoslaviju ispunjavaju svoju 
suverenost unutar republika i imaju puno pravo da odluče koja 
od svojih suverenih prava žele ostvariti preko demokratski iza- 
branih institucija u Jugoslaviji", glasalo je 526 delegata. Isto- 
dobno, srpski prijedlog da novi savezni Ustav jasno definira 
Jugoslaviju kao državu “sa punom pravnom i državnom subjek- 
tivnošću", prihvaćen je s 955 glasova. 

Iako svi slovenski prijedlozi nisu dobili istu razinu podrške 
(najmanje su bili podržani oni koji su tražili konfederalizaciju 
Partije, dok su oni koji su išli za daljnjom decentralizacijom drža- 
ve imali veću podršku), nijedan od njih nije dobio dovoljan broj 
glasova na Kongresu. Istodobno, gotovo svi srpski prijedlozi pri- 
hvaćeni su s uvjerljivom većinom glasova. Donekle protivno očeki- 
vanju Slovenaca (i prethodnom sondiranju partijskog članstva), 
Kongres je bio na samom rubu totalnog poraza slovenske opcije 
i pobjede Miloševićeve ideje centralizacije Partije. 


? Sve su republičke organizacije bile predstavljene proporcionalno broju član- 
stva: partijski je kongres bio jedina institucija u zemlji koja je uzimala u obzir 
stvarnu strukturu članstva. Bosnu i Hercegovinu je predstavljalo 248 čla- 
nova, Hrvatsku 216, Makedoniju 141, a iz Crne Gore je dolazilo njih 99; dok 
je 68 članova dolazilo iz SKJ u JNA, a sedmorica iz partijskih organizacija u 
drugim saveznim organima. Prema etničkoj strukturi, kongres je također 
prilično vjerno odražavao strukturu članstva: 545 delegata bili su Srbi, 195 
Hrvati, 137 Makedonci, 128 Jugoslaveni, 122 Crnogorci, 114 Slovenci, 95 
Bošnjaci, 63 Albanci, 21 Mađari itd. 

U tom je trenutku slovenska delegacija odlučila napustiti 
Kongres u znak protesta i proglasiti slovenski Savez komunista 
za nezavisnu organizaciju, koja (iako formalno ostaje dio SKJ) 
nije spremna prihvatiti nikakav “demokratski centralizam" kad 
dolazi iz saveznog partijskog vrha. Ostajanje unutar novog, cen- 
traliziranog SKJ bilo bi ne samo protiv slovenskog shvaćanja po- 
željne budućnosti Jugoslavije, nego bi značilo i potpuni gubitak 
utjecaja u Sloveniji, te podređivanje slovenskih komunista (a ti- 
me i slovenske republike) partijskoj većini, sada već pod jasnim 
utjecajem Srbije. Slovenski su komunisti unaprijed rekli da na to 
neće pristati; sada su izlazili iz kongresne dvorane Sava-centra 
u Beogradu (neki od njih sa suzama u očima), dok je nova partij- 
ska većina pljeskala. Milošević je odmah zatražio da Kongres 
nastavi rad, kao da se ništa nije dogodilo. Čak i prema važećem 
statutu, brojali su se članovi, a ne republike: 114 slovenskih dele- 
gata, prema tome, ne mogu dovesti u pitanje volju ostalih, više 
od tisuću, da sačuvaju Savez komunista Jugoslavije. Ali, tu se 
nije radilo o broju članova, nego o činjenici da je (prvi put nakon 
osnivanja, 1919) komunistička organizacija Jugoslavije bila pred 
raspadom. Radilo se o pitanju: može li ne samo Partija nego i Ju- 
goslavija o(p)stati bez Slovenije. To je bilo fundamentalno pita- 
nje, koje nije ovisilo ni o brojnosti onih koji odlaze, ni o veličini 
onih koji ostaju. Zahvaljujući hrvatskoj delegaciji, koja se odmah 
usprotivila Miloševićevu prijedlogu (i uz pomoć bosanske dele- 
gacije, te dijelova makedonske, kosovske i armijske delegacije), 
Kongres je proglasio prekid radi konzultacija. Kako se u tom pre- 
kidu ništa nije moglo dogovoriti, završna je sjednica Cetrnaestog 
kongresa SKJ odgođena: kako će se kasnije pokazati - zauvijek. 


KRAJ PARTIJE I DRŽAVE 


Jugoslavija je od 1945. bila partijska država. Partija je bila 
formulator njena identiteta, arbitar u sporovima između njenih 
republika i pokrajina, njen politički mehanizam i čuvar. Ona je 
uvijek vjerovala da bez nje nema opstanka Jugoslavije. Država je 
drugo: ona može slabiti, može biti federalizirana, njene funkcije 
mogu (i moraju) prelaziti na društvo; ali Partija mora ostati 

snažna, jedinstvena, sposobna da vidi budućnost i da k njoj vodi. 
Bez Partije nema Jugoslavije, govorilo je ne samo srpsko vodstvo73 
nego i sva druga politička vodstva u zemlji. U to je vjerovala i no- 
vonastala hrvatska i slovenska opozicija: kao što su izrazili autori 
Nove revije, Jugoslaviju drži na okupu ideologija, nju veže zajed- 
no Partija. Bez Partije i ideologije, što je ostalo od Jugoslavije? 
Unatoč izjavama slovenskih političara da “raspad SKJ nije 
fatalan događaj za budućnost Jugoslavije", te da slovenski komu- 
nisti “teško da mogu i zamisliti da postoji mogućnost da Slovenija 
izađe iz Jugoslavije""*, raspad SKJ bio je ključni događaj za ras- 
pad države. Na to su (s pravom) odmah upozoravale nove političke 
snage u zemlji, opozicijske partije i pokreti u Sloveniji i Hrvat- 
skoj. One su oprezno podržavale akciju slovenskih (a i nekih 
hrvatskih) komunista, bojeći se reakcije savezne države, Srbije i 
Armije. Ali, njihova je ocjena bila, kako je rekao Janez Janša 
(sad jedna od vodećih ličnosti opozicijskog pokreta i osnivač Soci- 
jaldemokratske stranke Slovenije) da je 14. kongres “ne samo 
zadnji kongres Partije, nego i kraj jugoslavenske države, kakva 
sada postoji". Drugi vodeći slovenski opozicionar, kršćanski 
demokrat Lojze Peterle, izjavio je da je raspad SKJ “samo još 
jedan dokaz da je druga Jugoslavija došla svome kraju i da dr- 
žava mora biti ponovno uspostavljena na novim temeljima"". Ti 
novi temelji morali bi biti konfederalistički, nešto poput com- 
monuwealtha (zajednice nezavisnih država povezanih prošlošću i 
eventualno nekim simboličkim šefom države), rekao je treći slo- 


73 O tome vidi u dnevniku Borisava Jovića bilješku od 24. januara 1990, dana 
poslije prekida kongresa (1990/1995: 93). 

74 Te je stavove Milan Kučan izrekao odmah nakon kongresa u intervjuu zagre- 
bačkom Danasu (30. januara 1990). Kučan kaže da je “cijeli život, posebno u 
mladosti, bio vezan za Partiju", te da “nije lako bilo reći doviđenja", jer je “i 
dalje snažno emocionalno vezan za Partiju". On je tada izjavio i da osobno 
nikad nije bio za raspad Jugoslavije. “Ne mogu se pomiriti s tom mogućnošću. 
Ali, Jugoslavija ovakva kakva jest nije dobra nikome. Ako se Helsinška dekla- 
racija i način mišljenja u Europi, koji je sada neprijateljski raspoložen prema 
bilo kakvim promjenama granica promijeni - a ja nisam siguran da će ostati 
vjerni tom pogledu nakon svega što se dogodilo u Njemačkoj i zemljama na 
Istoku - onda bi mi slovenski neseparatisti došli u vrlo tešku situaciju. Narav- 
no, sve ovisi o tome kako će Jugoslavija izgledati". 

"5 Danas, 30. januara 1990. 

'# Danas, 30. januara 1990. 

venski opozicionar, Jože Pučnik. Konfederacija (savez država) je 
sada viđena kao alternativa jugoslavenskoj (saveznoj) državi i 
kao sredstvo za ostvarenje pune slovenske nezavisnosti. Ona bi 
uključivala punu i suštinsku (ne samo formalnu, kao u Ustavu 
iz 1974) nezavisnost Slovenije; i gotovo bi potpuno razbila auto- 
ritet i ovlasti saveznih političkih organa. 

Sličan je zaključak (i sličnu alternativu postojećoj Jugoslaviji) 
u Hrvatskoj zagovarao Franjo Tuđman, predsjednik novoosno- 
vane Hrvatske demokratske zajednice. U povodu prekida Kon- 
gresa SKJ, rekao je: 


“Ovo nije samo ideološka i organizacijska dezintegracija SKJ. 
SKJ je bio identificiran sa cjelokupnom strukturom SFRJ kao 
državne zajednice. Raspad SKJ je, dakle, znak ideološkog i 
organizacijskog kolapsa postojeće avnojske Jugoslavije". 


Iako je i novoosnovani Srpski pokret obnove (SPO) Vuka Draško- 
vića tada zagovarao tročlanu konfederaciju u Jugoslaviji, u kojoj 
bi srpska jedinica uključivala Bosnu i Hercegovinu, Makedoniju, 
Crnu Goru i velike dijelove Hrvatske (u kojima su živjeli etnički 
Srbi), većina je Srba smatrala da konfederacija više ne bi bila 
država, te da bi stoga značila da Jugoslavija više ne postoji. Slično 
Česima u odnosu na Čehoslovačku, Srbi (najveći narod u Jugo- 
slaviji) smatrali su da je konfederacija najgora od svih postojećih 
opcija. Oni su smatrali da je Jugoslavija već dovoljno isparceli- 
rana; svako daljnje “popuštanje" bilo bi korak dalje u provaliju. 
Srbiji to definitivno nije odgovaralo. Ona je htjela jasnu situaciju: 
ili jaka Jugoslavija (ako je to moguće), ili - nikakva. Dok je prvi 
dio partijskog Kongresa bio optimističan znak, njegov je raspad 
najavio kraj Jugoslavije, kako je zaključio i Borisav Jović: 


“Kongres je bio poslednja nada za one koji se još iskreno 
nadaju da se tok stvari u Jugoslaviji može preokrenuti nabolje, 
ka jedinstvu i rešavanju ustavnih problema. Međutim, slabi 
su izgledi da će takoi biti... Strahujem da je ovo početak kraja 


71 Danas, 30. januara 1990. 

bilo kakve mogućnosti za sporazumevanje, pa i za funkcioni- 
sanje Jugoslavije. Nastala je opšta konfuzija i neizvesnost" 
(Jović, 24. januara 1990, 1995: 93). 


Ta konfuzija i ta neizvjesnost nastavile su se i sljedećih godinu 
i pol, prije nego što su Slovenija i Hrvatska (25. juna 1991) i 
formalno proglasile punu državnu nezavisnost. U tih godinu i 
pol, predsjednici republičkih predsjedništava pokušali su naći 
kompromis o nekoj novoj, petoj Jugoslaviji. Ali, razlike su bile 
prevelike. Savez komunista prestao je postojati, a partijske su 
organizacije u pojedinim republikama (najznačajnije: u Hrvatskoj 
i Bosni i Hercegovini) izgubile vlast na prvim višestranačkim 
izborima, održanim između aprila i decembra 1990. Pobjedom 
Franje Tuđmana i njegove Hrvatske demokratske zajednice u 
Hrvatskoj, prvi je put na vlast u jednoj jugoslavenskoj republici 
došla neka antikomunistička i antijugoslavenska organizacija 
(partija) čiji lider nije pripadao (u tom trenutku) političkoj eliti. 
Tudđmanova pobjeda u Hrvatskoj značila je da sada Milošević i 
Kučan (dva člana jugoslavenske političke elite koji su, sve done- 
davno ipak pripadali istoj Partiji) moraju uzeti u obzir nekomu- 
niste. U Srbiji je Tuđmanova pobjeda prikazana kao pobjeda 
ustaštva u Hrvatskoj, a Srbi u Hrvatskoj i Bosni i Hercegovini 
mobilizirani su (najprije politički, a potom i vojno) protiv njegove 
politike. Sve ono o čemu su godinama pisali književnici, akade- 
mici i političari, sad je izgledalo uvjerljivije. Hrvatski su Srbi 
počeli živjeti u strahu od obnove ustaštva, a Tuđman (te posebno 
onaj dio HDZ-a koji se vratio u Hrvatsku iz emigracije, i/ili oni 
koji su sami bili bliski ustaškom pokretu) nije mnogo činio da ih 
umiri. U tim okolnostima, Jugoslavija je živjela svoje posljednje 
dane. Njene institucije jedna za drugom su paralizirane, prema 
obrascu po kojem se dogodio raspad SKJ. Savezna vlada Ante 
Markovića (iako nakon 1990. popularnija nego ijedna jugosla- 
venska vlada prije nje), bila je predmet oštre kritike, najprije iz 
Slovenije, a potom i iz Srbije". Napokon, Armija — koja je bila 


7 O tome vidi memoare Raifa Dizdarevića, te dnevnik Borisava Jovića. Jovićev 
dnevnik otkriva da su već u junu 1989. srpski političari zaključili da Marko- 
vićeva vlada vodi “politiku pljačkanja Srbije" jer je poticala one koji izvoze na 

(možda više od bilo koje druge institucije) ideološka tj. partijska 
institucija — bila je potpuno obezglavljena, zbunjena i uplašena.?? 
Nakon raspada SKJ u njoj su se stvarale razne ideje o alterna- 
tivnoj orijentaciji: od vojnog udara (kako u svojim memoarima 
priznaje admiral Mamula) da bi se “spasila Jugoslavija", do iluzija 
da će Jugoslaviju od raspadanja spasiti Sovjetski Savez i njegova 
vojska, te konačno: oslanjanja na Srbiju i srpski nacionalni 
program, iza kojeg je tada (naročito nakon Tuđmanove pobjede 
u Hrvatskoj) stala i službena srpska elita. Ali, ni jedna od te tri 
mogućnosti nije mogla biti jedinstveno prihvaćena unutar Armije, 
ini za jednu se nije mogla postići suglasnost političkog vrha. Ta 
konfuznost unutar Armije bila je kasnije glavni razlog njenog 
strahovitog vojnog, moralnog i političkog poraza; najprije u Slo- 
veniji (u ljeto 1991), potom u Hrvatskoj (u jesen i ranu zimu 
1991-2), i konačno (tada već potpuno razbijenoj i “etniciziranoj?) 
u Bosni i Hercegovini (1992-5). Ona je ostala ne samo bez države, 
nego - što je za nju bilo još pogubnije - bez ideje o vlastitoj svrsi, 


Zapad (tj. Hrvatsku i Sloveniju) a ne na Istok (tj. Srbiju). O Markoviću se u 
Jovićevu dnevniku govori u bilješkama od 12. juna 1989. (1995: 22), 27. juna 
1989. (1995: 29), 2. augusta 1989. (1995: 60), 17. novembra 1989. (1995: 69), 
2. augusta 1990. (1995: 173) itd. Jović 31. oktobra 1989. zaključuje da ipak 
“Slovenija napada Markovića više nego Srbija". Marković nije uspio pobijediti 
napade s dviju strana. 

"9 O toj uplašenosti i zbunjenosti (posebno kod Veljka Kadijevića, tadašnjeg 
saveznog ministra obrane), piše Borisav Jović u svom dnevniku. Vidi bilješku 
od 26. januara 1990, i mnoge druge. 

8 JNA se nikako nije mogla odlučiti za koju će od te tri opcije biti više. Pro- 
sovjetska opcija je bila vidljiva iz podrške neuspjelom puču protiv Gorbačova 
u augustu 1991; dok je srpska orijentacija počela prevladavati nakon odluke 
Predsjedništva SFRJ (u julu 1991) da Armija napusti Sloveniju. Do odluke je 
došlo protiv volje JNA koja, jednom kad se povukla iz Slovenije, i kad su je 
mnogi slovenski i hrvatski (pa i drugi ne-srpski) oficiri i vojnici napustili, više 
nije imala temelja za svoju projugoslavensku politiku. General Kadijević, koga 
nekadašnji predsjednik Predsjedništva SFRJ Raif Dizdarević smatra najodgo- 
vornijom osobom za raspad Jugoslavije, bio je u stvari nepouzdani saveznik 
srpske politike sve do posljednjeg trenutka. Jedno vrijeme bio je sklon Anti 
Markoviću, čak i onda kad je Srbija bila otvoreno protiv Markovića (recimo, u 
decembru 1989, vidi Jović, 1995: 79). Postao je kritičan prema njemu tek onda 
kad je pomislio da je Marković samo “instrument američke politike", u februaru 
1990. U augustu 1990, Kadijević je već bio otvoreno protiv Markovića. Pa ipak, 
njegova je nepouzdanost ponovno došla do izražaja prilikom pokušaja vojnog 
udara u martu 1991. O toj neodlučnosti, vidi i Mamula (2000). Za Kadijevićevo 
obrazloženje uzroka raspada Jugoslavije, vidi njegovu knjigu iz 1993. 

o svrsi borbe koju je vodila i o granicama za koje se borila. Ideo- 
loški utemeljena i partijski vođena, Armija nije mogla preživjeti 
kolaps ideologije i raspad Partije. 

U martu 1990, rhjesec dana prije izbora u Sloveniji i Hrvatskoj 
(ali nakon raspada SKJ i legalizacije prvih političkih stranaka), 
i srpsko je vodstvo počelo napuštati jugoslavensku ideju; iako od 
nje nije nikada do kraja odustalo. Tog su mjeseca srpski političari 
odlučili konačno prihvatiti raspad SKJ kao gotovu stvar, a od 
srpskog Saveza komunista i Socijalističkog saveza radnog naroda 
formirati novu stranku: Socijalističku partiju Srbije (SPS).! U 
martu 1990, po prvi put, sreli su se Dobrica Ćosić i Slobodan Mi- 
lošević, da bi se složili oko svega, osim oko toga da je (kako je 
tvrdio Ćosić) Jugoslavija mrtva i da nije vrijedna nikakve bor- 
be.?? Milošević nikada, pa ni kasnije, nije potpuno prihvatio taj 
zaključak: on je do kraja ostao vjeran imenu (ako već ne i ideji) 
Jugoslavije. Ključni se pomak u Miloševićevu razumijevanju 
Jugoslavije (koliko se može zaključiti iz do sada poznatih izvora) 
dogodio onda kad je on pristao da Jugoslavija može biti i geo- 
grafski manja, odnosno da u njoj ne mora nužno biti Slovenija. 
Takav je stav prvi put usvojen na sastanku neformalne političke 
koordinacije u vrhu Srbije, 26. marta 1990, kao rezultat (tada već 
izvjesnog) poraza komunista i pobjede nacionalista u Hrvatskoj: 


“Ocenjujemo da se ostvaruje proces raspadanja Jugoslavije 
na sličan način kao što se to desilo sa SKJ. Izgleda nam neza- 
ustavljiv. Srbija će voditi iskrenu politiku opstanka federa- 
tivne Jugoslavije, ali će se spremiti da živi i bez Jugoslavije. 
U eventualnom raspadu zemlje računamo na jedinstvo sa 
Crnom Gorom. Makedoniju nećemo da molimo. Ako ona za- 
moli, moraće da se izvini za grehove prema žrtvama iz Prvog 
svetskog rata (koje smatra okupatorima). Naš je cilj da izbeg- 
nemo krvoproliće, da uspostavimo granicu unutar koje se neće 
ratovati. Van te granice rat se neće moći izbeći, jer Bosna i 
Hercegovina neće moći da opstane kao država, a bitka oko 


*! Ta je odluka dodatno destabilizirala poziciju Armije i zbunila generala Kadije- 
vića, koji joj se otvoreno suprotstavljao (vidi Jović, 8. juna 1990: 1995: 152-3). 
** O tom susretu, vidi u Jovićevu dnevniku, bilješka od 21. marta 1990. (1995: 125). 

teritorije bez krvi teško je zamisliva. Srbija neće pristati na 
konfederaciju. Jedini mogući način da se to prihvati, ali koji 
je neostvariv, bio bi ugovorna garancija prava srpskom narodu 
u drugim jugo-državicama. Pošto bi to bilo i provokativno 
traženje i neostvarivo, jer bi srpski narod na kraju bio izigran 
čak i kad bi svi na to pristali, realno Srbija nema nikakvog 
razloga da prihvati konfederaciju. To nam ne može niko na- 
metnuti. Inače, procenjujemo da će se Jugoslavija verovatno 
raspasti već vidljivom tehnologijom: republike će jedna po jed- 
na (počev od Slovenije) doneti nove ustave, koji će biti u sukobu 
sa važećim Ustavom Jugoslavije, a o novom Ustavu Jugoslavije 
neće se postići saglasnost. Na taj način Jugoslavija će nestati, 
pa će se postaviti pitanje konfederacije do koje neće doći, nego 
će nastati sukobi usled neslaganja srpskog naroda u Hrvat- 
skoj i u BiH sa takvom nacionalnom pozicijom (odvajanja od 
matice i pretvaranja u nacionalnu manjinu). Srbija je odlučila 
da odmah pristupi izradi novog ustava koji će biti sposoban 
da “pokrije' novu samostalnu srpsku državu" (Jović, 26. mart 
1990: 1995: 131-2). 


Granice te nove samostalne “srpske" države, pokazalo se u junu 
1990, bile su zapravo “etničke" granice i uključivale su onaj te- 
ritorij na kome su živjeli etnički Srbi, ali i ona područja koja 
jednostavno nisu mogla biti izbjegnuta u takvom zaokruživanju 
etničkih granica nove države. Nova je srpska država (o kojoj se 
Milošević nikada nije javno pozitivno izjasnio), trebala praktički 
uspostaviti granicu između Srba i ostalih, i to u Hrvatskoj. Slo- 
venija je mogla izaći cjelovita, ali Hrvatska nije. Nove bi granice 
bile povučene na temelju referenduma lokalnog stanovništva, 
prije svega Srba u Hrvatskoj i Bosni i Hercegovini. O tome su 28. 
juna 1990. razgovarali Borisav Jović i Slobodan Milošević. Bori- 
sav Jović svjedoči o Miloševićevu stavu: 


“On se slaže sa idejom o izbacivanju Slovenije i Hrvatske, ali 
me pita da li vojska hoće da izvrši takvo naređenje? Kažem 
mu da ona mora da izvrši naređenje i da ne sumnjam u to nego 
mi je problem šta je sa Srbima u Hrvatskoj i kako obezbediti 
većinu u Predsedništvu SFRJ za takvu odluku. Sloba je dao 

dve ideje: prvo, da se “odsecanje' Hrvatske izvrši tako što će 
ličko-banijske i kordunaške opštine, koje su stvorile zajednicu, 
ostati sa naše strane, s tim da se tu kasnije narod referendu- 
mom izjasni da li hoće da ostane ili izađe, i drugo, da se čla- 
novi Predsedništva SFRJ iz Slovenije i Hrvatske isključe iz 
glasanja o odluci, jer oni ne predstavljaju onaj deo Jugoslavije 
koja tu odluku donosi. Ako Bosanac bude za, onda imamo 
dvotrećinsku većinu. Sloba apeluje da tu odluku donesemo naj- 
kasnije za nedelju dana, ako želimo da spasemo državu. Bez 
Hrvatske i Slovenije Jugoslavija#* će imati oko 17 miliona sta- 
novnika, a to je za evropske prilike dovoljno" (Jović, 1995: 161). 


Događaji koji su slijedili tom dogovoru, kao i oni koji su nastali 
kao posljedica slovenskog i hrvatskog puta prema nezavisnosti u 
junu 1991, i formalno su razbili Jugoslaviju. U maju 1990, više 
od stotinu ljudi ozlijeđeno je u sukobu između nogometnih navi- 
jača Dinama i Crvene Zvezde (ta dva simbola hrvatstva i srpstva 
unutar nezvanične, paralelne javnosti) na maksimirskom sta- 
dionu u Zagrebu. Posljednjeg dana maja, Franjo Tuđman, vođa 
Hrvatske demokratske zajednice, izabran je za predsjednika 
Predsjedništva Hrvatske, a njegova je partija formirala prvu 
potpuno nekomunističku administraciju u Jugoslaviji. Srpsko 
vodstvo, ali također i mnogi Srbi u Hrvatskoj, smatrali su ga “za- 
griženo antisrpski orijentisanim, skoro bolesnim" (Jović, 1995: 
183).“ Srpski su mediji uspoređivali Tuđmanovu Hrvatsku s 
ustaškim režimom iz Drugog svjetskog rata, a sam je Tuđman 


*.1+ + v = 


činio malo ili još i manje od toga da to opovrgne.# Na referendu- 


8 Iako govori o etničkim (srpskim) granicama, Milošević i dalje tu novu državu 
naziva Jugoslavijom. Za njega u tom trenutku, dakle, nema razlike između 
srpstva i jugoslavenstva. U toj novoj Jugoslaviji, bosanski Muslimani bili bi 
drugi najznačajniji faktor, kao što je Milošević predlagao u svojim razgovorima 
s bošnjačkim političarem Adilom Zulfikarpašićem. Ali princip ravnopravnosti 
bez obzira na brojnost (koji je karakterizirao Kardeljevu Jugoslaviju) ne bi se 
nastavio. Država bi u svojoj biti bila srpska. S tom vizijom (nikad do kraja 
formuliranom ili javno izrečenom), Milošević se doista iz jugoslavenskog naci- 
onalista pretvorio u srpsko-jugoslavenskog. 

“ Sličan je opis Tuđmana dao i tadašnji američki ambasador u Jugoslaviji, 
Warren Zimmermann (1995). 

# Za komentare o Tudmanu prije izbora, vidi tekst Milorada Vučelića u NIN-u, 
25. februara 1990. I predsjednik hrvatskog Saveza komunista (tada već: SKH 

mu u Srbiji, 2. jula 1990, 86 posto onih koji su sudjelovali glasali 
su za novi srpski Ustav. Istog je dana, 114 albanskih zastupnika 
u kosovskoj Skupštini proglasilo Kosovo nezavisnom republikom. 
Sutradan, 3. jula 1990, slovenska je Skupština proglasila Slove- 
niju suverenom državom (ne još i nezavisnom od Jugoslavije). 
Dva dana kasnije, 5. jula 1990, Srbija je suspendirala kosovsku 
Skupštinu te zaposjela radijske i televizijsku stanicu u Prištini. 
Potom je Sabor, hrvatski parlament, 25. jula 1990, prihvatio 12 
ustavnih amandmana, kojima je riječ socijalistička uklonjena iz 
imena republike, a petokraka je zvijezda na zastavi zamijenjena 
hrvatskom crveno-bijelom šahovnicom. U posljednji su trenutak 
spriječene (dogovorom između HDZ i opozicijskog SKH-SDP) još 
radikalnije promjene Ustava, primjerice ona kojom bi se Hrvat- 
ska proglasila “nacionalnom državom hrvatskog naroda", a ne 
državom njenih građana. Bivši je SKH (sada preimenovan u SKH 
— Stranka demokratskih promjena) glasao za te promjene. Srbi, 
koji su masovno glasali za SKH-SDP na aprilskim izborima u 
Hrvatskoj, smatrali su to “izdajom": jedan broj njih povukao se 
iz politike (a neki i iselili iz Hrvatske), dok su drugi podržali 
radikalniju nacionalističku Srpsku demokratsku stranku (SDS). 
Ta je partija tražila potvrđivanje prijašnjeg statusa Srba u Hrvat- 
skoj kao ravnopravnog konstitutivnog naroda (a ne “manjine") i 
upozorila da će (ako se taj status promijeni) zahtijevati kulturnu 
i političku autonomiju te pravo na referendum, kojim će “sami 
odlučiti s kim će i pod kojim režimom živjeti i kako će se integri- 
rati s ostalim narodima u Jugoslaviji". U augustu 1990, novo- 
osnovana “zajednica općina" sa etničkom srpskom većinom u 
Hrvatskoj, proglasila je referendum o stvaranju “Srpske Auto- 
nomne Oblasti Krajina", a potom i zauzela više policijskih stanica 


- Stranke demokratskih promjena), Ivica Račan, smatrao je da je HDZ “stranka 
opasnih namjera" (NIN, 4. mart 1990). Hrvatski novinari, poput Jelene Lovrić 
(Danas, 6. marta 1990) uspoređivali su ga s Vojislavom Šešeljem. Obojica 
(Šešelj i Tuđman) tada su izražavali stavove koji su se mogli protumačiti i kao 
neprijateljski prema Bosni i Hercegovini. Tuđmanovi suradnici govorili su o 
“barjaku na Romaniji", a sam je Tuđman u predizbornom televizijskom nastu- 
pu pokazivao na mapu Hrvatske, govoreći da to nije Hrvatska u njenim “pri- 
rodnim i povijesnim granicama", Za razliku od Šešelja, Tuđman jest pobijedio 
na izborima. Za razliku od Hrvatske, međutim, Šešelj nije morao pobijediti na 
izborima da bi njegov program uskoro postao službena politika. 

i ostalih vladinih ureda u tim općinama, istjerujući pritom (u 
nekim slučajevima i nasilno) iz njih reformirane komuniste. Kad 
je hrvatska vlada pokušala spriječiti to preuzimanje, Jugosla- 
venska se narodna armija ispriječila između nje i Srba, možda i 
u dobroj vjeri da zaustavi direktan etnički sukob u Hrvatskoj. Ali, 
čak i kad je imala ulogu “mirotvorca", JNA je u stvari također i 
osiguravala novu granicu između etničkih Srba i etničkih Hrvata 
u samoj Hrvatskoj. To je bila ista ona granica koju su Jović i 
Milošević planirali dva mjeseca prije toga. Armija je sada bila 
uvučena (s obzirom na stupanj konfuznosti unutar nje, možda i 
sama ne potpuno svjesna toga)* u inter-etnički sukob, koji će 
kasnije, posebno nakon augusta 1991, zapaliti sve ono što je ne- 
kad bila Jugoslavija. Nekad moćna sila, Armija se sada našla pred 
nemogućim izborom: nije se moglo reći što je gore — djelovati 
pod tim okolnostima ili ne. Njena sudbina u godinama koje su 
slijedile bila je ista kao i jugoslavenske države, vlade, partije i 
ideologije. Jedna za drugom, te nekad moćne institucije poretka, 
sad su kolabirale poput kula od karata. Nije ih spasila ni nesklo- 
nost svijeta da prizna nezavisnost novih država, ni emocionalna 
lojalnost koju su prema svojoj domovini još uvijek izražavali 
mnogi jugoslavenski građani, koji su se više nego ikad plašili 
rata, kaosa i beznađa. 

Jednom kad je ostala bez svoje ideologije, bez vjerovanja koje 
je bilo apsolutno ključno za njen identitet, Jugoslavija više jedno- 
stavno nije bila moguća. 


* General Kadijević je, primjerice, bio “šokiran? kad je vidio da ga radikalni 
srpski nacionalisti podržavaju (Jović, 1995: 179). Izgleda da još nije vidio da je 
granica između tih radikalnih srpskih nacionalista i tadašnjeg vodstva Srbije 
sad postala vrlo tanka. 

R aspad socijalističke Jugoslavije rezultat je više faktora, ne 
samo jednog. Glavni faktor, tvrdi se u ovoj knjizi, jest raspad 
ideološkog konsenzusa unutar jugoslavenske političke elite, do 
kojeg je došlo u postupnom i relativno dugotrajnom procesu koji je 
prethodio samom raspadu državnih institucija. U ovoj smo knjizi 
analizirali nastanak (1967-1974), primjenu, krizu i raspad četvr- 
tog konstitutivnog koncepta jugoslavenske države (1974-1990). 

Ideološki konsenzus o kome je riječ temeljio se na Kardeljevoj 
interpretaciji marksizma (koja je detaljno objašnjena u drugom 
poglavlju), te na krhkom ali ipak dovoljnom kompromisu između 
raznih segmenata političke elite, koji je postignut tijekom dugo- 
trajne ustavne rasprave (1967-1974) i održavan gotovo deset- 
ljeće i pol nakon donošenja Ustava (1974). Razlozima za te kom- 
promise, te njihovim sadržajem, bavi se treće poglavlje. U biti 
koncepta na kome se temeljio identitet četvrte Jugoslavije sta- 
jala je marksistička ideja o postupnom reduciranju državnih 
funkcija i njihovu zamjenjivanju samoregulirajućim (“samouprav- 
nim") društvom. Socijalizam je bilo prijelazno razdoblje između 
kapitalizma i komunizma; a time i prijelazno razdoblje između 
državnog i bezdržavnog stanja. Država je u njemu trebala biti 
najprije “podruštvljena", a potom i “odumrijeti". Ona nikad nije 
trebala jačati, nego — upravo obratno — slabiti. Ideja slabljenja 
države bila je središnja ideja Kardeljeve interpretacije mark- 
sizma. Sve što su jugoslavenski komunisti poduzimali u raz- 
doblju kojim se ova knjiga bavi, inspirirano je tim temeljnim 

ideološkim postulatom. Slabljenje države bio je izraz uspjeha, ne 
neuspjeha i/ili krize socijalizma. Etatizam, centralizam, unitari- 
zam i (jugoslavenski) nacionalizam bili su pritom glavni protivnici 
samoupravnog socijalizma; protiv njih je bila usmjerena glavna 
ideološka i politička akcija, naročito u posljednjih 15 godina prije 
samog raspada Jugoslavije. 

Glavni i nerješiv paradoks socijalističkih država posvuda u 
svijetu bio je u tome što su se one kao države trebale utemeljiti na 
antidržavnom konceptu. Konflikt između “teorije" i “prakse" (od- 
nosno, ideologijskog koncepta i stvarnosti) razdirao ih je od vrha 
do dna društvene piramide. Taj su paradoks dijelile sve socija- 
lističke zemlje, ali ga nijedna nije osjetila direktnije i bolnije od 
Jugoslavije, čiji je konstitutivni koncept nakon 1948. bio u većoj 
mjeri nego bilo koji drugi u tadašnjem svijetu utemeljen na anti- 
državnoj ideji. Po svom pokušaju da uspostavi alternativu državi, 
Jugoslavija se razlikovala i od liberalno-demokratskih “minimal- 
nih" država (koje ipak nisu “odumirale") i od državnog socijalizma 
(koji je “odumirao", ali tek u dalekoj perspektivi, ne u realnosti). 
Zbog te odanosti vlastitoj ideologiji, Jugoslavija nikad nije postala 
“dovršena država". Kao nedovršena država koja je pritom odu- 
mirala, ona je imala sve manje snage da odgovori (i u ideološkom 
i u praktičnom smislu) na izazove njoj alternativnih, tj. stranih 
koncepata. U nedostatku efikasne države, njeni su državljani/ 
samoupravljači osjećali da žive u nekoj poluanarhiji, u koju nitko 
ne može uvesti reda. Tako se razvila (za analitičare koji slijede 
liberalno-demokratsku tradiciju gotovo neobjašnjiva) kombinacija 
između visoko ideologizirane i anarhične antidržave; po mno- 
gočemu jedinstvena u tadašnjem svijetu. Taj se jugoslavenski 
ekskluzivizam visoke ideologiziranosti (uz istodobni kaotični polu- 
anarhizam) naročito osjećao nakon smrti Edvarda Kardelja (1979) 
i Josipa Broza Tita (1980), te s početkom ekonomske, političke i 
ideologijske krize u prvim godinama osamdesetih. Ova se knjiga 
detaljno bavi tim procesima u svom četvrtom i petom poglavlju. 

Sredinom osamdesetih godina konsolidirali su se postojeći i na 
javnoj sceni pojavili novi alternativni koncepti, a oslabljena drža- 
va i sve manje popularan dominantan ideologijski koncept ostav- 
ljali su im sve više mjesta za javno djelovanje. Novi koncepti u 
sebi su spajali elemente liberalno-demokratske, državno-socija- 

lističke i nacionalističke retorike. Nastankom alternativnih kon- 
cepata, njihovim oblikovanjem u smislene i koliko-toliko konzi- 
stentne alternativne političke programe, te odnosom između njih 
i dotad dominantnog samoupravnog narativa, bave se posljednja 
dva poglavlja ove knjige. Poraz samoupravnog (kardeljističkog) 
narativa, na kome se temeljila četvrta Jugoslavija, otvorio je 
vrata raspadu Jugoslavije, koja u posljednjih 15 godina svog po- 
stojanja i nije postojala primarno kao država, nego kao ideološka 
zajednica. Ona je bila utemeljena ne na etničkoj srodnosti Južnih 
Slavena (kao što je bila, primjerice, međuratna, a donekle i treća 
Jugoslavija, od 1945. do 1966), nego na “zajedničkom konceptu 
socijalizma" kojeg je gradila. Zato priča o njenom raspadu prak- 
tički prestaje s raspadom Saveza komunista Jugoslavije. Jednom 
kad se SKJ raspao, trebalo je stvoriti neki novi narativ za neku 
novu (petu) Jugoslaviju; a to je (iz razloga objašnjenih u svim 
poglavljima ove knjige) bilo nemoguće. Ono što se događalo nakon 
raspada SKJ bilo je samo posljedica tog ključnog događaja i kao 
takvo je ostavljeno za neku drugu knjigu. 

U razdoblju kojim se ova knjiga bavi, Jugoslavija je bila ide- 
okratska zajednica. Ideje na kojima se temeljila formulirala je 
političko-ideološka elita, prije svega u partijskom, a dijelom i u 
državnom i vojnom vrhu. U svim je socijalističkim zemljama elita 
ujedno bila i vrhovni arbitar značenja pojmova i tumačenja ideo- 
loških koncepata. Ona je bila ujedno i “prosvjećena avangarda". 
To je razlog zbog koga bi svaki pokušaj objašnjenja raspada Jugo- 
slavije koji u svom središtu ne bi imao analizu ideologije i pona- 
šanja političke elite bio nedovoljan i/ili neadekvatan. Tu vezu 
između interpretiranja ideologije i političkog djelovanja koje je sli- 
jedilo takvu interpretaciju, postavili smo u središte naše analize. 
Povijest četvrte Jugoslavije bila je povijest ideoloških rasprava o 
stvarnom značenju marksizma i o najboljim načinima da se 
marksističke ideje pretvore u praksu. To se podjednako odnosilo 
na jugoslavensku vanjsku politiku (koja je, kroz pokret nesvrsta- 
nih, ostvarivala načelo internacionalizma i borbe protiv globalne 
eksploatacije; a u odnosu na SSSR i Istočnu Europu, dokazivala 
da nije “revizionistička") kao i u odnosu na unutarnju politiku 
(koja je decentralizacijom države pokazivala da slijedi ideju o 
“odumiranju države"). Za jugoslavenske komuniste (a u razdoblju 

kojim se bavimo, oni su bili jedina relevantna politička snaga u 
zemlji), ideologija nije bila “mrtvo slovo na papiru", nego oružje 
kojim se može ostvariti fundamentalna promjena svijeta i odnosa 
u njemu. Ideologija je bila glavni motiv njihova djelovanja, pa se 
ni njihove odluke ni njihove akcije jednostavno ne mogu objasniti 
bez analize ideologije. Iako su “objektivni faktori", kao što su eko- 
nomska situacija, etnička struktura stanovništva, međunarodna 
politika, procesi modernizacije i globalizacije i dr., stvarali kon- 
tekst u kome je elita donosila odluke, te su odluke bile izraz per- 
cepcija i vjerovanja, vrijednosti i ideja koje su tadašnji političari 
dijelili ne samo među sobom, nego i s relativno velikim brojem 
građana. Iako je politika svugdje subjektivna aktivnost onih koji 
u njoj sudjeluju, to je naročito slučaj u ideokratskim zajednicama, 
kojima je smisao ne da predstavljaju stvarnost, nego da je mije- 
njaju prema viziji neke bolje budućnosti. 

To, međutim, ne znači da je jugoslavenska elita uvijek negi- 
rala stvarnost, niti da je bila neosjetljiva prema kontekstu u kome 
je djelovala, prema zahtjevima populacije, pa čak i prema kriti- 
kama koje su prema njoj usmjeravali razni “disidentski" krugovi 
u zemlji ili izvan nje. Jugoslavenska je politička elita, kao što 
pokazuje ova knjiga, uzimala u obzir i ekonomske probleme, i 
odnose u međunarodnoj politici, i etničku složenost jugoslaven- 
skog stanovništva. Ustavna rasprava (1967-1974) i postustavne 
debate (opisane u većem dijelu ove knjige) svjedoče da ona nije 
bila ni gluha ni slijepa za realnost. Ali, tu je realnost nastojala 
uvijek uskladiti s vizijom, pri čemu je vizija imala prednost prili- 
kom svakog sudara između jednog i drugog. Zakoni su bili dobri, 
ali se nisu ostvarivali, govorila je elita. Vizije su bile odlične, ali 
se “u praksi" događalo nešto drugo. Bez obzira koliko uzimala u 
obzir realnosti, u samoj biti djelovanja marksistički vođene poli- 
tike jest ideja da je realnost/sadašnjost neprijatelj progresa i bu- 
dućnosti. Realnost nije tu da je se utemelji i učvrsti (kao što bi 
htjeli konzervativci), nego da je se mijenja. Smisao nije da se 
svijet (samo) interpretira, nego da ga se (prije svega) izmijeni. Te 
su temeljne Marxove misli bile neizostavan dio i jugoslavenske 
političke retorike, a potom i akcije. Zato je politička elita u sudaru 
između vizije i stvarnosti, u krajnjem slučaju, prednost uvijek 
davala viziji, negirajući stvarnost i boreći se protiv nje. Ideja o 

slabljenju države, kojoj je izvor u iznimno optimističkoj slici o 
ljudskoj naravi (tj. u radikalnoj racionalističkoj interpretaciji 
ljudske prirode), bila je izravna posljedica jedne takve vizije. 
Možda plemenite, možda naivne, ali - svakako (kao što će poka- 
zati brutalnost ratova nastalih u bezdržavnom stanju nakon 
raspada Jugoslavije) daleko preoptimističke. 

Raspad Jugoslavije, pokazuje ova knjiga, rezultat je dugotraj- 
nog procesa, a ne neke nagle “revolucionarne" promjene. U tom 
smislu, ova knjiga ne dijeli polaznu poziciju s onima koji taj doga- 
đaj objašnjavaju dolaskom na vlast ovog ili onog političara; ili (još 
radikalnije) ovim ili onim političkim govorom (primjerice, govo- 
rom Slobodana Miloševića na Kosovu Polju, u aprilu 1987). Poli- 
tika je, istina je, subjektivna djelatnost u kojoj su političari glavni 
akteri. Ali, ti političari, njihova vjerovanja i djelovanja, nisu 
rezultat nekog ružnog sna ili osobnog hira. Glavni likovi posljed- 
njih poglavlja ove knjige: Slobodan Milošević, Milan Kučan i 
Franjo Tuđman, kao i ostali članovi političke, vojne, kulturne i 
ekonomske elite, nisu se pojavili odnekud izvan same Jugosla- 
vije, čak niti (naročito ova prva dvojica) izvan postojećeg Saveza 
komunista. Oni su predstavljali već postojeće trendove unutar 
same jugoslavenske politike i društva. Njih su kao svoje predstav- 
nike izabrale prevladavajuće grupe unutar same elite. Njihova 
vjerovanja i akcije imale su i povijesni i aktualni kontekst. Svi 
elementi, svi instrumenti, sve metode koje su koristili u posljed- 
njim mjesecima i danima jugoslavenske države bili su na mjestu, 
a mnogi od njih i isprobani u prijašnjim godinama od strane nekih 
drugih srpskih, hrvatskih i slovenskih političara. Njihove odluke 
određivale su tok povijesti. Ali, te odluke, naglašava ova knjiga, 
nisu bile neovisne od konteksta. Namjera ove knjige bila je da 
rekonstruira (u mjeri u kojoj je to danas moguće) taj odnos između 
subjektivnog i konteksta, između vjerovanja članova političke 
elite i faktora koji su na ta vjerovanja utjecali. 

Izvori koji su bili na raspolaganju autoru ove knjige ne daju 
dovoljno razloga za zaključak da su članovi jugoslavenske poli- 
tičke elite u ovom razdoblju (uključujući, dakle, i Slobodana Milo- 
ševića i Milana Kučana) namjeravali razbiti Jugoslaviju. Mnogi 
su od njih, kao i većina Jugoslavena, većina analitičara iz svijeta 
i zemlje, i međunarodna politička zajednica u cjelini, bili istinski 

iznenađeni raspadom, a još više ratom koji se nakon njega do- 

godio. Čak i onima koji su priželjkivali raspad, on je došao kao 
golemo iznenađenje. Mnogima od onih čije su akcije na kraju 
krajeva dovele do raspada, glavni je motiv djelovanja bio potpuno 
suprotan: da spase Jugoslaviju, ne da je razbiju. Neki od njih i 
danas vjeruju da su učinili sve što su mogli da je spase. Pa ipak, 
raspad se na kraju dogodio, na iznenađenje gotovo svih. Gleda- 
jući na stvarnost s ideološke pozicije koju su dijelili, najveći broj 
glavnih političkih aktera u jugoslavenskoj krizi jednostavno nije 
mogao zamisliti da bi se stari kapitalistički poredak (koji je, pre- 
ma toj interpretaciji, bio potpuno inferioran i historijski poražen 
socijalističkom revolucijom) mogao vratiti. Još im je manje izgle- 
dalo moguće da bi se mogao vratiti nasilni nacionalizam, ili da bi 
Jugoslavija mogla završiti u nekom novom krvavom građanskom 
ratu. Klasna svijest i desetljeća razvoja u miru svakom su raci- 
onalnom biću (i zapadnoeuropskim liberalima, ne samo jugosla- 
venskim komunistima) jednostavno morali izgledati dovoljnim 
jamstvom da se tako nešto neće dogoditi. Jedino su krajnji skep- 
tici (po pravilu marginalizirani iz javnog života) upozoravali da 
Jugoslavija nakon Tita sliči na Titanik, a da njeni kormilari misle 
(kako se izrazio jedan od tih vizionara) da su sante leda kojima 
je okovana - pingvini. Tko bi mogao pomisliti da će narodi koji 
su bili primjer funkcionirajućeg multikulturalizma i prije nego 
što se taj koncept pojavio u drugim krajevima Europe, učiniti ono 
na što je upozoravao drugi skeptik, hrvatski književnik Miroslav 
Krleža - zapaliti zajednički krov nad svojim glavama. Gotovo po 
pravilu, takvi su skeptici dolazili iz redova umjetnika, ne polito- 
loga i sociologa; onih koji su “predosjećali" oluju, a ne onih koji 
su pokušavali predvidjeti budućnost na temelju pretpostavki o 
“racionalnom'" ponašanju ljudi. 

Raspad Jugoslavije u tom je smislu bio poraz ne samo mark- 
sizma i njegove koncepcije antidržavlja, nego i optimizma i ra- 
cionalizma na kome se temelji i drugo dijete prosvjetiteljstva: 
liberalna demokracija. On je upozorio da Hobbes nije bio daleko 
od istine kad je opisivao što se događa kad nema države: rat svih 
protiv sviju. Nasilje koje je na ruševinama Jugoslavije, u bezdr- 
žavnom prostoru, nastalo u devedesetim godinama prošlog sto- 
ljeća, naime, ima isti uzrok kao i sam raspad: ono je bilo izraz 

slabih, neefikasnih država koje nisu bile u stanju svladati privat- 
ne vojske, privatne osvete, privatne “zakone" i privatno nasilje. 
Ratovi koji su se vodili na tim ruševinama bili su u velikoj mjeri 
privatne osvete u kojima su susjedi vraćali neko imaginarno milo 
za drago svojim susjedima. Brutalnost te privatne osvete (koja se 
stoga ne može tretirati niti kao “građanski rat" ni kao međudržav- 
ni rat) pokazala je da je slavlje racionalistički i optimistički ute- 
meljene ideje o pobjedi liberalne demokracije kao “jedinog puta" u 
globalnim razmjerima preuranjeno i neopravdano. No, rasprava o 
onome što se dogodilo nakon samog raspada, kao što je već rečeno, 
morat će sačekati neku drugu priliku, neku drugu knjigu. 

Taj je raspad bio poraz, danas će mnogi priznati, i samih društ- 
venih znanosti, naročito onih koje su u svoje središte stavljale 
univerzalističke ideje o političkom ponašanju. Njihova je sposob- 
nost predviđanja potpuno zakazala, ne samo u slučaju kojeg opi- 
suje ova knjiga, nego i u slučaju pada socijalizma. Taj je poraz 
bio tako dubok da se postavlja pitanje smisla samih društvenih 
znanosti kao znanosti. Znanost, naime, uvijek poopćava, poku- 
šavajući izvući “pouke" iz nekog događaja, ne bi li bila u stanju 
reći nešto više o drugim, budućim slučajevima na koje se ta pouka 
može primijeniti. Ako se, pak, iz odnosa društvenih znanosti pre- 
ma raspadu Jugoslavije može izvući ikakva pouka, onda je to da 
su poopćavanja štetna, a mogućnosti predviđanja vrlo ograničene. 

Nakon svega, ostaje pitanje: je li raspad Jugoslavije bilo mo- 
guće izbjeći ili se radilo o neizbježnom događaju? Ništa u politici 
i povijesti nije neizbježno. Politika je iznimno subjektivizirana 
djelatnost, a ne neka mehanička refleksija nepromjenjivih soci- 
jalnih struktura. O relevantnim političkim akterima i kontekstu 
u kome djeluju ovisi kojim će smjerom krenuti: prema integraciji 
ili dezintegraciji. U socijalističkim je sistemima politička elita 
imala mogućnosti brod usmjeriti prema drugoj luci, ne prema 
onoj za koju se, u krajnjoj liniji, odlučila: znajući ili ne znajući što 

je u toj luci očekuje. 

Pa ipak, to vrijedi samo do neke granice, odnosno - samo do 
nekog trenutka u priči koju smo ispričali u ovoj knjizi. Kad se 
dospjelo do tog trenutka, činilo se da su političke elite nakon njega 
bile onoliko nemoćne koliko su vanjskim promatračima izgledale 
svemoćne. One su se, naime, s vremenom našle u situaciji u kojoj 

su mogle birati između dviju loših odluka, od kojih ni jedna nije 
bila ni izbliza u skladu s njihovim vjerovanjima. Što god da su 
odlučili, bilo bi protivno njihovoj savjesti. Prava drama s kojom 
su se suočili mnogi pojedinci čiju djelatnost pratimo u ovoj knjizi, 
jest upravo u tome što je djelovati ponekad bilo podjednako loše 
kao i nedjelovati; prihvatiti jednu odluku podjednako problema- 
tično (s pozicije vlastite savjesti) kao što je bilo prihvatiti neku 
drugu. To su naročito osjetili ljudi koji su u svom srcu bili pro- 
tivnici nasilja, ali su u jednom trenutku imali mogućnost upotri- 
jebiti nasilje ne bi li možda spriječili veće i dugotrajnije nasilje. 
Ili oni koji su imali izbor: postati nacionalist (pa možda kontro- 
lirati sljedbenike, bar do neke mjere) ili ostati antinacionalist 
(pa biti marginaliziran i izložen rizicima). Taj izbor prodirao je 
duboko u osobne sudbine, bez obzira odlučio se netko za jedno ili 
drugo. Oni koji su odlučili prihvatiti uvjerenja koja su ranije 
odbacivali, često su se našli u poziciji da započnu “novi život". 
Neki od njih stidjeli su se svojih prethodnih biografija, a u “novom 
životu" ponekad gotovo da nije bilo granica preko kojih ne bi bili 
u stanju prijeći, samo da bi potvrdili da su odbacili nekadašnjeg 
sebe. Oni drugi, iako ponekad tvrdokorni u obrani svojih ideološ- 
kih uvjerenja, možda su doista izgubili sve što su imali, ali su ipak 
sačuvali svoj identitet i dostojanstvo. To se, naravno, ne odnosi 
samo na političare ili javne djelatnike, nego na gotovo svakog 
čovjeka u nekadašnjoj Jugoslaviji. Jednom kad se dogodi, raspad 
države dotiče svakog pojedinca. On nije samo stvar zakona i pu- 
tovnica, nego i identiteta i emocija. Upravo zato što on u sebi 
sadrži pitanje identiteta i emocija, što od svakoga traži da se 
redefinira u novim okolnostima, raspad države je ponekad teško 
kontrolirati pukim racionalnim instrumentima i institucijama 
koje ne pokušavaju razumjeti tu ne-racionalnu stranu ljudske 
prirode. O svemu tome, također, može biti više riječi samo u nekoj 
drugoj knjizi, ne u ovoj. 

Kao analiza jednog slučaja, raspada jedne države, ova knjiga 
nije imala namjeru ponuditi neku opću teoriju o tome zašto se 
neke države raspadaju a druge ne. Kao i ljudi, i države su svaka 
slučaj za sebe; svaka ima svoj “tekst" i svoj “kontekst". Oni koji 
su pokušavali objasniti Jugoslaviju u okviru nekih općih teorija 
o istočnoeuropskom socijalizmu, ili su od toga odmah odustali 

(primjerice, razni “tranzitolozi", koji Jugoslaviju obično ni ne 
spominju, budući da je ne mogu objasniti) ili su učinili goleme 
pogreške (na što upozorava čak i takav predstavnik liberalno- 
demokratske politike kao što je zadnji američki ambasador u 
Jugoslaviji, Warren Zimmermann). Velike teorije koje bi htjele 
objasniti cijeli svijet ne uspijevaju objasniti gotovo nijedan slučaj. 
Također, teorije koje bi nastojale projicirati u budućnost (pa izvući 
neke “pouke" iz jugoslavenskog slučaja na druge moguće sluča- 
jeve), išle bi protiv temeljne metodološke postavke ove knjige: da 
je politika subjektivna djelatnost, i upravo zato što je subjektivna, 
teško je se može prognozirati i poopćiti. 

Međutim, moguće je primijeniti komparativno-historijski pri- 
stup, pa analizirati prošle događaje, bez ambicije da se iz te 
analize izvuku pravila koja bi bila poopćiva. Primjerice, moguće 
je (i potrebno) odgovoriti na pitanje — zašto su se socijalističke 
federacije u Europi (Sovjetski Savez, Čehoslovačka i Jugoslavija) 
raspale, a unitarne socijalističke države, ili liberalno-demokrat- 
ske federacije nisu? Zašto se Jugoslavija raspala na tako nasilan 
način, dok je Čehoslovačka (a donekle i Sovjetski Savez) uspjela 
svoj raspad kontrolirati i obaviti u miru? Zašto se neke države 
raspadaju, a druge ne? I odgovori na ta pitanja morat će sačekati 
neku drugu knjigu, kojoj ova može poslužiti kao polazište, ne 
samo zbog detaljnosti analize ovog jednog slučaja, zbog svoje 
metodologije, nego i zato što je ključ tog odgovora u analizi ide- 
ologija u njihovom povijesnom i aktualnom kontekstu. Svaka 
analiza razloga zašto se, primjerice, Velika Britanija (podjednako 
složena u kulturalnom, političkom i svakom drugom smislu kao 
i nekadašnja Jugoslavija) nije raspala a Jugoslavija jest, mora 
poći od važnosti ideologija i percepcija razvijenih od strane elita; 
prije svega od definicije države i smisla države u toj zemlji. Dakle, 
od onih istih metodoloških postavki i okvira analize od kojih 
polazi i ova knjiga. 

Jugoslavija je bila, kao što kaže Aleksa Đilas, zemlja koju je 
teško objasniti i razumjeti, možda i teže onima koji su u njoj živjeli 
i prema njoj nisu bili ravnodušni, nego onima koji ne nose u sebi 
to iskustvo. To je bila zemlja puna paradoksa. Njena elita nije 
propuštala priliku da upozori da bi Jugoslavija bez komunista 
potonula u šovinizam i bratoubilački rat. Pa ipak, ona je na kraju 

i sama dovela zemlju do ruba ponavljanja tragične prošlosti iz 
Drugog svjetskog rata, a neki od njenih istaknutih članova čak 
su i vodili nove države kroz užase tog novog barbarskog pokolja 
na kraju dvadesetog stoljeća. Njeni su vođe hapsili “nacionaliste" 
i nacionaliste. Pa ipak, sami su štitili, a na kraju (svjesno ili ne- 
svjesno) i pomagali, povratak nacionalizma na javnu scenu. Neki 
od onih koje su držali opasnima, pokazali su se većim patriotima 
i moralnijim ljudima od njih. I obratno: mnogi u koje su se uzdali 
i koje su njegovali u vlastitom “konzervatoriju", pretrčali su na 
drugu stranu brzinom olimpijskog rekorda. Nekoć primjer eko- 
nomskog prosperiteta i uspjeha, ta je zemlja završila kao svjetski 
rekorder u inflaciji. Boreći se protiv etatizma, došla je u situaciju 
da je ne samo etatizam, nego i etatofilija zavladala u svim njenim 
krajevima. To je bila gotovo jedina zemlja na svijetu u kojoj su 
političari željeli oslabiti državu, a građani su htjeli da ona ojača. 
Nekoć primjer tolerancije među religijskim i nacionalnim gru- 
pama, ona je postala simbol nasilja i netolerancije na kraju dva- 
desetog stoljeća. Vodio ju je lider koji nikad nije bio izabran na 
općenarodnim izborima, a bio je popularniji od bilo kog izabranog 
političara koji ga je naslijedio. Prvi put kad su dobili mogućnost 
da izaberu koga žele, Jugoslaveni od Triglava pa (skoro) do Var- 
dara izabrali su autoritarne političare, od kojih će ih mnogi voditi 
u rat. Čak i onda kad su gubili u tim ratovima, a svoje nove zemlje 
doveli na prag siromaštva i u potpunu međunarodnu izolaciju, 
oni su i dalje ostajali dovoljno popularni da osiguraju nove izborne 
pobjede. Pritom su upravo oni koji su svojedobno najviše inzisti- 
rali na reformama (ustavoreformatori) ostali najduže privrženi 
ideji neke - bilo kakve - Jugoslavije; dok su oni koji su svojedobno 
inzistirali na njenoj “obrani" (“ustavobranitelji") danas gotovo i 
zaboravili da su joj nekad pripadali. 

Najveći paradoks od svih jest, međutim, da je i povrh svog 
neuspjeha, Jugoslavija kakva je bila do 1991, mnogim svojim 
stanovnicima i onima koji su je poznavali ostala u sjećanju kao 
možda najmirnije i najbolje razdoblje njihova života; kao neki 
intermezzo između dvaju strahovitih ratova. Bila je toliko neus- 
pješna da se nije uspjela održati, a opet — u odnosu na ono što je 
bilo prije nje, i ono što je (gotovo posvuda na njenom teritoriju) 
slijedilo nakon nje: njen je neuspjeh ipak samo relativan. 

Za mnoge od nas koji smo i sami bili svjedoci vremena opi- 
sanog u ovoj knjizi, raspad Jugoslavije bio je važan, možda čak i 
određujući događaj. On dijeli vrijeme na “prije? i “poslije? njega, 
bez obzira kakve uspomene imali o prvom, a kakve o drugom od 
ta dva razdoblja. Svi kolektivni identiteti i gotovo svi osobni iden- 
titeti u postjugoslavenskom prostoru danas se uopće ne mogu 
definirati a da se ne uzme u obzir taj događaj. Glavni cilj ove knji- 
ge bio je da objasni zašto se on uopće dogodio. 

nota bene - 


“Puna originalnih ideja i uvjerljivih zaključaka, te utemeljena na solidnoj 
»kumentarnoj gradi i intervjuima, knjiga Dejana Jovića spada među 
j važnije analize raspada Jugoslavije. Jovićev argument — da je taj 
“raspad, paradoksalno, rezultat uspjeha antidržavnog ideološkog koncepta 
o | kome se Jugoslavija temeljila — dotiče ne samo teorijske debate o 
raspadu višenacionalnih zajednica nego i polemike o uzrocima kolapsa 
komunizma u srednjoj i istočnoj Europi." 


Profesor dr. Ivan Prpić, Fakultet političkih znanosti, 
veučilište u Zagrebu: 0 

k iska Ž 

“Studija Dejana Jovića samosvojan je istraživački rad koji se odlikuje 

izborom materijala na kojemu se dokazuju polazišne hipoteze i 

isredotočenjem na rekonstrukciju djelovanja jugoslavenske političke 

elite. Njezina je osobita vrlina što podsjeća na danas osobito u Hrvatskoj 

potisnuti diskurs u žadnja dva desetljeća postojanja Jugoslavije. 

Namijenjena je, prije svega, zainteresiranoj- političkoj i znanstvenoj 

17 Javnosti, sa željom da inicira raspravu o našoj novijoj povijesti. Niferalale) 
k i. će objavljivanje koristiti i studentima zainteresiranim za političku povijest." 

